
॥ नमो तस्स भगवतो अरहतो सम्मासम्बुद्भस्स॥ 


विनयपिटके 
सारत्थदीपनी-टीका (दुतियो भागो) 


९. पाराजिककण्डं 
१. पठमपाराजिकं 
सुदिन्नभाणवारवण्णना 


२४. अनुपदवण्णनन्ति पदं पदं पटिवण्णनं, पदानुक्कमेन वण्णनं वा। भण्डप्पयोजनउद्धारसारणादिना किच्चेनाति एत्थ विक्कायिकभण्डस्स विक्किणनं भण्डप्पयोजनं, दातुं सङ्केतिते दिवसे 
गन्त्वा गहणं उद्धारो, “असुकस्मिं दिवसे दातब्ब”न्ति सतुप्पादनं सारणं । चतुब्ब्रिधायाति खत्तियव्राह्मणगहपतिसमणानं वसेन चतुब्बिधाय, भिक्खुभिक्खुनीउपासकउपासिकानं वसेन वा । दिस्वानस्स 
एतदहोसीति हेतुअत्थो अयं दिस्वान-सदह्दो असमानकत्तुको यथा “घतं पिवित्वा बलं होति, सीहं दिस्वा भयं होतीति। दस्सनकारणा हि एवं परिवितक्कनं अहोसि। किञ्चापि एत्थ “भब्बकुलपुत्तस्सा”ति 
वुत्तं, तथापि उपनिस्सयसम्पन्नस्सपि अजातसत्तुनो विय अन्तरायो भविस्सतीति इमस्स थेरस्सपि कतपापकम्ममूलविप्पटिसारवसेन अधिगमन्तरायो अहोसीति वदन्ति। 


कि पन येसं मग्गफलानं उपनिस्सयो अत्थि, बुद्धानं सम्मुखीभावेपि तेसं अन्तरायो होतीति? आम होति, न पन बुद्धे पटिच्च। बुद्धा हि परेसं मग्गफलाधिगमाय उस्साहजाता तत्थ निरन्तरं यृत्तपयुत्ता एव 
होन्ति, तस्मा ते पटिच्च तेसं अन्तरायो न होति, अथ खो किरियापरिहानिया वा पापमित्तताय वा होति, किरियापरिहानि च देसकस्स तस्सेव वा पुग्गलस्स तज्जपयोगाभावतो वेदितब्बा, देसकवसेन पनेत्थ 
परिहानि सावकानं वसेनेव वेदितब्बा, न बुद्धानं वसेन। तथा हि सचे धम्मसेनापति धनञ्जानियस्स व्राह्मणस्स आसयं जत्वा धम्मं देसयिस्स, ब्राह्मणो सोतापन्नो अभविस्स। एवं ताव देसकस्स वसेन 
किरियापरिहानिया अन्तरायो होति । सचे पेस्सो हत्थारोहपृत्तो भगवतो सम्मुखा धम्मं सुणन्तो मुहुत्तं निसीदेय्य, याव तस्स भगवा अत्तन्तपादिके चत्तारो पुग्गले वित्थारेन विभजित्वा देसेति, सोतापत्तिफलेन 
संयुत्तो अभविस्स। एवं पुग्गलस्स वसेन किरियापरिहानिया अन्तरायो होति नाम। इमस्स हि उपासकस्स किरियापरिहानि जाता अपरिनिट्टिताय देसनाय उद्टुहित्वा पक्कन्तत्ता। सचे अजातसत्तु देवदत्तस्स 
वचनं गहेत्वा पितुघातकम्मं नाकरिस्स, सामञ्जफलसुत्तकथितदिवसे सोतापन्नो अभविस्स, तस्स वचनं गहेत्वा पितुघातकम्मस्स कतत्ता पन नाहोसि। एवं पापमित्तताय अन्तरायो होति। सुदिन्नस्सपि 
पापमित्तवसेन अन्तरायो अहोसीति दडुब्बं । यदि हि तेन मातापितूनं वचनं गहेत्वा पुराणदुतियिकाय मेथुनधम्मो पटिसेवितो नाभविस्स, न तंमूलविप्पटिसारवसेन अधिगमन्तरायो अभविस्स। 


यन्नूनाति परिवितक्कनत्थे निपातोति आह “परिवितक्कदस्सनमेत "न्ति। “धम्मं सुणेय्य''न्ति किरियापदेन वुच्चमानो एव हि अत्थो “यन्नूना"ति निपातपदेन जोतीयति। अहं यन्नून धम्मं 
सुणेय्यन्ति योजना । यन्नूनाति च यदि पनाति अत्थो। यदि पनाति इदम्पि हि तेन समानत्थमेव। यं धम्मं सुणातीति सम्बन्धो । उळारुळारजनाति खत्तियमहासालादिउळारुळारजनाकिण्णा। सचे अयम्पि 
पठमं आगच्छेय्य, भगवन्तं उपसङ्कमित्वा निसीदितुं अरहरूपोति आह “पच्छा आगतेना”ति। सिक्खत्तयूपसंहितन्ति अधिसीलअधिचित्तअधिपञ्जासङ्वातसिक्खत्तययुत्तं। थोक धम्मकथं सुत्वा अहोसीति 
सम्बन्धो। इधापि सुत्वा-सद्दो हेतुअत्थोति दडुब्बो, सवनकारणा एतदहोसीति वुत्तं होति। यदि एवं अथ कस्मा “एकमन्तं निसिन्नस्स...पे०... एतदहोसी ˆति वुत्तन्ति आह “तं पनस्स यस्मा”तिआदि। तत्थ 
तन्ति परिवितक्कनं । 


सङ्केपकथाति विसुं विसुं पदुद्धारं अकत्वा समासतो अत्थवण्णना। येन येन आकारेनाति येन येन पकारेन। तेन तेन मे उपपरिक्खतोति “कामा नामेते अनिच्चा दुक्खा विपरिणामधम्मा 
अङ्टिकङ्कलूपमा"ति (म० नि० १.२३४; २.४२; पाचि० ४१७; महानि० ३; चूळनि० खग्गविसाणसुत्तनिद्देस १४७) च आदिना येन येन आकारेन कामेसु आदीनवं ओकारं संकिलेसं, तब्ब्रिपरियायतो 
नेक्खम्मे आनिसंसं गुणं पकासेन्तं भगवता धम्मं देसितं आजानामि अवबुज्झामि, तेन तेन पकारेन उपपरिक्खतो वीमंसन्तस्स मय्हं एवं होति एवं उपड्ठाति | सिक्खत्तयब्रह्मचरियन्ति 
अधिसीलसिक्खादिसिक्खत्तयसङ्गहं सेट्टचरियं । एकम्पि दिवसन्ति एकदिवसमत्तम्पि। अखण्डं कत्वाति दुवकटमत्तस्सपि अनापज्जनेन अखण्डितं कत्वा, अखण्डअच्छिद्दादिभावापादनेन वा। 
अखण्डलक्खणवचनज्हेतं । चरिमकचित्तन्ति चुतिचित्तं । किञ्चिपि एकदेसं असेसेत्वा एकन्तेनेव परिपूरेतब्बताय एकन्तपरिपुण्णं। किलेसमलेन अमलीनं कत्वाति तण्हासंकिलेसादिना असंकिलिटं 
कत्वा, चित्तुप्पादमत्तम्मि संकिलेसमलं अनुप्पादेत्वा। अच्चन्तमेव विसुद्धं कत्वा परिहरितब्बताय एकन्तपरिसुद्धं। ततो एव सङ्घं विय लिखितन्ति सङ्कलिखितं । तेनाह “लिखितसङ्कसदिस''न्ति। 
परियोदातड्डेन निम्मलभावेन सङ्घ विय लिखितं धोतन्ति सङ्घलिखितन्ति आह “धघोतसङ्कसप्पटिभाग' "न्ति। “ अज्झावसता"ति पदप्पयोगेन अगारन्ति भुम्मत्थे उपयोगवचनन्ति आह “अगारमज्झे ति। 
दाठिकापि मस्सुग्गहणेनेव गहेत्वा “मस्सु”त्वेव वुत्तं, उत्तराधरमस्सुन्ति अत्थो। कसायेन रत्तानीति कासायानीति आह ““कसायरसपीतताया”ति। परिदहित्वाति निवासेत्वा चेव पारुपित्वा च। अगारस्स 
हितन्ति अगारवासो अगारं उत्तरपदलोपेन, तस्स वड्टिआवहं अगारस्स हितं। 


२५. जातिसालोहितातिआदीसु “अयं अज्झत्तिको ति जानन्ति, जायन्ति वाति जाती, लोहितेन सम्बन्धाति सालोहिता। पितुपक्खिका जाती, मातुपक्खिका सालोहिता । मातुपक्खिका पितुपक्खिका 
वा जाती, सस्सुससुरपक्खिका सालोहिता। मित्तायन्तीति मित्ता, मिनन्ति वा सब्बगुय्हेसु अन्तो पक्खिपन्तीति मित्ता। किच्चकरणीयेसु सहभावड्टेन अमा होन्तीति अमच्चा। ममायतीति माता, पियायतीति 
पिता। सरीरकिच्चलेसेनाति उच्चारपस्सावादिसरीरकिच्चलेसेन। अननुज्ञातं पुत्त न पब्बाजेतीति “मातापितूनं लोकियमहाजनस्स च चित्तञ्जथत्तं मा होतू" ति न पब्बाजेति । ततोयेब च 
सुद्धोदनमहाराजस्स तथा वरो दिन्नो। 


२६. धुरनिक्खेपेनाति भण्डप्पयोजनादीसु धुरनिकखेपेन । तेनाह “न ही”तिआदि । पियायितब्बोति पियोति आह “पीतिजननको”ति। मनस्स अप्पायनतो मनापोति आह “मनवड्नको”ति। 
सुखेधितो तरुणदारककाले, ततो परञ्च सप्पिखीरादिसादुरसमनुञ्जभोजनादिआहारसम्पत्तिया सुखपरिहतो । अथ वा दळहभत्तिकधातिजनादिपरिजनसम्पत्तिया चेव परिच्छेदसम्पत्तिया च 
उळारपणीतसुखपच्चयूपहारेहि च सुखेधितो, अकिच्छेनेव दुक्खपच्चयविनोदनेन सुखपरिहतो । अज्झत्तिकङ्गसम्मत्तिया वा सुखेधितो, बाहिरङ्गसम्पत्तिया सुखपरिहतो। 


किञ्चीति एतस्स विवरणं “अप्पमत्तकम्पि कलभाग न्ति । यदा जानाति-सद्दो बोधनत्थो न होति, तदा तस्स पयोगे “सप्पिनो जानाति, मधुनो जानाती”तिआदीसु विय करणत्थे सामिवचनं 
सहदत्थविदू इच्छन्तीति आह “किञ्चि दुक्खेन नानुभोसी”ति। तेनाह “करणत्थे सामिवचनं, अनुभवनत्थे च जानना”ति। एत्थ च किञ्चि दुक्खेन नानुभोसीति केनचि दुक्खेन करणभूतेन विसयं 
नानुभोसीति एवमत्थो वेदितब्बो। “किञ्ची”ति एत्थापि हि करणत्थे सामिवचनस्स लोपो कतो। तेनेव च वक्खति “विकण्पद्ठयेपि पुरिमपदस्स उत्तरपदेन समानविभत्तिलोपो दटरुब्बो "ति । यदा पन जानाति- 
सद्दो सरणत्थो होति, तदा सरणत्थानं धातुसद्दानं पयोगे “मातु सरति, पितु सरति, भातु जानाती”तिआदीसु विय उपयोगत्थे सामिवचनं सद्दसत्थविदू वदन्तीति आह “अथ वा किञ्चि दुक्खं नस्सरसीति 
अत्थो”ति, कस्सचि दुक्खस्स अननुभूतत्ता अत्तना अनुभूतं अप्पमत्तकम्पि दुक्खं परियेसमानोपि अभावतोयेव नस्सरसीति अत्थो। विकप्पद्वयेपीति अनुभवनसरणत्थवसेन वृत्ते दुतियततियविकप्पद्वये । 
पुरिमपदस्साति “किञ्ची' ति पदस्स। उत्तरपदेनाति “दुक्खस्साति पदेन। समानविभत्तिलोपोति उत्तरपदेन समानस्स सामिवचनस्स लोपो। “कस्सचि दुकखस्सा^ति वत्तब्बे विकप्पद्वयेपि पुरिमपदे 
सामिवचनस्स लोपं कत्वा “किञ्चि दुक्खस्सा"ति निद्देसो कतो। अनिच्छकाति अनिच्छन्ता। एवं सन्तेति ननु मयं सुदिन्न सामादीसु केनचिपि उपायेन अप्पटिसाधनेन अप्पटिकारेन मरणेनपि तया 
अकामकापि विना भविस्साम, एवं सति। येनाति येन कारणेन। कि पनाति एत्थ किन्ति करणत्थे पच्चत्तवचनन्ति दस्सेन्तो आह “केन पन कारणेना”ति। 


२८. गन्धब्बनटनाटकादीनीति एत्थ गन्धब्बा नाम गायनका, नटा नाम रङ्गनटा, नाटका लङ्घनकादयो। परिचारेहीति एत्थ परितो तत्थ तत्थ यथासकं विसयेसु चारेहीति अत्थोति आह “इन्द्रियानि 
चारेही”तिआदि। परिचारेहीति वा सुखूपकरणेहि अत्तानं परिचारेहि अत्तनो परिचरणं कारेहि। तथाभूतो च यस्मा लळन्तो कीळन्तो नाम होति, तस्मा “लळा”'तिआदि वृत्तं। भुञ्जितब्बतो परिभुञ्जितब्बतो 

विसेसतो पञ्च कामगुणा भोगा नामाति आह “भोगे भुञ्जन्तो”ति। दानप्पदानानीति एत्थ निच्चदानं दानं नाम, उपोसथदिवसादीसु दातब्बं अतिरेकदानं पदानं नाम । पवेणीरक्खणवसेन वा 
दीयमानं दानं नाम, अत्तनाव पट्ठपेत्वा दीयमानं पदानं नाम | पचुरजनसाधारणं वा नातिउळारं दानं नाम, अनञ्ञसाधारणं अतिउळारं पदानं नाम । आदि-सद्देन सीलादीनि सङ्गण्हाति। नत्यि एतस्स 
वचनप्पटिवचनसङ्कातो आलापसल्लापोति निरालापसल्लापो। 


३०. बलं गाहेत्वाति एत्य बलग्गहणं नाम कायबलस्स उप्पादनमेवाति आह “कायबलं जनेत्वा”ति। अस्सुमुखन्ति अस्सूनि मुखे एतस्साति अस्सुमुखो, तं अस्सुमुखं, अस्सुकिलिन्नमुखन्ति अत्थो। 
गामोयेव गामन्तसेनासनं गामपरियापन्नत्ता गामन्तसेनासनस्स। अतिरेकलाभपटिक्खेपेनाति “पिण्डियालोपभोजनं निस्साया ति (महाव० १२८) एवं वुत्तभिक्खाहारलाभतो अधिकलाभो 
सङ्घभत्तादिअतिरेकलाभो, तस्स पटिक्खेपेनाति अत्थो। तेनाह “चुद्स भत्तानि पटिक्खिपित्वा”ति। सङ्घभत्तं उद्देसभत्तं निमन्तनभत्तं सलाकभत्तं पक्खिकं उपोसथिकं पाटिपदिकं आगन्तुकभत्तं गमिकभत्तं 
गिलानभत्तं गिलानुपट्ठाकभत्तं विहारभत्तं धुरभत्तं वारभत्तन्ति इमानि चुद्दस भत्तानि। तत्थ सकलस्स सङ्घस्स दातब्बं भत्तं सङ्घभत्तं। कतिपये भिक्खू उद्दिसित्वा दातब्बं भत्तं उद्देसभत्तं। एकस्मिं पक्खे 
एकदिवसं दातब्बं भत्तं पक्खिकं । उपोसथे दातब्बं भत्तं उपोसथिकं | पाटिपददिवसे दातब्बं भत्तं पाटिपदिकं। विहारं उद्दिस्स दातब्बं भत्तं विहारभत्तं। धुरगेहेयेव ठपेत्वा दातब्बं भत्तं धुरभत्तं। 
गामवासीआदीहि वारेन दातब्बं भत्तं वारभत्तं। 


अथ “गहपतिचीवरं पटिक्खिपित्वा”ति कस्मा वृत्तं। गहणे हि सति पटिक्खेपो युज्जेय्य, न च पठमबोधियं गहपतिचीवरस्स पटिग्गहणं अनुञ्ञातं परतो जीवकवत्थुस्मिं अनुञ्ञातत्ता। तेनेव 
वक्खति जीबकवत्थुस्मिं (महाव° अट्० ३३७) “भगवतो हि बुद्धभावप्पत्तितो पट्टाय याव इदं वत्थं, एत्थन्तरे वीसति वस्सानि न कोचि गहपतिचीवरं सादियि, सब्बे पंसुकूलिकाव अहेस्‌' न्ति। सुदिन्नो च 
पठमबोधियंयेव पब्बजितो। तेनेव वक्खति “सुदिन्नो हि भगवतो द्वादसमे वस्से पब्बजितो, वीसतिमे वस्से जातिकुलं पिण्डाय पविट्ठो, सयं पब्बज्जाय अट्टवस्सिको हुत्वा"ति। तस्मा ““गहपतिचीवरं 
पटिक्खिपित्वा "ति कस्मा वुत्तन्ति? वुच्चते - अननुञ्जातेपि गहपतिचीवरे पंसुकूलिकङ्गसमादानवसेन गहपतिचीवरं पटिक्खित्तं नाम होतीति कत्वा वुत्तं “गहपतिचीवरं पटिक्खिपित्वा^ति। 


लोलुष्पचारं पटिक्खिपित्वाति कुसलभण्डस्स भुसं बिलुम्पनड्टेन लोलुप्पं वुच्चति तण्हा, लोलुप्पेन चरणं लोलुप्पचारो, तण्हावसेन घरपटिपारटिं अतिक्कमित्वा भिकखाय चरणं, तं पटिक्खिपित्वाति 
अत्थो। तेनाह “घरपटिपाटिया भिक्खाय पविसती”ति। एत्थ च आरञ्जिकङ्गादिपधानङ्गवसेन सेसधुतङ्गानिपि गहितानेव होन्तीति वेदितब्बं । बज्जीनन्ति राजानो अपेक्खित्वा सामिवचनं कतं, 
बज्जीराजूनन्ति अत्थो। जनपद-सददस्स त॑निवासीसुपि पवत्तनतो “बज्जीसू "ति जनपदापेक्खं भुम्मवचनं, वज्जिनामके जनपदेति अत्थो 


उपभोगपरिभोगूपकरणमहन्ततायाति पञ्चकामगुणसङ्घातानं उपभोगानञ्चेव हत्थिअस्सरथइत्थियादिउपभोगूपकरणानञ्च महन्तताय। उपभोगूपकरणानेव हि इध परिभोगूपकरणसह्दन वृत्तानि। 
तेनेवाह “ये हि तेसं उपभोगा, यानि च उपभोगूपकरणानि, तानि महन्तानी”ति। “उपभोगा हत्यिअस्सरथइत्थी आदयो, उपभोगूपकरणानि तेसमेव सुवण्णादिउपकरणानी "तिपि वदन्ति। सारकानीति 
सारभूतानि । निधेत्वाति निदहित्वा, निधानं कत्वाति अत्थो। दिबसपरिब्बयसङ्कातभोगमहन्ततायाति दिवसे दिवसे परिभुञ्जितब्बसङ्कातभोगानं महन्तताय। जातरूपरजतस्सेव पहूततायाति 
पिण्डपिण्डवसेन चेव सुवण्णमासकरजतमासकादिवसेन च जातरूपरजतस्सेव पहूतताय। वित्तीति तुट्डि, वित्तिया उपकरणं वित्तूपकरणं, पहूतं नानाविधालङ्कारभूतं वित्तूपकरणमेतेसन्ति 
पहूतवित्तूपकरणा। तेनाह “अलङ्कारभूतस्सा”तिआदि। बोहारवसेनाति वणिज्जावसेन वड्टिकतादिवसेन। धनधञ्ञस्स पहूततायाति सत्तरतनसङ्घातस्स धनस्स सब्बपुब्बण्णापरण्णसङ्गहितस्स धञ्जस्स 
च पहूततायाति अत्थो। तत्थ “सुवण्णरजतमणिमृत्तावेळुरियवजिरपवाळानि सत्त रतनानी ति वदन्ति। सालिवीहिआदि पुब्बण्णं पुरक्खतं सस्सफलन्ति कत्वा, तब्बिपरियायतो मुग्गमासादि अपरण्णन्ति 
वेदितब्बं । उक्कटुपिण्डपातिकत्ताति सेसधुतङ्गपरिवारितेन उक्कट्टपिण्डपातधुतङ्गेन समन्नागतत्ता। तेनाह “सपदानचारं चरितुकामो”ति। 


३९. अन्तोजातताय वा जातिसदिसी दासीति जातिदासी। पूतिभावेनेव लक्खितब्बदोसो वा आभिदोसिको, अभिदोसं वा पच्चूसकालं गतो पत्तो अतिक्कन्तोति आभिदोसिको । तेनाह 
“एकरत्तातिक्कन्तस्स वा तिआदि। पूतिभूतभावेन परिभोगं नारहतीति अपरिभोगारहो । छइनीयसभावे निच्छितेपि पुच्छाकाले सन्देहवोहारवसेनेव पुच्छितुंयुत्तन्ति आह “सचे 'ति। अरियबोहारेनाति 
अरियसमुदाचारेन। अरिया हि मातुगामं भगिनिवादेन समुदाचरन्ति। निस्सट्टुपरिग्गहन्ति परिच्चत्तालयं। 


“आकिरा ति वृत्तत्ता “बिञ्जत्ति वा ति वुत्तं, “सचे तं छड्डनीयधम्म''न्ति परियायं अमुञ्चित्वा वुत्तत्ता “पयुत्तबाचा वाति वुत्तं, पच्चयपटिसंयुत्ता वाचा पयुत्तवाचा । बत्तुं बट्टतीति निरपेक्खभावतो 
वुत्तं, इध पन विसेसतो अपरिभोगारहत्ताव वत्थुनो। अग्गअरियबंसिकोति अरियवंसपटिपत्तिपूरकानं अग्गो उत्तमो। निमीयति सञ्जायतीति निमित्तं, यथासल्लक्खितो आकारोति आह ““गिहिकाले 
सल्लक्खितपुब्बं आकार न्ति। हत्थपिट्टिआदीनि ओलोकयमाना “सामिपुत्तस्स मे सुदिन्नस्स विय सुवण्णकच्छपपिट्टिसदिसा इमा हत्थपादपिट्टियो, हरितालवट्टियो विय सुबट्टिता अङ्गलियो, मधुरो 
सरो"ति गिहिकाले सल्लक्खितपुब्बं आकारं अग्गहेसि सञ्जानि सल्लक्खेसि। कस्मा पन सा जातिदासी दिस्वाव न सञ्जानीति आह “सुदिन्नो ही”तिआदि । पब्बज्जुपगतेनाति पब्बज्जं उपगतेन, 
पब्बजितेनाति अत्थो। घरं पबिसित्वाति गेहसामिनिया निसीदितब्ब्ठानभूतं अन्तोगेहं पविसित्वा। यग्धेति इमस्स आरोचयामीति अयमत्थोति आह “आरोचनत्थे निपातो” ति। “यग्घे जानेय्यासीति सुहु 
जानेय्यासी”तिपि अत्थं वदन्ति। आलपनेति दासिजनस्स आलपने। तेनाह “एबञ्ही'तिआदि। 


३२. घरेसु साला होन्तीति घरेसु एकमन्ते भोजनसाला होन्ति पाकारपरिक्खित्ता सुसंविहितद्वारबन्धा सुसम्मट्टबालिकङ्गणा । उदककञ्जियन्ति उदकञ्च कञ्जियञ्च। कस्मा पन ईदिसायमेव सालाय 
अञ्जतरं कुट्टमूलन्ति अयमत्थो वुत्तोति आह “न हि पब्बजिता”तिआदि। असारुष्पे ठानेति भिक्खूनं अननुच्छविके पदेसे। अत्थि नु खोति नु-सहो पुच्छनत्थे, खो-सद्दो वचनसिलिट्ठताय वुत्तो। नुखोति 
वा निपातसमुदायो पुच्छनत्थो । तेन नाम-सद्दस्स पुच्छनत्थतं दस्सेति। येसं नो त्वन्ति येसं नो पृत्तो त्वं। ईदिसे ठानेति किञ्चापि तं ठानं भिक्खूनं अननुरूपं न होति, तथापि मादिसानं महाभोगकुलानं 
पृत्तस्स परकुले आसनसालायं निसीदित्वा भोजनं नाम अयुत्तरूपन्ति मञ्जमानो आह । तेनेवाह “ननु नाम, तात सुदिन्न, सकं गेहं गन्तब्ब 'न्ति। अञ्जेनपि पकारेन नामसहस्स पुच्छनत्थतमेव दस्सेन्तो 
आह “तथा अत्थि नु खो ताता”तिआदि। तथाति समुच्चयत्यो। इदानि नामसद्दस्स मञ्जनत्थतं दस्सेन्तो आह “तथा अत्थि मञ्ञे”तिआदि। 


दुक्खाभितुन्नतायाति मानसिकेन दुकखेन अभिपीळितत्ता। एतमत्थन्ति “अत्थि नु खो, तात सुदिन्न, अम्हाकं धन" न्तिआदिना यथावृत्तमत्थं। अनोकप्पनामरिसनत्थवसेनाति एत्य अनोकप्पनं 
असहहनं । अमरिसनं असहनं । अनागतवचनं अनागतसद्दप्पयोगो, अत्थो पन वत्तमानकालिकोव। तेनाह “पच्चक्खम्पी ति। न मरिसयामीति न विसहामि। तं न सुन्दरन्ति “तदायः न्ति पाठं 
सन्धायाह। अलं, गहपति, कतं मे अज्ज भत्तकिच्चन्ति थेरो उक्कड्टएकासनिकताय पटिक्खिपन्तो एवमाह । उक्कटुएकासनिकतायाति च इदं भूतकथनवसेन वुत्तं थेरस्स तथाभावदीपनत्थं । मुदुकस्सपि 
हि एकासनिकस्स याय निसज्जाय किञ्चिमत्तम्मि भोजनं भुत्तं, वत्तसीसेनपि ततो वुट्टितस्स पुन भुञ्जितुं न वट्टति तेनाह तिपिटकचूळाभयत्थेरो “आसन वा रक्खेय्य भोजनं वा”ति। 
उक्कडुपिण्डपातिकोपि समानोति निदस्सनमत्तमिदं, थेरो सपदानचारिकेसुपि उक्कड्डोयेव। उक्कट्टसपदानचारिकोपि हि पुरतो च पच्छतो च आहटभिक्खम्पि अग्गहेत्वाव घरद्वारे ठत्वा पत्तविस्सज्जनमेव 
करोति, तस्मा थेरो उक्कट्टसपदानचारिकत्तापि स्वातनाय भिक्खं नाधिवासेति। अथ कस्मा “अधिवासेसी 'ति आह “सचे एकभत्तम्पि न गहेस्सामी”तिआदि। पण्डिता हि मातापितूनं आचरियुपज्झायानं 
वा कातब्बं अनुग्गहं अज्झुपेविखत्वा धुतङ्गविसुद्भधिका न भवन्ति। 


३३. मज्झिमप्पमाणोति चतुहत्थो पुरिसो मञ्झिमप्पमाणो। “छहत्थो”तिपि केचि। तिरो करोन्ति एतायाति तिरोकरणीति साणिपाकारवचनो अयं तिरोकरणी-सद्दोति आह “तिरोकरणियन्ति 
करणत्थे भुम्म”न्ति। “तिरोकरणिया”ति वत्तब्बे “तिरोकरणिय”न्ति करणत्थे भुम्मं वुत्तं । तिरोकरणीय-सद्दो वा अयं साणिपाकारपरियायोति दस्सेन्तो आह “अथ वा”तिआदि। तं परिक्खिपित्वाति तं 
समन्ततो खिपित्वा, परितो बन्धित्वाति वुत्तं होति । तेनाह “समन्ततो कत्वा” ति। विभत्तिपतिरूपकोपि निपातो होतीति आह “तेनाति अयम्पि वा”तिआदि। 


३४. “अथ खो आयस्मतो सुदिन्नस्स पिता सके निवेसने पणीतं खादनीयं भोजनीयं पटियादापेत्वा आयस्मतो सुदिन्नस्स कालं आरोचेसि - “कालो, तात सुदिन्न, निद्ठितं भत्त न्ति” एवं 
कालारोचनस्स पाळियं अनारुळहत्ता आह - “किञ्चापि पाळियं कालारोचनं न वृत्त न्ति। आरोचितेयेव कालेति “कालो, तात सुदिन्न, निट्टितं भत्त' न्ति काले आरोचितेयेव | द्वे पुञ्जेति 
कहापणपुञ्जञ्च सुबण्णपुञ्जञ्च । 


पेत्तिकन्ति पितितो आगतं पेत्तिकं । निहितन्ति भूमिगतं । पयुत्तन्ति वट्टिवसेन पयोजितं। तद्धितलोपं कत्वा वेदितब्बन्ति यथा अञ्जत्थापि “पितामहं धनं लद्भा, सुखं जीवति सञ्जयो ति वृत्तं, एवं 

तद्धितलोपं कत्वा वृत्तन्ति दडुब्बं । पितामहतो आगतं, पितामहस्स वा इदं पेतामहं। पब्बजितलिङ्गन्ति समणवेसं । न राजभीतोति अपराधकारणा न राजकुला भीतो । येसं सन्तकं धनं गहितं, ते 
इणायिका। पलिबुद्धो पीळितो। 


विभत्तिपतिरूपकोति “तेना ति पदं सन्धायाह । तंनिदानन्ति तं धनं निदानं कारणमस्साति तंनिदानं। अस्साति पच्चत्तवचनस्स, पदस्स वा। भयन्ति चित्तस्स उत्रस्ताकारेन पवत्तभयं अधिप्पेतं, न 
जाणभयं, नापि “भायति एतस्मा”ति एवं वुत्तं आरम्मणभयन्ति आह “चित्तुत्रासोति अत्थो”ति। छम्भितत्तन्ति तेनेव चित्तुत्रासभयेन सकलसरीरस्स छम्मितभावो। विसेसतो पन हदयमंसचलनन्ति आह 
“कायकम्पो हदयमंसचलन' 'न्ति। लोमहंसोति तेन भयेन तेन छम्भितत्तेन सकलसरीरलोमानं हट्टभावो, सो पन नेसं भित्तियं नागदन्तानं विय उद्धंमुखताति आह “लोमानं हंसनं उद्धग्गभावो”ति। 


३५. अत्तनाति पच्चत्ते करणवचनं, सयन्ति अत्थो। देवच्छरानन्ति अनच्चन्तियो सन्धायाह । देवनाटकानन्ति नच्चन्तियो, परियायवचनं वा एतं देवकञ्जानं । समुष्पन्नबलवसोका हुत्वाति अयं 
लोको नाम अत्तानंव चिन्तेति, तस्मा सापि “इदानि अहं अनाथा जाता”ति अत्तानंव चिन्तयमाना “अयं अज्ज आगमिस्सति, अज्ज आगमिस्सती”ति अट्ठ वस्सानि बहि न निक्खन्ता एतं निस्साय मया 
दारकोपि न लब्धो, यस्स आनुभावेन जीवेय्यामि, इतो चाम्हि परिहीना अञ्ञतो चाति समुप्पन्नबलवसोका हुत्वा। कुलरुक्खपतिट्टापने बीजसदिसत्ता कुलवंसप्पतिट्टापको पुत्तो इध बीजकोति अधिप्पेतोति 
आह “कुलबंसबीजकं एकं पुत्त ”न्ति। सं नाम धनं, तस्स पतीति संपति, धनवा विभवसम्पन्नो । दिटधम्मिकसम्परायिकहितावहत्ता तस्स हितन्ति सापतेय्यं, तदेव धनं विभवोति आह - “इमं सापतेय्यं 
एवं महन्तं अम्हाकं विभव न्ति। 


३६. इत्थीनं कुमारीभावप्पत्तितो पट्ठाय पच्छिमवयतो ओरं असति विबन्धे अट्टमे अङमे सत्ताहे गन्मासयसञ्चिते ततिये आवत्ते कतिपया लोहितपीळका सण्ठहित्वा अग्गहितपुब्बा एव भिज्जन्ति, ततो 
लोहितं पग्घरति, तत्थ उतुसमञ्जा पुप्फसमञ्ञा चाति आह - “पुप्फन्ति उतुकाले उप्पन्नलोहितस्स नाम” न्ति। गब्भपतिट्ठानड्ठानेति यस्मिं ओकासे दारको निब्बत्तति, तस्मिं पदेसे । सण्ठहित्वाति 
निब्बत्तित्वा । भिज्जन्तीति अग्गहितपुब्बा एव भिज्जन्ति। अयञ्हि तासं सभावो। दोसेनाति लोहितमलेन । सुद्धे वत्थुम्हीति पग्घरितलोहितत्ता अनामयत्ता च नहानतो परं चतुत्थदिवसतो पट्टाय सुद्धे 
गब्भासये। सुद्धे पन वत्थुम्हि मातापितूसु एकवारं सन्निपतितेसु याव सत्त दिवसानि खेत्तमेव होति गब्भसण्ठहनस्स परित्तस्स लोहितलेपस्स विज्जमानत्ता। केचि पन “अड्डमासमत्तम्पि खेत्तमेवा“ति वदन्ति। 
बाहायन्ति अधिकरणे भुम्मन्ति आह “पुराणदुतियिकाय या बाहा, तत्र नं गहेत्वा "ति । उपयोगत्थे भुम्मवचनम्पि युज्जतियेव यथा “सुदिन्नस्स पादेसु गहेत्वा”ति। 


पुब्बेपि पञ्जत्तसिक्खापदानं सब्भावतो अपञ्जत्ते सिक्खापदेति पाराजिकं सन्धाय वुत्तन्ति आह - ““पठमपाराजिकसिक्खापदे अट्टुपिते ति । वुत्तमेवत्थं विभावेन्तो आह -- “भगवतो किर 
पठमबोधिय”न्तिआदि। एवरूपन्ति पाराजिकपञ्जत्तिया अनुरूपं | निदस्सनमत्तञ्चेतं, सङ्घादिसेसपञ्जत्तिया अनुरूपम्पि अज्झाचारं नाकंसुयेव। तेनेवाह - “अवसेसे पञ्च खुइकापत्तिक्खन्धे एव 
पञ्ञपेसी”ति। इदञ्च थुल्लच्चयादीनं पञ्चन्नं लहुकापत्तिक्खन्धानं सब्भावमत्तं सन्धाय वृत्तं, न पञ्चापत्तिकखन्धानं अनवसेसतो पञ्ञत्तत्ताव । पठमबोधियं पञ्चन्नं लहुकापत्तीनं सब्भाववचनेनेव 
धम्मसेनापतिस्स सिक्खापदपञ्जत्तियाचना विसेसतो गरुकापत्तिपञ्जत्तिया पातिमोक्खुद्देसस्स च हेतुभूताति दडब्बा। केचि पन “तस्मिं तस्मिं पन वत्थुस्मिं अवसेसपञ्चखुद्दकापत्तिकखन्धे एव पञ्जपेसीति 
इदं द्रादसमे वस्से वेरञ्जायं वुत्थवस्सेन भगवता ततो पट्टाय अट्टवस्सब्भन्तरे पञ्जत्तसिक्खापदं सन्धाय वुत्त "न्ति वदन्ति, तं न सुन्दरं ततो पुब्बेपि सिक्खापदपञ्जत्तिया सब्भावतो । तेनेव वेरञ्जकण्डे 
“एकभिक्खुनापि रत्तिच्छेदो वा पच्छिमिकाय तत्थ वस्सं उपगच्छामाति वस्सच्छेदो वा न कतो"ति च “सामम्पि पचनं समणसारुप्पं न होति, न च वड्टती”ति च वुत्तं। आराधर्यिसूति चित्तं गण्हिंसु, 
अज्झासयं पूरयिंसु, हदयगाहिनिं पटिपत्ति पटिपज्जिसूति अत्यो। एकं समयन्ति एकस्मिं समये, पठमबोधियन्ति अत्थो। 


यं आदीनवन्ति सम्बन्धो । सिक्खापदं पञ्जपेन्तोति पठमपाराजिकसिवखापदं पञ्जपेन्तो। आदीनवं दस्सेस्सतीति “वरं ते, मोघपुरिस, आसीविसस्स घोरविसस्स मुखे अङ्गजातं पक्खित्तं, न त्वेव 
मातुगामस्स अङ्गजाते अङ्गजातं पक्खित्त`न्तिआदिना यं आदीनवं दस्सेस्सति। अभिबिञ्ञापेसीति इमस्स “पवत्तेसी "ति अयमत्यो कथं लद्धोति आह “पबत्तनापि ही तिआदि। 
कायविञ्ञत्तिचोपनतोति कायविञ्जत्तिवसेन पवत्तचलनतो। कस्मा पनेस मेथुनधम्मेन अनत्थिकोपि समानो तिक्खत्तुं अभिविञ्जापेसीति आह - “तिक्खत्तुं अभिविञ्ञापनञ्चेसातिआदि। तत्थ 
तिक्खत्तुं अभिविञ्ञापनन्ति मुत्तिपापनवसेन तीसु वारेसु मेथुनधम्मस्स पवत्तनं। 


सब्बेसम्पि पदानं अवधारणफलत्ता विनापि एवकारं अवधारणत्थो विज्ञायतीति आह “तेनेव अज्झाचारेना”ति। अट्ठ हि गब्भकारणानि । वृत्तञ्हेतं - 


““मेथुनचोळग्गहणं, तनुसंसग्गो च नाभिआमसनं। 
पानं दस्सनसवनं, घायनमिति गब्भहेतवो अट्टा'ति॥ 


इदानि अवधारणेन निवत्तितमत्थं दस्सेतुकामो आह - “किं पन अञ्ञथापि गब्भग्गहणं होती”तिआदि। ननु च नाभिपरामसनम्पि कायसंसग्गोयेव, कस्मा नं विसुं वुत्तन्ति? उभयेसं छन्दरागवसेन 
कायसंसग्गो वुत्तो, इत्थिया छन्दरागवसेन नाभिपरामसनं, वत्थुवसेन वा तं विसुं वुत्तन्ति दद्ठुब्बं । कथं पन कायसंसग्गेन गब्भग्गहणं होति, कथञ्च तत्थ सुक्कसोणितस्स सम्भवोति आह “इत्थियो 
ही 'तिआदि। छन्दरागुप्पत्तिवसेन इत्थिया सुक्ककोड्ठासो चलितो होति, सोपि गब्भसण्ठानस्स पच्चयो होतीति अधिप्पायो। इत्थिसन्तानेपि हि रसादिसत्तधातुयो लब्भन्तियेव। तेनाह - 
““अङ्गपच्चङ्गपरामसनं सादियन्तियोपि गब्भं गण्हन्ती”ति। गण्ठिपदेसु पन “कायसंसग्गादिना सत्तप्पकारेन गन्भग्गहणे पितु सुक्ककोट्टासं विना छन्दरागवसेन मातु विकारप्पत्तं लोहितमेव 
गब्भसण्ठानस्स पच्चयो होती" ति वुत्तं। “यस्स अङ्गपच्चङ्गपरामसनं सादियित्वा माता पुत्तं पटिलभति, सचे सो अपरेन समयेन परिपुण्णिन््रियो हुत्वा तादिसं पितरं मनुस्सजातिकं जीविता वोरोपेति, 
पितुघातकोव होती"ति वदन्ति। 


तं असुचि एकदेसं मुखेन अग्गहेसीति पुराणचीवरं धोवन्ती तत्थ यं असुचि अहस, तं असुचि एकदेसं पिवि। “'वट्टति तुम्हाकं मेथुनधम्मो ति पुट्ठो “कप्पतु वा मा वा कप्पतु, मयं तेन अनत्थिका^ति 
दस्सेन्तो आह “अनत्थिका मयं एतेना”ति। किञ्चापि नाभिपरामसने मेथुनरागो नत्थि, तथापि नाभिपरामसनकाले फस्ससादियनवसेन अस्सादमत्तं तस्सा अहोसीति गहेतब्बं, अञ्जथा गब्भसण्ठहनं न 
सिया । दिइमङ्गलिकाय नाभिपरामसनेन मण्डब्यस्स निब्बत्ति अहोसि, चण्डपज्जोतमातु नाभियं विच्छिका फरित्वा गता, तेन चण्डपज्जोतस्स निब्बत्ति अहोसीति आह “एतेनेब नयेना तिआदि। पुरिसं 
उपनिज्झायतीति वातपानादिना दिस्वा वा दिट्वपुब्बं वा पुरिसं उपनिज्झायति । राजोरोधा वियाति सीहळदीपे किर एकिस्सा इत्थिया तथा अहोसि, तस्मा एवं वुत्तं । 


इधाति इमस्मिं वत्थुस्मिं । अयन्ति सुदिन्नस्स पुराणदुतियिका । यं सन्धायाति यं अज्झाचारं सन्धाय। सुक्कं सन्धाय “मातापितरो च सन्निपतिता होन्ती ति वुत्तं, माता च उतुनी होतीति लोहितं 
सन्धाय। तत्थ सन्निपतिता होन्तीति असद्भम्मवसेन एकस्मिं ठाने समागता सङ्गता होन्ति। माता च उतुनी होतीति इदं उतुसमयं सन्धाय वुत्तं, न लोकसमञ्जाकरजस्स लग्गनदिवसमत्तं । गन्धब्बोति 
ततूपगसत्तो, गन्तब्बोति वृत्तं होति। त-कारस्स ध-कारो कतोति दढुब्बं। अथ वा गन्धनतो उप्पज्जनगतिया निमिन्तुपट्ठानेन सूचनतो दीपनतो गन्धोति लद्भनामेन भवगामिकम्मुना अब्बति पवत्ततीति गन्धब्बो, 
तत्थ उप्पज्जनकसत्तो। पच्चुपट्टितो होतीति उपगतो होति। एत्थ च न मातापितूनं सन्निपातं ओलोकयमानो समीपे ठितो नाम होति, कम्मयन्तयन्तितो पन एको सत्तो तस्मिं ओकासे निब्बत्तनको 
पुरिमजातियं ठितोयेव गतिनिमित्तादिआरम्मणकरणवसेन उपपत्ताभिमुखो होतीति अधिप्पायो। 


सन्निपाताति समोधानेन समागमेन। गब्भस्साति गब्भे निब्बत्तनकसत्तस्स। गब्भे निब्बत्तनकसत्तोपि हि गब्भोति वुच्चति। यथाह -- “यथा खो पनानन्द, अञ्ञा इत्थिका नव वा दस वा मासे गब्भं 
कुच्छिना परिहरित्वा विजायन्ती "ति (म० नि० ३.२०५) । कत्थचि पन गब्भोति मातुकुच्छि वृत्तो। यथाह - 


“*यमेकरत्ति पठमं, गब्भे वसति माणवो। 
अब्भुट्ठितोव सो याति, स गच्छं न निवत्तती"ति॥ (जा० १.१५.३६३)। - 


एत्थ च गब्भति अत्तभावभावेन पवत्ततीति गब्भो, कललादिअवत्थो धम्मप्पबन्धो, तंनिस्सितत्ता पन सत्तसन्तानो “गब्मो "ति वुत्तो यथा “मञ्चा उक्कुङ्कि करोन्ती"ति। त॑निस्सयभावतो मातुकुच्छि 
“गब्मो ति वेदितब्बो। गब्भो वियाति वा। यथा हि निवासट्ठानताय सत्तानं ओवरको “गब्भो^ति वुच्चति, एवं गब्भसेस्यकानं सत्तानं याव अभिजाति निवासट्ठानताय मातुकुच्छि `गब्भो "ति वृत्तोति 

वेदितब्बो। अबक्कन्ति होतीति निब्बत्ति होति। 


आरक्खदेवताति तस्स आरक्खत्थाय ठिता देवता। अस्स तं अज्झाचारन्ति सम्बन्धो। तथा निच्छारेसुन्ति तथा महन्तं सद्द कत्वा निच्छारेसुं। किञ्चापि इध पाळियं आकासङटदेवता विसुं न आगता, 
तथापि सद्दस्स अनुस्सावने अयमनुक्कमोति दस्सेतुं चातुमहाराजिकदेवतायो द्विधा कत्वा आकासङ्टदेवता विसुं वृत्ता । तेनेत्थ आकासड्टकानं विसुं गहितत्ता चातुमहाराजिकाति परिभण्डपब्बतट्ठका 
वेदितब्बा । इतिहाति निपातसमुदायो एवंसद्दस्स अत्थे दडुब्बोति आह “एव ”न्ति। खणेन मुहुत्तेनाति पदद्वयं वेवचनभावतो समानत्थमेवाति दइुन्बं । एककोलाहलमहोसीति देवब्रह्मलोकेसु 
एककोलाहलमहोसि। किञ्चापि हि सो सद्दो याव ब्रह्मलोका अमब्भुग्गच्छि, तथापि न सो मनुस्सानं विसयो तेसं रूपं विय, तेनेव भिक्खू पुच्छिंसु - “कच्चि नो त्वं, आवुसो सुदिन्न, अनभिरतो^ति। 


३७. “एवं मातापृत्तानं पब्बज्जा सफला अहोसि, पिता पन विष्पटिसाराभिभूतो विहासी”ति वचनतो सुदिन्नस्स तस्मिं अत्तभावे अरहत्ताधिगमो नाहोसीति विञ्जायति। केचि पन 
““पुब्बेकतपुञ्जताय चोदियमानस्स भब्बकुलपुत्तस्साति वुत्तत्ता सुदिन्नो तं कुक्कुच्चं विनोदेत्वा अरहत्तं सच्छाकासि, तेनेव पब्बज्जा अनुञ्जाता”ति वदन्ति। तं पाळिया अट्टकथाय च न समेति। 
पुब्बेकतपुञ्ञता च अप्पमाणं तादिसस्सपि अन्तराकतपापकम्मस्स वसेन अजातसत्तुनो विय अधिगमन्तरायदस्सनतो। कताकतानुसोचनलक्खणं कुक्कुच्चं इधाधिप्पेतन्ति आह “अज्झाचारहेतुको 
पच्छानुतापो”ति। कतं अज्झाचारं पटिच्च अनुसोचनवसेन विरूपं सरणं चिन्तनं बिप्पटिसारोति आह “विप्पटिसारोतिपि तस्सेव नाम न्ति। कुच्छितं कतं किरियाति कुकतं, कुकतमेव कुक्कुच्चन्ति 
आह “कुच्छितकिरियाभावतो कुक्कुच्च ”न्ति। परियादिन्नमंसलोहितत्ताति परिकखीणमंसलोहितत्ता। अविप्फारिकोति उद्देसादीसु ब्यापाररहितो, अब्यावटोति अत्थो। बहच्छिन्नोति छिन्नवहो, 
भारवहनेन छिन्नक्खन्धोति वृत्तं होति। तं तं चिन्तयीति “यदि अहं तं पापं न करिस्सं, इमे भिक्खू विय परिपुण्णसीलो अस्स" न्तिआदिना तं तं चिन्तयि । 


३८. एवंभूतन्ति किसलूखादिभावण्पत्तं। गणसङ्गणिकापपञ्चेनाति गणे जनसमागमे सन्निपतनं गणसङ्गणिका, गणसङ्गणिकायेव पपञ्चो गणसङ्गणिकापपञ्चो, तेन। यस्साति ये अस्स। 
कथाफासुकाति विस्सासिकभावेनेव कथाकरणे फासुका, सुखेन वत्तुं सक्कुणेय्या, सुखसम्भासाति अत्थो। पसादस्स पमाणतो ऊनाधिकत्तं सब्बदा सब्बेसं नत्थीति आह ““पसादपतिट्टानोकासस्स 
सम्पुण्णत्ता”ति। दानीति इमस्मिं अत्थे एतरहि-सद्दो अत्थीति आह “दानीति निपातो ”ति। नो-सह्दोपि नु-सद्दो विय पुच्छनत्थोति आह “कच्चि नु त्व” न्ति। तमेव अनभिरतिन्ति तेहि भिक्खूहि पुच्छितं 
तमेव गिहिभावपत्थनाकारं अनभिरति। “तमेवा”ति अवधारणेन निवत्तितमत्थं दस्सेन्तो आह “अधिकुसलान न्तिआदि। अधिकुसला धम्मा समथविपस्सनादयो। अत्थीति विसयभावेन चित्ते परिवत्तनं 
सन्धाय वुत्तं, न पापस्स वत्तमानतं सन्धाय, अत्थि विसयभावेन चित्ते परिवत्ततीति वृत्तं होति । तेनाह - “निच्चकालं अभिमुखं विय मे तिट्ठती ति। 


यं त्वन्ति एत्थ यन्ति हेतुअत्थे निपातो, करणत्थे वा पच्चत्तवचनन्ति आह “येन पापेना”ति। अनेकपरियायेनाति एत्थ परियाय-सद्दो कारणवचनोति आह “अनेककारणेना”ति। विरागत्थायाति 
भवभोगेसु विरज्जनत्थाय। नो रागेन रज्जनत्थायाति भवभोगेसुयेव रागेन अरञ्जनत्थाय। तेनाह “भगवता ही”तिआदि। एस नयो सब्बपदेसूति अधिप्पायिकमत्तं सब्बपदेसु अतिदिस्सति। इदं पनेत्थ 
परियायवचनमत्तन्ति “विसंयोगाया”तिआदीसु सब्बपदेसु “किलेसेहि विसंयुज्जनत्थाया"तिआदिना पदत्थविभावनवसेन वुत्तपरियायवचनं सन्धाय वदति। न संयुज्जनत्थायाति किलेसेहि न 
संयुज्जनत्थाय। अग्गहणत्थायाति किलेसे अग्गहणत्थाय, भवभोगे वा तण्हादिड्रिसेन अग्गहणत्थाय। न सङ्कहणत्थायाति एत्थापि इमिनाव नयेन अत्थो वेदितब्बो। 


निब्बत्तितलोकुत्तरनिब्बानमेवाति सङ्घारेहि निक्खन्तं विवित्तं, ततोयेव लोकतो उत्तिण्णत्ता लोकुत्तरं निब्बानं। मदनिम्मदनायाति वाति एत्थ अवृत्तसमुच्चयत्थेन वा-सद्देन आदिअत्थेन इति-सद्देन 
वा ““पिपासविनयाया”तिआदि सब्बं सङ्गहितन्ति दडुब्बं । निब्बानं आरम्मणं कत्वा पवत्तमानेन अरियमग्गेन पहीयमाना रागमानमदादयो तं पत्वा पहीयन्ति नामाति आह “यस्मा पन तं 
आगम्मा”तिआदि। तत्थ तं आगम्माति निब्बानं आगम्म पटिच्च अरियमग्गस्स आरम्मणपच्चयभावहेतु । मानमदपुरिसमदादयोति एत्थ जातिआदि निस्साय सेय्यस्स “सेय्योहमस्मी”तिआदिना 
उप्पज्जनकमानोयेव मदजननड्टेन मदोति मानमदो। पुरिसमदो वुच्चति पुरिसमानो, “अहं पुरिसो "ति उप्पज्जनकमानो। “ असद्धम्मसेवनसमत्थतं निस्साय पवत्तो मानो, रागो एव वा पुरिसमदो"ति केचि। 
आदि-सद्देन बलमदयोब्बनमदादिं सङ्गण्हाति। महागण्ठिपदे पन मज्झिमगण्ठिपदे च “पुरिसमदो नाम सम्भवो" ति वृत्तं, तं इध युत्तं विय न दिस्सति। न हि “भगवता सम्भवस्स विनासाय धम्मो 
देसितो "ति वत्तुं वट्टति। निम्मदाति विगतमदभावा। इममेव हि अत्थं दस्सेतुं “अमदा ति वृत्तं। मदा निम्मदीयन्ति एत्थ अमदभावं विनासं गच्छन्तीति मदनिम्मदनो। एस नयो सेसपदेसुपि। 


कामपिपासाति कामानं पातुकम्यता, कामतण्हाति अत्थो। आलीयन्ति अभिरमितन्बट्ठेन सेवीयन्तीति आलया, पञ्च कामगुणाति आह “पञ्च कामगुणालया"ति। पञ्चसु हि कामगुणेसु 
छन्दरागप्पहानेनेव पञ्च कामगुणापि पहीना नाम होन्ति, तेनेव “यो, भिक्खवे, रूपेसु छन्दरागो"तिआदि (सं० नि० ३.३२३) वृत्तं। पञ्चकामगुणेसु वा आलया पञ्चकामगुणालया। आलीयन्ति 
अल्लीयन्ति अभिरमनवसेन सेवन्तीति आलयाति हि तण्हाविचरितानं अधिवचनं । तेभूमकबटइन्ति तीसु भूमीसु कम्मकिलेसविपाका वट्टनट्वेन वटं । बिरज्जतीति पलुज्जति। ““विरज्जतीति कामविनासो 
वुत्तो, निरुज्झतीति एकप्पहारेन विनासो”ति गण्ठिपदेसु वृत्तं । विरागो निरोधोति सामञ्ञचोदनायपि “तण्हाक्खयो”ति अधिकतत्ता तण्हाय एव विरज्जनं निरुज्झनञ्च वृत्तं । 


चतस्सो योनियोति एत्थ योनीति खन्धकोड्ठासस्सपि कारणस्सपि पस्सावमग्गस्सपि नामं । “चतस्सो नागयोनियो (सं० नि० ३.३४२-३४३) चतस्सो सुपण्णयोनियो"ति एत्थ हि खन्धकोट्ठासो योनि 
नाम। “योनि हेसा भूमिज फलस्स अधिगमाया"ति (म० नि० ३.२२६) एत्थ कारणं। “न चाहं ब्राह्मणं बुमि, योनिजं मत्तिसम्भव"न्ति (म° नि० २.४५७; ध० प° ३९६) एत्थ पस्सावमग्गो। इध पन 
खन्धकोठ्ठासो “योनी”ति अधिप्पेतो। यवन्ति ताय सत्ता अमिस्सितापि समानजातिताय मिस्सिता होन्तीति योनि। सा पन अत्थतो अण्डादिउप्पत्तिद्ठानविसिड्डो खन्धानं भागसो पवत्तिविसेसो, सा च 
अण्डजजलाबुजसंसेदजओपपातिकवसेन चतुब्बिधा । वृत्तज्हेतं “चतस्सो खो इमा, सारिपुत्त, योनियो। कतमा चतस्सो? अण्डजा योनि जलाबुजा योनि संसेदजा योनि ओपपातिका योनी"ति (म० नि० 
१.१५२)। 


तत्थ अण्डे जाता अण्डजा। जलाबुम्हि जाता जलाबुजा। संसेदे जाता संसेदजा। विना एतेहि कारणेहि उप्पतित्वा विय निब्बत्तात ओपपातिका। एत्थ च पेतलोके तिरच्छाने मनुस्सेसु च अण्डजादयो 
चतस्सोपि योनियो सम्भवन्ति, मनुस्सेसु पनेत्थ केचिदेव ओपपातिका होन्ति महापदुमकुमारादयो विय। अण्डजापि कोन्तपृत्ता द्रेभातियथेरा विय, संसेदजापि पदुमगब्भे 
निब्बत्तपोक्खरसातिब्राह्मणपदुमवतीदेवीआदयो विय केचिदेव होन्ति, येभुय्येन पन मनुस्सा जलाबुजाव । पेतेसुपि निज्झामतण्हिकपेतानं निच्चदुक्खातुरताय कामसेवना नत्थि, तस्मा ते गब्भसेय्यका न 
होन्ति। जालावन्तताय न तासं कुच्छियं गन्भो सण्ठाति, तस्मा ते ओपपातिकायेव संसेदजतायपि असम्भवतो, अवसेसपेता पन चतुयोनिकापि होन्ति। यथा च ते, एवं यक्खापि 
सब्बचतुप्पदपक्खिजातिदीघजातिआदयोपि सब्बे चतुयोनिकायेव। सब्बे नेरयिका च चतुमहाराजिकतो पट्ठाय उपरिदेवा च ओपपातिकायेव, भुम्मदेवा पन चतुयोनिकाव होन्ति। तत्थ देवमनुस्सेसु 
संसेदनओपपातिकानं अयं विसेसो - संसेदजा मन्दा दहरा हुत्वा निब्बत्तन्ति, ओपपातिका सोळसवस्सुद्देसिका हुत्वा। 


पञ्च गतियोति एत्थ सुकतदुक्कटकम्मवसेन गन्तब्बा उपपज्जितब्बाति गतियो। यथा हि कम्मभवो परमत्थतो असतिपि कारके पच्चयसामग्गिया सिद्धो, तंसमङ्गिना सन्तानलक्खणेन सत्तेन कतोति 
वोहरीयति, एवं उपपत्तिभवलक्खणगतियो परमत्थतो असतिपि गमके तंतंकम्मवसेन येसं तानि कम्मानि तेहि गन्तब्बाति वोहरीयन्ति। अपिच गतिगति निब्बत्तिगति अज्झासयगति विभवगति 
निप्फत्तिगतीति बहुविधा गति नाम । तत्थ “तं गति पेच्च गच्छामीति (अ० नि० ४.१८४) च “यस्स गति न जानन्ति, देवा गन्धब्बमानुसा "ति (ध० प° ४२०; सु० नि० ६४९) च अयं गतिगति नाम | 
“इमेसं खो पनाहं भिक्खूनं सीलवन्तानं नेव जानामि आगतिं वा गति वा^ति (म० नि० १.५०८) अयं निब्बत्तिगति नाम। “एवम्पि खो ते अहं ब्रह्मे गतिञ्च पजानामि चुतिञ्च पजानामी^ति (म० नि० 
१.५०३) अयं अज्झासयगति नाम। “विभवो गति धम्मानं, निब्बानं अरहतो गतीति (परि० ३३९) अयं विभवगति नाम। “ष्रेयेव गतियो सम्भवन्ति अनञ्जा”ति (दी० नि० १.२५८; २.३४; ३.२००) अयं 
निप्फत्तिगति नाम। तासु इध गतिगति अधिप्पेता, सा पन निरयतिरच्छानयोनिपेत्तिविसयमनउस्सदेवानं वसेन पञ्चविधा होति। वृत्तञ्हेतं - “पञ्च खो इमा, सारिपुत्त, गतियो। कतमा पञ्च? निरयो 
तिरच्छानयोनि पेत्तिविसयो मनुस्सा देवा”ति (म० नि० १.१५३) । 


तत्थ यस्स उप्पज्जति, तं बूहेन्तोयेव उप्पज्जतीति अयो, सुखं । नत्थि एत्थ अयोति निरयो, ततो एव रमितब्बं अस्सादेतब्बं तत्थ नत्थीति निरतिअत्थेन निरस्सादट्टेन च निरयोति वुच्चति । तिरियं 
अञ्चिताति तिरच्छाना, देवमनुस्सादयो विय उद्धं दीघा अहुत्वा तिरियं दीघाति अत्थो। पकट्ठतो सुखतो अयनं अपगमो पेच्चभावो, तं पेच्चभावं पत्तानं विसयोति पेत्तिबिसयो, पेतयोनि। मनस्स 
उस्सन्नताय मनुस्सा, सतिसूरभावब्रह्मचरिययोग्यतादिगुणवसेन उपचितमानसताय उक्कट्टगुणचित्तताय मनुस्साति वृत्तं होति, अयं पनत्थो निप्परियायतो जम्बुदीपवासीवसेन वेदितब्बो। यथाह -- “तीहि, 
भिक्खवे, ठानेहि जम्बुदीपका मनुस्सा उत्तरकुरुके च मनुस्से अधिग्गण्हन्ति देवे च तावतिंसे। कतमेहि तीहि? सूरा सतिमन्तो इध ब्रह्मचरियवासो”ति (अ० नि० ९.२१)। तथा हि बुद्धा च भगवन्तो 

पच्चेकबुद्धा अग्गसावका महासावका चक्कवत्तिनो अञ्जे च महानुभावा सत्ता तत्थेव उप्पज्जन्ति, तेहि समानरूपादिताय पन सद्धि परित्तदीपवासीहि इतरमहादीपवासिनोपि मनुस्सात्वेव पञ्ञायिंसु। 


अपरे पन भणन्ति “लोभादीहि अलोभादीहि च सहितस्स मनस्स उस्सन्नताय मनुस्सा। ये हि सत्ता मनुस्सजातिका, तेसु विसेसतो लोभादयो अलोभादयो च उस्सन्ना। ते लोभादिउस्सन्नताय 
अपायमग्गं, अलोभादिउस्सन्नताय सुगतिमग्गं निब्बानगामिमग्गञ्च परिपूरेन्ति, तस्मा लोभादीहि अलोभादीहि च सहितस्स मनस्स उस्सन्नताय परित्तदीपवासीहि सद्भि चतुमहादीपवासिनो सत्तविसेसा 
मनुस्साति वुच्चन्ती"ति। लोकिया पन “मनुनो अपच्चभावेन मनुस्सा"ति वदन्ति। मनु नाम पठमकप्पिको लोकमरियादाय आदिभूतो सत्तानं हिताहितविधायको कत्तब्बाकत्तब्बतावसेन पितुड्ठानियो, यो 
सासने महासम्मतोति वुच्चति अम्हाकं बोधिसत्तो, पच्चक्खतो परम्पराय च तस्स ओवादानुसासनियं ठिता सत्ता पुत्तसदिसताय “मनुस्सा, मानुसा"ति च वुच्चन्ति। ततो एव हि ते “मानवा मनुजा"ति च 
वोहरीयन्ति। 


पञ्चहि कामगुणेहि अत्तनो अत्तनो देवानुभावसङ्कातेहि इद्भिविसेसेहि च दिव्बन्ति कौळन्ति लळन्ति जोतन्तीति देवा। तत्थ कामदेवा कामगुणेहि चेव इद्भिविसेसेहि च, इतरे इद्भिविसेसेहेव दिब्बन्तीति 
वेदितब्बा। सरणन्ति वा गमियन्ति अभित्थवीयन्तीति वा देवा एत्थ च निरयगतिदेवगतिमनुस्सगतीहि सद्धि ओकासेन खन्धा वृत्ता। तिरच्छानयोनिपेत्तिविसयग्गहणेन खन्धानं एव गहणं वेदितब्बं तेसं 
तादिसस्स परिच्छिन्नस्स ओकासस्स अभावतो। यत्थ यत्थ वा ते अरञ्ञसमुहपब्बतपादादिके निबद्धवासं वसन्ति, तादिसस्स ठानस्स वसेन ओकासोपि गहेतब्बो। सत्त विञ्ञाणट्वितियो नव सत्तावासा 
च हेड्टा संवण्णितनया एव। अपरापरभाबायाति अपरापरं योनिआदितो योनिआदिभावाय। आबन्धनं गण्ठिकरणं, संसिब्बनं तुन्नकरणं। तण्हाय निक्खन्तं तत्थ तस्सा सब्बसो अभावतो, 
निक्खमनञ्चस्स तण्हाय विसंयोगो एवाति आह “विसंयुत्त”न्ति। 


कामानं पहानन्ति एत्थ कामग्गहणेन कामीयतीति कामो, कामेतीति कामोति दुविधस्सपि कामस्स सङ्गहो कतोति आह “वत्थुकामानं किलेसकामानञ्च पहान'न्ति। वत्युकामप्पहानञ्चेत्थ तेसु 
छन्दरागप्पहानेनाति वेदितब्बं । कामसञ्जानन्ति कामेसु, कामसहगतानं वा सञ्ञानं। परिञ्ञाति तिविधापि परिञ्ञा इधाधिप्पेताति आह “जाततीरणपहानवसेन तिविधा परिञ्ञा”ति। तत्थ कतमा 
जातपरिञ्ञा? सब्बं तेभूमकं नामरूपं “इदं रूपं, एत्तकं रूपं, न इतो भिय्यो, इदं नामं, एत्तकं नामं, न इतो भिय्यो”ति भूतुपादायभेदं रूपं फस्सादिभेदं नामञ्च लक्खणरसपच्चुपट्टानपदट्ठानतो ववत्थपेति, 
कम्माविज्जादिकञ्चस्स पच्चयं परिग्गण्हाति, अयं जातपरिञ्ञा। 


कतमा तीरणपरिञ्ञा? एवं जातं कत्वा तं सब्बं तीरेति अनिच्चतो दुक्खतो रोगतोति द्वाचत्तालीसाय आकारेहि, अयं तीरणपरिञ्ञा नाम | कतमा पहानपरिञ्ञा? एवं तीरयित्वा अग्गमग्गेन सब्नस्मि 
छन्दरागं पजहति, अयं पहानपरिञ्ञा। दिट्टिविसुद्भिकङ्लावितरणविसुद्धियो वा जातपरिञ्ञा, मग्गामग्गपटिपदाजाणदस्सनविसुद्भिआदयो, कलापसम्मसनादिअनुलोमपरियोसाना वा पञ्जा तीरणपरिञ्ञा, 
अरियमग्गे जाणं निप्परियायेन पहानपरिञ्ञा। इध पन कामसञ्ञानं सभावलक्खणपटिवेधवसेन अनिच्चादिसामञ्जलक्खणवसेन च पवत्तमानानं जाततीरणपरिञ्ञानम्पि किच्चनिप्फत्तिया मग्गेनेव 
इज्झनतो मग्गक्खणंयेव सन्धाय तिविधापि परिञ्जा वृत्ता। तेनेव “इमेसु पञ्चसु ठानेसु किलेसक्खयकरो लोकुत्तरमग्गोव कथितो' ति वुत्तं। 


कामेसु, कामे वा पातुमिच्छा कामपिपासाति आह - “कामेसु पातब्यतानं, कामे वा पातुमिच्छान ”न्ति। इमेसु पञ्चसु ठानेसूति “कामानं पहानं अक्खात ˆ न्तिआदिना वृत्तेसु पञ्चसु ठानेसु । 
तीसु ठानेसूति “विरागाय धम्मो देसितो, नो सरागाय, विसंयोगाय धम्मो देसितो, नो संयोगाय, अनुपादानाय धम्मो देसितो, नो सउपादानाया"ति एवं वृत्तेसु ठानेसु । बिप्पटिसारं करोतीति एवं तं पापं 
विप्पटिसारं उप्पादेति। कोदिसं विप्पटिसारं करोतीति आह “ईदिसेपि नामा तिआदि। 


३९. नेव पियकम्यतायाति अत्तनि सत्थु नेव पियभावकामताय। न भेदपुरेक्खारतायाति न सत्थु तेन भिकखुना भेदनाधिप्पायपुरेक्खारताय। न कलिसासनारोपनत्थायाति न दोसारोपनत्थाय। 
कलीति कोधस्सेतं अधिवचनं, तस्स सासनं कलिसासनं, कोधवसेन वुच्चमानो गरहदोसो। बेलन्ति सिकखापदवेलं। मरियादन्ति तस्सेव वेवचनं। सिकखापदञ्हि अनतिक्कमनीयट्टेन “वेला, मरियादा"ति 
च वुच्चति। 


अज्झाचारवीतिक्कमोति मेथुनवसेन पवत्तअज्झाचारसङ्घातो वीतिक्कमो । पकरणेति एत्य प-सद्दो आरम्भवचनोति आह “कत्तु आरभती”ति। कत्थचि उपसग्गो धातुअत्थमेव वदति, न 
विसेसत्थजोतकोति आह “करोतियेव वा”ति। जातियाति खत्तियादिजातिया। गोत्तेनाति गोतमकस्सपादिगोत्तेन। कोलपुत्तियेनाति खत्तियादिजातीसुयेव सक्ककुलसोत्थियकुलादिविसिट्कुलानं 
पुत्तभावेन। यसस्सीति महापरिवारो। पेसलन्ति पियसीलं। अविकम्पमानेनाति पटिघानुनयेहि अकम्पमानेन। यस्स तस्मिं अत्तभावे उप्पज्जनारहानं मग्गफलानं उपनिस्सयो नत्थि, तं बुद्धा “मोघपुरिसा"ति 
वदन्ति अरिट्टलाळुदायीआदिके विय। उपनिस्सये सतिपि तस्मिं खणे मग्गे वा फले वा असति “मोघपुरिसा”ति वदन्तियेव धनियउपसेनत्थेरादिके विय। सुदिन्नस्स पन तस्मिं अत्तभावे मग्गफलानं 
उपनिस्सयो समुच्छिन्नोयेव, तेन नं “मोघपुरिसा”ति आह। 


समणकरणानं धम्मानन्ति हिरोत्तप्पादीनं। मग्गफलनिब्बानग्गहणेन पटिवेधसासनस्स गहितत्ता सासनानन्ति पटिपत्तिपरियत्तिसासनानं गहणं वेदितब्बं । छबिन्ति तेसं पभस्सरकरणं छविं। किं तन्ति 
आह ““छाय' न्ति, तेसं पकासकं ओभासन्ति अत्थो। किं तन्ति आह “सुन्दरभाव न्ति। छविमनुगतं अनुच्छविकं। पतिरूपन्तिआदीसुपि “तेस''न्ति आनेत्वा सम्बन्धितब्बं । समणानं कम्मं सामणकं, न 
सामणकं अस्सामणकं। कथं-सद्दयोगेन “न सक्खिस्ससी”ति अनागतवचनं कतं । “नाम-सद्दयोगेना”ति च वदन्ति। 


दयालुकेनाति अनुकम्पाय सहितेन। परिभासन्तोति गरहन्तो । निरुत्तिनयेन आसीविस-सहस्स अत्थं दस्सेन्तो आह “आसु सीघ”न्तिआदि। एतस्साति आसीविसस्स। आगच्छतीति यो तेन दद्डो, तं 
पतिआगच्छति। आसित्तविसोतिपि आसीबिसो, सकलकाये आसिञ्चित्वा विय ठपितविसो परस्स च सरीरे आसिञ्चनविसोति अत्थो। असितविसोतिपि आसीविसो। यं यञ्हि एतेन असितं होति परिभुत्ं, 
तं विसमेव सम्पज्जति, तस्मा असितं विसं एतस्साति असितविसोति वत्तब्बे “आसीविसो"ति निरुत्तिनयेन वुत्तं। असिसदिसविसोतिपि आसीबिसो, असि विय तिखिणं परस्स मम्मच्छेदनसमत्थं विसं 
एतस्साति आसीविसोति वुत्तं होति। आसीति वा दाठा वुच्चति, तत्य सन्निहितविसोति आसीविसो। सेससप्पेहि कण्हसप्पस्स महाविसत्ता आसीविसस्सानन्तरं कण्हसप्पो वुत्तो। सप्पमुखम्पि अङ्गारकासु 
विय भयावहत्ता अकुसलुप्पत्तिया ठानं न होतीति अकुसलकम्मतो निवारणाधिप्पायेन सीलभेदतोपि सुद्धसीले ठितस्स मरणमेव वरतरन्ति दस्सेतुं “आसीविसस्स कण्हसप्पस्स मुखे अङ्गजातं पक्खित्तं 
वर” न्ति वुत्तं। पब्बजितेन हि कतपापकम्मं भगवतो आणातिक्कमनतो वत्थुमहन्तताय महासावज्जं। कासुन्ति आवाटोपि वुच्चति रासिपि। 


“किन्नु सन्तरमानोव, कासुं खणसि सारथि। 
पुड्ो मे सम्म अवखाहि, किं कासुया करिस्ससी”ति॥ (जा० २.२२.३) - 


एत्थ हि आवाटो कासु नाम। 
“अङ्गारकासुं अपरे फुणन्ति, नरा रुदन्ता परिदडगत्ता”ति (जा० २.२२.४६२) - 


एत्थ रासि। इध पन उभयम्पि अधिप्पेतन्ति आह “अङ्गारपुण्णक्‌पे अङ्गाररासिम्हि वा ति। कस्सति खणीयतीति कासु, आवाटो। कसीयति चीयतीति कासु, रासि। पदित्तायाति दिप्पमानाय। सं-सद्दो 
एत्थ समन्तपरियायोति आह “समन्ततो पज्जलिताया”ति। 


इदं मातुगामस्स अङ्गजाते अङ्गजातपव्खिपनं निदानं कारणमस्स निरयुपपज्जनस्साति इतोनिदानं, भावनपुंसकञ्चेतं । पच्चत्तवचनस्स तो-आदेसो कतो, तस्स च समासेपि अलोपो। तत्थ नाम 
त्वन्ति एत्थ त्वं-सद्दो “समापज्जिस्ससी”ति इमिना सम्बन्धमुपगच्छमानो अत्यीति आह “त्वन्त तंसद्दस्स वेबचन' न्ति। “यं तन्ति पन पाठो युत्तरूपो”ति गण्ठिपदेसु वुत्तं। यं तन्ति नायं उद्देसनिद्देसो, यथा 
लोके यं वा तं वाति अवञ्जातवचनं, एवं दटब्जन्ति आह -- “यं वा तं वा हीळितं अवञ्ञातन्ति वुत्तं होती ति। नीचजनानन्ति निहीनगुणानं सत्तानं । गामधम्मन्ति एत्थ गाम-सद्देन गामवासिनो वृत्ता 
अभेदूपचारेनाति आह “गामवासिकमनुस्सान 'न्ति। किलेसपग्घरणकं धम्मन्ति रागादिकिलेसविस्सन्दनकक्म्मं । मेथुनधम्मो हि रागं पग्घरति। मेथुनधम्मस्स महासावज्जताय ओळारिकत्ता वृत्तं 

“असुखुम न्ति | अनिपुणन्ति तस्सेव वेवचनं। उदके भवं ओदकं । किं तं? उदककिच्चन्ति आह -- “उदककिच्चं अन्तिकं अवसानं अस्सा”ति। समापज्जिस्सतीति अनागतवचनं नाम- 
सद्दयोगेन कतन्ति आह -- “समापज्जिस्सतीति...पे०... नाम-सद्देन योजेतब्'न्ति। लोके मेथुनधम्मस्स आदिकत्ता कोचि पठमकप्पिको, न पनायन्ति आह - “सासन सन्धाय बदती”ति। बहूनन्ति 
पुग्गलापेक्खं, न पन अकुसलापेक्खन्ति आह “बहून पुग्गलान” न्ति। 


यं असंवरं पटिच्च दुब्भरतादुप्पोसतादि होति, सो असंवरो दुब्भरतादि-सददेन वृत्तो कारणे फलूपचारेनाति आह - “दुब्भरतादीनं बत्थुभूतस्स असंबरस्सा”ति। बत्थुभूतस्साति कारणभूतस्स। 
बसति एत्थ फलं तदायत्तवुत्तितायाति हि कारणं वत्थु । अत्ताति चित्तं सरीरञ्च, चित्तमेव वा। दुब्भरतञ्चेव दुप्पोसतञ्च आपज्जतीति अत्तना पच्चयदायकेहि च दुक्खेन भरितब्बतं पोसेतब्बतञ्च 
आपज्जति। असंवरे ठितो हि एकच्चो अत्तनोपि दुब्भरो होति दुप्पोसो, एकच्चो उपड्डाकानम्पि। कथं? यो हि अम्बिलादीनि लद्भा अनम्बिलादीनि परियेसति, अञ्जस्स घरे लद्धं अञ्जस्स घरे छड्डेन्तो सब्बं 
गामं चरित्वा रित्तपत्तोव विहारं पविसित्वा निपज्जति, अयं अत्तनो दुब्भरो। यो पन सालिमंसोदनादीनं पत्ते पूरेत्वा दिन्नेपि दुम्मुखभावं अनत्तमनभावमेव दस्सेति, तेसं वा सम्मुखाव तं पिण्डपातं “कि 
तुम्हेहि दिन्न न्ति अपसादेन्तो सामणेरगहट्ठादीनं देति, अयं उपट्ठाकानं दुब्भरो । एतं दिस्वा मनुस्सा दूरतोव परिवज्जेन्ति “दुब्भरो भिकखु न सक्का पोसेतु”न्ति। 


महिच्छतन्ति एत्य महन्तानि वत्थूनि इच्छति, महती वा पनस्स इच्छाति महिच्छो, तस्स भावो महिच्छता, सन्तगुणविभावनता पटिग्गहणे अमत्तञ्ञुता च। महिच्छो हि इच्छाचारे ठत्वा अत्तनि 
विज्जमानसीलधुतधम्मादिगुणे विभावेति, तादिसस्स पटिग्गहणे अमत्तञ्ञुतापि होति । यं सन्धाय वदन्ति “सन्तगुणसम्भावनता पटिग्गहणे च अमत्तञ्ञुता, एतं महिच्छतालक्खण' न्ति। सा पनेसा महिच्छता 
“इधेकच्चो सद्धो समानो 'सद्भोति मं जनो जानातू'ति इच्छति, सीलवा समानो 'सीलवाति मं जनो जानातू'ति” इमिना नयेन आगतायेव, ताय समन्नागतो पुग्गलो दुस्सन्तप्पियो होति, विजातमातापिस्स 
चित्तं गहेतुं न सक्कोति । तेनेतं वुच्चति - 


“अग्गिक्खन्धो समुद्दो च, महिच्छो चापि पुग्गलो। 
सकटेन पच्चयं देन्तु, तयोपेते अतप्पिया"ति॥ (म० नि० अट्ट० १.२५२; अ० नि० अट्ठ० १.१.६३; विभ० अट्ट? ८५०; उदा० अट्ठ० ३१; महानि० अट्टु० ८५)। 


सत्तेहि किलेसेहि च सङ्गणनं समोधानं सङ्गणिकाति आह - “गणसङ्गणिकाय चेव किलेससङ्गणिकाय चा"ति। कोसज्जानुगतो च होतीति कुसीतभावेन अनुगतो होति, कुसीतस्स भावो 
कोसज्जं । अट्ठकुसीतवत्थुपारिपूरियाति एत्य कुच्छितं सीदतीति कुसीतो द-कारस्स त-कारं कत्वा । यस्स धम्मस्स वसेन पुग्गलो “कुसीतो"ति वुच्चति, सो कुसीतभावो इध कुसीत-सद्देन वुत्तो । विनापि हि 
भावजोतनसहं भावत्थो विञ्जायति यथा “पटस्स सुक्क न्ति, तस्मा कुसीतभाववत्थूनीति अत्थो, कोसज्जकारणानीति वुत्तं होति। तथा हि - 


“कम्मं खो मे कत्तब्बं भविस्सति, कम्मं खो पन मे करोन्तस्स कायो किलमिस्सति, हन्दाहं निपज्जामीति सो निपज्जति, न वीरियं आरभति अप्पत्तस्स पत्तिया अनधिगतस्स अधिगमाय 
असच्छिकतस्स सच्छिकिरियाय, इदं पठमं कुसीतवत्थु। अहं खो कम्मं अकासिं, कम्मं खो पन मे करोन्तस्स कायो किलन्तो, हन्दाहं निपज्जामि...पे०... मग्गो खो मे गन्तब्बो भविस्सति, मग्गं खो 


हन्दाहं निपज्जामि...पे०... अहं खो गिलाना वुड्टितो अचिरवुड्टितो गेलञ्जा, तस्स मे कायो दुब्बलो अकम्मञ्ञो, हन्दाहं निपज्जामीति सो निपज्जति, न वीरियं आरभति अप्पत्तस्स पत्तिया 
अनधिगतस्स अधिगमाय असच्छिकतस्स सच्छिकिरियाय। इदं अट्ठमं कुसीतवत्थु "न्ति (दी० नि० ३.३३४; अ० नि० ८.८०) - 


एवमागतानि “हन्दाहं निपज्जामी”ति एवं पवत्तओसीदनानि उपरूपरि कोसज्जकारणत्ता अट्ट कुसीतवत्थूनि नाम, तेसं पारिपूरिया संवत्ततीति अत्थो। 


सुभरो होति सुपोसोति अत्तनो उपट्ठाकेहि च सुखेन भरितब्बो पोसेतब्बोति अत्थो। संवरे ठितो हि एकच्चो अत्तनोपि सुभरो होति सुपोसो, एकच्चो उपट्ठाकानम्पि। कथं? यो हि यं किञ्चि लूखं वा 
पणीतं वा लद्धा तुडुचित्तोव भुञ्जित्वा विहारं गन्त्वा अत्तनो कम्मं करोति, अयं अत्तनो सुभरो। यो पन परेसम्पि अप्पं वा बहुं वा लूखं वा पणीतं वा दानं अहीळेत्चा अत्तमनो विप्पसन्नमुखो हुत्वा एतेसं 
सम्मुखाव परिभुञ्जित्वा याति, अयं उपट्ठाकानं सुभरो। एतं दिस्वा मनुस्सा अतिविय विस्सत्था होन्ति, “अम्हाकं भदन्तो सुभरो, थोकथोकेनपि तुस्सति, मयमेव नं पोसेस्सामा”ति पटिञ्ञं कत्वा पोसेन्ति। 
अप्पिच्छतन्ति इच्छाविरहितत्तं । एत्थ हि ब्यञ्जनं सावसेसं विय, अत्थो पन निरवसेसो। अप्प-सद्दो हेत्थ अभावत्थोति सक्का विञ्ञातुं “अप्पाबाधतञ्च सञ्जानामी”तिआदीसु (म° नि० १.२२५) विय। 
तेनेवाह “नित्तण्हभाव'न्ति। 


तिप्पभेदाय सन्तुट्टियाति यथालाभादिसन्तोससामञ्चेन वुत्तं, चतूसु पन पच्चयेसु तयो तयो सन्तोसाति द्रादसविधो होति सन्तोसो। कथं? चीवरे यथालाभसन्तोसो यथाबलसन्तोसो 
यथासारुप्पसन्तोसोति तिविधो होति सन्तोसो। एवं पिण्डपातादीसु। तस्सायं पभेदसंवण्णना (म० नि० अट्टु० १.२५२; सं० नि० अट्टु० २.२.१४४; अ० नि० अइ० १.१.६५) - इध भिक्खु चीवरं लभति 
सुन्दरं वा असुन्दरं वा, सो तेनेव यापेति अञ्ञं न पत्थेति, लभन्तोपि न गण्हाति। अयमस्स चीवरे यथालाभसन्तोसो । अथ पन पकतिदुब्बलो वा होति आबाधजराभिभूतो वा, गरुचीवरं पारुपन्तो 
किलमति, सो सभागेन भिकखुना सद्भि तं परिवत्तेत्वा लहुकेन यापेन्तोपि सन्तुड्ठोयेव होति। अयमस्स चीबरे यथाबलसन्तोसो। पकतिदुब्बलादीनञ्हि गरुचीवरानि न फासुभावावहानि सरीरखेदावहानि च 
होन्तीति पयोजनवसेन अनत्रिच्छतादिवसेन तानि परिवत्तेत्वा लहुकचीवरपरिभोगो न सन्तोसविरोधीति। अपरो पणीतपच्चयलाभी होति, सो पट्टचीवरादीनं अञ्ञतरं महग्धचीवरं बहूनि वा पन चीवरानि 
लभित्वा “इदं थेरानं चिरपब्बजितानं, इदं बहुस्सुतानं अनुरूपं, इदं गिलानानं, इदं अप्पलाभानं होतू ति दत्वा तेसं पुराणचीवरं वा सङ्कारकूटादितो वा नन्तकानि उच्चिनित्चा तेहि सङ्घाटिं कत्वा धारेन्तोपि 
सन्तुड्ठोव होति। अयमस्स चीबरे यथासारुप्पसन्तोसो। महग्धञ्हि चीवरं बहूनि वा चीवरानि लभित्वापि तानि विस्सज्जेत्वा तदञ्जस्स गहणं यथासारुष्पनये ठितत्ता न सन्तोसविरोधीति। 


इध पन भिक्खु पिण्डपातं लभति लूखं वा पणीतं वा, सो तेनेव यापेति अञ्ञं न पत्थेति, लभन्तोपि न गण्हाति। अयमस्स पिण्डपाते यथालाभसन्तोसो। यो पन अत्तनो पकतिविरुद्धं वा ब्याधिविरुद्धं 
वा पिण्डपातं लभति, येनस्स परिभुत्तेन अफासु होति, सो सभागस्स भिक्खुनो तं दत्वा तस्स हत्थतो सप्पायभोजनं भुञ्जित्वा समणधम्मं करोन्तोपि सन्तुड्ठोव होति। अयमस्स पिण्डपाते यथाबलसन्तोसो। 
अपरो बहुं पणीतं पिण्डपातं लभति, सो तं चीवरं विय चिरपब्बजितबहुस्सुतअप्पलाभगिलानानं दत्वा तेसं वा सेसकं पिण्डाय वा चरित्वा मिस्सकाहारं भुञ्जन्तोपि सन्तुड्ठोव होति। अयमस्स पिण्डपाते 
यथासारुष्पसन्तोसो। 


इध पन भिक्खु सेनासनं लभति मनापं वा अमनापं वा, सो तेन नेव सोमनस्सं, न पटिघं उप्पादेति, अन्तमसो तिणसन्थरकेनपि यथालद्भेनेव तुस्सति। अयमस्स सेनासने यथालाभसन्तोसो। यो पन 
अत्तनो पकतिविरुद्धं वा ब्याधिविरुद्धं वा सेनासनं लभति, यत्थस्स वसतो अफासु होति, सो तं सभागस्स भिक्खुनो दत्वा तस्स सन्तके सप्पायसेनासने बसन्तोपि सन्तुड्टोव होति। अयमस्स सेनासने 
यथाबलसन्तोसो। अपरो महापुञ्जो लेणमण्डपकूटागारादीनि बहूनि पणीतसेनासनानि लभति, सो तानि चीवरादीनि विय चिरपब्बजितबहुस्सुतअप्पलाभगिलानानं दत्वा यत्थ कत्थचि वसन्तोपि सन्तुड्डोव 
होति। अयमस्स सेनासने यथासारुष्पसन्तोसो। योपि “उत्तमसेनासनं नाम पमादद्वानं, तत्य निसिन्नस्स थिनमिद्धं ओक्कमति, निद्दाभिभूतस्स पुन पटिबुज्झतो पापबितक्का पातुभवन्ती”ति 
पटिसञ्चिकिखित्वा तादिसं सेनासनं पत्तम्पि न सम्पटिच्छति, सो तं पटिक्खिपित्वा अन्मोकासरुक्खमूलादीसु वसन्तोपि सन्तुड्ठोव होति। अयम्पिस्स सेनासने यथासारुप्पसन्तोसो । 


इध पन भिक्खु भेसज्जं लभति लूखं वा पणीतं वा, सो यं लभति, तेनेव तुस्सति अज्जं न पत्थेति, लभन्तोपि न गण्हाति। अयमस्स गिलानपच्चये यथालाभसन्तोसो। यो पन तेलेन अत्थिको फाणितं 
लभति, सो तं सभागस्स भिक्खुनो दत्वा तस्स हत्थतो तेलं गहेत्वा अञ्ञदेव वा परियेसित्वा भेसज्जं करोन्तोपि सन्तुड्ठोव होति। अयमस्स गिलानपच्चये यथाबलसन्तोसो। अपरो महापुञ्ञो बहुं 
तेलमधुफाणितादिपणीतभेसज्जं लभति, सो तं चीवरं विय चिरपब्बजितबहुस्सुतअप्पलाभगिलानानं दत्वा तेसं आभतेन येन केनचि यापेन्तोपि सन्तुट्ठोव होति। यो पन एकस्मिं भाजने मृत्तहरीतकं ठपेत्वा 
एकस्मिं चतुमधुरं “गण्ह, भन्ते, यदिच्छसी"ति वुच्चमानो सचस्स तेसु अञ्जतरेनपि रोगो वूपसम्मति, अथ “मृत्तहरीतकं नाम बुद्धादीहि वण्णित"न्ति चतुमधुरं पटिक्खिपित्वा मुत्तहरीतकेनेव भेसज्जं 
करोन्तो परमसन्तुड्डोव होति। अयमस्स गिलानपच्चये यथासारुप्पसन्तोसो । एवं यथालाभादिवसेन तिप्पभेदो सन्तोसो चतुन्नं पच्चयानं वसेन द्वादसविधो होतीति वेदितब्बो। 

कामवितक्कब्यापादवितक्कविहिंसावितक्कानं वसेन अकुसलवितक्कत्तयं । नेक्खम्मवितक्क अब्यापादवितक्कअविहिं सावितक्कानं वसेन कुसलवितक्कत्तयं । सब्बकिलेसापचयभूताय 
विवट्टायाति रागादिसब्बकिलेसानं अपचयहेतुभूताय निब्बानधातुया। अट्ुवीरियारम्भवत्थुपारिपूरियाति अइन्नं वीरियारम्भकारणानं पारिपूरिया। यथा तथा पठमं पवत्तअब्भुस्सहनञ्हि उपरि 
बीरियारम्भस्स कारणं होति। अनुरूपपच्चवेक्खणासहितानि हि अब्मुस्सहनानि तम्मूलकानि वा पच्चवेक्खणानि अट्ट वीरियारम्भवत्थूनीति वेदितब्बानि। तथा हि - 


“कम्मं खो मे कत्तब्बं भविस्सति, कम्मं खो पन मे करोन्तेन न सुकरं बुद्धानं सासनं मनसि कातुं, हन्दाहं वीरियं आरभामि अप्पत्तस्स पत्तिया अनधिगतस्स अधिगमाय असच्छिकतस्स 


न सुकरं बुद्धानं सासनं मनसि कातुं, हन्दाहं बीरियं आरभामि...पे०... अहं खो मग्गं अगमासि, मग्गं खो पनाहं गच्छन्तो नासक्खि बुद्धानं सासनं मनसि कातुं, हन्दाहं वीरियं आरभामि...पे०... अहं खो 
गामं वा निगमं वा पिण्डाय चरन्तो नालत्यं लूखस्स वा पणीतस्स वा भोजनस्स यावदत्थं पारिपूरिं, तस्स मे कायो लहुको कम्मञ्ञो, हन्दाहं वीरियं आरभामि...पे०... अहं खो गामं वा निगमं वा 
पिण्डाय चरन्तो अलत्थं लूखस्स वा पणीतस्स वा भोजनस्स यावदत्थं पारिपूरिं, तस्स मे कायो बलवा कम्मञ्ञो, हन्दाहं वीरियं आरभामि..पे०... उप्पन्नो खो मे अयं अण्पमत्तको आबाधो, ठानं खो 


आरभामि अप्पत्तस्स पत्तिया अनधिगतस्स अधिगमाय असच्छिकतस्स सच्छिकिरियाया"ति (दी० नि० ३.३३५; अ० नि० ८.८०) - 
एवं पवत्तअनुरूपपच्चवेक्खणासहितानि अब्भुस्सहनानि तम्मूलकानि वा पच्चवेक्खणानि अट्ट वीरियारम्भवत्थूनि नाम। 


तदनुच्छविकं तदनुलोमिकन्ति एत्थ त-सद्दो वक्खमानापेक्खो च अतीतापेकखो च होतीति आह “यं इदानि सिक्खापदं पञ्ञपेस्सती”तिआदि। सब्बनामानि हि वक्खमानवचनानिपि होन्ति 
पक्कन्तवचनानिपि। संवरण्पहानपटिसंयुत्तन्ति पञ्चसंवरेहि चेव पञ्चपहानेहि च पटिसंयुत्तं । पञ्चविधो हि संवरो सीलसंवरो सतिसंवरो जाणसंवरो खन्तिसंवरो वीरियसंवरोति। पहानम्पि पञ्चविधं 
तदङ्गप्पहानं विक्खम्भनप्पहानं समुच्छेदप्पहानं पटिप्पस्सद्धिप्पहानं निस्सरणप्पहानन्ति। 


तत्थ “इमिना पातिमोक्खसंवरेन उपेतो होति समुपेतो”ति (विभ० ५११) एवमागतो पातिमोक्खसंवरो सीलसंबरो नाम, सो च अत्थतो कायिकवाचसिको अवीतिक्कमो। “रक्खति चकखुन्द्रियं, 
चक्खुन्द्रिये संवरं आपज्जती"ति (दी० नि० १.२१३; म° नि० १.२९५; सं० नि० ४.२३९; अ० नि० ३.१६) एवमागता इन्द्रियारकखा सतिसंवरो, सा च अत्थतो तथापवत्ता सति एव। “सोतानं संवरं बूमि, 
पञ्जायेते पिधीयरे”ति (सु० नि० १०४१; नेत्ति० ११) एवमागतो जाणसंबरो। एत्थ हि “सोतानं संवरं बूमी"ति वत्वा “ पञ्ञायेते पिधीयरे "ति वचनतो सोतसङ्घातानं तण्हादिट्टिदुच्चरितअविज्जादिकिलेसानं 
समुच्छेदकजाणं पिदहनड्टेन संवरोति वृत्तं। “खमो होति सीतस्स उण्हस्सा”तिएवमागता (म० नि० १.२४; म० नि० ३.१५९; अ० नि० ४.११४) अधिवासना खन्तिसंबरो, सा च अत्थतो तथापवत्ता खन्धा 
अदोसो वा। पञ्जाति एके, तं न गहेतब्बं। “उप्पन्नं कामवितक्कं नाधिवासेती”ति (म° नि० १.२६) एवमागतं कामवितक्कादीनं विनोदनवसेन पवत्तं वीरियमेव वीरियसंवरो । सब्बो चायं संवरो यथासकं 
संवरितन्बानं दुस्सील्यसङ्कातानं कायवचीदुच्चरितानं मुटटस्सच्चसङ्घातस्स पमादस्स अभिज्झादीनं वा अक्खन्ति अञ्जाणकोसज्जानञ्च संवरणतो पिदहनतो छादनतो “संवरो'"'ति वुच्चति। संवरतीति 
संवरो, पिदहति निवारेति पवत्तितुं न देतीति अत्थो। पच्चयसमवाये उप्पज्जनारहानं कायदुच्चरितादीनं तथा तथा अनुप्पादनमेव हि इध संवरणं नाम । एवं ताव पञ्चविधो संवरो वेदितब्बो। 


तेन तेन गुणङ्गेन तस्स तस्स अगुणङ्गस्स पहानं तदङ्गप्पहानं । नामरूपपरिच्छेदादीसु हि विपस्सनाजाणेसु पटिपक्खभावतो दीपालोकेनेव तमस्स नामरूपववत्थानेन सक्कायदिट्टिया, पच्चयपरिग्गहेन 
अहेतुविसमहेतुदिट्टीनं, तस्सेव अपरभागे उप्पन्नेन कङ्कावितरणेन कथंकथीभावस्स, कलापसम्मसनेन “अहं ममा ति गाहस्स, मग्गामग्गववत्यानेन अमग्गे मग्गसञ्ञाय, उदयदस्सनेन उच्छेददिड्टिया, 
वयदस्सनेन सस्सतदिड्टिया, भयदस्सनेन सभये अभयसञ्ञायातिआदिना नयेन तेन तेन विपस्सनाजाणेन तस्स तस्स अगुणङ्गस्स पहानं तदङ्गप्पहानन्ति वेदितब्बं । यं पन उपचारप्पनाभेदेन समाधिना 
पवत्तिनिवारणतो घटप्पहारेनेव उदकपिट्दे सेवालस्स तेसं तेसं नीवरणादिधम्मानं पहानं, एतं विक्खम्भनप्पहानं नाम । विक्खम्भनमेव पहानं विक्खम्भनप्पहानं । यं चतुन्नं अरियमग्गानं भावितत्ता 
तंतंमग्गवतो अत्तनो सन्ताने “दिट्टिगतानं पहानाया"तिआदिना (ध० स० २७७) नयेन वुत्तस्स समुदयपक्खियस्स किलेसगणस्स अच्चन्तं अप्पवत्तिभावेन पहानं, इदं समुच्छेदप्पहानं नाम | यं पन 
फलक्खणे पटिप्पस्सद्भत्तं वूपसन्तता किलेसानं, एतं पटिप्पस्सद्धिप्पहान नाम । यं सब्बसङ्कतनिस्सटत्ता पहीनसन्बसङ्कतं निन्बानं, एतं निस्सरणप्पहानं नाम । सब्बम्पि चेतं चागट्टेन पहानन्ति वुच्चति। 
एवमिमेहि यथावृत्तसंवरेहि चेव पहानेहि च पटिसंयुत्ता धम्मदेसना “संवरप्पहानपटिसंयुत्ता"ति वेदितब्बा। 


असुत्तन्तविनिबद्धन्ति सृत्तन्तेसु अनिबद्धं, पाळिअनारुळहन्ति अत्थो। पकिण्णकधम्मदेसना हि सङ्गहं न आरोहति । वुत्तमेवत्थं पकासेन्तो आह “पाळिविनिमुत्त 'न्ति। अथ वा 
असुत्तन्तविनिबद्धन्ति सुत्ताभिधम्मपाळिं अनारुळहभावं सन्धाय वृत्तं, पाळिविनिमुत्तन्ति विनयपाळिं अनारुळहभावं सन्धाय । ओक्कन्तिकधम्मदेसना नाम जाणेन अनुपविसित्वा अन्तरा कथियमाना 
धम्मदेसना, पटिक्खिपनाधिप्पाया भद्दालित्थेरसदिसा। सम्परेतब्बतो पेच्च गन्तब्बतो सम्परायो, परलोको । तत्थ भवं सम्परायिकं। वट्टभयेन तज्जेन्तोति “एवं दुस्सीला निरयादीसु दुक्खं पापुणन्ती”ति 
तज्जेन्तो। दीघनिकायप्पमाणम्पि मज्झिमनिकायप्पमाणम्पि धम्मदेसनं करोतीति “तेन खणेन तेन मुहुत्तेन कथं भगवा तावमहन्तं धम्मदेसनं करोती" ति न वत्तब्बं । यावता हि लोकियमहाजना एकं पदं 
कथेन्ति, ताव आनन्दत्थेरो अट्ट पदानि कथेति। आनन्दत्थेरे पन एकं पदं कथेन्तेयेव भगवा सोळस पदानि कथेति। इमिना नयेन लोकियजनस्स एकपदुच्चारणक्खणे भगवा अइवीससतं पदानि कथेति। 
कस्मा? भगवतो हि जिव्हा मुदु, दन्तावरणं सुफुसितं, वचनं अगळितं, भवङ्गपरिवासो लहुको, तस्मा सचे एको भिक्खु कायानुपस्सनं पुच्छति, अञ्ञो वेदनानुपस्सनं, अञ्जो चित्तानुपस्सनं, अञ्जो 
धम्मानुपस्सनं, “इमिना पुडे अहं पुच्छिस्सामी "ति एको एकं न ओलोकेति, एवं सन्तेपि तेसं भिक्खूनं अयं पठमं पुच्छि, अयं दुतिय'न्तिआदिना पुच्छनवारो तादिसस्स पञ्जवतो पञ्जायति सुखुमस्स 
अन्तरस्स लब्मनतो। बुद्धानं पन देसनावारो अञ्जेसं न पञ्ञायतेव अच्छरासङ्घातमत्ते खणे अनेककोटिसहस्सचित्तप्पवत्तिसम्भवतो । दळहधम्मेन थनुग्गहेन खित्तसरस्स विदत्थिचतुरङ्गुलं तालच्छायं 
अतिक्कमनतो पुरेतरंयेब भगवा चुद्दसविधेन कायानुपस्सनं, नवविधेन वेदनानुपस्सनं, सोळसविधेन चित्तानुपस्सनं, पञ्चविधेन धम्मानुपस्सनं कथेति। तिइन्तु वा एते चत्तारो, सचे हि अज्ञे चत्तारो 
सम्मप्पधानेसु, अज्जे इद्धिपादेसु, अञ्जे पञ्चिन्द्रियेसु, अञ्ञे पञ्चबलेसु, अज्जे सत्तबोज्झङ्गेसु, अञ्जे अट्टमग्गङ्गेसु पज्हे पुच्छेय्युं, तम्पि भगवा कथेय्य । तिट्ठन्तु वा एते अट्ठ, सचे अज्जे सत्ततिंस जना 
बोधिपविखयेसु पज्हे पुच्छेय्युं, तम्पि भगवा तावदेव कथेय्य। 


मूलं निस्सयो पतिट्ठाति पच्छिमं पच्छिमं पठमस्स पठमस्स वेवचनन्ति दडुब्ब । तत्थ पतिट्ठाति सम्पयोगवसेन उपनिस्सयवसेन च ओकासभावो । सिक्खासङ्घातानञ्हि अवसेसकुसलधम्मानं 
मेथुनविरतिसम्पयोगवसेन वा पतिट्ठा सिया उपनिस्सयभावेन वा। तेनेवाह “मेथुनसंवरो ही”तिआदि । वुत्तत्थवसेनाति पतिट्ठाअधिगमूपायवसेन। सिकखापदविभङ्गे निद्िड्डविरतिचेतना तंसम्पयृत्तधम्मा च 
सिक्खापदन्ति दस्सेतुकामो आह - “अयञ्च अत्थो सिक्खापदविभङ्गे वुत्तनयेन वेदितब्बो”ति। सिक्खापदविभङ्गे हि विरतिआदयो धम्मा निप्परियायतो परियायतो च “सिक्खापद' न्ति वृत्ता । वृत्तञ्हेतं 


“तत्थ कतमं कामेसुमिच्छाचारा वेरमणी सिक्खापर्दे? यस्मिं समये कामावचरं कुसलं चित्तं उप्पन्नं होति सोमनस्ससहगतं जाणसम्पयुत्तं कामेसुमिच्छाचारा विरमन्तस्स, या तस्मिं समये 
कामेसुमिच्छाचारा आरति विरति पटिविरति वेरमणी अकिरिया अकरणं अनज्झापत्ति वेलानतिक्कमो सेतुघातो, इदं वुच्चति कामेसुमिच्छाचारा वेरमणी सिक्खापदं। अवसेसा धम्मा वेरमणिया 
सम्पयुत्ता। 


“तत्थ कतमं कामेसुमिच्छाचारा वेरमणी सिक्खापदं? यस्मिं समये कामावचरं कुसलं चित्तं उप्पन्नं होति सोमनस्ससहगतं जाणसम्पयुत्तं कामेसुमिच्छाचारा विरमन्तस्स, या तस्मिं समये 
चेतना सञ्चेतना चेतयितत्तं, इदं वुच्चति कामेसुमिच्छाचारा वेरमणी सिक्खापदं। अवसेसा धम्मा चेतनाय सम्पयुत्ता। 


“तत्थ कतमं कामेसुमिच्छाचारा वेरमणी सिक्खापद? यस्मिं समये कामावचरं कुसलं चित्तं उप्पन्नं होति सोमनस्ससहगतं जाणसम्पयुत्तं कामेसुमिच्छाचारा विरमन्तस्स, यो तस्मिं समये 
फस्सो..पे०... पग्गाहो अविक्खेपो, इदं वुच्चति कामेसुमिच्छाचारा वेरमणी सिवखापद न्ति (विभ० ७०६)। 


एत्थ हि यस्मा न केवलं विरतियेव सिक्खापदं, चेतनापि सिक्खापदमेव, तस्मा तं दस्सेतुं दुतियनयो वृत्तो। यस्मा च न केवलं एतेयेव द्वे धम्मा सिक्खापदं, चेतनासम्पयृत्ता पन परोपण्णास धम्मापि 

सिक्खितब्बकोट्ठासतो सिक्खापदमेव, तस्मा ततियनयो दस्सितो। दुविधञ्हि सिकखापदं निप्परियायसिक्खापदं परियायसिक्खापदन्ति | तत्थ विरति निष्परियायसिक्खापदं । सा हि “पाणातिपाता 
वेरमणी”ति पाळियं आगता, नो चेतना। विरमन्तो च ताय एव ततो ततो विरमति, न चेतनाय, चेतनम्पि पन आहरित्वा दस्सेति, तथा सेसचेतनासम्पयुत्तधम्मे। तस्मा चेतना चेव अवसेससम्पयुत्तधम्मा च 
परियायसिक्खापदन्ति वेदितब्बं। 


इदानि न केवलं इध विरतिआदयो धम्माव सिक्खापदं, अथ खो तदत्थजोतिका पञ्जत्तिपीति दस्सेन्तो आह “अपिचा तिआदि। “यो तत्थ नामकायो पदकायोति इदं महाअट्ठकथायं वृत्त न्ति 
वदन्ति । नामकायोति नामसमूहो नामपण्णत्तियेव। पदनिरुत्तिव्यञ्जनानि नामवेवचनानेव “नामं नामकम्मं नामनिरुत्तीँतिआदीसु (ध० स० १३१३-१३१५) विय । सिक्खाकोड्ठासोति विरतिआदयोव वृत्ता, 
तदत्थजोतकं वचनम्पि सिक्खापदन्ति इदम्पि एत्थ लब्भतेव। 


अत्थवसेति वुद्धिविसेसे आनिसंसविसेसे। तेसं पन सिक्खापदपञ्जत्तिकारणत्ता आह “दस कारणवसे”ति, दस कारणविसेसेति अत्थो। तेनाह “हितविसेसे”ति। अत्थोयेव वा अत्थवसो, दस 
अत्थे दस कारणानीति वृत्तं होति। अथ वा अत्थो फलं तदधीनवृत्तिताय वसो एतस्साति अत्थबसो, हेतूति एवम्पेत्थ अत्थो दडुब्बो । सुहु देवाति इदं राजन्तेपुरप्पवेसनसिक्खापदे (पाचि० ४९४ आदयो) 
बुत्तं। “ये मम सोतब्बं सद्दहातब्बं मञ्जिस्सन्ति, तेसं तं अस्स दीघरत्तं हिताय सुखाया"ति वृत्तत्ता “यो च तथागतस्स वचनं सम्पटिच्छति, तस्स तं दीघरत्तं हिताय सुखाय होती" ति वृत्तं । 
असम्पटिच्छने आदीनवन्ति भद्दालिसुत्ते (भ० नि० २.१३४ आदयो) विय असम्पटिच्छने आदीनवं दस्सेत्वा। सुखनिहाराभावे सहजीवमानस्स अभावतो सहजीवितापि सुखबिहारोव वृत्तो । सुखविहारो 
नाम चतुन्नं इरियापथविहारानं फासुता। 


मङ्कतन्ति नित्तेजभावं । धम्मेनातिआदीसु धम्मोति भूतं वत्थु । बिनयोति चोदना चेव सारणा च। सत्थुसासनन्ति जत्तिसम्पदा चेव अनुस्सावनसम्पदा च। पियसीलानन्ति सिक्खाकामानं । तेसञ्हि 
सीलं पियं होति। तेनेवाह “सिक्खत्तयपारिपूरिया घटमाना ति। सन्दिइमानाति संसयं आपज्जमाना । उब्बाळहा होन्तीति पौळिता होन्ति। सङ्घकम्मानीति सतिपि उपोसथपवारणानं सङ्घकम्मभावे 
गोबलिबद्दञायेन उपोसथं पवारणञ्च ठपेत्वा उपसम्पदादिसेससङ्घकम्मानं गहणं वेदितब्बं। समग्गानं भावो सामग्गी। 


“न बो अहं, चुन्द, दिट्ठधम्मिकानंयेव आसवानं संवराय धम्मं देसेमी ति (दी० नि० ३.१८२) एत्थ विवादमूलभूता किलेसा आसवाति आगता। 


“येन देवूपपत्यस्स, गन्धब्बो वा विहङ्गमो। 
यक्खत्तं येन गच्छेय्यं, मनुस्सत्तञ्च अब्बजे। 
ते मय्हं आसवा खीणा, विद्भस्ता विनळीकता”ति॥ (अ० नि० ४.३६) - 


एत्थ तेभूमकं कम्मं अवसेसा च अकुसला धम्मा। इध पन परूपवादविप्पटिसारवधबन्धादयो चेव अपायदुक्खभूता च नानप्पकारा उपदवा आसबाति आह - “असंवरे ठितेन तस्मियेब अत्तभावे 
पत्तब्बा”तिआदि। यदि हि भगवा सिक्खापदं न पञ्ञपेय्य, ततो असद्भम्मपटिसेवनअदिन्नादानपाणातिपातादिहेतु ये उप्पज्जेय्युं परूपवादादयो दिट्टधम्मिका नानप्पकारा अनत्था, ये च तंनिमित्तमेव 
निरयादीसु निब्बत्तस्स पञ्चविधबन्धनकम्मकारणादिवसेन महादुक्खानुभवननानप्पकारा अनत्था, ते सन्धाय इदं वुत्तं “दिटधम्मिकानं आसवानं संवराय सम्परायिकानं आसवानं पटिघाताया' ति । दिट्ठधम्मो 
बुच्चति पच्चक्खो अत्तभावो, तत्थ भवा दिटुधम्मिका । तेन वुत्तं “तस्मियेब अत्तभावे पत्तब्बा”ति। सम्मुखा गरहणं अकित्ति, परम्मुखा गरहणं अयसो। अथ वा सम्मुखा परम्मुखा च गरहणं अकित्ति, 
परिवारहानि अयसोति वेदितब्बं । आगमनमग्गथकनायाति आगमनद्वारपिदहनत्थाय । सम्परेतब्बतो पेच्च गन्तब्बतो सम्परायो, परलोकोति आह “सम्पराये नरकादीसू”ति। मेथुनादीनि रज्जनट्ठानानि, 
पाणातिपातादीनि दुस्सनट्ठानानि। 


चुइस खन्धकवत्तानि नाम वत्तक्खन्धके वृत्तानि आगन्तुकवत्तं 
आवासिकगमिकअनुमोदनभत्तग्गपिण्डचारिक आरञ्जिकसेनासनजन्ताघरवच्चकुटिउपज्झायसद्भिविहारिक आचरियअन्तेवासिकवत्तन्ति इमानि चुद्दस वत्तानि। ततो अज्ञानि पन कदाचि 
तज्जनीयकम्मकतादिकालेयेव चरितब्बानि द्ेअसीति महावत्तानि, न सब्बासु अवत्थासु चरितब्बानि, तस्मा चुहसखन्धकवत्तेसु अगणितानि, तानि पन “पारिवासिकानं भिकखूनं वत्तं पञ्ञपेस्सामी”ति 
(चूळव° ७५ आदयो) आरभित्वा “न उपसम्पादेतब्बं...पे०... न छमायं चङ्कमन्ते चङ्कमे चङ्कमितब्ब ` न्ति (चूळव० ७६) वृत्तावसानानि छसट्टि, ततो परं “न, भिक्खवे, पारिवासिकेन भिक्खुना 
पारिवासिकवुडतरेन भिक्खुना सद्भि, मूलायपटिकस्सनारहेन, मानत्तारहेन, मानत्तचारिकेन, अब्भानारहेन भिक्खुना सदधि एकच्छन्ने आवासे वत्थब्ब'न्तिआदिना (चूळव० ८२) वुत्तवत्तानि 
पकतत्तचरितब्बेहि अनञ्जत्ता विसुं अगणेत्वा पारिवासिकवुडतरादीसु पुग्गलन्तरेसु चरितब्वत्ता तेसं वसेन सम्पिण्डेत्वा एकेकं कत्वा गणितानि पञ्चाति एकसत्तति वत्तानि, उक्खेपनीयकम्मकतवत्तेसु वृत्तं 
“न पकतत्तस्स भिक्खुनो अभिवादनं पच्चुट्ठानं...पे०... नहाने पिट्टिपरिकम्मं सादितब्ब”न्ति (चूळव° ७५) इदं अभिवादनादीनं असादियनं एकं, “न पकतत्तो भिक्खु सीलविपत्तिया अनुद्धंसेतब्बोतिआदीनि 
(चूळव० ५१) दसाति एवमेतानि द्वासीति वत्तानि। एतेस्वेव पन कानिचि तज्जनीयकम्मादिवत्ताआनि, कानिचि पारिवासिकादिवत्तानीति अग्गहितग्गहणेन द्वासीति एव, अञ्ञत्थ पन अट्टकथापदेसे अप्पकं 
ऊनमधिकं वा गणनूपगं न होतीति “असीति खन्धकवत्तानी' ति वुत्तं। 


संबरविनयोति सीलसंवरो सतिसंवरो जाणसंवरो खन्तिसंवरो वीरियसंवरोति पञ्चविधोपि संवरो यथासकं संवरितन्बानं विनेतब्बानञ्च कायदुच्चरितादीनं संवरणतो संवरो, विनयनतो विनयोति 
बुच्चति। पहानविनयोति तदङ्गप्पहानं विक्खम्भनप्पहानं समुच्छेदप्पहानं पटिप्पस्सद्भप्पहानं निस्सरणप्पहानन्ति पञ्चविधम्पि पहानं यस्मा चागड्डेन पहानं, विनयनड्डेन विनयो, तस्मा पहानविनयोति 
बुच्चति। समथविनयोति सत्त अधिकरणसमथा। पञ्जत्तिविनयोति सिक्खापदमेव । सिक्खापदपञ्जत्तिया हि विज्जमानाय एव सिक्खापदसम्भवतो पञ्जत्तिविनयोपि सिक्खापदपञ्जत्तिया अनुग्गहितो 
होति। 


इदानि - 


“यं सङ्घसुहु, तं सङ्घफासु, यं सङ्घफासु, तं दुम्मङ्कनं पुग्गलानं निग्गहाय, यं दुम्मङ्कूनं पुग्गलानं निग्गहाय, तं पेसलानं भिक्खूनं फासुविहाराय, यं पेसलानं भिक्खूनं फासुविहाराय, तं 
दिट्ठधम्मिकानं आसवानं संवराय, यं दिट्ुधम्मिकानं आसवानं संवराय, तं सम्परायिकानं आसवानं पटिघाताय, यं सम्परायिकानं आसवानं पटिघाताय, तं अप्पसन्नानं पसादाय, यं अप्पसन्नानं 
पसादाय, तं पसन्नानं भिय्योभावाय, यं पसन्नानं भिस्योभावाय, तं सद्भम्मट्टितिया, यं सद्भम्मट्टितिया, तं विनयानुग्गहाय। 


“यं सङ्घसुहु, तं सङ्घफासु, यं सङ्घसुहु, तं दुम्मङ्कनं पुग्गलानं निग्गहाय, यं सङ्घसुहु, तं पेसलानं भिक्खूनं फासुविहाराय, यं सङ्घसुहु, तं दिट्ट्धम्मिकानं आसवानं संवराय, यं सङ्घसुहु, तं 
सम्परायिकानं आसवानं पटिघाताय, यं सङ्घसुढु, तं अप्पसन्नानं पसादाय, यं सङ्घसुहु, तं पसन्नानं भिय्योभावाय, यं सङ्घसुहु, तं सद्धम्मट्टितिया, यं सङ्घसुहु, तं विनयानुग्गहाय। 


“यं सङ्घफासु, तं दुम्मङ्कनं पुग्गलानं निग्गहाय, यं सङ्घफासु, तं पेसलानं भिक्खूनं फासुविहाराय, यं सङ्घफासु, तं दिद्डधम्मिकानं आसवानं संवराय, यं सङ्घफासु, तं सम्परायिकानं आसवानं 
पटिघाताय, यं सङ्घफासु, तं अप्पसन्नानं पसादाय, यं सङ्घफासु, तं पसन्नानं भिय्योभावाय, यं सङ्घफासु, तं सद्भम्म्टितिया, यं सङ्घफासु, तं विनयानुग्गहाय, यं सङ्घफासु तं सङ्घसुहुताय । 


“य॑ दुम्मङ्कनं पुग्गलानं निग्गहाय...पे०... यं पेसलानं भिक्खूनं फासुविहाराय...पे०... यं दिद्डथम्मिकानं आसवानं संवराय...पे०... यं सम्परायिकानं आसवानं पटिघाताय...पे०... यं अप्मसन्नानं 
पसादाय...पे०... यं पसन्नानं भिय्योभावाय...पे०... यं सद्धम्मद्वितिया...पे०... यं विनयानुग्गहाय, तं सङ्घसुहुताय, यं विनयानुग्गहाय, तं सङ्घफासुताय, यं विनयानुग्गहाय, तं दुम्मङ्कनं पुग्गलानं निग्गहाय, 
यं विनयानुग्गहाय, तं पेसलानं भिक्खूनं फासुविहाराय, यं विनयानुग्गहाय, तं दिइधम्मिकानं आसवानं संवराय, यं विनयानुग्गहाय, तं सम्परायिकानं आसवानं पटिघाताय, यं विनयानुग्गहाय, तं 
अण्पसन्नानं पसादाय, यं विनयानुग्गहाय, तं पसन्नानं भिय्योभावाय, यं विनयानुग्गहाय, तं सद्भम्मद्वितिया (परि० ३३४)। 


www.tipitaka.org Vipassana Research Institute 


Page 9 sur ।05 


“अत्थसतं धम्मसतं, द्वे च निरुत्तिसतानि। 
चत्तारि ञाणसतानि, अत्थवसे पकरणे”ति (परि० ३३४) - 


यं वृत्तं परिवारे, तं दस्सेन्तो “अपिचेत्था'तिआदिमाह। 


तत्थ “यं सङ्घसुहु, तं सङ्घफासु, यं सङ्घफासु, तं दुम्मङ्कनं पुग्गलानं निग्गहाया "ति इमिना अनुक्कमेन यं वुत्तं, तं सन्धाय आसन्नासन्नपदानं उपरूपरिपदेहि सद्भि योजितत्ता सङ्घलिकबन्धनसदिसत्ता 
““सङ्खलिकनय न्ति वृत्तं। सङ्कलिकनयं कत्वाति सम्बन्धो। “यं सङ्घसुहु, तं सङ्घफासु, यं सङ्घसुहु, तं दुम्मङ्कनं पुग्गलानं निग्गहाया ति एवमादिना दससु पदेसु एकमेकं पदं तदवसेसेहि नवनवपदेहि 
योजेत्वा यं वुत्तं, तं सन्धाय “एकेकपदमूलिकं दसकखत्तुं योजनं कत्वा” ति वुत्तं। 


अत्थसतन्तिआदीसु सङ्घलिकनये ताव पुरिमपुरिमपदानं वसेन धम्मसतं वेदितब्बं, पच्छिमपच्छिमानं वसेन अत्थसतं दडुब्बं। कथं? किञ्चापि परिवारे “यं सङ्घसुहु, तं सङ्घफासू ` तिआदिना 
सङ्कलिकनये खण्डचक्कमेव वुत्तं, तथापि तेनेव नयेन बद्भचक्कस्सपि नयो दिन्नो, तस्मा “यं सङ्घसुहु, तं सङ्घफासू "तिआदिं वत्वा “यं विनयानुग्गहाय, तं सङ्घसुटू''ति योजेत्वा बद्धचक्कं कातब्बं । एवं “यं 
सङ्घफासु, तं दुम्मङ्कनं पुग्गलानं निग्गहाया^तिआदिं वत्वापि “यं विनयानुग्गहाय, तं सङ्घसुहु, यं सङ्घसुहु, तं सङ्घफासू ति योजेत्वा बद्भचक्कं कातब्बं । इमिना अनुक्कमेन सेसपदेसुपि योजितेसु 
सङ्घलिकनयेन दस बद्धचक्कानि होन्ति। तेसु एकेकस्मिं चक्के पुरिमपुरिमपदानं वसेन दस दस म्मा, पच्छिमपच्छिमपदानं वसेन दस दस अत्थाति सङ्घलिकनये अत्थसतं धम्मसतञ्च सम्पज्जति। 
एकमूलकनये पन “यं सङ्घसुडु, तं सङ्घफासु, यं सङ्घसुहु, तं दुम्मङ्कनं पुग्गलानं निग्गहाया^ति एवमादिना एकमेव पदं सेसेहि नवहि पदेहि योजितन्ति पुरिमपदस्स एकत्ता एकमेव धम्मपदं नवेव अत्थपदानि 
होन्ति, तस्मा एकमूलकनये दससु पदेसु एकमेकं मूलं कत्वा दसक्खत्तुं योजनाय कताय धम्मपदानं वसेन धम्मपदानि दस, अत्थपदानि नवुतीति अत्थसतं धम्मसतञ्च न सम्पज्जति, तस्मा एकमूलकनये 
सङ्घलिकनये वृत्तनयेन अत्थसतं धम्मसतञ्च अग्गहेत्वा यं तत्थ दसधम्मपदानं नवृतिअत्थपदानञ्च वसेन पदसतं वुत्तं, तं सब्बं धम्मसतन्ति गहेत्वा तदत्थजोतनवसेन अट्टकथायं वृत्तानि सङ्घसुहुभावादीनि 
अत्थपदानि अत्थसतन्ति एवं गहिते अत्थसतं धम्मसतञ्च सम्पज्जति। एवं ताव अत्थसतं धम्मसतञ्च वेदितब्बं। द्वे च निरुत्तिसतानीति एत्य पन अत्थजोतिकानं निरुत्तीनं वसेन निरुत्तिसतं, धम्मभूतानं 
निरुत्तीनं वसेन निरुत्तिसतन्ति द्वे निरुत्तिसतानि च वेदितब्बानि। चत्तारि जाणसतानीति अत्थसते ञाणसतं, धम्मसते जाणसतं, द्वीसु निरुत्तिसतेसु द्वे जाणसतानीति चत्तारि जाणसतानि। 


एवञ्च पन, भिक्खबेति एत्थ च-सद्दो भिन्नक्कमेन योजेतब्बोति आह “उद्दिसे्याथ चा”ति। कथं पनेत्थ “उद्दिसेय्याथा'ति वृत्ते परियापुणेय्याथातिआदि अत्थसम्भवोति आह 
“अतिरेकानयनत्थो हि एत्थ च-सद्दो ति । वुत्तत्यतो अतिरेकस्स अत्थस्स आनयनं अतिरेकानयनं, सो अत्थो एतस्साति अतिरेकानयनत्थो, अवृत्तसमुच्चयत्थोति वत्तं होति। ““असंवासो ˆति वुत्तत्ता 
““दळहं कत्वा” ति वृत्तं। 


इति समन्तपासादिकाय विनयट्ठकथाय सारत्थदीपनियं 
पठमपञ्जत्तिकथा निट्टिता। 
सुदिन्नभाणवारवण्णना निट्टिता। 
मक्कटिवत्थुकथावण्णना 


४०. अनुत्तानपदवण्णनाति उत्तानं वुच्चति पाकटं, तप्पटिपक्खेन अनुत्तानं अपाकटं अप्पचुरं दुविञ्जेय्यञ्च, अनुत्तानानं पदानं वण्णना अनुत्तानपदवण्णना। उत्तानपदवण्णनाय पयोजनाभावतो 
अनुत्तानग्गहणं । पचुरपटिसेवनो होतीति बहुलपटिसेवनो होति, दिवसे दिवसे निरन्तरं पटिसेवतीति अत्थो। पचुरत्थे हि बत्तमानवचनन्ति सब्नदा पटिसेवनाभावेपि “इह मल्ला युज्झन्ती”तिआदीसु विय 
बाहुल्लवुत्ति उपादाय वत्तमानवचनं । आहिण्डन्ताति विचरन्ता। अञ्जेसुपीति अञ्चेसुपि भिकखूसु। 


४९. सहोड़ग्गहितोति सह भण्डेन गहितो। अत्तनो मिच्छागाहेन लेसओईइनेन वा परिपुण्णत्थम्पि पठमपञ्चत्ति अञ्जथा करोन्तो “तञ्च खो मनुस्सित्थिया, नो तिरच्छानगताया"ति आह । दस्सनन्ति 
सानुरागदस्सनं। गहणन्ति अनुरागवसेनेव हत्थेन गहणं। आमसनं अत्तनो सरीरेन तस्सा सरीरस्स उपरि आमसनमत्तं, फुसनं ततो दळहतरं कत्वा संफुसनं, घट्टनं ततोपि दळहतरं कत्वा सरीरेन सरीरस्स 
घट्टनं। तं सब्बम्पीति दस्सनादि सब्बम्पि। 


४२. दळहतरं सिक्खापदमकासीति इमस्मिं अधिकारे अनुपञ्जत्तिया सिकखापदस्स दळहीकरणं सिथिलकरणञ्च पसङ्गतो आपन्नं विभजित्वा दस्सेतुकामो “दुविधञ्हि सिक्खापद न्तिआदिमाह। 
तत्थ यस्स सचित्तकस्स सिक्खापदस्स चित्तं अकुसलमेव होति, तं लोकवज्जं । यस्स सचित्तकाचित्तकपवखसहितस्स अचित्तकस्स च सचित्तकपक्खे चित्तं अकुसलमेव होति, तम्पि सुरापानादि 
लोकवज्जन्ति इममत्थं सम्पिण्डेत्वा दस्सेतुं “यस्स सचित्तकपक्खे चित्तं अकुसलमेव होति, तं लोकवज्जं नामा ति वृत्तं। “सचित्तकपक्खे"ति हि इदं वचनं अचित्तकं सन्धाय वुत्तं । न हि एकंसतो 
सचित्तकस्स “सचित्तकपकखे "ति विसेसने पयोजनं अत्थि। सचित्तकपक्खेति च वत्थुवीतिक्कमविजाननचित्तेन “सचित्तकपकखे ˆति गहेतब्बं, न पण्णत्तिविजाननचित्तेन। यदि हि “न वट्टती”ति 
पण्णत्तिविजाननचित्तेनपि यस्स सिक्खापदस्स सचित्तकपक्खे चित्तं अकुसलमेव, तम्मि लोकवज्जन्ति वदेस्य, सब्बेसं पण्णत्तिवज्जसिक्खापदानम्पि लोकवज्जता आपज्जेय्य पण्णत्तिवज्जानम्पि “न 
वट्टती”ति जानित्वा वीतिक्कमे अकुसलचित्तस्सेव सम्भवतो । न हि भगवतो आणं जानित्वा मइन्तस्स कुसलचित्तं उप्पज्जति अनादरियवसेन पटिधचित्तस्सेव उप्पज्जनतो। 


अपिचेत्य “सचित्तकपक्खे चित्तं अकुसलमेवा"ति वचनतो अचित्तकस्स वत्थुअजाननवसेन अचित्तकपकखे चित्तं अकुसलमेवाति अयं नियमो नत्यीति विज्ञायति। यदि हि अचित्तकस्स 
अचित्तकपक्खेपि चित्तं अकुसलमेव सिया, “सचित्तकपकखे "ति इदं विसेसनं निरत्थकं सिया। “यस्स चित्तं अकुसलमेव होति, तं लोकवज्ज' न्ति एत्तके वुत्ते सुराति अजानित्वा पिवन्तस्स 
गन्धवण्णकादिभावं अजानित्वा तानि लिम्पन्तीनं भिक्खुनीनञ्च विनापि अकुसलचित्तेन आपत्तिसम्भवतो एकन्ताकुसलं सचित्तकसिक्खापदं ठपेत्वा सुरापानादिअचित्तकसिवखापदानं लोकवज्जता न 
सियाति तेसम्मि सङ्गण्हत्थं “यस्स सचित्तकपक्खे चित्तं अकुसलमेव होति, तं लोकवज्ज' न्ति वुत्तं । तेनेव चूळगण्ठिपदे मज्झिमगण्ठिपदे च वृत्तं “एतं सत्तं मारेस्सामीति तस्मिंयेव पदेसे निपन्नं अञ्जं 
मारेन्तस्स पाणसामञ्जस्स अत्थिताय यथा पाणातिपातो होति, एवं एतं मज्जं पिविस्सामीति अञ्ञं मज्जं पिवन्तस्स मज्जसामञ्जस्स अत्यिताय अकुसलमेव होति। यथा पन कट्ठसज्ञाय सण्पं घातेन्तस्स 
पाणातिपातो न होति, एवं नाळिकेरपानसञ्ञजाय मज्जं पिवन्तस्स अकुसलं न होती"ति। 


केचि पन वदन्ति “सामणेरस्स सुराति अजानित्वा पिवन्तस्स पाराजिको नत्थि, अकुसलं पन होतीति, त॑ तेसं मतिमत्तं। “भिक्खुनो अजानित्वापि बीजतो पट्ठाय मज्जं पिवन्तस्स पाचित्तियं, सामणेरो 
जानित्वा पिवन्तो सीलभेदं आपज्जति, न अजानित्वा “ति एत्तकमेव हि अट्टकथायं वुत्तं,  अकुसलं पन होतीति न वृत्तन्ति। अपरम्पि वदन्ति “अजानित्वा पिवन्तस्सपि सोतापन्नस्स मुखं सुरा न पविसति 
कम्मपथप्पत्तअकुसलचित्तेनेव पातब्बतो "ति, तम्पि न सुन्दरं । बोधिसत्ते कुच्छिगते बोधिसत्तमातु सीलं विय हि इदम्पि अरियसावकानं धम्मतासिद्धन्ति वेदितव्बं । तेनेव दीघनिकाये कूटदन्तसुत्तद्कथायं 
(दी० नि० अट्ट० १.३५२) वुत्तं - 


“नअवन्तरेपि हि अरियसावको जीवितहेतुपि नेव पाणं हनति, न सुरं पिवति। सचेपिस्स सुरञ्च खीरञ्च मिस्सेत्वा मुखे पविखिपन्ति, खीरमेव पविसति, न सुरा। यथा कि? यथा कोञ्चसकुणानं 
खीरमिस्सके उदके खीरमेव पविसति, न उदकं । इदं योनिसिद्भन्ति चे? इदम्पि धम्मतासिद्भन्ति वेदितब्ब"'न्ति। 


यदि एवं सुरापानसिक्खापदटुकथायं (पाचि० अट्ठ० ३२९) “वत्थुअजाननताय चेत्थ अचित्तकता वेदितब्बा, अकुसलेनेव पातब्बताय लोकवज्जता”ति कस्मा वुत्तं? नायं दोसो। अयज्हेत्थ 
अधिप्पायो - सचित्तकपक्खे अकुसलचित्तेनेव पातब्बताय लोकवज्जताति। इमिनायेव हि अधिप्पायेन अञ्जेसुपि लोकवज्जेसु अचित्तकसिक्खापदेसु अकुसलचित्ततायेव वृत्ता, न पन सचित्तकता। तेनेव 

भिक्खुनीविभङ्गहुकथायं (पाचि० अट्ठ० १२२७) वत्तं - 


“गिरग्गसमज्जं चित्तागारसिक्खापदं सङ्घाणि इत्थालङ्कारो गन्धकवण्णको वासितकपिञ्जाको भिक्खुनीआदीहि उम्मद्दनपरिमद्दनाति इमानि दस सिक्खापदानि अचित्तकानि लोकवज्जानि 
अकुसलतचित्तानी”ति, 


अयं पनेत्थ अधिप्पायो - विनापि चित्तेन आपज्जितब्बत्ता अचित्तकानि, चित्ते पन सति अकुसलेनेव आपज्जितब्बत्ता लोकवज्जानि चेव अकुसलचित्तानि चाति। तस्मा भिक्खुविभङ्गे आगतानि 
सुरापानउय्युत्तउय्योधिकसिक्खापदानि तीणि, भिक्खुनीविभङ्गे आगतानि गिरग्गसमज्जादीनि दसाति इमेसं तेरसन्नं अचित्तकसिक्खापदानं लोकवज्जतादस्सनत्थं “सचित्तकपक्खे"ति इदं विसेसनं कतन्ति 
निट्टमेत्थ गन्तब्बं । यस्मा पन पण्णत्तिवज्जस्स वत्थुवीतिक्कमविजाननचित्तेन सचित्तकपकखे चित्तं सिया कुसलं, सिया अकुसलं, सिया अब्याकतं, तस्मा तस्स सचित्तकपक्खे चित्तं अकुसलमेवाति अयं 
नियमो नत्थीति सेसं पण्णत्तिवज्जन्ति वुत्तं । 


रुन्धन्तीति वीतिक्कमं रुन्धन्ती । द्वारं पिदहन्तीति वीतिक्कमलेसस्स द्वारं पिदहन्ती । सोतं पच्छिन्दमानाति उपरूपरि वीतिक्कमसोतं पच्छिन्दमाना। अथ वा रुन्धन्तीति अनापत्तिलेसं रुन्धन्ती । द्वारं 
पिदहन्तीति अनापत्तिलेसस्स द्वारं पिदहन्ती। सोतं पच्छिन्दमानाति अनापत्तिसोतं पच्छिन्दमाना, आपत्तिमेव कुरुमानाति वुत्तं होति। ननु च लोकवज्जे काचि अनुपञ्चत्ति उप्पज्जमाना सिथिलं करोन्ती 
उप्पज्जति, तस्मा “लोकवज्जे अनुपञ्त्ति उप्पज्जमाना...पे०... गाळहतरं करोन्ती उप्पज्जती”ति इदं कस्मा वृत्तन्ति आह “अञ्ञत्र अधिमाना अञ्ञत्र सुपिनन्ता”तिआदि। “अञ्जत्र 
अधिमाना”ति इमिस्सा अनुपञ्त्तिया “वीतिक्कमाभावा”ति कारणं वुत्तं, “अञ्ञत्र सुपिनन्ता”ति इमिस्सा “ अब्बोहारिकत्ता"ति कारणं वुत्तं । तत्थ बीतिक्कमाभावाति पापिच्छो 
इच्छापकतोतिआदिवीतिक्कमाभावा | उत्तरिमनुस्सधम्मे हि “पापिच्छो इच्छापकतो उत्तरिमनुस्सधम्मं उल्लपती"ति (महाव० १२९) वचनतो विसंवादनाधिप्पायेन मुसा भणन्तो पाराजिको होति। अयं पन 
अधिमानेन अधिगतसञ्जी हुत्वा उल्लपति, न सिक्खापदं वीतिक्कमितुकामो, तस्मा “अञ्जत्र अधिमाना"ति अयं अनुपञ्जत्ति उप्पज्जमाना वीतिक्कमाभावा अनापत्तिकरा जाता। अब्बोहारिकत्ताति 
सुपिनन्ते विज्जमानायपि चेतनाय वीतिक्कमिच्छाय च अब्बोहारिकत्ता । किञ्चापि हि सुपिनन्ते मोचनस्सादचेतना संविज्जति, कदाचि उपक्कमनम्पि होति, तथापि थिनमिद्धेन अभिभूतत्ता तं चित्तं 
अब्बोहारिकं, चित्तस्स अब्बोहारिकत्ता उपक्कमकिरियासंवत्तनिकापि चेतना अब्बोहारिका । तेनेव “अत्थेसा भिक्खवे चेतना, सा च खो अब्बोहारिका”ति (पारा० २३५) भगवता वुत्ता, तस्मा “अञ्जत्र 
सुपिनन्ता"ति अयं अनुपञ्जत्ति अब्बोहारिकत्ता अनापत्तिकरा जाता। 


अकते बीतिक्कमेति “कुक्कुच्चायन्ता न भुञ्जिंसूतिआदीसु विय वीतिक्कमे अकते। सिथिलं करोन्तीति पठमं सामञ्ञतो बद्धसिक्खापदं मोचेत्वा अत्तनो अत्तनो विसये अनापत्तिकरणवसेन 
सिथिलं करोन्ती। द्वारं ददमानाति अनापत्तिया द्वारं ददमाना । तेनेवाह “अपरापरम्पि अनापत्ति कुरुमाना”ति। ननु च सञ्चरित्तसिक्खापदे “अन्तमसो तङ्कणिकायपी”ति अनुपञ्चत्ति उप्पज्जमाना 
आपत्तिमेव करोन्ती उप्पन्ना, अथ कस्मा “अनापत्ति कुरुमाना उप्पज्जती”ति वुत्तन्ति आह “अन्तमसो तङ्कणिकायपी'तिआदि। उदायिना भिकखुना तङ्कणिकाय सञ्चरित्तं आपन्नवत्थुस्मिं पञ्जत्तत्ता 
“कते बीतिक्कमे”ति वृत्तं । पञ्ञत्तिगतिकाव होतीति मूलपञ्जत्तियंयेव अन्तोगधा होति। 


मक्कटिवत्थुकथावण्णना निद्टिता। 
सन्थतभाणवारो 
बज्जिपृत्तकवत्थुवण्णना 


४३. वेसाली निवासो एतेसन्ति वेसालिकाति आह “वेसालिवासिनो”ति। वज्जीसु जनपदे वसन्ता वज्जिनो, वज्जीनं पुत्तका वज्जिपुत्तकाति आह “वज्जिरट्रे वेसालियं कुलानं पुत्ता”ति। जातीनं 
ब्यसनन्ति जातीनं विनासो। सो पन जातीनं विनासो राजदण्डादिकारणेन होतीति आह “राजदण्डब्याधिमरणविप्पवासनिमित्तेना”ति। भोगानं ब्यसनं विनासो भोगब्यसनं। तञ्च 
हिरञ्जसुवण्णदासिदासादीनं उपभोगपरिभोगवत्थूनं राजदण्डादिना विनासोति आह “एस नयो दुतियपदेपी”ति। न बुद्धं गरहामाति “असब्बज्जु बुद्धो "तिआदिना बुद्धं न गरहाम। न धम्मगरहिनोति 
“अनिय्यानिको धम्मो”तिआदिना धम्मं न गरहाम। न सङ्घगरहिनोति ` दुप्पटिपन्नो सङ्घो”तिआदिना सङ्घं न गरहाम। अटटतिंसारम्मणेसूति दस कसिणा दस असुभा दसानुस्सतियो चत्तारो ब्रह्मविहारा 
चत्तारो आरुप्पा चतुधातुववत्थानं आहारे पटिकूलसञ्जाति इमेसु चत्तालीसकम्मट्ठानेसु पाळियं अनागतत्ता आलोकाकासकसिणद्वयं ठपेत्वा अवसेसानि गहेत्वा वृत्तं। बिभत्ता कुसला धम्माति “इमस्मिं 
आरम्मणे इदं होती"ति एवं विभत्ता उपचारज्झानेन सद्धि पठमज्झानादयो महग्गतकुसला धम्मा। तेब धम्मेति ते एव कुसले धम्मे। मज्झिमयामो भिक्खूनं निहाकिलमथविनोदनोकासत्ता न गहितोति आह 
“पठमयामञ्च पच्छिमयामञ्चा”ति। सच्चानि बुज्झति पटिविज्झतीति बोधि, अरहत्तमग्गजाणं । उपकारकत्तेन तस्स पक्खे भवा बोधिपक्खियाति आह “बोधिस्स पक्खे भवानं, अरहत्तमग्गनाणस्स 
उपकारकान ”न्ति। चत्तारो सतिपट्ठाना, चत्तारो सम्मप्पधाना, चत्तारो इद्धिपादा, पञ्चिन्द्रियानि, पञ्च बलानि, सत्त बोज्झङ्गा, अरियो अडुङ्गिको मग्गोति इमे सत्ततिंस बोधिपक्खियधम्मा। “गिहिपलिबोधं 
आवासपलिबोधञ्च पहाया”ति इमेसंयेव द्विन्नं पलिबोधानं उपच्छेदस्स सुदुक्करभावतो वृत्तं । युत्तपयुत्ताति सम्मदेव युत्ता। 


आसयन्ति अज्झासयं। सिक्खं अप्पच्चक्खाय भिक्खुभावे ठत्वा पटिसेवितमेथुनानं तेसं वज्जिपुत्तकानं उपसम्पदं अनुजानन्तो भगवा “पाराजिको होति असंवासो"ति एवं पञ्जत्तसिक्खापदं समूहनति 
नामाति आह - “यदि हि भगवा...पे०... पञ्ञत्तं समूहनेव्या”ति। “यो पन भिक्खू" ति वृत्तत्ता पन सिक्खं पच्चक्खाय पटिसेवितमेथुनस्स उपसम्पदं अनुजानन्तो न समूहनति नाम। न हि सो भिक्खु हुत्वा 
पटिसेवति । “सो आगतो न उपसम्पादेतब्बो"ति वचनतो सामणेरभूमि अनुञ्जाताति आह “सामणेरभूमियं पन ठितो”तिआदि। उत्तमत्थन्ति अरहत्तं निब्बानमेव वा। 


वज्जिपृत्तकवत्थुवण्णना निड्टिता। 
चतुब्बिधविनयकथावण्णना 


४५. नीहरित्वाति सासनतो नीहरित्वा। तथा हि “पञ्चहुपालि अङ्गेहि समन्नागतेन भिक्खुना नानुयुज्जितब्बं। कतमेहि पञ्चहि? सुत्तं न जानाति, सुत्तानुलोमं न जानातीति (परि० ४४२) 
एवमादिपरियत्तिसासनतो सुत्तं सुत्तानुलोमञ्च नीहरित्वा पकासेसुं, “अनापत्ति एवं अम्हाकं आचरियानं उग्गहो परिपुच्छाति गण्हाती ति एवमादिपरियत्तिसासनतो आचरियवादं नीहरित्वा पकासेसुं, 
भारुकच्छककत्युस्मि (पारा० ७८) “आयस्मा उपालि एवमाह अनापत्ति आवुसो सुपिनन्तेना”ति एवमादिपरियत्तिसासनतो एव अत्तनोमति नीहरित्वा पकासेसुं। ताय हि अत्तनोमतिया थेरो एतदग्गड्टानं 
लभि। 


वुत्तन्ति नागसेनत्थेरेन वुत्तं। । पज्जते अनेन अत्थोति पदं, भगवता कण्ठादिवण्णप्पवत्तिद्ठान॑ आहच्च विसेसेत्वा भासितं पदं आहच्चपदं, भगवतोयेव वचनं । तेनाह “आहच्चपदन्ति सुत्तं 
अधिप्पेतन्ति । “इदं कप्पति, इदं न कप्पती"ति एवं अविसेसेत्वा “यं, भिक्खवे, मया “इदं न कप्पती'ति अप्पटिक्खित्तं, तञ्चे अकप्पियं अनुलोमेति, कप्पियं पटिबाहति, तं वो न कप्पती तिआदिना 
(महाव० ३०५) वुत्तं सामञ्जलक्खणं इध “रसो”ति अधिप्पेतन्ति आह “रसोति सुत्तानुलोम न्ति। धम्मसङ्गाहकप्पभुतिआचरियपरम्परतो आनीता अट्टकथातन्ति इध “आचरियवंसो"ति अधिप्पेताति 
आह “आचरियवंसोति आचरियबादो”ति। 


इध विनयविनिच्छयस्स अधिकतत्ता तदनुच्छविकमेव सुत्तं दस्सेन्तो आह -- “सुत्तं नाम सकले विनयपिटके पाळी”ति। महापदेसाति महाओकासा, महन्तानि विनयस्स पतिट्ठापनट्ठानानि येसु 
पतिट्ठापितो विनयो विनिच्छयति असन्देहतो। महन्तानि वा कारणानि महापदेसा, महन्तानि विनयविनिच्छयकारणानीति वुत्तं होति। “अत्थतो पन “यं, भिक्खवे'तिआदिना वुत्ता साधिप्पाया पाळियेव 
महापदेसा ति वदन्ति। तेनेवाह “ये भगवता एवं वुत्ता तिआदि। इमे च महापदेसा खन्धके आगता, तस्मा तेसं विनिच्छयकथा तत्थेव आवि भविस्सतीति इध न बुच्चति। यदिपि तत्थ तत्थ भगवता 
पवत्तिता पकिण्णकदेसनाव अट्ठकथा, सा पन धम्मसङ्गाहकेहि पठमं तीणि पिटकानि सङ्गायित्वा तस्स अत्थवण्णनानुरूपेनेव वाचनामग्गं आरोपितत्ता “आचरियवादो'ति वुच्चति आचरिया वदन्ति 

संवण्णेन्ति पाळि एतेनाति कत्वा। तेनाह - “आचरियवादो नाम...पे०... अटुकथातन्ती”ति। तिस्सो सङ्गीतियो आरुळहोयेव च बुद्धवचनस्स अत्थसंवण्णनाभूतो कथामग्गो महामहिन्दत्थेरेन 
तम्बपण्णिदीपं आभतो, पच्छा तम्बपण्णियेहि महाथेरेहि सीहळभासाय ठपितो निकायन्तरलद्भिसङ्करपरिहरणत्थं। किञ्चापि अत्तनोमति सृत्तादीहि संसन्दित्वाव परिकप्पीयति, तथापि सा न सुत्तादीसु 
विसेसतो निददिट्टाति आह “सुत्तसुत्तानुलोमआचरियवादे मुञ्चित्वा”ति। अनुबुद्धियाति सुत्तादीनियेव अनुगतबुद्धिया । नयग्गाहेनाति सृत्तादितो लब्भमाननयग्गहणेन। 


अत्तनोमतिं सामञ्जतो पठमं दस्सेत्वा इदानि तमेव विसेसेत्वा दस्सेन्तो “अपिचा 'तिआदिमाह । इदानि तत्थ पटिपज्जितब्बाकारं दस्सेन्तो आह - “तं पन अत्तनोमतिं गहेत्वा 
कथेन्तेना"तिआदि। अत्थेनाति अत्तना सल्लक्खितेन अत्थेन। आचरियवादे ओतारेतब्बाति आचरियवादे जाणेन अनुप्पवेसेतब्बा। सब्बदुब्बलाति पुग्गलस्स सयं पटिभानभावतो। पमादपाठवसेन 
आचरियवादस्स कदाचि सृत्तानुलोमेन असंसन्दनापि सिया, सो न गहेतब्बोति दस्सेन्तो आह - ““आचरियवादोपि...पे०... समेन्तो एव गहेतब्बो”ति। समेन्तमेव गहेतब्बन्ति यथा सृत्तेन संसन्दति, एवं 
महापदेसतो अत्था उद्भरितब्बाति दस्सेति। सुत्तानुलोमस्स सुत्तेकदेसत्तेपि सुत्ते विय “इदं कप्पति, इदं न कप्पती ति परिच्छिन्दित्वा आहच्चभासितं किञ्चि नत्थीति आह - “सुत्तानुलोमतो हि सुत्तमेव 
बलवतर न्ति। अप्पटिवत्तियन्ति अप्पटिबाहियं। कारकसङ्घसदिसन्ति पमाणत्ता सङ्गीतिकारकसङ्घसदिसं । बुद्धानं ठितकालसदिसन्ति इमिना बुद्धेहेव कथितत्ता धरमानबुद्भसदिसन्ति वुत्तं होति । सुत्ते हि 
पटिबाहिते बुद्धोव पटिबाहितो होति। सकवादी सुत्तं गहेत्वा कथेतीति सकवादी अत्तनो सुत्तं गहेत्वा वोहरति । परवादी सुत्तानुलोमन्ति अञ्जनिकायवादी अत्तनो निकाये सृत्तानुलोमं गहेत्वा कथेति । खेप॑ 
वा गरहं वा अकत्वाति “किं इमिना"ति खेपं वा “किमेस बालो वदती”ति गरहं वा अकत्वा । सुत्तानुलोमन्ति परवादिना वुत्तं अञ्जनिकाये सुत्तानुलोमं। सुत्ते ओतारेतब्बन्ति सकवादिना अत्तनो सृत्ते 
ओतारेतब्बं । सुत्तस्मिंयेव ठातब्बन्ति अत्तनो सुत्तेयेव ठातब्बं । एवं सेसवारेसुपि अत्थयोजना कातब्बा। अयन्ति सकवादी। परोति अञ्जनिकायवादी । एवं सेसेसुपि । 


ननु च “सुत्तानुलोमतो सुत्तमेव बलवतर' न्ति हेट्टा वृत्तं, इध पन “सुत्तानुलोमे सुत्तं ओतारेतब्ब''न्तिआदि कस्मा वृत्तन्ति? नायं विरोधो। “सुत्तानुलोमतो सुत्तमेव बलवतर ˆन्ति हि इदं सकमतेयेव सुत्तं 
सन्धाय वुत्तं । तत्थ हि सकमतिपरियापन्नमेव सृत्तादिं सन्धाय “अत्तनोमति सन्बदुब्बला, अत्तनोमतितो आचरियवादो बलवतरो, आचरियवादतो सुत्तानुलोमं बलवतरं, सृत्तानुलोमतो सृत्तमेव बलवतर न्ति 
च वृत्तं। इध पन परवादिना आनीतं अञ्जनिकाये सुत्तं सन्धाय “सुत्तानुलोमे सृत्तं ओतारेतब्ब''न्तिआदि वृत्तं। तस्मा परवादिना आनीतं सुत्तादिं अत्तनो सृत्तानुलोमआचरियवादअत्तनोमतीसु ओतारेत्वा 
समेन्तंयेव गहेतब्बं, इतरं न गहेतब्बन्ति अयं नयो इध वुच्चतीति न कोचि पुब्बापरविरोधो। 


बाहिरकसुत्तन्ति तिस्सो सङ्गीतियो अनारुळहगुळहवेस्सन्तरादीनि महासङ्गिकनिकायवासीनं सुत्तानि। वेदल्लादीनन्ति आदि-सद्देन गुळहउम्मग्गादिग्गहणं वेदितब्बं, इतरं गारस्हसुत्तं न गहेतब्बं। 
अत्तनोमतियमेव ठातब्बन्ति इमिना अञ्जनिकायतो आनीतसुत्ततोपि सकनिकाये अत्तनोमतियेव बलवतराति दस्सेति। सकवादी सुत्तं गहेत्वा कथेति, परवादीपि सुत्तमेवातिएवमादिना समानजातिकानं 
बसेन वारो न वुत्तो, सुत्तस्स सुत्तेयेव ओतारणं भिन्नं विय हुत्वा न पञ्जायति, वुत्तनयेनेव च सक्का योजेतुन्ति। 


इदानि सकवादीपरवादीनं कप्पियाकप्पियादिभावं सन्धाय विवादे उप्णन्ने तत्थ पटिपज्जितब्बविधिं दस्सेन्तो आह -- “अथ पनायं कप्पियन्ति गहेत्वा कथेती”तिआदि। तत्थ सुत्ते च सृत्तानुलोमे 
च ओतारेतब्बन्ति सकवादिना अत्तनोयेव सृत्ते च सृत्तानुलोमे च ओतारेतब्बं। परो कारणं न विन्दतीति परवादी कारणं न लभति । सुत्ततो बहुं कारणञ्च विनिच्छयञ्च दस्सेतीति परवादी अत्तनो 
सुत्ततो बहुं कारणं विनिच्छयञ्च आहरित्वा दस्सेति। साधूति सम्पटिच्छित्वा अकप्पियेब ठातब्बन्ति इमिना अत्तनो निकाये सुत्तादीनि अलभन्तेन सकवादिना परवादीवचनेयेव ठातब्बन्ति वदति। 
ह्विन्नम्धि कारणच्छाया दिस्सतीति सकवादीपरवादीनं उभिन्नम्पि कप्पियाकण्पियभावसाधकं कारणपतिरूपकं दिस्सति । यदि द्विन्नम्पि कारणच्छाया दिस्सति, कस्मा “अकप्पियेव ठातब्ब न्ति आह 
“विनयज्हि पत्वा”तिआदि। “विनयं पत्वा" ति वुत्तमेवत्थं पाकटतरं कत्वा दस्सेन्तो आह “कप्पियाकप्पियविचारणमागम्माति । रुन्धितब्बन्तिआदीसु दुब्बिञ्जेय्यविनिच्छये कप्पियाकण्पियभावे सति 
कप्पियन्ति गहणं रुन्धितब्बं, अकप्पियन्ति गहणं गाळहं कातब्बं। अपरापरं पवत्तकप्पियगहणसोतं पच्छिन्दितब्बं, गरुकभावसङ्काते अकप्पियभावेयेव ठातब्बन्ति अत्थो। 


बहूहि सुत्तविनिच्छयकारणेहीति बहूहि सुत्तेहि चेव ततो आनीतविनिच्छयकारणेहि च। अत्तनो गहणं न विस्सज्जेतब्बन्ति सकवादिना अत्तनो अकप्पियन्ति गहणं न विस्सज्जेतब्बं । इदानि 
बुत्तमेवत्थं निगमेन्तो “एवं न्तिआदिमाह। तत्थ योति सकवादीपरवादीसु यो कोचि। केचि पन “सकवादीसुयेव यो कोचि इधाधिप्पेतो"ति वदन्ति, एवं सन्ते “अथ पनायं कप्पियन्ति गहेत्वा 
कथेती"तिआदीसु सब्बत्थ उभोपि सकवादिनोयेव सियुं हेट्ठा वुत्तस्सेव निगमनवसेन “एव”'न्तिआदीनं वृत्तत्ता, तस्मा तं न गहेतब्बं । अतिरेककारणं लभतीति एत्थ सृत्तादीसु पुरिमं पुरिमं अतिरेककारणं 
नाम, यो वा सुत्तादीसु चतूसु बहुतरं कारणं लभति, सो अतिरेककारणं लभति नाम। 


सुडु पवत्ति एतस्साति सुप्पवत्ति, सुटु पवत्तति सीलेनाति वा सुप्पवत्ति । तेनाह “सुष्पवत्तीति सुहु पवत्त”त्ति। वाचाय उग्गतं बाचुग्गतं, वचसा सुग्गहितन्ति वुत्तं होति। सुत्ततोति इमस्स विवरणं 
“पाळितो”ति। एत्थ च “सुत्तं नाम सकलं विनयपिटक' न्ति वुत्तत्ता पाळितोति तदत्थदीपिका अञ्ञायेव पाळि वेदितब्बा। अनुब्यञ्जनसोति इमस्स विवरणं “परिपुच्छतो च अट्ठकथातो चा”ति। पाळि 
अनुगन्त्चा अत्थस्स ब्यञ्जनतो पकासनतो अनुब्यञ्जनन्ति हि परिपुच्छा अट्टकथा च वुच्चति। एत्थ च अट्टकथाय विसुं गहितत्ता परिपुच्छाति थेरवादो वुत्तो। सङ्घभेदस्स पुब्बभागे पवत्तकलहस्सेतं 
अधिवचनं सङ्घराजीति। कुक्कुच्चकोति अणुमत्तेसुपि वज्जेसु भयदस्सनवसेन कुक्कुच्चं उप्पादेन्तो । तन्ति अविसंवादेत्वाति पाळिं अञ्जथा अकत्वा। अवोक्कमन्तोति अनतिक्कमन्तो। 


वित्थुनतीति अत्थं अदिस्वा नित्थुनति । बिष्फन्दतीति कम्पति । सन्तिट्टितुं न सक्कोतीति एकस्मिंयेव अत्थे पतिट्ठातुं न सक्कोति । तेनाह “यं यं परेन वुच्चति, तं तं अनुजानाती”ति। परवादं 
गण्हातीति “उच्छुम्हि कसटं यावजीविकं, रसो सत्ताहकालिको, तदुभयविनिमृत्तो च उच्छु नाम विसुं नत्थि, तस्मा उच्छुपि विकाले वट्टती "ति परवादिना वुत्ते तम्पि गण्हाति। एकेकलोमन्ति पलितं सन्धाय 
वुत्तं । यम्हीति यस्मि पुग्गले। परिक्खयं परियादानन्ति अत्थतो एकं। 


आचरियपरम्परा खो पनस्स सुग्गहिता होतीति एत्य आचरियपरम्पराति आचरियानं विनिच्छयपरम्परा। तेनेव वक्खति “यथा आचरियो च आचरियाचरियो च पाळिञ्च परिपुच्छञ्च वदन्ति, 
तथा जातुं बट्टती”ति। पुब्बापरानुसन्धितोति “इदं पुब्बवचनं, इदं परवचनं, अयमनुसन्धी"ति एवं पुब्बापरानुसन्धितो। आचरियपरम्परन्ति इमस्सेव वेवचनं थेरवादङ्गन्ति, थेरपटिपाटिन्ति अत्थो । द्वे तयो 
परिबट्टाति द्वे तिस्सो परम्परा। 


इमेहि च पन तीहि लक्खणेहीति “सुत्तमस्स स्वागतं होती"तिआदिना हेट्टा वृत्तेहि तीहि लक्खणेहि । एत्थ च पठमेन लक्खणेन विनयस्स सुद्दु उग्गहितभावो वृत्तो, दुतियेन उग्गहितेन अचलता 
सुप्पतिद्वितता वृत्ता, ततियेन यं पाळिया अट्डकथाय च नत्थि, तम्पि आचरियवचनेन विनिच्छिनितुं समत्थता वृत्ता। ओतिण्णे बत्थुस्मिन्ति चोदनासङ्काते वीतिक्कमसङ्काते वा वत्थुस्मिं सङ्घमज्झे ओतिण्णे, 
ओसटेति अत्थो। वृत्तमेव विभावेन्तो “चोदकेन च चुदितकेन च वुत्ते वत्तब्बे”ति आह। केचि पन “चोदकेन ओतिण्णे वत्थुस्मिं चुदितकेन च वृत्ते वत्तब्बे"ति एवं योजेन्ति। अपरे पन “चोदकेन च 
चुदितकेन च वुत्ते विनयधरेन च वत्तब्बे "ति एवम्पि योजेन्ति। “चोदकेन च चुदितकेन च वृत्ते वत्तब्बे"ति अयमेव पन योजना सुन्दरतराति वेदितब्बा । बत्थु ओलोकेतब्बन्ति तस्स तस्स सिक्खापदस्स वत्थु 


मातिकाय अनागतत्ता “पञ्चन्नं आपत्तीनं अञ्ञतर न्ति वुत्तं। अञ्ञतरं वा आपत्तिन्ति “काले विकालसञ्जी आपत्ति दुक्कटस्स, काले वेमतिको आपत्ति दुक्कटस्सा”ति एवमादिना (पाचि० २५०) 
आगतं दुक्कटं सन्धाय वृत्तं। सिक्खापदन्तरेसूति विनीतवत्युं अन्तोकत्वा एकेकस्मिं सिक्खापदन्तरे। 


सुखुमाति अत्तनोपि दुविञ्जेय्यसभावस्स लहुपरिवत्तिनो चित्तस्स सीघपरिवत्तिताय वृत्तं। तेनाह “चित्तलहुका”ति। चित्तं लहु सीघपरिवत्ति एतेसन्ति चित्तलहुका। तेति ते वीतिक्कमे । तंवत्थुकन्ति ते 
अदिन्नादानमनुस्सविग्गहवीतिक्कमा वत्थु अधिट्ठानं कारणमेतस्साति तंवत्थुकं । सीलानि सोधेत्वाति यंवत्थुकं कुक्कुच्चं उप्पन्नं, तं अमनसिकरित्वा अवसेससीलानि सोधेत्वा। पाकटभावतो 
सुखवळञ्जनताय च “इत्तिसाकारं ताव मनसि करोही “ति वुत्तं। अञ्ञस्मिं पन कम्मट्टाने कतपरिचयेन तदेव मनसि कातब्बं। कम्मट्टानं घटयतीति अन्तरन्तरा खण्डं अदस्सेत्वा चित्तेन सद्धि 
आलम्बनभावेन चिरकालं घटयति। सङ्कारा पाकटा हुत्वा उपटुहन्तीति विपस्सनाकम्मट्ठानिको चे, तस्स सङ्घारा पाकटा हुत्वा उपट्टुहन्ति। सचे कतपाराजिकवीतिक्कमो भवेय्य, तस्स सतिपि 
असरितुकामताय विप्पटिसारवत्थुवसेन पुनप्पुनं तं उपट्टहतीति चित्तेकग्गतं न विन्दति । तेन वुत्तं “कम्मट्ठानं न घटयती 'तिआदि। अत्तना जानातीति सयमेव जानाति। पच्चत्ते चेतं करणवचनं, अत्ता 
जानातीति वुत्तं होति। अञ्ञा च देवता जानन्तीति आरक्खदेवताहि अञ्जा परचित्तविदुनियो देवता च जानन्ति। 

निद्ठिता चतुब्बिधविनयकथावण्णना 
विनयधरस्स च लक्खणादिकथावण्णना। 
भिक्खुपदभाजनीयवण्णना 


तस्माति यस्मा पन-सहं अपनेत्वा अनियमेन पुग्गलदीपकं यो-सद्दमेव आह, तस्मा। एत्थाति इमस्मिं यो-सद्दे। पन-सद्दस्स निपातमत्तत्ता यो-सहस्सेव अत्थं पकासेन्तो “यो कोचीति वुत्तं होती”ति 
आह। यो कोचि नामाति यो वा सो वा यो कोचीति वृत्तो। वासधुरयुत्तो वाति विपस्सनाधुरयृत्तो वा। सीलेसूति पकतीसु। 


भिक्खतीति याचति। लभन्तो बा अलभन्तो वाति यो कोचि भिक्खति भिक्खं एसति गवेसति, सो तं लभतु वा मा वा, तथापि भिक्खतीति भिक्खूति अयमेत्थ अधिप्पायो। अरियाय याचनायाति 
““उद्दिस्स अरिया तिट्ठन्ति, एसा अरियान याचना ति एवं वृत्ताय अरिययाचनाय, न कपर्णद्भिकवणिब्बकयाचकानं विय “देहि देहीति एवं पवत्तयाचनाय। भिक्खाचरियन्ति उञ्छाचरियं। अज्झुपगतत्ताति 
अनुट्टितत्ता। काजभत्तन्ति काजेहि आनीतं भत्तं। अग्घफस्सवण्णभेदेनाति अग्घादीनं पुरिमपकतिविजहेन। पुरिमपकतिविजहनञ्हेत्थ भेदोति अधिप्पेतं। धोवित्वा अपनेतुं असक्कुणेय्यसभावं मलं, तथा 
अपनेतुं सक्कुणेय्यसभावा जल्लिका । भिन्नपटधरोति निब्बचनं भिन्नपटधरे भिक्खु-सद्दस्स निरुळहत्ता कतं। 


उपनिस्सयसम्पन्नन्ति पुब्बे अटपरिक्खारदानूपनिस्सयसम्पन्नं । यो हि चीवरादिके अट्ट परिकखारे पत्तचीवरमेव वा सोतापन्नादिअरियस्स पुथुज्जनस्सेव वा सीलसम्पन्नस्स दत्वा “इदं परिक्खारदानं 
अनागते एहिभिक्खुभावाय पच्चयो होतू"ति पत्थनं पट्ठपेसि, तस्स तं सति अधिकारसम्पत्तियं बुद्धानं सम्मुखीभावे इद्भिमयपरिक्खारलाभाय संवत्ततीति वेदितब्बं ।ब्रह्मघोसन्ति उत्तमघोसं, ब्रह्मनो 
घोससदिसं वा घोसं ।ब्रह्मचरियन्ति सासनव्रह्मचरियं मग्गब्रह्मचरियञ्च । दुक्खस्स सम्मा अन्तकिरियायाति योजेतब्बं। भण्डूति मुण्डो । वासीति दन्तकटच्छेदनवासि । बन्धनन्ति कायबन्धनं । यृत्तो 
भावनानुयोगो अस्साति युत्तयोगो, तस्स युत्तयोगस्स, भावनानुयोगमनुयुत्तस्साति वुत्तं होति इरियापथसम्पन्नताविभावनत्यं “सट्टिवस्सिकत्थेरो विया” ति वृत्तं | बुद्धोव पब्बज्जाचरियो उपसम्पदाचरियो च 
अस्साति बुद्धाचरियको । पठमबोधियम्पि पठमकालेयेव सेसउपसम्पदानं अभावोति आह “पठमबोधियं एकस्मिं कालेति । पञ्च पञ्चवग्गियत्थेराति पञ्चवग्गियत्थेरा पञ्च। तीणि सतन्ति तीणि 
सतानि, गाथाबन्थसुखत्थं वचनविपल्लासो कतो। एको च थेरोति अङ्गुलिमालत्थेरं सन्धाय वृत्तं । न बुत्ताति अट्ठकथायं न वृत्ता। तत्थाति विनयपाळियं । 


वेळवनमहाविहारे गन्धकुटियं निसिन्नोयेव भगवा महाकस्सपत्थेरस्स अत्तानं उद्दिस्स पब्बजितभावं विदित्वा तस्स पच्चुग्गमनं करोन्तो तिगावृतं मग्गं एककोव गन्त्वा बहुपुत्तनिग्रोधमूले पल्लड्कं 
आभुजित्वा निसिन्नो अत्तनो सन्तिकं आगन्त्वा परमनिपच्चकारं दस्सेत्वा “सत्था मे भन्ते भगवा, सावकोहमस्मि, सत्था मे भन्ते भगवा, सावकोहमस्मी ति तिकखत्तुं अत्तनो सावकत्तं सावेत्वा ठितस्स 
महाकस्सपत्थेरस्स निपच्चकारमहत्ततं अत्तनो च महानुभावतं दीपेतुं यस्स अञ्जस्स अजानंयेव “जानामीति पटिञ्जस्स बाहिरकस्स सत्थुनो एवं सब्बचेतसा समन्नागतो पसन्नचित्तो सावको एवरूपं 
परमनिपच्चकारं करेय्य, तस्स वण्टच्छिन्नतालपक्कं विय गीवतो मुद्धापि विपतेय्य, सत्तधा वा फलेय्याति दस्सेन्तो “यो खो, कस्सप, एवं सब्बचेतसा समन्नागतं सावकं अजानंयेव वदेय्य 'जानामी'ति, 
अपस्संयेव वदेय्य 'पस्सामी'ति, मुद्धापि तस्स विपतेय्य, सत्तधा वा फलेय्य, अहं खो, कस्सप, जानंयेव वदामि “जानामी ति, पस्संयेव वदामि “पस्सामी'” (सं० नि० २.१५४) ति वत्वा 
जातिमदमानमदरूपमदप्पहानत्थं तीहि ओवादेहि महाकस्सपत्थेरं ओवदन्तो “तस्मातिह ते कस्सपा”तिआदिमाह। 


तत्थ (सं० नि० अइ० २.२.१५४) तस्मातिहाति तस्मा इच्चेव वृत्तं होति, यस्मा अहं जानन्तोव “जानामीति पस्सन्तो एव च “पस्सामी 'ति वदामि, तस्माति अत्थो। ति-कार ह-कारा निपाता। इहाति 
वा इमस्मिं सासने, त-कारो पदसन्धिवसेन आगतो। एबं सिक्खितब्बन्ति इदानि वुच्चमानाकारेन सिक्खितब्ब । तिब्बन्ति बहलं महन्तं । हिरोत्तप्पञ्चाति हिरी च ओत्तप्पञ्च। पच्चुपट्टितं भविस्सतीति 
उपसङ्कमनतो पठमतरमेव उपड्टितं भविस्सति। तथा हि सति तेसं पुरतो अस्स सगारवसप्पतिस्सवता सण्ठाति। यो च थेरादीसु हिरोत्तप्पं उपट्टपेत्वा उपसङ्कमति, थेरादयोपि तं सहिरिका सओत्तप्पा च हुत्वा 
उपसङ्कमन्तीति अयमेत्थ आनिसंसो। कुसलूपसंहितन्ति कुसलनिस्सितं, अनवज्जधम्मनिस्सितन्ति अत्थो। अट्टिं कत्वाति अत्तानं तेन धम्मेन अट्टिकं कत्वा, तं वा धम्मं “एस म्ह धम्मो"ति अट्टं कत्वा। 
मनसि कत्वाति चित्ते ठपेत्वा। सब्बचेतसा समन्नाहरित्वाति चित्तस्स थोकम्पि बहि गन्तुं अदेन्तो सब्बेन समन्नाहारचित्तेन समन्नाहरित्वा। ओहितसोतोति ठपितसोतो, धम्मे निहितसोतोति अत्थो। 
एवञ्हि ते सिक्खितब्बन्ति जाणसोतञ्च पसादसोतञ्च ओदहित्वा “मया देसितं धम्मं सक्कच्चमेव सुणिस्सामी”ति एवज्हि ते सिक्खितब्बं । सातसहगता च मे कायगतासतीति असुभेसु चेव आनापाने 
च पठमज्झानवसेन सुखसम्पयुत्ता कायगतासति। यो च पनायं तिविधो ओवादो, थेरस्स अयमेव पब्बज्जा च उपसम्पदा च अहोसि। 


कसिणारम्मणं रूपावचरज्झानं रूपसञ्जा। सञ्ञासीसेन हेत्थ झानं वुत्तं, तदेव च उद्धमातकपटिभागारम्मणत्ता “उद्धमातकसञ्ञा “ति वृत्तं । सोपाकसामणेरो भगवता पुठ्ठो “एते द्वे रूपावचरभावेन 
एकत्था, ब्यञ्जनमेव नान" न्ति आह । आरद्धचित्तोति आराधितचित्तो। गरुधम्मपटिग्गहणादिउपसम्पदा उपरि वित्थारतो सयमेव आवि भविस्सति। 


कल्याणपुथुज्जनादयोति एत्थ बहूनं नानप्पकारानं सक्कायदिट्टिआदीनं अविहतत्ता जनेति, ताहि वा जनितोति पुथुज्जनो, कल्याणो च सो पुथुज्जनो चाति कल्याणपुथुज्जनो, सो आदि येसं 
सोतापन्नादीनं ते कल्याणपुथुज्जनादयो। कल्याणग्गहणेन चेत्थ अन्धपृथुज्जनं निवत्तेति। द्विधा हि पुथुज्जना अन्धपृथुज्जनो कल्याणपुथुज्जनोति । वृत्तञ्हेतं - 


““दुवे पुथुज्जना वृत्ता, बुद्भेनादिच्चबन्धुना। 
अन्धो पुथुज्जनो एको, कल्याणेको पुथुज्जनो"ति॥ (दी० नि० अट्ठ० १.७; म° नि० अट्ठ० १.२; सं० नि० अट्ठ० २.२.६१; अ० नि० अट्ठु० १.१.५१) । 


भद्राय पञ्ञाय भद्राय विमुत्तियाति योजेतब्बं । सीलेनातिआदीसु सीलन्ति चतुपारिसुद्धिसीलं । समाधीति विपस्सनापादका अट्ठ समापत्तयो । पञ्जाति लोकियलोकुत्तरञाणं । विमुत्तीति 
अरियफलविमुत्ति। विमुत्तिजाणदस्सनन्ति एकूनवीसतिविधं पच्चवेक्खणञाणं। यथासम्भवेन चेत्थ योजना वेदितब्बा। कल्याणपुथुज्जनस्स हि सीलादयो तयो एव सम्भवन्ति, अरियानं पन सब्बेपि 
सीलादयो। सारो भिक्खूतिपि कल्याणपुथुज्जनादयोव वृत्तात आह “तेहियेव सीलसारादीही”तिआदि। अथ वा निप्परियायतो खीणासवोव सारो भिक्खु नामाति आह ““विगतकिलेसफेग्गुभावतो 
बा”तिआदि। 


योपि कल्याणपुथुज्जनो अनुलोमपटिपदाय परिपूरकारी सीलसम्मन्नो इन्द्रियेसु गुत्तद्वारो भोजने मत्तञ्ञू जागरियानुयोगमनुयुत्तो पुब्बरत्तापररत्तं बोधिपक्खियानं धम्मानं भावनानुयोगमनुयुत्तो विहरति 
“अज्ज वा स्वे वा अञ्जतरं सामञ्जफलं अधिगमिस्सामी"ति, सोपि वुच्चति सिक्खतीति सेखोति आह “पुथुज्जनकल्याणकेन सद्धि''न्ति। सत्त अरियाति चत्तारो मग्गद्ठा, हेट्टिमा च तयो फलट्टाति इमे 
सत्त अरिया। तिस्सो सिक्खाति अधिसीलादिका तिस्सो सिक्खा। सिक्खासु जातोति वा सेखो। अरियपुग्गलो हि अरियाय जातिया जायमानो सिक्खासु जायति, न योनियं। सिवखनसीलोति वा सेखो, 
पुग्गलाधिट्टानाय वा कथाय सेखस्स अयन्ति अनञ्जसाधारणा मग्गफलत्तयधम्मा सेखपरियायेन वुत्ता। असेखोति च यत्थ सेखभावासङ्का अत्थि, तत्थायं पटिसेधोति लोकियनिब्बानेसु असेखभावानापत्ति 
दडुब्बा। सीलसमाधिपञ्ञासङ्काता हि सिक्खा अत्तनो पटिपक्खकिलेसेहि विमुत्तत्ता परिसुद्धा, उपक्किलेसानं आरम्मणभावम्पि अनुपगमनतो एता सिक्खाति वत्तं युत्ता, अट्डसुपि मग्गफलेसु विज्जन्ति, 
तस्मा चतुमग्गहेट्टिमफलत्तयसमङ्गिनो विय अरहत्तफलसमङ्गीपि तासु सिक्खासु जातोति तंसमङ्गिनो अरहतो इतरेसं विय सेखत्ते सति सेखस्स अयन्ति, सिकखा सीलं एतस्साति च सेखोति वत्तब्बो सियाति 
तं निवत्तनत्थं “ असेखोति यथावृत्तसेखभावपटिसेधो कतो। अरहत्तफलेहि पवत्तमाना सिक्खा परिनिड्टिसिक्खाकिच्चत्ता न सिक्खाकिच्चं करोन्ति, केवलं सिकखाफलभावेनेव पवत्तन्ति, तस्मा ता न 
सिक्खावचनं अरहन्ति, नापि तंसमङ्गी सेखवचनं, न च सिक्खनसीलो, सिक्खासु जातोति च वत्तब्बतं अरहति, हेड्टिफलेसु पन सिक्खा सकदागामिमग्गविपस्सनादीनं उपनिस्सयभावतो सिक्खाकिच्चं 
करोन्तीति सिक्खावचनं अरहन्ति, तंसमङ्गिनो च सेखवचनं सिकखनसीला, सिक्खासु जाताति च वत्तब्बतं अरहन्ति “सिक्खन्तीति सेखा"ति अपरियोसितसिक्खानं दस्सितत्ता, “न सिक्खतीति असेखो"ति 
इमिना परियोसितसिक्खो दस्सितो, न सिक्खाय रहितोति आह - “सेक्खधम्मे अतिक्कम्म ...पे०... खीणासवो असेखोति बुच्चती”ति। वुद्धिप्पत्तसिक्खो वा असेखोति एतस्मिं अत्थे सेखधम्मेसु एव 
ठितस्स कस्सचि अरियस्स असेखभावापत्तीति अरहत्तमग्गधम्मा वुद्धिप्पत्ता च यथावृत्तेहि अत्थेहि सेखाति कत्वा तंसमङ्गिनो अग्गमग्गटटस्स असेखभावो आपन्नोति? न, तंसदिसेसु तब्बोहारतो। 
अरहत्तमग्गतो हि निन्नानाकरणं आरहत्तफलं ठपेत्वा परिञ्जाकिच्चकरणं विपाकभावञ्च, तस्मा ते एव सेखा अग्गफलधम्मभावं आपन्नाति सक्का वत्तुं। कुसलसुखतो च विपाकसुखं सन्ततरताय 


www.tipitaka.org Vipassana Research Institute 


Page ]3 sur 05 


पणीततरन्ति वुद्धिप्पत्ता च ते धम्मा होन्तीति तंसमङ्गी असेखोति वुच्चतीति। 


सब्बन्तिमेन परियायेनाति सब्नन्तिमेन परिच्छेदेन । उपसम्पदाकम्मस्स अधिकारत्ता “पञ्चवग्गकरणीये”ति वृत्तं। पञ्चन्नं वग्गो समूहोति पञ्चवग्गो, पञ्चपरिमाणयुत्तो वा वग्गो पञ्चवग्गो, तेन 
कत्तब्बं कम्मं पञ्चवग्गकरणीयं। यावतिका भिक्खूति यत्तका भिक्खू। कम्मप्पत्ताति कम्मारहा पाराजिकं अनापन्ना अनुकिखित्ता च। उपसम्पदाकम्मस्स पञ्चवग्गकरणीयत्ता पञ्चेव भिक्खू कम्मप्पत्ता 
एत्तकेहिपि कम्मसिद्धितो, इतरे छन्दारहा। जत्तिचतुत्थेनाति एत्थ किञ्चापि जत्ति सब्बपठमं वुच्चति, तिस्सन्नं पन अनुस्सावनानं अत्थब्यञ्जनभेदाभावतो अत्थब्यञ्जनभिन्ना जत्ति तासं चतुत्थाति कत्वा 
“जत्तिचतुत्थ''न्ति वुच्चति । ब्यञ्जनानुरूपमेव अट्ठकथायं “त्रीहि अनुस्सावनाहि एकाय च जत्तियाˆति वृत्तं, अत्थप्पवत्तिक्कमेन पन “एकाय जत्तिया तीहि अनुस्सावनाहीति वत्तब्बं। 
बत्थुजत्तिअनउस्सावनसीमापरिससम्पत्तिसम्पन्नत्ताति एत्थ वत्थूति उपसम्पदापेक्खो पुग्गलो, सो ठपेत्वा ऊनवीसतिवस्सं अन्तिमवत्थुं अज्झापन्नपुब्बं पण्डकादयो च एकादस अभनब्बपुग्गले वेदितब्बो। 
ऊनवीसतिवस्सादयो हि तेरस पुग्गला उपसम्पदाय अवत्थु, इमे पन ठपेत्वा अञ्जस्मिं उपसम्पदापेक्खे सति उपसम्पदाकम्मं वत्थुसम्पत्तिसम्पन्नं नाम होति। 


वत्थुसङ्घपुग्गलजत्तीनं अपरामसनानि पच्छा जत्तिट्डपनज्चाति इमे ताव पञ्च जत्तिदोसा। तत्थ “अयं इत्थन्नामो/ति उपसम्मदापेक्खस्स अकित्तनं वत्थुअपरामसनं नाम । “सुणातु मे, भन्ते, सङ्घो ति 
एत्थ “सुणातु मे, भन्ते"ति वत्वा “सङ्घो"ति अभणनं सङ्घअपरामसन नाम । “इत्थन्नामस्स उपसम्पदापेक्खो"ति उपज्झायस्स अकित्तनं पुग्गलअपरामसनं नाम । सब्बेन सब्बं जत्तिया अनुच्चारणं 
जत्तिअपरामसनं नाम । पठमं कम्मवाचं निद्ठापेत्वा “एसा जत्ती"ति वत्वा “खमति सङ्घस्सा^ति एवं जत्तिकित्तनं पच्छा ञत्तिट्ुपन नाम । इति इमेहि दोसेहि विमुत्ताय जत्तिया सम्पन्नं जत्तिसम्पत्तिसम्पन्नं 
नाम। 


वत्थुसङ्घपुग्गलानं अपरामसनानि सावनाय हापनं अकाले सावनन्ति इमे पञ्च अनुस्सावनदोसा। तत्थ बत्थादीनं अपरामसनानि जत्तियं वुत्तसदिसानेव। तीसु पन अनुस्सावनासु यत्थ कत्थचि एतेसं 
अपरामसनं अपरामसनमेव, सब्बेन सब्ब पन कम्मवाचं अवत्वा चतुक्खत्तुं अत्तिकित्तनमेव । अथ वा पन कम्मवाचन्भन्तरे अक्खरस्स वा पदस्स वा अनुच्चारणं वा दुरुच्चारणं वा सावनाय हापनं नाम। 
सावनाय अनोकासे पठमं जत्ति अट्टपेत्वा अनुस्सावनकरणं अकाले सावनं नाम । इति इमेहि दोसेहि विमुत्ताय अनुस्सावनाय सम्पन्नं अनुस्सावनसम्पत्तिसम्पन्नं नाम । 


विपत्तिसीमालक्खणं समतिक्कन्ताय पन सीमाय कतं सीमासम्पत्तिसम्पन्नं नाम | यावतिका भिक्खू कम्मप्पत्ता, तेसं अनागमनं, छन्दारहानं छन्दस्स अनाहरणं, सम्मुखीभूतानं पटिक्कोसनन्ति इमे 
पन तयो परिसदोसा, तेहि विमुत्ताय परिसाय कतं परिससम्पत्तिसम्पन्नं नाम । 


उपसम्पदाकम्मवाचासङ्घातं भगवतो वचनं उपसम्पदाकम्मकरणस्स कारणत्ता ठानं, यथा च तं कत्तब्बन्ति भगवता अनुसिट्ठं, तथा कतत्ता तदनुच्छविकं यथावृत्तं अनूनं जत्तिअनुस्सावनं उप्पटिपाटिया 
च अवुत्तं ठानारहं। यथा कत्तब्बन्ति हि भगवता वुत्तं, तथा अकते उपसम्पदाकम्मस्स कारणं न होतीति न तं ठानारहं। तेनाह “कारणारहेन सत्थुसासनारहेना”ति। इमिना जत्तिअनुस्सावनसम्पत्ति 
कथिताति वेदितब्बा। “समग्गेन सङ्घेना ति इमिना पन परिससम्पत्ति कथिताव | “अकुप्पेना ति इमिना पारिसेसतो वत्थुसीमासम्पत्तियो कथिताति वेदितब्बा। अट्टकथायं पन अकुप्पलक्खणं एकत्थ 
सम्पिण्डेत्वा दस्सेतुं अकुप्पेनाति इमस्स “वत्थुजत्तिअनुस्सावनसीमापरिससम्पत्तिसम्पन्नत्ता अकोपेतब्बतं अप्पटिक्कोसितब्बतं उपगतेना"ति अत्थो वुत्तो। केचि पन “'ठानारहेनातिएत्थ “न हत्थच्छिन्नो 
पब्बाजेतब्बोतिआदि (महाव० ११९) सत्थुसासनं ठान"न्ति वदन्ति। 


““जत्तिचतुत्थेन कम्मेना”ति इमस्मिं अधिकारे पसङ्गतो आहरित्वा यं कम्मलक्खणं सब्बअट्टकथासु पपञ्चितं, तं यथाआगतद्ठानेयेव दस्सेतुकामो इध तस्स अवचने तत्थ वचने च पयोजनं दस्सेतुं 
“इमस्मिं पन ठाने ठत्वा”तिआदिमाह। 


अङ्टसु उपसम्पदासु एहिभिकखूपसम्पदा सरणगमनूपसम्पदा ओवादपटिग्गहणूपसम्पदा पञ्हब्याकरणूपसम्पदाति इमाहि उपसम्पदाहि उपसम्पन्नानं लोकवज्जसिक्खापदवीतिक्कमे अभन्बत्ता 
गरुधम्मपटिग्गहणूपसम्मदा दूतेनूपसम्पदा अट्टवाचिकूपसम्पदाति इमासञ्च तिस्सन्नं उपसम्पदानं भिकखुनीनंयेव अनुञ्ञातत्ता जत्तिचतुत्थेनेव कम्मेन उपसम्पन्नो गहितोति वेदितब्बो। तथा हि 
एहिभिक्खूपसम्पदा अन्तिमभविकानंयेव, सरणगमनूपसम्पदा परिसुद्धानं, ओवादपटिग्गहणपञ्हब्याकरणूपसम्पदा महाकस्सपसोपाकानं, न च ते भब्बा पाराजिकादिलोकवज्जं आपज्जितुं, 
गरुधम्मपटिग्गहणादयो च भिक्खुनीनंयेव अनुञ्जाता, अयञ्च भिक्खु, तस्मा एत्थ जत्तिचतुत्थेन उपसम्पन्नोव गहितोति वेदितब्नो। 


पण्णत्तिवज्जेसु पन सिक्खापदेसु अञ्ञेपि एहिभिकखूपसम्पदाय उपसम्पन्नादयो सङ्गहं गच्छन्ति। तेपि हि सहसेस्यादिपण्णत्तिवज्जं आपत्ति आपज्जन्तियेव। यदि एवं पण्णत्तिवज्जेसुपि सिक्खापदेसु 
“अयं इमस्मिं अत्थे अधिप्पेतो भिक्खू "ति जत्तिचतुत्थेनेव कम्मेन उपसम्पन्नो कस्मा वृत्तोति? सब्बसिकखापदवीतिक्कमारहत्ता सब्बकालिकत्ता च। एहिभिक्खूपसम्पदादयो हि न 
सब्बसिक्खापदवीतिक्कमारहा असब्बकालिका च। तथा हि अट्सु उपसम्पदासु जत्तिचतुत्थकम्मूपसम्पदा दूतेनूपसम्पदा अइ्वाचिकूपसम्पदाति इमा तिस्सोयेव थावरा, सेसा बुद्धे धरमानेयेव अहेसुं। तेनेव 
च भिक्खुनीविभङ्गेपि (पाचि० ६५८) “तत्र यायं भिक्खुनी समग्गेन उभतोसङ्घेन जत्तिचतुत्थेन कम्मेन अकुप्पेन ठानारहेन उपसम्पन्ना, अयं इमस्मिं अत्थे अधिप्पेता भिकखुनी "ति दूतेनूपसम्पदाय 
अट्टुवाचिकूपसम्पदाय च उपसम्पन्नं अन्तोकत्वा उभतोसङ्घेन जत्तिचतुत्थेनेव कम्मेन उपसम्पन्ना भिक्खुनी वृत्ता, न गरुधम्मपटिग्गहणूपसम्पदाय उपसम्पन्ना तस्सा उपसम्पदाय पाटिपुग्गलिकभावतो 
असब्बकालिकत्ता। गरुधम्मपटिग्गहणूपसम्पदा हि महापजापतिया एव अनुञ्ञातत्ता पाटिपुग्गलिकाति, तस्मा सब्बसिक्खापदवीतिक्कमारहं सब्बकालिकाय जत्तिचतुत्थकम्मूपसम्पदाय उपसम्पन्नमेव 
गहेत्वा सब्बसिक्खापदानि पञ्जत्तानीति गहेतब्बं । यदि एवं पण्णत्तिवज्जेसु सिक्खापदेसु च एहिभिक्खूपसम्पन्नादीनम्पि सङ्गहो कथं विञ्जायतीति? अत्थतो आपन्नत्ता। तथा हि “द्रे पुग्गला अभब्बा आपत्ति 
आपज्जितुं बुद्धा च पच्चेकबुद्धा च, दवे पुग्गला भब्बा आपत्ति आपज्जितुं भिक्खू च भिक्खुनियो चाति (परि० ३२२) सामञ्जतो वृत्तत्ता एहिभिक्खूपसम्पन्नादयोपि असञ्चिच्च अस्सतिया अचित्तकं 
पण्णत्तिवज्जं सहसेय्यादिआपत्ति आपज्जन्तीति अत्थतो आपन्नन्ति अयमेत्थ सारो । यं पनेत्थ इतो अञ्ञथा केनचि पपञ्चितं, न तं सारतो पच्चेतन्बं । 


निरुत्तिबसेनाति निब्बचनवसेन। अभिलापवसेनाति वोहारवसेन। अनुष्पन्नाय कम्मवाचायाति अनुप्पन्नाय अत्तिचतुत्थकम्मवाचाय। गुणवसेनाति सीलादितंतंगुणयोगतो। एत्थ च भिन्दति पापके 
अकुसले धम्मेति भिक्खूति निब्बचनं वेदितब्बं 


भिक्खुपदभाजनीयवण्णना निट्टिता। 
सिक्खासाजीवपदभाजनीयवण्णना 


सिक्खितब्बाति आसेवितब्बा। उत्तमन्ति विसिट्टं। अधिसीलादीसु विज्जमानेसु सीलादीहिपि भवितब्बं। यथा हि ओमकतरप्पमाणं छत्तं वा धजं वा उपादाय अतिरेकप्पमाणं “अतिछत्तं अतिधजो”ति 
बुच्चति, एवमिहापि “अनुक्कट्टसीलं उपादाय अधिसीलेन भवितब्बं, तथा अनुक्कट्टं चित्तं पञ्जञ्च उपादाय अधिचित्तेन अधिपञ्जाय च भवितब्ब''न्ति मनसि कत्वा सीलादिं सरूपतो विभावेतुकामो 
“कतमं पनेत्थ सील” न्तिआदिमाह। अङुङ्गसीलं दसङ्गसीलेस्वेव अन्तोगधत्ता विसुं अग्गहेत्वा ““पञ्चङ्गदसङ्घसील' "न्ति एत्तकमेव वुत्तं । पातिमोक्खसंवरसीलन्ति चारित्तवारित्तवसेन दुविधं 
विनयपिटकपरियापन्नं सिक्खापदसीलं। तज्हि यो नं पाति रक्खति, तं मोक्खेति मोचेति आपायिकादीहि दुकखेहीति पातिमोवखन्ति वुच्चति । संवरणं संवरो, कायवाचाहि अवीतिक्कमो । पातिमोक्खमेव 
संवरो पातिमोक्खसंवरो। सो एव सीलनट्डेन सीलन्ति पातिमोक्खसंवरसीलं। 


अपरो नयो (उदा० अइ० ३१; इतिवु० अट्ठ० ९७) - किलेसानं बलवभावतो पापकिरियाय सुकरभावतो पुञ्जकिरियाय च दुक्करभावतो बहुक्खत्तुं अपायेसु पतनसीलोति पाती, पृथुज्जनो। 
अनिच्चताय वा भवाभवादीसु कम्मवेगकिखित्तो घटियन्तं विय अनवट्टानेन परिब्भमनतो गमनसीलोति पाती, मरणवसेन वा तम्हि तम्हि सत्तनिकाये अत्तभावस्स पतनसीलोति पाती, सत्तसन्तानो, चित्तमेव 
बा। तं पातिनं संसारदुक्खतो मोक्खेतीति पातिमोकखं । चित्तस्स हि विमोक्खेन सत्तो विमुत्तोति वुच्चति। वुत्तञ्हि “चित्तवोदाना विसुज्झन्ती ति (सं० नि० ३.१००), “अनुपादाय आसवेहि चित्तं विमुत्त न्ति 
(महाव० २८) च। 

अथ वा अविज्जादिना हेतुना संसारे पतति गच्छति पवत्ततीति पाति। “अविज्जानीवरणानं सत्तानं तण्हासंयोजनानं सन्धावतं संसरत' न्ति (सं० नि० २.१२४) हि वृत्तं । तस्स पातिनो सत्तस्स 
तण्हादिसंकिलेसत्तयतो मोक्खो एतेनाति पातिमोक्खो। “कण्ठेकाळो”तिआदीनं वियस्स समाससिद्धि वेदितब्बा। 


अथ वा पातेति विनिपातेति दुक्खेहीति पाति, चित्तं । वुत्तञ्हि “चित्तेन नीयति लोको, चित्तेन परिकस्सती "ति (सं० नि० १.६२) । तस्स पातिनो मोक्खो एतेनाति पातिमोक्खो। पतति वा एतेन 
अपायदुक्खे संसारदुक्खे चाति पाति, तण्हासंकिलेसो । वृत्तञ्हि “तण्हा जनेति पुरिसं (सं० नि० १.५५-५७), तण्हादुतियो पुरिसो"ति (अ० नि० ४.९; इतिवु० १५, १०५) च आदि। ततो पातितो मोक्खोति 
पातिमोक्खो। 


अथ वा पतति एत्थाति पाति, छ अज्झत्तिकबाहिरानि आयतनानि । वृत्तञ्हि “छसु लोको समुप्पन्नो, छसु कुब्नति सन्थवः न्ति (सं० नि० १.७०; सृ० नि० १७१) । ततो 
छअज्झत्तिकबाहिरायतनसङ्घाततो पातितो मोक्खोति पातिमोक्खो । 


अथ वा पातो विनिपातो अस्स अत्थीति पाती, संसारो। ततो मोक्खोति पातिमोक्खो। 


अथ वा सब्बलोकाधिपतिभावतो धम्मिस्सरो भगवा पतीति वुच्चति, मुच्चति एतेनाति मोक्खो, पतिनो मोक्खो तेन पञ्जत्तत्ताति पतिमोक्खो, पतिमोक्खो एव पातिमोक्खो। सब्बगुणानं वा मूलभावतो 
उत्तमड्ठेन पति च सो यथावुत्तेन अत्थेन मोक्खो चाति पतिमोक्खो, पतिमोक्खो एव पातिमोक्खो। तथा हि वृत्तं “पातिमोक्खन्ति मुखमेतं पमुखमेत' न्ति (महाव० १३५) वित्थारो। 


अथ वा प-इति पकारे, अतीति अच्चन्तत्थे निपातो, तस्मा पकारेहि अच्चन्तं मोकखेतीति पातिमोक्खो। इदञ्हि सीलं सयं तदङ्गवसेन समाधिसहितं पञ्जासहितञ्च विक्खम्भनवसेन समुच्छेदवसेन च 
अच्चन्तं मोक्खेति मोचेतीति पातिमोक्खो। 


पति पति मोक्खोति वा पतिमोक्खो, तम्हा तम्हा बीतिक्कमदोसतो पच्चेकं मोकखेतीति अत्थो, पतिमोक्खो एव पातिमोक्खो। मोक्खो वा निब्बानं, तस्स मोक्खस्स पटिबिम्बभूतोति पतिमोक्खो। 
सीलसंवरो हि सूरियस्स अरुणुग्गमनं विय निब्बानस्स उदयभूतो तप्पटिभागो च यथारहं किलेसनिब्बापनतो, पतिमोक्खोयेव पातिमोक्खो। पतिवत्तति मोक्खाभिमुखन्ति वा पतिमोक्खं, पतिमोक्खमेव 
पातिमोक्खन्ति एवं तावेत्थ पातिमोक्खसद्दस्स अत्थो वेदितब्बो । 


संबरति पिदहति एतेनाति संवरो, पातिमोक्खमेव संवरो पातिमोक्खसंवरो। सो एव सीलं पातिमोक्खसंवरसीलं, अत्यतो पन ततो ततो वीतिक्कमितब्बतो विरतियो चेव चेतना च। 


अधिसीलन्ति बुच्चतीति अनवसेसतो कायिकवाचसिकसंवरभावतो च मग्गसीलस्स पदट्डानभावतो च पातिमोक्खसंवरसीलं अधिकं विसिट्टं सीलं अधिसीलन्ति वुच्चति । पज्जोतानन्ति 
आलोकानं | ननु च पच्चेकबुद्भापि धम्मतावसेन पातिमोक्खसंवरसीलेन समन्नागताव होन्ति, एवं सति कस्मा “बुद्धुप्पादेयेव पवत्तति, न विना बुद्धुप्पादा”ति नियमेत्वा वुत्तन्ति आह - “न हि तं पञ्ञत्ति 
उद्धरित्वा/तिआदि। किञ्चापि पच्चेकबुद्धा पातिमोकखसंवरसम्पन्नागता होन्ति, न पन तेसं वसेन वित्थारितं हुत्वा पवत्ततीति अधिप्पायो। “इमस्मिं वत्थुस्मिं इमस्मिं वीतिक्कमे इदं नाम होतीति पञ्जपनं 
अञ्जेसं अविसयो, बुद्धानंयेव एस विसयो, बुद्धानं बलन्ति आह - “बुद्धायेब पना”तिआदि। लोकियसीलस्स अधिसीलभावो परियायेनाति निप्परियायमेव तं दस्सेतुं “पातिमोक्खसंवरतोपि च 
मग्गफलसम्पयुत्तमेव सीलं अधिसील "न्ति वृत्तं। न हि तं समापन्नो भिक्खूति गहड्ठेसु सोतापन्नानं सदारवीतिक्कमसम्भवतो वुत्तं। तथा हि ते सपुत्तदारा अगारं अज्झावसन्ति। 


समादापनं समादानञ्चाति अञ्ञेसं समादापनं सयं समादानञ्च। अधिचित्तन्ति बुच्चतीति मग्गसमाधिस्स अधिट्ठानभावतो अधिचित्तन्ति वुच्चति । न विना बुद्धुष्पादाति किञ्चापि पच्चेकबुद्धानं 
विपस्सनापादकं अट्टसमापत्तिचित्तं होतियेव, न पन ते तत्थ अञ्जे समादापेतुं सक्कोन्तीति न तेसं वसेन वित्थारितं हुत्वा पवत्ततीति अधिप्पायो। विपस्सनापञ्ञायपि अधिपञ्ञतासाधने “न विना 
बुद्भुप्पादा"ति वचनं इमिनाव अधिप्पायेन वुत्तन्ति वेदितब्बं । लोकियचित्तस्स अधिचित्तता परियायेनाति निप्परियायमेव तं दस्सेतुं “ततोपि च मग्गफलचित्तमेब अधिचित्त "न्ति आह। तं पन इध 
अनधिप्पेतन्ति इमिना अटुकथावचनेन लोकियचित्तस्स वसेन अधिचित्तसिक्खापि इध अधिप्पेताति विञ्ञायति। न हि तं समापन्नो भिक्खु मेथुनं धम्मं पटिसेबतीति च इमिना लोकियअधिचित्तं 
समापन्नो मेथुनं धम्मं पटिसेवतीति आपन्नं। अधिपञ्जानिद्देसे च “ततोपि च मग्गफलपञ्जाव अधिपञ्ञा"ति वत्वा “सा पन इध अनधिप्पेता। न हि तं समापन्नो भिक्खु मेथुनं धम्मं पटिसेवती'ति वृत्तत्ता 
लोकियपञ्ञावसेन अधिपञ्ञजासिक्खायपि इधाधिप्पेतभावो तं समापन्नस्स मेथुनधम्मपटिसेवनञ्च अड्ठकथायं अनुञ्जातन्ति विञ्जायति। इदञ्च सब्ब “तत्र यायं अधिसीलसिकखा, अयं इमस्मिं अत्थे 
अधिप्पेता सिक्खा "ति इमाय पाळिया न समेति। अयज्हि पाळि अधिसीलसिक्खाव इध अधिप्पेता, न इतराति दीपेति, तस्मा पाळिया अट्ठकथाय च एवमधिप्पायो वेदितब्बो - 
लोकियअधिचित्तअधिपञ्जासमापन्नस्स तथारूपपच्चयं पटिच्च “मेथुनं धम्मं पटिसेविस्सामी ˆति चित्ते उप्पन्ने ततो अधिचित्ततो अधिपञ्ञतो च परिहानि सम्भवतीति तं द्वयं समापन्नेन न सक्का मेथुनं 
धम्मं पटिसेवितुन्ति पाळियं अधिसीलसिक्खाव वुत्ता। अधिसीलसिक्खञ्हि याव वीतिक्कमं न करोति, ताव समापन्नोव होति। न हि चित्तुप्पादमत्तेन पातिमोक्खसंवरसीलं भिन्नं नाम होतीति। अट्टुकथायं 
पन लोकियअधिचित्ततो अधिपञ्जतो च परिहायित्वापि भिक्खुनो मेथुनधम्मपटिसेवनं कदाचि भवेस्याति तं द्रयं अप्पटिक्खिपित्वा मग्गफलधम्मानं अकुप्पसभावत्ता तं समापन्नस्स भिक्खुनो ततो 
परिहायित्वा मेथुनधम्मपटिसेवनं नाम न कदाचि सम्भवतीति लोकुत्तराधिचित्तअधिपञ्ञानंयेव पटिक्खेपो कतोति वेदितब्बो। 


अत्थि दिन्नं अत्थि यिटुन्तिआदिनयप्पवत्तन्ति इमिना - 


“तत्थ कतमं कम्मस्सकतञ्जाणं? 'अत्थि दिन्नं, अत्थि यिट्ठं, अत्थि हुतं, अत्थि सुकतदुक्कटानं कम्मानं फलं विपाको, अत्थि अयं लोको, अत्थि परो लोको, अत्थि माता, अत्थि पिता, 
अत्थि सत्ता ओपपातिका, अत्थि लोके समणब्राह्मणा सम्मग्गता सम्मा पटिपन्ना, ये इमञ्च लोकं परञ्च लोकं सयं अभिञ्ञा सच्छिकत्वा पवेदेन्ती'ति या एवरूपा पञ्जा पजानना...पे०... अमोहो 
धम्मविचयो सम्मादिट्टि, इदं वुच्चति कम्मस्सकतञ्ञाणं। ठपेत्वा सच्चानुलोमिकं जाणं सब्बापि सासवा कुसला पञ्जा कम्मस्सकतञ्ञाण' न्ति (विभ० ७९३) - 


इमं विभङ्गपाळिं सङ्गण्हाति। 


तत्थ (विभ० अट्ठ० ७९३) अत्थि दिन्नन्तिआदीसु दिन्नपच्चया फलं अत्थीति इमिना उपायेन अत्थो वेदितब्बो। दिन्नन्ति च देय्यधम्मसीसेन दानं वुत्तै यिट्टुन्ति महायागो, सब्बसाधारणं महादानन्ति 
अत्थो । हतन्ति पहोनकसक्कारो अधिप्पेतो। अत्थि माता, अत्थि पिताति मातापितूसु सम्मापटिपत्तिमिच्छापटिपत्तिआदीनं फलसम्भवो वृत्तो । इदं वुच्चतीति यं जाणं “इदं कम्मं सकं, इदं नो सक न्ति 
जानाति, इदं कम्मस्सकतञ्ञाणं नाम वुच्चतीति अत्थो। तत्थ तिविधं कायदुच्चरितं चतुब्बिधं वचीदुच्चरितं तिविधं मनोदुच्चरितन्ति इदं न सककम्मं नाम, तीसु द्वारेसु दसविधम्पि सुचरितं सककम्मं नाम। 
अत्तनो वापि होतु परस्स वा, सब्बम्पि अकुसलं न सककम्मं नाम | कस्मा? अत्यभञ्जनतो अनत्थजननतो च। अत्तनो वा होतु परस्स वा, सब्बम्पि कुसलं सककम्मं नाम | कस्मा? अनत्थभञ्जनतो 
अत्थजननतो च । एवं जाननसमत्थे इमस्मिं कम्मस्सकतञ्ञाणे ठत्वा बहुं दानं दत्वा सीलं पूरेत्वा उपोसथं समादियित्वा सुखेन सुखं सम्पत्तिया सम्पत्ति अनुभवित्वा निब्बानं पत्तानं सत्तानं गणनपरिच्छेदो 
नत्थि। ठपेत्वा सच्चानुलोमिकं आणन्ति मग्गसच्चस्स परमत्थसच्चस्स च अनुलोमनतो सच्चानुलोमिकन्ति लद्धनामं विपस्सनाञाणं ठपेत्वा अवसेसा सब्बापि सासवा कुसला पञ्जा 
कम्मस्सकतञ्ञाणमेवाति अत्थो। 


तिलक्खणाकारपरिच्छेदकन्ति अनिच्चादिलक्खणत्तयस्स हुत्वा अभावादिआकारपअच्छिन्दनकं | अधिपञ्जाति वुच्चतीति मग्गपञ्जाय अधिट्ठानभावतो विपस्सनाजाणं अधिपञ्ञाति वुच्चति। 


“कल्याणकारी कल्याणं, पापकारी च पापकं । 
अनुभोति द्रयमेतं, अनुबन्धति कारकः न्ति॥ (सं० नि० १.२५६)। 

एवं अतीते अनागते च वटमूलकदुक्खसल्लक्खणवसेन संवेगवत्थुताय विमुत्तिआकङ्काय पच्चयभूता कम्मस्सकतपञ्ञा अधिपञ्ञातिपि वदन्ति। लोकियपञ्जाय अधिपञ्जाभावो परियायेनाति 
निप्परियायमेव तं दस्सेतुं “ततोपि च मग्गफलपञ्ञाव अधिपज्ञा “ति वुत्तं । 


सह आजीवन्ति एत्थाति साजीवोति सब्बसिक्खापदं वुत्तन्ति आह - “सब्बम्पि...पे०... तस्मा साजीवन्ति वुच्चती 'ति। तत्थ सिक्खापदन्ति “नामकायो पदकायो निरुत्तिकायो ब्यञ्जनकायो"ति 
बुत्तं भवतो वचनसङ्घातं सिकखापदं । सभागवुत्तिनोति समानवुत्तिका, सदिसप्पवत्तिकाति अत्थो । तस्मिं सिकखतीति एत्थ आधेय्यापेकखत्ता अधिकरणस्स किमाधेय्यमपेक्खित्वा “तस्मि "न्ति अधिकरणं 
निदिट्ठन्ति आह - “तं सिक्खापदं चित्तस्स अधिकरणं कत्वा ति, तं साजीवसङ्घातं सिकखापदं “यथासिक्खापर्द नु खो सिकखामि, न सिकखामी ति एवं पवत्तिवसेन सिकखापदविसयत्ता तदाधेस्यभूतस्स 
चित्तस्स अधिकरणं कत्चाति अत्थो। ननु च “सिक्खासाजीवसमापन्नो ति इमस्स पदभाजनं करोन्तेन “यं सिकखं साजीवञ्च समापन्नो, तदुभयं दस्सेत्वा तेसु सिक्खति, तेन वुच्चति 
सिक्खासाजीवसमापन्नो”ति वत्तब्बं सिया, एवमवत्वा “तस्मिं सिक्खति, तेन वुच्चति साजीवसमापन्नो”ति एत्तकमेव कस्मा वुत्तन्ति अन्तोलीनचोदनं सन्धायाह “न केवलञ्चायमेतस्मिन्तिआदि। 


तस्सा च सिक्खायाति तस्सा अधिसीलसङ्घाताय सिकखाय। सिक्ख परिपूरेन्तोति 


सीलसंवरं परिपूरेन्तो, वारित्तसीलवसेन विरतिसम्पयुत्तं चेतनं चारित्तसीलवसेन विरतिविप्पयृत्तं चेतनञ्च अत्तनि पवत्तेन्तोति अत्थो। तस्मिञ्च सिक्खापदे अवीतिक्कमन्तो सिक्खतीति 
“नामकायो पदकायो निरुत्तिकायो ब्यञ्जनकायोति एवं वृत्तं भगवतो वचनसङ्घातं सिक्खापदं अवीतिक्कमन्तो हुत्वा तस्मिं यथावुत्तसिक्खापदे सिक्खतीति अत्थो। सीलसंवरपूरणं 
साजीवानतिक्कमनञ्चाति इदमेव च द्वयं इध सिक्खनं नामाति अधिप्पायो। तत्थ साजीवानतिक्कमो सिक्खापारिपूरिया पच्चयो। साजीवानतिक्कमतो हि याव मग्गा सिक्खापारिपूरी होति। अपिचेत्थ 
“सिक्खं परिपूरेन्तो सिक्खती ति इमिना विरतिचेतनासङ्घातस्स सीलसंवरस्स विसेसतो सन्ताने पवत्तनकालोव गहितो, “अवीतिक्कमन्तो सिकखती"ति इमिना पन अप्पवत्तनकालोपि। सिक्खञ्हि 
परिपूरणवसेन अत्तनि पवत्तेन्तोपि निद्दादिवसेन अप्पवत्तेन्तोपि वीतिक्कमाभावा “अवीतिक्कमन्तो सिक्खती' ति वुच्चतीति। 


सिक्खासाजीवपदभाजनीयवण्णना निट्टिता। 
सिक्खापच्चक्खानविभङ्टवण्णना 


“अप्पच्चक्खाय अप्पच्चकखाताया”ति उभयथापि पाठो तीसुपि गण्ठिपदेसु वृत्तो। दुब्बल्ये आविकतेपीति “'यंनूनाहं बुद्धं पच्चकखेय्यन्तिआदिना दुब्बलभावे पकासितेपि। सिक्खाय पन 
पच्चक्खातायाति “बुद्ध पच्चक्खामी तिआदिना सिक्खाय पच्चक्खाताय। यस्मा दिरत्तवचने गहिते तेन पुरिमपच्छिमपदानि संसिलिड्ठानि होन्ति, न तस्मिं अग्गहिते, तस्मा दिरत्तवचनेन 
ब्यञ्जनसिलिट्टतामत्तमेव पयोजनन्ति आह “ब्यञ्जनसिलिइताया”ति। मुखारुळहतायाति यस्मा एवरूपं वचनं लोकस्स मुखमारुळहं, तस्माति अत्थो। 


ब्यञ्जनं सम्पादेतीति तस्स विसुं अत्थाभावतो वुत्तमेवत्यं अञ्जपदेन दीपेन्तो ब्यञ्जनं सम्पादेति । वुत्तमेवत्यं कारणेन विभावेन्तो आह ““परिबारकपदविरहितञ्ही”तिआदि। अत्थदीपकं पदं 
अत्थपदं। 


सिक्खापच्चक्खानस्साति “बुद्ध पच्चकखामी'तिआदिसिक्खापच्चकखानवचनस्स। “बुद्धं पच्चकखामी'तिआदीसु “एवं खो, भिकखवे, दुब्बल्याविकम्मञ्चेव होति सिक्खा च पच्चक्खाता"ति 
वुत्त्ता उभयम्पि होतीति आह - “एकच्चं दुब्बल्याविकम्मं अत्थो होती”ति। किञ्चापि “बुद्धं पच्चक्खामीतिआदिसिक्खापच्चकखानवचनस्स दुब्बल्याविकम्मपदत्यो न होति, तथापि “बुद्ध 
पच्चक्खामी"ति वृत्ते सिक्खापरिपूरणे दुब्बल्याविभावस्सपि गम्यमानत्ता “सिक्खापच्चक्खानस्स एकच्चं दुब्बल्याविकम्मं अत्थो होती" ति वुत्तं। नं सन्धायाति नं अत्थभूतं दुब्बल्याविकम्मं सन्धाय। 


बिसेसाबिसेसन्ति एत्थ येन दुब्बल्याविकम्ममेव होति, न सिक्खापच्चक्खानं, तत्थ सिक्खापच्चक्खानदुब्बल्याविकम्मानं अत्थि विसेसो। येन पन सिक्खापच्चक्खानञ्चेव दुब्बल्याविकम्मञ्च होति, 
तत्थ नेवत्थि विसेसोति वेदितब्बं । कठकिच्छजीवनेति धातूसु पठितत्ता वृत्तं “किच्छजीविकण्पत्तो/ति। उक्कण्ठनं उक्कण्ठा, किच्छजीविका, तं इतो पत्तोति उक्कण्ठितो। इतोति इतो ठानतो, इतो 
विहारतो वा। एत्थाति गन्तुमिच्छितं पदेसं वदति। अनभिरतिया पीळितो विविखित्तचित्तो हुत्वा सीसं उक्खिपित्वा उद्धंमुखो इतो चितो च ओलोकेन्तो आहिण्डतीति आह “उद्ध कण्ठं कत्वा 
विहरमानो”ति। 


अट्टीयमानोति एत्थ अट्टमिव अत्तानमाचरति अट्टीयतीति अट्टीयसद्दस्स अन्तोगधउपमानभूतकम्मत्ता उपमेय्यभूतेन अत्तनाव सकम्मकत्तं, न भिकखुभावेनाति आह “भिक्खुभावन्ति 
भिक्खुभावेना”ति। न हि सो भिक्खुभावं अट्टमिव आचरति, किञ्चरहि अत्तानं तस्मा भिक्खुभावेन करणभूतेन अत्तानं अट्टीयमानोति एवमेत्थ अत्थो दट्टुब्बोति आह ““करणत्थे उपयोगवचन ˆ न्ति। 
कण्ठे आसत्तेन अट्टीयेय्याति एत्थ पन करणत्थेयेव करणवचनन्ति आह - “यथालक्खणं करणवचनेनेव वुत्त न्ति। कत्तुअत्थे वा उपयोगवचनं दट्ठ॒ब्बन्ति आह - “तेन वा भिक्खुभावेना”तिआदि, 
तेन कत्तुभूतेन भिक्खुभावेनाति अत्थो। इमस्मिं पनत्थे अट्टं करोतीति अट्टीयतीति अट्टीय-सहं निप्फादेत्वा ततो कम्मनि मान-सद्दे कते “'अट्टीयमानो ति पदसिद्धि वेदितब्बा। तेनेवाह - “अट्टो करियमानो 
पीळियमानो”ति। जिगुच्छमानोति इमिना पन सम्बन्धे करियमाने भिक्खुभावन्ति उपयोगत्थे एव उपयोगवचनन्ति आह - “असुचि विय तं जिगुच्छन्तो ति, तं भिक्खुभावं जिगुच्छन्तोति अत्थो। 
सचाहन्ति सचे अहं। 


पच्चक्खानाकारेन वुत्तानीति “पच्चक्खेय्यं पच्चक्खेय्य' न्ति वुत्तत्ता पच्चकखानाकारसम्बन्धेन वृत्तानि । भावविकप्पाकारेनाति “अस्सं अस्स”न्ति आगतत्ता यं यं भवितुकामो, तस्स तस्स भावस्स 
विकप्पाकारेन, भिक्खुभावतो अञ्ञभावविकप्पाकारेनाति अधिप्पायो। 


५०. न उस्सहामीति अत्तनो तत्थ तत्थ उस्सहाभावं दस्सेति। न विसहामीति एकभत्तादीनं असस्हभावं दस्सेति। न रमामीति “पब्बज्जामूलकं नत्थि मे सुख" न्ति दस्सेति। नाभिरमामीति 
पब्बज्जाय अत्तनो सन्तोसाभावं दस्सेति। 


इदानि सिक्खापच्चक्खानवारे ठत्वा अयं विनिच्छयो वेदितब्बो -- तत्थ “सामञ्ञा चवितुकामो"तिआदीहि पदेहि चित्तनियमं दस्सेति। “बुद्धं धम्म' न्तिआदीहि पदेहि खेत्तनियमं दस्सेति। यथा हि 
लोके सस्सानं रुहनट्टानं “खेत्त' न्ति वुच्चति, एवमिदम्पि सिकखापच्चवखानस्स रुहनड्टानत्ता “'खेत्त' न्ति वुच्चति। “पच्चक्खामि धारेही”ति एतेन कालनियमं दस्सेति। “वदतीति इमिना पयोगनियमं 
दस्सेति। “ अलं मे बुद्धेन, किन्नु मे बुद्धेन, न ममत्थो बुद्धेन, सुमुत्ताहं बुद्धेनातिआदीहि अनामट्टकालवसेनपि पच्चक्खानं होतीति दस्सेति। “विञ्ञापेती "ति इमिना विजानननियमं दस्सेति। “उम्मत्तको 
सिक्खं पच्चक्खाति, उम्मत्तकस्स सन्तिके सिक्खं पच्चक्खाती"तिआदीहि पुग्गलनियमं दस्सेति। “अरियकेन मिलक्खस्स सन्तिके सिक्खं पच्चक्खाति, सो च नप्पटिविजानाति, अप्पच्चक्खाता होति 
सिक्खा"तिआदीहि पुग्गलादिनियमे सतिपि विजानननियमासम्भवं दस्सेति। “दवाय सिक्खं पच्चकखाति, अप्पच्चक्खाता होति सिक्खा”तिआदीहि खेत्तादिनियमे सतिपि चित्तनियमाभावेन न रुहतीति 
दस्सेति। “सावेतुकामो न सावेति, अपच्चक्खाता होति सिक्खा”ति इमिना चित्तनियमेपि सति पयोगनियमाभावेन न रुहतीति दस्सेति। “अविञ्जुस्स सावेति, विञ्जुस्स न सावेती "ति एतेहि 
चित्तखेत्तकालपयोगपुग्गलविजानननियमेपि सति यं पुग्गलं उद्दिस्स सावेति, तस्सेव सवनेन रुहति, न अञ्ञस्साति दस्सेति। “सब्बसो वा पन न सावेति, अप्पच्चक्खाता होति सिक्खा ति इदं पन 
चित्तादिनियमेनेव सिक्खा पच्चक्खाता होति, न अञ्ञथाति दस्सनत्थं वुत्तं । तस्मा चित्तखेत्तकालपयोगपुग्गलविजानननियमवसेन सिक्खाय पच्चक्खानं जत्वा तदभावेन अप्पच्चकखानं वेदितब्बं 


कथं? उपसम्पन्नभावतो चवितुकामताचित्तेनेव हि सिवखापच्चक्खानं होति, न दवा वा रवा वा भणन्तस्स। एवं चित्तवसेन सिकखापच्चक्खानं होति, न तदभावेन। 


तथा “बुद्ध पच्चक्खामि, धम्मं पच्चक्खामि, सङ्घ पच्चक्खामि, सिक्खं, विनयं, पातिमोक्खं, उददेसं, उपज्झायं, आचरियं, सद्धिविहारिकं, अन्तेवासिकं, समानुपज्झायकं, समानाचरियकं, सब्रह्मचारि 
पच्चक्खामी"ति एवं वुत्तानं बुद्धादीनं चतुद्सन्नं, “गिहीति मं धारेहि, उपासको, आरामिको, सामणेरो, तित्थियो, तित्थियसावको, अस्समणो, असक्यपृत्तियोति मं धारेही”ति एवं वुत्तानं गिहिआदीनं 

अइन्नञ्चाति इमेसं द्वावीसतिया खेत्तपदानं यस्स कस्सचि सवेवचनस्स वसेन तेसु च यंकिञ्चि वत्तुकामस्स यंकिञ्चि वदतोपि सिक्खापच्चकखानं होति, न रुक्खादीनं अञ्जतरस्स नामं गहेत्वा सिक्खं 
पच्चक्खन्तस्स। एवं खेत्तवसेन सिकखापच्चकखानं होति, न तदभावेन। 


तत्थ यदेतं “पच्चक्खामी"ति च “मं धारेहीति च वुत्तं वत्तमानकालवचनं, यानि च “अल मे बुद्धेन, किन्नु मे बुद्धेन, न ममत्थो बुद्धेन, सुमुत्ताहं बुद्रेनातिआदिना नयेन आख्यातवसेन कालं 
अनामसित्वा पुरिमेहि चुद्दसहि पदेहि सद्भि योजेत्वा वृत्तानि “ अलं मे ”तिआदीनि चत्तारि पदानि, तेसंयेव च सवेवचनानं वसेन पच्चक्खानं होति, न “पच्चक्खासि ˆ न्ति वा “पच्चक्खिस्स' न्ति वा “मं 
धारेसी”ति वा “धारेस्ससी"ति वा “यनूनाहं पच्चक्खेय्य न्ति वातिआदीनि अतीतानागतपरिकप्पवचनानि भणन्तस्स। एवं वत्तमानकालवसेन चेव अनामटुकालवसेन च पच्चक्खानं होति, न तदभावेन। 


पयोगो पन दुविधो कायिको वाचसिको । तत्थ “बुद्धं पच्चक्खामीतिआदिना नयेन याय कार्यच भासाय वचीभेदं कत्वा वाचसिकपयोगेनेव पच्चक्खानं होति, न अक्खरलिखनं वा हत्थमुद्दादिदस्सनं 
वा कायपयोगं करोन्तस्स। एवं वाचसिकपयोगेनेव पच्चक्खानं होति, न तदभावेन। 


पुग्गलो पन दुविधो यो च पच्चकखाति, यस्स च पच्चक्खाति। तत्थ यो पच्चक्खाति, सो सचे उम्मत्तकखित्तचित्तवेदनाट्टानं अञ्जतरो न होति। यस्स पन पच्चक्खाति, सो सचे मनुस्सजातिको होति, न 
च उम्मत्तकादीनं अञ्जतरो, सम्मुखीभूतो च सिकखापच्चकखानं होति। न हि असम्मुखीभूतस्स दूतेन वा पण्णेन वा आरोचनं रुहति। एवं यथावुत्तपुग्गलवसेन पच्चक्खानं होति, न तदभावेन। 


विजाननम्पि नियमितानियमितवसेन दुविधं । तत्थ यस्स येसं वा नियमेत्वा “इमस्स इमेसं वा आरोचेमी”ति वदति, सचे ते यथा पकतिया लोके मनुस्सा वचनं सुत्वा आवज्जनसमये जानन्ति, एवं 
तस्स वचनानन्तरमेव तस्स “अयं उक्कण्ठितो”ति वा “गिहिभावं पत्थयती”ति वा येन केनचि आकारेन सिक्खापच्चकखानभावं जानन्ति, पच्चक्खाता होति सिक्खा। अथ अपरभागे “कि इमिना वुत्त "न्ति 
चिन्तेत्वा जानन्ति, अज्जे वा जानन्ति, अप्पच्चक्खाताव होति सिक्खा। अनियमेत्वा आरोचेन्तस्स पन सचे वृत्तनयेन यो कोचि मनुस्सजातिको वचनत्थं जानाति, पच्चक्खाताव होति सिक्खा। एवं 
बिजाननवसेन पच्चकखानं होति, न तदभावेन । इति इमेसं वुत्तप्पकारानं चित्तादीनं वसेनेव सिक्खापच्चक्खानं होति, न अञ्जथाति दडब्बं । 


५९. “वदतीति वचीभेदप्पयोगं दस्सेत्वा तदनन्तरं “विञ्ञापेती ति वुत्तत्ता तेनेव वचीभेदेन अधिप्पायविञ्ञापनं इधाधिप्पेतं, न येन केनचि उपायेनाति आह “तेनेव वचीभेदेना”ति। पदपच्चाभटं 
कत्वाति पदविपरावुत्ति कत्वा । इदञ्च पदप्पयोगस्स अनियमितत्ता वृत्तं । यथा हि लोके “आहर पत्तं, पत्तं आहरा”ति अनियमितेन पदप्पयोगेन तदत्थविञ्ञापनं दिट्ठं, एवमिधापि “बुद्धं पच्चकखामि, 
पच्चक्खामि बुद्ध "न्ति अनियमितेन पदप्पयोगेन तदत्थविञ्ञापनं होतियेवाति अधिप्पायो। बुद्धं पच्चक्खामीति अत्थप्पधानो अयं निद्देसो, न सहप्पधानोति आह “मिलक्खभासासु वा अञ्ञतरभासाय 
तमत्थं वदेय्या”ति। मागधभासतो अवसिट्ठा सब्बापि अन्धदमिळादिभासा मिलक्खभासाति वेदितब्बा । खेत्तपदेसु एकं वत्तुकामो सचेपि अञ्ञं वदेय्य, खेत्तपदन्तोगधत्ता पच्चकखाताव होति सिक्खाति 
दस्सेन्तो आह “बुद्धं पच्चक्खामीति वत्तुकामो”तिआदि। यदिपि “बुद्धं पच्चकखामी”ति वत्तुं अनिच्छन्तो चित्तेन तं पटिक्खिपित्वा अञ्जं वत्तुकामो पुन विरज्झित्वा तमेव वदेय्य, तथापि सासनतो 
चवितुकामताचित्ते सति खेत्तपदस्सेव वुत्तत्ता अङ्गपारिपूरिसम्भवतो होत्वेव सिक्खापच्चक्खानन्ति वेदितब्बं । खेत्तमेब ओतिण्णन्ति सिकखापच्चक्खानस्स रुहनट्ठानभूतं खेत्तमेव ओतिण्णं। 


“पच्चक्खामि धारेही”ति वत्तमानकालस्स पधानभावेन वत्तुमिच्छितत्ता अतीतानागतपरिकप्पवचनेहि नेवत्थि सिकखापच्चवखानन्ति दस्सेन्तो आह “सचे पन बुद्धं पच्चक्खिन्ति वा तिआदि। 
बदति विञ्ञापेतीति एत्थ बदतीति इमिना पयोगस्स नियमितत्ता एकस्स सन्तिके अत्तनो वचीभेदप्पयोगेनेव सिक्खापच्चक्खानं होति, न दूतसासनादिप्पयोगेनाति दस्सेन्तो आह “दूतं वा 
पहिणाती”तिआदि। तत्थ “मम सिक्खापच्चकखानभावं कथेही”ति मुखसासनवसेन “दूतं वा पहिणाती" ति वुत्तं । पण्णे लिखित्वा पहिणनवसेन “सासन वा पेसेती ति वुत्तं। रुकखादीसु अक्खरानि 
लिखित्वा दस्सनवसेन “अक्खरं वा छिन्दती'” ति वृत्तं। हत्थमुद्दाय वा तमत्थं आरोचेतीति हत्थेन अधिप्पायविञ्ञापनं सन्धाय वृत्तं। अधिप्पायविञ्ञापको हि हत्थविकारो हत्थमुद्द । हत्थ-सद्दो चेत्थ 
तदेकदेसेसु अङ्गुलीसु दटुब्बो “न सब्बं हत्थं मुखे पक्खिपिस्सामी”तिआदीसु (पाचि० ६१८) विय। तस्मा अधिप्पायविञ्ञापकेन अङ्गुलिसङ्कोचादिना हत्थविकारेन तमत्थं आरोचेतीति एवमेत्थ अत्थो 
दटुब्बो। 


चित्तसम्पयत्तन्ति पच्चकखातुकामताचित्तसम्मयृत्तं । इदानि विजाननवसेन सिक्खापच्चक्खानं नियमितानियमितवसेन द्विधा वेदितब्बन्ति दस्सेन्तो आह - “यदि अयमेव जानातू 'तिआदि। अयञ्च 
विभागो “वदति विञ्ञापेतीति एकविसयत्ता यस्स वदति, तस्सेव विजाननं अधिप्पेतं, न अञ्जस्सा”ति इमिना नयेन लद्धोति दडब्बं । न हि यस्स वदति, ततो अञ्ञं विञ्ञापेतीति अयमत्यो सम्भवति। 
सोयेव जानातीति अवधारणेन तस्मिं अविजानन्तेयेव अञ्जस्स जानं पटिक्खिपति। तेनेवाह - “अथ सो न जानाति, अञ्जो समीपे ठितो जानाति, अपच्चक्खाता होति सिक्खा”ति। तस्मा 
“अयमेव जानातू” ति एकं नियमेत्वा आरोचिते यदिपि सोपि जानाति अञ्ञोपि, नियमितस्स पन नियमितवसेन विजाननसम्भवतो सिक्खापच्चकखानं होतियेवाति दडुब्बं “अञ्जो मा जानातू'ति 
अनियमितत्ता । द्विन्नम्पि नियमेत्वाति इदं “द्वे वा जानन्तु एको वा, इमेसंयेव द्विन्ने आरोचेमी”ति एवं नियमेत्वा आरोचनं सन्धाय वुत्तं । तेनेवाह -- “एकस्मिं जानन्तेपि द्वीसु जानन्तेसुपी ति। तस्मा 
“द्वेयेव जानन्तु, एको मा जानातू'ति एवं द्विन्नं नियमेत्वा आरोचिते द्रीसुयेव जानन्तेसु सिकखापच्चक्खानं होति, न एकस्मिं जानन्तेति वदन्ति। 


सभागेति विस्सासिके। परिसङ्कमानोति “सचे ते जानेय्युं, मं ते वारेस्सन्ती”ति आसङ्कमानो । समयञ्ञूति सासनाचारकुसलो, इध पन तदधिप्पायजाननमत्तेनपि समयञ्ञू नाम होति । तेनेव आह - 
““उक्कण्ठितो अयं...पे०... सासनतो चुतोति जानाती”ति। तस्मा “बुद्धं पच्चकखामी”ति इमस्स अत्थं जत्वापि सचे “अयं भिवखुभावतो चवितुकामो, गिही वा होतुकामो”ति न जानाति, 
अप्पच्चक्खाताव होति सिक्खा। सचे पन “बुद्ध पच्चकखामी 'ति वचनस्स अत्थं अजानित्वापि “उक्कण्ठितो गिही होतुकामो”ति अधिप्पायं जानाति, पच्चक्खाताव होति सिक्खा। अञ्जस्मिं खणे 
सोतविञ्जाणवीथिया सद्दग्गहणं, अञ्जस्मिंयेव च मनोविञ्ञाणवीथिया तदत्थविजाननन्ति आह - “तङ्खणञ्जेव पन अपुब्बं अचरिमं दुज्जान ˆन्ति। न हि एकस्मियेव खणे सद्दसवनं तदत्थविजाननञ्च 
सम्भवति। तथा हि “घटो”ति वा “पटो"ति वा केनचि वृत्ते तत्थ घ-सहं पच्चुप्पन्नं गहेत्वा एका सोतविञ्ञाणवीथि उप्पज्जित्वा निरुज्झति, तदनन्तरं एका मनोविञ्ञाणवीथि तमेव अतीतं गहेत्वा 
उप्पज्जति। एवं तेन वुत्तवचने यत्तकानि अक्खरानि होन्ति, तेसु एकमेकं अकखरं पच्चुप्पन्नमतीतञ्च गहेत्वा सोतविञ्जाणवीथिया मनोविञ्जाणवीथिया च उप्पज्जित्वा निरुद्धाय अवसाने तानि अक्खरानि 
सम्पिण्डेत्वा अक्खरसमूहं गहेत्वा एका मनोविञ्ञाणवीथि उप्पज्जित्वा निरुज्झति। तदनन्तरं “अयमक्खरसमूहो एतस्स नाम” न्ति नामपञ्जत्तिग्गहणवसेन अपराय मनोविञ्ञाणबीथिया उप्पज्जित्वा 
निरुद्धाय तदनन्तरं उपपन्नाय मनोविञ्ञाणवीथिया “अयमेतस्स अत्यो"ति पकतिया तदत्थविजाननं सम्भवति। 


आवज्जनसमयेनाति भुम्मत्थे करणवचनं, अत्थाभोगसमयेति अत्थो। इदानि तमेव आवज्जनसमयं विभावेन्तो आह - “यथा पकतिया...पे०... जानन्ती ति। तेनेव वचीभेदेन 
अधिप्पायविञ्जापनस्स इधाधिप्पेतत्ता अपरभागे “कि इमिना वृत्त" न्ति तं कङ्कन्तस्स चिरेन अधिप्पायविजाननं अञ्जेनपि केनचि उपायन्तरेन सम्भवति, न केवलं वचीभेदमत्तेनाति आह - “अथ 
अपरभागे...पे०... अप्पच्चक्खाता होति सिक्खा”ति। “गिही भविस्सामी"ति वुत्ते अत्यभेदो कालभेदो च होतीति अप्पच्चक्खाता होति सिक्खा । “धारेही "ति हि इमस्स यो अत्यो कालो च, न सो 
“भविस्सामी "ति एतस्स। “गिही होमी" ति वृत्ते पन अत्थभेदोयेव, न कालभेदो “होमी"ति वत्तमानकालस्सेव वुत्तत्ता। “गिही जातोम्हि, गिहीम्ही "ति एत्थापि अत्थस्स चेव कालस्स च भिन्नत्ता 
अप्पच्चक्खाता होति सिक्खा। “अज्ज पट्ठाया "ति इदं तथा वृत्तेपि दोसभावतो परिपुण्णं कत्वा वृत्तं। “धारेही"ति अत्थप्पधानत्ता निद्देसस्स परियायवचनेहिपि सिक्खापच्चकखानं होतियेवाति दस्सेन्तो आह 
“जानाही तिआदि। धारेहि जानाहि सञ्जानाहि मनसि करोहीति हि एतानि पदानि अत्थतो कालतो च अभिन्नानि । 


५२. पुरिमानेव चुद्दसाति बुद्धादिसन्रह्मचारीपरियन्तानि। होतु भवतूति इदम्पि पटिक्खेपमत्तमेवाति आह “होतु, परियत्तन्ति अत्थों ति। 
५३. वण्णपट्टानन्ति महासङ्गिकानं बुद्धगुणपरिदीपकं एकं सुत्तन्ति वदन्ति। उपालिगाथासूति (म° नि० २.७६) - 


““धीरस्स विगतमोहस्स, 
पभिन्नखीलस्स विजितविजयस्स। 
अनीघस्स सुसमचित्तस्स। 

वुद्धसीलस्स साधुपञ्जस्स। 
वेसमन्तरस्स विमलस्स। 
भगवतो तस्स सावकोहमस्मि॥ 


“अकथंकथिस्स तुसितस्स। 
वन्तलोकामिसस्स मुदितस्स। 
कतसमणस्स मनुजस्स। 
अन्तिमसारीरस्स नरस्स। 
अनोपमस्स विरजस्स। 
भगवतो तस्स सावकोहमस्मि॥ 


“असंसयस्स कुसलस्स। 
वेनयिकस्स सारथिवरस्स। 
अनुत्तरस्स रुचिरधम्मस्स। 
निक्कङ्कस्स पभासकस्स। 
मानच्छिदस्स वीरस्स। 

भगवतो तस्स सावकोहमस्मि॥ 


“निसभस्स अप्पमेय्यस्स। 
गम्भीरस्स मोनप्पत्तस्स। 
खेमङ्करस्स वेदस्स। 

धम्मट्टस्स संवुतत्तस्स। 
सङ्गातिगस्स मुत्तस्स। 

भगवतो तस्स सावकोहमस्मि॥ 


““नागस्स पन्तसेनस्स। 
खीणसंयोजनस्स मुत्तस्स। 
पटिमन्तकस्स धोनस्स। 
पन्नद्भजस्स वीतरागस्स। 
दन्तस्स निप्पपञ्चस्स। 
भगवतो तस्स सावकोहमस्मि॥ 


““इसिसत्तमस्स अकुहस्स। 
तेविज्जस्स ब्रह्मप्पत्तस्स। 
न्हातकस्स पदकस्स। 
पस्सद्भस्स विदितवेदस्स। 
पुरिन्ददस्स सक्कस्स। 

भगवतो तस्स सावकोहमस्मि॥ 


“अरियस्स भावितत्तस्स। 
पत्तिप्पत्तस्स वेय्याकरणस्स। 
सतिमतो विपस्सिस्स। 
अनभिनतस्स नो अपनतस्स। 
अनेजस्स वसिप्पत्तस्स। 
भगवतो तस्स सावकोहमस्मि॥ 


“समुग्गतस्स झायिस्स। 
अननुगतन्तरस्स सुद्धस्स। 
असितस्स हितस्स। 
पविवित्तस्स अग्गप्पत्तस्स। 
तिण्णस्स तारयन्तस्स। 
भगवतो तस्स सावकोहमस्मि॥ 


““सन्तस्स भूरिपञ्जस्स। 
महापञ्जस्स वीतलोभस्स। 
तथागतस्स सुगतस्स। 
अप्पटिपुग्गलस्स असमस्स। 
विसारदस्स निपुणस्स। 
भगवतो तस्स सावकोहमस्मि॥ 


“नतण्हच्छिदस्स बुद्भस्स। 
वीतधूमस्स अनुपलित्तस्स। 

आहुनेय्यस्स यक्खस्स। 
उत्तमपुग्गलस्स अतुलस्स। 

महतो यसग्गप्पत्तस्स। 

भगवतो तस्स सावकोहमस्मी”ति॥ - 


एवं उपालिगहपतिना वुत्तासु उपालिसृत्ते आगतगाथासु। 


यथारुतमेवाति यथावृत्तमेव, पाळियं आगतमेवाति अधिप्पायो । यस्मा “सम्मासम्बुद्धं अनन्तबुद्धि अनोमबुद्धि बोधिपञ्जाण”न्ति इमानि वण्णपट्ठाने आगतनामानि, “धीर ˆ न्तिआदीनि पन 
उपालिगाथासु आगतनामानि। तत्थ बोधि वुच्चति सब्बञ्जुतञ्ञाणं, तं सञ्जाननहेतुत्ता पञ्जाणं एतस्साति बोधिपञ्ञाणो, भगवा । धिया पञ्ञाय राति गण्हाति, सेवतीति वा धीरो। 
समुच्छिन्नसब्बचेतोखीलत्ता पभिन्नखीलो । सब्बपुथुज्जने विजिनिंसु विजयन्ति विजिनिस्सन्ति चाति विजया। के ते? मच्चुमारकिलेसमारदेवपृत्तमारा। ते विजिता विजया एतेनाति विजितविजयो, भगवा। 
किलेसमारमच्चुमारविजयेनेव पनेत्थ अभिसङ्घारक्खन्धमारापि विजिताव होन्तीति ददुब्बं। 


स्वाक्खातन्तिआदीसु (विसुद्धि° १.१४७) सात्थसब्यञ्जनकेवलपरिपुण्णपरिसुद्धब्रह्मचरियस्स पकासनतो स्वाक्खातो धम्मो, अत्थविपल्लासाभावतो वा सुहु अक्खातोति स्वाक्खातो। यथा हि 
अञ्जतित्थियानं धम्मस्स अत्थो विपल्लासं आपज्जति “अन्तरायिका' ति वुत्तधम्मानं अन्तरायिकत्ताभावतो, “निय्यानिका ति च वृत्तधम्मानं निय्यानिकत्ताभावतो, तेन ते अञ्ञजतित्थिया 
दुरक्खातधम्मायेव होन्ति, न तथा भगवतो धम्मस्स अत्थो विपल्लासं आपज्जति “इमे धम्मा अन्तरायिका निय्यानिका ति एवं वुत्तधम्मानं तथाभावानतिक्कमनतोति । एवं ताव परियत्तिधम्मो स्वाकखातो 
धम्मो। 


लोकुत्तरधम्मो पन निब्बानानुरूपाय पटिपत्तिया पटिपदानुरूपस्स च निब्बानस्स अक्खातत्ता स्वाक्खातो। यथाह - 


“सुपञ्जत्ता खो पन तेन भगवता सावकानं निब्बानगामिनी पटिपदा संसन्दति निब्बानञ्च पटिपदा च। सेव्यथापि नाम गङ्गोदकं यमुनोदकेन संसन्दति समेति, एवमेव सुपञ्जत्ता तेन भगवता 
सावकानं निब्बानगामिनी पटिपदा संसन्दति निब्बानञ्च पटिपदा चा”ति (दी० नि० २.२९६) । 


अरियमग्गो चेत्थ अन्तद्ठयं अनुपगम्म मज्झिमापटिपदाभूतोव “मज्झिमा पटिपदा“ति अक्खातत्ता स्वाक्खातो। सामञ्ञफलानि पटिप्पस्सद्धकिलेसानेव “पटिप्पस्सद्भकिलेसानी ति अक्खातत्ता 
स्वाक्खातानि। निब्बानं सस्सतामतताणलेणादिसभावमेव सस्सतादिसभाववसेन अक्खातत्ता स्वाक्खातन्ति एवं लोकुत्तरधम्मोपि स्वाकखातो। 


अरियमग्गो अत्तनो सन्ताने रागादीनं अभावं करोन्तेन अरियपुग्गलेन सामं दडब्बो “अरियमग्गेन मम रागादयो पहीना”ति सयं अत्तना अनञ्जनेय्येन पस्सितब्बोति सन्दिट्टि, सन्दिट्डि एव सन्दिट्टिको । 
अपिच नवविधो लोकृत्तरधम्मो येन येन अधिगतो होति, तेन तेन अरियसावकेन परसद्भाय गन्तब्बतं हित्वा पच्चक्खञाणेन सयं दइब्बोति सन्दिट्टिको। अथ वा पसत्था दिद्ठि सन्दिङ्टि, सन्दिड्टिया जयतीति 
सन्दिट्रिको। तथा हेत्थ अरियमग्गो सम्पयुत्ताय, अरियफलं कारणभूताय, निब्बानं विसयिभूताय सन्दिट्टिया किलेसे जयति, तस्मा यथा रथेन जयतीति रथिको, एवं नवविधोपि लोकुत्तरधम्मो सन्दिट्टिया 
जयतीति सन्दिड्टिको। अथ वा दिइन्ति दस्सनं वुच्चति, दिट्ठमेव सन्दिट्ठं, सन्दस्सनन्ति अत्थो। सन्दि्टं अरहतीति सन्दिट्रिको । लोकुत्तरधम्मो हि भावनाभिसमयवसेन सच्छिकिरियाभिसमयवसेन च 
दिस्समानोयेव वट्टभयं निवत्तेति, तस्मा यथा वत्थमरहतीति वत्थिको, एवं सन्दिड्टं अरहतीति सन्दिडिको । 


अत्तनो फलदानं सन्धाय नास्स आगमेतब्बो कालो अत्थीति अकालो। यथा हि लोकियकुसलस्स उपपज्जअपरापरियायेतिआदिना फलदानं पति आगमेतब्बो कालो अत्थि, न एवमेतस्साति अत्थो। 
अकालोयेव अकालिको, न पञ्चाहसत्ताहादिभेदं कालं खेपेत्वा फलं देति, अत्तनो पन पवत्तिसमनन्तरमेव फलदोति वृत्तं होति। अथ वा अत्तनो फलप्पदाने विप्पकट्टो दूरो कालो पत्तो उपनीतो अस्साति 
कालिको, कालन्तरफलदायी। को सो? लोकियो कुसलधम्मो। अयं पन समनन्तरफलदायकत्ता न कालिकोति अकालिको | मग्गमेव हि सन्धाय “अकालिको "ति इदं वुत्तं। 


“एहि पस्स इमं धम्म "न्ति एवं पवत्तं एहिपस्सविधिं अरहतीति एहिपस्सिको। कस्मा पनेस तं विधि अरहतीति? परमत्थतो विज्जमानत्ता परिसुद्भत्ता च । रित्तमुट्टियञ्हि हिरञ्चं वा सुवण्णं वा अत्थीति 
वत्वापि “एहि पस्स इम”न्ति न सक्का वत्तुं। कस्मा? अविज्जमानत्ता। विज्जमानम्पि च गृथं वा मुत्तं वा मनुञ्जभावप्पकासनेन चित्तसम्पहंसनत्थं “एहि पस्स इम' न्ति न सक्का वत्तुं, अपिच खो नं तिणेहि 
वा पण्णेहि वा पटिच्छादेतब्बमेव होति। कस्मा? अपरिसुद्भत्ता। अयं पन नवविधोपि लोकुत्तरधम्मो सभावतो च विज्जमानो विगतवलाहके च आकासे सम्पुण्णचन्दमण्डलं विय पण्डुकम्बले 
निक्खित्तजातिमणि विय च परिसुद्धो, तस्मा विज्जमानत्ता परिसुद्भत्ता च एहिपस्सविधि अरहतीति एहिपस्सिको। 


उपनेतब्बोति ओपनेय्यिको। अयं पनेत्थ विनिच्छयो -- उपनयनं उपनयो, आदित्तं चेलं वा सीसं वा अज्झुपेक्खित्वापि भावनावसेन अत्तनो चित्ते उपनयनं उप्पादनं अरहतीति ओपनेय्यिको । इदं सङ्घते 
लोकुत्तरधम्मे युज्जति, असङ्कतो पन अत्तनो चित्ते आरम्मणभावेन उपनयनं अरहतीति ओपनेय्यिको, सच्छिकिरियावसेन अल्लीयनं अरहतीति अत्थो। अथ वा निब्बानं उपनेति अरियपुग्गलन्ति 
अरियमग्गो उपनेय्यो, सच्छिकातब्बतं उपनेतब्बोति फलनिब्बानधम्मो उपनेय्यो, उपनेय्यो एव ओपनेय्यिको । 


सब्बेहि उग्घटितञ्जूआदीहि विञ्ञूहि “भावितो मे मग्गो, अधिगतं फलं, सच्छिकतो निरोधो”ति अत्तनि अत्तनि वेदितब्बोति पच्चत्तं वेदितब्बो विञ्ञूहि। न हि उपज्झायेन भावितेन मग्गेन 
सद्धिविहारिकस्स किलेसा पहीयन्ति, न सो तस्स फलसमापत्तिया फासु विहरति, न तेन सच्छिकतं निब्बानं सच्छिकरोति, तस्मा न एस परस्स सीसे आभरणं विय दडुब्नो, अत्तनो पन चित्तेयेव दडुब्बो, 
अनुभवितब्बो विञ्जूहीति वुत्तं होति। 


असङ्कतन्ति सङ्गम्म समागम्म पच्चयसमोधानलक्खणेन सङ्गमेन सन्निपतित्वा अनुरूपेहि पच्चयेहि अकतं अनिब्बत्तितन्ति असङ्कतं । नत्थि एत्थ मतन्ति अमतं, एतस्मिं वा अधिगते नत्थि पुग्गलस्स 
मतं मरणन्ति अमतं। किञ्चापि एत्थ “स्वाक्खातं धम्मं पच्चक्खामीतिआदिना सब्बत्थ धम्म-सद्दप्पयोगो दस्सितो, तथापि धम्म-सद्देन अयोजेत्वा वृत्ते वेवचने न पच्चक्खानं नाम न होतीति “स्वाक्खातं 
पच्चक्खामी"तिआदिना वुत्तेपि सिक्खापच्चकखानं होतियेवाति दब्बं । “स्वाक्खातं धम्म न्तिआदिना पन धम्म-सद्दप्पयोगो स्वावखाता-दिसद्दानं धम्म-विसेसनभावदस्सनत्थं कतोति वेदितब्बं। 
एकधम्मक्खन्धस्सपि नामन्ति एत्य “पठमधम्मक्खन्धं दुतियधम्मक्खन्धं पुच्छाधम्मक्खन्धं विस्सज्जनाधम्मक्खन्धन्तिआदिना धम्मक्खन्धनामानि वेदितब्बानि। 


सुप्पटिपन्नन्ति स्वाक्खाते धम्मविनये यथानुसिट्टं पटिपन्नत्ता सुप्पटिपन्नं । मज्झिमाय पटिपदाय अन्तद्वयं अनुपगम्म पटिपन्नत्ता कायवचीमनोवङ्ककुटिलजिम्हदोसप्पहानाय पटिपन्नत्ता च 
उजुप्पटिपन्नं। आयो वुच्चति निब्बानं अरियमग्गादीहि जायति पटिविज्झीयति सच्छिकरीयतीति कत्वा, तदत्थाय पटिपन्नत्ता जायप्पटिपन्नं। यथा पटिपन्ना गुणसम्भावनाय परेहि करियमानं 
पच्चुड्डानादिसामीचिकम्मं अरहन्ति, तथा पटिपन्नत्ता सामीचिप्पटिपन्नं। 


युगळवसेन पठममग्गड्टो फलड्डोति इदमेकं युगळन्ति एवं चत्तारि पुरिसयुगानि होन्ति। एत्थ पन “चतुपुरिसयुगं सङ्घ न्ति वत्तब्बे “चत्तारी "ति विभत्तिलोपं अकत्वा निद्देसो कतोति दडुब्बं । चत्तारि 
पुरिसयुगानि एत्थाति चतुपुरिसयुगोति हि सङ्घो वुच्चति। अटटपुरिसपुग्गलन्ति पुरिसपुग्गलवसेन एको पठममग्गट्ठो, एको फलट्टीति इमिना नयेन अट्टेव पुरिसपुग्गला होन्ति। अट्ठ॒ पुरिसपुग्गला एत्थाति 
अङुपुरिसपुग्गलो, सङ्घो। एत्थ च पुरिसोति वा पुग्गलोति वा एकत्थानेतानि पदानि, वेनेस्यवसेन पनेतं वुत्तं । 


आहुनेव्यन्तिआदीसु (विसुद्धि० १.१५६) आनेत्वा हुनितब्बन्ति आहुनं, दूरतोपि आनेत्वा सीलवन्तेसु दातब्बानं चतुन्नं पच्चयानमेतं अधिवचनं। तं आहुनं पटिग्गहेतुं यृत्तो तस्स 
महप्फलभावकरणतोति आहुनेव्यो, सङ्घो। अथ वा दूरतोपि आगन्त्चा सब्बसापतेय्यम्पि एत्थ हुनितब्बन्ति आहवनीयो, सक्कादीनम्पि वा आहवनं अरहतीति आहवनीयो। यो चायं ब्राह्मणानं आहवनीयो 

अग्गि, यत्थ हुतं महप्फलन्ति तेसं लद्धि। सचे हुतस्स महप्फलताय आहवनीयो, सङ्घोव आहवनीयो। सङ्घे हुतञ्हि महप्फलं होति। यथाह - 


“योच बस्ससतं जन्तु, अग्गिं परिचरे वने। 
एकञ्च भावितत्तानं, मुहुत्तमपि पूजये। 
सायेव पूजना सेय्यो, यञ्चे वस्ससतं हुत'न्ति॥ (ध० प० १०७)। 


तदेतं निकायन्तरे  आहवनीयो”ति पदं इध “आहुनेय्यो'ति इमिना पदेन अत्थतो एकं, ब्यञ्जनतो पनेत्थ किञ्चिमत्तमेव नानं। 


पाहुनेस्यन्ति एत्थ पन पाहुनं वुच्चति दिसाविदिसतो आगतानं पियमनापानं जातिमित्तानं अत्थाय सक्कारेन पटियत्तं आगन्तुकदानं । तम्पि ठपेत्वा ते तथारूपे पियमित्तादिके पाहुनके सङ्घस्सेव दातुं 
ुत्तं, सङ्घोव तं पटिग्गहेतुं युत्तो सङ्घसदिसो हि पाहुनको नत्थि। तथा हेस एकबुद्भन्तरे वीतिवत्तेयेव दिस्सति, अब्बोकिण्णञ्च पियमनापत्तकरेहि सीलादिधम्मेहि समन्नागतोति एवं पाहुनमस्स दातुं यत्तं, 
पाहुनञ्च पटिगगहेतुं युत्तोति पाहुनेव्यो । 


दक्खन्ति एताय सत्ता यथाधिप्पेताहि सम्पत्तीहि वडुन्तीति दक्खिणा, परलोकं सहहित्वा दातब्बदानं। तं दक्खिणं अरहति, दक्खिणाय वा हितो यस्मा नं महप्फलकरताय विसोधेतीति दक्खिणेय्यो। 
उभो हत्थे सिरसि पतिट्ठापेत्वा सब्बलोकेन करियमानं अञ्जलिकम्मं अरहतीति अञ्जलिकरणीयो। अनुत्तरं पुञ्जकखेत्तन्ति सब्बलोकस्स असदिसं पुञ्जविरुहनट्ठानं । यथा हि रञ्जो वा अमच्चस्स वा 
सालीनं वा यवानं वा विरुहनड्टानं रञ्जो सालिकखेत्तं यवक्खेत्तन्ति वुच्चति, एवं सङ्घो सब्बलोकस्स पुञ्जानं विरुहनड्टानं । सङ्घं निस्साय हि लोकस्स नानप्पकारहितसुखसंवत्तनिकानि पुञ्जानि विरुहन्ति, 
तस्मा सङ्घो अनुत्तरं पुञ्जक्खेत्तं लोकस्स। एत्थापि “सुप्पटिपन्नं सङ्घ न्तिआदिना सब्बत्थ सङ्घ-सद्दप्पयोगो सुप्पटिपन्ना-दिसद्दानं सङ्घविसेसनभावदस्सनत्थं कतो, तस्मा “सुप्पटिपन्नं 
पच्चक्खामी"तिआदिना वृत्तेपि सिक्खापच्चकखानं होतियेवाति दब्बं । 


सिक्खावेवचनेसु पन सिक्खा-सहं विना केवलं भिकखु-सद्दो भिकखुनी-सद्दो च सिक्खाय अधिवचनं न होतीति “भिक्खुसिक्खं भिक्खुनीसिक्ख न्ति वृत्तेयेव सीसं एति, अधिसीलादयो पन सिक्खा 
एवाति “अधिसीलं पच्चक्खामी"तिआदिना वृत्तेपि सीसं एति। पठमं पाराजिकन्तिआदिना सिक्खापदानंयेव गहणं वेदितब्बं, न आपत्तीनं। 


उपज्झायवेवचनेसु उपज्झायो हुत्वा यो पब्बाजेसि चेव उपसम्पादेसि च, तं सन्धाय “यो मं पब्बराजेसी”तिआदि वुत्तं। यस्स मूलेनाति यस्स पधानभावेन कारणभावेन वा । यस्स मूलं पधानभावो 
कारणभावो वा एतिस्साति यस्समूलिका, पब्बज्जा उपसम्पदा च। मूल-सद्दस्स सापेक्खभावेपि निच्चसापेक्खताय गमकत्ता तद्धितवुत्ति दडुब्बा। 


आचरियवेवचनेसु पन यो उपज्झं अदत्वा आचरियोव हुत्वा पब्बाजेसि, कम्मवाचाचरियो हुत्वा उपसम्पादेसि च, तं सन्धाय “यो मं पब्बाजेसि, यो मं अनुसावेसी”ति वृत्तं। इमेहि द्वीहि वचनेहि 
पब्बज्जाचरियो च उपसम्पदाचरियो च दस्सितो। याहं निस्साय बसामीति निस्सयाचरियं दस्सेति। याहं उद्दिसापेमीतिआदिना पन धम्माचरियो वृत्तो। तत्थ उद्दिसापेमीति पाठं उद्दिसापेमि । परिपुच्छामीति 
उग्गहितपाठस्स अत्थं परिपुच्छामि। सद्धिविहारिकवेवचनादीसु च वृत्तानुसारेनेव अत्थो वेदितब्बो। तस्स मूलेति एत्थ पन तस्स सन्तिकेति अत्थो दडुब्बो। 


ओकल्लकोति खुप्पिपासादिदुक्खपरेतानं खीणसुखानं नहानादिसरीरपटिजग्गनरहितानं कपणमनुस्सानमेतं अधिवचनं। मोळिबद्धोति सिखाबद्धो ओमुक्कमकुटो वा। किञ्चापि द्रेवाचिको उपासको 
पठमबोधियंयेब सम्भवति, तथापि तदा लब्भमाननामं गहेत्वा वुत्तेपि सिकखापच्चक्खानं होतियेवाति दस्सनत्थं “द्वेवाचिको उपासको ति वृत्तं । “द्रेवाचिको ति इदमेव पनेत्थ वेवचनन्ति दब्बं, तस्मा 
“द्वेवाचिकोति मं धारेही ति एत्तकेपि वुत्ते सीसं एति। एवं सेसेसुपि। 


कुमारकोति कुमारावत्थो अतिविय दहरसामणेरो। चेल्लकोति ततो महन्ततरो खुद्दकसामणेरो । चेटकोति मज्झिमो | मोळिगल्लोति महासामणेरो । समणुद्देसोति पन अविसेसतो सामणेराधिवचनं। 
निगण्ठुपट्टाकोतिआदीनिपि तित्थियसावकवेवचनानीति ददुब्बं 


दुस्सीलोति निस्सीलो सीलविरहितो। पापधम्मोति दुस्सीलत्ता एव हीनज्झासयताय लामकसभावो। असुचिसङ्कस्सरसमाचारोति अपरिसुद्रकायकम्मादिताय असुचि हुत्वा सङ्काय 
सरितब्बसमाचारो। दुस्सीलो हि किञ्चिदेव असारुप्पं दिस्वा “इदं असुकेन कतं भविस्सती "ति परेसं आसङ्कनीयो होति। केनचिदेव करणीयेन मन्तयन्ते भिक्खू दिस्वा “कच्चि नु खो इमे मया कतकम्मं 
जानित्वा मन्तेन्ती"ति अत्तनोयेव सङ्काय सरितब्बसमाचारो | पटिच्छन्नकम्मन्तोति लज्जितब्बताय पटिच्छादेतब्बकम्मन्तो। अस्समणोति न समणो। सलाकग्गहणादीसु “अहम्पि समणो"ति 
मिच्छापटिञ्ञाय समणपटिञ्ञो, असेट्टचारिताय अब्रह्मचारी, उपोसथादीसु “अहम्पि ब्रह्मचारीति मिच्छापटिञ्ञाय ब्रह्मचारिपटिञ्ञो, पूतिना कम्मेन सीलविपत्तिया अन्तो अनुपविद्ठत्ता अन्तोपूति, छहि 
द्वारेहि रागादिकिलेसानुस्सवनेन तिन्तत्ता अवस्सुतो, सञ्जातरागादिकचवरत्ता सीलवन्तेहि छट्टेतब्बत्ता च कसम्बुजातो। कोण्ठोति दुस्सीलाधिवचनमेतं । 


“यानि वा पनञ्ञानिपि अत्थि बुद्भवेबचनानि वा“ तिआदिना यं-सहपरामड्टानं बुद्धादिवेवचनानंयेव तं-सद्देन परामसनं होतीति आह - “तेहि आकारेहि...पे०... बुद्धादीनं वेवचनेहीति। कथं पन 
तानि आकारादिसद्देहि वोहरीयन्तीति आह “बेवचनानि ही तिआदि। सण्ठानवन्तानं बुद्धादीनं सण्ठानदीपनं ताव होतु, सण्ठानरहितानं पन धम्मसिकखादीनं कथन्ति आह 
““सिक्खापच्चक्खानसण्ठानत्ता एव वा”ति। सिक्खापच्चकखानरूपानि हि वेबचनानि “सिक्खापच्चक्खानसण्ठानानी "ति वुच्चन्ति। एवं खोति एत्थ खोति अवधारणत्थे निपातोति आह 
“एवमेवा ति। 


५४. मुच्छापरेतोति मुच्छाय अभिभूतो। वचनत्थविजाननसमत्थं तिरच्छानगतं दस्सेतुं ““नागमाणवकस्सा 'तिआदि वृत्तं। तिहेतुकपटिसन्धिकाति येभुय्यवसेन वुत्तं। न हि सब्बापि देवता 
तिहेतुकपटिसन्धिकाव होन्ति द्विहेतुकानम्पि सम्भवतो। अतिखिप्पं जानन्तीति देवतानं भवङ्गपरिवासस्स मनुस्सानं विय अदन्धभावतो वुत्तं। 


सभागस्साति पुरिसस्स। विसभागस्साति मातुगामस्स। अनरियकोति मागधवोहारतो अञ्ञजो। दवाति सहसा । रवाति विरज्झित्वा। अज्जं भणिस्सामीति अञ्ञं भणन्तो बुद्धं पच्चक्खामीति भणतीति 
योजेतब्बं। अकखरसमयानभिञ्ञताय वा करणसम्पत्तिया अभावतो वा कथेतब्बं कथेतुं असक्कोन्तो हुत्वा अञ्जं कथेन्तो रवा भणति नाम। उभयथापि अञ्जं भणितुकामस्स अञ्जभणनं समानन्ति आह 
““पुरिमेन को विसेसो”ति। 


बाचेतीति पाठि कथेन्तो अञ्ञं उग्गण्हापेन्तो वा वाचेति। परिपुच्छतीति पाळिया अत्थं परिपुच्छन्तो पाळि परिपुच्छति। उग्गण्हातीति अञ्ञस्स सन्तिके पाळि उग्गण्हाति। सञ्झायं करोतीति 
उग्गहितपाळिं सज्झायति। बण्णेतीति पाळिया अत्थं संवण्णेन्तो पाळिं वण्णेति। महल्लकस्स किञ्चि अजाननतो अविदितिन्द्रियताय वा “पोत्थकरूपसदिसस्सा' ति वृत्तं, मत्तिकाय कतरूपसदिसस्साति 
अत्थो। गरुमेधस्साति आरम्मणेसु लहुप्पवत्तिया अभावतो दन्धगतिकताय गरुपञ्जस्स, मन्दपञ्जस्साति वुत्तं होति। सब्बसो वाति इमिना “इदं पदं सावेस्सामि 'सिक्खं पच्चक्खामी'”ति एवं 
पवत्तचित्तुप्पादस्स अभावं दस्सेति। यस्मा पन असति एवरूपे चित्तुप्पादे केनचि परियायेन तथाविधं वचीभेदं कत्वा सावनं नाम नेव सम्भवति, तस्मा वुत्तं “बुद्धं पच्चक्खामीतिआदीसु...पे०... वचीभेदं 
कत्वा न सावेती”ति। 


सिक्खापच्चक्खानविभङ्गवण्णना निट्टिता। 
मूलपञ्ञत्तिवण्णना 


५५. निद्दिसितब्बस्साति विवरितब्बस्स पकासेतब्बस्स। किलेसेहीति अहिरिकादीहि किलेसेहि। इतो पट्ठायाति दुहुल्ल-पदतो पट्ठाय। तस्स कम्मस्साति मेथुनधम्मपटिसेवनसङ्कातस्स कम्मस्स। 

दस्सनन्तिआदि वुत्तनयमेव। अस्साति मेथुनधम्मस्स। 


द्वीहि द्वीहि समापज्जितब्बा द्वयंद्वयसमापत्तीति आह “दयेन द्येन समापज्जितब्बतो”ति। रागपरियुट्डानेन सदिसभावप्पत्तिया मिथुनानं इदं मेथुनं, मेथुनमेव धम्मो मेथुनधम्मोति आह “उभिन्नं 
रत्तानन्तिआदि। तत्थ रत्तानन्ति मेथुनरागेन रत्तानं। सारत्तानन्ति तेनेव रागेन अतिविय रत्तानं। अवस्सुतानन्ति लोकस्सादमित्तसन्थववसेन उप्पन्नमेथुनरागेन तिन्तानं। परियुट्टितानन्ति मेथुनरागुप्पत्तिया 
परियोनद्भचित्तानं | सदिसानन्ति रत्ततादीहि सदिसानं। 


यस्मा “पटिसेवति नामा”ति पदं मातिकाय नत्थि, तस्मा “पटिसेवति नामाति कस्मा उद्भट' न्ति यो मञ्जति, तस्स कारणं दस्सेन्तो “पटिसेवेय्याति एत्थ...पे०... मातिकापद'न्ति आह। इत्थिया 
निमित्तेनाति इदं “मग्गेन गच्छती"तिआदि विय दइब्बं । यथा हि “मग्गेन गच्छतीति वृत्ते “मग्गं गच्छति, मग्गे वा गच्छतीति अयमत्थो लब्भति, एवं “इत्थिया निमित्तेन पवेसेती' ति वुत्ते “इत्थिया 
निमित्तं पवेसेति, निमित्ते वा पवेसेती"ति अयमत्थो लब्भति। इदञ्च येभुस्येन पुरिसपयोगदस्सनत्थं वुत्तं। निमित्तं अङ्गजातन्ति अत्थतो एकं | पवेसनं नाम न बहि छुपनमत्तन्ति आह “वातेन असम्फुट्ठे 
अल्लोकासे ति । अब्भन्तरञ्हि पवेसेन्तो “पवेसेती ति वुच्चति, न बहि छुपन्तो। अब्भन्तरन्ति च पकतिया सब्बसो पिहितस्स निमित्तस्स वातेन असम्फुट्ठोकासो वुच्चतीति। 


इदानि सब्बथा लेसोकासपिदहनत्थं इत्थिनिमित्ते पुरिसनिमित्ते च लब्भमानं पवेसकाले अञ्जमञ्ञं फस्सारहं पदेसविसेसं विभजित्वा दस्सेन्तो “इत्थिनिमित्ते चत्तारि पस्सानी”तिआदिमाह। वातेन 
हि असम्फुट्ठे अल्लोकासे यत्थ कत्थचि एकेनपि पदेसेन छुपित्वा पवेसेन्तो “पवेसेती''ति वुच्चति। वेमज्झन्ति यथा चत्तारि पस्सानि असम्फुसन्तो पवेसेति, एवं कतविवरस्स इत्थिनिमित्तस्स हेट्टिमतलं 
वुच्चति, पुरिसनिमित्ते पन मज्झन्ति अग्गकोटिं सन्धाय वदति । उपरीति अग्गकोटितो उपरिभागप्पदेसो। इदञ्च मज्झेन समिञ्जित्वा पवेसेन्तस्स मज्झिमपब्बसमिञ्जितङ्गलि कत्थचि पवेसेन्तस्स अङ्गलिया 
मज्झिमपब्बपिट्टिसदिसं अङ्गजातस्स उपरिभागवेमज्झं सन्धाय वुत्तं । हेट्ठा पवेसेन्तोति इत्थिनिमित्तस्स हेट्टिमभागेन छुपन्तं पवेसेन्तो। मज्झेन पवेसेन्तोति अब्मन्तरतलं छुपित्वा मज्झेन पवेसेन्तो। कत्थचि 
अच्छुपन्तं पवेसेत्वा नीहरन्तस्स हि नत्थि पाराजिकं, दुक्कटं पन होति छिन्नसीसवत्थुस्मिं वट्टकते मुखे अच्छुपन्तं पवेसेत्वा नीहरन्तस्स विय। मज्झेनेव छुपन्तं पवेसेन्तोति अग्गकोटिया छुपन्तं पवेसेन्तो। 
मज्झिमपब्बपिट्टिया समिञ्जितङ्गुलिन्ति सम्बन्धो । अथ वा समिञ्जितङ्गुलि मञ्झिमपब्बपिट्टिया पवेसेन्तो वियाति योजेतब्बं । सङ्कोचेत्वाति निमित्तमज्झेन भिन्दित्वा । उपरिभागेनाति सङ्कोचितस्स 
उपरिभागकोटिया। इदानि पुरिसनिमित्तस्स हेट्ठा वृत्तेसु छसु ठानेसु उपरीति वृत्तद्ठानन्तरस्स वसेन विसुं चत्तारि पस्सानि गहेत्वा पुरिसनिमित्ते दसधा ठानभेदं दस्सेन्तो “तत्था”तिआदिमाह । हेट्ठा पन विसुं 
तानि अग्गहेत्वा “चत्तारि पस्सानी' ति वचनसामञ्ञतोपि विसुं विसुं लब्भमानानि एकच्चं गहेत्वा छ ठानानि वृत्तानि । तुलादण्डसदिसं पवेसेन्तस्साति उजुकं पवेसेन्तस्स। 


निमित्ते जातन्ति अत्तनो निमित्ते जातं। चम्मखीलन्ति निमित्ते उट्टितं चम्ममेव। “उण्णिगण्डो'तिपि वदन्ति। निमित्ते जातम्पि चम्मखीलादि निमित्तमेवाति आह “आपत्ति पाराजिकस्सा”ति। 
““उपहतकायप्पसाद” न्ति अवत्वा “नट्ठकायप्पसाद न्ति वचनं उपादिन्नभावस्स नत्थितादस्सनत्थं । तेनेवाह - “मतचम्मं वा सुक्खपीळकं वा ति। सति हि उपादिन्नभावे उपहतेपि कायप्पसादे 
उपहतिन्द्रियवत्थुस्मिं विय पाराजिकापत्तियेव सिया, मतचम्मं पन सुक्खपीळकञ्च अनुपादिन्नकं उपादिन्नकेयेव च पाराजिकापत्ति। तेनेवाह “आपत्ति दुक्कटस्सा”ति। न च एवं करोन्तस्स अनापत्ति 
सक्का वत्तुन्ति दुक्कटं वुत्तं, इत्थिनिमित्तस्स पन नट्टेपि उपादिन्नभावे पाराजिकापत्तियेव। मते अक्खायिते येभुस्येन अक्खायिते पाराजिकापत्तिवचनतो मेथुनस्सादेनाति इमिना कायसंसग्गरागं निवत्तेति। 
सति हि कायसंसग्गरागे सङ्घादिसेसोव सिया, बीजानिपि निमित्तसङ्ख्यं न गच्छन्तीति दुक्कटमेव वृत्तं । “निमित्तेन निमित्तं पवेसेती' ति हि वृत्तं। 


इदानि इमिस्सा मेथुनकथाय असब्मिरूपत्ता “ईदिसं ठानं कथेन्तेहि सुणन्तेहि च एवं पटिपज्जितब्ब'न्ति अनुसासन्तो “अयञ्च मेथुनकथा नामातिआदिमाह । मेथुनकथाय रागवुद्धिहेतुत्ता 
हासविसयत्ता च तदुभयनिवत्तनत्थं पटिकूलमनसिकारादीसु नियोजेति। पटिकूलमनसिकारेन हि रागो निवत्तति, समणसञ्ञादीसु पच्चुपट्टितेसु हासो निवत्तति । सत्तानुद्दयायाति सत्तानं अपायदुक्खादीहि 
अनुरक्खणत्थं | लोकानुकम्पायाति सत्तलोकविसयाय अनुकम्पाय। 


मुखं अपिधायाति मुखं अपिदहित्वा, येन केनचि पमादेन कदाचि मन्दहासो भवेय्य, तदा गरुत्तं कुप्पेव्य, तस्मा तादिसे काले गरुभावस्स अविकोपनत्थं बीजकेन मुखं पटिच्छादेत्वा निसीदितब्बन्ति 
अधिप्पायो। अथ वा मुखं अपिधायाति मुखं पिदहित्वाति अत्यो । बीजकेन मुखं पटिच्छादेत्वा हसमानेन न निसीदितब्बन्ति अयमेत्थ अधिप्पायो। दन्तविदंसकन्ति दन्ते दस्सेत्वा विवरित्वा चाति अत्थो। 
गब्भितेनाति सङ्कोचं अनापज्जन्तेन, उस्साहजातेनाति अत्यो। यदि हि “ईदिसं नाम असब्भिं कथेमी”ति सङ्कोचं आपज्जेय्य, अत्थविभावनं न सिया, तस्मा “तादिसेन सम्मासम्बुद्धेनपि ताव ईदिसं कथितं, 
किमङ्गं पनाहं कथेमी "ति एवं उस्साहजातेन कथेतब्बन्ति अधिप्पायो। सत्थुपटिभागेनाति सत्युकप्पेन, सत्थुसदिसेनाति अत्थो। 


मूलपञ्जत्तिवण्णना निट्टिता। 
अनुपञ्जत्तिवण्णना 


तिरच्छानेसु गतायाति तिरच्छानेसु उप्पन्नाय। यस्मा तिरच्छानगता नाम अतिखुद्दकापि होन्ति, येसं मग्गेसु तिलफलमत्तम्मि पवेसनं नप्पहोति, तस्मा न सब्बाव तिरच्छानगतित्थियो 
पाराजिकवत्थुभूताति पवेसनप्पहोनकवसेन लब्भमानकतिरच्छानगतित्थियो परिच्छिन्दित्वा दस्सेन्तो “पाराजिकवत्थुभूता एव चेत्था”तिआदिमाह। अपदानं अहिमच्छातिआदिगाथा पाराजिकवत्थूनं 
हेड्टिपरिच्छेददस्सनत्थं पोराणेहि ठपिता। तत्थ अहीति जातिनिद्देसेन सब्बापि सप्पजाति सङ्गहिताति आह - “अहिग्गहणेन...पे०... दीघजाति सङ्घहिता”ति। तत्थ गोनसाति सप्पविसेसा, येसं पिट्ठीसु 
महन्तानि मण्डलानि सन्दिस्सन्ति। मच्छग्गहणं ओदकजातिया उपलक्खणपदन्ति आह - “मच्छग्गहणेन...पे०... ओदकजाति सङ्गहिता ति । तेनेव मण्ड्ककच्छपानं सपादकत्तेपि ओदकजातिकत्ता 
सङ्गहो कतो। 


मुखसण्ठानन्ति ओइचम्मसण्ठानं । बणसङ्केषं गच्छतीति वणसङ्गहं गच्छति नवसु वणमुखेसु सङ्गहितत्ताति अधिप्पायो। वणे थुल्लच्चयञ्च “अमग्गेन अमग्गं पवेसेति, आपत्ति थुल्लच्चयस्सा"ति 
इमस्स बसेन वेदितब्बं । तस्मिञ्हि सृतते द्वीसु सम्भिन्नवणेसु एकेन वणेन पवेसेत्वा दुतियेन नीहरन्तस्स थुल्लच्चयं वृत्तं। वक्खति च “इमस्स सुत्तस्स अनुलोमवसेन सब्बत्थ वणसस्लिपे थुल्लच्चयं 
वेदितब्ब''न्ति (पारा० अट्टु० १.६६) । कुक्कुटिग्गहणम्पि सब्बाय पक्खिजातिया उपलक्खणपदन्ति आह - “कुक्कुटिग्गहणेन...पे०... पक्खिजाति सङ्गहिता”ति। मज्जारिग्गहणम्पि चतुप्पदजातिया 
उपलक्खणपदन्ति दडुब्बं। तेनाह -- “मज्जारिग्गहणेन...पे०... चतुप्पदजाति सङ्गहिता”ति। रुक्खसुनखा नाम कलन्दकातिपि वदन्ति । मङ्कुसाति नहुला। 


पराजित-सद्दो उपसग्गस्स वुद्धि कत्वा त-कारस्स च क-कारं कत्वा पाराजिकोति निदिट्दोति आह “पाराजिकोति पराजितो”ति। “कत्थचि आपत्तीति 'पाराजिकेन धम्मेन अनुद्धंसेय्यातिआदीसु 
(पारा० ३८४, ३९१), कत्थचि सिक्खापदन्ति इदं पन दिस्वा जानितब्न” न्ति गण्ठिपदेसु वुत्तं । पराजयतीति पाराजिकं, पाराजिकाति च कत्तुसाधनेन पाराजिक-सद्देन सिकखापदं आपत्ति च वुच्चतीति 
दस्सेन्तो आह “यो तं अतिक्कमती”तिआदि। पुग्गलो पन कम्मसाधनेन पाराजिक-सद्देन बुच्चतीति दस्सेन्तो आह “पुग्गलो यस्मा पराजितो”तिआदि। 


एतमेव हि अत्थं सन्धायाति “तं आपत्ति आपन्नो पुग्गलो पराजितो होति पराजयमापन्नो "ति एतमत्थं सन्धाय। चुतो परद्धोतिआदिना हि तं आपत्ति आपन्नपुग्गलो चुतो होति पराजितो पराजयं 
आपन्नोति अयमत्थो विञ्ञायति, न पन पुग्गलो पाराजिको नाम होतीति एतमत्थं सन्धायाति एवमत्थो गहेतब्बो। न हि परिवारेपि गाथा पुग्गलवुत्तिपाराजिकसददनिब्बचनदस्सनत्थं वुत्ता आपत्तिवृत्तीनं 
पाराजिका-दिसद्दानं निब्बचनविभागप्पसङ्ग वृत्तत्ता। अयञ्हि परिवारगाथाय अत्थो (परि० अट्टु० ३३९) - यदिदं पुग्गलापत्तिसिक्खापदपाराजिकेसु आपत्तिपाराजिकं नाम वुत्तं, तं आपज्जन्तो पुग्गलो यस्मा 
पराजितो पराजयमापन्नो सद्धमा चुतो परद्धो भट्टो निरङ्कतो च होति, अनीहटे तस्मिं पुग्गले पुन उपोसथपवारणादिभेदो संवासो नत्थि, तेनेतं इति वुच्चति तेन कारणेन एतं आपत्तिपाराजिकं इति वुच्चतीति। 
अयं पनेत्थ सङ्घेपत्थो - यस्मा पराजितो होति एतेन, तस्मा एतं पाराजिकन्ति वुच्चतीति। परिभट्टोति सासनतो भट्टो, परिहीनोति अत्थो। छिन्नोति अन्तरा खण्डितो। 


सद्धिं योजनायाति पदयोजनाय सदधि । चतुब्ब्रिधं सङ्घकम्मन्ति अपलोकनादिवसेन चतुब्बिधं कम्मं । सीमापरिच्छिन्नेहीति एकसीमापरियापन्नेहि । पकतत्ता नाम पाराजिकं अनापन्ना अनुक्खित्ता 
च। पञ्चविधोपीति निदानुद्देसादिवसेन पञ्चविधोपि। नहापितपुब्बकानं विय ओधिसअनुञ्ञातं ठपेत्वा अवसेसं सब्बम्पि सिक्खापदं सब्बेहिपि लज्जीपुग्गलेहि अनतिक्कमनीयत्ता वुत्तं “सब्ब्रेहिपि 
लज्जीपुग्गलेहि समं सिक्खितब्बभावतो”ति। समन्ति सदधि, एकप्पहारेन वा । सिक्खितब्बभावतोति अनतिक्कमनवसेन उग्गहपरिपुच्छादिना च सिक्खितब्बभावतो | सामञ्जसिक्खापदेसु “इदं तया न 

सिक्खितब्ब"न्ति एवं अबहिकातब्बतो “न एकोपि ततो बहिद्धा सन्दिस्सती ति वृत्तं। यं तं वृत्तन्ति सम्बन्धो। 


५६. न केवलं इत्थिया एव निमित्तं पाराजिकवत्थूति इमिना केवलं इत्थिया एव निमित्तं पाराजिकवत्थु न होति, अथ खो उभतोब्यञ्जनकपण्डकपुरिसानम्पि निमित्तं पाराजिकवत्थूति दस्सेति। न 
च मनुस्सित्थिया एवाति इमिना पन मनुस्सित्थिया एव निमित्तं पाराजिकवत्थु न होति, अमनुस्सित्थितिरच्छानगतित्थिअमनुस्सुभतोब्यञ्जनकादीनम्पि निमित्तं पाराजिकवत्थूति दस्सेति। “वत्थुमेव न 
होतीति अमनुस्सित्थिपसङ्गेन आगतं सुवण्णरजतादिमयं पटिकिखिपती”ति तीसुपि गण्ठिपदेसु वृत्तं, तं युत्तं विय न दिस्सति। न हि इतो पुब्बे अमनुस्सित्थिग्गहणं कतं अत्थि, येन तप्पसङ्गो सिया । इदानेव 
हि “तिस्सो इत्थियो"तिआदिना अमनुस्सित्थिग्गहणं कतं, न च अमनुस्सित्थिग्गहणेन सुबण्णरजतादिमयानं पसङ्गो युत्तो मनुस्सामनुस्सतिरच्छानजातिवसेन तिविधा कत्वा पाराजिकवत्थुभूतसत्तानं 
निद्देसेन सुवण्णरजतादिमयानं पसङ्गस्स निवत्तितत्ता। तथा हि इत्थिपुरिसादीसु मनुस्सामनुस्सादीसु वा कञ्चि अनामसित्वा अविसेसेन “मेथुनं धम्मं पटिसेवेय्या ति एत्तकमेव मातिकायं वृत्तं। तस्स 
पदभाजने च “पटिसेवति नामा”ति मातिकं पदं उद्धरित्वा “यो निमित्तेन निमित्तं अङ्गजातेन अङ्गजातं अन्तमसो तिलफलमत्तम्पि पवेसेति, एसो पटिसेवति नामा"ति पटिसेवनाकारोव दस्सितो, न पन 
पाराजिकवत्थुभूतनिमित्तनिस्सया मनुस्सामनुस्सतिरच्छानगता इत्थिपुरिसपण्डकउभतोब्यञ्जनका नियमेत्वा दस्सिता, तस्मा “इत्थिया एव नु खो निमित्तं पाराजिकवत्थु, उदाहु अञ्जेसम्पी”ति एवमादि 
सन्देहो सिया, निमित्तवोहारो च सुवण्णरजतादिमयरूपकेसु च लब्मतियेव। तेनेव बिनीतबत्थूसु (पारा० ७१) “लेपचित्तस्स निमित्तं अङ्गजातेन छुपि, दारुधीतलिकाय निमित्तं अङ्गजातेन छुपी 'ति वुत्तं, 
तस्मा निमित्तसामञ्ञतो “सुवण्णरजतादिमयानम्पि निमित्तं पाराजिकवत्थु होति, न होतीति कस्सचि आसङ्का सिया। तेनेव “लेपचित्तादिवत्थूसु तस्स कुक्कुच्चं अहोसी" ति वुत्तं। तस्मा 
तदासङ्कानिवत्तनत्थं पाराजिकवत्थुभूतसत्तनियमनत्थञ्च जातिवसेन मनुस्सामनुस्सादितो तिधा कत्वा पाराजिकवत्थुभूते सत्ते भगवा विभजित्वा दस्सेति, तस्मा “वत्थुमेव न होतीति निमित्तसामञ्जतो 
पसङ्गागतं सुवण्णरजतादिमयानं निमित्तं पटिक्खिपतीति वत्तब्बं। 


तयो मग्गेति भुम्मत्थे उपयोगवचनन्ति आह “तीसु मग्गेसूति अत्थो वेदितब्बो”ति। एवं सब्बत्थाति इमिना “द्वे मग्गे”ति एत्थापि द्वीसु मग्गेसूति अत्थो वेदितब्बोति अतिदिस्सति। 
अनुपञ्चत्तिवण्णना निड्टिता। 
पठमचतुक्ककथावण्णना 


५७. अस्साति आख्यातिकपदन्ति तस्स अत्थं दस्सेन्तो “होती”ति आह । गण्ठिपदेसु पन “अस्साति पुग्गलं परामसित्वा होतीति वचनसेसो दस्सितो”तिपि अत्थविकप्पो दस्सितो, न सो सुन्दरतरो। 
यदि हि वचनसेसो अधिप्पेतो सिया, “होतीति वत्तब्बं, तेनेव अञ्जस्मिं अत्थविकप्पे होतीति वचनसेसो कतो। 


५८. सादियन्तस्सेवाति एत्थ सादियनं नाम सेवेतुकामताचित्तस्स उपद्वापनन्ति आह “पटिसेवनचित्तसमङ्गिस्सा"ति। ““पटिपक्खं अत्थयन्तीति सिक्खाकामानं भिकखूनं पटिपक्खं दुस्सीलभावं 
अत्थयन्ती”ति गण्ठिपदेसु वृत्तं । अत्तनो वेरिपुग्गलस्स पन पटिपवखभूतं कञ्चि अमित्तं अत्थयन्ति गवेसन्तीति एवमेत्थ अत्थो दडब्ो। पच्चत्थिका हि अत्तनो वेरिं नासेतुकामा तस्स पटिपक्खभूतं कञ्चि 
अमित्तं अत्तनो सहायभावमुपगच्छन्तं इच्छन्ति। राजपच्चत्थिकादीनं उपरि वक्खमानत्ता तदनुरूपवसेन अत्थं दस्सेन्तो “भिक्खू एव पच्चत्थिका भिक्खुपच्चत्थिका ति आह। “भिक्खुस्स पच्चत्थिका 
भिक्खुपच्चत्थिका ति एवं पन वुच्चमाने भिक्खुस्स पच्चत्थिका राजादयोपि एत्थेव सङ्गस्हन्तीति राजपच्चत्थिकादयो विसुं न वत्तब्बा सियुं, अञ्ञत्थ पन भिक्खुस्स पच्चत्थिका भिक्खुपच्चत्थिकाति 
अयमत्यो लब्भतेव “सासनपच्चत्थिका”ति यथा। इस्सापकताति परेसं लाभसक्कारादिअसहनलक्खणाय इस्साय अभिभूता । निष्परिष्फन्दन्ति परिप्फन्दविरहितं, यथा चलितुं परिवत्तितुं न सक्कोति, तथा 
गहेत्वाति अत्थो। सम्पयोजेन्तीति वच्चमग्गेन सद्धि योजेन्ति। 


तस्मिं खणेति तस्मिं पवेसनक्खणे, अग्गतो याव मूला पवेसनकालो “पवेसनक्खणो"ति वुच्चति । सादियनं नाम सेवनचित्तस्स उप्पादनन्ति आह “सेबनचित्तं उपट्ठापेती”ति। पविटुकालेति 
अङ्गजातस्स यत्तकं ठानं पवेसनारहं, तत्तकं अनवसेसतो पविट्ठकाले। एवं पविट्टस्स उद्धरणारम्भतो अन्तरा ठितकालो ठितं नाम। अट्टकथायं पन मातुगामस्स सुक्कविस्सट्टि पत्वा सब्बथा वायमतो 
ओरमित्वा ठितकालं सन्धाय ““सुक्कविस्सट्टिसमये "ति वृत्तं। उद्धरणं नाम याव अग्गा नीहरणकालोति आह - “नीहरणकाले पटिसेबनचित्तं उपट्ठापेती”ति। अङ्गारकासुन्ति अङ्गाररासि । एवरूपे 
काले असादियनं नाम न सब्बेसं विसयोति आह “इमञ्हि एवरूपं आरद्धविपस्सक ˆ न्तिआदि। एकादसहि अग्गीहीति रागदोसमोहजातिजरामरणसोकपरिदेवदुक्खदोमनस्सृपायाससङ्घातेहि एकादसहि 
अग्गीहि। रागादयो हि अनुडहनड्टेन “अग्गी"ति वुच्चन्ति। ते हि यस्स सन्ति, तं निडहन्ति, महापरिळाहा च होन्ति दुन्निब्बापया च। भगवता च दुम्मङ्कनं पुग्गलानं निग्गहो इच्छितोयेबाति आह - 
““पच्चत्थिकानञ्चस्स मनोरथविघातं करोन्तो”ति। अस्साति असादियन्तस्स यथावुत्तगुणसमङ्गिस्स। 


पठमचतुक्ककथावण्णना निद्टिता। 
एकूनसत्ततिद्विसतचतुक्ककथावण्णना 


५९-६०. अवखायितनिमित्ता अक्खायित-सह्देन वृत्ता उत्तरपदलोपेनाति आह “सोणसिङ्गालादीहि अक्खायितनिमित्त”न्ति। अकखायितं निमित्तं यस्सा सा अक्खायितनिमित्ता। 
“जागरन्ति''न्तिआदि विसेसनरहितत्ता “सुद्धिकचतुक्कानी ति वृत्तं। 


समानाचरियका थेराति एकाचरियस्स पाठकन्तेवासिका। महाभयेति ब्राह्मणतिस्सभये | गङ्गाय अपरभागो अपरगङ्ग । वत रेति गरहत्थे निपातो। अविस्सञ्जन्तेन कि कत्तब्बन्ति आह “निच्चकालं 
सोतब्ब'न्तिआदि। एवं बिनयगरुकानन्ति इमिना उपरि तेहि वुच्चमानविनिच्छयस्स गरुकरणीयताय कारणं वृत्तं । सब्बं परियादियित्वाति सब्बं पाराजिकक्खेत्तं अनवसेसतो गहेत्वा । सोतं छिन्दित्वाति 
पाराजिककखेत्ते वीतिक्कमसोतं छिन्दित्वा । अपञ्जत्तभावतो युत्तिअभावतो च “पाराजिकच्छाया पनेत्थ न दिस्सती”ति वुत्तं। केचि पन “उपड्डक्खायितभावस्स दुब्बिनिच्छयत्ता तत्थ पाराजिकं न 
पञ्जपेसी ति वदन्ति, तं अकारणं, न च दुब्बिनिच्छयता अपञ्जत्तिकारणं येभुय्यक्खायितादीसुपि दुन्बिनिच्छयभावस्स समानत्ता। उपड्डक्खायिततो हि किञ्चिदेव अधिकं ऊनं वा यदि खायितं सिया, तम्पि 
येभुय्येन खायितं अकखायितन्ति सङ्ख्यं गच्छतीति उपड्डक्खायितमिव येभुय्यक्खायितादीनिपि दुब्बिनिच्छयानेव। अपिच उपड्डक्खायितं यदि सभावतो पाराजिककखेत्तं सिया, न तत्थ भगवा दुब्बिनिच्छयन्ति 
पाराजिकं न पञ्ञपेति। 


इदानि थेरेन कतविनिच्छयमेव उपत्थम्भेत्वा अपरम्पि तत्थ कारणं दस्सेन्तो “अपिचा”तिआदिमाह। निमित्ते अप्पमत्तिकापि मंसराजि सचे अवसिद्ठा होति, तं येभुव्यक्खायितमेव होति, ततो परं पन 
सब्बसो खायिते निमित्ते दुक्कटमेवाति दस्सेन्तो आह “ततो परं थुल्लच्चयं नत्थी”ति। अथ वा येभुय्येन खायितं नाम वच्चमग्गपस्सावमग्गमुखानं चतूसु कोट्ठासेसु द्वे कोट्ठासे अतिक्कम्म याव 
ततियकोड्डासस्स परियोसाना खादितं, ततो परं पन ततियकोड्डासं अतिक्कम्म याव चतुत्थकोड्ठासस्स परियोसाना खादितं दुक्कटवत्थूति वेदितब्बं । मतसरीरस्मिंयेव वेदितब्बन्ति “मतं येभुय्येन 
अक्खायित”न्तिआदिवचनतो। “यदिपि निमित्तं सब्बसो खायितन्तिआदि सब्बं जीवमानकसरीरमेव सन्धाय वुत्त''न्ति महागण्ठिपदे वृत्तं। केनचि पन “तं वीमंसित्वा गहेतब्ब”न्ति लिखितं । किमेत्थ 
वीमंसितब्बं जीवमानकसरीरस्सेव अधिकतत्ता मतसरीरे लब्भमानस्स विनिच्छयस्स विसुं वक्खमानत्ता च। तेनेव मातिकाइकथायम्पि (कङ्का० अट्टु० पठमपाराजिकवण्णना) - 


“जीवमानकसरीरस्स वृत्तप्पकारे मग्गे सचेपि तचादीनि अनवसेसेत्वा सब्बसो छिन्ने निमित्तसण्ठानमत्तं पञ्जायति, तत्थ अन्तमसो अङ्गजाते उद्टिकं अनट्टकायप्पसादं पीळकं वा चम्मखीलं 
वा पवेसेन्तस्सपि सेवनचित्ते सति पाराजिकं, नट्ठकायप्पसादं सुक्खपीळकं वा मतचम्मं वा लोम॑ वा पवेसेन्तस्स दुक्कटं । सचे निमित्तसण्ठानमत्तम्पि अनवसेसेत्वा सब्बसो मग्गो उप्पाटितो, तत्थ 
उपक्कमतो वणसङ्केपवसेन थुल्लच्चय'न्ति - 


जीवमानकसरीरस्मिंयेव यथावुत्तविनिच्छयो दस्सितो। 

सब्बसो खायितन्ति निमित्तप्पदेसे बहिट्टितं छविचम्मं सब्बसो छिन्दित्वा सोणसिङ्गालादीहि खायितसदिसं कतं। तेनेवाह “छविचम्मं नत्थीति। निमित्तमंसस्स पन अब्मन्तरे छविचम्मस्स च 
विज्जमानत्ता “निमित्तसण्ठानं पञ्ञायती'”ति वुत्तं । तेनेवाह “पवेसनं जायती”ति। निमित्तसण्ठानं पन अनवसेसेत्वाति निमित्ताकारेन ठितं छविचम्ममंसादिं अनवसेसेत्वा । जीवमानकसरीरे 
लब्ममानविसेसं दस्सेत्वा इदानि मतसरीरे लब्ममानविसेसं दस्सेन्तो आह “मतसरीरे पना”तिआदि। 


मनुस्सानं जीवमानकसरीरेतिआदिना पन अक्खिआदयोपि वणसङ्गहं गच्छन्तीति वणेन एकपरिच्छेदं कत्वा अक्खिआदीसुपि थुल्लच्चयं वुत्तं । तेसञ्च वणसङ्गहो “नवद्वारो महावणो”ति (मि० प° 
२.६.१) एवमादिसुत्तानुसारेन वेदितब्बो। तिरच्छानगतानं अक्खिकण्णवणेसु दुक्कटं पन अट्ठकथाप्पमाणेन गहेतब्बं । यथा हि मनुस्सामनुस्सतिरच्छानगतेसु वच्चमग्गपस्सावमग्गमुखानं पाराजिकवत्थुभावे 
नानाकरणं नत्थि, एवं अक्खिआदीनम्पि थुल्लच्चयादिवत्थुभावे निन्नानाकरणेन भवितनब्बं । वणे थुल्लच्चयञ्च “अमग्गेन अमग्गं पवेसेति, आपत्ति थुल्लच्चयस्सा^ति (पारा० ६६) सामञ्जतो वृत्तं, न पन 
““मनुस्सान”न्ति विसेसनं अत्थि। यदि च तिरच्छानगतानं वणेसु थुल्लच्चयेन न भवितब्बं, पतङ्गमुखमण्डूकस्स मुखसण्ठाने वणसङ्घेपतो थुल्लच्चयं न वत्तब्बं, वुत्तञ्च, तस्मा अट्ठकथाचरिया एवेत्थ 
पमाणं । भगवतो अधिप्पायञ्जुनो हि अट्ठकथाचरिया। तेनेव वुत्तं “बुद्धेन धम्मो विनयो च वृत्तो, यो तस्स पृत्तेहि तथेव जातो"तिआदि (पारा० अद्टु० १.) । मनुस्सानन्ति इत्थिपुरिसपण्डकउभतोब्यञ्जनकानं 
सामञ्जतो वृत्तं। बत्थिकोसेसूति वत्थिपुटेसु पुरिसानं अङ्गजातकोसेसु। मतसरीरं याव उद्धुमातकादिभावेन कुथितं न होति, ताव अल्लसरीरन्ति वेदितब्बं। तेनाह - “यदा पन सरीरं उद्धुमातकं 
होती”तिआदि। पाराजिकवत्थुञ्च थुल्लच्चयवत्थुञ्च विजहतीति एत्थ पाराजिकवत्थुभावं थुल्लच्चयवत्थुभावञ्च विजहतीति अत्थो वेदितब्बो । मतानं तिरच्छानगतानन्ति सम्बन्धो। 


मेथुनरागेन वत्थिकोसं पवेसेन्तस्स थुल्लच्चयं वुत्तन्ति आह “पत्थिकोसं अप्पवेसेन्तो”ति। इत्थिया अप्पवेसेन्तोति इत्थिया निमित्तं अप्पवेसेन्तो। अप्पबेसेन्तोति च पवेसनाधिप्पायस्स अभावं 
दस्सेति। पवेसनाधिप्पायेन बहि छुपन्तस्स पन मेथुनस्स पुब्बपयोगत्ता दुक्कटेनेव भवितब्बं। निमित्तेन निमित्तं छुपति, थुल्लच्चयन्ति इदं “न च, भिक्खवे, रत्तचित्तेन अङ्गजातं छुपितब्बं, यो छुपेय्य, 
आपत्ति थुल्लच्चयस्सा"ति (महाव० २५२) इमस्स सृत्तस्स बसेन वृत्तं। तत्थ च केसञ्चि अञ्जथापि अत्थविकप्पस्स विधि दस्सेन्तो “महाअटुकथायं पना तिआदिमाह। तत्थ किञ्चापि “कत्वा 
महाअट्ठकथं सरीर न्ति (पारा० अट्ट० १.गन्यारम्भकथा) वुत्तं, तथापि सेसअट्ठकथासु “मेथुनरागेन मुखेना“ति वचनस्स अभावं दस्सेतुं “महाअट्टकथायं पना" ति वुत्तं। “अङ्गजातेना”ति अवृत्तत्ता 
“अविसेसेना  ति वृत्तं। 


इदानि महाअट्ठकथं पाळिया संसन्दित्वा दस्सेन्तो “यं ताव महाअट्डकथाय न्तिआदिमाह । इतरथा हि दुक्कटं सियाति पकतिमुखेन छुपन्तस्स विसाणादिग्गहणे विय दुक्कटं सिया। एवं 
महाअट्ठकथं पाळिया संसन्दित्वा इदानि तत्थ केसञ्चि अञ्ञथा अत्थविकपं दस्सेन्तो “केचि पना”तिआदिमाह । सङ्घादिसेसोति कायसंसग्गसिक्खापदेन सङ्घादिसेसो । वुत्तनयेनेवाति मेथुनरागेनेव । 
“निमित्तमुखेना' ति वृत्तत्ता तिरच्छानगतित्थिया पस्सावमग्गं मेथुनरागेन पकतिमुखेन छुपन्तस्स दुक्कटन्ति वेदितब्बं । कायसंसग्गरागेन दुक्कटन्ति निमित्तमुखेन वा पकतिमुखेन वा कायसंसग्गरागेन 
छुपन्तस्स दुक्कटमेव । 


एकूनसत्ततिद्विसतचतुक्ककथावण्णना निट्टिता। 
सन्थतचतुक्कभेदकथावण्णना 


६१-२. पटिपन्नकस्साति आरद्धविपस्सकस्स | उपादिन्नकन्ति कायिन्द्रियं सन्धाय वुत्तं । उपादिन्नकेन फुसतीति उपादिन्नकेन फुसीयति घट्टीयतीति एवं कम्मनि य-कारलोपेन अत्थो वेदितब्बो। 
अथ वा एवं करोन्तो किञ्चि उपादिन्नकं उपादिन्नकेन न फुसति न घट्टेतीति एवमेत्थ अत्थो दट्टुब्बो। लेसं ओड्देस्सन्तीति लेसं समुठ्ठापेस्सन्ति, परिकप्पेस्सन्तीति वुत्तं होति। सन्थतादिभेदेहि भिन्दित्वाति 
सन्थतादिविसेसनेहि विसेसेत्वा, सन्थतादीहि चतूहि योजेत्वाति वुत्तं होति। 


सन्थतायाति एकदेसे समुदायवोहारो “पटो दड्डो तिआदीसु विय । तथा हि पटस्स एकदेसेपि दडे “पटो दड्डो ति वोहरन्ति, एवं इत्थिया वच्चमग्गादीसु किस्मिज्चि मग्गे सन्थते इत्थी “सन्थता”ति 
बुच्चति। तेनाह “सन्थता नामा तिआदि। वत्थादीनि अन्तो अप्पवेसेत्वा बहि ठपेत्वा बन्धनं सन्धाय “पलिवेठेत्वा ति वुत्तं । एकदेसे समुदायवोहारवसेनेव भिक्खुपि “सन्थतो”ति वुच्चतीति आह 
“सन्थतो नामा”तिआदि। यत्तके पविट्रेतितिलफलमत्ते पविट्दे। अक्खिआदिम्हि सन्थतेपि यथावत्थुकमेवाति आह “थुल्लच्चयक्खेत्ते थुल्लच्चयं, दुक्कटक्खेत्ते दुक्कटमेव होती”ति। 


खाणुँ घट्टेन्तस्स दुक्कटन्ति इत्थिनिमित्तस्स अन्तो खाणुं पवेसेत्वा समतलं अतिरित्त वा खाणुं घट्टेन्तस्स दुक्कटं पवेसाभावतो। सचे पन ईसकं अन्तो पविसित्वा ठितं खाणुकमेव अङ्गजातेन छुपति, 
पाराजिकमेव | तस्स तलन्ति वेळुनळादिकस्स अन्तोतलं। विनीतवत्थूसु “तेन खो पन समयेन अज्ञजतरो भिक्खु सीवथिकं गन्त्वा छिन्नसीसं पस्सित्वा वट्टकते मुखे अच्छुपन्तं अङ्गजातं पवेसेसि। तस्स 
कुक्कुच्चं अहोसि...पे०... अनापत्ति भिक्खु पाराजिकस्स, आपत्ति दुक्कटस्सा”ति वुत्तत्ता तस्स सुत्तस्स अनुलोमतो “आकासगतमेव कत्वा पवेसेत्वा नीहरति, दुक्कट'न्ति (पारा० ७३) वृत्तं। बहिद्धा 
खाणुकेति अन्तोपवेसितवेणुपब्बादिकस्स बहि निक्खन्तखाणुके । मेथुनरागेन इन्द्रियबद्धआनिन्द्रियबद्धसन्तानेसु यत्थ कत्थचि उपक्कमन्तस्स न सक्का अनापत्तिया भवितुन्ति “दुक्कटमेवा ति वृत्तं। 
तेनेव विनीतवत्थुम्हि अट्टिकेसु उपक्कमन्तस्स दुक्कटं वृत्तं । 


सन्थतचतुक्कभेदकथावण्णना निड्टिता। 
राजपच्चत्थिकादिचतुक्कभेदकथावण्णना 


६५. सामञ्जजोतनाय पकरणतो विसेसविनिच्छयोति आह “धुत्ताति मेथुनुपसंहितखिट्टापसुता”तिआदि। इदानि सामञ्जतोपि अत्थसम्भवं दस्सेन्तो “इत्थिधुत्तसुराधुत्तादयो वा”ति आह। 
हदयन्ति हदयमंसं। 


सब्बाकारेन चतुक्कभेदकथावण्णना निट्टिता। 
आपत्तानापत्तिवारवणणना 


६६. पटिञ्ञाकरणं नत्थीति पुच्छितब्बाभावतो। न हि दूसको “केन चित्तेन वीतिक्कमं अकासि, जानित्वा अकासि, उदाहु अजानित्वा”ति एवं पुच्छाय अरहति । तत्थेवाति वेसालियं महावने एव। 
सब्बङ्गगतन्ति ठपेत्वा केसलोमदन्तनखानं मंसविनिमुत्तट्ठानञ्चेव थद्भसुक्खचम्मञ्च उदकमिव तेलबिन्दु अवसेससन्बसरीरं ब्यापेत्वा ठितं । सरीरकम्पादीनीति आदि-सद्देन अवखीनं पीतवण्णादिं 
सङ्गण्हाति। पित्तकोसके ठितन्ति हदयपप्फासानं अन्तरे यकनमंसं निस्साय पतिट्टिते महाकोसातकीकोससदिसे पित्तकोसे ठितं। कुपितेति पित्तकोसतो चलित्वा बहि निक्खन्ते। 


विस्सइचित्तोति विस्सद्गुपकतिचित्तो। यक्खुम्मत्तकोति यकखा किर यस्स चित्तं खिपितुकामा होन्ति, तस्स सेतमुखं नीलोदरं सुरत्तहत्थपादं महासीसं पज्जलितनेत्तं भेरवं वा अत्तभावं निम्मिनित्वा 
दस्सेन्ति, भेरवं वा सहं सावेन्ति, कथेन्तस्सेव वा मुखेन हत्थं पक्खिपित्वा हदयमंसं मदन्ति, तेन सो सत्तो उम्मत्तको होति खित्तचित्तो। तेनेवाह “भेरवानि वा आरम्मणानि दस्सेत्वा”तिआदि। तत्थ 
भेरवानीति दस्सनमत्तेनेव सत्तानं भयं छम्भितत्तं लोमहंसं उप्पादेतुं समत्थानि । निच्चमेव उम्मत्तको होतीति यस्स पित्तकोसतो पित्तं चलित्वा बहि निक्खन्तं होति, तं सन्धाय वुत्तं। यस्स पन पित्तं चलित्वा 
पित्तकोसेयेव ठितं होति बहि अनिक्खन्तं, सो अन्तरन्तरा सञ्जं पटिलभति, न निच्चमेव उम्मत्तको होतीति वेदितब्बं। अत्वाति सञ्जापटिलाभेन जानित्वा। अधिमत्तायाति अधिकप्पमाणाय। 


आपत्तानापत्तिवारवण्णना निट्टिता। 


पदभाजनीयवण्णना निट्टिता। 

पकिण्णककथावण्णना 


पकिण्णकन्ति वोमिस्सकनयं। समुट्ठानन्ति उप्पत्तिकारणं। किरियातिआदि निदस्सनमत्तं, अकिरियादीनम्पि सङ्गहो दट्टुब्बो । वेदनायाति सहयोगे करणवचनं, वेदनाय सह कुसलञ्चाति वुत्तं होति। 
सब्बसङ्गाहकवसेनाति सब्बेसं सिकखापदानं सङ्गाहकवसेन। छ सिक्खापदसमुड्टानानीति कायो वाचा कायवाचा कायचित्तं वाचाचित्तं कायवाचाचित्तन्ति एवं वृत्तानि छ आपत्तिसमुट्ठानानि। आपत्तियेव हि 
सिक्खापदसीसेन वृत्ता। समुड्ठानादयो हि आपत्तिया होन्ति, न सिक्खापदस्स, इमेसु पन छसु समुद्टानेसु पुरिमानि तीणि अचित्तकानि, पच्छिमानि सचित्तकानि। तेसु एकेन वा द्वीहि वा तीहि वा चतूहि वा छहि 
वा समुट्टानेहि आपत्तियो समुटुहन्ति, पञ्चसमुट्ठाना आपत्ति नाम नत्थि। तत्थ एकसमुट्ठाना चतुत्थेन च पञ्चमेन च छट्ठेन च समुट्ठानेन समुट्ठाति, न अञ्चेन। द्विसमुट्ठाना पठमचतुत्थेहि च दुतियपञ्चमेहि च 
ततियछट्टेहि च चतुत्थछट्ठेहि च पञ्चमछट्रेहि च समुट्ठानेहि समुद्ठाति, न अञ्जेहि । तिसमुट्ठाना पठमेहि च तीहि, पच्छिमेहि च तीहि समुद्दानेहि समुट्ठाति, न अञ्जेहि । चतुसमुद्ठाना पठमततियचतुत्थछट्टेहि च 
दुतियततियपञ्चमषट्ठेहि च समुट्ठानेहि समुट्ठाति, न अञ्जेहि। छसमुट्टाना छहिपि समुट्ठाति । 


सिक्खापदं नाम अत्थि छसमुट्ठानन्ति एत्थापि सिकखापदसीसेन आपत्ति वुत्ताति वेदितब्बा । तेनेव वक्खति “सब्बज्चेतं आपत्तियं युज्जति, सिकखापदसीसेन पन सब्बअट्ठकथासु देसना 
आरुळ्हा”ति। कायादीहि छहि समुद्दानं उप्पत्ति, छ वा समुद्ठानानि एतस्साति छसमुट्ठानं। अत्थि चतुसमुट्ठानन्ति कायो कायवाचा कायचित्तं कायवाचाचित्तन्ति इमानि चत्तारि, वाचा कायवाचा वाचाचित्तं 
कायवाचाचित्तन्ति इमानि वा चत्तारि समुट्टानानि एतस्साति चतुसमुट्ठानं। अत्थि तिसमुट्ठानन्ति कायो वाचा कायवाचाति इमानि तीणि, कायचित्तं वाचाचित्तं कायवाचाचित्तन्ति इमानि वा तीणि समुट्टानानि 
एतस्साति तिसमुठ्ठानं । द्विसमुद्ठानं एकसमुट्ठानञ्च समुड्ठानसीसवसेन दस्सेन्तो “अत्थि कथिनसमुट्ठान ' न्तिआदिमाह । तेरस हि समुट्ठानसीसानि पठमपाराजिकसमुट्ठानं अदिन्नादानसमुट्ठानं 
सञ्चरित्तसमुट्ठानं समनुभासनसमुट्ठानं कथिनसमुट्ठानं एळकलोमसमुट्ठानं पदसोधम्मसमुट्ठानं अद्भानसमुद्दानं थेय्यसत्थसमुट्वानं धम्मदेसनासमुट्ठानं भूतारोचनसमुट्ठानं चोरिवुद्ठापनसमुट्ठानं 
अननुञ्जातसमुट्टानन्ति। 


तत्थ “अत्थि छसमुट्ठान न्ति इमिना सञ्चरित्तसमुट्ानं वुत्तं । “अत्थि चतुसमुद्ठान न्ति इमिना पन अद्धानसमुट्ठानं अननुञ्जातसमुद्ठानञ्च सङ्गहितं । यञ्हि पठमततियचतुत्थछट्ठेहि समुट्ठाति, इदं 
अद्धानसमुट्टानं । यं पन दुतियततियपञ्चमछट्टेहि समुट्ठाति, इदं अननुञ्जातसमुट्ठानं। “अत्थि तिसमुट्टान न्ति इमिना अदिन्नादानसमुट्ठानं भूतारोचनसमुट्ठानञ्च सङ्गहितं । यञ्हि सचित्तकेहि तीहि समुट्ठानेहि 
समुट्टाति, इदं अदिन्नादानसमुट्ठानं । यं पन अचित्तकेहि तीहि समुट्ठाति, इदं भूतारोचनसमुट्ठानं । “ अत्थि कथिनसमुड्ठान "न्तिआदिना पन अवसेससमुट्ठानसीसेन द्विसमुट्ठानं एकसमुट्ठानञ्च सङ्गण्हाति। तथा 
हि यं ततियछट्टेहि समुड्ठाति, इदं कथिनसमुट्ठानन्ति वुच्चति। यं पठमचतुत्थेहि समुद्ठाति, इदं एळकलोमसमुट्ठानं । यं छट्टेनेव समुड्ठाति, इदं धुरनिकखेपसमुड्डानं, समनुभासनसमुट्डानन्तिपि तस्सेव नामं। आदि- 
सहदसङ्गहितेसु पन पठमपाराजिकसमुट्ठानपदसोधम्मथेय्यसत्थधम्मदेसनाचोरिवुद्टापनसमुट्ठानेसु यं कायचित्ततो समुड्ठाति, इदं पठमपाराजिकसमुट्ठानं । यं दुतियपञ्चमेहि समुट्ठाति, इदं पदसोधम्मसमुट्ठानं । यं 
चतुत्थछट्टेहि समुड्ठाति, इदं थेय्यसत्थसमुट्टानं। यं पञ्चमेनेव समुट्टाति, इदं धम्मदेसनासमुट्टानं । यं पञ्चमछड्टेहि समुट्ठाति, इदं चोरिवुद्ठापनसमुट्ठानन्ति वेदितब्बं । 


एवं समुट्टानसीसेन सब्बसिक्खापदानि तेरसधा दस्सेत्वा इदानि किरियावसेन पञ्चधा दस्सेन्तो “तत्रापि किञ्चि किरियतो समुट्ठाती तिआदिमाह। तत्थ किञ्चीति सिक्खापदसीसेन आपत्ति 
वदति। तस्मा या कायेन वा वाचाय वा पथवीखणनादीसु विय वीतिक्कमं करोन्तस्स होति, अयं किरियतो समुट्ठाति नाम। या कायवाचाय कत्तब्बं अकरोन्तस्स होति पठमकथिनापत्ति विय, अयं 
अकिरियतो समुद्वाति नाम। या करोन्तस्स च अकरोन्तस्स च होति अञ्ञातिकाय भिक्खुनिया हत्थतो चीवरपटिग्गहणापत्ति विय, अयं किरियाकिरियतो समुट्टाति नाम। या सिया करोन्तस्स च सिया 
अकरोन्तस्स च होति रूपियपटिग्गहणापत्ति विय, अयं सिया किरियतो सिया अकिरियतो समुद्ठाति नाम। या सिया करोन्तस्स च सिया करोन्तस्स च अकरोन्तस्स च होति कुटिकारापत्ति विय, अयं 
सिया किरियतो सिया किरियाकिरियतो समुट्टाति नाम। 


इदानि सब्बसिक्खापदानि सञ्ञावसेन द्विधा कत्वा दस्सेन्तो “तत्रापि अत्थि सञ्जाविमोक्ख 'न्तिआदिमाह | सञ्जाय अभावेन विमोक्खो अस्साति सञ्जाविमोक्खन्ति मज्झेपदलोपसमासो 
दइब्नो। यतो हि वीतिक्कमसञ्ञाअभावेन मुच्चति, इदं सञ्जाविमोक्खन्ति वुच्चति । चित्तङ्गं लभतियेवाति कायचित्तादिसचित्तकसमुट्टानेहेव समुटुहनतो। “लभतियेवा”ति अवधारणेन नो न लभतीति 
दस्सेति। तस्मा यं चित्तङ्गं लभति, न लभति च, तं “इतर न्ति वृत्तं इतर-सद्दस्स वुत्तपटियोगविसयत्ता। 


पुन सब्बसिक्खापदानि चित्तवसेन द्विधा दस्सेन्तो “पुन अत्थि सचित्तक'न्तिआदिमाह। यं सहेव चित्तेन आपज्जतीति यं सचित्तकेनेव समुट्ठानेन आपज्जति, नो अचित्तकेन। विनापीति अपि- 
सद्देन सहापि चित्तेन आपज्जतीति दस्सेति। यञ्हि कदाचि अचित्तकेन, कदाचि सचित्तकेन समुट्ठानेन समुट्ठाति, तं अचित्तकन्ति वुच्चति । एत्थ च सञ्ञादुकं अनापत्तिमुखेन, सचित्तकदुकं आपत्तिमुखेन 
बुत्तन्ति इदमेतेसं नानाकरणन्ति वेदितब्बं। 


लोकवज्जदुकस्स हेट्टा वुत्तलक्खणत्ता तं अविभजित्वा इदानि सब्बसिक्खापदानि कम्मवसेन दुविधानि, कुसलादिवसेन वेदनावसेन च तिविधानि होन्तीति दस्सेन्तो 
““कम्मकुसलवेदनावसेना”तिआदिमाह। एत्थ पन किञ्चापि अट्डकथासु आगतनयेन कायकम्मं वचीकम्मन्ति कम्मवसेन दुकं वुत्तं, तिकमेव पन दस्सेतुं वट्टति। सब्बमेव हि सिक्खापदं कायद्वारे 
आपज्जितब्बतो वचीद्वारे आपज्जितब्बतो कायवचीद्वारे आपज्जितब्बतो च तिविधं होति । तेनेव मातिकाइकथायं (कङ्घा० अट्टु० पठमपाराजिकवण्णना) वुत्तं “सब्बाव कायकम्मवचीकम्मतदुभयवसेन 
तिविधा होन्ति। तत्थ कायद्वारे आपज्जितब्बा कायकम्मन्ति वुच्चति, वचीद्वारे आपज्जितब्बा वचीकम्मन्ति वुच्चति, उभयत्थ आपज्जितब्बा कायकम्मवचीकम्म ˆ न्ति। ततोयेव च 
अदिन्नादानसिक्खापदादीसु कायकम्मवचीकम्मन्ति तदुभयवसेन दस्सितं। 


अत्थि पन सिक्खापदं कुसलन्तिआदिना आपत्ति आपज्जन्तो कुसलचित्तसमङ्गी वा आपज्जति अकुसलचित्तसमङ्गी वा अब्याकतचित्तसमङ्गी वाति दस्सेति, न पन कुसलापि आपत्ति अत्थीति। न 
हि कुसला आपत्ति नाम अत्थि “आपत्ताधिकरणं सिया अकुसलं सिया अब्याकतं, नत्थि आपत्ताधिकरणं कुसल"न्ति (परि० ३०३) वचनतो। दस कामावचरकिरियचित्तानीति हसितुप्पादवोडब्बनेहि 
सद्धि अट्ट महाकिरियचित्तानि | दिन्नं अभिञ्ञाचित्तानं आपत्तिसमुद्ठापकत्तं पञ्जत्ति अजानन्तस्स इद्भिविकुब्बनादीसु दडुब्बं। यं कुसलचित्तेन आपज्जतीति यं सिकखापदसीसेन गहितं आपत्ति 
कुसलचित्तसमङ्गी आपज्जति | इमिना पन वचनेन तं कुसलन्ति आपत्तिया वुच्चमानो कुसलभावो परियायतोव, न परमत्थतोति दस्सेति। कुसलचित्तेन हि आपत्ति आपज्जन्तो सविञ्जत्तिकं अविञ्जत्तिकं 
वा सिक्खापदवीतिक्कमाकारप्पवत्तं रूपक्खन्धसङ्घातं अब्याकतापत्ति आपज्जति। इतरेहि इतरन्ति इतरेहि अकुसलाब्याकतचित्तेहि यं आपज्जति, तं इतरं, अकुसलं अब्याकतञ्चाति अत्थो। इदञ्च 
आपत्ति आपज्जन्तो अकुसलचित्तसमङ्गी वा आपज्जति कुसलाब्याकतचित्तसमङ्गी वाति दस्सनत्थं वृत्तं । एवं सन्तेपि सब्बसिक्खापदेसु किञ्चि अकुसलचित्तमेव किञ्चि कुसलाब्याकतवसेन द्विचित्तं, 
किञ्चि सब्बेसं बसेन तिचित्तन्ति अयमेव पभेदो लब्भति, न अञ्ञोति वेदितब्बं | 


तिवेदनं द्विवेदनं एकवेदनन्ति इदञ्च यथावुत्तवेदनावसेनेव लब्भति, नाञ्ञथाति दडब्बं । निपज्जित्वा निरोधं समापन्नस्स सहसेय्यवसेन तदाकारप्पवत्तरूपक्खन्धस्सेव आपत्तिभावतो “अत्थि 
अवेदन' न्तिपि वत्तब्वमेतं, कदाचि करहचि यदिच्छकं सम्भवतीति अग्गहेत्वा येभुव्यवसेन लब्भमानंयेव गहेत्वा वृत्तन्ति वेदितब्बं। 


इदानि यथावुत्तसमुट्ठानादीनि इमस्मिं संबण्णियमानसिवखापदे विभजित्वा दस्सेन्तो “इमं पकिण्णकं विदित्वा”तिआदिमाह। तत्य विदित्वाति इमस्स “वेदितब्ब”न्ति इमिना 
अपरकालकिरियावचनेन सम्बन्धो वेदितब्बो | किरियसमुट्टानन्ति इदं येभुय्यवसेन वुत्तं परूपक्कमे सति सादियन्तस्स अकिरियसमुड्ानभावतो। “मनोद्वारे आपत्ति नाम नत्थीति इदम्पि बाहुल्लवसेनेव 
बुत्त”'न्ति वदन्ति । चित्तं पनेत्थ अङ्गमत्तं होतीति पठमपाराजिकं कायचित्ततो समुट्ठातीति चित्तमेत्थ आपत्तिया अङ्गमेव होति। न तस्स वसेन कम्मभावो लब्भतीति विञ्जत्तिजनकवसेन कायद्वारे 
पवत्तत्ता तस्स चित्तस्स वसेन इमस्स सिकखापदस्स मनोकम्मभावो न लब्भतीति अत्थो। सिक्खापदस्स हेट्ठा वुत्तनयेन पञ्जत्तिभावतो “सब्बज्चेतं आपत्तियं युज्जती ति वृत्तं । न हि यथावुत्तसमुट्ठानादि 
पञ्ञत्तियं युज्जति। 


पकिण्णककथावण्णना निड्टिता। 


विनीतवत्थुवण्णना 

इदं किन्ति कथेतुकम्यताय पुच्छति। विनीतानि विनिच्छितानि वत्थूनि विनीतवत्थूनि। तानि हि “आपत्ति त्वं भिक्खु आपन्नो पाराजिकं । अनापत्ति भिक्खु पाराजिकस्स, आपत्ति सङ्घादिसेसस्स। 
अनापत्ति भिक्खु असादियन्तस्सा”तिआदिना भगवतायेव विनिच्छितानि । तेनाह “भगवता सयं विनिच्छितान "न्ति । उद्दानगाथाति उद्देसगाथा, सङ्गहगाथाति वृत्तं होति । वत्थुगाथाति “तेन खो पन 
समयेन अञ्ञतरो भिक्खू"तिआदिका निदानवत्थुदीपिका विनीतवत्थुपाळियेव तेसं तेसं वत्थूनं गन्थनतो “वत्थुगाथा'ति वृत्ता, न छन्दोविचितिलक्खणेन। गाथानं वत्थु बत्थुगाथाति एवं वा एत्थ अत्थो 
दडुन्बो । एत्थाति विनीतवत्थूसु । दुतियादीनन्ति दुतियपाराजिकादीनं । दुतियादीनि विनिच्छिनितब्बानीति योजेतब्बं । सिप्पिकानन्ति चित्तकारादिसिप्पिकानं । यं पस्सित्वा पस्सित्वा चित्तकारादयो 
चित्तकम्मादीनि उग्गण्हन्ता करोन्ति, तं “पटिच्छन्नकरूप''न्ति वुच्चति। 


६७. पुरिमानि द्वे वत्थूनीति मक्कटिवत्थुं वज्जिपुत्तकवत्थुञ्च । तानि पन किञ्चापि अनुपञ्जत्तियं आगतानेव, तथापि भगवता सयं विनिच्छितवत्थुभावतो अदिन्नादानादीसु अनुपञ्जत्तियं आगतानि 
रजकादिवत्थूनि विय पुन विनीतवत्थूसु पक्खित्तानि। यदि एवं “तस्स कुक्कुच्चं अहोसी''ति इदं विरुज्झेस्य, अनुपञ्जत्तियञ्हि अज्जे भिक्खू दिस्वा तं भिकखुं चोदेसुन्ति? सच्चमेतं, तेहि पन भिवखूहि 
अनुपञ्जत्तियं वुत्तनयेन चोदेत्वा “ननु, आवुसो, तथेव तं होतीति वुत्ते तस्स कुक्कुच्चं अहोसीति गहेतब्बं । “भगवतो एतमत्यं आरोचेसी"ति इदञ्च तेहि भिक्खूहि अनुपञ्जत्तियं वुत्तनयेन भगवतो 
आरोचिते “सच्चं किर त्वं भिक्खु मक्कटिया मेथुनं धम्मं पटिसेवी ति भगवता पुट्टो समानो “सच्चं भगवा"ति भगवतो एतमत्यं आरोचेसीति गहेतब्बं । 


वज्जिपृत्तकवत्थुम्हि पन सिक्खं अप्पच्चक्खाय दुब्बल्यं अनाविकत्वा मेथुनं धम्मं पटिसेवित्वा विब्भमित्वा ये आनन्दत्थेरं उपसङ्कमित्वा पुन पब्बज्जं उपसम्पदञ्च याचिसु, ते सन्धाय “ अट्ठानमेतं, 
आनन्द, अनवकासो, यं तथागतो वज्जीनं वा वज्जिपुत्तकानं वा कारणा सावकानं पाराजिकं सिक्खापदं पञ्जत्तं समूहनेय्या'तिआदि अनुपञ्जत्तियं वृत्तं । ये पन अविब्भमित्वा सलिङ्गे ठितायेव 
उप्पन्नकुक्कुच्चा भगवतो एतमत्थं आरोचेसुं, ते सन्धाय “आपत्ति तुम्हे, भिकखवे, आपन्ना पाराजिक "न्ति इध वत्तं। केचि पन इमं अधिप्पायं अजानन्ताव “अञ्ञमेव मक्कटिवत्थु वज्जिपुत्तकवत्थु च 
विनीतवत्थूसु आगत" न्ति वदन्ति। 


कुसे गन्थेत्वाति कुसतिणानि गन्थेत्वा । केसेहीति मनुस्सकेसेहि । तं रागन्ति कायसंसग्गरागं । जत्वाति सयमेव जानित्वा। यदि कायसंसग्गरागेन कतं, कायसंसग्गरागसिकखापदस्स विनीतवत्थूसु 
अवत्वा इध कस्मा वुत्तन्ति? वुच्चते - किञ्चापि तं कायसंसग्गरागेन कतं, तस्स पन भिक्खुनो पाराजिकवखेत्ते कतुपक्कमत्ता “पाराजिकं नु खो अहं आपन्नो "ति पाराजिकविसयं कुक्कुच्चं अहोसीति इध 
वुत्तं। तेनेवाह - “अनापत्ति भिक्खु पाराजिकस्स, आपत्ति सङ्घादिसेसस्सा”ति। 


६८. अतिदस्सनीयाति दिवसम्पि पस्सन्तानं अतित्तिकरणतो अतिविय दस्सनयोग्गा। बण्णपोक्खरतायाति एत्थ पोक्खरता वुच्चति सुन्दरभावो, वण्णस्स पोकखरता वण्णपोक्खरता, ताय 
बण्णपोक्खरताय, वण्णसम्पत्तियाति अत्थो। पोराणा पन पोक्खरन्ति सरीरं वदन्ति, वण्णं वण्णमेव। तेसं मतेन वण्णञ्च पोक्खरञ्च वण्णपोक्खरानि, तेसं भावो वण्णपोक्खरता, तस्मा 
बण्णपोक्खरतायाति परिसुद्धेन वण्णेन चेव सरीरसण्ठानसम्पत्तिया चाति अत्थो। अथ वा वण्णसम्पन्नं पोक्खरं वण्णपोक्खरन्ति उत्तरपदलोपो पुब्बपदस्स दडुब्बो, तस्स भावो वण्णपोकखरता, ताय 
बण्णपोक्खरताय, वण्णसम्पन्नसरीरतायाति अत्थो। पधंसेसीति अभिभवीति अत्थो। कथं पन असादियन्ती निसीदीति आह - “ असद्धम्माधिप्पायेन...पे०... खाणुका विया”ति। 


न लिम्पतीति न अल्लीयति। कामेसूति वत्थुकामकिलेसकामेसु । इदं वृत्तं होति - यथा पदुमिनिपण्णे उदकबिन्दु न सण्ठाति, यथा च सूचिमुखे सासपो न सन्तिट्टति, एवमेव यो अब्मन्तरे दुविधेनपि 
कामेन न लिम्मति, तस्मिं कामो न सण्ठाति, तमहं ब्राह्मणं वदामीति। 


६९. पुरिससण्ठानं अन्तरहितं, इत्थिसण्ठानं उप्पन्नन्ति फलस्स विनासुप्पाददस्सनेन कारणस्सपि विनासुप्पादा वुत्ताति दट्ठब्बं पुरिसिन्द्रिये हि नड्टे पुरिससण्ठानं अन्तरधायति, इत्थिन्द्रिये समुप्पन्ने 
इत्थिसण्ठानं पातुभवति। तथा हि “यस्स इत्थिन्द्रियं उप्पज्जति, तस्स पुरिसिन्द्रियं उप्पज्जतीति? नो। यस्स वा पन पुरिसिन्द्रियं उप्पज्जति, तस्स इत्थिन्द्रियं उप्पज्जतीति? नो ”ति यमकपकरणे (यम° ३. 
इन्द्रिययमक.१८८) वुत्तत्ता इन्द्रियद्वयस्स एकस्मिं सन्ताने सहपवत्तिया असम्भवतो यस्मिं खणे इत्थिन्द्रियं पातुभवति, ततो पुब्बे सत्तरसमचित्ततो पट्ठाय पुरिसिन्द्रियं नुप्पज्जति। ततो पुब्बे उप्पन्नेसु च 
पुरिसिन्द्रियेसु सहजरूपेहि सदधि कमेन निरुद्धेसु तस्मिं सन्ताने इत्थिन्द्रियं उप्पज्जति। ततो पुरिससण्ठानाकारेन पवत्तेसु कम्मजरूपेसु सेसरूपेसु च कञ्चि कालं पवत्तित्वा निरुद्धेसु इत्थिसण्ठानाकारेन च 
चतुजरूपसन्ततिया पवत्ताय पुरिससण्ठानं अन्तरहितं, इत्थिसण्ठानं पातुभूतन्ति वुच्चति । इत्थिया पुरिसलिङ्गपातुभावेपि अयमेव नयो वेदितब्नो। 


पुरिसलिङ्गं उत्तमं, इत्थिलिङ्गं हीनन्ति इमिना च पुरिसिन्द्रियस्स उत्तमभावो, इत्थिन्द्रियस्स च हीनभावो वृत्तोति दडुन्बं । न हि इन्द्रियस्स हीनुक्कट्टभावं विना तन्निस्सयस्स लिङ्गस्स हीनुक्कट्टता 
सम्भवति | पुरिसलिङ्गं बलवअकुसलेन अन्तरधायतीतिआदिनापि इन्द्रियस्सेव विनासुप्पादा वृत्ताति दब्बं । इन्द्रिये हि विनड्टे उप्पन्ने च तन्निस्सयस्स लिङ्गस्सपि अन्तरधानं पतिट्ठानञ्च सम्भवति। कथं 
पनेत्थ पुरिसलिङ्गं बलवअकउसलेन अन्तरधायति, इत्थिलिङ्गं दुब्बलकुसलेन पतिट्टातीति? वुच्चते -- पटिसन्धियं ताव पुरिसिन्द्रियुप्पादकं अनुपहतसामत्थियं बलवकुसलकम्मं यावतायुकं पुरिसिन्द्रियमेब 
उप्पादेति, अन्तरा पन केनचि लद्भपच्चयेन पारदारिकत्तादिना बलवअकुसलकम्मेन उपहतसामत्थियं तदेव पटिसन्धिदायकं कुसलकम्मं दुब्बलीभूतं पुरिसिन्द्रियं अनुप्पादेत्वा अत्तनो सामत्थियानुरूपं 
इत्थिन्द्रियं पवत्ते उप्पादेति। यदा पन पटिसन्धिदानकालेयेव केनचि लद्भपच्चयेन पारदारिकत्तादिना बलवअकुसलकम्मेन पुरिसिन्द्रियुप्पादनसामत्थियं उपहतं होति, तदा दुब्बलीभूतं कुसलकम्मं पुरिसिन्द्रियं 
अनुप्पादेत्वा पटिसन्धियंयेव इत्थिन्द्रियं उप्पादेति । तस्मा “पुरिसलिङ्गं बलवअकुसलेन अन्तरधायति, इत्थिलिङ्गं दुब्बलकुसलेन पतिड्डाती "ति वुच्चति। 


दुब्बलअकुसलेन अन्तरधायतीति पारदारिकत्तादिबलवअकुसलकम्मस्स पुरिसिन्द्रियुप्पादनविबन्धकस्स दुब्बलभावे सति अन्तरधायन्तं इत्थिलिङ्गं दुब्बलअकुसलेन अन्तरधायतीति वुत्तं। तथा हि 
पारदारिकत्तादिना बलवअकुसलकम्मेन बाहितत्ता पुरिसिन्द्रियुप्पादने असमत्थं पटिसन्धियं इत्थिया इत्थिन्द्रियुप्पादकं दुब्बलकुसलकम्मं यदा पवत्तियं ब्रह्मचरियवासमिच्छाचारपटिविरतिवसेन 
पुरिसत्तपत्थनावसेन वा कतुपचितबलवकुसलकम्मेन आहितसामत्थियं पुरिसिन्द्रियुप्पादने समत्थं इत्थिन्द्रियं अनुप्पादेत्वा अत्तनो सामत्थियानुरूपं पुरिसिन्द्रियं उप्पादेति, तदा पुरिसिन्द्रियृप्पादनविबन्धकस्स 
बलवअकुसलकम्मस्स दुब्बलभावे सति तं इत्थिन्द्रियं अन्तरहितन्ति “इत्थिलिङ्ग अन्तरधायन्तं दुब्बलअकुसलेन अन्तरधायती "ति वुच्चति। यथावुत्तनयेनेव बलवता कुसलकम्मेन पुरिसिन्द्रियस्स 
उप्पादितत्ता “पुरिसलिङ्गं बलवकुसलेन पतिट्डाती”ति वुच्चति । पुब्बे इत्थिभूतस्स पटिसन्धियं पुरिसिन्द्रियुप्पादेपि अयं नयो वेदितब्बो। उभयम्पि अकुसलेन अन्तरधायति, कुसलेन पटिलब्भतीति इदं 
सुगतिभवं सन्धाय वृत्तं, दुग्गतियं पन उभिन्नं उप्पत्ति विनासो च अकुसलकम्मेनेवाति ददुब्बं । 


उभिन्नम्पि सहसेय्यापत्ति होतीति “यो पन भिक्खु मातुगामेन सहसेय्यं कप्पेय्य, पाचित्तियं । या पन भिक्खुनी पुरिसेन सहसेय्यं कप्पेस्य, पाचित्तिय नति वृत्तत्ता उभिन्नम्पि सहसेय्यवसेन 
पाचित्तियापत्ति होति। दुक्खीति चेतोदुकखसमङ्गिताय दुक्खी । दुम्मनोति दोसेन दुइमनो, विरूपमनो वा दोमनस्साभिभूतताय। “समस्सासेतब्बो”ति वत्वा समस्सासेतब्बविधिं दस्सेन्तो “होतु मा 
चिन्तयित्था”तिआदिमाह। अनावटोति अवारितो। धम्मोति परियत्तिपटिपत्तिपटिवेधसङ्घातो तिविधोपि सद्भम्मो। सग्गो च मग्गो च सग्गमग्गो, सग्गस्स वा मग्गो सग्गमग्गो, सग्गूपपत्तिसाधिका पटिपत्ति। 
भिक्खुनिया सद्धि संविधाय अद्धानगमने आपत्ति परिहरितब्बाति दस्सेन्तो “संविदहनं परिमोचेत्वा”ति आह। “मयं असुकं नाम ठानं गच्छामा "ति वत्वा “एहि सद्भि गमिस्सामातिआदिना 
असंविदहितत्ता अनापत्ति। 


बहिगामेति अत्तनो वसनगामतो बहि। गामन्तरनदीपाररत्तिविप्पबासगणओहीयनापत्तीहि अनापत्तीति “दुतियिका भिक्खुनी पक्कन्ता वा होती”तिआदिना (पाचि० ६९३) वुत्तअनापत्तिलक्खणेहि 
संसन्दनतो वुत्तं। आराधिकाति चित्ताराधने समत्था। ता कोपेत्वाति ता परिच्चजित्वा। लज्जिनियो...पे०... लब्भतीति “सङ्गहे असति उक्कण्ठित्वा विब्ममेय्यापी”ति सङ्गहवसेनेव वुत्तं। अलज्जिनियो... 
पे०... लब्भतीति अलज्जिभावतो असन्तपकखं भजन्तीति वुत्तं। अञ्ञातिका...पे०... बट्टतीति इदं पन इमिस्सा आवेणिकं कत्वा अट्ठकथायं अनुञ्ञातन्ति वदन्ति। भिक्खुभावेपीति भिक्खुकालेपि। 
परिसाबचरोति उपज्झायो च आचरियो च हुत्वा परिसुपट्टाको। अञ्ञस्स सन्तिके निस्सयो गहेतब्बोति तस्स सन्तिके उपसम्पन्नेहि सद्धिविहारिकेहि अञ्ञस्स आचरियस्स सन्तिके निस्सयो गहेतब्बो । तं 
निस्साय बसन्तेहिपीति अन्तेवासिके सन्धाय वदति । उपज्झा गहेतब्बाति उपसम्पदत्थं उपज्झा गहेतब्बा, अञ्ञस्स सन्तिके उपसम्पज्जितब्बन्ति वुत्तं होति। 


विनयकम्मन्ति विकप्पनं सन्धाय वुत्तं । पुन कातब्बन्ति पुन विकप्पेतब्बं । पुन पटिग्गहेत्वा सत्ताहं बट्टतीति “अनुजानामि, भिवखवे, भिक्खुनीनं सन्निधि भिक्खूहि, भिकखूनं सन्निधि भिकखुनीहि 
पटिग्गाहापेत्वा परिभुञ्जितु''न्ति (चूळव° ४२१) वचनतो पुन पटिग्गहितं तदहु सामिसम्पि वट्टतीति दस्सनत्थं वुत्तं। सत्तमे दिवसेति इदं तञ्च निस्सग्गियं अनापज्जित्वाव पुनपि सत्ताहं परिभुञ्जितुं 

वट्टतीति दस्सनत्थं वुत्तं । यस्मा पन भिक्खुनिया निस्सग्गियं भिक्खुस्स वट्टति, भिक्खुस्स निस्सग्गियं भिकखुनिया वट्टति, तस्मा अट्टमेपि दिवसे लिङ्गपरिवत्ते सति अनिस्सज्जित्वाव अन्तोसत्ताहे 
परिभुञ्जितुं वट्टतीति वदन्ति। तं पकतत्तो रक्खतीति अपरिवत्तलिङ्गो तं पटिग्गहणविजहनतो रक्खति, अविभत्तताय पटिग्गहणं न विजहतीति अधिप्पायो। सामं गहेत्वान निक्खिपेस्याति पटिग्गहेत्वा 
सयं निक्खिपेय्य । परिभुञ्जन्तस्स आपत्तीति लिङ्गपरिवत्ते सति पटिग्गहणविजहनतो पुन पटिग्गहेत्वा परिभुञ्जन्तस्स आपत्ति। 


“"हीनायावत्तनेनाति पाराजिकं आपन्नस्स गिहिभावूपगमनेना”ति तीसुपि गण्ठिपदेसु वृत्तं, तं सुवृत्तं। न हि पाराजिकं अनापन्नस्स सिक्खं अप्पच्चकखाय “विब्भमिस्सामी "ति गिहिलिङ्गग्गहणमत्तेन 
भिक्खुभावो विनस्सति। पाराजिकं आपन्नो च भिक्खुलिङ्गे ठितो याव न पटिजानाति, ताव अत्थेव तस्स भिक्खुभावो, न सो अनुपसम्पन्नसङ्ख्यं गच्छति । तथा हि सो संवासं सादियन्तोपि थेय्यसंवासको न 
होति, सहसेय्यादिआपत्ति न जनेति, ओमसवादे पाचित्तियञ्च जनेति। तेनेव “असुद्धो होति पुग्गलो अञ्ञतरं पाराजिकं धम्मं अज्ापन्नो, तञ्चे सुद्धदिट्ठि समानो ओकासं कारापेत्वा अक्कोसाधिप्पायो 
वदेति, आपत्ति ओमसवादस्सा”ति (पारा? ३८९) ओमसवादे पाचित्तियं वुत्तं। असति हि भिक्खुभावे दुक्कटं भवेय्य, सति च भिक्खुभावे पटिग्गहितस्स पटिग्गहणविजहनं नाम अयुत्तं, तस्मा सब्बसो 
भिक्खुभावस्स अभावतो पाराजिकं आपज्जित्वा गिहिलिङ्गग्गहणेन गिहिभावूपगमनं इध “हीनायावत्तन "न्ति अधिप्पेतं, न पन पकतत्तस्स गिहिलिङ्गग्गहणमत्तं । तेनेव कत्थचि सिक्खापच्चक्खानेन 
समानगतिकत्ता हीनायावत्तनं विसुं न गण्हन्ति। सिक्खापच्चक्खानेन पटिग्गहणविजहने वृत्ते पाराजिकं आपन्नस्स गिहिभावूपगमनेन सब्बसो भिक्खुभावस्स अभावतो वत्तब्बमेव नत्थीति। तथा हि 
बुद्धदत्ताचरियेन अत्तनो विनयविनिच्छये - 


“अच्छेदगाहनिरपेक्खनिसग्गतो च, 
सिक्खाप्पहानमरणेहि च लिङ्गभेदा। 
दानेन तस्स च परस्स अभिक्खुकस्स, 
सब्बं पटिग्गहणमेति विनासमेव”न्ति॥ - 


एत्तकमेव वुत्तं । तथा धम्मसिरित्थेरेनपि - 


“सिक्खामरणलिङ्गेहि, अनपेक्खविसग्गतो। 
अच्छेदानुपसम्मन्न-दाना गाहोपसम्मती"ति॥ - 


बुत्तं। यदि च पकतत्तस्स गिहिलिङ्गग्गहणमत्तेनपि पटिग्गहणं विजहेय्य, तेपि आचरिया विसुं तम्पि वदेय्युं, न वृत्तञ्च, ततो विञ्जायति “पकतत्तस्स गिहिलिङ्गग्गहणमत्तं इध हीनायावत्तनन्ति नाधिप्पेत ˆ न्ति। 
भिक्खुनिया पन सिक्खापच्चक्खानस्स अभावतो गिहिलिङ्गग्गहणमत्तेनपि पटिग्गहणं विजहति। 


अनपेक्खविस्सज्जनेनाति अञ्जस्स अदत्वाव अनत्थिकताय “नत्थि इमिना कम्मं, न इदानि नं परिभुञ्जिस्सामी”ति वत्थूसु वा “पुन पटिग्गहेत्वा परिभुञ्जिस्सामी ति पटिग्गहणे वा 
अनपेक्खविस्सज्जनेन। अच्छिन्दित्वा गाहेनाति चोरादीहि अच्छिन्दित्वा गहणेन। 


एत्थाति भिक्खुविहारे। उपरोपकाति तेन रोपिता रुक्खगच्छा । तेरससु सम्मुतीसूति 
भत्तुद्ेसकसेनासनपञ्ञापकभण्डागारिक चीवरपटिग्गाहकचीवरभाजकयागुभाजकफलभाजकखज्जभाजक अप्पमत्तकविस्सज्जक साटियग्गाहापकपत्तग्गाहापकआरामिकपेसकसामणेरपेसकसम्मुतिसङ्कातार 
तेरससु सम्मुतीसु। कामं पुरिमिकाय पच्छिमिकाय च सेनासनग्गाहो पटिप्पस्सम्भतियेव, पुरिमिकाय पन सेनासनमग्गाहे पटिप्पस्सद्धे पच्छिमिकाय अञ्जत्थ उपगन्तुं सक्काति पुरिमिकाय 
सेनासनग्गाहपटिप्पस्सद्भि विसुं दस्सेत्वा पच्छिमिकाय सेनासनग्गाहे पटिप्पस्सद्धे न सक्का अञ्जत्थ उपगन्तुन्ति तत्थ भिक्खूहि कत्तब्बसङ्गहं दस्सेन्तो “सचे पच्छिमिकाय सेनासने गहिते”तिआदिमाह। 


पक्खमानत्तमेव दातब्बन्ति भिवखुनीनं पटिच्छन्नायपि आपत्तिया मानत्तचारस्सेव अनुञ्ञातत्ता। पुन पक्खमानत्तमेव दातब्बन्ति भिक्खुकाले चिण्णमानत्ताभावतो। भिक्खुनीहि अब्भानकम्मं 
कातब्बन्ति भिक्खुकाले चिण्णमानत्तताय भिक्खुनीकालेपि चिण्णमानत्ता इच्चेव सङ्ख्यं गच्छतीति कत्वा वृत्तं। सचे अकुसलविपाके...पे०... छारत्तं मानत्तमेव दातब्बन्ति मानत्तं चरन्तस्स 
लिङ्गपरिवत्ताधिकारत्ता वृत्तं । सचे पन भिक्खुकाले पटिच्छन्नाय साधारणापत्तिया परिवसन्तस्स असमादिण्णपरिवासस्स वा लिङ्गं परिवत्तति, तस्स भिक्खुनीकाले पक्खमानत्तं चरन्तस्स अकुसलविपाके 
परिक्खीणे पुन लिङ्गे परिवत्तिते परिवासं दत्वा परिवुत्यपरिवासस्स छारत्तं मानत्तं दातब्बन्ति वदन्ति। 


सञ्चरित्तापत्तीति साधारणापत्तिदस्सनत्थं वुत्तं। परिबासदानं नत्थीति भिवखुकाले अप्पटिच्छन्नभावतो। भिक्खुनीकाले पन आरोचितापि साधारणापत्ति सचे भिक्खुकाले अनारोचिता, पटिच्छन्नाव 
होतीति वदन्ति। भिक्खूहि मानत्ते अदिन्नेति अचिण्णमानत्ताय लिङ्गपरिवत्ते सति | भिक्खुनीभावे ठितायपि ता सुप्पटिप्पस्सद्धा एवाति सम्बन्धो। या आपत्तियो पुब्बे पटिप्पस्सद्धाति या 
असाधारणापत्तियो पुब्बे भिक्खुभावे पटिप्पस्सद्धा। “पाराजिकं आपन्नस्स लिङ्गपरिवत्ते सति सन्तानस्स एकत्ता न पुन सो उपसम्पदं लभति, तथा विब्भन्तापि भिक्खुनी लिङ्गपरिवत्ते सति पुन उपसम्पदं न 
लभती ति वदन्ति। 


७१. “अनुपादिन्नकेसूति अधिकारत्ता उपादिन्नकेपि एसेव नयोति वृत्तः न्ति चूळगण्ठिपदे मज्झिमगण्ठिपदे च वृत्तं, तं दुवृत्तं । न हि उपादिन्नकेसु निमित्ते उपक्कमन्तस्स दुक्कटं दिस्सति। तथा हि 
उपादिन्नकेसु निमित्ते अप्पवेसेत्वा बहि उपक्कमन्तस्स थुल्लच्चयं वुत्तं “न च, भिक्खवे, रत्तचित्तेन अङ्गजातं छुपितब्बं, यो छुपेय्य, आपत्ति थुल्लच्चयस्सा”ति (महाव० २५२) वुत्तत्ता। एत्थ च यं वत्तब्बं, तं 
सब्बं अट्टकथायं पुब्बे विचारितमेव। दुक्कटमेवाति मोचनरागस्स अभावतो। तथेवाति मुच्चतु वा मा वाति इममत्थं अतिदिस्सति। 


अविसयोति असादियनं नाम एवरूपे ठाने दुक्करन्ति कत्वा वुत्तं। मातुगामस्स वचनं गहेत्वाति “अहं वायमिस्सामि, त्वं मा वायमी'तिआदिना वुत्तवचनं गहेत्वा। उभयवायामेनेव आपत्तीति 
सञ्जाय “त्वं मा वायमी  ति वृत्तं । 


७३. वट्टकतेति इमस्स अत्थं दस्सेन्तो “बिबटे”ति आह । “पाराजिकभयेन आकासगतमेव कत्वा पवेसनादीनि करोन्तस्स सहसा तालुकं वा पस्सं वा अङ्गजातं फुसति चे, दुक्कटमेव मेथुनरागस्स 
अभावतो"ति वदन्ति, उपपरिक्खित्वा गहेतब्बो। सुफुसिताति सुहु पिहिता। अन्तोमुखे ओकासो नत्थीति दन्तानं सुपिहितभावतो अन्तोमुखे पवेसेतुं ओकासो नत्थि। उप्पाटिते पन ओइमंसे दन्तेसुयेव 
उपक्कमन्तस्स थुल्लच्चयन्ति पतङ्गमुखमण्डूकस्स मुखसण्ठाने विय वणसङ्घेपवसेन थुल्लच्चयं। “मेथुनरागेन इत्थिया अप्पवेसेन्तो निमित्तेन निमित्तं छुपति, थुल्लच्चय' न्ति इमिना वा लक्खणेन 
समानत्ता इध थुल्लच्चयं वृत्तं । बहि निक्खन्तदन्तजिव्हासुपि एसेव नयो। 


अमुच्चन्ते थुल्लच्चयन्ति “चेतेति उपक्कमति न मुच्चति, आपत्ति थुल्लच्चयस्सा”ति (पारा० २६२) वचनतो । निज्झामतण्हिकादीति आदि-सद्देन खुप्पिपासिकादिपेतीनं सङ्गहो दड्ठब्बो। 
अल्लीयितुम्पि न सक्काति निज्झामतण्हिकानं लोमकूपेहि समुद्वितअग्गिजालाहि निच्चं पज्जलितसरीरताय खुप्पिपासिकादीनं अतिविय पटिकूलविरूपबीभच्छअट्टिचम्मावसिइनिच्चातुरसरीरताय 
आमसितुम्पि न सक्का। देवता विय सम्पत्ति अनुभोन्तीति एत्थ यासन्ति सामिवचनं याति पच्चत्तवचनेन विपरिणामेत्वा योजेतब्बं “या देवता विय सम्पत्ति अनुभोन्ती”ति। दस्सनादीसु दस्सनं नाम 
भिक्खुना तासं दस्सनं, गहणम्पि भिक्खुनाव तासं अङ्गपच्चङ्गगहणं। आमसनादीनि पन तासं किच्चानि। तत्थ आमसनं नाम अत्तनो सरीरेन भिक्खुनो सरीरस्स उपरि आमसनमत्तं, फुसनं ततो दळहतरं 
कत्वा सम्फुसनं, घट्टनं ततोपि दळहतरं कत्वा सरीरेन सरीरस्स घट्टनं। बिसञ्ञं कत्वाति यथा सो कतम्पि उपक्कमनं न जानाति, एवं कत्वा। यदिपि आमसनादि तस्सा किच्चं, तथापि तेनेव अनापत्ति 
अवत्वा “तं पुग्गलं विसञ्जं कत्वा"ति वचनतो अकतविसञ्जो जानित्वा सादियति चे, पाराजिकमेव। भिक्खुनो पन दस्सनगहणेसु सति असादियनं नाम न होतीति दस्सनगहणेसु पञ्जायमानेसु अनापत्ति 
न वृत्ता। यदि पन पठमं दस्सनगहणेसु सति पच्छा तं पुग्गलं विसञ्जं कत्वा आमसनादीनि करोन्ती अत्तनो मनोरथं पूरेत्वा गच्छति, नत्थि पाराजिकं। 

उपहतकायप्पसादोति अनड्डेषि कायप्पसादे कायविञ्ञाणुप्पादने असमत्थतापादनवसेन वातपित्तादीहि उपहतकायप्पसादो। सेबनचित्तवसेन आपत्तीति यथा सन्थतनिमित्तवसेन उपादिन्नफस्सं 
अविन्दन्तस्सपि सेवनचित्तवसेन आपत्ति, एवमिधापि पित्तवातादिना उपहतकायप्पसादत्ता अवेदियन्तस्सपि सेवनचित्तवसेन आपत्ति। 


ननु च छुपितमत्तवत्थुस्मिं “मेथुनं धम्मं पटिसेविस्सामीति छुपितमत्ते विप्पटिसारी अहोसी' ति वुत्त्ता मेथुनस्स पुब्बपयोगे दुक्कटेन भवितब्बं, अथ कस्मा “आपत्ति सङ्घादिसेसस्सा' ति वुत्तन्ति इमं 
अन्तोलीनचोदनं मनसिकत्वा तं परिहरितुं “यो मेथुन "न्तिआदि आरद्धं। तत्थ सीसन्ति मग्गेन मग्गपटिपादनं । तञ्हि पयोगानं मत्थकसदिसत्ता “सीसः न्ति वृत्तं ततो परं पयोगाभावतो। दुक्कटे तिइुन्तीति 
दुक्कटं जनेन्ति। दुक्कटञ्हि जनेन्ता हत्थग्गाहादयो पयोगा “दुक्कटे तिइन्ती "ति वृत्ता अञ्जिस्सा आपत्तिया जनकवसेन अप्पवत्तनतो। 


७४. जातिपुप्फगुम्बानन्ति जातिसुमनगुम्बानं। उस्सन्नतायाति बाहुल्लताय। उपचारेति आसन्नण्पदेसे। तेन वातुपत्थम्भेनाति “अङ्गमङ्गानि वातुपत्थद्धानि होन्ती "ति एवं वुत्तवातुपत्थम्भेन। 
इमिना निद्दोक्कमनस्स कारणं वुत्तं । एकरसन्ति आवज्जनादिवीथिचित्तेहि अब्बोकिण्णं । 


७६. सङ्घामसीसयोधो भिक्खूति यस्मा किलेसारीहि अनभिभूतो हुत्वा ते पराजेसि, तस्मा सङ्गाममुखे योधसदिसो भिक्खु। 


७७. उप्पन्ने वत्थुस्मिन्ति मेथुनवत्थुस्मिं उप्न्ने। परिवत्तकद्वारमेवाति संवरणविवरणवसेन इतो चितो च परिवत्तनयोग्गद्वारमेव । रुक्खसूचिकण्टकद्वारन्ति रुक्खसूचिद्वारं कण्टकद्रारञ्च। 
“रुक्खसूचिद्रारं कण्टकद्वार "मिच्चेव वा पाठो। यं उभोसु पस्सेसु रुक्खथम्भे निखणित्वा तत्थ विज्झित्वा मज्झे द्वे तिस्सो रुक्खसूचियो पवेसेत्वा करोन्ति, तं रुक्खसूचिद्वारं । यं पवेसननिक्खमनकाले 
अपनेत्वा थकनयोग्गं, एकाय बहूहि वा कण्टकसाखाहि कतं, तं कण्टकद्दारं । चक्कलकयूत्तद्वारन्ति हेट्टा एतं चक्कं योजेत्वा कतं महाद्वारं, यं न सक्का एकेन संवरितुं विवरितुञ्च। गोप्फेत्वाति रज्जूहि 
गन्थेत्वा। एकं दुस्ससाणिद्वारमेवाति एत्य किलञ्जसाणिद्वारम्पि सङ्गहं गच्छति। 


यत्थ द्वारं संवरित्वा निपज्जितुं न सक्का होति, तत्थ कत्तब्बविधिं दस्सेतुं “सचे बहुनं वळञ्जनट्ठानं होती 'तिआदि वत्तं। बहूनं अवळञ्जनट्ठानेपि एकं आपुच्छित्वा निपज्जितुं वट्टतियेव। अथ 
भिक्खू...पे०... निसिन्ना होन्तीति इदं तत्थ भिक्खूनं सन्निहितभावसन्दस्सनत्थं वुत्तं । “निसिन्नो वा पन होतु निपन्नो वा, येन केनचि इरियापथेन समन्नागतो सचे तत्थ सन्निहितो होति, आभोगं कातुं 
बट्टती”ति तीसुपि गण्ठिपदेसु वृत्तं । केचि पन “निसिन्ना होन्तीति वचनतो सचे निपन्ना होन्ति, आभोगं कातुं न वट्टती”ति वदन्ति, तं न सुन्दरं । यदि हि “निसिन्ना होन्ती”ति वचनतो निपन्ने आभोगं कातुं 
न वट्टति, ठितेपि चङ्कमन्तेपि आभोगं कातुं न बट्टति। न हि निसिन्नवचनं निपन्नंयेव निवत्तेति, तस्मा “निसिन्ना होन्ती "ति इदं तत्थ तेसं अत्थितामत्तसन्दस्सनत्थं, न सेसइरियापथसमङ्गितानिवत्तनत्थं। एवं 
सन्तेपि निपज्जित्वा निद्दायन्तो असन्तपक्खे ठितत्ता आभोगारहो न होतीति अम्हाकं खन्ति। असन्तपकखे ठितत्तायेव हि रहो निसज्जाय निपज्जित्वा निद्दायन्तो अनापत्ति न करोतीति वुत्तं। द्वारसंवरणं नाम 
भिक्खुनीआदीनं पवेसननिवारणत्थन्ति आह - ““भिक्खुनि वा मातुगामं वा आपुच्छितुं न वट्टती "ति । “इत्थिउभतोब्यञ्जनकं इत्थिपण्डकञ्च आपुच्छितुं न वट्टती”ति वदन्ति। मातुगामस्स अन्तोगब्भे 
ठितभावं जानित्वापि द्वारे यथावृत्तविधि कत्वा निपज्जन्तस्स अनापत्ति। निस्सेणिं आरोपेत्वाति उपरितलं आरोपेत्वा विसङ्करित्वा भूमियं पातेत्वा छिन्दित्वा वा निपज्जितुम्पि वट्टति । द्वेषि द्वारानि 
जग्गितब्बानीति एत्थ सचे एकस्मिं द्वारे कवाटं वा नत्थि, हेट्ठा वृत्तनयेन संवरितुं वा न सक्का, इतरं द्वारं असंवरित्वापि निपज्जितुं वट्टति। 


भिक्खाचारा पटिक्कम्माति भिकखाचारतो निवत्तित्वा। द्वारपालस्साति द्वारकोइके महाद्वारे निस्सेणिमूले वा ठत्वा द्वाररक्खणकस्स | पच्छिमानं भारोति एकानुबन्धवसेन आगच्छन्ते सन्धाय वुत्तं। 
असंवुतद्वारे अन्तोगन्भे वाति योजेतब्बं। बहि वाति गब्भतो बहि। निपज्जनकालेपि...पे०... बट्टतियेबाति एत्थ “द्वारजग्गनकस्स तदधीनत्ता तदा तस्स तत्थ सन्निहितासन्निहितभावं अनुपधारेत्वापि 
आभोगं कातुं वट्टतियेवा“ति वदन्ति। 


येन केनचि परिक्खित्तेति पाकारेन वा वतिया वा येन केनचि परिक्खित्ते। “परिक्खेपस्स उच्चतो पमाणं सहसेस्यप्पहोनके वुत्तनयेन वेदितब्ब”न्ति वदन्ति। यदि पन एकस्मिं पदेसे परिकखेपो 
बुत्तप्पमाणतो नीचतरो होति, वट्टति । महापरिबेणं होतीति महन्तं अङ्गणं होति । महाबोधियङ्गणलोहपासादयङ्घणसदिसन्ति बहुसञ्चारदस्सनत्थं वुत्तं, न महापरिच्छेददस्सनत्थं। अरुणे उग्गते उद्टुहति, 
अनापत्तीति सुद्भचित्तेन निपन्नस्स निद्दायन्तस्सेव अरुणे उग्गतेयेव निद्दावसेनेव अनापत्ति। पबुज्झित्वा पुन सुपति, आपत्तीति अरुणे उग्गते पबुज्झित्वा अरुणुग्गमनं अजानित्वापि अनुटुहित्वाव 
सयितसन्तानेन सयन्तस्स आपत्ति, पुरारुणे पबुज्झित्वापि अजानित्वा सयितसन्तानेन सयन्तस्सपि अरुणे उग्गते आपत्तियेव | यथापरिच्छेदमेव बुट्टातीति अरुणे उग्गतेयेव उट्हति । तस्स आपत्तीति 
असुद्धचित्तेनेव निपन्नत्ता निद्दायन्तस्सपि अरुणे उग्गते दिवापटिसल्लानमूलिका आपत्ति। “एबं निपज्जन्तो अनादरियदुक्कटापि न मुच्चती'ति वृत्तत्ता असुद्भचित्तेन निपज्जन्तो अरुणुग्गमनतो पुरेतरं 
उट्टुहन्तोपि अनुटुहन्तोपि निपज्जनकालेयेव अनादरियदुक्कटं आपज्जति, दिवापटिसल्लानमूलिकं पन दुक्कटं अरुणे उग्गतेयेव आपज्जति। 


यं पनेत्थ तीसुपि गण्ठिपदेसु वृत्तं “रत्ति द्वारं संवरित्वा निपन्नो सचे अरुणुग्गमनवेलायं द्वारे विवटेपि निपज्जति, तस्स आपत्ति अखेत्ते संवरित्वा निपन्नत्ता। अरुणुग्गमनवेलायं विवटेपि द्वारे 
“निपज्जिस्सामी' ति रत्तिं द्वारं संवरित्वापि निपन्नस्स अखेत्ते पिहितत्ता निपज्जनकाले अनादरियदुक्कटं, अरुणे उग्गते निपज्जनमूलदुक्कटञ्च होति । रत्ति पिहितेपि अपिहितेपि द्वारे निपन्नस्स 
अरुणुग्गमनक्खणेयेव अपिहितद्वारे पिहिते पिहितद्वारे च पुन विवरित्वा पिहिते खेत्ते पिहितत्ता अनापत्ती “ति, तं अड्डकथाय न समेति। रत्ति द्वारं असंवरित्वा निपन्नस्सेव हि अरुणुग्गमने आपत्ति अइकथायं 
दस्सिता, तस्मा खेत्ते वा पिहितं होतु अखेत्ते वा, संवरणमेवेत्थ पमाणन्ति अम्हाकं खन्ति। 


निद्दावसेन निपज्जतीति निहाभिभूतताय एकपस्सेन निपज्जति, एवं पन निपन्नो निपन्नो नाम न होतीति अनापत्ति वृत्ता। अपस्साय सुपन्तस्साति कटिया पिट्टिवेमज्झस्स च अन्तरे अप्पमत्तकम्पि 
पदेसं भूमिं अफुसापेत्वा थम्भादिं अपस्साय सुपन्तस्स। सहसाव बुद्ठातीति पक्खलित्वा पतितो विय सहसा वुट्ठाति । तत्थेव सयति न बुठ्ठातीति निद्दाभिभूतताय सपन्तो न वुट्ठाति, न मुच्छापरेतो। तेनेव 
“अविसयत्ता आपत्ति न दिस्सती"ति न वुत्तं। 


एकभङ्गेनाति एकस्स पस्सस्स भञ्जनेन, हेट्टा वृत्तनयेन पादे भूमितो अमोचेत्वाव एकं पस्सं भञ्जित्वा नामेत्वा निपन्नोति वृत्तं होति | महाअट्टकथायं पन महापदुमत्थेरेन वुत्तन्ति सम्बन्धो । मुच्छित्वा 
पतितत्ता थेरेन “अविसयत्ता आपत्ति न दिस्सती”ति वुत्तं। आचरिया पन यथा यकखगहितको बन्धित्वा निपज्जापितो च परवसो होति, एवं अपरवसत्ता मुच्छित्वा पतितो कञ्चि कालं जानित्वापि 
निपज्जतीति अनापत्ति न वदन्ति। यो च यक्खगहितको, यो च बन्धित्वा निपज्जापितोति इमस्स महाअड्टकथावादस्स पच्छिमत्ता सोयेब पमाणतो गहेतब्बो। तथा च वक्खति “सब्बत्थ यो यो 
अट्टकथावादो वा थेरवादो वा पच्छा वुच्चति, सोब पमाणतो दडब्बो”ति (पारा० अट्ठ० १.९२) | यक्खगहितग्गहणेनेव चेत्थ विसञ्जीभूतोपि सङ्गहितोति वेदितब्बं। एकभङ्गेन निपन्नो पन अत्थतो अनिपन्नत्ता 
मुच्चतियेवाति महाअङ्टकथावादेन सो अप्पटिक्खित्तोव होतीति दडुब्बं । दिवा संवरित्वा निपन्नस्स केनचि विवटेपि द्वारे अनापत्ति निपज्जनकाले संवरित्वा निपन्नत्ता। सचे दिवा संवरित्वा द्वारसमीपे निपन्नो 
पच्छा सयमेव द्वारं विवरति, एवम्पि वट्टत। अचित्तका चायं आपत्ति किरिया च अकिरिया च। 


७८. “अपदे पदं करोन्तो विया”ति वत्वा पुन तमेवत्थं आविकरोन्तो “आकासे पदं दस्सेन्तो विया ति आह। एतदग्गन्ति एसो अग्गो। यदिदन्ति यो अयं। सेसमेत्थ उत्तानत्थमेव। 
विनीतवत्थुवण्णना निड्टिता। 
तत्रिदन्तिआदि हेट्ठा वृत्तत्थमेव। 
इति समन्तपासादिकाय विनयट्टुकथाय सारत्थदीपनियं 


पठमपाराजिकवण्णना निट्टिता। 

२. दुतियपाराजिकं 


अदुतियेन जिनेन यं दुतियं पाराजिकं पकासितं, तस्स इदानि यस्मा संवण्णनाक्कमो पत्तो, तस्मा यं सुविञ्जेय्यं, यञ्च पुब्बे पकासितं, तं सब्बं वज्जयित्वा अस्स दुतियस्स अयं संवण्णना होतीति 
सम्बन्धो। 


धनियवत्थुवण्णना 


८४. राजगहेति एत्य दुग्गजनपदट्टडानविसेससम्पदादियोगतो पधानभावेन राजूहि गहितं परिग्गहितन्ति राजगहन्ति आह ““मन्धातु...पे०... बुच्चती”ति। तत्थ महागोविन्देन महासत्तेन परिग्गहितं रेणुना 
परिग्गहितमेव होतीति महागोविन्दग्गहणं। महागोविन्दपअग्गहितताकित्तनञ्हि तदा रेणुना मगधराजेन परिग्गहितभावूपलक्खणं । तस्स हि सो पुरोहितो । ““महागोविन्दोति महानुभावो पुरातनो एको 
मगधराजा”ति केचि। परिग्गहितत्ताति राजधानीभावेन परिग्गहितत्ता। गय्हतीति गहो, राजूनं गहोति राजगह, नगरसद्दापेक्खाय नपुंसकनिद्देसो । अञ्जेपेत्थ पकारेति “नगरमापनेन रञ्ञा कारितसब्बगहत्ता 
राजगहं, गिज्झकूटादीहि परिविखत्तत्ता पब्बतराजेहि परिविखत्तगेहसदिसन्तिपि राजगहं, सम्पन्नभवनताय राजमानं गेहन्तिपि राजगहं, सुविहितारक्खताय अनत्थावहभावेन उपगतानं पटिराजूनं गहं 
गेहभूतन्तिपि राजगहं, राजूहि दिस्वा सम्मा पतिट्ठापितत्ता तेसं गहं गेहभूतन्तिपि राजगहं। आरामरामणेय्यकादीहि राजते, निवाससुखतादिना सत्तेहि ममत्तवसेन गय्हति परिग्गय्हतीति वा राजगह" न्ति एदिसे 
पकारे। सो पदेसो ठानविसेसभावेन उळारसत्तपरिभोगोति आह “तं पनेत "न्तिआदि। तत्थ बुद्धकाले चक्कवत्तिकाले चाति इदं येभुय्यवसेन वुत्तं। तेसन्ति यक्खानं। वसनवनन्ति आपानभूमिभूतं 
उपवनं। गिज्झा एत्थ सन्तीति गिज्झं, कूटं । तं एतस्साति गिज्झक्टो । गिज्झो वियाति वा गिज्झं, कूटं । तं एतस्साति गिज्झकूटो, पब्बतो। गिज्झसदिसकूटोति गिज्झकूटोति वा मज्झेपदलोपीसमासो यथा 
“साकपत्थवो' ति, तस्मिं गिज्झकूटे। तेनाह “गिज्झा”तिआदि। 


ततो परं सङ्घोति तिण्णं जनानं उपरि सङ्घो चतुवग्गकरणीयादिकम्मण्पत्तत्ता। तस्मिं पब्बते सन्निपतित्वा समापत्तिया बीतिनामेन्तीति यथाफासुकद्ठाने पिण्डाय चरित्वा कतभत्तकिच्चा आगन्त्वा 
चेतियगब्भे यमकमहाद्वारं विवरन्ता विय तं पब्बतं द्विधा कत्वा अन्तो पविसित्वा रत्तिट्ठानदिवाट्टानानि मापेत्वा तत्थ समापत्तिया वीतिनामेन्ति। 


कदा पनेते तत्थ वर्सिसु? अतीते किर अनुप्पन्ने तथागते बाराणसिं उपनिस्साय एकस्मिं गामके एका कुलधीता खेत्तं रक्खति, तस्सा खेत्तकुटिया वीहयो भज्जन्तिया तत्थ महाकरञ्जपुप्फप्पमाणा 
महन्तमहन्ता मनोहरा पञ्चसतमत्ता लाजा जायिंसु। सा ते गहेत्वा महति पदुमिनिपत्ते ठपेसि तस्मिञ्च समये एको पच्चेकसम्बुद्धो तस्सा अनुग्गहत्थं अविदूरे खेत्तपाळिया गच्छति। सा तं दिस्वा 
पसन्नमानसा सुपुप्फितं महन्तं एकं पदुमं गहेत्वा तत्थ लाजे पक्खिपित्वा पच्चेकबुद्धं उपसङ्कमित्वा पञ्चहि लाजसतेहि सद्भि तं पदुमपुण्फं दत्वा पञ्चपतिट्टितेन वन्दित्वा “इमस्स, भन्ते, पुञ्जस्स आनुभावेन 
आनुभावसम्पन्ने पञ्चसतपुत्ते लभेय्यन्ति पञ्च पृत्तसतानि पत्थेसि। तस्मियेव खणे पञ्चसता मिगलुद्दका सम्भतसम्भारा परिपक्कपच्चेकबोधिञाणा तस्सेव पच्चेकबुद्धस्स मधुरमंसं दत्वा “एतिस्सा पृत्ता 
भवेय्यामा"ति पत्थयिसु। अतीतासु अनेकासु जातीसु तस्सा पृत्तभावेन आगतत्ता तथा तेसं अहोसि। सा यावतायुकं ठत्वा देवलोके निब्बत्ति, ततो चुता जातस्सरे पदुमगब्भे निब्बत्ति। तमेको तापसो दिस्वा 
पटिजग्गि। तस्सा पदसा विचरन्तिया पदुद्धारे पदुद्धारे भूमितो पदुमानि उद्टहन्ति। एको वनचरको दिस्वा बाराणसिरञ्ञो आरोचेसि। राजा तं आनेत्वा अग्गमहेसि अकासि, तस्सा गब्मो सण्ठाति। 
महापदुमकुमारो मातुकुच्छियं वसि, सेसा बहि निकखन्तं गब्भमलं निस्साय संसेदजभावेन निन्बत्ता। “ ओपपातिकभावेना”ति केचि। ते वयप्पत्ता उय्याने पदुमस्सरे कीळन्ता एकेकस्मिं पदुमे निसीदित्वा 
खयवयं प्टुपेत्वा पच्चेकबोधिञाणं निब्बत्तयिसु । अयं तेसं ब्याकरणगाथा अहोसि - 


“सरोरुहं पदुमपलासमत्रजं, सुपुप्फितं भमरगणानुचिण्णं। 
अनिच्चतायं वयतं विदित्वा, एको चरे खग्गविसाणकप्पो'ति॥ - 


तस्मिं काले ते तत्थ बसिंसु । तदा चस्स पब्बतस्स “इसिगिली”ति समञ्जा उदपादि । इमे इसयोति इमे पच्चेकबुद्धइसी। समा जायति एतायाति समञ्ञा, नामन्ति अत्थो। 


तिणच्छदना कुटियो मज्झेपदलोपीसमासं कत्वा, एकदेसे वा समुदायवोहारवसेन “तिणकुटियो "ति वुत्ता। “वस्सं उपगच्छिंसृ"ति वचनतो वस्सूपगमनारहा सद्वारबन्धा एव वेदितब्बाति आह 
“तिणच्छदना सद्वारबन्धा कुटियो"ति। बस्सं उपगच्छन्तेनाति वस्सावासं उपगच्छन्तेन। नालकपटिपदन्ति “मोनेय्यं ते उपञ्जिस्स''न्तिआदिना (सु० नि० ७२१) सत्थारा नालकत्थेरस्स देसितं 
पुथुज्जनकालतो पभुति किलेसचित्तं अनुप्पादेत्वा पटिपज्जितब्बं मोनेय्यपटिपदं । तं पन पटिपदं सुत्वा नालकत्थेरो तीसु ठानेसु अप्पिच्छो अहोसि दस्सने सवने पुच्छायाति। सो हि देसनापरियोसाने 
पसन्नचित्तो भगवन्तं वन्दित्वा वनं पविट्ठो। पुन “अहो वताहं भगवन्तं पस्सेय्यन्ति लोलभावं न जनेसि, अयमस्स दस्सने अप्पिच्छता। तथा “अहो वताहं पुन धम्मदेसनं सुणेय्य''न्ति लोलभावं न जनेसि, 
अयमस्स सबने अप्पिच्छता। तथा “अहो वताहं पुन मोनेय्यपटिपदं पुच्छेय्यन्ति लोलभावं न जनेसि, अयमस्स पुच्छाय अप्पिच्छता। 


सो एवं अप्पिछो समानो पब्बतपादं पविसित्वा एकवनसण्डे द्रे दिवसानि न वसि, एकरुक्खमूले द्रे दिवसानि न निसीदि, एकस्मिं गामे द्रे दिवसानि पिण्डाय न पाविसि। इति वनतो वनं, रुक्खतो 
रुक्खं, गामतो गामं आहिण्डन्तो अनुरूपपटिपदं पटिपज्जित्वा अग्गफले पतिट्टासि। एकस्स भगवतो काले एकोयेव नं पूरेति। इमञ्हि मोनेय्यपटिपदं उक्कटं कत्वा पूरेन्तो भिक्खु सत्तेव मासानि जीवति, 
मज्झिमं कत्वा पूरेन्तो सत्त वस्सानि, मुदुकं कत्वा पूरेन्तो सोळस वस्सानि। अयं पन थेरो उक्कड्टं कत्वा पूरेसि, तस्मा सत्त मासे ठत्वा अत्तनो आयुसङ्कारस्स परिक्खयं जत्वा नहायित्वा निवासेत्वा 
कायबन्धनं बन्धित्वा दिगुणं सङ्घाटि पारुपित्वा दसबलाभिमुखो पञ्चपतिट्टितेन तं वन्दित्वा अञ्जलिं पग्गहेत्वा हिङ्गलकपब्बतं निस्साय ठितकोव अनुपादिसेसाय निब्बानधातुया परिनिब्बायि । तस्स 
परिनिब्बुतभावं जत्वा भगवा भिक्खुसङ्घेन सद्धि तत्थ गन्त्वा सरीरकिच्चं कत्वा धातुयो गाहापेत्चा चेतियं पतिट्टापेत्वा अगमासि। एवरूपं पटिपदं पटिपन्नेनपि वस्सं उपगच्छन्तेन छन्ने सद्वारबन्धेयेव ठाने 
उपगन्तब्बं। अप्पिच्छतं निस्सायपि सिक्खापदस्स अनतिक्कमनीयत्तं दस्सेतुं “नालकपटिपदं पटिपन्नेनपी””ति वुत्तं। 


पञ्चन्नं छदनानन्ति तिणपण्णइड्टकसिलासुधासङ्कातानं पञ्चन्नं छदनानं। “न, भिक्खवे, असेनासनिकेन बस्सं उपगन्तब्बन्ति (महाव० २०४) वचीभेदं कत्वा वस्सूपगमनं सन्धायेव पटिक्खेपो, 
न आलयकरणवसेन उपगमनं सन्धाया "ति वदन्ति। पाळियं पन अविसेसत्ता अड्डकथायजञ्च “नालकपटिपदं पटिपन्नेनपी"तिआदिना अविसेसेनेव दळहं कत्वा वुत्तत्ता असेनासनिकस्स नावादिं विना 
अञ्जत्थ आलयो न वड्टतीति अम्हाकं खन्ति। नावासत्थवजेसुयेव हि “अनुजानामि, भिक्खवे, नावायं वस्सं उपगन्तृ" न्तिआदिना (महाव० २०३) सति असति वा सेनासने वस्सूपगमनस्स विसुं 
अनुञ्जातत्ता “न, भिक्खवे, असेनासनिकेन वस्सं उपगन्तब्ब "न्ति अयं पटिक्खेपो तत्थ न लब्मतीति असति सेनासने आलयवसेनपि नावादीसु उपगमनं वुत्तं । अनुधम्मताति वत्तं । 
रत्तिट्ठानदिवाट्टानादीनीति आदि-सद्देन वच्चकुटिपस्सावद्ठानादिं सङ्गण्हाति। 


कतिकवत्तानि च खन्धकवत्तानि च अधिट्टायाति परियत्तिधम्मो नाम तिविधम्पि सद्भम्मं पतिट्ठापेति, तस्मा सक्कच्चं उद्दिसथ उद्दिसापेथ, सज्झायं करोथ, पधानघरे वसन्तानं सङ्घटनं अकत्वा 
अन्तोविहारे निसीदित्वा उद्दिसथ उद्दिसापेथ, सज्झायं करोथ, धम्मस्सवनं समिद्धं करोथ, पब्बाजेन्ता सोधेत्वा पब्बाजेथ, सोधेत्वा उपसम्पादेथ, सोधेत्वा निस्सयं देथ। एकोपि हि कुलपृत्तो पब्बज्जञ्च 
उपसम्पदञ्च लभित्वा सकलं सासनं पतिट्ठापेति। अत्तनो थामेन यत्तकानि सक्कोथ, तत्तकानि धुतङ्गानि समादियथ, अन्तोवस्सं नामेतं सकलदिवसं रत्तिया च पठमपच्छिमयामेसु अप्पमत्तेहि भवितब्बं, 
बीरियं आरभितब्बं । पोराणकमह आथेरापि सब्बपलिबोधे छिन्दित्वा अन्तोवस्से एकचरियवत्तं पूरयिंसु। भस्से मत्तं जानित्वा दसवत्थुककथं दसअसुभदसानुस्सतिअट्टुतिसारम्मणकर्थ कातुं वट्टति। 
आगन्तुकानं वत्तं कातुं, सत्ताहकरणीयेन गतानं अपलोकेत्वा दातुं वट्टति। विग्गाहिकपिसुणफरुसवचनानि मा वदथ, दिवसे दिवसे सीलानि आवज्जेन्ता चतुरारक्खं अहापेन्ता मनसिकारबहुला विहरथ, 
चेतियं वा बोधि वा वन्दन्तेन गन्धमालं वा पूजेन्तेन पत्तं वा थविकाय पक्खिपन्तेन न कथेतब्बं, अन्तोगामे मनुस्सेहि सद्धि पच्चयसंयुत्तकथा वा विसभागकथा वा न कथेतब्बा, रक्खितिन्द्रियेहि भवितब्बं, 
खन्धकवत्तञ्च सेखियवत्तञ्च पूरेतब्बन्ति एवमादिना कतिकवत्तानि खन्धकवत्तानि च अधिटइहित्वा। 


“अनुजानामि, भिक्खवे, वस्संवुट्डानं तीहि ठानेहि पवारेतु न्ति (महाव० २०९) बुडुवस्सानं पवारणाय अनुञ्ञातत्ता इमस्स सुत्तस्स वसेन पवारणादिवसस्स अरुणुग्गमनतो पट्ठाय अप्पवारितापि 
“बुडुवस्सा”ति वुच्चन्ति। किञ्चापि “इमं तेमासं वस्सं उपेमी"ति (महाव० अट्टः १८४) वचनतो पवारणादिवसस्स तेमासन्तोगधत्ता तं दिवसं याव न पवारेन्ति, ताव वस्सं वसन्ता नाम होन्ति, तथापि 
एकदेसेन अवुटुम्पि तं दिवसं वुटुभागापेक्खाय वुडुमेव होतीति कत्वा एवं वुत्तं कताकतभागापेक्खाय समुदाये पवत्तकताकतवोहारो विय। विप्पकतञ्हि यं किञ्चि “कताकत' न्ति वुच्चति। “अनुजानामि, 

भिक्खवे, वस्संवुट्टानं कथिनं अत्थरितु''न्ति (महाव० ३०६) इमस्स पन सुत्तस्स वसेन निप्परियायतो महापवारणाय पवारिता पाटिपददिवसतो पट्टाय “वुडवस्सा "ति वुच्चन्तीति दस्सेतुं 
“महापवारणाय पवारिता”तिआदि वृत्तं। पाटिपददिवसतो पट्टाय हि वस्सानस्स पच्छिमे मासे कथिनत्थारो अनुञ्जातो परिवारे “कथिनस्स अत्थारमासो जानितब्बोति वस्सानस्स पच्छिमो मासो 
जानितब्बो ति (परि० ४१२) वुत्तत्ता। “महापवारणाय पवारिता"ति इदञ्च पुरिमिकाय वस्सूपगतानं सभावदस्सनमत्तं, केनचि अन्तरायेन अप्पवारितापि “बुट्ठ॒वस्सा''इच्चेव वुच्चन्ति। 


*आपुच्छितब्बा”ति वत्वा इदानि आपुच्छनविधि दस्सेन्तो “सचे इमं कुटि न्तिआदिमाह | पटिजग्गनकं वा न लभतीति विहारपच्चन्ते कते पटिजग्गनकं न लभति। ते पन भिक्खू जनपदचारिकं 
पक्कमिंसूति सम्बन्धो । अद्धानगमने चारिकावोहारो सासने निरुळहो । किञ्चापि अयं चारिका नाम महाजनसङ्गहत्थं बुद्धानंयेव लब्मति, बुद्धे उपादाय पन रुळहीसहबसेन सावकानम्पि वुच्चति 
किलञ्जादीहि कतबीजनीनम्पि तालवण्टवोहारो विय । सङ्कोपेत्वाति एकस्मिं पदेसे रासि कत्वा। इदानि तमेव सङ्गोपनविधि दस्सेन्तो “यथा च ठपित''न्तिआदिमाह। न ओवस्सीयतीति अनोवस्सकं, 
कम्मनि अक-सद्दो दड्ुब्बो। यथा च ठपितं न ओवस्सीयति न तेमीयतीति अत्थो। 


अनवयोति एत्थ बयोति हानि “आयवयो”तिआदीसु विय। नत्थि एतस्स अत्तनो सिप्पे वयो ऊनताति अवयोति आह “अनूनो परिपुण्णसिप्पो”ति। आचरियस्स कम्मं आचरियकन्ति आह 
*{आचरियकम्मे”ति । पिटुसङ्घाटो द्वारबाहा, कट्ठकम्मं थम्भादि। तेलतम्बमत्तिकायाति तेलमिस्सतम्बमत्तिकाय। 


८५. कुटिकाय करणभावन्ति कुटिया कतभावं । सद्सत्थविदूहि किं-सद्दयोगे अनागतवचनस्स इच्छितत्ता वृत्तं “तस्स लक्खणं सद्दसत्थतो परियेसितब्ब न्ति । मेत्तापुब्बभागन्ति मेत्ताझानस्स 
पुब्बभागभूतं सब्बसत्तेसु हितफरणमत्तं। कस्मा पनेतं वृत्तं, ननु अनुद्दया-सद्दो करुणाय पवत्ततीति? सच्चमेतं, अयं पन अनुद्दयासद्दो अनुरक्खणमत्थं अन्तोनीतं कत्वा पवत्तमानो मेत्ताय करुणाय च 
पवत्ततीति इध मेत्ताय पवत्तमानो वुत्तो, तस्मा सुवुत्तमेतं “एतेन मेत्तापुब्बभागं दस्सेतीति। करूणापुब्बभागन्ति करुणाझानस्स पुब्बभागभूतं सत्तेसु अनुकम्पमत्तं। चिकखल्लं मत्तिका, तस्स मदनं उदकं 
आसिञ्चित्वा हत्थादीहि परिमहनं । मेत्ताकरुणानन्ति अप्पनाप्पत्तमेत्ताकरुणानं। किञ्चापि थेरेन सञ्चिच्च खुद्दानुखुद्दका पाणा मरणाधिप्पायेन न ब्याबाधिता, तथापि करुणाय अभावेन “एवं कते इमे पाणा 
विनस्सिस्सन्ती”ति अनुपपरिक्खित्वा कतत्ता थेरं विगरहि । जनानं समूहो जनताति आह “पच्छिमो जनसमूहो”ति। पातब्यभावन्ति विनासेतब्नतं। पाणातिपातं करोन्तानन्ति थेरेन अकतेपि 
पाणातिपाते परेहि सल्लक्खणाकारं दस्सेति। इमस्स दिट्ठानुगतिन्ति इमस्स दिट्टिया अनुगमनं । घंसितब्ब्रेति घट्टयितब्बे, विनासितब्बेति अत्थो। एवं मञ्जीति यथा थेरेन कतं, एवं मा मञ्जि। “मा पच्छिमा 
जनता पाणेसु पातब्यतं आपज्जी "ति वचनतो यो भिक्खु इट्टकपचनपत्तपचनकुटिकरणविहारकारापनविहारसम्मज्जनपटग्गिदानकूपपोक्खरणीखणापनादीसु यत्थ “खुद्दानुखुद्दकानं पाणानं विहिंसा 
भविस्सती' ति जानाति, तेन तादिसे पदेसे कप्पियवचनं वत्चापि न तं कम्मं कारेतब्बन्ति दस्सेति। 


तत्थ तत्थ वुत्तमेव आपत्तिन्ति पथवीखणनभूतगामपातब्यतादीसु वृत्तपाचित्तियादिआपत्ति। आदिकम्मिकत्ता अनापत्तीति कुटिकरणपच्चया अनापत्ति। सिक्खापदं अतिक्कमित्वाति “न च, 
भिक्खवे, सब्बमत्तिकामया कुटिका कातब्बा, यो करेय्य, आपत्ति दुक्कटस्सा"ति वुत्तसिक्खापदं अतिक्कमित्वा। यदि अञ्जेन कतं लभित्वा वसन्तस्स अनापत्ति सिया, न भगवा तं कुटिकं भिन्दापेय्याति 
आह - “कतं लभित्वा तत्थ वसन्तानम्पि दुक्कटमेवा”ति। यथा वा तथा वा मिस्सा होतूति हेट्ठा मत्तिका उपरि दब्बसम्भारातिआदिना येन केनचि आकारेन मिस्सा होतु । गिञ्जकावसथसङ्केपेनाति 
एत्थ गिञ्जका वुच्चन्ति इडका, गिञ्जकाहि एव कतो आवसथो गिञ्जकावसथो। इट्टकामयस्स आवसथस्सेतं अधिवचनं । तं किर आवसथं यथा सुधापरिकम्मेन पयोजनं नत्थि, एवं इ्ठकाहि एव चिनित्वा 
छादेत्वा करोन्ति, तुलादण्डकवाटफलकानि पन दारुमयानेव। बिकिरन्ताति चुण्णविचुण्णं करोन्ता। 


किस्साति केन कारणेन | बयकम्मम्पि अत्थीति द्वारकवाटादिअभिसङ्करणादीसु कतवयकम्मम्पि अत्थि। भिक्खूनं अकप्पियत्ता एव तित्थियवतानुरूपत्ता तित्थियधजो । महाअट्टकथायं वुत्तकारणेसु 
अत्तनो अधिप्पेतकारणद्रयं पतिट्ठापेत्वा अपरानिपि तत्थ वृत्तकारणानि दस्सेन्तो आह - “अट्ठकथायं पन अञ्जानिपि कारणानि वुत्तानी तिआदि। तत्थ सत्तानुहदयायाति तादिसाय कुटिकाय 
करणपच्चया विनस्समानसत्तेसु अनुद्दयाय । यस्मा सब्बमत्तिकामया कुटि सुकरा भिन्दितुं, तस्मा तत्थ ठपितं पत्तचीवरादि अगुत्तं होति, चोरादीहि अवहरितुं सक्का । तेन वृत्तं “पत्तचीवरगुत्तत्थाया ति। 
सेनासनबाहुल्लपटिसेधनत्थायाति सेनासनानं बहुभावनिसेधनत्थाय, तादिसस्स वा सेनासनस्स अभिसङ्करणे भिकखूनं उद्देसपरिपुच्छादीनि सेसकम्मानि परिच्चजित्वा निच्चब्यावटतानिसेधनत्थं । 
अनुपवज्जोति दोसं आरोपेत्वा न वत्तब्बो। 


पाळिमुत्तकविनिच्छयवण्णना 


पाळिमृत्तकविनिच्छयेसु तञ्च खो...पे०... न बण्णमडुत्थायाति इदं छत्तदण्डग्गाहकसलाकपञ्जरविनन्धनं सन्धायाति वदन्ति | सब्बत्थाति छत्तदण्डे सब्बत्थ। आरग्गेनाति निखादनमुखेन। 
घटकम्पि वाळरूपम्पि भिन्दित्वा धारेतब्बन्ति सचे तादिसं अकप्पियछत्तं लभति, घटकम्पि वाळरूपम्पि भिन्दित्वा तच्छेत्वा धारेतब्बं । सुत्तकेन वा दण्डो वेठेतब्बोति यथा छत्तदण्डे लेखा न पञ्जायति, 
तथा वेठेतब्बो। दण्डबुन्देति दण्डमूले, छत्तदण्डस्स हेट्टिमतलेति अत्थो। छत्तमण्डलिकन्ति छत्तस्स अन्तो खुद्रकमण्डलं । उक्किरित्वाति उद्टपेत्वा। सा वट्टतीति यदिपि रज्जुकेहि न बन्धन्ति, बन्धितुं पन 
युत्तद्वानत्ता वट्टति। 


नानासुत्तकेहीति नानावण्णेहि सुत्तेहि। इदञ्च तथा करोन्तानं करणप्पकारदस्सनत्थं वुत्तं, एकवण्णसुत्तकेनपि वुत्तप्पकारेन सिब्बितु न वट्टतियेव । पट्टमुखेति पट्टकोटियं । दविन्नं पट्टानं सङ्घट्टितट्ठानं 
सन्धायेतं वुत्तं । परियन्तेति चीवरपरियन्ते। चीवरअनुवातं सन्धायेतं वृत्तं। बेणिन्ति वरकसीसाकारेन सिब्बनं। सङ्कलिकन्ति बिळालबन्धनाकारेन सिब्बनं। “वेणि सङ्कलिक ` न्ति चेत्थ उपयोगवचनं 
“करोन्ती”ति करणकिरियापेक्खं । अग्धियगयमुग्गरादीनीति एत्थ अग्धियं नाम चेतियसण्ठानेन सिब्बनं, मूले तनुकं अग्गे महन्तं कत्वा गदाकारेन सिब्बनं गया, मूले च अग्गे च एकसदिसं कत्वा 
मुग्गराकारेन सिब्बनं मुग्गरो। कक्कटक्खीनि उक्किरन्तीति गण्ठिकपट्टऱपासकपट्टानं अन्ते पाळिबद्धं कत्वा कक्कटकानं अक्खिसण्ठानं उद्टुपेन्ति, करोन्तीति अत्थो। “कोणसुत्तपिळकाति 
गण्ठिकपासकपट्टानं कोणेहि नीहटसुत्तानं कोटियो”ति तीसुपि गण्ठिपदेसु वृत्तं। कथं पन ता पिळका दुविञ्चेय्यरूपा कातब्नाति? कोणेहि नीहटसुत्तानं अन्तेसु एकवारं गण्ठिककरणेन वा पुन निवत्तेत्वा 
सिब्बनेन वा दुविञ्जेय्यसभावं कत्वा सुत्तकोटियो रस्सं कत्वा छिन्दितब्बा। धम्मसिरित्थेरेन पन - 


“कोणसुत्ता च पिळका, दुविञ्जेय्याव कप्परे”ति - 
वुत्तं। तथा आचरियबुद्धदत्तत्थेरेनपि - 
“सुत्ता च पिळका तत्थ, दुविञ्जेय्याव दीपिता”ति - 
वुत्तं। तस्मा तेसं मतेन कोणसुत्ता च पिळका च कोणसुत्तपिळकाति एवमेत्थ अत्थो दटुब्बो। 


मणिनाति मसारगल्लादिपासाणेन। न घट्टेतब्बन्ति न घंसितब्बं, अंसबद्धककायबन्धनानि पन सङ्कादीहि घंसितुं वट्टति । पासकं कत्वा बन्धितब्बन्ति रजनकाले बन्धितब्बं, सेसकाले मोचेत्वा 
ठपेतब्बं । गण्ठिकेति दन्तमयादिगण्ठिके । पिळकाति बिन्दुं बिन्दुं कत्वा उट्ठापेतब्बपिळका । 


““तेलबण्णोति समणसारुप्पवण्णं सन्धाय वुत्तं, मणिवण्णं पन पत्तं अञ्जेन कतं लभित्वा परिभुञ्जितुं वट्टती”ति वदन्ति। पत्तमण्डलेति तिपुसीसादिमये पत्तमण्डले। “न, भिक्खवे, चित्रानि 
पत्तमण्डलानि धारेतब्बानि रूपकाकिण्णानि भित्तिकम्मकतानी ति (चूळव° २५३) वुत्तत्ता “भित्तिकम्मं न बट्टती ति वृत्तं। “अनुजानामि, भिक्खवे, मकरदन्तकं छिन्दितु न्ति वचनतो “मकरदन्तकं 
पन बह्टती ति वृत्तं। 


मकरमुखन्ति मकरमुखसण्ठानं । देडृभसीसन्ति उदकसप्पसीससण्ठानं । अच्छीनीति कुञ्जरच्छिसण्ठानानि । रज्जुककायबन्धनं एकमेव वटटतीति रज्जुकं बन्धन्तेन एकगुणमेव कत्वा बन्धितुं वट्टति, 

मज्झे भिन्दित्वा दिगुणं कत्वा बन्धितुं न वट्टति, दिगुणं पन अकत्वा एकरज्जुकमेव सतवारम्पि पुनप्पुनं आविज्जित्वा बन्धितुं वट्टति। एकम्पि न वट्टतीति एकगुणम्पि कत्वा बन्धितुं न वट्टति। 
बहुरज्जुके...पे०.. बट्टतीति इदं कायबन्धनं सन्धाय वृत्तं, न दसा सन्धाय । ईदिसञ्हि कायबन्धनं बन्धितुं वट्टति । तेनेव आचरियबुद्धदत्तत्थेरेन वृत्तं - 


“एकरज्जुमयं वृत्तं, मुनिना कायबन्धनं । 
पञ्चपामङ्गसण्ठानं, एकम्पि च न वट्टति॥ 


“रज्जुके एकतो कत्वा, बहू एकाय रज्जुया। 
निरन्तरञ्हि बेठेत्वा, कतं वट्टति बन्धित न्ति॥ 


मुरजं पन कायबन्धनं न वट्टति “न, भिक्खवे, उच्चावचानि कायबन्धनानि धारेतब्बानि कलाबुकं देडुभकं मुरजं मद्दवीणं, यो धारेय्य, आपत्ति दुक्कटस्सा^ति (चूळव° २७८) वृत्तत्ता। किं पन 
बहुरज्जुके एकतो कत्वा एकेन निरन्तरं वेठेत्वा कतं मुरजसङ्ख्यं न गच्छतीति? आम न गच्छति । मुरजञ्हि नाम नानावण्णेहि सुत्तेहि मुरजवट्टिसण्ठानं वेठेत्वा कतं । केचि पन “मुरजन्ति बहुरज्जुके एकतो 
सङ्कूड्टित्वा एकाय रज्जुया पलिवेठेत्वा कतरज्जू"ति वदन्ति, तं न गहेतब्बं । यदि चेतं मुरजं सिया, “बहुरज्जुके एकतो कत्वा एकेन निरन्तरं वेठेत्वा कतं बहुरज्जुक' न्ति न वत्तब्बं, “तं वट्टती ति इदं 
विरुज्झेय्य। मुरजं पन पामङ्गसण्ठानञ्च दसासु वट्टति “कायबन्धनस्स दसा जीरन्ति। अनुजानामि, भिक्खवे, मुरजं मद्दवीण' न्ति (चूळव° २७८) वृत्तत्ता। तेनेव वक्खति “अनुजानामि, भिक्खवे, मुरजं 
मद्दवीणन्ति इदं दसासुयेव अनुज्ञात' न्ति। 


कायबन्धनविधेति “कायबन्धनस्स पवनन्तो जीरति। अनुजानामि, भिक्खवे, विधः न्ति वुत्तत्ता कायबन्धनस्स पासन्ते दसामूले तस्स थिरभावत्थं कत्तब्बे दन्तविसाणादिमये विधे। “अट्ट मङ्गलानि 
नाम सङ्घो चक्कं पुण्णकुम्भो गया सिरीवच्छो अङ्कुसो धजं सोवत्थिक* न्ति वदन्ति। परिच्छेदलेखामत्तन्ति उभोसु कोटीसु कातब्बपरिच्छेदराजिमत्तं। “उजुकमेवा*ति वृत्तत्ता चतुरस्सादिवङ्कगतिकं न 
वड़ति। “छत्तदण्डधम्मकरणअञ्जननाळिका नानावण्णलेखापअकम्मकता न वडन्ती”ति वदन्ति। 


आरकण्टकेति पोत्थकादिअभिसङ्करणत्थं कते दीघमुखसत्थके । बट्टमणिकन्ति वटं कत्वा अग्गकोटियं उट्टापेतन्बपुन्बुळं । अञ्ञं वा बण्णमड्ुन्ति इमिना पिळकादिं सङ्गण्हाति। मणिकन्ति 
एकावट्टमणि | पिळकन्ति सासपमत्तिका मुत्तराजिसदिसा बहुवट्टलेखा। “इमस्मिं अधिकारे अवुत्तत्ता लेखनियं यं किञ्चि वण्णमट्ठु वट्ठती ति वदन्ति। बलितकन्ति मज्झे वलि उट्ठापेत्वा । मण्डलं होतीति 
उत्तरारणिया पवेसनत्थं आहटमण्डलं होति। 


किञ्चापि एत्थ दन्तकडच्छेदनवासियेव वुत्ता, महावासियम्पि पन न वट्टतियेव उजुकमेव बन्धितुन्ति सम्बन्धो । “उभोसु वा पस्सेसु एकपस्सेवा"ति वचनसेसो। कत्तरयङ्टिकोटियं कत अयोवलयानिपि 
वड़न्ति, येसं अञ्जमञ्जसङ्घ्नेन सद्दो निच्छरति। 


आमण्डसारकेति आमलकेहि कतभाजने। भूमत्थरणेति चित्तकटसारकचित्तत्थरणादिके परिकम्मकताय भूमिया अत्थरितब्बअत्थरणे। पानीयघटेति इमिना कुण्डिकसरकेपि सङ्गण्हाति। बीजनेति 
चतुरस्सबीजने। सब्बं...पे०... बट्टतीति यथावृत्तेसु मञ्चपीठादीसु इत्थिरूपं विना सब्बं मालाकम्मलताकम्मादि वण्णमड्टं भिकखुनो वट्टति। सेनासने किञ्चि पटिसेधेतब्बं नत्थि अञ्ञत्र 
विरुद्धसेनासनाति एत्थायमधिप्पायो - सेनासनपरिक्खारेसु पटिसेधेतब्बं नाम किञ्चि नत्थि, विरुद्धसेनासनं पन सयमेव पटिक्खिपितब्बन्ति। अञ्जेसन्ति सीमसामिनो वृत्ता। राजवल्लभा 
परनिकायिकापि एकनिकायिकापि उपोसथपवारणानं अन्तरायकरा अलज्जिनो राजकुलूपगा वुच्चन्ति। तेसं लज्जिपरिसाति तेसं सीमसामिकानं पक्खा हुत्वा अनुबलं दातुं समत्था लज्जिपरिसा। 
सुकतमेवाति अञ्जेसं सन्तकेपि अत्तनो सीमाय अन्तोवुत्तविधिना कतं सुकतमेव। 


पाळिमुत्तकविनिच्छयवण्णना निड्टिता। 
८६. देवेन गहितदारूनीति रञ्ञा परिग्गहितदारूनि, रञ्जो सन्तकानीति वुत्तं होति। खण्डाखण्डं करोन्तोति खुद्दक॑ महन्तञ्च खण्डं करोन्तो। 
८७. कुलभोगइस्सरियादीहि महती मत्ता पमाणं एतस्साति महामत्तो। तेनाह -- “महतिया इस्सरियमत्ताय समन्नागतो”ति। 


८८. अवज्झायन्तीति हेट्ठा कत्वा ओलोकेन्ति, चिन्तेन्ति वा। तेनाह “अवजानन्ता”तिआदि । लामकतो वा चिन्तेन्तीति निहीनतो चिन्तेन्ति। कथेन्तीति “कि नामेतं किं नामेत न्ति अञ्जमञ्जं 
कथेन्ति। 


कथं पनेत्थ “दारूनी "ति बहुवचनं “अदिन्न”न्ति एकवचनेन सद्धिं सम्बन्धमुपगच्छतीति आह -- “अदिन्ने आदियिस्सतीति अयं उज्झायनत्थो”तिआदि। उज्झायनस्स अदिन्नादानविसयत्ता 
अदिन्नादानं उज्झायनत्योति वृत्तं। सतिपि पनेत्थ गोपकेन दिन्नदारूनं गहणे उजुकं अवत्वा लेसेन गहितत्ता थेरो “अदिन्नं आदियी"ति वेदितब्बो। बचनभेदेति एकवचनबहुवचनानं भेदे। 


सब्बावन्तं परिसन्ति भिक्खुभिक्खुनीआदिसब्बावयववन्तं परिसं। सब्बा चतुपरिससङ्कआता पजा एत्थ अत्थीति सब्बावन्ता, परिसा । सेना एतस्स अत्थीति सेनिको, सेनिको एव सेनियो। 
बिम्बिसारोति तस्स नामन्ति एत्थ बिम्बीति सुवण्णं, तस्मा सारसुवण्णसदिसवण्णताय बिम्बिसारोति वुच्चतीति वेदितब्बो। चतुत्थो भागो पादोति वेदितब्ब्रोति इमिनाव सब्बजनपदेसु कहापणस्स 
बीसतिमो भागो मासकोति इदञ्च वुत्तमेव होतीति दडब्बं । पोराणसत्थानुरूपं लकखणसम्पन्ना उप्पादिता नीलकहापणाति वेदितब्बा। रुद्रदामेन उप्पादितो रुद्रदामको। सो किर नीलकहापणस्स तिभागं 
अग्घति। यस्मिं पदेसे नीलकहापणा न सन्ति, तत्थापि नीलकहापणानं वळञ्जनड्राने च अवळञ्जनड्ठाने च समानअग्घवसेन पवत्तमानं भण्डं गहेत्वा नीलकहापणवसेनेव परिच्छेदो कातब्बोति वदन्ति। 


धनियवत्थुवण्णना निङ्टिता। 


तस्सत्थो...पे०... वुत्तनयेनेव वेदितब्बोति इमिना “भगवता भिक्खूनं इदं सिक्खापदं एवं पञ्जत्तं होति च, इदञ्च अञ्ं वत्थु उदपादी”ति एवं पठमपाराजिकवण्णनायं (पारा? अट्ठ० १.३९) वुत्तनयेन 
तस्सत्थो वेदितब्बो। “इदानि यं तं अञ्ञं वत्थु उप्पन्नं, तं दस्सेतुं तेन खो पन समयेना'तिआदिमाहा”ति एवं अनुपञ्जत्तिसम्बन्धो च तत्थ वुत्तनयेनेव वेदितब्बोति दस्सेति। 


९०-९१. रजका अत्थरन्ति एत्थाति रजकत्थरणं, रजकत्थरणन्ति रजकतित्थं वुच्चतीति आह “रजकतित्थं गन्त्वा”ति । वुत्तमेवत्थं विभावेन्तो आह “तञ्ही”तिआदि । 
पदभाजनीयवण्णना 


९२. “अभिनवनिविट्ठो एककुटिकादिगामो याव मनुस्सा पविसित्वा वासं न कप्पेन्ति, ताव गामसङ्ख्यं न गच्छतीति वदन्ति, तस्मा तत्थ गामप्पवेसनापुच्छादिकिच्चम्पि नत्थि। 
यक्खपरिग्गहभूतोति सउपद्दववसेन वत्तं, यकखनगरादि वा सङ्गण्हाति। यक्खनगरम्पि आपणादीसु दिस्समानेसु गामसङ्ख्यं गच्छति, अदिस्समानेसु न गच्छति, तस्मा यकखनगरम्पि पविसन्तेन 
आपणादीसु दिस्समानेसु सब्बं गामप्पवेसनवत्तं कातब्बं, अदिस्समानेसु न कातब्बन्ति वदन्ति। पुनपि आगन्तुकामाति इमिना तेसं तत्थ सापेक्खभावं दस्सेति। यतो पन निरपेक्खाव हुत्वा पक्कमन्ति, सो 
गामसङ्ख्यं न गच्छति, तस्मा तत्थ गामप्पवेसनापुच्छादिकिच्चम्पि नत्थि। 


ननु च “गामा वा अरञ्जा वा”ति एत्तकमेव मातिकायं वृत्तं, तस्मा गामलक्खणं दस्सेत्वा अरञ्ञमेव दस्सेतब्बं सिया, गामूपचारो नामातिआदि पन कस्मा वृत्तन्ति आह - “गामूपचारोतिआदि 

अरञ्ञपरिच्छेददस्सनत्थं वुत्त 'न्ति। गामूपचारे हि दस्सिते ठपेत्वा गामञ्च गामूपचारञ्च अवसेसं अरञ्जं नामाति अरञ्जपरिच्छेदो सक्का दस्सेतुं, इदञ्च गामगामूपचारे असङ्करतो दस्सेतु वृत्तं । 
मातिकायं पन गामग्गहणेनेव गामूपचारोपि सङ्गहितोति दडुब्बं । गामूपचारो हि लोके गामसङ्ख्यमेव गच्छति । एवञ्च कत्वा मातिकाय अनवसेसअवहरणड्ठानपरिग्गहो सिद्धो होति । इन्दखीलेति उम्मारे। 
अरञ्ञसङ्घेपं गच्छतीति “निक्खमित्वा बहि इन्दखीला सब्बमेतं अरञ्ज”न्ति (विभ० ५२९) अभिधम्मे वुत्तत्ता। वेमज्झमेव इन्दखीलोति बुच्चतीति इन्दखीलट्ठानियत्ता असतिपि इन्दखीले वेमज्झमेव 
तथा वुच्चति । यत्थ पन द्वारबाहापि नत्थि, तत्थ उभोसु पस्सेसु वतिया वा पाकारस्स वा कोटिवेमज्झमेव इन्दखीलट्ठानियत्ता “इन्दखीलो ति गहेतब्बं । उट्ठापेन्तोति पलापेन्तो। लुठित्वाति परिवत्तेत्वा। 


मञ्झिमस्स पुरिसस्साति थाममज्झिमस्स पुरिसस्स। इमिना पन वचनेन सुप्पमुसलपातोपि बलदस्सनवसेनेव कतोति दइन्बं । कुरुन्दहुकथायं महापच्चरियञ्च घरूपचारो गामोति अधिप्पायेन 
“घरूपचारे ठितस्स लेड्डपातो गामूपचारो ति वृत्तं । द्वारेति निब्बकोसस्स उदकपतनड्टानतो अब्मन्तरं सन्धाय वृत्तं । अन्तोगेहेति च पमुखस्स अब्मन्तरमेव सन्धाय वृत्तं । कतपरिक्खेपोति इमिनाव घरस्स 
समन्ततो तत्तको परिच्छेदो घरूपचारो नामाति वुत्तं होति। यस्स पन घरस्स समन्ततो गोरूपानं पवेसननिवारणत्थं पाकारवतिआदीहि परिक्खेपो कतो होति, तत्थ सोव परिक्खेपो घरूपचारो, 
सुप्पपातादिपरिच्छेदो पन अपरिक्खित्तघरं सन्धाय वृत्तोति दब्बं । इदमेत्थ पमाणन्ति विकालगामप्पवेसनादीसु गामगामूपचारानं असङ्करतो विनिच्छयस्स वेदितब्बत्ता। कुरुन्दीआदीसु वुत्तनयेन हि 
घरूपचारस्स गामोति आपन्नत्ता घरघरूपचारगामगामूपचारानं सङ्करो सिया। एबं सब्बत्थाति इमिना इतो पुब्बेपि पच्छिमस्सेव वादस्स पमाणभावं दस्सेति। केचि पन “इतो पट्टाय वकखमानवादं सन्धाय 
वुत्त न्ति वदन्ति, तं न गहेतब्बं 


सेसम्पीति गामूपचारलक्खणं सन्धाय वदति। तत्राति तस्मिं गामूपचारग्गहणे। तस्स गामपरिच्छेददस्सनत्थन्ति तस्स अपरिच्छेदस्स गामस्स गामपरिच्छेदं दस्सेतुन्ति अत्थो। यदि एवं “गामो 
नामा ति पदं उद्धरित्वा “अपरिकिखित्तस्स गामस्स घरूपचारे ठितस्स मज्झिमस्स पुरिसस्स लेडूपातो "ति कस्मा न वृत्तन्ति? “गामो नामाति इध अवृत्तम्पि अधिकारवसेन लब्मतियेवा"ति वदन्ति। अपरे पन 
भणन्ति “गामूपचारो नामाति इमिनाव गामस्स च गामूपचारस्स च सङ्गहो दडब्बो। कथं? “गामस्स उपचारो गामूपचारो'ति एवं विग्गहे करियमाने 'परिक्खित्तस्स गामस्स इन्दखीले ठितस्स मज्झिमस्स 
पुरिसस्स लेइूपातो'ति इमिना परिक्खित्तस्स गामस्स गामूपचारलक्खणं दस्सितं होति, 'गामसङ्घातो उपचारो गामूपचारोति एवं पन गस्हमाने 'अपरिक्खित्तस्स गामस्स घरूपचारे ठितस्स मज्झिमस्स 
पुरिसस्स लेइपातो'ति इमिना अपरिक्खित्तस्स गामस्स गामपरिच्छेदो दस्सितोति सक्का विज्ञातु''न्ति | “घरूपचारे ठितस्स मज्झिमस्स पुरिसस्स लेडुपातो "ति इमिना परिक्खित्तस्सपि गामस्स सचे 
लेडुपाततो दूरे परिक्खेपो होति, लेडुपातोयेव गामपरिच्छेदोति गहेतब्बन्ति वदन्ति ।पुब्बे बुत्तनयेनेबाति परिक्खित्तगामे वृत्तनयेनेव। 


सङ्करीयतीति मिस्सीयति। एत्थाति घरघरूपचारगामगामूपचारेसु । “विकाले गामप्पवेसने परिक्खित्तस्स गामस्स परिक्खेपं अतिक्कमन्तस्स आपत्ति पाचित्तियस्स, अपरिक्खित्तस्स गामस्स उपचारं 
ओक्कमन्तस्स आपत्ति पाचित्तियस्सा”ति (पाचि० ५१३) वुत्तत्ता गामगामूपचारानं असङ्करता इच्छितब्बाति आह -- “असङ्करतो चेत्थ विनिच्छयो वेदितब्बो विकाले गामप्पवेसनादीसू ति। एत्थ च 
“परिक्खित्तस्स गामस्स परिक्खेपं, अपरिक्खित्तस्स परिक्खेपारहड्डानं अतिक्कमन्तस्स विकालगामप्पवेसनापत्ति होती 'ति केचि वदन्ति, तं न गहेतब्बं पदभाजनियं पन “परिक्खित्तस्स गामस्स परिक्खेपं 
अतिक्कमन्तस्स आपत्ति पाचित्तियस्स, अपरिविखत्तस्स गामस्स उपचारं ओक्कमन्तस्स आपत्ति पाचित्तियस्सा”ति (पाचि० ५१३) वुत्तत्ता। अपरिकिखत्तस्स गामस्स घरूपचारतो पट्ठाय 
दुतियलेडुपातसङ्घातस्स गामूपचारस्स ओक्कमने आपत्ति वेदितब्बा । तेनेव बिकालगामप्पवेसनसिक्खापदइकथायं (पाचि० अट्ट ५१२) “अपरिक्खित्तस्स गामस्स उपचारो अदिन्नादाने वृत्तनयेनेव 
वेदितब्बो ति वृत्तं। मातिकाइकथायम्पि (कङ्का० अट्ठ० दुतियपाराजिकवण्णना) वृत्तं “य्वायं अपरिविखत्तस्स गामस्स उपचारो दस्सितो, तस्स वसेन विकालगामप्पवेसनादीसु आपत्ति 
परिच्छिन्दितब्बा' ति । यदि एवं “विकाले गामं पविसेय्या"ति इमिना विरुज्झतीति? न विरुज्झति गामूपचारस्सपि गामग्गहणेन गहितत्ता। तस्मा परिविखित्तस्स गामस्स परिकखेपं अतिक्कमन्तस्स, 
अपरिकिखित्तस्स उपचारं ओक्कमन्तस्स विकालगामप्पवेसनापत्ति होतीति निट्ठुमेत्थ गन्तब्बं। विकाले गामप्पवेसनादीसूति आदि-सद्देन घरघरूपचारादीसु ठितानं उप्पन्नलाभभाजनादिं सङ्गण्हाति। 


निक्खमित्वा बहि इन्दखीलाति इन्दखीलतो बहि निक्खमित्वाति अत्थो। एत्थ च विनयपरियायेन ताव “ठपेत्वा गामञ्च गामूपचारञ्च अवसेसं अरञ्ज” न्ति (पारा० ९२) आगतं, सुत्तन्तपरियायेन 
आरञ्जिकं भिक्खु सन्धाय “आरखज्जकं नाम सेनासनं पञ्चधनुसतिकं पच्छिम”न्ति (पारा० ६५४) आगतं। विनयसुत्तन्ता उभोपि परियायदेसना नाम, अभिधम्मो पन निप्परियायदेसना। निप्परियायतो च 
गामविनिमुत्तं ठानं अरञ्जमेव होतीति अभिधम्मपरियायेन अरञ्ञं दस्सेतुं “निक्खमित्वा बहि इन्दखीला"ति (विभ? ५२९) वृत्तं। “आचरियधनु नाम पकतिहत्थेन नवविदत्थिप्पमाणं, जियाय पन 
आरोपिताय चतुहत्थप्पमाण” न्ति वदन्ति। लेसोकासनिसेधनत्थन्ति “मया नेव गामे, न अरज्जे हट, घरे वा घरूपचारेसु वा गामूपचारेसु वा अञ्जतरस्मि न्ति वत्तुं मा लभतूति वृत्तं होति। 


कप्पियन्ति अनुरूपवसेन वुत्तं। अकप्पियम्पि पन अप्पटिग्गहितञ्चे, अदिन्नसङ्ख्यमेव गच्छति । परिच्चागादिम्हि अकते “इदं मय्हं सन्तक "न्ति अविदितम्पि परपरिग्गहितमेव मातापितूनं अच्चयेन 
मन्दानं उत्तानसेय्यकानं दारकानं सन्तकमिव। 


यस्स वसेन पुरिसो थेनोति वुच्चति, तं थेव्यन्ति आह “अवहरणचित्तस्सेतं अधिवचन" न्ति। सङ्का-सद्दो जाणकोट्ठासपञ्जत्तिगणनादीसु दिस्सति। “सङ्घायेकं पटिसेवतीतिआदीसु (म० नि० 
२.१६८) हि जाणे दिस्सति । “पपञ्चसञ्जासङ्घा समुदाचरन्ती"तिआदीसु (म° नि० १.२०४) कोट्ठासे। “तेसं तेसं धम्मानं सङ्घा समञ्जा"तिआदीसु (ध० स° १३१३) पञ्जत्तियं। “न सुकरं 
सङ्घातु” न्तिआदीसु (ध० प° १९६; अप° थेर० १.१०.२) गणनायं । तत्थ कोड्ठासवचनं सङ्घा-सहं सन्धायाह “सङ्घासङ्कातन्ति अत्थतो एक न्ति । तेनाह “कोट्ठासस्सेतं अधिवचन' न्ति | पपञ्चसङ्काति 
तण्हामानदिट्टिसङ्घाता पपञ्चकोड्ठासा। “एको चित्तकोड्ठासोति यञ्च पुब्बभागे अवहरिस्सामीति पवत्तं चित्तं, यञ्च गमनादिसाधकं परामसनादिसाधकं वा मज्झे पवत्तं, यञ्च ठानाचावनप्पयोगसाधकं, तेसु 
अयमेवेको पच्छिमो चित्तकोड्टासो इधाधिप्पेतो ति केचि वदन्ति। चूळगण्ठिपदे पन “ऊनमासकमासकऊनपञ्चमासकपञ्चमासकावहरणचित्तेसु एको चित्तकोट्ठासो' ति वुत्तं । “अनेकप्पभेदत्ता चित्तस्स 
एको चित्तकोट्ठासोति वुत्त” न्ति महागण्ठिपदे मज्झिमगण्ठिपदे च वृत्तं। इदमेवेत्थ सुन्दरतरं “थेय्यचित्तसङ्कातो एको चित्तकोड्टासो "ति वुत्तत्ता। थेय्यसङ्कातेनाति थेय्यचित्तकोट्ठासेन करणभूतेन, न 
विस्सासतावकालिकादिगाहवसप्पवत्तचित्तकोड्ठासेनाति वृत्तं होति। 


अभियोगवसेनाति अइकरणवसेन। अभियुञ्जतीति चोदेति, अइं करोतीति अत्थो। परिकप्पितट्ठानन्ति ओकासपरिकप्पनवसेन परिकप्पितप्पदेसं । सुङ्कघातन्ति एत्थ राजूनं देय्यभागस्स एतं 
अधिवचनं सुङ्कोति, सो एत्थ हञ्ञति अदत्वा गच्छन्तेहीति सुङ्कघातो। “एत्थ पविद्ठेहि सुङ्को दातब्बो ति रुक्खपब्बतादिसञ्जाणेन नियमितप्पदेसस्सेतं अधिवचनं । 


पञ्चबीसतिअवहारकथावण्णना 


आकुलाति सङ्कुला । लुळिताति विलोळिता । कत्थचीति एकिस्साय अट्ठकथायं | एकं पञ्चकं दस्सितन्ति “परपरिग्गहितञ्च होति, परपरिग्गहितसञ्ञी च, गरुको च होति परिक्खारो पञ्चमासको वा 
अतिरेकपञ्चमासको वा, थेय्यचित्तञ्च पच्चुपद्टितं होति, आमसति, आपत्ति दुक्कटस्स। फन्दापेति, आपत्ति थुल्लच्चयस्स। ठाना चावेति, आपत्ति पाराजिकस्सा”ति (पारा० १२२) एवं 
बुत्तपञ्चअवहारङ्गानि एकं पञ्चकन्ति दस्सितं। द्वे पञ्चकानि दस्सितानीति “छहाकारेहि अदिन्नं आदियन्तस्स आपत्ति पाराजिकस्स। न च सकसञ्जी, न च विस्सासग्गाही, न च तावकालिकं, गरुको च 
होति परिक्खारो पञ्चमासको वा अतिरेकपञ्चमासको वा, थेस्यचित्तञ्च पच्चुपट्टितं होति, आमसति, आपत्ति दुक्कटस्स। फन्दापेति, आपत्ति थुल्लच्चयस्स। ठाना चावेति, आपत्ति पाराजिकस्सा”ति एवं 
वुत्तेसु छसु पदेसु एकं अपनेत्वा अवसेसानि पञ्च पदानि एकं पञ्चकन्ति दस्सेत्वा हेट्ठा वुत्तपञ्चकञ्च गहेत्वा द्वे पञ्चकानि दस्सितानि। एत्थ पनाति “पञ्चहाकारेहि अदिन्नं आदियन्तस्सा'तिआदीसु। 
सब्बेहिपि पदेहीति “परपरिग्गहितञ्च होती”तिआदीहि पदेहि। लब्भमानानियेब पञ्चकानीति पञ्चवीसतिया अवहारेसु लब्भमानपञ्चकानि। 


पञ्चन्नं अवहारानं समूहो पञ्चकं, सको हत्थो सहत्थो, तेन निब्बत्तो, तस्स वा सम्बन्धीति साहत्थिको, अवहारो। साहत्थिकादि पञ्चकं साहत्थिकपञ्चकन्ति आदिपदवसेन नामलाभो दडुब्बो 
कुसलादित्तिकस्स कुसलत्तिकवोहारो विय । इमिनाव नयेन पुब्बपयोगादि पञ्चकं पुब्ब्पयोगपञ्चकं, थेय्यावहारादि पञ्चकं थेय्याबहारपञ्चकन्ति नामलाभो दट्टुब्बोति । ततियपञ्चमेसु पञ्चकेसूति 
साहत्थिकपञ्चकथेय्यावहारपञ्चकेसु । लब्भमानपदवसेनाति साहत्थिकपञ्चके लब्भमानस्स निस्सग्गियावहारपदस्स वसेन थेय्यावहारपञ्चके लब्भमानस्स परिकप्पावहारपदस्स च वसेन योजेतब्बन्ति 
अत्थो। 


आणत्तिया निब्बत्तो अवहारो आणत्तिको । निस्सज्जनं निस्सग्गो, सुङ्कघातद्वाने परिकप्पितोकासे वा ठत्वा भण्डस्स बहि पातनं । निस्सग्गोव निस्सग्गियो। किरियासिद्धितो पुरेतरमेव 

पाराजिकापत्तिसङ्कातं अत्थं साधेतीति अत्थसाधको । “असुकस्स भण्डं यदा सक्कोसि, तदा अवहरा'ति एवरूपो हि आणापनपयोगो परस्स तेलकुम्भिया पादग्घनकं तेलं अवस्सं पिवनकानं 
उपाहनादीनं निक्खेपपयोगो च आणत्तस्स भण्डग्गहणतो उपाहनादीनं तेलपातनतो च पुरेतरमेव पाराजिकापत्तिसङ्कातं अत्थं साधेति। साहत्थिकपयोगोपि हि एवरूपो अत्थसाधकोति वुच्चति । वुत्तज्हेतं 
मातिकाइकथायं (कङ्घा० अट्टु० दुतियपाराजिकवण्णना) - 


“अत्थसाधको नाम 'असुकस्स भण्डं यदा सक्कोसि, तदा तं अवहरा'ति आणापेति। तत्थ सचे परो अनन्तरायिको हुत्वा तं अवहरति, आणापकस्स आणत्तिकखणेयेव पाराजिकं । परस्स वा 
पन तेलकुम्भिया पादग्धनकं तेलं अवस्सं पिवनकानि उपाहनादीनि पक्खिपति, हत्थतो मुत्तमत्तेयेव पाराजिक”न्ति। 


धुरस्स निक्खिपनं धुरनिक्खेपो। आरामाभियुञ्जनादीसु अत्तनो च परस्स च दानग्गहणेसु निरुस्साहभावापज्जनं | सहत्था अवहरतीति सहत्थेन गण्हाति। “असुकस्स भण्डं अबहरा”ति अज्जं 
आणापेतीति एत्थापि आणापकस्स आणत्तिक्खणेयेव आपत्ति दडब्बा। यदि एवं इमस्स, अत्थसाधकस्स च को विसेसोति? तङ्कणञ्ञेव गहणे नियुञ्जनं आणत्तिकपयोगो, कालन्तरेन गहणत्थं नियोगो 
अत्थसाधकोति अयमेतेसं विसेसो। तेनेवाह -- “असुकस्स भण्डं यदा सक्कोसि, तदा अवहराति आणापेती”ति। एत्थ च आणापनपयोगोव अत्थसाधकोति दस्सितो, साहत्थिकवसेनपि 
अत्थसाधकपयोगो पन उपरि आवि भविस्सति। धुरनिक्खेपो पन उपनिक्खित्तभण्डवसेन वेदितब्बोति इदं निदस्सनमत्तं। आरामाभियुञ्जनादीसुपि तावकालिकभण्डदेय्यानं अदानेपि एसेव नयो। 


“आणत्तिवसेन पुब्बपयोगो वेदितब्बो”ति वृत्तत्ता अनन्तरायेन गण्हन्तस्स 'असुकस्स भण्डं अवहरा ति आणापनं भण्डग्गहणतो पुब्बत्ता पुब्बपयोगो, पयोगेन सह वत्तमानो अवहारो सहपयोगो, 
“असुकं नाम भण्ड हरिस्सामा”ति संविदहित्वा सम्मन्तयित्वा अवहरणं संबिदाबहारो । सङ्केतकम्मं नाम पुब्बण्हादिकालपरिच्छेदवसेन सञ्जाननकम्मं, निमित्तकम्मं नाम सञ्जुप्पादनत्थं 
अक्खिनिखणनादिनिमित्तकरणं । ठानाचावनबसेन सहपयोगोति इदं पन निदस्सनमत्तं दडुब्बं, खिलसङ्कमनादीसुपि असति च ठानाचावने सहपयोगो दइब्बो। वृत्तज्हेतं मातिकाइकथायं (कङ्का अद्टु० 
दुतियपाराजिकवण्णना) “ठानाचावनवसेन खिलादीनि सङ्कामेत्वा खेत्तादिग्गहणवसेन च सहपयोगो वेदितब्बो"ति। 


थेनो बुच्चति चोरो, तस्स भावो थेय्यं, तेन अवहरणं थेय्यावहारो । यो हि सन्धिच्छेदादीनि कत्वा अदिस्समानो अवहरति, तुलाकूटमानकूटकूटकहापणादीहि वा वञ्चेत्वा गण्हाति, तस्सेवं गण्हतो 
अवहारो थेय्यावहारो। पसय्ह अभिभवित्वा अवहरणं पसय्हावहारो । यो हि पसस्ह बलक्कारेन परेसं सन्तकं गण्हाति गामघातकादयो विय, अत्तनो पत्तबलितो वा वृत्तनयेन अधिकं गण्हाति राजभटादयो 
विय, तस्सेवं गण्हतो अवहारो पसय्हावहारो। भण्डवसेन च ओकासवसेन च परिकप्पेत्वा अवहरणं परिकप्पाबहारो। तिणपण्णादीहि अङ्गलिमुद्दिकादिं पटिच्छादेत्वा पच्छा तस्स पटिच्छन्नस्स अवहरणं 
पटिच्छन्नाबहारो। कुसं सङ्कामेत्वा अवहरणं कुसावहारो। 


तुलयित्वाति उपपरिक्खित्वा। सामीचीति वत्तं, आपत्ति पन नत्थीति अधिप्पायो। महाजनसम्मद्दोति महाजनसङ्घोभो। भट्टे जनकायेति अपगते जनकाये। “इदञ्च कासावं अत्तनो सन्तकं कत्वा 
एतस्सेव भिक्खुनो देहीति किंकारणा एवमाह? चीवरसामिकेन यस्मा धुरनिकखेपो कतो, तस्मा तस्स अदिन्नं गहेतुं न बट्टति। अवहारकोपि विप्पटिसारस्स उप्पन्नकालतो पट्ठाय चीवरसामिकं 
परियेसन्तो विचरति “दस्सामी "ति, चीवरसामिकेन च ““ममेत' न्ति वृत्ते एतेनपि अवहारकेन आलयो परिच्चत्तो, तस्मा एवमाह । यदि एवं चीवरसामिकोयेव “अत्तनो सन्तकं गण्हाही "ति कस्मा न वुत्तोति? 
उभिन्नम्पि कुक्कुच्चविनोदनत्थं। कथं? अवहारकस्स “मया सहत्थेन न दिन्नं, भण्डदेय्यमेत” न्ति कुक्कुच्चं उप्पज्जेय्य, इतरस्स “मया पठमं धुरनिक्खेपं कत्वा पच्छा अदिन्नं गहित' न्ति कुक्कुच्चं 
उप्पज्जेय्याति। 


समग्घन्ति अप्पग्घं । दारुअत्थं फरतीति दारूहि कत्तब्जकिच्चं साधेति। मयि सन्तेतिआदि सब्बं रञ्ञा पसादेन वुत्तं, “थेरेन पन अननुच्छविकं कत" न्ति न मञ्जितब्बं । 
एकदिवसं दन्तकड्टच्छेदनादिना या अयं अग्घहानि वुत्ता, सा सब्बा भण्डसामिना 


किणित्वा गहितमेव सन्धाय वृत्ता, सब्बं पनेतं अ्डकथाचरियप्पमाणेन गहेतब्बं। पासाणञ्च सक्खरञ्च पासाणसक्खरं । धारेव्यत्थं विचक्खणोति इमस्सेव विवरणं “आपत्ति वा अनापत्ति 
बा”तिआदि। 


पञ्चवीसतिअवहारकथावण्णना निद्टिता। 


अक्खदस्साति एत्थ अक्ख-सद्देन किर विनिच्छयसाला वुच्चति । तत्थ निसीदित्वा वज्जावज्जं पस्सन्तीति अक्खदस्सा वुच्चन्ति धम्मविनिच्छनका । हनेय्युन्ति एत्थ हननं नाम हत्थपादादीहि 
पोथनञ्चेव सीसादिच्छेदनञ्च होतीति आह - “हनेय्युन्ति पोथेय्युञ्चेव िन्देय्युञ्चा ˆ ति। तेनेव पदभाजनियञ्च “हत्थेन वा पादेन वा कसाय वा वेत्तेन वा अड्डदण्डकेन वा छेज्जाय वा हनेय्यु''न्ति वृत्तं । 
तत्थ अड्डृदण्डकेनाति द्विहत्थप्पमाणेन रस्समुग्गरेन वेळुपेसिकाय वा । छेज्जायाति हत्थपादसीसादीनं छेदनेन। नीहरेव्युन्ति गामनिगमादितो नीहरेय्युं । चोरोसि...पे०... थेनोसीति एत्थ “परिभासेय्यु” न्ति पर्द 
अज्झाहरित्वा अत्थो वेदितब्बोति आह “चोरोसीति एवमादीनि च वत्वा परिभासेय्यु”न्ति। 


९३. यं तं भण्डं दस्सितन्ति सम्बन्धो। यत्थ यत्थ ठितन्ति भूमिआदीसु यत्थ यत्थ ठितं। यथा यथा आदानं गच्छतीति भूमिआदीसु ठितं भण्डं सब्बसो अग्गहणेपि येन येन आकारेन गहणं 
उपगच्छति। 


भूमटुकथावण्णना 


९४. फन्दापेति, सब्बत्थ दुक्कटमेवाति एत्य “उइहिस्सामी”ति फन्दापेत्वा पुन अनुइहित्वा त्येव सयन्तस्सपि अङ्गपच्चङ्गं अफन्दापेत्वा एकपयोगेन उद्हन्तस्सपि दुक्कटमेवाति दडब्बं । अञ्ञस्मि 
वा गमनस्स अनुपकारेति यथा द्रारपिदहने कुम्भिट्ठानगमनस्स अनुपकारत्ता अनापत्ति, एवं अञ्जस्मिं वा गमनस्स अनुपकारे कायवचीकम्मे अनापत्ति। वाचाय वाचायाति एकेकत्थदीपिकाय वाचाय 
वाचाय। उपलद्धोति जातो । पुञ्जानि च करिस्सामाति एत्थ “मुसावादं कत्वा पुञ्जानि करिस्सामाति वदन्तस्स दुक्कटमेवा”ति तीसुपि गण्ठिपदेसु वुत्त, तं इमस्मिंयेव पदेसे अट्ुकथावचनेन विरुज्झति। 
तथा हि “यं यं वचनं मुसा, तत्थ तत्थ पाचित्तिय''न्ति च “न हि अदिन्नादानस्स पुब्बपयोगे पाचित्तियद्वाने दुक्कटं नाम अत्थी"ति च वक्खति। एवं पन वृत्ते न विरुज्झति “मुसावादं कत्वा पुञ्जानि च 
करिस्सामाति वदन्तस्स पाचित्तियेन सद्भि दुक्कट "न्ति। तथा हि “अकप्पियपथविं खणन्तानं दुक्कटेहि सद्धि पाचित्तियानीति महापच्चरियं वुत्त''न्ति च “यथा च इध, एवं सब्बत्थ पाचित्तियद्ठाने दुक्कटा न 
मुच्चती"ति च वक्खति। सचे पन कुसलचित्तो “पुञ्जानि करिस्सामा"ति वदति, अनापत्ति “बुद्धपूजं वा धम्मपूजं वा सङ्घभत्तं वा करिस्सामाति कुसलं उप्पादेति, कुसलचित्तेन गमने अनापत्ती"ति च “यथा 
च इध, एवं सब्बत्थ अथेय्यचित्तस्स अनापत्ती”ति च वक्खमानत्ता। 


पमादलिखितन्ति वेदितब्बन्ति अपरभागे पोत्थकारुळहकाले पमज्जित्वा लिखितन्ति वेदितब्बं। पाळियं सेसअट्टकथासु च “कुदालं वा पिटकं वा“ ति इदमेव द्वयं वत्वा वासिफरसूनं अवृत्तत्ता तेसम्पि 
सङ्घेपट्ठकथादीसु आगतभावं दस्सेतुं “सट्डेपट्टकथायं पन महापच्चरियञ्चा”तिआदि वृत्तं । थेय्यचित्तेन कतत्ता “दुक्कटेहि सद्धि पाचित्तियानी"ति वृत्तं। ततो परं सब्बकिरियासूति बीजग्गहणतो परं 
कत्तब्बकिरियासु । सब्बं पुरिमनयेनेवाति याव पिटकपरियोसाना हत्थवारपदवारेसु दुक्कटं । 


थेरेहि दस्सितन्ति पुब्बपयोगसहपयोगदुक्कटेसु असम्मोहत्थं समोधानेत्वा धम्मसङ्गाहकत्थेरेहि दस्सितं । “सब्बेसम्पि दुक्कटानं इमेसुयेव अङ्टसु सङ्गहेतब्बभावतो इतरेहि सत्तहि दुक्कटेहि विनिमुत्तं 
विनयदुक्कटेयेव सङ्गहेतब्ब''न्ति वदन्ति। दसबिधं रतनन्ति “मुत्ता मणि वेळुरियो सङ्घो सिला पवाळं रजतं जातरूपं लोहितङ्गो मसारगल्ल' न्ति एवमागतं दसविधं रतनं । 


“मणि मुत्ता वेळुरियो च सङ्घो, 

सिला पवाळं रजतञ्च हेमं। 
सलोहितङ्गञ्च मसारगल्लं, 
दसेति धीरो रतनानि जञ्ञजा"ति॥ - 


हि वृत्तं। 


सत्तविधं धञ्ञन्ति सालि वीहि यवो कङ्गु कुदूसो वरको गोधुमोति इदं सत्तविधं धञ्जं। आवुधभण्डादिन्ति आदि-सद्देन तूरियभण्डइत्थिरूपादि सङ्गण्हाति। अनामसितब्बे वत्थुम्हि दुक्कटं 
अनामासदुक्कटं। दुरुपचिण्णदुक्कटन्ति “न कत्तब्ब"न्ति वारितस्स कतत्ता दुटु आचिण्णं चरितन्ति दुरुपचिण्णं, तस्मिं दुक्करं दुरुपचिण्णदुक्कटं । विनये पञ्जत्तं दुक्कटं बिनयदुक्कटं। “सङ्घभेदाय 
परक्कमती' ति सुत्वा तंनिवारणत्थाय जाते अत्थे अवदन्तस्स जातदुक्कटं । एकादस समनुभासना नाम भिकखुपातिमोक्खे चत्तारो यावततियका सङ्घादिसेसा, अरिट्डसिक्खापदन्ति पञ्च, 
भिक्खुनीपातिमोक्खे एकं यावततियकं पाराजिकं, चत्तारो सङ्घादिसेसा, चण्डकाळीसिक्खापदन्ति छ। वस्सावासादिं पटिस्सुणित्वा न सम्पादेन्तस्स पटिस्सवनिमित्तं दुक्कटं पटिस्सवदुक्कटं। 


पुब्बसहपयोगे च, अनामासदुरुपचिण्णे। 
विनये चेव जाते च, अत्तिया च पटिस्सवे। 
अट्टेते दुक्कटा वुत्ता, विनये विनयञ्जुना॥ 


सहपयोगतो पट्ठाय चेत्थ पुरिमा पुरिमा आपत्तियो पटिप्पस्सम्भन्तीति आह “अथ धुरनिक्खेपं अकत्वा”तिआदि। तत्थ “धुरनिक्खेपं अकत्वा' ति वृत्तत्ता धुरनिक्खेपं कत्वा खणन्तस्स पुरिमापत्तियो 
न पटिप्पस्सम्भन्तीति दटुब्बं । वियूहनदुक्कटं पटिप्पस्सम्भति, उद्धरणदुक्कटे पतिट्ठातीति इदं पाळियं आगतानुक्कमेन दस्सेतुं वृत्तं । यदि पन पंसुं उद्धरित्वा सउस्साहोव पुन खणति, उद्धरणदुक्कटं 
पटिप्पस्सम्भति, खणनदुक्कटे पतिट्टाति। 


कतं करणं किरियाति अत्थतो एकन्ति आह “विरूपा सा किरिया”ति। इदानि वृत्तमेवत्थं परिवारपाळिया निदस्सेन्तो “वुत्तम्पि चेत न्तिआदिमाह। तत्थ अपरद्धं विरद्धं खलितन्ति सब्बमेतं 
यञ्च दुक्कटन्ति एत्थ वुत्तस्स दुक्कटस्स परियायवचनं। यञ्हि दुटु कतं, विरूपं वा कतं, तं दुक्कटं । तं पनेतं यथा सत्थारा वुत्तं, एवं अकतत्ता अपरद्धं, कुसलं विरज्झित्वा पवत्तत्ता विरद्धे, 
अरियवंसप्पटिपदं अनारुळहत्ता खलितं। यं मनुस्सो करेति इदं पनेत्थ ओपम्मनिदस्सनं । तस्सत्थो - यथा यं लोके मनुस्सो आवि वा यदि वा रहो पापं करोति, तं दुक्कटन्ति पवेदेन्ति, एवमिदम्पि 
बुद्धपटिकुड्देन लामकभावेन पापं, तस्मा दुक्कटन्ति वेदितब्बन्ति । 


यथा दुक्खा, कुच्छिता वा गति दुगतीति वत्तब्बे “दुग्गती' ति वुत्तं, यथा च कटुकं फलमेतस्साति कटुकफलन्ति वत्तब्बे “कटुकप्फल' न्ति वुत्तं, एवमिधापि थूलत्ता अच्चयत्ता च थूलच्चयन्ति वत्तब्बे 
“थुल्लच्चय''न्ति वृत्तन्ति दस्सेतुं “सम्पराये च दुग्गती”तिआदिमाह। संयोगे पन कते संयोगपरस्स रस्सत्तं सिद्धमेवाति मनसि कत्वा “संयोगभावो वेदितब्ब्रो”ति एत्तकमेव वृत्तं । एकस्स मूलेति 
एकस्स सन्तिके । अच्चयो तेन समो नत्थीति देसनागामीसु अच्चयेसु तेन समो थूलो अच्चयो नत्थि। तेनेतं इति वुच्चतीति थूलत्ता अच्चयस्स एतं थुल्लच्चयन्ति वुच्चतीति अत्थो। 


“सब्बत्थापि आमसने दुक्कटं फन्दापने थुल्लच्चयञ्च विसुं विसुं थेय्यचित्तेन आमसनफन्दापनपयोगं करोन्तस्सेव होति, एकपयोगेन गण्हन्तस्स पन उद्धारे पाराजिकमेव, न दुक्कटथुल्लच्चयानी”ति 
वदन्ति। सहपयोगं पन अकत्वाति एत्थ “पुब्बपयोगे आपन्नापत्तीनं पटिप्पस्सद्धिया अभावतो सहपयोगं कत्वापि लज्जिधम्मं ओक्कन्तेन पुब्बपयोगे आपन्नापत्तियो देसेतब्बा"ति तीसुपि गण्ठिपदेसु 
बुत्तं। अट्टकथावचनं पन कते सहपयोगे पुब्बपयोगे आपन्नापत्तीनम्पि पटिप्पस्सद्धि दीपेति, अञ्जथा “सहपयोगं पन अकत्वा”ति इदं विसेसनमेव निरत्थकं सिया । यञ्च हेट्ठा वृत्तं “सचे पनस्स तत्थजातके 
तिणरुक्खलतादिम्हि छिन्नेपि लज्जिधम्मो ओक्कमति, संवरो उप्पज्जति, छेदनपच्चया दुक्कटं देसेत्वा मुच्चती ति, तम्पि सहपयोगे कते पुब्बपयोगे आपन्नापत्तीनं पटिप्पस्सद्धिमेव दीपेति सहपयोगे 
छेदनपच्चया आपन्नदुक्कटस्सेव देसनाय वुत्तत्ता। सहपयोगतो पड्टायेवाति च इदं सहपयोगं पत्तस्स ततो पुब्बे आपन्नानं पुब्बपयोगापत्तीनम्पि पटिप्पस्सद्धि दीपेति तेन हि अयमत्थो विञ्ञायति “याव 
सहपयोगं न पापुणाति, ताव पुब्बे आपन्नापत्तीनं पटिप्पस्सद्धि न होति, सहपयोगं पत्तकालतो पन पट्ठाय तासम्पि पटिप्पस्सद्धि होती" ति, तस्मा सुदु उपपरिक्खित्वा यृत्ततरं गहेतब्बं । 


बहुकापि आपत्तियो होन्तु, एकमेव देसेत्वा मुच्चतीति एत्थायमधिप्पायो - सचे खणनवियूहनुद्धरणेसु दस दस कत्वा आपत्तियो आपन्ना, तासु उद्धरणे दस आपत्तियो देसेत्वा मुच्चति 
विसभागकिरियं पत्वा पुरिमापुरिमापत्तीनं पटिप्पस्सद्भत्ताति। जातिवसेन पन समानकिरियाय आपन्नापत्तियो एकत्तेन गहेत्वा “एकमेव देसेत्वा"ति वुत्तं, तस्मा इमिनापि कुरुन्दट्टकथावचनेन पठमं 
महाअट्टकथायं वुत्तपुरिमापत्तिपटिप्पस्सद्भिमेव समत्थयति, न पन उभिन्नं अट्टकथानं अत्थतो नानाकरणं अत्थि। अपरम्पेत्थ पकारं वण्णयन्ति “समानकिरियासुपि पुरिमपुरिमखणनपच्चया आपन्नापत्तियो 
पच्छिमपच्छिमखणनं पत्वा पटिप्पस्सम्भन्तीति इमिना अधिप्पायेन 'पंसुखणनादीसु च लज्जिधम्मे उप्पन्ने बहुकापि आपत्तियो होन्तु, एकमेव देसेत्वा मुच्चतीति कुरुन्दट्डकथायं वृत्त" न्ति। “एवञ्च सति 
“बहुकापि आपत्तियो होन्तू'ति न वत्तब्बं भवेय्य, वुत्तञ्च, तस्मा विसभागकिरियमेव पत्वा पुरिमापत्तीनं पटिप्पस्सद्धि इच्छन्तेनेव बहुकासुपि आपत्तीसु एकमेव देसेत्वा मुच्चतीति इमस्मिं ठाने विसुंयेवेको 
देसनाक्कमो दस्सितो "तिपि वदन्ति। अयमेतेसं अधिप्पायो - यथा इध पुरिमापत्तीनं पटिप्पस्सद्धि अट्ठकथाचरियप्पमाणेन गहिता, एवं बहुकासुपि आपत्तीसु एकमेव देसेत्वा मुच्चतीति इदम्पि इध 
अट्टकथाचरियप्पमाणतोयेव वेदितब्बं । यथा च पाळियं पाचित्तियद्ठानेपि दुक्कटमेव होतीति इध आवेणिकं कत्वा आपत्तिविसेसो दस्सितो, एवं पुरिमापत्तीनं पटिप्पस्सद्धिविसेसो च देसनाविसेसो च 
अट्ठकथाचरियेहि दस्सितोति। 


हेडतो ओसीदेन्तोति “सामिकेसु आगन्त्वा अपस्सित्वा गतेसु गण्हिस्सामी'ति थेय्यचित्तेन हेट्ठाभूमियं ओसीदेन्तो। बुन्देनाति कुम्भिया हेट्टिमतलेन । एवं एकट्ठाने ठिताय कुम्भिया ठानाचावनं छहि 
आकारेहि वेदितब्बन्ति सम्बन्धो। वलयं नीहरति, पाराजिकन्ति आकासगतं अकत्वा घंसित्वा नीहरन्तस्स छिन्नकोटितो नीहटमत्ते पाराजिकं | इतो चितो च सारेतीति घंसन्तोयेव आकासगतं अकत्वा 
सारेति। 


छिन्नमत्ते पाराजिकन्ति अवस्सं चे पतति, छिन्नमत्ते पाराजिकं । परिच्छेदोति “पञ्चमासकं वा अतिरेकपञ्चमासकं वा “ति वुत्तगणनपरिच्छेदो। अपब्यूहन्तोति “हेट्ठा ठितं गण्हिस्सामी 'ति हत्थेन 
द्विधा करोन्तो। उपड्डकुम्भियन्ति उपट्टपुण्णाय कुम्भिया। ननु च अट्डकथाचरियप्पमाणेन सद्लेपट्टकथादीसु वुत्तम्पि कस्मा न गहेतब्बन्ति आह -- “विनयविनिच्छये हि आगते गरुके ठातब्ब'न्ति। 
बिनयधम्मताति विनयगरुकानं धम्मता। विनयगरुका हि विनयविनिच्छये आगते गरुके तिट्ठन्ति विनयगरुकताब्यापनत्थक्हि बिनयगरुकोयेवेत्थ विनय-सददेन वुत्तो, विनयस्स वा एसा धम्मता तेसं 
गरुगारवड्टानस्स विनयविसयत्ता। 


इदानि सङ्घेपटकथादीसु वृत्तं पाळियापि न समेतीति दस्सेन्तो आह “अपिचा 'तिआदि। भाजनन्ति पत्तादिभाजनं । पत्तादिं अपूरेत्वा गण्हन्तस्स अनुद्धटेपि मुखवट्टिपरिच्छेदो होति, पूरेत्वा गण्हन्तस्स 
पन उद्धरणकाले होतीति आह “मुखबडट्टिपरिच्छेदेन वा उद्धारेन वा ति। यदा पन तेलकुम्भीआदीसु तेलादीनं अबहुभावतो भाजनं निमुज्जापेत्वा गण्हितुं न सक्का होति, तदा मुखवट्टिपरिच्छेदेनेव होति। 
चिक्कनन्ति थद्धं। आकड़नविकडनयोग्गन्ति एत्थ अभिमुखं कडूनं आकड्डनं, परतो कड्डन॑ विकड्डन | पटिनीहरितुन्ति अत्तनो भाजनतो पटिनीहरितुं। हत्थतो मुत्तमत्ते पाराजिकन्ति थेस्यचित्तेन 
परसन्तकग्गहणपयोगस्स कतत्ता। महाअड्ुकथायमेव “सचेपि मरियादं दुब्बलं कत्वा सुकखतळाकस्स उदकनिब्बहनड्टानं उदकनिद्धमनतुम्बं वा पिदहति, अञ्ञतो च गमनमग्गे वा पाळिं बन्धति, 
सुक्खमातिक वा उजुं करोति, पच्छा देवे वुड्े उदकं आगन्त्वा मरियादं भिन्दति, सब्बत्थ भण्डदेय्य' न्ति वृत्तत्ता “तं पन तत्थेव सुक्खतळाके सुक्खमातिकाय उजुकरणविनिच्छयेन विरुज्झती”ति 
वृत्तं 

अवहारलक्खणन्ति पञ्चवीसतिया अवहारेसु एकम्पि अवहारलक्खणं, ठानाचावनपयोगो एव वा। उद्धारेति कुम्भिया फुट्टुट्वानतो केसग्गमत्तेपि उद्धटे। युत्तन्ति ठानाचावनपयोगसब्भावतो युत्तं। 
सङ्गोपनत्थायाति इमिना सुद्भचित्ततं दस्सेति। पलिबुज्झिस्सतीति निवारेस्सति । वुत्तनयेनेव पाराजिकन्ति हत्थतो मृत्तमत्तेयेव पाराजिकं । सुद्धचित्तोब उद्धरतीति कुम्भियं तेलस्स आकिरणतो पुरेतरमेव 

सुद्धचित्तो निक्खिपित्वा पच्छा सुद्धचित्तोव उद्धरति। नेव अवहारोति थेय्यचित्तेन अवहरणपयोगस्स अकतत्ता। अत्तनो भाजनत्ता पन “न गीवा'”ति वुत्तं, अनापत्तिमत्तमेव वृत्तं, न पन एवं 
विचारितन्ति अधिप्पायो। अथ वा अनापत्तिमत्तमेव वुत्तन्ति इमिनापि तत्थ “गीवा“ति वचनाभावतो “न गीवा”ति पुब्बे वुत्तमहाअट्टकथावादमेव पतिट्ठापेति, पच्छा दस्सितेन कुरुन्दिबादेनपि 
महाअट्टकथावादोव समत्यितो। अत्तनो भण्डन्ति तेलाकिरणतो पुरेतरमेव अत्तनो कुम्भियं सुद्भचित्तेन ठपितं पीततेलं अत्तनो परिक्खारं । सम्मोहट्ठानन्ति आपत्तिविनिच्छयवसेन सम्मोहट्ठानं। 


बहिगतं नाम होतीति ततो पट्टाय तेलस्स अट्ठानभावतो अधोमुखभावतो च बहिगतं नाम होति। अन्तो पट्टाय छिद्दे करियमाने तेलस्स निक्खमित्वा गतगतट्ठानं भाजनसङ्ख्यमेव गच्छतीति आह - 
““बाहिरन्ततो पादग्घनके गळिते पाराजिक”न्ति। यथा तथा वा कतस्साति बाहिरन्ततो अब्भन्तरतो वा पट्टाय कतस्स। मज्झे ठपेत्वा कतछिद्देति मज्झे थोकं कपालं ठपेत्वा पच्छा तं छिन्दन्तेन 
कतछिद्दे। “मरियादच्छेदने अन्तो ठत्वा बहिमुखो छिन्दन्तो बहि अन्तेन कारेतब्बो, बहि ठत्वा अन्तोमुखो छिन्दन्तो अन्तो अन्तेन कारेतब्बो, अन्तो च बहि च छिन्दित्वा मज्झे ठपेत्वा तं छिन्दन्तो मज्झेन 
कारेतब्बो ति (पारा० अट्ठ० १.१०८) वुत्तत्ता “तळाकस्स च मरियादभेदेन समेतीˆति वृत्तं। इदमेत्थ युत्तन्ति अन्तो च बहि च पट्टाय कतछिद्दे मज्झेन कारेतब्बो। अन्तो पट्ठाय कते पन बाहिरन्तेन, 
बहि पट्ठाय कते अब्भन्तरेन कारेतब्बोति अयं तिप्पकारोपि एत्थ वेमट्टुछिद्दे युत्तो उदके कतपयोगस्स अभावतो “'ठानाचावनपयोगस्स अभावा'”ति वृत्तं। 


अट्ठकथायं ताव वुत्तन्ति महाअट्ठकथायं वुत्तं । पत्थिन्नस्स खादनं इतरस्स पानञ्च सप्पिआदीनं परिभोगोति आह -- “अखादितब्बं वा अपातब्बं वा करोती”ति। कथं पन तथा करोतीति आह 
““उच्चारं वा पस्सावं वा तिआदि। कस्मा पनेत्थ दुक्कटं वुत्तन्ति आह 'ठानाचावनस्स नत्थिताय दुक्कट न्ति । पुरिमद्वयन्ति भेदनं छइनञ्च। कस्मा न समेतीति आह “"तञ्ही”तिआदि। 
कुम्भिजज्जरकरणेनाति पुण्णकुम्भिया जज्जरकरणेन। मातिकाउजउकरणेनाति उदकपुण्णाय मातिकाय उजुकरणेन । एकलक्खणन्ति भेदनं कुम्भिजज्जरकरणेन छनं मातिकाय उजुकरणेन सद्धि 
एकसभावं ठानाचावनपयोगसब्भावतो । पच्छिमं पन द्यन्ति झापनं अपरिभोगकरणञ्च। 


एत्थ एवं बिनिच्छयं वदन्तीति एत्थ महाअट्टकथायं वुत्ते एके आचरिया एवं विनिच्छयं वदन्ति। पच्छिमद्वयं सन्धाय वुत्तन्ति एत्थ पुरिमद्वये विनिच्छयो हेट्ठा वुत्तानुसारेन सक्का विञ्ञातुन्ति तत्थ 
किञ्चि अवत्वा पच्छिमद्रयं सन्धाय ठानाचावनस्स नत्थिताय दुक्कटन्ति इदं वृत्तन्ति अधिप्पायो। थेय्यचित्तेनाति अत्तनो वा परस्स वा कातुकामतावसेन उप्पन्नथेय्यचित्तेन। बिनासेतुकामतायाति 
हत्थपादादिं छिन्दन्तो विय केवलं विनासेतुकामताय। पुरिमद्वये किं होति, कि अधिप्पायेन न किञ्चि वृत्तन्ति आह - “पुरिमद्वये पन...पे०... पाराजिक "न्ति। तत्थ वुत्तनयेन भिन्दन्तस्स वा छट्टेन्तस्स 


यदि तुम्हाकं सियाति अत्थो। नाति अयृत्तभावप्पसङ्गं निसेधेत्वा तत्थ कारणमाह “अञ्ञथा गहेतब्बत्थतो”ति। कथं पनेत्थ अत्थो गहेतब्बोति आह “पाळियं ही”तिआदि । नासेतुकामतापकखे हेट्टा 
बुत्तनयेनेव अत्थस्स अविरुज्झनतो “थेव्यचित्तपक्खे ति वृत्तं । “एवं विनिच्छयं वदन्ती” ति इतो पट्ठाय वुत्तस्स सब्बस्सपि एकस्सेव वचनत्ता “एवमेके वदन्तीति निगमनवसेन वुत्तं । 


इदानि यथावुत्तवसेन पाळिया अत्थे गय्हमाने महाअट्टकथायं चतुन्नम्पि सामञ्जतो वृत्तस्स पच्छिमद्वयं सन्धाय वुत्तन्ति वचने विसेसाभावतो पाळियं वृत्तेसु चतूसु पदेसु “छड्डेति वा अपरिभोगं वा 
करोतीति इमेसं पदानं विसेसाभावप्पसङ्गतो च सयं अञ्जथा पाळिं अट्टकथञ्च संसन्दित्चा अत्थं दस्सेतुकामो “अयं पनेत्थ सारो ”तिआदिमाह । विनीतवत्थुम्हि “सङ्घस्स पुञ्जकितं तिणं थेय्यचित्तो 
झापेसी”सि (पारा० १५६) वृत्तत्ता बिनीतवत्थुम्हि तिणज्झापको वियाति इमिनाव ठाना अचावेतुकामोवाति एत्थापि थेस्यचित्तेन ठाना अचावेतुकामोति इदं वृत्तमेव होतीति दब्बं । अछट्टेतुकामोयेवाति 
एत्थापि थेय्यचित्तेनाति सम्बन्धितब्बं । इदञ्हि थेय्यचित्तपकखं सन्धाय वृत्तं नासेतुकामतापवखस्स वक्खमानत्ता। तेनेवाह “नासेतुकामतापक्खे पना”तिआदि। इतरथापि युज्जतीति थेय्यचित्ताभावा ठाना 
चावेतुकामस्सपि दुक्कटं युज्जतीति वृत्तं होति। 


भूमट्ठकथावण्णना निड्टिता। 
आकासटुकथावण्णना 


९६. आकासट्ठकथायं मुखतुण्डकेनाति मुखग्गेन । कलापग्गेनाति पिञ्छकलापस्स अग्गेन। पसारेतीति गहणत्थं पसारेति। अग्गहेत्वा वाति लेडुआदीहि पहरित्वा नयनवसेन अग्गहेत्वा वा। 
आकासट्टुविनिच्छये वुच्चमानेपि तप्पसङ्गेन आकासइस्स वेहासट्ठादिभावमुपगतेपि असम्मोहत्थं “यस्मिं अङ्गे निलीयती'”तिआदि वृत्तं । अन्तोवत्थुम्हीति परिक्खित्तवत्थुस्स अन्तो। अन्तोगामेति 
परिक्खित्तस्स गामस्स अन्तो। अपरिक्खित्ते पन वत्थुम्हि, गामे वा ठितड्टानमेव ठानं। अटविमुखं करोतीति अरञ्जाभिमुखं करोति। रक्खतीति तेन पयोगेन तस्स इच्छितट्वानं अगतत्ता रक्खति। भूमिया 
गच्छन्तं सन्धाय “दुतियपदवारे वा ति वृत्तं। गामतो निक्खन्तस्साति परिक्खित्तगामतो निक्खन्तस्स। कपिञ्जरो नाम एका पक्खिजाति। 


आकासट्टकथावण्णना निट्टिता। 
वेहासटुकथावण्णना 


९७. वेहासड्ठकथायं पन चीवरवंसे ठपितस्स चीवरस्स आकड्ने यथावुत्तप्पदेसातिक्कमो एकद्वङ्गलमत्ताकडनेन सियाति अधिप्पायेन वत्तं “ एकद्वङ्कुलमत्ताकडनेनेब पाराजिक न्ति । इदञ्च तादिसं 
नातिमहन्तं चीवरवंसदण्डकं सन्धाय वृत्तं, महन्ते पन ततो अधिकमत्ताकड्डनेनेव सिया । रज्जुकेन बन्धित्वाति एकाय रज्जुकोटिया चीवरं बन्धित्वा अपराय कोटिया चीवरवंसं बन्धित्वा ठपितचीवरं। 
मुत्तमत्ते अड्डत्वा पतनकसभावत्ता “मुत्ते पाराजिक' न्ति वुत्तं। 


एकमेकस्स फुट्ठोकासमत्ते अतिक्कन्ते पाराजिकन्ति भित्ति अफुसापेत्वा ठपितत्ता वुत्तं। भित्ति निस्साय ठपितन्ति पटिपाटिया ठपितेसु नागदन्तादीसुयेव आरोपेत्वा भित्ति फुसापेत्वा ठपितं । 
पण्णन्तरं आरोपेत्वा ठपिताति अञ्ञेहि ठपितं सन्धाय वृत्तं। 


वेहासडुकथावण्णना निड्टिता। 
उदकट्ठकथावण्णना 


९८. उदकट्ठकथायं सन्दमानउदके निक्खित्तं न तिद्ठतीति आह “असन्दनके उदके''ति। अनापत्तीति हत्थवारपदवारेसु दुक्कटापत्तिया अभावं सन्धाय वुत्त । कड्डतीति हेड्ठतो ओसारेति। 
उप्पलादीसूति आदि-सद्देन पदुमपुण्डरीकादिं सङ्गण्हाति । रत्तं पदुमं, सेतं पुण्डरीकं। सेतं वा पदुमं, रत्तं पुण्डरीकं । अथ वा रत्तं वा होतु सेतं वा सतपत्तं पदुमं, ऊनसतपत्तं पुण्डरीकं। वत्थु पूरतीति 
पाराजिकवत्थु पहोति । तस्मिं छिन्नमत्ते पाराजिकन्ति उदकतो अच्चुग्गतस्स उदकविनिमुत्तद्ठानतो छेदनं सन्धाय वुत्तं । यं वत्थुं पूरेतीति यं पुप्फं पाराजिकवत्थुं पूरेति। दसहि पुप्फेहि कतकलापो हत्थको, 
महन्तं कलापं कत्वा बद्धं भारबद्ध । रज्जुकेसु तिणानि सन्थरित्वाति एत्थ “द्रे रज्जुकानि उदकपिट्ठे उपेत्वा तेसं उपरि तिरियतो तिणानि सन्थरित्वा तेसं उपरि बन्धित्वा वा अबन्धित्वा वा तिरियतोयेव 
पुप्फानि ठपेत्वा हेट्टतो गतानि द्वे रज्जुकानि उक्खिपित्वा पुप्फमत्थके ठपेन्ती"ति वदन्ति। 


केसग्गमत्तम्पि यथाठितड्ठानतो चावेतीति पारिमन्तेन फुट्डोकासं, ओरिमन्तेन केसग्गमत्तं चावेति। सकलमुदकन्ति दण्डेन फुट्टोकासगतं सकलमुदकं । न उदकं ठानन्ति अत्तना कतद्ठानस्स 


उप्पाटिताय। 


बहि ठपितेति उदकतो बहि ठपिते। हत्थकवसेन खुद्दक॑ कत्वा 

बद्धं कलापबद्धं। मुळालन्ति कन्दं । पत्तं वा पुप्फं वाति इदं कद्दमस्स अन्तो पविसित्वा ठितं सन्धाय वुत्तं। सकलमुदकन्ति वापिआदीसु परियापन्नं सकलमुदकं । निद्धमनतुम्बन्ति वापिया उदकस्स 
निकखमनमग्गं। उदकवाहकन्ति महामातिकं । न अबहारोति इदं पुब्बसदिसं न होतीति आह - “कस्मा...पे०... एवरूपा हि तत्थ कतिका”ति। अवहारो नत्थीति सब्बसाधारणे अपरिग्गहट्ठाने 
गहितत्ता। मातिकं आरोपेत्वाति खुदकमातिकं आरोपेत्वा । मरित्वा...पे०... तिट्ुन्तीति एत्थ “मतमच्छानंयेव तेसं सन्तकत्ता अमते गण्हन्तस्स नत्थि अवहारो”ति वदन्ति। 


उदकट्ठकथावण्णना निड्टिता। 
नावटुकथावण्णना 


९९. नावट्ठकथायं पन या बन्धना मुत्तमत्ते ठाना न चवतीति इमिना चण्डसोते बद्धनावं पटिक्खिपति। ताव दुक्कटन्ति “बन्धनं मोचेति, आपत्ति दुक्कटस्सा”ति एवं मोचेन्तस्स पउ्जत्तं दुक्कटं 
सन्धाय वुत्तं। थुल्लच्चयम्पि पाराजिकम्पि होतीति एत्थ पठमं ठाना अचावेत्वा मुत्ते थुल्लच्चयं, पठमं ठाना चावेत्वा मुत्ते पाराजिकन्ति वेदितब्बं। 


“पासे बद्भसूकरो विया"तिआदिना वुत्तं सन्धायाह “तत्थ युत्ति पुब्बे वुत्ता एवा ति । विप्पनट्ठा नावाति विसमवातादीहि विनासं पत्वा उदके निमुज्जित्वा हेट्ठा भूमितलं अप्पत्वा मज्झे ठितं सन्धाय 
वदति। तेनेव “अधो वा ओपिलापेन्तस्स...पे०... नावातलेन फुट्ठोकासं मुखवट्टिं अतिक्कन्तमत्ते पाराजिक न्ति वृत्तं। ओपिलापेन्तस्साति ओसीदापेन्तस्स। अतिक्कन्तमत्तेति फुट्डोकासं 
अतिक्कन्तमत्ते। एसेब नयोति मुत्तमत्ते पाराजिकन्ति दस्सेति। 


नावाकड्डनयोग्गमहायोत्तताय योत्तकोटितो पड्डाय सकलम्पि “ठान” न्ति वुत्तं । 


असतिपि वाते यथा वातं गण्हाति, तथा ठपितत्ता “वातं गण्हापेती'ति वुत्तं। बलवा च वातो आगम्माति इमिना असति वाते अयं पयोगो कतोति दस्सेति। तेनेव “पुग्गलस्स नत्थि अवहारोति 
बुत्तं। सति पन वाते कतो पयोगो ठानाचावनपयोगोयेवाति मातिकाउजुकरणे विय अत्थेव अवहारोति दब्बं । ठानाचावनपयोगो न होतीति सुक्खमातिकाउजुकरणे विय असति वाते कतपयोगत्ता। 
भण्डदेय्यं पन होतीति नावासामिकस्स भण्डदेय्यं होति। 


नावट्टकथावण्णना निट्टिता। 
यानटुकथावण्णना 


१००. यानट्टुकथायं दुकयुत्तस्साति द्वीहि गोणेहि युत्तस्स। अयुत्तकन्ति गोणेहि अयुत्त । कप्पकताति यथा द्वीहि भागेहि हेट्ठा पतिट्ठाति, एवं कता। तीणि वा चत्तारि वा ठानानीति अकप्पकताय 
उपत्थम्भनिया वसेन तीणि ठानानि, कप्पकताय वसेन चत्तारि ठानानीति। तथा पथवियं ठपितस्स तीणि ठानानीति सम्बन्धो। तन्ति फलकस्स वा दारुकस्स वा उपरि ठपितं पथवियं ठपितञ्च | द्वीहि 
अक्खसीसेहीति द्वीहि अवखकोटीहि। दारूनं उपरि ठपितस्साति द्विन्नं दारूनं उपरि द्वीहि अकखकोटीहि ओलम्बेत्वा सकटसालायं ठपितस्स। हेट्रिमतलस्साति सकटबाहाय भूमिं फुसित्वा ठितस्स 
हेड्रिमभागस्स। सेसं नावायं वुत्तसदिसन्ति इमिना “यदि पन तं एवं गच्छन्तं पकतिगमनं उपच्छिन्दित्वा अञ्जं दिसाभागं नेति, पाराजिकं | सयमेव यं कञ्चि गामं सम्पत्तं ठाना अचावेन्तोव विक्किणित्वा 
गच्छति, नेवत्थि अवहारो, भण्डदेय्यं पन होती”ति इमं नयं अतिदिस्सति। 


यानड्टकथावण्णना निट्टिता। 
भारटुकथावण्णना 


१०९. भारट्टकथायं पुरिमगले गलवाटकोति पुरिमगले उपरिमगलवाटको। उरपरिच्छेदमज्झेति उरपरियन्तस्स मज्झे। अनाणत्तत्ताति “असुकड्वानं नेही"ति अनाणत्तत्ता। यो चायं सीसभारे वुत्तोति 
यो चायं विनिच्छयो सीसभारे वृत्तो। सीसादीहि वा गहितो होतूति सम्बन्धो । तादिसन्ति तप्पटिच्छादनसमत्थं। 


भारटुकथावण्णना निट्टिता। 
आरामटुकथावण्णना 


१०२. आरामट्टकथायं बन्धनन्ति पुप्फानं वण्टे पतिट्वितट्वानं। अभियुञ्जतीति चोदेति अट्टं करोति। अदिन्नादानस्स पयोगत्ताति सहपयोगमाह वत्थुम्हियेव कतपयोगत्ता। सहपयोगवसेन हेतं 
दुक्कटं | बिनिच्छयष्पसुतन्ति विनिच्छये नियुत्तं। कक्खळोति दारुणो। धुरं निक्खिपतीति उस्साहं ठपेति, अत्तनो सन्तककरणे निरुस्साहो होतीति अत्थो। कूटइकारकोपि सचे धुरं न निबिखिपति, नत्थि 
अवहारोति आह “सचे सयम्पि कतधुरनिक्खेपो होती”ति। सयम्पीति अभियुञ्जकोपि। कतधुरनिक्खेपोति “न दानि नं इमस्स दस्सामी”ति एवं तस्स दाने कतधुरनिक्खेपो। किङ्कारप्पटिस्साविभावेति 
“किं करोमि कि करोमी"ति एवं किङ्कारमेव पटिस्सुणन्तो विचरतीति किङ्कारपटिस्सावी, तस्स भावो किङ्कारपटिस्साविभावो, तस्मिं, अत्तनो वसवत्तिभावेति वुत्तं होति। 


उक्कोचं दत्वाति लञ्जं दत्वा। कृटविनिच्छयिकानन्ति कूटविनिच्छये नियृत्तानं विनयधरानं । “गण्हा"ति अवत्वा “असामिकस्स सामिको अय'न्तिआदिना परियायेन वृत्तेपि तस्स सन्तकभावं 
परिच्छिन्दित्वा पवत्तवचनत्ता कूटविनिच्छयं करोन्तानं कूटसक्खीनञ्च पाराजिकमेव। असतिपि चेत्य ठानाचावने उभिन्नं धुरनिक्खेपोयेव ठानाचावनड्ठाने तिट्ठति। इमस्मिं धुरनिक्खेपे पाराजिके सामिकस्स 
विमतुप्पादनपयोगे कते थुल्लच्चयं, तस्सेव धुरनिक्खेपपयोगे निप्फादिते पाराजिकं । सयं पराजयं पापुणातीति कूटइकारको पराजयं पापुणाति । 


आरामट्ठकथावण्णना निट्टिता। 
विहारटुकथावण्णना 


१०३. विहारड्टकथायं विहारोपि परिवेणम्पि आवासोपि विहारोत्वेव सङ्घं गच्छतीति आह “बिहार वा”तिआदि । तत्थ विहारन्ति महाविहारं | परिवेणन्ति महाविहारस्स अब्भन्तरे विसुं विसुं 
पाकारपरिच्छिन्नटड्वानं। आवासन्ति एकं आवसथं। अभियोगे कतेपि अवहारस्स असिज्झनतो वुत्तं “अभियोगो न रुहती”ति। गणसन्तके पन परिच्छिन्नसामिकत्ता सक्का धुरं निक्खिपापेतुन्ति आह 
“दीघभाणकादिभेदस्स पन गणस्सा”ति। इधापि सचे एकोपि धुरं न निक्खिपति, रक्खतियेव । सब्बेसं धुरनिक्खेपेनेव हि पाराजिकं। 


विहारटुकथावण्णना निड्टिता। 
खेत्तदुकथावण्णना 


१०४. खेत्तटुकथायं सत्त धञ्ञानीति सालिवीहियवकङ्गुकुदूसवरकगोधुमानं वसेन सत्त धञ्जानि। निरुम्भित्वा वातिआदीसु “गण्हन्तस्सा “ति पच्चेक॑ योजेतव्बं । तत्थ निरुम्भित्वा गहणं नाम 
वीहिसीसं अच्छिन्दित्वा यथाठितमेव हत्थेन गहेत्वा आकड्डित्वा बीजमत्तस्सेव गहणं। एकमेकन्ति एकमेकं वीहिसीसं। उप्पाटेत्वा बाति मुग्गमासादीनि उद्धरित्वा वा। यस्मिं बीजे वातिआदि निरुम्भित्वा 

गहणादीसु यथाक्कमं योजेतब्बं । सालिसीसादीनि निरुम्भित्वा गण्हन्तस्स यस्मिं बीजे वत्थु पूरति, एकमेकं हत्थेनेव छिन्दित्वा गण्हन्तस्स यस्मिं सीसे वत्थु पूरति, असितेन लायित्वा गण्हन्तस्स यस्सं 
मुड्टियं वत्थु पूरति, बहूनि एकतो उप्पाटेत्वा गण्हन्तस्स यस्मिं मुग्गमासादिफले वत्थु पूरतीति एवमेत्थ यथाक्कमो वेदितब्बो। “तस्मिं बन्धना मोचितमत्ते "ति वचनतो तस्मिं बीजादिम्हि बन्धना मोचिते 
सति ततो अनपनीतेपि पाराजिकमेवाति दइन्बं । अच्छिज्जमानोति अच्छिन्नो हुत्वा ठितो। जटितानीति छिन्दितानि अच्छिन्नेहि सद्धि जटितानि होन्तीति अत्थो। सभुसन्ति पलालसहितं। अभुसन्ति 
पलालरहितं। 


खीलेनाति खाणुकेन। एत्थ च खीलसङ्कमनादीसु उभयं सम्भवति सहपयोगो धुरनिक्खेपो च। यदा हि परस्स खेत्तादीसु एकदेसं खीलसङ्कमनादिवसेन अत्तनो सन्तकं करोति, तदा सतिपि पठमतरं 
सामिकानं धुरनिक्खेपे खीलसङ्कमनादिसहपयोगं विना न होतीति सहपयोगेनेव पाराजिकं। तेनेव मातिकाइुकथायं (कङ्का० अट्ट० दुतियपाराजिकवण्णना) वुत्तं “ठानाचावनवसेन खीलादीनि सङ्कामेत्वा 
खेत्तादिग्गहणवसेन च सहपयोगो वेदितब्बो ति । यदा पन असति धुरनिक्खेपे खीलसङ्कमनादिमत्तं कतं, तदा विना धुरनिक्खेपेन न होतीति धुरनिकखेपेनेव पाराजिकं । तेनेवेत्थ “तञ्च खो सामिकानं 
धुरनिक्खेपेना "ति वृत्तं। एवं सब्बत्थाति यथावुत्तमत्थं रज्जुसङ्कमनादीसुपि अतिदिसति। 


यट्टिन्ति मानदण्डं। एकस्मिं अनागते थुल्लच्चयं, तस्मि आगते पाराजिकन्ति एत्थ सचे दारूनि निखणित्वा तत्तकेनेव गण्हितुकामो होति, अवसाने दारुम्हि पाराजिकं । सचे तत्थ साखायोपि कत्वा 
गहेतुकामो होति, अवसानसाखाय पाराजिकन्ति वेदितब्बं। तत्तकेन असक्कोन्तोति दारूनि निखणित्वा वतिं कातुं असक्कोन्तो। खेत्तमरियादन्ति वृत्तमेवत्थं विभावेतुं “केदारपाळि' न्ति वुत्तं । वित्थतं 
करोतीति पुब्बे विज्जमानमेव मरियादं वित्थिण्णं करोति। अकतं वा पन पतिट्टुपेतीति पुब्बे अकतं वा मरियादं ठपेति। 


खेत्तडुकथावण्णना निड्टिता। 


वत्थुइकथावण्णना 


गामटुकथावण्णना 
१०६. गामट्टकथायं गामो नामाति पाळियं न वुत्तं सब्बसो गामलक्खणस्स पुब्बे वुत्तत्ता। 
अरञ्जटुकथावण्णना 


१०७. अरञ्ञट्ुकथायं अरञ्ञं नामाति इदं पन न केवलं पुब्बे वुत्तअरञ्जलक्खणप्पत्तिमत्तेन अरञ्जं इधाधिप्पेतं, किन्तु यं अत्तनो अरञ्जलक्खणेन अरञ्जं परपरिग्गहितञ्च होति, तं अरञ्जं 
इधाधिप्पेतन्ति दस्सेतुं वत्तं। तेनाति पुन अरञ्जवचनेन। न परिग्गहितभावो अरञ्ञस्स लक्खणन्ति यदि हि परिग्गहितभावो अरञ्जलक्खणं सिया, “अरज्ञं नाम यं मनुस्सानं परिग्गहित' न्ति एत्तकमेव 
वदेय्याति अधिप्पायो। यन्ति इमिना पुब्बे वुत्तलक्खणमेव अरञ्जं परामइन्ति आह “यं पन अत्तनो अरञ्ञजलक्खणेन अरञ्ञ न्ति। 


बिनिविज्झित्वाति उजुकमेव विनिविज्झित्वा। पण्णं बाति तालपण्णादि पण्णं वा। अद्धगतोपीति चिरकालं तत्थेव ठितोपि। न गहेतब्बोति एत्थ पन यो परेहि अरञ्जसामिकानं हत्थतो किणित्वा 
तच्छेत्वा तत्थेव ठपितो, सो अरञ्जसामिकेन अनुञ्जातोपि न गहेतब्बो। सामिकेहि छड्टितोति गहेतुं बट्टतीति पंसुकूलसञ्जाय गहणं वुत्तं। लक्खणच्छिन्नस्सापीति अरञ्जसामिकानं हत्थतो किणित्वा 
गण्हन्तेहि कतसञ्जाणस्स। छल्लिया परियोनद्ध होतीति इमिना सामिकानं निरपेक्खतं दीपेति । तेन वृत्तं “गहेतुं बट्टती”ति। यदि सामिकानं सापेक्खता अत्थि, न वट्टति। तानि कतानि अज्झावुत्थानि 
च होन्तीति तानि गेहादीनि कतानि परिनिड्टितानि मनुस्सेहि च अज्झावुत्थानि होन्ति। दारूनिपीति गेहादीनं कतत्ता ततो अवसिट्टदारूनिपि। एतेसन्ति एतेसं यथावुत्तदारूनं। 


तेसं आरक्खद्ठानन्ति तेसं अरञ्जपालानं ठितट्टानं। देहीति वुत्ते दातब्बमेवाति एत्थ “देहीति वृत्ते “दस्सामी”ति आभोगसब्भावतो “देहीति अवुत्ते अदत्वापि गन्तुं वट्टतियेव । गन्तुं देथाति गमनं 
देथ। अदिस्वा गच्छति, भण्डदेय्यन्ति परिसुद्धचित्तेन गच्छति, भण्डदेय्यं। यत्थ कत्थचि नीतानम्पि दारूनं अरञ्जसामिकानंयेव सन्तकत्ता सुद्धचित्तेन निक्खन्तोपि पुन थेस्यचित्तं उप्पादेत्वा गच्छति, 
पाराजिकमेवाति वदन्ति। 


अरञ्जड्कथावण्णना निट्टिता। 
उदककथावण्णना 


१०८. उदककथायं महाकुच्छिका उदकचाटि उदकमणिको । “समेखला चाटि उदकमणिको तिपि वदन्ति। तत्थाति तेसु भाजनेसु निब्बहनउदकन्ति “महोदकं आगन्त्वा तळाकमरियादं मा 
छिन्दी”ति तळाकरक्खणत्थं तस्स एकपस्सेन विस्सज्जितउदकं । निद्धमनतुम्बन्ति सस्सादीनं अत्थाय उदकनिक्खमनमग्गं । मरियादं दुब्बलं कत्वाति इदं अवस्सं छिन्नसभावदस्सनत्थं 
भण्डदेय्यविसयदस्सनत्थञ्च वुत्तं। मरियादं दुब्बलं अकत्वापि यथावृत्तप्पयोगे कते मरियादं छिन्दित्वा निकखन्तउदकग्घानुरूपेन अवहारेन कारेतब्बमेव। 


अनिग्गतेति अनिवखमित्वा तळाकस्मिंयेव उदके ठिते। असम्पत्तेवाति तळाकतो निक्खमित्वा महामातिकाय एव ठिते। अनिक्खन्तेति तळाकतो अनिकखन्ते उदके । सुबद्धाति भण्डदेय्यम्पि न 
होतीति अधिप्पायो । तेनाह “निक्खन्ते बद्धा भण्डदेय्य''न्ति, तळाकतो निक्खमित्वा परेसं खुद्दकमातिकामुखं अपापुणित्वा महामातिकायंयेव ठिते बद्धा चे, भण्डदेय्यन्ति अत्थो। “अनिक्खन्ते बद्भा 
सुबद्धा, निकखन्ते बद्धा भण्डदेय्य'न्ति हि इदं द्वयं हेट्ठा वुत्तविकप्पद्वयस्स यथाक्कमेन वुत्तं । नत्थि अबहारोति एत्थ “अवहारो नत्थि, भण्डदेय्यं पन होती”ति केचि वदन्ति, तळाकगतउदकस्स 
सब्बसाधारणत्ता तं अयुत्तं विय दिस्सति, “अनिक्खन्ते बद्धा सुबद्धा”ति इमिना च अट्डकथावचनेन न समेति। वत्थुं...पे०... न समेतीति एत्थ तळाकगतउदकस्स सब्बसाधारणत्ता अपरिग्गहितं इध वत्थुन्ति 
अधिप्पायो। 


उदककथावण्णना निड्िता। 
दन्तपोनकथावण्णना 


१०९. दन्तकट्टकथायं ततो पट्टाय अबहारो नत्थीति “यथासुखं भिक्खुसङ्घो परिभुञ्जतू ति यथासुखं परिभोगत्थाय ठपितत्ता वस्सग्गेन अभाजेतब्बत्ता अरक्खितब्बत्ता सब्बसाधारणत्ता च अज्जं 
सङ्गिकं विय न होतीति थेय्यचित्तेन गण्हन्तस्सपि नत्थि अवहारो । बत्तन्ति दन्तकट्ठग्गहणे वत्तं । इदानि तदेव वत्तं दस्सेन्तो “यो ही”तिआदिमाह । “पुन सामणेरा आहरिस्सन्ती”ति केचि थेरा वदेय्युन्ति 
योजेतब्बं। 


दन्तपोनकथावण्णना निट्टिता। 


वनप्पतिकथावण्णना 

११०. वनप्पतिकथायं “उजुकमेव तिइुतीति रुक्खभारेन किञ्चिदेव भस्सित्वा ठितत्ता होतियेव ठानाचावनन्ति अधिप्पायेन वुत्त न्ति वदन्ति। वातमुखं सोधेतीति यथा वातो आगन्त्वा रुक्खं पातेति, 
एवं वातस्स आगमनमग्गं रुन्धित्वा ठितानि साखागुम्बादीनि छिन्दित्वा अपनेन्तो सोधेति। “मण्डूककण्टकं वा विसन्ति मण्ड्कानं नङ्गट्ठे अग्गकोटियं ठितकण्टकः न्ति वदन्ति, “एकं 
विसमच्छकण्टक*न्तिपि वदन्ति। 


वनप्पतिकथावण्णना निट्टिता। 
हरणककथावण्णना 


१११. हरणककथायं हरणकन्ति हरियमानं। अभिमुखं कत्वा कड्ठनं आकड़नं, सेसदिसाकड़नं विकडनं। पादं अग्घति, पाराजिकमेवाति एत्थ अन्तं न गण्हामीति असल्लक्खितत्ता अन्तस्स च 
गण्हिस्सामीति सल्लक्खितस्सेव पटस्स एकदेसत्ता पाराजिकं वृत्तं। सहभण्डहारकन्ति भण्डहारकेन सद्भि । सन्तज्जेत्वाति धनुआदीहि सन्तज्जेत्वा। 


सोति भण्डहारको । अनज्झावुत्थकन्ति अपरिग्गहितकं, असामिकन्ति अत्थो। 


आहरापेन्ते दातब्बन्ति एत्थ “छट्त्वा धुरं निक्खिपित्वा गतानम्मि निरालयानं पुन आहरापनस्स वृत्तत्ता भिक्खूनम्पि अत्तनो सन्तके परिक्खारे अच्छिन्दित्वा परेहि गहिते तत्थ धुरनिकखेपं कत्चापि पुन 
तं बलक्कारेनपि आहरापेतुं वट्टती”ति देसवासिनो आचरिया वदन्ति, सीहळदीपवासिनो पन तं केचि आचरिया न इच्छन्ति। तेनेव महागण्ठिपदे मज्झिमगण्ठिपदे च वुत्तं “अम्हाकं पन तं न रुच्चती”ति। 
अञ्जेसूति महापच्चरिआदीसु। विचारणा एव नत्थीति तत्थापि पटिक्खेपाभावतो अयमेवत्थोति वृत्तं होति। 


हरणककथावण्णना निद्टिता। 
उपनिधिकथावण्णना 


११२. उपनिधिकथायं “सङ्गोपनत्थाय अत्तनो हत्थे निक्खित्तस्स भण्डस्स गुत्तद्वाने पटिसामनपयोगं विना अञ्जस्मिं पयोगे अकतेपि रज्जसङ्घोभादिकाले “न दानि तस्स दस्सामि, न म्ह दानि 
दस्सती'ति उभोहिपि सकसकड्ठाने निसीदित्वा धुरनिक्खेपे कते पाराजिकमेव पटिसामनपयोगस्स कतत्ता ति वदन्ति। अत्तनो हत्थे निक्खित्तत्ताति एत्थ अत्तनो हत्थे सङ्गोपनत्थाय निक्खित्तकालतो पट्टाय 
तप्पटिबद्भत्ता आरक्खाय भण्डसामिकद्राने ठितत्ता ठानस्स च तदायत्तताय ठानाचावनस्स अलब्भनतो नत्थि अवहारोति अधिप्पायो। 


धम्मं वाचापेत्वाति धम्मं कथापेत्वा। एसेव नयोति उद्धारेयेव पाराजिकं। कस्मा? अञ्जेहि असाधारणस्स अभिञ्ञाणस्स वुत्तत्ता। “अञ्ज तादिसमेव गण्हन्ते युज्जतीति इदं सञ्जाणं कथेन्तेनेव 
“असुकस्मिं ठाने'ति ओकासस्स च नियमितत्ता तस्मिं ठाने ठितं पत्तं अपनेत्वा तस्मिं ओकासे अञ्ञं तादिसमेव पच्छा ठपितं पत्तं सन्धाय कथित न्ति तीसुपि गण्ठिपदेसु वुत्तं । चोरेन सल्लक्खितपत्तस्स 
गहणाभावेपि “इदं थेनेत्वा गण्हिस्सामी”ति तस्मिं ओकासे ठिते तादिसे वत्थुमत्ते तस्स थेय्यचित्तसब्भावतो अज्जं तादिसमेव गण्हन्ते युज्जतीति चोरस्स अवहारो दस्सितो। पदवारेनाति थेरेन नीहरित्वा 
दिन्नं पत्तं गहेत्वा गच्छतो चोरस्स पदवारेन। तं अतादिसमेव गण्हन्ते युज्जतीति “ममायं पत्तो न होतीति वा “मया कथितो अयं पत्तो न होती” ति वा जानित्वा थेय्यचित्तेन गण्हन्तस्स “इदं थेनेत्वा 
गण्हिस्सामी”ति वत्थुमत्ते थेस्यचित्तं उप्पादेत्वा गण्हन्तस्स च अवहारसब्भावतो वुत्तं। 


गामद्वारन्ति समणसारुप्मं वोहारमत्तमेतं, अन्तोगामं इच्चेव वुत्तं होति। वृत्तनयेनेव थेरस्स पाराजिकन्ति थेय्यचित्तेनेव परसन्तकस्स गहितत्ता उद्धारेयेव थेरस्स पाराजिकं । चोरस्स दुक्कटन्ति 
असुद्भचित्तेन गहितत्ता गहितकाले चोरस्स दुक्कटं । बुत्तनयेनेव उभिन्नम्पि दुक्कटन्ति चोरस्स सामिकेन दिन्नत्ता पाराजिकं नत्थि, असुद्धचित्तेन गहितत्ता दुक्कटं, थेरस्स पन अत्तनो सन्तकेपि 
असुद्भचित्तताय दुक्कटन्ति । 


आणत्तिया गहितत्ताति एत्थ “पत्तचीवरं गण्ह, असुकं नाम गामं गन्त्वा पिण्डाय चरिस्सामा”ति एवं थेरेन कतआणत्तिया विहारस्स परभागे उपचारतो पट्ठाय याब तस्स गामस्स परतो उपचारो, ताव 
सब्बं खेत्तमेव जातन्ति अधिप्पायो। मग्गतो ओक्कम्माति एत्थ उभिन्नं सकटचक्कमग्गानं अन्तराळम्पि मग्गोयेवाति दट्ठब्बं। अडुत्वा अनिसीदित्वाति एत्थ विहारं पविसित्वा सीसादीसु भारं भूमियं 
अनिक्खिपित्वाव तिइन्तो निसीदन्तो वा विस्समित्वा थेय्यचित्ते वूपसन्ते पुन थेस्यचित्तं उप्पादेत्वा गच्छति चे, पादुद्धारेन कारेतब्बो। सचे भूमियं निक्खिपित्वा पुन तं गहेत्वा गच्छति, उद्धारेन कारेतब्बो। 
कस्मा? आणापकस्स आणत्तिया यं कत्तब्बं, तस्स ताव परिनिड्टितत्ता। केचि पन “पुरिमस्मिं थेय्यचित्ते अवूपसन्तेपि वृत्तनयेनेव विस्समित्वा गच्छतो पादुद्धारेन उद्धारेन वा कारेतब्बो'ति वदन्ति, “असुकं 
नाम गामन्ति अनियमेत्वा 'अन्तोगामं पविसिस्सामाति अविसेसेन वृत्ते विहारसामन्ता सब्बोपि गोचरगामो खेत्तमेवा "तिपि वदन्ति। सेसन्ति मग्गुक्कमनविहाराभिमुखगमनादि सब्बं। पुरिमसदिसमेवाति 
अनाणत्तिया गहितेपि सामिकस्स कथेत्वा गहितत्ता हेट्ठा वृत्तविहारूपचारादि सब्बं खेत्तमेवाति कत्वा वृत्तं 


एसेव नयोति “अन्तरामग्गे थेय्यचित्तं उप्पादेत्वा"तिआदिना वुत्तनयं अतिदिसति। निमित्ते वा कतेति “चीवरं मे किलिट्टु, को नु खो रजित्वा दस्सती'तिआदिना निमित्ते कते। वुत्तनयेनेवाति 
अनाणत्तस्स थेरेन सद्भि पत्तचीवरं गहेत्वा गमनवारे वुत्तनयेनेव। एकपस्से वाति विहारस्स महन्तताय अत्तानं अदस्सेत्वा एकस्मिं पस्से वसन्तो वा । थेय्यचित्तेन परिभुञ्जन्तो जीरापेतीति थेय्यचित्ते 
उपपन्ने ठानाचावनं अकत्वा निवत्थपारुतनीहारेनेव परिभुञ्जन्तो जीरापेति, ठाना चावेन्तस्स पन थेय्यचित्ते सति पाराजिकमेव सीसे भारं खन्धे करणादीसु विय। यथा तथा वा नस्सतीति अग्गिआदिना वा 
उपचिकादीहि खादितं वा नस्सति। 


अञ्जो वा कोचीति इमिना पन येन ठपितं, सोपि सङ्गहितोति वेदितब्बं। तब थूलसाटको लद्धोतिआदिना मुसावादे दुक्कटं अदिन्नादानपयोगत्ता । इतरं गण्हतो उद्धारे पाराजिकन्ति एत्थ 
“पविसित्वा तव साटकं गण्हाही”ति इमिनाव उपनिधिभावतो मुत्तत्ता सामिकस्स इतरं गण्हतोपि अत्तनो साटके आलयस्स सब्मावतो च उद्धारे पाराजिकं वृत्तं। न जानन्तीति तेन वृत्तं वचनं असुणन्ता न 
जानन्ति। एसेब नयोति एत्थ सचे जानित्वापि चित्तेन न सम्पटिच्छन्ति, एसेव नयोति दडुब्बं। पटिक्खिपन्तीति एत्थ चित्तेन पटिक्खेपोपि सङ्गहितोवाति वेदितब्बं। याचिता वा अयाचिता वाति एत्य 
याचिता यदि चित्तेनपि सम्पटिच्छन्ति, नट्ठे गीवा। अयाचिता पन यदिपि चित्तेन सम्पटिच्छन्ति, नत्थि गीवा। 


गहेत्वा ठपेतीति एत्य चालेत्वा तस्मिंयेव ठाने ठपितेपि नट्ठे गीवा। उपचारे बिज्जमानेति भण्डागारस्स समीपे उच्चारपस्सावट्ठाने विज्जमाने । मयि च मते सङ्घस्स च सेनासने विनद्वेति एत्थ 
“केवलं सङ्घस्स सेनासनं मा नस्सीति इमिनाव अधिप्पायेन विवरितुम्पि वट्टतियेवा”ति वदन्ति। सहायेहि भवितब्बन्ति तेहिपि किञ्चि किञ्चि दातब्बन्ति वृत्तं होति। अयं सामीचीति भण्डागारे वसन्तानं 
इदं वत्तं । 

लोलमहाथेरोति मन्दो मोमूहो हसितकोळितप्पसुतो वा महाथेरो। अत्तनो अत्तनो वसनगब्भेसु सभागभिक्खूनं परिक्खारं ठपेन्तीति योजेतब्बं । इतरेहीति तस्मिंयेव गब्भे वसन्तेहि इतरभिक्खूहि। 
विहारवारे नियुत्तो बिहारवारिको, वारं कत्वा विहाररक्खणको । निवापन्ति भत्तवेतनं। पटिपर्थ गतेसूति चोरानं आगमनं जत्वा “पठमतरंयेव गन्त्वा सहं करिस्सामा "ति चोरानं अभिमुखं गतेसु। 
निस्सितके जग्गेन्तीति अत्तनो अत्तनो निस्सितके सिक्खाचरियाय पोसेन्तापि निस्सितके विहारं जग्गापेन्ति। । “असहायस्स अदुतियस्सा”ति पाठो युत्तो, पच्छिम पुरिमस्सेव वेवचनं । असहायस्स वा 
अत्तदुतियस्स वाति इमस्मिं पन पाठे एकेन आनीतं द्वन्नं नप्पहोतीति अत्तदुतियस्सपि वारो निवारितोति वदन्ति, तं “यस्स सभागो भिक्खु भत्तं आनेत्वा दाता नत्थी”ति इमिना न समेतीति वीमंसितब्ब । 
उपजीवन्तेन ठातब्बन्ति अब्भोकासिकेन रुक्खमूलिकेनपि पाकवड्टं उपनिस्साय जीवन्तेन पत्तचीवररक्खणत्थाय विहारवारे सम्पत्ते ठातब्बं । परिपुच्छन्ति पुच्छितपञ्हविस्सज्जनं अट्ठकथं वा। दिगुणन्ति 
वस्सग्गेन पापितं विनाव द्वे कोट्टासेति वदन्ति। पक्खवारेनाति अड्डमासवारेन । 


उपनिधिकथावण्णना निट्टिता। 

सुङ्कघातकथावण्णना 


११३. सुङ्कघातकथायं ततो हनन्तीति ततो नीहरन्ता हनन्ति। तन्ति सुङ्कट्डानं। यतोति यतो नीहरियमानभण्डतो। राजकन्ति राजायत्तं। तम्पि राजारहमेवाति आह “अयमेबत्थो”ति। इतोति इतो 
भण्डतो। दुतियं पादं अतिक्कामेतीति एत्थ “पठमं पादं परिच्छेदतो बहि ठपेत्वा दुतिये पादे उद्धटमत्ते पाराजिक” न्ति वदन्ति उद्धरित्वा बहि अट्डपितोषि बहि ठितोयेव नाम होतीति कत्वा । यत्थ यत्थ 
पदवारेन आपत्ति कारेतब्बा, तत्थ तत्थ सब्बत्थापि एसेव नयोति वदन्ति। सुङ्कघाततो बहि बहिसुङ्कघातं। अवस्सं पतनकन्ति अवस्सं सुङ्कघाततो बहि पतनकं । पुब्बे वुत्तनयेनेबाति अवस्सं पतनके 
हत्थतो मुत्तमत्तेति वुत्तं होति। वट्न्त पुन अन्तो पविसतीति महाअट्टकथावचनस्स कुरुन्दिसब्लेपट्टकथाहि अधिप्पायो पकासितो। अन्तो ठत्वा बहि गच्छन्तं रक्खतीति भिकखुनो पयोगेन गमनवेगस्स 
अन्तोयेव वूपसन्तत्ता। परिवत्तेत्वा अब्भन्तरिमं बहि ठपेतीति अब्मन्तरे ठितं पुटकं परिवत्तेत्वा बहि ठपेति। एत्थ च “अब्भन्तरिमे पुटके भूमितो मोचितमत्ते पाराजिक "न्ति वदन्ति। 


““गच्छन्ते याने वा...पे०... ठपेतीति सुङ्कघातं अपविसित्वा बहियेव ठपेती”ति तीसुपि गण्ठिपदेसु वृत्तं सुङ्कद्वानस्स बहि ठपितन्ति वक्खमानत्ता। आचरिया पन “सुङ्कद्वानस्स बहि ठित" न्ति पाठं 
विकप्पेत्वा “पठमं अन्तोसुङ्कघातं पविट्ठेसुयेव यानादीसु ठपितं पच्छा यानेन सद्धि नीहटं सुङ्कघातस्स बहि ठितं, न च तेन नीतः न्ति अत्थं वदन्ति। अयं पन तेसं अधिप्पायो - सुङ्कट्टानस्स अन्तो 
पविट्ठयानादीसु उपितेपि भिक्खुस्स पयोगं विना अञ्जेन नीहटत्ता नेवत्थि पाराजिकं, “अत्र पविद्ठुस्स सुङ्कं गण्हन्तू ति वुत्तत्ता अञ्जेन नीहटस्स बहि ठिते भण्डदेय्यम्पि न होतीति। अयमेव च नयो 
“वट्टित्वा गमिस्सतीति वा अञ्जो नं वट्टेस्सतीति वा अन्तो ठपितं पच्छा सयं वा वट्टमानं अञ्जेन वा बट्टितं बहि गच्छति, रकखतियेवा”ति इमिना वचनेन समेतीति यृत्ततरो विय दिस्सति । सुङ्कद्वानस्स अन्तो 
पविसित्वा पुन पच्चागच्छतोपि तेन पस्सेन परिच्छेदं अतिक्कमन्तस्स यदि ततोपि गच्छन्तानं हत्थतो सुङ्क गण्हन्ति, सीमातिक्कमे पाराजिकमेव। 


हत्थिसुत्तादीसूति हत्थिसिकखादीसु। इमस्मिं ठानेति यथावुत्तयानादीहि वृत्तप्पकारेन नीहरणे। अनापत्तीति तत्थ “सहत्था“ति वचनतो अञ्चेन नीहरापेन्तस्स अनापत्ति। इधाति इमस्मिं 
अदिन्नादानसिक्खापदे । तत्राति तस्मिं एळकलोमसिक्खापदे । होन्तीति एत्थ इति-सद्दो हेतुअत्थो, यस्मा एळकलोमानि निस्सग्गियानि होन्ति, तस्मा पाचित्तियन्ति अत्थो। इध अनापत्तीति इमस्मिं 
सिक्खापदे अवहाराभावा अनापत्ति। उपचारन्ति सुङ्कघातपरिच्छेदतो बहि समन्ता द्विन्नं लेड्डपातानं अब्मन्तरं वतिआसन्नप्पदेससङ्घातं उपचारं । तादिसं उपचारं ओक्कमित्वा परिहरणे सादीनवत्ता दुक्करं 
वृत्तं । एत्थाति सुङ्कघाते। “द्वीहि लेइपातेहीति अयं नियमो आचरियपरम्पराभतो "ति महागण्ठिपदे वृत्तं 


सुङ्कघातकथावण्णना निट्टिता। 
पाणकथावण्णना 


११४. पाणकथायं तिरच्छानगतस्स एकन्तेन पादग्धनकता न सम्भवतीति आह - “एकंसेन अवहारकप्पहोनकपाणं दस्सेन्तो”ति। भुजिस्सं हरन्तस्स अवहारो नत्थीति परपरिग्गहिताभावतो। 
भुजिस्सोति अदासो। आठपितोति मातापितूहि इणं गण्हन्तेहि “याव इणदाना अयं तुम्हाकं सन्तिके होतू "ति इणदायकानं निय्यातितो । यस्मा मातापितरो दासानं विय पृत्तानं न सामिनो। येसञ्च सन्तिके 
आठपितो, तेपि तस्स हत्थकम्मे सामिनो, न तस्साति आह “अवहारो नत्थी”ति। धनं पन गतट्ठाने वड्डतीति एत्थ “आठपेत्वा गहितधनं वड्टिया सह अवहारकस्स गीवा”ति तीसुपि गण्ठिपदेसु वृत्तं । 


अन्तोजात...पे०... अवहारो होतीति एत्थ पदेसचारित्तवसेन अत्तनाव अत्तानं निय्यातेत्वा दासब्यं उपगतं अवहरन्तस्सपि पाराजिकमेवाति वेदितब्बं। गेहदासिया कुच्छिम्हि दासस्स जातोति एवम्पि 
सम्भवतीति सम्भवन्तं गहेत्वा वुत्त । गेहदासिया कुच्छिस्मिं पन अञ्जस्स जातोपि एत्थेव सङ्गहितो। करमरानीतो नाम बन्धगाहगहितो। तेनाह “परदेसतो पहरित्वा”तिआदि। तत्थ परदेसतो पहरित्वाति 
परदेसं विलुम्पकेहि राजराजमहामत्तादीहि महाचोरेहि परदेसतो पहरित्वा। अनापत्ति पाराजिकस्साति यदि तस्स वचनेन ततो अधिकं वेगं न वड्टेति, अनापत्ति। परियायेनाति परियायवचनेन। मनुस्सविग्गहे 
“मरणवण्णं वा संवण्णेय्या"ति वृत्तत्ता परियायकथायपि न मुच्चति, इध पन “अदिन्नं थेय्यसङ्कातं आदियेय्या"ति आदानस्सेव वृत्तत्ता परियायकथाय मुच्चति। 


पाणकथावण्णना निट्टिता। 
अपदकथावण्णना 
अपदकथायं नामेनाति सप्पनामेन वा सामिकेन कतनामेन वा । करण्डपुटन्ति पेळाय पिधानं । आहच्चाति पहरित्वा। 
चतुप्पदकथावण्णना 


११६. चतुप्पदकथायं भिङ्कच्छापन्ति भिङ्कभिङ्काति सद्दायनतो एवंलद्धनामं हत्थिपोतकं । अन्तोवत्थुम्हीति परिविखत्ते अन्तोवत्थुम्हि। राजङ्गणेति परिक्खित्ते नगरे वत्थुद्वारतो बहिराजङ्गणे । हत्थिसाला 
ठानन्ति निब्बकोसतो उदकपातन्भन्तरं ठानं। बहिनगरे ठितस्साति परिविखित्तनगरं सन्धाय वृत्तं, अपरिक्खित्तनगरे पन अन्तोनगरे ठितस्सपि ठितड्टानमेव ठानं। खण्डद्वारन्ति अत्तना खण्डितद्वारं । 
साखाभङ्गन्ति भञ्जितसाखं। निपन्नस्स द्वेति बन्धनेन सद्ध द्रे । घातेतीति एत्थ “थेय्यचित्तेन विनासेन्तस्स सहपयोगत्ता दुक्कटमेव, न पाचित्तिय” न्ति आचरिया वदन्ति। 


चतुप्पदकथावण्णना निट्टिता। 
ओणिरक्खकथावण्णना 


ओणिरक्खकथायं ओणिन्ति ओणीतं, आनीतन्ति अत्थो। “ओणिरक्खस्स सन्तिके ठपितं भण्डं उपनिधि विय सङ्गोपनत्थाय अनिक्खिपित्वा मुहुत्तं ओलोकनत्थाय ठपितत्ता तस्स ठानाचावनमत्तेन 
पाराजिकं जनेती”ति वदन्ति। 


संबिदाबहारकथावण्णना 


संविदावहारकथायं “सम्बहुला संविदहित्वा एको भण्डं अवहरति, आपत्ति सब्बेसं पाराजिकस्सा”ति पाळियं अविसेसेन वुत्तत्ता आणापकानं आणत्तिक्खणे आपत्ति, अवहारकस्स उद्धारेति 
यथासम्भवं योजेत्वा अत्थो गहेतब्बो आणत्तिकथायं “सो तं भण्डं अवहरति, आपत्ति सब्बेसं पाराजिकस्सा"तिआदीसु विय । एत्थापि हि आणापकस्स आणत्तिकखणेयेव आपत्ति वुत्ता। तथा च वक्खति 
“अथ तं भण्डं अवस्सं हारियं होति, यं परतो सब्बेसं आपत्ति पाराजिकस्साति वुत्तं, ततो इमस्स तङ्कणेयेव पाराजिकं होतीति अयं यृत्ति सब्बत्थ वेदितब्बा"ति (पारा० अट्ट० १.१२१) | संविदावहारे च 
“आपत्ति नत्थी”ति न वत्तब्बा “अन्तेवासिकेसु एकमेकस्स एकेको मासको साहत्थिको होति, पञ्च आणत्तिका”ति वचनतो। आणत्तिया च सति आणापकस्स आणत्तिकखणेयेव आपत्ति इच्छितब्बा, न 
उद्धारे। 


यदि एवं “तेसु एको भण्डं अवहरति, तस्सुद्धारे सब्बेसं पाराजिक न्ति कस्मा वुत्तन्ति? नायं दोसो। एत्थ हि सब्बेसंयेव आपत्तिदस्सनत्थं अवहारकस्सपि आपत्तिसम्भवट्ठानं दस्सेन्तो “तस्सुद्धारे 
सब्बेसं पाराजिक न्ति आह, न पन आणापकानम्पि उद्धारेयेव आपत्तिदस्सनत्थन्ति एवमत्थो गहेतब्बो। “सम्बहुला एकं आणापेन्ति 'गच्छेतं आहरा'ति, तस्सुद्धारे सब्बेसं पाराजिक ˆ न्तिआदीसुपि 
एवमेव अत्थो गहेतब्बो। अथ वा संविदावहारे आणापकानम्पि उद्धारेयेव आपत्ति, न आणत्तिकखणेति आवेणिकमिदं लक्खणन्ति अट्ठकथाचरियप्पमाणेन गहेतब्बं, इतो वा अज्जेन पकारेन यथा अटुकथायं 
पुब्बेनापरं न विरुज्झति, तथा वीमंसित्वा गहेतब्बं। 


संविधायाति संविदहित्वा। तेन नेसं दुक्कटापत्तियोति आणत्तिवसेन पाराजिकापत्तिया असम्भवे सति वुत्तं । यदि हि ते आणत्ता अवस्सं तं हरन्ति, पाराजिकापत्तियेव नेसं दडुब्बा, न दुक्कटापत्ति। 

साहत्थिकं वा आणत्तिकस्स आणत्तिकं वा साहत्थिकस्स अङ्गं न होतीति भिन्नकालविसयत्ता अञ्जमञ्जस्स अङ्गं न होति। तथा हि सहत्था अवहरन्तस्स ठानाचावने आपत्ति, आणत्तिया पन 
आणत्तिक्खणेयेवाति भिन्नकालविसया साहत्थिकाणत्तिकेहि आपज्जितब्बापत्तियो। 


संविदावहारकथावण्णना निट्टिता। 
सङ्केतकम्मकथावण्णना 


११९. सङ्केतकम्मकथायं ओचरके वुत्तनयेनेवाति “अवस्सं हारिये भण्डे"तिआदिना वृत्तनयेन। पाळियं तं सङ्केतं पुरे वा पच्छा वाति एत्थ तं सङ्केतन्ति सामिअत्थे उपयोगवचनन्ति दब्बं, तस्स 
सङ्केतस्साति अत्थो। अथ वा तं सङ्केतं असम्पत्वा पुरे वा तं सङ्केतं अतिक्कम्म पच्छा वाति एवमेत्थ योजना वेदितब्बा । तेनेवाह -- “अज्जाति नियामितं तं सङ्केतं अतिक्कम्मा”तिआदि। तं निमित्तं पुरे 
बा पच्छा बाति एत्थापि इमिनाव नयेन अत्थो वेदितब्बो। 


सङ्केतकम्मकथावण्णना निड्टिता। 
निमित्तकम्मकथावण्णना 


१२०. निमित्तकम्मकथायं अविखिनिखणादिनिमित्तकम्मं पन लहुकं इत्तरकालं, तस्मा तङ्कणेयेव तं भण्डं अवहरितुं न सक्का। तथा हि किञ्चि भण्डं दूरे होति किञ्चि भारियं, तं गहेतुं याव गच्छति, 
याव उक्खिपितुं वायमति, ताव निमित्तकम्मस्स पच्छा होति। एवं सन्तेपि निमित्तकम्मतो पट्ठाय गण्हितुं आरद्भत्ता तेनेव निमित्तेन अवहरतीति वुच्चति। यदि एवं “पुरेभत्तपयोगोव एसो ति वादो पमाणभावं 
आपज्जतीति? नापज्जति। न हि सङ्केतकम्मं विय निमित्तकम्मं दडुब्बं । तत्थ हि कालपरिच्छेदो अत्थि, इध नत्थि। कालवसेन हि सङ्केतकम्मं वुत्तं, किरियावसेन निमित्तकम्मन्ति अयमेतेसं विसेसो। “तं 
निमित्तं पुरे वा पच्छा वा तं भण्डं अवहरति, मूलड्टस्स अनापत्ती ति इदं पन तेन निमित्तकम्मे कते गण्हितुं अनारभित्वा सयमेव गण्हन्तस्स वसेन वुत्त। 


निमित्तकम्मकथावण्णना निड्टिता। 
आणत्तिकथावण्णना 


१२९. आणत्तिकथायं असम्मोहत्थन्ति यस्मा सङ्केतकम्मनिमित्तकम्मानि करोन्तो एको पुरेभत्तादीसु वा अक्खिनिखणनादीनि वा दिस्वा “गण्हा'ति वदति, एको गहेतब्बभण्डनिस्सितं कत्वा “पुरेभत्तं 
एवंवण्णसण्ठानं भण्डं गण्हा”ति वदति, एको “त्वं इत्थन्नामस्स पावद, सो अञ्ञस्स पावदतू"तिआदिना पुग्गलपटिपाटिया च आणापेति, तस्मा कालवसेन किरियावसेन भण्डवसेन पुग्गलवसेन च 
आणत्ते विसङ्केताविसङ्केतवसेन एतेसु सङ्केतकम्मनिमित्तकम्मेसु असम्मोहत्थं । निमित्तसञ्ञं कत्वाति “ईदिसं नाम भण्ड न्ति वण्णसण्ठानादिवसेन गहणस्स निमित्तभूतं सञ्ञाणं कत्वा। 


यथाधिप्पायं गच्छतीति दुतियो ततियस्स, ततियो चतुत्थस्साति एवं पटिपाटिया चे वदन्तीति वुत्तं होति। सचे पन दुतियो चतुत्थस्स आरोचेति, न यथाधिप्पायं आणत्ति गताति नेवत्थि थुल्लच्चयं, 
पठमं वृत्तदुक्कटमेव होति। तदेव होतीति भण्डग्गहणं विना केवलं सासनप्पटिग्गहणमत्तस्सेव सिद्भत्ता तदेव थुल्लच्चयं होति, न दुक्कटं नापि पाराजिकन्ति अत्यो । सब्बत्थाति ईदिसेसु सब्बट्ठानेसु । 


तेसम्पि दुक्कटन्ति आरोचनपच्चया दुक्कटं । पटिग्गहितमत्तेति एत्थ अवस्सं चे पटिग्गण्हाति, ततो पुब्बेव आचरियस्स थुल्लच्चयं, न पन पटिग्गहितेति दब्बं । कस्मा पनस्स थुल्लच्चयन्ति आह - 
“महाजनो हि तेन पापे नियोजितो”ति। 


मूलइस्सेव दुक्कटन्ति अयं ताव अट्ठकथानयो, आचरिया पन “विसङ्केतत्ता एव मूलइस्साति पाळियं अवुत्तत्ता पटिग्गण्हन्तस्सेव तं दुक्कटं वुत्तं, इमिनाव हेड्ठा आगतवारेसुपि पटिग्गण्हन्तानं 
पटिग्गहणे दुक्कटं वेदितब्बं, तं पन तत्थ ओकासाभावतो अवत्वा इध वृत्त न्ति वदन्ति । 


एवं पुन आणत्तियापि दुक्कटमेव होतीति पठमं अत्थसाधकत्ताभावतो वुत्तं। आणत्तिक्खणेयेव पाराजिकोति मग्गानन्तरफलं विय अत्थसाधिकाणत्तिचेतनाकखणेयेव पाराजिको। बधिरतायाति 
उच्चं भणन्तो बधिरताय वा न सावेतीति वुत्तं होति। “आणत्तो अहं तया"ति इमस्मिं वारे पुन पटिक्खिपितब्बाभावेन अत्थसाधकत्ताभावतो मूलङस्स नत्थि पाराजिकं। “पण्णे वा सिलाय वा यत्थ कत्थचि 
“चोरियं कातन्ब न्ति लिखित्वा ठपिते पाराजिकमेवा”ति तीसुपि गण्ठिपदेसु वृत्तं । तं पन यस्मा अदिन्नादानतो परियायकथाय मुच्चति, तस्मा वीमंसित्वा गहेतब्बं । यदि पन “असुकस्मिं नाम ठाने असुकं 
नाम भण्डं ठितं, तं अवहरा "ति पण्णे लिखित्वा कस्सचि पेसेति, सो चे तं भण्डं अवहरति, आणत्तिया अवहट नाम होतीति युत्तं आणापकस्स पाराजिकं। 


आणत्तिकथावण्णना निट्टिता। 
आपत्तिभेदवण्णना 


१२२. तत्थ तत्थाति भूमट्ठथलट्टादीसु । अङ्गञ्च दस्सेन्तोति योजेतब्बं। वत्थुभेदेनाति अवहरितब्बस्स वत्थुस्स गरुकलहुकभेदेन। आपत्तिभेदन्ति पाराजिकथुल्लच्चयदुक्कटानं वसेन आपत्तिभेदं। 
मनुस्सभूतेन परेन परिग्गहितं परपरिग्गहितं। 


१२५. न च सकसञ्ञीति इमिना पन परपरिग्गहितं वत्यु कथितं । न च विस्सासग्गाही, न च तावकालिकन्ति इमिना पन परपरिग्गहितसञ्जा कथिता। न बिस्सासग्गाहिताति विस्सासग्गाहेन 
अग्गहितभावो। न तावकालिकताति पच्छा दातब्बतं कत्वा अग्गहितभावो। अनज्झावुत्थकन्ति “ममेद' न्ति परिग्गहवसेन अनज्झावुत्थकं अरज्जे दारुतिणपण्णादि। छह्ठितन्ति कट्ठहारादीहि 
अतिभारादिताय अनत्थिकभावेन अरञ्जादीसु छट्टितं । छिन्नमूलकन्ति नट परियेसित्वा आलयसङ्घातस्स मूलस्स छिन्नत्ता छिन्नमूलं । असामिकन्ति अनज्झावृत्थकादीहि तीहि आकारेहि दस्सितं 
असामिकवत्थु । उभयम्पीति यथावृत्तलक्खणं असामिकं अत्तनो सन्तकञ्च। 


आपत्तिभेदवण्णना निड्टिता। 
अनापत्तिभेदवण्णना 


१३१. याय सेय्याय सयितो कालं करोति, सा अनुट्टानसेय्या नाम । “चित्तेन पन अधिवासेती”ति वृत्तमत्थं विभावेतुं “न किञ्चि वदती” ति वृत्तं । पाकतिकं कातुन्ति यत्तकं गहितं परिभुत्तं वा, 
तत्तकं दातब्बन्ति वृत्तं होति। 


पटिदस्सामीति यं गहितं, तदेव वा अञ्ञं वा तादिसं पुन दस्सामीति अत्थो। सङ्कसन्तके सङ्घं अनुजानापेतुमसक्कुणेय्यत्ता कस्सचि वत्थुनो अननुजानितब्बतो च ““सङ्घसन्तकं पन पटिदातुमेव 
बड्टती”ति वृत्तं। 


तस्मियेव अत्तभावे निब्बत्तापीति तस्मिंयेव मतसरीरे उप्पन्नापि। विनीतवत्थूसु साटकतण्हाय तस्मिंयेव मतसरीरे निब्बत्तपेतो वियाति दइन्बं । रुक्खादीसु लग्गितसाटके वत्तब्बमेव नत्थीति 

मनुस्सेहि अपरिग्गहितं सन्धाय वुत्तं। सचे पन तं आरक्खकेहि परिग्गहितं होति, गहेतुं न वट्टतीति । 
अनापत्तिभेदवण्णना निट्टिता। 
पदभाजनीयवण्णना निट्टिता। 
पकिण्णककथावण्णना 


दारुखण्डादीसु “भारियमिदं, त्वं एकपस्सं उबिखिपाहि, अहं एकपस्सं उक्खिपामी”ति उभयेसं पयोगेन एकस्स वत्थुनो ठानाचावनं सन्धाय “साहत्थिकाणत्तिक "न्ति वुत्तं । इदञ्च कायवाचानं ईदिसे 
ठाने अङ्गभावमत्तदस्सनत्थं वुत्तं । याय पन चेतनाय समुट्ठापितो पयोगो साहत्थिको आणत्तिको वा पधानभावेन ठानाचावनं साधेति, तस्सा वसेन आपत्ति कारेतब्बा। अञ्जथा साहत्थिकं वा आणत्तिकस्स 
अङ्गं न होति, आणत्तिकं वा साहत्थिकस्साति इदं विरुज्झति । 


पकिण्णककथावण्णना निड्टिता। 
विनीतवत्थुवण्णना 


१३२. विनीतवत्थूसु सन्धाबतीति सुदु धावति। विधाबतीति विविधा नानप्पकारेन धावति । कायवचीद्वारभेदं विनापीति कायचोपनं वचीभेदञ्च विना। पटिसङ्घानबलेनाति तथाविधचित्तुप्पादे 
आदीनवपच्चवेक्खणबलेन। 


१३५. पुच्छासभागेनाति पुच्छानुरूपेन। निरुत्ति एव पथो निरुत्तिपथो, तस्मिं निरुत्तिपथे । तेनाह “बोहारवचनमत्ते ति। 


१३७. यथाकम्मं गतोति इमिना तस्स मतभावं दस्सेति। अब्भुण्हेति इमिनापि वुत्तमेव परियायन्तरेन विभावेतुं “अल्लसरीरे' ति वुत्तं । विसभागसरीरेति इत्थिसरीरे। विसभागसरीरत्ता अच्चासन्नेन 
न भवितब्बन्ति आह “सीसे बा”तिआदि। बड्टतीति विसभागसरीरेपि अत्तनाव वुत्तविधिं कातुं साटकञ्च गहेतुं वट्टति केचि पन “किञ्चापि इमिना सिकखापदेन अनापत्ति, इत्थिरूपं पन आमसन्तस्स 
दुक्कट”न्ति वदन्ति। 


१३८. कुसं सङ्कामेत्वाति कुसं परिवत्तेत्वा। कूटमानकूटकहापणादीहीति आदि-सद्देन तुलाकूटकंसकूटवञ्चनादिं सङ्गण्हाति। तत्थ कूटमानं हदयभेदसिखाभेदरज्जुभेदवसेन तिविधं होति। तत्थ 
हदयन्ति नाळिआदिमानभाजनानं अब्भन्तरं, तस्स भेदो छिइकरणं हदयभेदो, सो सप्पितेलादिमिननकाले लब्भति । तानि हि गण्हन्तो हेट्ठाछिद्देन मानेन “सणिकं आसिञ्चा"ति वत्वा अन्तोभाजने बहुं 
पग्घरापेत्वा गण्हाति, ददन्तो छिद्दं पिधाय सीघं पूरेत्वा देति सिखाभेदो तिलतण्डुलादिमिननकाले लब्भति। तानि हि गण्हन्तो सणिकं सिखं उस्सापेत्वा गण्हाति, देन्तो वेगेन पूरेत्वा सिख छिन्दन्तो देति। 
रज्जुभेदो खेत्तवत्थुमिननकाले लब्मति। खेत्तादिं मिनन्ता हि अमहन्तम्पि महन्तं कत्वा मिनन्ति, महन्तम्पि अमहन्तं । कूटकहापणो पाकटोयेव। 


तुलाकूटं पन रूपकूटं अङ्गकूटं गहणकूटं पटिच्छन्नकूटन्ति चतुब्बिधं होति । तत्थ रूपकूटं नाम द्वे तुला सरूपा कत्वा गण्हन्तो महतिया गण्हाति, ददन्तो खुद्दिकाय देति। अङ्ककृटं नाम गण्हन्तो 
पच्छाभागे हत्थेन तुलं अक्कमति, ददन्तो पुब्बभागे अक्कमति । गहणकूटं नाम गण्हन्तो मूले रज्जुं गण्हाति, ददन्तो अग्गे। पटिच्छन्नकूटं नाम तुलं सुसिरं कत्वा अन्तो अयचुण्णं पक्खिपित्वा गण्हन्तो तं 
पच्छाभागे करोति, ददन्तो अग्गभागे। 


कंसो वुच्चति सुवण्णपाति, ताय वञ्चनं कंसकूटं । कथं? एकं सुवण्णपाति कत्वा अञ्जा द्वे तिस्सो लोहपातियो सुवण्णवण्णा करोन्ति, ततो जनपदं गन्त्वा किञ्चिदेव अड्डे कुलं पविसित्वा 
“सुवण्णभाजनानि किणथा ति वत्वा अग्घे पुच्छिते समग्धतरं दातुकामा होन्ति। ततो तेहि “कथं इमेसं सुवण्णभावो जानितब्बों ति वृत्ते “वीमंसित्वा गण्हथा''ति सुवण्णपातिं पासाणे घंसित्वा सब्बपातियो 
दत्वा गच्छन्ति। 


बञ्चनं नाम तेहि तेहि उपायेहि परेसं वञ्चनं । तत्रिदमेकं वत्थु - एको किर लुद्दको मिगञ्च मिगपोतकञ्च गहेत्वा आगच्छति । तमेको धुत्तो “कि, भो, मिगो अग्घति, कि मिगपोतको”ति आह। 
“मिगो द्वे कहापणे, मिगपोतको एक "न्ति च वुत्ते एकं कहापणं दत्वा मिगपोतकं गहेत्वा थोकं गन्त्वा निवत्तो “न मे, भो, मिगपोतकेन अत्थो, मिगं मे देहीति आह। तेन हि द्वे कहापणे देहीति। सो आह - 
“ननु, भो, मया पठमं एको कहापणो दिन्नो "ति? “आम दिन्नो“ति। “इमं मिगपोतकं गण्ह, एवं सो च कहापणो, अयञ्च कहापणग्घनको मिगपोतकोति द्वे कहापणा भविस्सन्ती”ति। सो “कारणं 
वदती' ति सल्लकखेत्वा मिगपोतकं गहेत्वा मिगं अदासीति। 


बलसाति बलेन। पन्थघात-ग्गहणेन हिमविपरामोसगुम्बविपरामोसापि सङ्गहिता। तत्थ यं हिमपातसमये हिमेन पटिच्छन्ना हुत्वा मग्गप्पटिपन्नं जनं मूसन्ति, अयं हिमविपरामोसो । यं गुम्मादीहि 
पटिच्छन्ना जनं मूसन्ति, अयं गुम्बविपरामोसो। 


उद्धारेयेव पाराजिकन्ति “सचे साटको भविस्सति, गण्हिस्सामी "ति परिकप्पस्स पवत्तत्ता साटकस्स च तत्थ सब्मावतो। पदवारेन कारेतब्बोति भूमियं अनिक्खिपित्वाव वीमंसितत्ता वृत्तं । 
परियुट्टितोति अनुबद्धो । दिस्वा हटत्ता परिकप्पाबहारो न दिस्सतीति इमिना परिकप्पावहारस्स असम्भवं दस्सेन्तो महापच्चरिआदीसु वृत्तस्स अयुत्तभावं विभावेति। महाअडुकथायन्तिआदिना पन 
परिकप्पावहारसम्भवं पाळिया संसन्दनभावञ्च विभावेन्तो महाअट्ठकथायं वृत्तमेव सुवृत्तन्ति दीपेति। तेनेव मातिकाइकथायम्पि महाअट्टकथानयोव दस्सितो। 


केचीति महाअट्ठकथायमेव एकच्चे आचरिया । महापच्चरियं पनाति पन-सद्दो केचिवादतो महापच्चरिवादस्स विसेससन्दस्सनत्यो। तेन केचिवादो महापच्चरिवादेनपि न समेतीति दस्सेति। 
महाअट्टकथानयो एव च महापच्चरिवादेनपि संसन्दनतो युत्ततरोति विभावेति। 


अलङ्कारभण्डन्ति अङ्गुलिमुदिकादि अलङ्कारभण्डं । कुसं पातेत्वाति विलीवमयं वा तालपण्णमयं वा कतसञ्जाणं यं किञ्चि कुसं पातेत्वा । समग्धतरन्ति अप्पग्धतरं। परकोट्टासतो कुसे उद्धटेपि न 
ताव कुसस्स परिवत्तनं जातन्ति वृत्तं “उद्धारे रक्खती 'ति। सिवेव्यकन्ति सिविरड्टे जातं। 


१३९. जन्ताघरवत्थुस्मिं यस्मा आनन्दत्थेरो तत्थ अनापत्तिभावं जानाति, तस्मा “तस्स कुक्कुच्चं अहोसी "ति न वृत्तं। यस्मा च सयं भगवतो नारोचेसि, तस्मा “आरोचेसी' ति एकवचनं न वुत्तं । 


१४०. विघासन्ति खादितावसेसं उच्छिट्ठ॑ं वा। कप्पियं कारापेत्वाति पचापेत्वा । अत्तगुत्तत्थायाति तंनिमित्तउपद्दवतो अत्तानं रकखणत्थाय। जिघच्छाभिभूता हि सीहादयो अत्तना खादियमानं गण्हन्तानं 
अनत्थम्मि करेय्युं । परानुद्दयतायाति सीहादीसु परसत्तेसु अनुकम्पाय। जिघच्छाविनोदनत्थञ्हि तेहि खादियमानं ते पलापेत्वा गण्हतो तेसु अनुकम्पा नाम न भविस्सति। 


१४१. तेकटुलयागुबत्थुम्हि वियाति मुसावादसामञ्जतो वुत्तं। आणत्तेहीति सम्मतेन आणत्तेहि। आणत्तेनाति सामिकेहि आणत्तेन। अपरस्स भागं देहीति असन्तं पुग्गलं दस्सेत्वा गहितत्ता 
““भण्डदेय्य न्ति वुत्तं। अञ्ञेनाति यथावुत्तेहि सम्मतादीहि चतूहि अञ्चेन। “अपरम्पि भागं देहीति वृत्तेपि सङ्घसन्तकत्ता अमूलकमेव गहितन्ति “उद्धारेयेव भण्डग्धेन कारेतब्बो”ति वुत्तं। इतरेहि 
दीयमानन्ति सम्मतेन, तेन आणत्तेन वा दीयमानं । एबं गण्हतोति “अपरम्पि भागं देही”ति वत्वा वा कूटवस्सानि गणेत्वा वा गण्हतो। सुदिन्नन्ति हेट्ठा सामिकेन, तेन आणत्तेन वा दीयमानं गिहिसन्तकं 
“अपरस्स भागं देही ति वत्वा गण्हतो अपरस्स अभावतो सामिसन्तकमेव होतीति भण्डदेय्यं जातं। इध पन तेहि एवं दीयमानं “अपरम्पि भागं देहीति वत्वा वा कूटवस्सानि गणेत्वा वा गण्हतो देही”ति 

वृत्तत्ता अञ्जातकविञ्जत्तिमत्तं ठपेत्वा नेव पाराजिकं न भण्डदेय्यन्ति सुदिन्नमेव होति। 


१४२-३. परिक्खारवत्थूसु वृत्तपरिक्खारस्स हेट्ठा वुत्तभण्डस्स च को विसेसो? यं परिभोगयोग्गं आभरणादिरूपं अकत्वा यथासभावतो ठपितं, तं भण्डं। यं पन तथा कत्वा परिभुञ्जितुं 
अनुच्छविकाकारेन ठपितं आभरणादिकं, तं परिकखारन्ति वेदितब्बं। 


१४४-१४६. सङ्कामेत्वाति ठितट्वानतो अपनेत्वा। थविकन्ति उपाहनत्थविकादि यंकिञ्चि थविकं । आहरापेन्तेसु भण्डदेव्यन्ति “गहिते अत्तमनो होतीति (महाव० ३५६) वचनतो अनत्तमनस्स 
सन्तकं गहितम्पि पुन दातब्बमेवाति वृत्तं। “सम्मुखीभूतेहि भाजेतब्ब "न्ति (महाव° ३७९) वचनतो भाजनीयभण्डं उपचारसीमट्ठानंयेव पापुणातीति आह ““उपचारसीमायं ठितस्सेव गहेतुं बट्टती”ति। 


१४८-९. “भण्डदेव्यन्ति उभिन्नं सालयभावे सति चोरस्स वा सामिकस्स वा सम्पत्तस्स कस्सचि दातुं वट्टती "ति वदन्ति। एसेब नयोति पंसुकूलसञ्ञाय गहिते भण्डदेय्यं, थेस्यचित्तेन पाराजिकन्ति 
अत्थो। गामेसूति गामिकेसु मनुस्सेसु। गाम-ग्गहणेन हेत्थ गामडठा वृत्ता बुदुहन्तेसूति गामं छड़ेत्वा पलायन्तेसु । पुन आवसन्ते जनपदेति जानपदिकेसु पुन आगन्त्वा वसन्तेसु। 


अविसेसेन वुत्तन्ति “सउस्साहा वा निरुस्साहा वा ति विसेसं अपरामसित्चा सामञ्जतो वुत्तं । न हि कतिपयानं अनुस्साहे सति सङ्किकं असङ्किकं होतीति अयमेत्थ अधिप्पायो। सउस्साहमत्तमेव 
पमाणन्ति सामिकानं परिच्छिन्नभावतो वृत्तं । ततोति गणसन्तकतो पुग्गलसन्तकतो वा। सेनासनत्थाय नियमितन्ति इदं निदस्सनमत्तं, चतूसु पच्चयेसु यस्स कस्सचि अत्थाय नियमितेपि वृत्तनयमेव। 
इस्सरबतायाति परं आपुच्छित्वा वा अनापुच्छित्वा वा दातब्बकिच्चं नत्थि, अयमेवेत्थ पमाणन्ति एवं अत्तनो इस्सरभावेन। अग्घेन कारेतब्बोति अग्घानुरूपं दुक्कटेन थुल्लच्चयेन वा कारेतब्बो। 
इस्सरबताय परिभुञ्जतो गीवाति न केवलं एत्थेव गीवा, हेट्ठा कुलसङ्गहत्थाय इस्सरवताय वा दिन्नेपि गीवायेव । सुखादितमेबाति अन्तोविहारे निसीदित्वा घण्टिप्पहरणादिवुत्तविधानस्स कतत्ता 
सुखादितं। सङ्गिकञ्हि वेभङ्गियभण्डं अन्तोविहारे वा बहिसीमाय वा होतु, बहिसीमायं ठितेहि अपलोकेत्वा भाजेतुं न वट्टति, उभयत्थ ठितम्पि पन अन्तोसीमायं ठितेहि अपलोकेत्वा भाजेतुं वट्टतियेव । तेनेव 
तीसुपि गण्ठिपदेसु वुत्तं “विहारेयेव निसीदित्वा एवं कतत्ता सुखादितन्ति आहा" ति। अयञ्च अत्थो वस्सूपनायिकक्खन्धकट्टकथायं आवि भविस्सति। 


१५०. वुत्तवादकवत्थूसु पाळियं युगसाटकन्ति साटकयुगं । तुलन्ति पलसतं। दोणन्ति सोळसनाळिमत्तं | परिच्छेदं पन कत्वाति यत्तकं इच्छितं, तत्तकं अग्घवसेन वा चीवरादिपच्चयवसेन वा 
परिच्छेदं कत्वा। उपारम्भाति “भदन्ता अपरिच्छेदं कत्वा वदन्तीति एवं दोसारोपनतो। 


१५३. छातज्झत्तन्ति जिघच्छादुकखेन पीळितअत्तसन्तानं। धनुकन्ति खुहकधनुकं । बद्धो होतीति तिरियं बद्धो होति । सुनखदइुन्ति सामिकेहि विस्सज्जितसुनखेन गहितं। यट्टिया सह पातेतीति 
सूकरस्स आगमनतो पुरेतरमेव तत्थ अबज्झनत्थाय पातेति। महन्तो गच्छति, भण्डदेव्यन्ति एकसूकरग्घनकं भण्डं दातब्बं। न हि तेन मग्गेन गच्छन्ता सब्बेव सूकरा तेन पासेन बज्झन्ति, एकोयेव पठमतरं 
गच्छन्तो बज्झति, तस्मा एकसूकरग्घनकं भण्डं दातब्बं। पच्छा गच्छतीति तेन कतपयोगेन अगन्त्वा पच्छा सयमेव गच्छति । हेट्टा वृत्तेसुपि ईदिसेसु ठानेसु एसेव नयो। उद्धरित्वा छट्टेतीति पुरेतरमेव 
उद्धरित्वा छड्टेति । बिहारभूमियन्ति विहारसामन्ता अरञ्जप्पदेसे। रक्खं याचित्वाति राजराजमहामत्तादीनं सन्तिकं गन्त्वा अनुद्दिस्स रक्खं याचित्वा। 


कुमीनमुखन्ति कुमीनस्स अन्तो मच्छानं पविसनमुखं । गुम्बे खिपति, भण्डदेव्यमेवाति कुमीनस्स अन्तो पविसितब्बानं मच्छानं अग्घेन भण्डदेय्यं । 


१५६. वीसतिंसादिवसेन परिच्छिन्ना भिक्खू एत्थाति परिच्छिन्नभिक्खुकं। थेरानन्ति आगन्तुकत्थेरानं । तेसम्पीति आवासिकभिवखूनम्पि। परिभोगत्थायाति सङ्गिकपरिभोगवसेन परिभुञ्जनत्थाय। 
गहणेति पाठसेसो दडब्जो। यत्थाति यस्मिं आवासे। अज्जेसं अत्थिभावन्ति अञ्नेसं आगन्तुकभिक्खूनं अत्यिभावं। तत्थाति तादिसे आवासे । भाजेत्वा खादन्तीति आगन्तुकानम्पि सम्पत्तानं भाजेत्वा 
खादन्तीति अधिप्पायो। चतूसु पच्चयेसु सम्मा उपनेन्तीति अम्बफलादीनि विक्किणित्वा चीवरादीसु चतूसु पच्चयेसु सम्मा उपनेन्ति। चीबरत्थाय नियमेत्वा दिन्नाति “इमेसं रुक्खानं फलानि 
विक्किणित्वा चीवरेसुयेव उपनेतब्बानि, न भाजेत्वा खादितब्बानी "ति एवं नियमेत्वा दिन्ना । तेसुपि आगन्तुका अनिस्सराति पच्चयपरिभोगत्थाय नियमेत्वा दिन्नत्ता भाजेत्वा खादितुं अनिस्सरा। 


न तेसु...पे०... ठातब्बन्ति एत्थ आगन्तुकेहि हेट्ठा वुत्तनयेन भाजेत्वा खादितब्बन्ति अधिप्पायो। तेसं कतिकाय ठातब्बन्ति “भाजेत्वा न खादितब्ब'न्ति वा “एत्तकेसु रुक्खेसु फलानि 
गण्हिस्सामा ति वा “एत्तकानि फलानि गण्हिस्सामा"ति वा “एत्तकानं दिवसानं अब्मन्तरे गण्हिस्सामा”ति वा “न किञ्चि गण्हिस्सामा"ति वा एवं कताय आवासिकानं कतिकाय आगन्तुकेहि ठातब्बं । 
महाअट्ठकथायं “अनिस्सरा ति वचनेन दीपितोयेव अत्थो महापच्चरियं “चतुन्ने पच्चयान'न्तिआदिना वित्थारेत्वा दस्सितो। परिभोगवसेनेवाति एत्य एव-सद्दो अट्ठानप्पयुत्तो। परिभोगवसेन तमेव 
भाजेत्वाति योजेतब्बं। एत्थाति एतस्मिं विहारे रड्टे वा। सेनासनपच्चयन्ति सेनासनञ्च तदत्थाय नियमेत्वा ठपितञ्च। 


लामककोटियाति लामकं आदिं कत्वा, लामकसेनासनतो पड्टायाति वुत्तं होति। सेनासनेपि तिणादीनि लामककोटियाव विस्सज्जेतब्बानि, सेनासनपरिक्खारापि लामककोटियाव विस्सज्जेतब्बा। 
मूलवत्थुच्छेदं पन कत्वा न उपनेतब्बन्ति इमिना किं वुत्तं होतीति? तीसुपि गण्ठिपदेसु ताव इदं वुत्तं “सब्बानि सेनासनानि न विस्सज्जेतब्बानीति वृत्तं होती" ति। लामककोटिया विस्सज्जेन्तेहिपि 
सेनासनभूमियो न विस्सज्जेतब्बाति अयमत्थो वृत्तो होतीति नो खन्ति, वीमंसित्वा यं रुच्चति, तं गहेतब्बं 


धम्मसन्तकेन बुद्धपूजं कातुं, बुद्धसन्तकेन वा धम्मपूजं कातुं वट्टति, न वट्टतीति? “तथागतस्स खो एतं वासेट्ट अधिवचनं धम्मकायो इतिपीति च यो खो, वक्कलि, धम्मं पस्सति, सो मं पस्सती"ति 
(सं० नि० ३.८७) च वचनतो वट्टतीति वदन्ति। केचि पन “एवं सन्ते “यो, भिक्खवे, मं उपडहेय्य, सो गिलानं उपडुहेय्या'ति वचनतो बुद्धसन्तकेन गिलानस्सपि भेसज्जं कातुं यृत्तन्ति आपज्जेय्य, तस्मा न 
वट्टती”ति वदन्ति, तं अकारणं | न हि “यो, भिक्खवे, मं उपड्ठहेय्य, सो गिलानं उपडइहेय्या"ति इमिना अत्तनो च गिलानस्स च एकसदिसता तदुपड्डानस्स वा समफलता वृत्ता। अयज्हेत्थ अत्थो “यो मं 
ओवादानुसासनीकरणेन उपडहेय्य, सो गिलानं उपट्टुहेय्य, मम ओवादकरणेन गिलानो उपट्टातब्बो"ति। भगवतो च गिलानस्स च उपड्टानं एकसदिसन्ति एवं पनेत्थ अत्थो न गहेतब्बो। तस्मा “यो वो, 
आनन्द, मया धम्मो च विनयो च देसितो पञ्ञत्तो, सो वो ममच्चयेन सत्था”ति वचनतो “अहञ्च पनिदानि एको ओवदामि अनुसासामि, मयि परिनिन्बुते इमानि चतुरासीति बुद्धसहस्सानि तुम्हे 
ओवदिस्सन्ति अनुसासिस्सन्ती' ति वृत्तत्ता च बहुस्सुतं भिक्खु पसंसन्तेन च “यो बहुस्सुतो, न सो तुम्हाकं सावको नाम, बुद्धो नाम एस चुन्दा”ति वृत्तत्ता धम्मगरुकत्ता च तथागतस्स पुब्बनयो एव 
पसत्थतरोति अम्हाकं खन्ति। 


पण्णं आरोपेत्वाति “एत्तकेहेव रुक्खेहि एत्तकमेव गहेतब्ब''न्ति पण्णं आरोपेत्वा, लिखित्वाति वुत्तं होति । निमित्तसञ्ञं कत्वाति सङ्केतं कत्वा। दारकाति तेसं पुत्तनत्तादयो दारका। अञ्जेपि ये 
केचि गोपका होन्ति, ते सब्बेपि वृत्ता। सब्बत्थापि गिहीनं गोपकदाने यत्तकं गोपका देन्ति, तत्तकं गहेतब्बं। सङ्किके पन यथापरिच्छेदमेव गहेतब्बन्ति दीपितत्ता “अत्थतो एक न्ति वुत्त। 


ततोति यथावुत्तउपोसथागारादिकरणत्थाय ठपितदारुसम्भारतो। आपुच्छित्वाति कारकसङ्घं आपुच्छित्वा । तं सब्बम्पि आहरित्वाति अनापुच्छित्वापि तावकालिकं आहरित्वा । आहरापेन्तोति एत्थ 
अनाहरापेन्तेपि दातब्बमेव। अयमेव भिक्खु इस्सरोति एकस्स भिकखुनो पापुणनद्वानं, ततोयेव सेनासनतो तस्स दातब्बं, न च सो ततो उदट्ठापेतब्बोति वुत्तं होति। 


“उदकपूजन्ति चेतियट्ठानेसु सिञ्चन न्ति गण्ठिपदेसु वृत्तं । वत्तसीसेनाति केवलं सद्धाय, न वेतनादिअत्थाय। सवत्थुकन्ति सह भूमिया । तिणमत्तं पन दातब्बन्ति कस्मा वुत्तं, कि तं गरुभण्डं न 
होतीति? न होति। अरक्खितअगोपितट्ठाने हि विनस्सकभावेन ठितं गरुभण्डं न होति, तस्मा तादिसं सन्धाय “तिणमत्तं पन दातब्ब' न्ति वृत्तं । जग्गित्वाति संवच्छरे संवच्छरे जग्गित्वा। 


कुन्ति गेहभित्ति। पाकारन्ति परिक्खेपपाकारं । ततोति छड्टिविहारतो। ततो आहरित्वा सेनासनं कतं होतीति सामन्तगामवासीहि भिकखूहि छड्टितविहारतो दारुसम्भारादिं आहरित्वा सेनासनं कतं 
होति। 


१५७. चतुभागउदकसम्भिन्नेति चतुत्थभागेन उदकेन सम्भिन्ने। ओदनभाजनीयवत्थुस्मिन्ति “देहि अपरस्स भाग" न्ति आगतवत्थृस्मिं। 

१५९. अय्या अत्तना कातुं युत्तम्पि न करोन्ति, अतिविय थद्धाति पसादं भिन्दित्वा चित्तेन कुप्पन्ति, तस्मा “पसादानुरक्खणत्थाया'ति वृत्तं। इद्धि पटिसंहरीति इद्धि विस्सज्जेसि। सकट्ठानेयेव 
अट्ठासीति इद्धिया विस्सञ्जितत्ता एव “पासादो पुन आगच्छतू ति अनधिट्टितेपि सयमेव आगन्त्वा सकट्ठानेयेव अट्डासि। “याव दारका पासादं आरोहन्ति, ताव पासादो तेसं सन्तिके होतू" ति पुब्बे 
अधिड्टितत्ता एव च कालपरिच्छेदं कत्वा अधिट्टितेन ततो परं इद्धि विस्सज्जिता नाम होतीति कत्वा वृत्तं “थेरो इद्धि पटिसंहरीति। यस्मा ते दारका एवं गहेत्वा गतानं सन्तका न होन्ति, यस्मा च ईदिसेन 
पयोगेन थेरेन ते आनीता नाम न होन्ति, तस्मा थेरो एवमकासीति दडुब्बं । तेनेवाह “बोहारवसेना”तिआदि। अत्तनो पकतिवण्णं अविजहित्वा बहिद्धा हत्थिआदिदस्सनं “एकोपि हुत्वा बहुधा होती" ति (दी० 


सेनाब्यूहं दस्सेतीति (पटि० म० ३.१३) एवं आगता इद्धि पकतिवण्णविजहनविकारवसेन पवत्तत्ता विकुब्बनिद्धि नाम । अत्तानं अदस्सेत्वा बहिद्धा हत्थिआदिदस्सनम्मि एत्थेव सङ्गहितन्ति दडुब्बं। 
पकतिवण्णविजहनञ्हि नाम अत्तनो पकतिरूपस्स अञ्जेसं अदस्सनं, न सब्बेन सब्बं तस्स निरोधनं । एवञ्च कत्वा “अत्तानं अदस्सेत्वा बहिद्धा हत्थिआदिदस्सनम्पि एत्थेव सङ्गहित'न्ति इदं “पकतिवण्णं 
विजहित्वा' ति वृत्तमूलपदेन न विरुज्झति। 


विनीतवत्थुवण्णना निड्टिता। 
इति समन्तपासादिकाय विनयट्ुकथाय सारत्थदीपनियं 
दुतियपाराजिकवण्णना समत्ता। 
अनुसासनीकथावण्णना 


पराजितकिलेसेनाति सन्ताने पुन अनुप्पत्तिधम्मतापादनेन चतूहि मग्गजाणेहि सह वासनाय समुच्छिन्नसब्बकिलेसेन। इधाति इमस्मिं सासने । तेन सिक्खापदेन समं अञ्ञं अनेकनयवोकिण्णं 
गम्भीरत्थविनिच्छयं किञ्चि सिक्खापदं न बिज्जतीति योजेतन्बरं । अत्थो च विनिच्छयो च अत्थविनिच्छया, गम्भीरा अत्थविनिच्छया अस्साति गम्भीरत्थविनिच्छयं । वत्थुम्हि ओतिण्णेति चोदनावत्थुम्हि 
सङ्घमज्झं ओतिण्णे, एकेन एकस्मिं चोदिते, सयमेव वा आगन्त्वा अत्तनो कतवीतिक्कमे आरोचितेति वृत्तं होति। एत्थाति ओतिण्णे वत्थुम्हि । 


विनिच्छयं करोन्तेन सहसा “पाराजिक "न्ति अवत्वा यं कत्तब्बं, तं दस्सेतुं “पाळि 'न्तिआदिमाह। विनिच्छयोति पाराजिकापत्तिविनिच्छयो। अवत्वावाति “त्वं पाराजिकं आपन्नो”ति अवत्वाव। 
कप्पियेपि च वत्थुस्मिन्ति अवत्वापि गण्हितुं कप्पिये मातुपितुसन्तकेपि वत्थुस्मिं । लहुवत्तिनोति थेय्यचित्तुप्पादेन लहुपरिवत्तिनो। आसीविसन्ति सीघमेव सकलसरीरे फरणसमत्थविसं। 


अनुसासनीकथावण्णना निट्टिता। 
पाराजिककण्डडकथाय पठमभागवण्णना समत्ता। 
३. ततियपाराजिकं 
तीहीति कायवचीमनोद्वारेहि। विभाबितन्ति पकासितं, देसितं पञ्ञत्तन्ति वुत्तं होति। 
पठमपञ्ञत्तिनिदानवण्णना 


१६२. तिक्खत्तुं पाकारपरिक्खेपवड्डनेनाति तिक्खत्तुं पाकारपरिकखेपेन नगरभूमिया बडूनेन। बिसालीभूतत्ताति गावुतन्तरं गावुतन्तरं पृथुभूतत्ता। बाराणसिरञ्ञो किर (म° नि० अट्टु० १.१४६; खु० 
पा० अइ० ६. रतनसुत्तवण्णना) अग्गमहेसिया कुच्छिम्हि गब्भो सण्ठासि, सा जत्वा रञ्जो निवेदेसि, राजा गब्भपरिहारं अदासि। सा सम्मा परिहरियमाना गब्भपरिपाककाले विजायनघरं पाविसि। 
पुञ्जवन्तीनं पच्चूससमये गब्भवुद्दानं होति, सा च तासं अञ्जतरा, तेन पच्चूससमये अलत्तकपटलबन्धुजीवकपुप्फसदिसं मंसपेसिं विजायि। ततो “अज्जा देवियो सुवण्णबिम्बसदिसे पुत्ते विजायन्ति, 
अग्गमहेसी मंसपेसिन्ति रञ्जो पुरतो मम अवण्णो उप्पज्जेय्या"ति चिन्तेत्वा तेन अवण्णभयेन तं मंसपेसि एकस्मिं भाजने पक्खिपित्वा पटिकुज्जित्वा राजमुद्दिकाय लञ्छेत्वा गङ्गाय सोते पक्खिपापेसि। 
मनुस्सेहि छट्टितमत्ते देवता आरक्खं संविदहिंसु । सुवण्णपट्टिकञ्चेत्थ जातिहिङ्गलकेन “बाराणसिरञ्जो अग्गमहेसिया पजा”ति लिखित्वा बन्धिंसु । ततो तं भाजनं ऊमिभयादीहि अनुपहुतं गङ्गासोतेन 
पायासि। 


तेन च समयेन अञ्जतरो तापसो गोपालककुलं निस्साय गङ्गातीरे विहरति । सो पातोव गङ्ग ओतिण्णो तं भाजनं आगच्छन्तं दिस्वा पंसुकूलसञ्जाय अग्गहेसि। अथेत्थ तं अक्खरपट्टिकं 
राजमुद्दिकालञ्छनञ्च दिस्वा मुज्चित्वा तं मंसपेसिं अद्दस। दिस्वानस्स एतदहोसि “सिया गब्भो, तथा हिस्स दुग्गन्धपूतिभावो नत्थी "ति । उदकप्पवाहेनागतस्सपि हि उस्मा न विगच्छति, उस्मा च नाम 
ईदिसाय सविञ्ञाणकताय भवेय्याति “सिया गब्भोति चिन्तेसि। पुञ्जवन्तताय पन दुग्गन्धं नाहोसि सउसुमगताय पूतिभावो च। एवं पन चिन्तेत्वा अस्समं नेत्वा नं सुद्धे ओकासे ठपेसि। अथ 
अड्डमासच्चयेन द्वे मंसपेसियो अहेसुं। तापसो दिस्वा साधुकतरं ठपेसि। ततो पुन अड्टमासच्चयेन एकमेकिस्सा पेसिया हत्थपादसीसानमत्थाय पञ्च पञ्च पिळका उट्टहिंसु। अथ ततो अड्टमासच्चयेन एका 
मंसपेसि सुवण्णबिम्बसदिसो दारको, एका दारिका अहोसि। तेसु तापसस्स पुत्तसिनेहो उप्पज्जि, दारकानं पुञ्जुपनिस्सयतो अङ्गुुकतो चस्स खीरे निब्बत्ति। ततो पभुति च खीरभत्तं अलभित्थ। तापसो भत्तं 
भुञ्जित्वा खीरं दारकानं मुखे आसिञ्चति। तेसं पन यं यं उदरं पविसति, तं सब्बं मणिभाजनगतं विय दिस्सति। चरिमभवे बोधिसत्ते कुच्छिगते बोधिसत्तमातु विय उदरच्छविया अच्छविप्पसन्नताय एवं ते 
निच्छवी अहेसुं। अपरे आहु “सिब्बित्वा ठपिता विय नेसं अञ्ञमञ्जं लीना छवि अहोसी”ति। एवं ते निच्छविताय वा लीनच्छविताय वा “लिच्छवी”ति पञ्ञायिंसु। 


तापसो दारके पोसेन्तो उस्सूरे गामं भिक्खाय पविसति, अतिदिवा पटिक्कमति । तस्स तं व्यापारं जत्वा गोपालका आहंसु -- “भन्ते, पब्बजितानं दारकपोसनं पलिबोधो, अम्हाकं दारके देथ, मयं 
पोसेस्साम, तुम्हे अत्तनो कम्मं करोथा”ति। तापसो “साधू''ति पटिस्सुणि। गोपालका दुतियदिवसे मग्गं समं कत्वा पुप्फेहि ओकिरित्वा धजपटाका उस्सापेत्चा तूरियेहि वज्जमानेहि अस्समं आगता। तापसो 
““महापुञ्ञा दारका, अण्पमादेनेव वड्डेथ, वड्डेत्वा अञ्जमञ्जं आवाहं करोथ, पञ्चगोरसेन राजानं तोसेत्वा भूमिभागं गहेत्वा नगरं मापेथ, तत्थ कुमारं अभिसिञ्चथा”ति वत्वा दारके अदासि। ते “साधू”ति 
पटिस्सुणित्वा दारके नेत्वा पोसेसुं। दारका बुट्टिमन्वाय कीळन्ता विवादट्टानेसु अज्जे गोपालकदारके हत्थेनपि पादेनपि पहरन्ति, ते रोदन्ति। “किस्स रोदथा”ति च मातापितूहि वृत्ता “इमे निम्मातापितिका 
तापसपोसिता अम्हे अतीव पहरन्ती”ति वदन्ति। ततो नेसं पोसकमातापितरोपि “इमे दारका अज्जे दारके विहेसेन्ति दुक्खापेन्ति, न इमे सङ्गहेतब्बा, वज्जेतब्बा इमे "ति आहंसु। ततो पभुति किर सो पदेसो 
“ब्रज्जी”ति वुच्चति योजनसतपरिमाणेन। 


अथ तं पदेसं गोपालका राजानं तोसेत्वा अग्गहेसुं। तत्थ च नगरं मापेत्वा सोळसवस्सुद्देसिकं कुमारं अभिसिञ्चित्वा राजानं अकंसु । रज्जसम्पत्तिदायकस्स कम्मस्स कतत्ता असम्भिन्ने एव राजकुले 
उप्मन्नत्ता च राजकुमारस्स पुञ्जानुभावसञ्चोदिता देवताधिग्गहिता अकंसूति केचि। दारकस्स दारिकाय सद्धि वारेय्यं कत्वा कतिकं अकंसु “बाहिरतो दारिका न आनेतब्बा, इतो दारिका न कस्सचि 
दातब्बा”ति। तेसं पठमसंवासेन द्रे दारका जाता धीता च पुत्तो च। एवं सोळसकखतुं द्रे दरे जाता। ततो तेसं दारकानं यथाक्कमं बड्टन्तानं आरामुय्याननिवासट्ठानपरिवारसम्पत्ति गहेतुं अप्पहोन्तं नगरं तिक्खत्तुं 
गावुतन्तरेन गाबुतन्तरेन परिक्खिपिंसु। तस्स पुनप्पुनं विसालीकतत्ता “बेसाली ”त्वेव नामं जातं । तेन वुत्तं - “तिक्खत्तुं पाकारपरिक्खेपवड्डनेन विसालीभूतत्ता वेसालीति बुच्चती 'ति। 


इदम्पि च नगरन्ति न केवलं राजगहसावत्थियो येवाति दस्सेति। तत्थ महावनं नामातिआदि मञ्झिमभाणकसंयुत्तभाणकानं समानइकथा। मज्झिमटुकथायञ्हि (म० नि० अट्टु० १.१४६) 
संयुत्तहुकथायञ्च (सं० नि० अट्ठ० ३.५.९८४-९८५) इमिनाव नयेन वुत्तं । दीघनिकायडुकथायं (दी० नि० अट्ठ० १.३५९) पन “महाबनेति बहिनगरे हिमवन्तेन सद्धि एकाबद्धं हुत्वा ठितं सयंजातं वनं 
अत्थि, यं महन्तभावेनेव महावनन्ति वुच्चति, तस्मिं महावने । कूटागारसालायन्ति तस्मिं वनसण्डे सङ्घारामं पतिट्ठापेसुं । तत्थ कण्णिकं योजेत्वा थम्भानं उपरि कूटागारसालासङ्णेपेन देवविमानसदिसं पासादं 

अकंसु, तं उपादाय सकलोपि सङ्घारामो कूटागारसालाति पञ्ञायित्था''ति वुत्तं। वनमज्झे कतत्ता “बनं निस्साया "ति वुत्तं। आरामेति सङ्घारामे। हंसबट्टकच्छदनेनाति हंसवट्टकपटिच्छन्नेन, 
हंसमण्डलाकारेनाति अत्थो। 


अनेकपरियायेनाति एत्य परियाय-सद्दो कारणवचनोति आह “अनेकेहि कारणेही ”ति, अयं कायो अविज्ञाणकोपि सविञ्ञाणकोपि एवम्पि असुभो एवम्पि असुभोति नानाविधेहि कारणेहीति 
अत्थो। असुभाकारसन्दस्सनप्पवत्तन्ति केसादिवसेन तत्थापि वण्णादितो असुभाकारस्स सब्बसो दस्सनवसेन पवत्तं । कायविच्छन्दनियकथन्ति अत्तनो परस्स च करजकाये विच्छन्दनुप्पादनकथं । मुत्तं 
बातिआदिना ब्यतिरेकमुखेन कायस्स अमनुञ्जतं दस्सेति। तत्थ आदितो तीहि पदेहि अदस्सनीयताय असारकताय मज्झे चतूहि दुग्गन्धताय, अन्ते एकेन लेसमत्तेनपि मनुञ्ञताभावमस्स दस्सेति। अथ 
खोतिआदिना अन्वयतो सरूपेनेव अमनुञ्ञताय दस्सनं । छन्दोति दुब्बलरागो । रागोति बलवरागो। “केसा लोमादी”ति सङ्घेपतो वृत्तमत्यं विभागेन दस्सेतुं “येपि ही”तिआदि वृत्तं। असुभाति 
आगन्तुकेन सुभाकारेन विरहितत्ता असुभा। असुचिनोति अत्तनो सभावेनेव असुचिनो। पटिकूलाति नागरिकस्स असुचिकट्ठानं विय जिगुच्छनीयत्ता पटिकूला। 


केसा नामेते वण्णतोपि पटिकूला, सण्ठानतोपि गन्धतोपि आसयतोपि ओकासतोपि पटिकूलाति दस्सेन्तो “सो च नेसं...पे०... पञ्चहि कारणेहि वेदितब्बो”ति आह । मनुञ्जेपि (विसुद्धि० १.३८३; 
विभ० अट्ठ ० ३५६) हि यागुपत्ते वा भत्तपत्ते वा केसवण्णं किञ्चि दिस्वा “केसमिस्सकमिदं, हरथ न" न्ति जिगुच्छन्ति, एवं केसा बण्णतो पटिकूला। रत्ति परिभुञ्जन्तापि केससण्ठानं अक्कवाकं वा 
मकचिवाकं वा छुपित्वा तथेव जिगुच्छन्ति, एवं सण्ठानतोपि पटिकूला । तेलमवखनपुप्फधूपादिसङ्कारविरहितानञ्च केसानं गन्धो परमजेगुच्छो होति, ततो जेगुच्छतरो अग्गिम्हि पक्खित्तानं। केसा हि 
वण्णसण्ठानतो अप्पटिकूलापि सियुं, गन्धेन पन पटिकूलायेव। यथा हि दहरस्स कुमारकस्स वच्चं वण्णतो हलिद्दिवण्णं, सण्ठानतोपि हलिद्दिपिण्डसण्ठानं, सङ्कारड्टाने छड्डितञ्च उद्भमातककाळसुनखसरीरं 
वण्णतो तालपक्कवण्णं, सण्ठानतो वट्टेत्वा विस्सड्टमुदिङ्गसण्ठानं, दाठापिस्स सुमनमकुळसदिसाति उभयम्पि वण्णसण्ठानतो सिया अप्पटिकूलं, गन्धेन पन पटिकूलमेव, एवं केसापि सियुं वण्णसण्ठानतो 
अप्पटिकूला, गन्धेन पन पटिकूलायेवाति। 


यथा पन असुचिट्ठाने गामनिस्सन्देन जातानि सूपेय्यपण्णानि नागरिकमनुस्सानं जेगुच्छानि होन्ति अपरिभोगानि, एवं केसापि पुब्बलोहितमुत्तकरीसपित्तसेम्हादिनिस्सन्देन जातत्ता जेगुच्छाति इदं तेसं 
आसयतो पाटिकुल्यं। इमे च केसा नाम गूथरासिम्हि उद्धितकण्णकं विय एकतिंसकोड्ठासरासिम्हि जाता, ते सुसानसङ्कारड्डानादीसु जातसाकं विय परिखादीसु जातकमलकुवलयादिपुप्फं विय च असुचिट्ठाने 
जातत्ता परमजेगुच्छाति इदं तेसं ओकासतो पाटिकुल्यं। यथा च केसानं, एवं सब्बकोड्टासानञ्च वण्णसण्ठानगन्धासयोकासवसेन पञ्चधा पटिकूलता वेदितब्बाति आह “एवं लोमादीन'न्ति। 
पञ्चपञ्चप्पभेदेनाति एत्थ बाहिरत्थसमासो दडुब्बो पञ्च पञ्च पभेदा एतस्साति पञ्चपञ्चप्पभेदोति। 


संबण्णेन्तोति वित्थारेन्तो । असुभायाति असुभमातिकाय। फातिकम्मन्ति बहुलीकारो । पञ्चङ्गविप्पहीनं पञ्चङ्गसमन्नागतन्ति एत्थ कामच्छन्दो ब्यापादो थिनमिद्धं उद्भच्चकुक्कुच्चं विचिकिच्छाति 
इमेसं पञ्चन्नं नीवरणानं पहानवसेन पञ्चङ्गविप्पहीनता वेदितब्बा । न हि एतेसु अप्पहीनेसु झान॑ उप्पज्जति, तेनस्सेतानि पहानङ्गानीति वुच्चन्ति। किञ्चापि हि झानक्खणे अञ्जेपि अकुसला धम्मा 
पहीयन्ति, तथापि एतानेव विसेसेन झानन्तरायकरानि। कामच्छन्देन हि नानाविसयपलोभितं चित्तं न एकत्तारम्मणे समाधियति, कामच्छन्दाभिभूतं वा चित्तं न कामधातुप्पहानाय पटिपदं पटिपज्जति, 
ब्यापादेन च आरम्मणे पटिहञ्ञमानं न निरन्तरं पवत्तति, थिनमिद्धाभिभूतं अकम्मञ्ञं होति, उद्धच्चकुक्कुच्चपरेतं अवूपसन्तमेव हुत्वा परिब्ममति, विचिकिच्छाय उपहतं झानाधिगमसाधिकं पटिपदं 
नारोहति। इति विसेसेन झानन्तरायकरत्ता एतानेव पहानङ्गानीति वृत्तानि। 


यस्मा पन वितक्को आरम्मणे चित्तं अभिनिरोपेति, विचारो अनुप्पबन्धति, तेहि अविक्खेपाय सम्पादितपयोगस्स चेतसो पयोगसम्पत्तिसम्भवा पीति पीननं, सुखञ्च उपबूहनं करोति, अथ नं 
ससम्पयत्तधम्मं एतेहि अभिनिरोपनानुबन्धनपीननउपबूहनेहि अनुग्गहिता एकग्गता एकत्तारम्मणे समं सम्मा आधियति, तस्मा वितक्को विचारो पीति सुखं चित्तेकग्गताति इमेसं पञ्चन्नं उप्पत्तिवसेन 
पञ्चङ्गसमन्नागतता वेदितब्बा । उप्पन्नेसु हि एतेसु पञ्चसु झानं उप्पन्नं नाम होति, तेनस्स एतानि पञ्च समन्नागतङ्गानीति वुच्चन्ति। तस्मा न एतेहि समन्नागतं अञ्ञदेव झानं नाम अत्थीति गहेतब्बं। यथा 
पन अङ्गमत्तवसेनेव चतुरङ्गिनी सेना, पञ्चङ्गिकं तूरियं अट्टङ्गिको च मग्गोति वुच्चति, एवमिदम्पि अङ्गमत्तवसेनेव “पञ्चङ्गिक' न्ति वा “पञ्चङ्गसमन्नागत' न्ति वा वुच्चतीति वेदितब्बं। 


एतानि च पञ्चङ्गानि किञ्चापि उपचारक्खणेपि अत्थि, अथ खो उपचारे पकतिचित्ततो बलवतरानि, इध पन उपचारतोपि बलवतरानि रूपावचरक्खणप्पत्तानि। एत्थ हि वितक्को सुविसदेन आकारेन 
आरम्मणे चित्तं अभिनिरोपयमानो उप्पज्जति, विचारो अतिविय आरम्मणं अनुमज्जमानो, पीतिसुखं सब्बावन्तम्पि कायं फरमानं । तेनेव वुत्तं “नास्स किञ्चि सब्बावतो कायस्स विवेकजेन पीतिसुखेन 
अप्फुटं होती”ति। चित्तेकग्गतापि हेट्टिमम्हि समुग्गपटले उपरिमं समुग्गपटलं विय आरम्मणे सुफुसिता हुत्वा उप्पज्जति। अयमेतेसं इतरेहि विसेसो, तस्मा “पञ्चङ्गसमन्नागत”न्ति अप्पनाझानमेव 
विसेसेत्वा वृत्तं । 


तिविधकल्याणं दसलक्खणसम्पन्नन्ति एत्थ पन झानस्स आदिमज्झपरियोसानवसेन तिविधकल्याणता, तेसंयेव आदिमज्झपरियोसानानं लक्खणवसेन दसलक्खणसम्पन्नता वेदितब्बा । वित्थारनयं 
पनेत्थ सयमेव पकासयिस्सति। किलेसचोरेहि अनभिभवनीयत्ता झानं “चित्तमञ्जूस न्ति वृत्तं। निस्सायाति पादकं कत्वा। 


दसलक्खणविभावनेनेव तिविधकल्याणतापि विभाविता होतीति दसलक्खणं ताव दस्सेन्तो “तत्रिमानी”तिआदिमाह। तत्थ पारिपन्थिकतो चित्तबिसुद्धीतिआदीनं पदानं अत्यो “तत्रायं 
पाळी"तिआदिना वुत्तपाळिवण्णनायमेब आवि भविस्सति। तत्राति तस्मिं दसलक्खणविभावने | पटिपदाबिसुद्धीति पटिपज्जति झानं एतायाति पटिपदा, गोत्रभुपरियोसानो पुब्बभागियो भावनानयो। 
परिपन्थतो विसुज्झनं विसुद्धि, पटिपदाय विसुद्धि पटिपदाविसुद्धि । सा पनायं यस्मा झानस्स उप्पादक्खणे लब्मति, तस्मा वृत्तं “पटिपदाबिसुद्धि आदी 'ति। उपेक्खानुबूहनाति विसोधेतब्बतादीनं 
अभावतो झानपरियापन्नाय तत्रमज्झत्तुपेक्खाय किच्चनिप्फत्तिया अनुबूहना। सा पनायं यस्मा विसेसतो झानस्स ठितिक्खणे लब्भति, तेन वृत्तं “उपेक्खानुबूहना मज्झे'ति। सम्पहंसनाति तत्थ धम्मानं 
अनतिवत्तनादिसाधकस्स जाणस्स किच्चनिप्फत्तिवसेन परियोदपना। सा पन यस्मा झानस्स ओसानक्खणे पाकटा होति, तस्मा वुत्तं “सम्पहंसना परियोसान ”न्ति। इमानि तीणि लक्खणानीति 
परिपन्थतो चित्तस्स विसुज्झनाकारो, मज्झिमस्स समथनिमित्तस्स पटिपज्जनाकारो, तत्थ पक्खन्दनाकारोति इमानि तीणि झानस्स आदितो उप्पादकखणे अप्पनाप्पत्तिलक्खणानि। तेहि आकारेहि विना 
अप्पनाप्पत्तिया अभावतो असति च अप्पनायं तदभावतो आदिकल्याणञ्चेव विसुद्धिपटिपदत्ता यथावुत्तेहि लक्खणेहि समन्नागतत्ता च तिलक्खणसम्पन्नञ्च | इमिना नयेन मज्झपरियोसानलक्खणानञ्च 
योजना वेदितब्बा। 


केचि पन “पटिपदाविसुद्धि नाम ससम्भारिको उपचारो, उपेक्खानुबूहना नाम अप्पना, सम्पहंसना नाम पच्चवेक्खणा"ति वण्णयन्ति, तं न यृत्तं। तथा हि सति अझानधम्मेहि झानस्स गुणसंकित्तनं नाम 
कतं होति। न हि भूमन्तरं भूमन्तरपरियापन्नं होति, पाळिया चेतं विरुज्झति। “एकत्तगतं चित्तं पटिपदाविसुद्धिपक्खन्दञ्चेव होति उपेक्खानुबूहितञ्च जाणेन च सम्पहंसित" न्ति (पटि० म० १.१५८) हि 
पाळियं वुत्तं। एत्थ हि एकत्तगतं चित्तन्ति इन्द्रियानं एकरसभावेन एकग्गताय च सिखाप्पत्तिया तदनुगुणं एकत्तगतं ससम्पयुत्तं अप्पनाप्पत्त चित्तं वुत्तं, तस्सेव च पटिपदाविसुद्धिपक्खन्दतादि अनन्तरं 
वुच्चते। तस्मा पाळियं एकस्मिंयेव अप्पनाचित्तक्खणे पटिपदाविसुद्धिआदीनं वृततत्ता अन्तोअप्पनायमेव परिकम्मागमनवसेन पटिपदाविसुद्धि, तत्रमज्झत्तुपेक्खाय किच्चवसेन उपेक्खानुबूहना, धम्मानं 
अनतिवत्तनादिभावसाधनेन परियोदापकस्स जाणस्स किच्चनिप्फत्तिवसेन सम्पहंसना च वेदितब्बा। 


कथं? यस्मिं (पटि० म० अट्ठ० २.१.१५८; विसुद्धि० १.१७५) वारे अप्पना उप्पज्जति, तस्मिं यो नीवरणसङ्घातो किलेसगणो तस्स झानस्स परिपन्थो, ततो चित्तं विसुज्झति, विसुद्भत्ता 
आवरणविरहितं हुत्वा मज्झिमं समथनिमित्तं पटिपज्जति। मज्झिमं समथनिमित्तं नाम समप्पवत्तो अप्पनासमाधियेव, लीनुद्भच्चसङ्कातानं उभिन्नं अन्तानं अनुपगमनेन मज्झिमो, सविसेसं 
पच्चनीकधम्मानं वूपसमनतो समथो, योगिनो सुखविसेसानं कारणभावतो निमित्तन्ति कत्वा । तस्स पन अप्पनाचित्तस्स अनन्तरपच्चयभूतं गोत्रभुचित्तं सतिपि परित्तमहग्गतभावभेदे 
पच्चयपच्चयुप्पन्नभावभेदे च एकिस्सायेव सन्ततिया परिणामूपगमनतो एकसन्ततिपरिणामनयेन तथत्तं अप्पनासमाधिवसेन समाहितभावं उपगच्छमानं मज्झिमं समथनिमित्तं पटिपज्जति नाम। एवं 
पटिपन्नत्ता तथत्तुपगमनेन तत्थ पक्खन्दति नाम । यस्मिञ्हि खणे तथत्तं मञ्झिमं समथनिमित्तं पटिपज्जति, तस्मिंयेव खणे तथत्तुपगमनेन अप्पनासमाधिना समाहितभावूपगमनेन तत्थ पक्खन्दति नाम। 
एवं ताव पुरिमस्मिं गोत्रभुचित्ते विज्जमाना परिपन्थविसुद्धिमज्झिमसमथप्पटिपत्तिपकखन्दनाकारा आगमनवसेन निप्फज्जमाना पठमस्स झानस्स उप्पादकखणेयेव पटिपदाविसुद्धीति वेदितब्बा। तेयेव हि 
आकारा पच्चयविसेसतो झानक्खणे निप्फज्जमाना पटिपदाबिसुद्धीति वृत्ता। 

एवं बिसुद्भस्स पन तस्स चित्तस्स पुन सोधेतब्बाभावतो विसोधने व्यापारं अकरोन्तो बिसुद्धं चित्तं अज्झुपेक्खति नाम | समथभावूपगमनेन समथप्पटिपन्नस्स पुन समाधाने ब्यापारं अकरोन्तो 
समथप्पटिपन्नं अज्झुपेक्खति नाम | समथप्पटिपन्नभावतो एव चस्स किलेससंसग्गं पहाय एकत्तेन उपट्टितस्स पुन एकत्तुपट्टाने ब्यापारं अकरोन्तो एकत्तुपट्ठानं अज्झुपेक्खति नाम। एवं 
तत्रमज्झत्तुपेक्खाय किच्चवसेन उपेक्खानुबूहना वेदितब्बा। 


ये पनेते एवं उपेक्खानुबूहिते तस्मिं झानचित्ते जाता समाधिपञ्ञासङ्घाता युगनद्धधम्मा अञ्जमञ्ञं अनतिवत्तमाना हुत्वा पवत्ता, यानि च सद्धादीनि इन्द्रियानि नानाकिलेसेहि विमृत्तत्ता विमुत्तिरसेन 
एकरसानि हुत्वा पवत्तानि, यञ्चेस तदुपगं तेसं अनतिवत्तनएकरससभावानं अनुच्छविकं वीरियं वाहयति, या चस्स तस्मिं खणे पवत्ता आसेवना, सब्बेपि ते आकारा यस्मा जाणेन संकिलेसवोदानेसु तं तं 
आदीनवञ्च आनिसंसञ्च दिस्वा तथा तथा सम्पहंसितत्ता विसोधितत्ता परियोदापितत्ता निप्फन्ना, तस्मा धम्मानं अनतिवत्तनादिभावसाधनेन परियोदापकस्स जाणस्स किच्चनिप्फत्तिवसेन सम्पहंसना 
वेदितब्बाति वृत्तं । 


अथ कस्मा सम्पहंसनाव “परियोसान' न्ति वृत्ता, न उपेक्खानुबूहनाति? यस्मा तस्मिं भावनाचित्ते उपेक्खावसेन जाणं पाकटं होति, तस्मा जाणकिच्चभूता सम्पहंसना “परियोसान' ति वृत्ता। तथा हि 
अप्पनाकाले भावनाय समप्पवत्तिया पटिपक्खस्स च सुप्पहानतो पग्गहादीसु ब्यापारस्स अकातब्बतो अज्झुपेक्खनाव होति। यं सन्धाय वुत्तं “समये चित्तस्स अज्झुपेक्खना विसुद्ध चित्तं अज्ञुपेक्खती''ति 
च आदि। सा पनायं अज्झुपेक्खना जाणस्स किच्चसिद्धिया होति विसेसतो जाणसाधनत्ता अप्पनाब्यापारस्स, तस्मा जाणकिच्चभूता सम्पहंसना “परियोसान' न्ति वृत्ता। एवं तिविधाय पटिपदाविसुद्धिया 
लब्भविसेसाय तिविधाय उपेक्खानुबूहनाय सातिसयं पञ्जिन्द्रियस्स अधिमत्तभावेन चतुब्बिधापि सम्पहंसना सिज्झतीति आगमनुपेकखाजाणकिच्चवसेन दसपि आकारा झाने एव वेदितब्बा। 


एवं तिविधत्तगतं चित्तन्तिआदीनि तस्सेव चित्तस्स थोमनवचनानि। तत्थ एवं तिविधत्तगतन्ति एवं यथावुत्तेन विधिना पटिपदाविसुद्धिपकखन्दनउपेक्खानुबूहनञाणसम्पहंसनावसेन तिविधभावं गतं । 
बितक्कसम्पन्नन्ति किलेसक्खोभविरहितत्ता वितक्केन सुन्दरभावमुपगतं। चित्तस्स अधिट्टानसम्पन्नन्ति तस्मिंयेव आरम्मणे चित्तस्स निरन्तरप्पवत्तिसङ्घातेन अधिट्ठानेन सम्पन्नं अनूनं । यथा 
अधिट्ठानवसियं अधिट्ठानन्ति झानप्पवत्ति, तथा इधापि चित्तस्स अधिट्ठानन्ति चित्तेकग्गतापि युज्जति। तेन हि एकस्मिंयेव आरम्मणे चित्तं अधिट्ठाति, न एत्थ विक्खिपतीति | समाधिसम्पन्नन्ति विस वुत्तत्ता 
पन वृत्तनयेनेव गहेतब्बो। अथ वा समाधिस्सेव झानङ्गसङ्गहितत्ता “चित्तस्स अधिट्टानसम्पन्न' न्ति झानङ्गपञ्चकवसेन वुत्तं । समाधिसम्पन्नन्ति इन्द्रियसङ्गहितत्ता इन्द्रियपञ्चकवसेन। 


असुभसञ्ञापरिचितेनाति सकलं कायं असुभन्ति पवत्ताय सञ्जाय सहगतत्ता झानं असुभसञ्ञा, तेन परिचितेन परिभावितेन। चेतसाति चित्तेन। बहुलन्ति अभिण्हं। बिहरतोति विहरन्तस्स, 
असुभसमापत्तिबहुलस्साति अत्थो। मेथुनधम्मसमापत्तियाति मेथुनधम्मेन समङ्गिभावतो। पटिलीयतीति एकपस्सेन निलीयति निलीनं विय होति। पटिकुटतीति सङ्कचति। पटिवत्ततीति निवत्तति। न 
सम्पसारीयतीति न विसरति, अभिरतिवसेन न पक्खन्दतीति अत्थो। अथ वा पटिलीयतीति सङ्कुचति तत्थ पटिकूलताय सण्ठितत्ता। पटिकुटतीति अपसक्कति न उपसक्कति। पटिबत्ततीति निवत्तति, 
ततो एव न सम्पसारीयतीति। न्हारुदहुलन्ति न्हारुखण्डं न्हारुविलेखनं वा। 


अद्धमासन्ति अच्चन्तसंयोगे उपयोगवचनं। पटिसल्लीयितुन्ति यथावुत्तकालं पटि पटि दिवसे दिवसे समापत्तियं धम्मचिन्ताय चित्तं निलीयितुं । पयुत्तबाचन्ति पच्चयपटिसंयुत्तवाचं, बुद्धा इमेसु 
दिवसेसु पिण्डाय न चरन्ति, विहारेयेव निसीदन्ति, तेसं दिन्नं महप्फलं होतीति आदिवचनं । 


कल्याणूपनिस्सयवसेनाति पब्बज्जाय उपनिस्सयवसेन। परे किराति किर-सद्दो अरुचिसूचनत्थो । तेनाह “इदं पन इच्छामत्त न्ति, पवत्तिअजाननं आरोचयिताभावो जाते निवारणञ्चाति इदं तेसं 
इच्छामत्तं, न पन कारणन्ति अत्यो। अपरे पन वदन्ति “एतस्मिं किर अट्टमासे न कोचि बुद्रवेनेय्यो अहोसि, अथ सत्था इमं अड्टमासं फलसमापत्तिसुखेन वीतिनामेस्सामि, इति मस्हञ्चेव सुखविहारो 
भविस्सति, अनागते च पच्छिमा जनता 'सत्थापि गणं पहाय एकको विहासि, किमङ्गं पन मय न्ति दिट्ठानुगति आपज्जिस्सति, तदस्स भविस्सति दीघरत्तं हिताय सुखायाति इमिना कारणेन एवमाहा"ति। नेव 
कोचि भगवन्तं उपसङ्कमतीति ठपेत्वा पिण्डपातनीहारकं अञ्जो कोचि नेव भगवन्तं उपसङ्कमति, भिक्खुसङ्घो पन सत्थु वचनं सम्पटिच्छित्वा एकं भिकखुं अदासि। सो पातोव 
गन्धकुटिपरिवेणसम्मज्जनमुखोदकदन्तकट्टदानादीनि सब्बकिच्चानि तस्मिं तस्मिं खणे कत्वा अपगच्छति। 


अनेककारणसम्मिस्सोति एत्थ कायस्स असुचिदुग्गन्धजेगुच्छपटिकूलताव अनेककारणं। मण्डनकपकतिकोति अलङ्कारकसभावो। कोचि तरुणोपि युवा न होति, कोचि युवापि मण्डनकजातिको न 
होति यथा उपसन्तसभावो आलसियब्यसनादीहि वा अभिभूतो, इध पन दहरो चेव युवा च मण्डनकजातिको च अधिप्पेतो । पठमयोब्बनं नाम पन्नरसवस्सतो याव द्वत्तिस संवच्छरानि, सोळसवस्सतो वा 
याव तेत्तिस वस्सानि। कुणपन्ति मतकळेवरं, अहिस्स कुणपं अहिकुणपं। एवं इतरानिपि। अतिपटिकूलजिगुच्छनीयसभावतो चेत्थ इमानेव तीणि वुत्तानीति वेदितब्बानि। अञ्जेसञ्हि सससूकरादीनं कुणपं 
मनुस्सा कटुकभण्डादीहि अभिसङ्करित्वा परिभुञ्जन्तिपि, इमेसं पन कुणपं अभिनवम्पि जिगुच्छन्तियेव, को पन वादो कालातिक्कमेन पूतिभूते । अतिपटिकूलजिगुच्छनीयता च नेसं अतिविय दुग्गन्धताय, 
सा च अहीनं तिखिणकोपताय कुक्कुरमनुस्सानं ओदनकुम्मासूपचयताय च सरीरस्स होतीति वदन्ति। 


समणकुत्तकोति समणकिच्चको, कासावनिवासनादिवसेन समणकिच्चकारीति वुत्तं होति। तेनाह “समणवेसधारको ˆ ति। सब्बमकंसूति पुथुज्जना सावज्जेपि तत्थ अनवज्जसञ्जिनो हुत्वा 
करणकारापनसमनुञ्जतादिभेदं सब्बमकंसु । लोहितकन्ति एत्थ “लोहितगत'न्तिपि पठन्ति। वग्गूति मता बग्गुमता। पुञ्ञसम्मताति पुज्जभवफलनिब्बत्तनेन सत्तानं पुनेन विसोधनेन पुञ्जन्ति सम्मता। 
पवाहेस्सामीति गमयिस्सामि, विसोधेस्सामीति अत्थो। 


१६३. मारधेय्यं वुच्चति तेभूमका धम्मा। वचनत्थतो पन मारस्स धेय्यं मारधेय्यं। धेय्यन्ति ठानं वत्थु निवासो गोचरो। मारो वा एत्थ धियति तिट्ठति पवत्ततीति मारधेय्यं, मारोति चेत्थ किलेसमारो 
अधिप्पेतो, किलेसमारवसेनेव च देवपृत्तमारस्स कामभवे आधिपच्चन्ति। मारविसयं नातिक्कमिस्सतीति चिन्तेत्वाति एवमयं संवेगं पटिलभित्वा मारविसयं अतिक्कमेय्यापि, मया पन एवं वृत्ते उप्पन्नं 
संवेगं पटिप्पस्सम्भेत्वा मारविसयं नातिक्कमिस्सतीति एवं चिन्तेत्वा | द्विवचनन्ति द्विकखत्तुं वचनं, आमेडितवचनन्ति वृत्तं होति। नियोजेन्तीति एत्थ अयं अन्धबाला देवता एवं उप्पन्नसंवेगमूलकं 
समणधम्मं कत्वा “अयं मारविसयं अतिक्कमेस्यापी”ति चिन्तेत्वा अत्तनो अञ्जाणताय “मता संसारतो मुच्चन्ती ति एवंलद्धिकापि समाना अत्तनो लद्धिवसेन मता भिक्खू संसारतो मुच्चन्तीति इममत्थं 
अनुपपरिविखत्वा तं तत्थ नियोजेसीति वेदितब्बं। 


किञ्चापि असुभकथं कथेन्तेन भगवता यथा तेसं भिकखूनं मरणभयं न भविस्सति, तथा देसितत्ता भिकखूनञ्च तं धम्मकथं सुत्वा असुभभावनानुयोगेन काये विगतछन्दरागताय मरणस्स 
अभिपत्थितभावतो भयं नत्थि, तं पन असिहत्थं तथा विचरन्तं दिस्वा तदञ्जेसं भिकखूनं उप्पज्जनकभयं सन्धाय “होतियेव भय”न्तिआदि वुत्तन्ति वदन्ति। “अत्तनापि अत्तानं जीविता वोरोपेन्ति, 
अञ्ञमञ्जम्पि जीविता वोरोपेन्ती" ति वुत्तत्ता “सब्बानिपि तानि पञ्च भिक्खुसतानि जीविता वोरोपेसी”ति इदं येभुय्यवसेन वृत्तन्ति गहेतब्बं । अप्पकञ्हि ऊनमधिकं वा गणनूपगं न होतीति 
““पञ्चसतानी"ति वुत्तं । तस्मा ये च अत्तनाव अत्तानं अञ्जमञ्जञ्च जीविता वोरोपेसुं, ते ठपेत्वा अवसेसे पृथुज्जनभिकखू सब्बे च अरिये अयं जीविता वोरोपेसीति वेदितब्बं। 


१६४. पटिसल्लाना बुट्टितोति एत्य पटिसल्लानन्ति तेहि तेहि सत्तसङ्घारेहि पटिनिवत्तित्वा अपसक्कित्वा सल्लानं निलीयनं विवेचनं, कायचित्तेहि ततो विवित्तता एकोभावोति वृत्तं होति। तेनाह 
““एकीभाबतो "ति, पविवेकतोति अत्थो। एकीभाबोति हि कायचित्तविवेको वुत्तो। बुट्टितोति ततो दुविधविवेकतो भवङ्गु्पत्तिया रूपारम्मणादिसङ्कारसमायोगेन गहट्टपब्बजितादिसत्तसमागमेन च अपेतो। 
उद्देसं परिपुच्छं गण्हन्तीति अत्तनो अत्तनो आचरियानं सन्तिके गण्हन्ति। कामं दसानुस्सतिग्गहणेनेव आनापानस्सतिपि गहिता, सा पन तत्थ सन्निपतितभिक्खूसु बहूनं सप्पाया सात्थिका च, तस्मा पुन 
गहिता। तथा हि भगवा तमेव कम्मड्ठानं तेसं भिकखूनं कथेसि। आहारे पटिकूलसञ्ञा असुभकम्मट्ठानसदिसा, चत्तारो पन आरुप्पा आदिकम्मिकानं अननुरूपाति तेसं इध अग्गहणं दब्बं 


वेसालिं उपनिस्सायाति वेसालीनगरं गोचरगामं कत्वा। उपट्ठानसालायन्ति धम्मसभायं । मुहुत्तेनेवाति सत्थरि सद्भम्मे च गारवेन उपगतभिक्खूनं वचनसमनन्तरमेव उद्टुहिंसूति कत्वा वुत्तं। बुद्धकाले 
किर भिक्खू भगवतो सन्देसं सिरसा सम्पटिच्छितुं ओहितसोता विहरन्ति। यस्साति यस्स कत्तब्बस्स। कालन्ति देसनाकालं सन्धाय वदति। 


पठमपञ्जत्तिनिदानबण्णना निड्टिता। 

१६५. अरहत्तप्पत्तियाति अरहत्तप्पत्तिअत्थाय। अञ्ञं परियायन्ति अरहत्ताधिगमत्थाय अञ्ञम्पि कारणं। आचिक्खन्तोति पसंसापुब्बक॑ देसेन्तो, पसंसा च तत्थ अभिरुचिजननेन उस्साहनत्था। 
तञ्हि सुत्वा भिक्खू “भगवा इमं समाधि अनेकेहि आकारेहि पसंसति, सन्तो किरायं समाधि पणीतो च असेचनको च सुखो च विहारो, पापधम्मे च ठानसो अन्तरधापेती”ति सञ्जाताभिरुचिनो उस्साहजाता 
सक्कच्चं अनुयुज्जितब्बं पटिपज्जितब्बं मञ्जन्ति । 


अत्थयोजनक्कमन्ति अत्थञ्च योजनक्कमञ्च। भगवा अत्तनो पच्चक्खभूतं समाधि देसनानुभावेन तेसम्पि भिकखूनं आसन्नं पच्चक्खञ्च करोन्तो सम्पिण्डनवसेन “अयम्पि खो”तिआदिमाह। 
अस्सासपस्सासपरिग्गाहिकाति दीघरस्सादिविसेसेहि सद्भि अस्सासपस्सासे परिच्छिज्ज गाहिका, ते आरब्भ पवत्ताति अत्थो। 


इदानि यथावुत्तमत्थं पाळिया विभावेन्तो आह “वुत्तज्हेत "न्तिआदि। तत्थ नो पस्सासो नो अस्सासोति सो सोयेव अत्यो पटिसेधेन विसेसेत्वा वुत्तो। अस्सासवसेनाति अस्सासं आरम्मणं कत्वाति 
बुत्तं होति। पस्सासबसेनाति एत्थापि एसेव नयो। उपट्ठानं सतीति असम्मुस्सनताय तमेव अस्सासं पस्सासञ्च उपगन्त्वा ठानं सति नामाति अत्थो। एत्तावता आनापानेसु सति आनापानस्सतीति 
अयमत्थो वृत्तो होति। इदानि सतिवसेनेव पुग्गलं निह्िसितुकामेन “यो अस्ससति, तस्सुपट्ठाति, यो पस्ससति, तस्सुपट्ठाती ति वृत्तं। यो अस्ससति, तस्स सति अस्सासं उपगन्त्वा तिइति। यो 
पस्ससति, तस्स सति पस्सासं उपगन्त्वा तिट्ठतीति अत्थो। 


युत्तोति सम्पयुत्तो। आनापानस्सतियन्ति आनापानस्सतियं पच्चयभूतायन्ति अत्थो। पुरिमस्मिञ्हि अत्थे समाधिस्स सतिया सहजातादिपच्चयभावो वृत्तो सम्पयुत्तवचनतो, दृतियस्मिं पन 
उपनिस्सयभावोपि। उपचारज्झानसहगता हि सति अप्पनासमाधिस्स उपनिस्सयो होतीति उभयथापि सहजातादीनं सत्तन्नम्पि पच्चयानं वसेन पच्चयभावं दस्सेति। “पुन चपरं, उदायि, अक्खाता मया 
सावकानं पटिपदा, यथापटिपन्ना मे सावका चत्तारो सतिपट्ठाने भावेन्तीँतिआदीसु (म० नि० २.२४७) उप्पादनवड्डनड्ेन भावनाति बुच्चतीति तदुभयवसेन अत्थं दस्सेन्तो “भावितोति उप्पादितो बड़्ितो 
चा”ति आह। तत्थ भावं विज्जमानतं इतो गतोति भावितो, उप्पादितो पटिलद्भमत्तोति अत्थो। उप्पन्नो पन लद्भासेवनो भावितो, पगुणभावं आपादितो वट्टितोति अत्थो। बहुलीकतोति बहुलं पवत्तितो। तेन 
आवज्जनादिवसीभावप्पत्तिमाह। यो हि वसीभावं आपादितो, सो इच्छितिच्छितक्खणे समापज्जितब्बतो पुनप्पुनं पवत्तिस्सति। तेन वृत्तं “पुनष्पुनं कतो” ति। यथा “इधेव, भिक्खवे, समणो (म० नि० 
१.१३९; अ० नि० ४.२४१) विविच्चेव कामेही ति (दी० नि० १.२२६; सं० नि० २.१५२) च एवमादीसु पठमपदे वृत्तो एव-सद्दो दृतियादीसुपि वृत्तोयेव होति, एवमिधापीति आह “उभयत्थ एव-सद्देन 
नियमो वेदितब्बो”ति। 


उभयपदनियमेन लद्धगुणं दस्सेतुं “अयं ही"तिआदि वृत्तं। असुभकम्मट्ठानन्ति असुभारम्मणं झानमाह । तञ्हि असुभेसु योगकम्मभावतो योगिनो सुखविसेसानं कारणभावतो च 
“असुभकम्मट्ठान' न्ति वुच्चति। केवलन्ति इमिना आरम्मणं निवत्तेति। पटिवेधवसेनाति झानपटिवेधवसेन | झानञ्हि भावनाविसेसेन इज्झन्तं अत्तनो विसयं पटिविज्झन्तमेव पवत्तति यथासभावतो 
पटिविज्झीयति चाति पटिवेधोति वुच्चति । ओळारिकारम्मणत्ताति बीभच्छारम्मणत्ता। पटिकूलारम्मणत्ताति जिगुच्छितब्बारम्मणत्ता। परियायेनाति कारणेन लेसन्तरेन वा। आरम्मणसन्ततायपीति 
अनुक्कमेन विचेतब्बतं पत्तारम्मणस्स परमसुखुमतं सन्धायाह। सन्ते हि सन्निसिन्ने आरम्मणे पवत्तमानो धम्मो सयम्पि सन्निसिन्नोव होति। तेनाह - “सन्तो वूपसन्तो निब्बुतो”ति, 
निब्बुतसब्बपरिळाहोति अत्थो। आरम्मणसन्तताय तदारम्मणानं धम्मानं सन्तता लोकुत्तरधम्मारम्मणाहि पच्चवेकखणाहि दीपेतब्बा। 


नास्स सन्तपणीतभावावहं किञ्चि सेचनन्ति असेचनको, असेचनकत्ता अनासित्तको, अनासित्तकत्ता एव अब्बोकिण्णो असम्मिस्सो परिकम्मादिना, ततोयेव पाटियेक्को, विसुंयेवेको आवेणिको 
असाधारणो। सब्बमेतं सरसतो एव सन्तभावं दस्सेतुं वृत्तं, परिकम्मं वा सन्तभावनिमित्तं । परिकम्मन्ति च कसिणकरणादिनिमित्तुप्पादपरियोसानं, तादिसं इध नत्थीति अधिप्पायो। तदा हि कम्मड्ठानं 


पणीतो चाति योजना । केचीति उत्तरविहारवासिके सन्धायाह। अनासित्तकोति उपसेचनेन अनासित्तको। तेनाह “ओजवन्तो”ति, ओजवन्तसदिसोति अत्थो। मधुरोति इठ्ठो। चेतसिकसुखप्पटिलाभसंवत्तनं 
तिकचतुक्कज्झानवसेन उपेक्खाय वा सन्तभावेन सुखगतिकत्ता सब्बेसम्पि वसेन वेदितब्बं । झानसमुट्ठानपणीतरूपफुटसरीरतावसेन पन कायिकसुखप्पटिलाभसंवत्तनं दडब्बं, तञ्च खो झानतो 
बुड्टितकाले। इमस्मिं पकखे अप्पितप्पितक्खणेति इदं हेतुम्हि भुम्मवचनं दटुब्बं 


अविक्खम्भितेति झानेन सकसन्तानतो अनीहटे अप्पहीने। अकोसल्लसम्भूतेति अकोसल्लं वुच्चति अविज्जा, ततो सम्भूते। अविज्जापुब्बङ्गमा हि सब्बे पापधम्मा । खणेनेबाति अत्तनो 
पवत्तिक्खणेनेव। अन्तरधापेतीति एत्य अन्तरधापनं विनासनं । तं पन झानकत्तुकस्स इधाधिप्पतत्ता परियुट्ठानप्पहानं होतीति आह “बिक्खम्भेती”ति। वूपसमेतीति विसेसेन उपसमेति । विसेसेन उपसमनं 
पन सम्मदेव उपसमनं होतीति आह “सुट उपसमेती 'ति। 


ननु च अञ्जोपि समाधि अत्तनो पवत्तिकखणेनेव पटिपक्खधम्मे अन्तरधापेति वूपसमेति, अथ कस्मा अयमेव समाधि एवं विसेसेत्वा वुत्तोति? पुब्बभागतो पट्ठाय नानावितक्कवूपसमनसब्भावतो। 
वुत्तञ्हेतं ‹ आनापानस्सति भावेतब्बा वितक्कुपच्छेदाया"ति (अ० नि० ९.१; उदा० ३१) । अपिच तिक्खपञ्ञस्स जाणुत्तरस्सेतं कम्मट्ठानं, जाणुत्तरस्स च किलेसप्पहानं इतरेहि सातिसयं यथा सद्धाधिमुत्तेहि 
दिट्टिप्पत्तस्स, तस्मा इमं विसेसं सन्धाय “ठानसो अन्तरधापेति वूपसमेती'ति वुत्तं। अथ वा निमित्तपातुभावे सति खणेनेव अङ्गपातुभावसब्मावतो अयमेव समाधि “ठानसो अन्तरधापेति वूपसमेती"ति 
बुत्तो यथा तं महतो अकालमेघस्स उद्टितस्स धारानिपाते खणेनेव पथवियं रजोजल्लस्स वूपसमो । तेनेवाह “सेय्यथापि, भिक्खवे, महा अकालमेघो उद्ठितो"तिआदि । सासनिकस्स झानभावना येभुय्येन 
निब्बेधभागियाव होतीति आह ““निब्बेधभागियत्ता ति। बुद्धानं पन एकंसेन निब्बेधभागियाव होति। इममेव हि कम्मट्टानं भावेत्वा सब्बेपि सम्मासम्बुद्धा सम्मासम्बोधिं अधिगच्छन्ति, अरियमग्गस्स 
पादकभूतो अयं समाधि अनुक्कमेन वड्डित्वा अरियमग्गभावं उपगतो विय होतीति आह “अनुपुब्बेन अरियमग्गबुड्डिप्पत्तोति। अयं पनत्थो विरागनिरोधपटिनिस्सग्गानुपस्सनानं वसेन सम्मदेव युज्जति। 


कथन्ति इदं पुच्छनाकारविभावनपदं, पुच्छा चेत्थ कथेतुकम्यतावसेन अञ्जेसं असम्भवतो, सा च उपरि देसनं आरुळहानं सब्बेसं पकारविसेसानं आमसनवसेनाति इममत्थं दस्सेन्तो “कथन्ति...पे०... 
वित्थारेतुकम्यतापुच्छा”ति आह । कथं बहुलीकतोति एत्थापि आनापानस्सतिसमाधीति पदं आनेत्वा सम्बन्धितब्बं । तत्थ कथन्ति आनापानस्सतिसमाधिबहुलीकारं नानप्पकारतो वित्थारेतुकम्यतापुच्छा। 
बहुलीकतो आनापानस्सतिसमाधीति तथा पुडुधम्मनिदस्सनन्ति इममत्थं “एसेब नयो ति इमिनायेव अतिदिस्सति। हेट्ठा पपञ्चवसेन वुत्तमत्थं सुखग्गहणत्थं सङ्गहेत्वा दस्सेन्तो “अयं पनेत्थ 
सङ्केपत्थो "ति आह, पिण्डत्थोति वृत्तं होति। 


तमत्थन्ति तं “कथं भावितो "तिआदिना पुच्छावसेन सङ्केपतो वृत्तमत्थं। “इध तथागतो लोके उप्पज्जती 'तिआदीसु (म° नि० १.२९१; अ० नि० ३.६१) इध-सद्दो लोकं उपादाय वृत्तो। “इधेव 
तिट्टमानस्सा"तिआदीसु (दी० नि० २.३६९) ओकासं। “इधाहं, भिक्खवे, भुत्तावी अस्सं पवारितो"तिआदीसु (म० नि० १.३०) पदपूरणमत्तं। “इध भिक्खु धम्मं परियापुणाती"तिआदीसु (अ० नि० ५.७३) 
पन सासनं। “इध, भिवखवे, भिक्खू ति इधापि सासनमेवाति दस्सेन्तो “भिक्खवे, इमस्मिं सासने भिक्खू” ति वत्वा तमेवत्थं पाकटं कत्वा दस्सेतुं “अयं ही”तिआदिमाह। तत्थ 
सब्बप्पकारआनापानस्सतिसमाधिनिव्बत्तकस्साति सब्बप्पकारग्गहणं सोळस पकारे सन्धाय। ते हि इमस्मिंयेव सासने। बाहिरका हि जानन्ता आदितो चतुप्पकारमेव जानन्ति। तेनाह “अञ्ञसासनस्स 
तथाभावप्पटिसेधनो "ति, यथावृत्तस्स पुग्गलस्स निस्सयभावप्पटिसेधनोति अत्थो। एतेन “इध, भिक्खवे "ति इदं अन्तोगधएव-सद्दन्ति दस्सेति। सन्ति हि एकपदानिपि अवधारणानि यथा वायुभकखोति। 
तेनेवाह “इधेव, भिक्खवे, समणो”तिआदि। परिपुण्णसमणकरणधम्मो हि यो, सो सब्बप्पकारआनापानस्सतिसमाधिनिन्बत्तको। परप्पवादाति परेसं अञ्ञतित्थियानं नानप्पकारवादा तित्थायतनानि। 


अरञ्जादिकस्सेव भावनानुरूपसेनासनतं दस्सेतुं “इमस्स ही तिआदि वृत्तं। दुमो दमथं अनुपगतो गोणो कूटगोणो। यथा थनेहि सब्बसो खीरं न पग्धरति, एवं दोहपटिबन्धिनी कूटधेनु । अस्साति 
गोपस्स। रूपसद्दादिके पटिच्च उप्पज्जनकअस्सादो रूपारम्मणादिरसो । पुब्बे आचिण्णारम्मणन्ति पब्बजिततो पुब्बे, अनादिमति वा संसारे परिचितारम्मणं । उपचारवसेन उपनिसीदति, अप्पनावसेन 
उपनिपज्जतीति योजेतब्बं। 

इधाति इमस्मिं सासने। निबन्धेय्याति बन्धेय्य। सतियाति सम्मदेव कम्मड्रानसल्लक्खणवसप्पवत्ताय सतिया । आरम्मणेति कम्मट्टानारम्मणे। दळहन्ति थिरं, यथा सतोकारिस्स उपचारप्पनाभेदो 
समाधि इज्झति, तथा थामगतं कत्वाति अत्थो। 


मुद्धभूतन्ति सन्ततादिविसेसगुणवन्तताय बुद्धादीहि अरियेहि समासेवितभावतो च मुद्धसदिसं, उत्तमन्ति अत्थो । विसेसाधिगमदिटधम्मसुखविहारपदङ्ठानन्ति सब्बेसं बुद्धानं एकच्चानं पच्चेकबुद्धानं 
बुद्धसावकानञ्च विसेसाधिगमस्स चेव अञ्ञकम्मड्ठानेन अधिगतविसेसानं दिट्ठधम्मसुखविहारस्स च पदड्टानभूतं । बत्थुविज्जाचरियो विय भगवा योगीनं अनुरूपनिवासट्ठानुपदिस्सनतो। भिक्खु 
दीपिसदिसो अरञ्जे एकको विहरित्वा पटिपक्खनिम्मथनेन इच्छितत्थसाधनतो | फलमुत्तमन्ति सामञ्जफलमाह । परक्कमजवयोग्गभूमिन्ति भावनुस्साहजवस्स योग्गकरणभूमिभूतं । 


एवं वुत्तलक्खणेसृति अभिधम्मपरियायेन सुत्तन्तपरियायेन वृत्तलक्खणेसु । रुक्खसमीपन्ति “यावता मज्झन्हिके काले समन्ता छाया फरति, निवाते पण्णानि पतन्ति, एत्तावता रुक्खमूलन्ति 
बुच्चती"ति एवं वृत्तं रुक्खस्स समीपड्टानं। अबसेससत्तविधसेनासनन्ति पब्बतं कन्दरं गिरिगुहं सुसानं वनप्पत्थं अब्मोकासं पलालपुञ्जन्ति एवं वृत्तं। उतुत्तयानुकूलं धातुचरियानुकूलन्ति 
गिम्हादिउतुत्तयस्स सेम्हादिधातुत्तयस्स मोहादिचरितत्तयस्स च अनुकूलं। तथा हि गिम्हकाले अरञ्जं अनुकूलं सोम्मसीतलभावतो, हेमन्ते रुक्खमूलं हिमपातनिवारणतो, वस्सकाले सुञ्जागारं 
बस्सनिवारणगेहसम्भवतो। सेम्हधातुकस्स सेम्हपकतिकस्स अरञ्ञं अनुकूलं दूरं गन्त्वा भिकखाचरणेन सेम्हस्स वूपसमनतो, पित्तधातुकस्स रुक्खमूलं अनुकूलं सीतवातसम्फस्ससम्भवतो, वातधातुकस्स 
सुञ्जागारं अनुकूलं वातनिवारणतो। मोहचरितस्स अरञ्जं अनुकूलं। महाअरञ्जे हि चित्तं न सङ्कचति विवटङ्गणभावतो, दोसचरितस्स रुक्खमूलं अनुकूलं पसादनीयभावतो, रागचरितस्स सुञ्जागारं 
अनुकूलं विसभागारम्मणानं पवेसनिवारणतो। अलीनानुद्धच्यपक्खिकन्ति असङ्कोचाविक्खेपपविखकं | सयनञ्हि कोसज्जपविखकं, ठानचङ्कमनानि उद्धच्चपविखकानि, न एवं निसज्जा। ततो एव तस्सा 
सन्तता । निसज्जाय दळहभावं पल्लङ्काभुजनेन, अस्सासपस्सासानं पवत्तनसुखतं उपरिमकायस्स उजुकट्ठपनेन, आरम्मणपरिग्गहूपायं परिमुखं सतिया ठपनेन दस्सेन्तो। 


ऊरुबद्धासनन्ति ऊरूनमधोबन्धनवसेन निसज्जा। हेट्टिमकायस्स अनुजुकं ठपनं निसज्जावचनेनेव बोधितन्ति। उजुं कायन्ति एत्थ काय-सद्दो उपरिमकायविसयोति आह - “उपरिमं सरीरं उजुकं 
ठपेत्बा”ति। तं पन उजुकट्ठपनं सरूपतो पयोजनतो च दस्सेतुं “अट्ठारसा”तिआदि वुत्तं। न पणमन्तीति न ओणमन्ति। न परिपततीति न विगच्छति वीथि न विलङ्घेति, ततो एव पुब्बेनापरं विसेसुप्पत्तिया 
वुड्डि फाति उपगच्छति। इध परि-सद्दो अभि-सद्देन समानत्थोति आह “कम्मट्ठानाभिमुख न्ति, बहिद्धा पुथुत्तारम्मणतो निवारेत्वा कम्मट्ठानंयेव पुरक्खत्वाति अत्थो। परीति परिग्गहट्टो 
““परिणायिका'तिआदीसु (ध० स० १६, २०) विय। निय्यानट्टो पटिपक्खतो निग्गमनट्ठो, तस्मा परिग्गहितनिय्यानन्ति सब्बथा गहितासम्मोसं परिच्चत्तसम्मोसं सति कत्वा, परमं सतिनेपक्कं उपट्ठपेत्वाति 
अत्थो। सतोबाति सतिया समन्नागतो एव सरन्तो एव अस्ससति, नास्स काचि सतिविरहिता अस्सासप्पवत्ति होतीति अत्थो। सतो पस्ससतीति एत्थापि सतोव पस्ससतीति एव-सद्दो आनेत्वा वत्तब्बो। 
सतोकारीति सतो एव हुत्वा सतिया एव वा कातब्बस्स कत्ता, करणसीलो वा। 


बात्तिसाय आकारेहीति चतूसु चतुक्केसु आगतानि दीघरस्सादीनि सोळस पदानि अस्सासपस्सासवसेन द्विधा विभजित्वा वृत्तेहि दीघमस्सासं आदिं कत्वा पटिनिस्सग्गानुपस्सिपस्सासपरियन्तेहि 
बात्तिसाकारेहि। यदि “सतोव अस्ससति, सतो पस्ससती"ति एतस्स विभङ्ग वृत्तं, अथ कस्मा “अस्ससति पस्ससतिच्चेव अवत्वा “सतोकारी ति वुत्तं? एकरसं देसनं कातुकामताय। पठमचतुक्के 
पदद्वयमेव हि वत्तमानकालवसेन आगतं, इतरानि अनागतकालवसेन, तस्मा एकरसं देसनं कातुकामताय सब्बत्थ “सतोकारि''च्चेव वुत्तं । दीघंअस्सासवसेनाति दीघअस्सासवसेन, विभत्तिअलोपं कत्वा 
निद्देसो। दीघन्ति वा भगवता वुत्तअस्सासवसेन। चित्तस्स एकग्गतं अविक्खेपन्ति विक्खेपस्स पटिपक्खभावतो अविक्खेपोति लद्भनामं चित्तस्स एकग्गभावं पजानतो सति उपड्टिता आरम्मणं उपगन्त्वा 
ठिता होति। ताय सतिया तेन जाणेनाति यथावृत्ताय सतिया यथावुत्तेन च जाणेन। इदं वुत्तं होति - दीघं अस्सासं आरम्मणभूतं अविक्खित्तचित्तस्स असम्मोहतो वा सम्मजानन्तस्स तत्थ सति उपट्विताव 
होति, तं सम्पजानन्तस्स आरम्मणकरणवसेन असम्मोहवसेन वा सम्पजञ्ञं, तदधीनसतिसम्पजञ्जेन तंसमङ्गी योगावचरो सतोकारी नाम होतीति। पटिनिस्सग्गानुपस्सी अस्सासवसेनाति 
पटिनिस्सग्गानुपस्सी हुत्वा अस्ससनस्स वसेन। “पटिनिस्सग्गानुपस्सिअस्सासवसेना”ति वा पाठो, तस्स पटिनिस्सग्गानुपस्सिनो अस्सासा पटिनिस्सग्गानुपस्सिअस्सासा, तेसं वसेनाति अत्थो। 


अन्तो उट्टितससनं अस्सासो, बहि उट्टितससनं पस्सासोति आह - “अस्सासोति बहिनिक्खमनवातो'तिआदि। सुत्तन्तटुकथायं पन बहि उद्टुहित्वापि अन्तो ससनतो अस्सासो, अन्तो उद्टुहित्वापि 
बहि ससनतो पस्सासोति कत्वा उप्पटिपाटिया वुत्तं। अथ वा मातुकुच्छियं बहि निक्खमितुं अलद्धोकासो नासिकावातो मातुकुच्छितो निक्खन्तमत्ते पठमं बहि निवखमतीति विनयट्टकथायं उप्पत्तिक्कमेन 
“आदिम्हि सासो अस्सासो"ति बहिनिक्खमनवातो वृत्तो । तेनेवाह “सब्ब्रेसम्पि गब्भसेव्यकान'"न्तिआदि । सुत्तन्तट्ुकथायं पन पवत्तियं भावनारम्भसमये पठमं नासिकावातस्स अन्तो आकड्डित्वा पच्छा 
बहि विस्सज्जनतो पवत्तिक्कमेन “आदिम्हि सासो अस्सासो ति अन्तोपविसनवातो वुत्तो । सुत्तन्तनयोयेव चेत्थ “अस्सासादिमज्झपरियोसानं सतिया अनुगच्छतो अज्झत्तं विक्खेपगतेन चित्तेन कायोपि 
चित्तम्मि सारद्धा च होन्ति इञ्जिता च फन्दिता च, पस्सासादिमज्झपरियोसानं सतिया अनुगच्छतो बहिद्धा विक्खेपगतेन चित्तेन कायोपि चित्तम्मि सारद्भा च होन्ति इञ्जिता च फन्दिता चा ति (पटि० म० 
१.१५७) इमाय पाळिया समेति। “भावनारम्भे पवत्तिक्कमस्सेव इच्छितत्ता सुन्दरतरो"ति वदन्ति । तालुं आहच्च निब्बायतीति तालुं आहच्च निरुज्झति । तेन किर सम्पतिजातो बालदारको खिपितं 
करोति। एबं ताबातिआदि यथावृत्तस्स अत्थस्स निगमनं। केचि “एवं तावाति अनेन पवत्तिक्कमेन अस्सासो बहिनिक्खमनवातोति गहेतब्बन्ति अधिप्पायो'ति वदन्ति। 


अद्धानवसेनाति कालद्भानवसेन। अयज्हि अद्भान-सद्दो कालस्स देसस्स च वाचकोति। तत्थ देसद्भानं उदाहरणभावेन दस्सेत्वा कालद्धानस्स वसेन अस्सासपस्सासानं दीघरस्सतं विभावेतुं “यथा 
ही”तिआदि वृत्तं। तत्थ ओकासद्धानन्ति ओकासभूतं अद्धानं । फरित्वाति ब्यापेत्वा। चुण्णबिचुण्णापि अनेककलापभावेन, दीघमद्धानन्ति दीघं पदेसं । तस्माति सणिकं पवत्तिया दीघसन्तानताय 
दीघाति वुच्चन्ति। एत्थ च हत्थिआदिसरीरे सुनखादिसरीरे च अस्सासपस्सासानं देसद्धानविसिट्ठेन कालद्धानवसेनेव दीघरस्सता वुत्ताति वेदितब्बा “सणिकं पूरेत्वा सणिकमेव निक्खमन्ति, सौघं पूरेत्वा 
सीघमेव निक्खमन्ती "ति वचनतो । मनुस्सेसूति समानप्पमाणेसुपि मनुस्ससरीरेसु। दीघं अस्ससन्तीति दीघं अस्सासप्पबन्धं पवत्तेन्तीति अत्थो। पस्ससन्तीति एत्थापि एसेव नयो। सुनखससादयो विय 
रस्सं अस्ससन्ति पस्ससन्ति चाति योजना । इदं पन दीघं रस्सञ्च अस्ससनं पस्ससनञ्च तेसं सत्तानं सरीरस्स सभावोति ददुब्बं । तेसन्ति तेसं सत्तानं। तेति अस्सासपस्सासा। इत्तरमद्धानन्ति अप्पकं कालं। 
नबहाकारेहीति भावनमनुयुञ्जन्तस्स पुब्बेनापरं अलद्धविसेसस्स केवलं अद्धानवसेन आदितो वृत्ता तयो आकारा, ते च खो एकच्चो अस्सासं सूडु सल्लक्खेति, एकच्चो पस्सासं, एकच्चो तदुभयन्ति इमेसं 
तिण्णं पुग्गलानं वसेन। केचि पन “अस्ससतिपि पस्ससतिपीति एकज्झं वचनं भावनाय निरन्तरं पवत्तिदस्सनत्थ''न्ति वदन्ति। छन्दवसेन पुब्बे विय तयो, तथा पामोज्जवसेनाति इमेहि नवहि आकारेहि । 


कामञ्चेत्थ एकस्स पुग्गलस्स तयो एव आकारा लब्भन्ति, तन्तिवसेन पन सब्बेसं पाळिआरुळहत्ता तेसं वसेन परिकम्मस्स कातनब्बत्ता च “तत्रायं भिक्खु नवहाकारेही” ति वृत्तं। एवं पजानतोति 
एवं यथावृत्तेहि आकारेहि अस्सासपस्सासे पजानतो, तत्थ मनसिकारं पवत्तेन्तस्स। एकेनाकारेनाति दीघंअस्सासादीसु चतूसु आकारेसु एकेन आकारेन, नवसु तीसु वा एकेन। तथा हि वकखति - 


“दीघो रस्सो च अस्सासो, 

पस्सासोपि च तादिसो। 

चत्तारो वण्णा वत्तन्ति, 

नासिकग्गेव भिक्खुनो"ति॥ (पारा० अट्ट० २.१६५) । 


अयं भावना अस्सासपस्सासकायानुपस्सनाति कत्वा वुत्तं “कायानुपस्सनासतिपट्ठानभावना सम्पज्जती”ति। 


इदानि पाळिवसेनेव ते नव आकारे भावनाविधिञ्च दस्सेतुं “यथाहा”तिआदि आरद्धं। तत्थ “कथं पजानाती”ति पजाननविधिं कथेतुकम्यताय पुच्छति। दीघं अस्सासन्ति वुत्तलक्खणं दीघं 
अस्सासं। अद्धानसङ्कातेति अद्धानन्ति सङ्घं गते दीघे काले, दीघं खणन्ति अत्थो। कोड्ठासपरियायो वा सङ्घात-सद्दो “थेय्यसङ्कात 'न्तिआदीसु विय, तस्मा अद्धानसङ्घातेति अद्धानकोट्ठासे देसभागेति 
अत्थो। छन्दो उप्पज्जतीति भावनाय पुब्बेनापरं विसेसं आवहन्तिया लद्भस्सादत्ता तत्थ सातिसयो कत्तुकामतालक्खणो कुसलच्छन्दो उप्पज्जति। छन्दबसेनाति तथापवत्तछन्दस्स वसेन 
विसेसभावनमनुयुञ्जन्तस्स कम्मड्ठानं वुङ्डि फातिं गमेन्तस्स। ततो सुखुमतरन्ति यथावुत्तछन्दप्पवत्तिया पुरिमकतो सुखुमतरं। भावनाबलेन हि पटिप्पस्सद्भदरथपरिळाहताय कायस्स अस्सासपस्सासा 
सुखुमतरा हुत्वा पवत्तन्ति। पामोज्जं उप्पज्जतीति अस्सासपस्सासानं सुखुमतरभावेन आरम्मणस्स सन्ततरताय कम्मट्ठानस्स च वीथिप्पटिपन्नताय भावनाचित्तसहगतो पमोदो खुद्दिकादिभेदा तरुणपीति 
उप्पज्जति। चित्तं विवत्ततीति अनुक्कमेन अस्सासपस्सासानं अतिविय सुखुमतरभावप्पत्तिया अनुपट्ठहने विचेतब्बाकारप्पत्तेहि तेहि चित्तं विनिवत्ततीति केचि भावनाबलेन पन सुखुमतरभावप्पत्तेसु 

अस्सासपस्सासेसु तत्थ पटिभागनिमित्ते उप्पन्ने पकतिअस्सासपस्सासतो चित्तं निवत्तति उपेक्खा सण्ठातीति तस्मिं पटिभागनिमित्ते उपचारप्पनाभेदे समाधिम्हि उप्णन्ने पुन झाननिब्बत्तनत्थं 
ब्यापाराभावतो अज्झुपेक्खनं होति, सा पनायं उपेक्खा तत्रमज्झत्तुपेक्खाति वेदितब्बा। 


इमेहि नबहि आकारेहीति इमेहि यथावुत्तेहि नवहि पकारेहि पवत्ता। दीघं अस्सासपस्सासा कायोति दीघाकारा अस्सासपस्सासा चुण्णविचुण्णापि समूहट्ठेन कायो। अस्सासपस्सासे निस्साय 
उप्पन्ननिमित्तम्मि एत्थ अस्सासपस्साससामञ्जवसेन वृत्तं। उपट्ठानं सतीति तं आरम्मणं उपगन्त्वा तिट्ठतीति सति उपट्ठानं नाम। अनुपस्सना जाणन्ति समथवसेन निमित्तस्स अनुपस्सना विपस्सनावसेन 
अस्सासपस्सासे तन्निस्सयञ्च कायं “रूप” न्ति, चित्तं तंसम्पयुत्तधम्मे च “अरूपः न्ति ववत्थपेत्वा नामरूपस्स अनुपस्सना च जाणं तत्थ यथाभूतावबोधो। कायो उपट्ठानन्ति सो कायो 
आरम्मणकरणवसेन उपगन्त्वा सति एत्थ तिइतीति उपड्ठानं नाम | एत्थ च “कायो उपड्टान न्ति इमिना इतरकायस्सपि सङ्गहोति तथा वुत्तं सम्मसनचारस्सपि इध इच्छितत्ता। नो सतीति सो कायो सति नाम 
न होति। सति उपट्ठानञ्चेव सति च सरणड्टेन उपट्वानद्वेन च। ताय सतियाति यथावुत्ताय सतिया। तेन जाणेनाति यथावुत्तेनेव आणेन । तं कायन्ति तं अस्सासपस्सासकायञ्चेव तन्निस्सयरूपकायञ्च। 
अनुपस्सतीति झानसम्पयुत्तञाणेन चेव विपस्सनाजाणेन च अनु अनु पस्सति । तेन बुच्चति काये कायानुपस्सना सतिपट्ठानभावनाति तेन अनुपस्सनेन यथावुत्ते काये अयं 
कायानुपस्सनासतिपट्ठानभावनाति वुच्चति। इदं वृत्तं होति - या अयं यथावृत्ते अस्सासपस्सासकाये तस्स निस्सयभूते करजकाये च कायस्सेव अनुपस्सना अनुदकभूताय मरीचिया उदकानुपस्सना विय न 
अनिच्चादिसभावे काये निच्चादिभावानुपस्सना, अथ खो यथारहं अनिच्चदुक्खानत्ता सुभभावस्सेव अनुपस्सना। अथ वा काये “अहन्ति वा, ममन्ति वा, इत्थीति वा, पुरिसो "ति वा गहेतब्बस्स कस्सचि 
अभावतो तादिसं अननुपस्सित्वा कायमत्तस्सेव अनुपस्सना कायानुपस्सना, ताय कायानुपस्सनाय सम्पयुत्ता सतियेव उपड्ठानं सतिपड्ठानं, तस्स भावना वड्डना कायानुपस्सना सतिपट्डानभावनाति । 


एसेव नयोति “नवहि आकारेही'तिआदिना वुत्तविधि रस्स-पदे अतिदिस्सति। एत्थाति एतस्मिं यथादस्सिते “कथं दीघं अस्ससन्तो"तिआदिना आगते पाळिनये। इधाति इमस्मिं रस्सपदवसेन 
आगते पाळिनये। अयन्ति योगावचरो। अद्धानवसेनाति दीघकालवसेन। इत्तरवसेनाति परित्तकालवसेन। इमेहि आकारेहीति इमेहि नवहि आकारेहि । 


तादिसोति दीघो रस्सो च। चत्तारो बण्णाति चत्तारो आकारा ते च दीघादयो एव | नासिकग्गेव भिक्खुनोति गाथासुखत्थं रस्सं कत्वा वृत्तं। नासिकग्गे वाति वा-सद्दो अनियमत्थो, तेन उत्तरोद्टं 
सङ्गण्हाति। 


सब्बकायप्पटिसंवेदीति सब्बस्स कायस्स पटि पटि पच्चेकं सम्मदेव वेदनसीलो जाननसीलो, तस्स वा पटि पटि सम्मदेव वेदो एतस्स अत्थि, तं वा पटि पटि सम्मदेव वेदमानोति अत्थो। तत्थ तत्थ 
सब्ब-ग्गहणेन अस्सासादिकायस्स अनवसेसपरियादाने सिद्धेपि अनेककलापसमुदायभावतो तस्स सब्बेसम्पि भागानं संवेदनदस्सनत्थं पटि-सद्दग्गहणं, तत्थ सक्कच्चकारिभावदस्सनत्थं सं-सहग्गहणन्ति 
इममत्थं दस्सेन्तो “सकलस्सा”तिआदिमाह। तत्थ यथा समानेसुपि अस्सासपस्सासेसु योगिनो पटिपत्तिविधाने पच्चेकं सक्कच्चंयेव पटिपज्जितब्बन्ति दस्सेतुं विसुं देसना कता, एवं तमेवत्थं दीपेतुं सतिपि 
अत्थस्स समानताय “सकलस्सा"तिआदिना पदद्वयस्स विसुं विसुं अत्थवण्णना कताति वेदितब्बा। पाकटं करोन्तोति विभूतं करोन्तो, सब्बसो विभावेन्तोति अत्थो। पाकटीकरणं विभावनं तत्थ 
असम्मुय्हनञाणेनेव नेसं पवत्तनेन होतीति दस्सेन्तो “एबं बिदितं करोन्तो”तिआदिमाह। तत्थ तस्माति यस्मा जाणसम्पयुत्तचित्तेनेव अस्सासपस्सासे पवत्तेति, न विप्पयत्तचित्तेन, तस्मा एवंभूतो 
सब्बकायप्पटिसंवेदी अस्ससिस्सामि पस्ससिस्सामीति सिक्खतीति वुच्चति बुद्धादीहीति योजना | चुण्णविचुण्णविसटेति अनेककलापताय चुण्णविचुण्णभावेन विसटे। आदि पाकटो होति सतिया 
जाणस्स च वसेन कतपुब्बाभिसङ्घारस्स पवत्तत्ता। तादिसेन भवितब्बन्ति चतुत्थपुग्गलसदिसेन भवितब्बं, पगेव सतिं जाणञ्च पच्चुपट्टपेत्वा तीसुपि ठानेसु आणसम्पयुत्तमेव चित्तं पवत्तेतब्बन्ति 
अधिप्पायो। 


एवन्ति वृत्तप्पकारेन सब्बकायप्पटिसंवेदनवसेनेव। घटतीति उस्सहति। वायमतीति वायामं करोति, मनसिकारं पवत्तेतीति अत्यो । तथाभूतस्साति आनापानस्सति भावेन्तस्स। संवरोति सति 
वीरियम्पि वा। ताय सतियाति या सा आनापाने आरब्भ पवत्ता सति, ताय। तेन मनसिकारेनाति यो सो तत्थ सतिपुब्बङ्गमो भावनामनसिकारो, तेन सद्धिन्ति अधिप्पायो। आसेबतीति “तिस्सो 
सिक्खायो ति वृत्ते अधिकुसलधम्मे आसेवति। तदासेवनञ्हेत्थ सिक्खनन्ति अधिप्पेतं। पुरिमनयेति पुरिमस्मिं भावनानये, पठमवत्थुद्रयेति अधिप्पायो। तत्थापि कामं जाणुप्पादनं लब्मतेव 
अस्सासपस्सासानं याथावतो दीघरस्सभावावबोधसब्भावतो, तथापि तं न दुक्करं यथापवत्तानं तेसं गहणमत्तभावतोति तत्थ वत्तमानकालप्पयोगो कतो। इदं पन दुक्करं पुरिसस्स खुरधारायं गमनसदिसं, 
तस्मा सातिसयेनेत्थ पुब्बाभिसङ्कारेन भवितब्बन्ति दीपेतुं अनागतकालप्पयोगो कतोति इममत्थं दस्सेतुं “तत्थ यस्मा”तिआदि वृत्तं। तत्थ जाणुप्पादनादीसूति आदि-सद्देन 
कायसङ्कारपस्सम्भनपीतिपटिसंवेदनादिं सङ्गण्हाति। केचि पनेत्थ “संवरसमादानानं सङ्गहो"ति वदन्ति। 


कायसङ्घारन्ति अस्सासपस्सासं। सो हि चित्तसमुट्डानोपि समानो करजकायपटिबद्धवृत्तिताय तेन सङ्घरीयतीति कायसङ्कारोति वुच्चति। यो पन ““कायसङ्कारो वचीसङ्कारो ति (म० नि० १.१०२) 
एवमागतो कायसङ्कारो चेतनालक्खणो सतिपि द्वारन्तरुप्पत्तियं येभुस्यवृत्तिया तब्बहुलवृत्तिया च कायद्वारेन लक्खितो, सो इध नाधिप्पेतो। पस्सम्भेन्तोतिआदीसु पच्छिमं पच्छिमं पदं पुरिमस्स पुरिमस्स 
अत्थवचनं । तस्मा पस्सम्भनं नाम वूपसमनं, तञ्च तथापयोगे असति उप्पज्जनारहस्स ओळारिकस्स कायसङ्कारस्स पयोगसम्पत्तिया अनुप्पादनन्ति दट्ठब्बं। तत्राति  ओळारिकं कायसङ्कारं पस्सम्भेन्तो"ति 
एत्थ। अपरिग्गहितकालेति कम्मट्ठानस्स अनारद्भकाले, ततो एव कायचित्तानम्पि अपरिग्गहितकाले। “निसीदति पल्लङ्कं आभुजित्वा उजुं कायं पणिधाया"ति हि इमिना कायपरिग्गहो, “परिमुखं सति 
उपट्टपेत्वा”ति इमिना चित्तपरिग्गहो वृत्तो। तेनेवाह -- “कायोपि चित्तम्पि परिग्गहिता होन्ती”ति। कायोति करजकायो। सदरथाति सपरिळाहा । सा च नेसं सदरथता गरुभावेन विय ओळारिकताय 
अविनाभाविनीति आह ““ओळारिका”ति। बलबतराति सबला थूला । सन्ता होन्तीति चित्तं ताव बहिद्धा विक्खेपाभावेन एकग्गं हुत्वा कम्मट्ठानं परिग्गहेत्वा पवत्तमानं सन्तं होति वूपसन्तं, ततो एव 
तंसमुड्ठाना रूपधम्मा लहुमुदुकम्मञ्जभावप्पत्ता, तदनुगुणताय सेसं तिसन्ततिरूपन्ति एवं चित्ते काये च वूपसन्ते पवत्तमाने तन्निस्सिता अस्सासपस्सासा सन्तसभावा अनुक्कमेन सुखुमसुखुमतरसुखुमतमा 
हुत्वा पवत्तन्ति। तेन वृत्तं “यदा पनस्स कायोपी”तिआदि। पस्सम्भेमीति पठमावज्जना। आभुजनं आभोगो, सम्मा अनु अनु आहरणं समन्नाहारो, तस्मिंयेव अत्थे अपरापरं पवत्तआवज्जना तस्सेव 
अत्थस्स मनसिकरणं चित्ते ठपनं मनसिकारो, वीमंसा पच्चवेक्खणा । 


सारद्धेति सदरथे सपरिळाहे । अधिमत्तन्ति बलवं ओळारिकं, लिङ्गविपल्लासेन वृत्तं । कायसङ्कारो हि अधिप्पेतो। “अधिमत्तं हुत्वा पवत्तती"ति किरियाविसेसनं वा एतं। सुखुमन्ति एत्थापि एसेव 
नयो। कायम्हीति एत्थ चित्ते चाति आनेत्वा सम्बन्धितब्बं। 


पठमज्झानतो वुट्ठाय करियमानं दुतियज्झानस्स नानावज्जनं परिकम्मं पठमज्झानं विय दूरसमुस्सारितपटिपक्खन्ति कत्वा तंसमुद्ठानो कायसङ्कारो पठमज्झाने च दुतियज्झानूपचारे च ओळारिकोति 
सदिसो वुत्तो। एस नयो सेसुपचारद्वयेपि। अथ वा दुतियज्झानादीनं अधिगमाय पटिपज्जतो दुक्खापटिपदादिवसेन किलमतो योगिनो कायकिलमथचित्तुपघातादिवसेन वितक्कादिसङ्घोभेन सपरिप्फन्दताय च 
चित्तप्पवत्तिया दुतियज्झानादिउपचारेसु कायसङ्घारस्स ओळारिकता वेदितब्बा। अतिसुखुमोति अञ्जत्थ लब्भमानो कायसङ्घारो चतुत्थज्झाने अतिक्कन्तसुखुमो। सुखुमभावोपिस्स तत्थ नत्थि कुतो 
ओळारिकता अप्पवत्तनतो। तेनाह “अप्पवत्तिमेव पापुणाती”ति। 


लाभिस्स सतो अनुपुब्बसमापत्तिसमापज्जनवेलं एकासनेनेव वा सब्बेसं झानानं पटिलाभं सन्धाय मज्झिमभाणका हेट्टिमहेट्टिमज्झानतो उपरूपरिझानूपचारेपि सुखुमतरं इच्छन्ति। तत्थ हि सोपचारानं 
झानानं उपरूपरि विसेसवन्तता सन्तता च सम्भवेय्य, एकावज्जनूपचारं वा सन्धाय एवं वृत्तं । एवञ्हि हेट्ठा वुत्तवादेन इमस्स वादस्स अविरोधो सिद्धो भिन्नविसयत्ता। सब्बेसंयेवाति उभयेसम्पि। यस्मा ते 
सब्बेपि वुच्चमानेन विधिना पस्सद्धिमिच्छन्तियेव । अपरिग्गहितकाले पवत्तकायसङ्कारो परिग्गहितकाले पटिप्पस्सम्भतीति इदं सदिससन्तानताय वुत्तं । न हि ते एव ओळारिका अस्सासादयो सुखुमा 
होन्ति । पस्सम्भनाकारो पन तेसं हेट्ठा वृत्तोयेव। 


महाभूतपरिग्गहे सुखुमोति चतुधातुमुखेन विपस्सनाभिनिवेसं सन्धाय वृत्तं। सकलरूपपरिग्गहे सुखुमो भावनाय उपरूपरि पणीतभावतो । तेनेवाह “रूपारूपपरिग्गहे सुखुमो”ति। 
लक्खणारम्मणिकविपस्सनायाति कलापसम्मसनमाह । निब्बिदानुपस्सनातो पट्टाय बलबविपस्सना, ततो ओरें दुब्बलविपस्सना। पुब्बे वुत्तनयेनाति “अपरिग्गहितकालेतिआदिना समथनये वुत्तनयेन। 
“अपरिग्गहे पवत्तो कायसङ्घारो महाभूतपरिग्गहे पटिप्पस्सम्भतीतिआदिना विपस्सनानयेपि पटिप्पस्सद्धि योजेतब्बाति वुत्तं होति। 

अस्साति इमस्स “पस्सम्भयं कायसङ्घार "न्ति पदस्स। चोदनासोधनाहीति अनुयोगपरिहारेहि। एवन्ति इदानि वुच्चमानाकारेन। कथन्ति यं इदं “पस्सम्भयं...पे०... सिक्खती ति वुत्तं, तं कथं केन 
पकारेन कायसङ्घारस्स पस्सम्भनं योगिनो च सिक्खनं होतीति कथेतुकामताय पुच्छित्वा कायसङ्कारे सरूपतो ओळारिकसुखुमतो वूपसमतो अनुयोगपरिहारतो च दस्सेतुं “कतमे कायसङ्कारा”तिआदि 
आरद्धं । तत्थ कायिकाति रूपकाये भवा। कायप्पटिबद्धाति कायसन्निस्सिता। काये सति होन्ति, असति न होन्ति, ततो एव ते अकायसमुट्टानापि कायेन सङ्घरीयन्तीति कायसङ्कारा। पस्सम्भेन्तोति 
ओळारिकोळारिकं पस्सम्भेन्तो। 


सेसपदद्वयं तस्सेव वेवचनं। ओळारिकञ्हि कायसङ्घारं अवृपसन्तसभावं सन्निसीदापेन्तो “पस्सम्भेन्तो”ति वुच्चति, अनुप्पादनिरोधं पापेन्तो “निरोधेन्तो” ति, सुदु सन्तसभावं नयन्तो 
““वूपसमेन्तो"ति। 


यथारूपेहीति यादिसेहि। कायसङ्घारेहीति ओळारिकेहि कायसङ्घारेहि । आनमनाति अभिमुखेन कायस्स नमना । बिनमनाति विसुं विसुं पस्सतो नमना । सन्नमनाति सब्बतो, सुटु वा नमना। 
पणमनाति पच्छतो नमना । इञ्जनादीनि आनमनादीनं वेवचनानि, अधिमत्तानि वा अभिमुखचलनादीनि आनमनादयो, मन्दानि इञ्जनादयो। पस्सम्भयं कायसङ्कारन्ति तथारूपं आनमनादीनं कारणभूतं 
ओळारिकं कायसङ्कारं पटिप्पस्सम्भेन्तो । तस्मिन्हि पस्सम्भिते आनमनादयोपि पस्सम्भिता एव होन्ति। 


सन्तं सुखुमन्ति यथारूपेहि कायसङ्कारेहि कायस्स अपरिप्फन्दनहेतूहि आनमनादयो न होन्ति, तथारूपं दरथाभावतो सन्तं, अनोळारिकताय सुखुमं । पस्सम्भयं कायसङ्कारन्ति सामञ्जतो एकं कत्वा 
वदति। अथ वा पुब्बे ओळारिकोळारिकं कायसङ्कारं पटिप्पस्सम्भेन्तो अनुक्कमेन कायस्स अपरिप्फन्दनहेतुभूते सुखुमसुखुमतरे उप्पादेत्वा तेपि पटिप्पस्सम्भेत्वा परमसुखुमताय कोटिप्पत्तं यं कायसङ्कारं 
पटिप्पस्सम्भेति, तं सन्धाय वुत्तं “सन्तं सुखुमं पस्सम्भयं कायसङ्कार 'न्ति। 


इतीतिआदि चोदकवचनं। तत्थ इतीति पकारत्थे निपातो, किराति अरुचिसूचने, एवञ्चेति अत्यो। अयज्हेत्थ अधिप्पायो “वुत्तप्पकारेन यदि अतिसुखुमम्पि कायसङ्कारं पस्सम्भेती”ति। एवं सन्तेति 
एवं सति तया वृत्ताकारे लब्भमाने। वातूपलद्धियाति वातस्स उपलद्भिया । च-सद्दो समुच्चयत्थो, अस्सासादिवातारम्मणस्स चित्तस्स पभावना उप्पादना पवत्तना न होति, ते च तेन पस्सम्भेतब्बाति 
अधिप्पायो। अस्सासपस्सासानञ्च पभावनाति ओळारिके अस्सासपस्सासे भावनाय पटिप्पस्सम्भेत्चा सुखुमानं तेसं पभावना च न होति उभयेसं तेसं तेन पटिप्पस्सम्भेतब्बतो। आनापानस्सतियाति 
आनापानारम्मणाय सतिया च पवत्तनं न होति आनापानानं अभावतो। ततो एव तंसम्ययुत्तस्स आनापानस्सतिसमाधिस्स च पभावना उप्पादनापि न होति। न हि कदाचि आरम्मणेन विना सारम्मणा धम्मा 
सम्भवन्ति। न च नं तन्ति एत्थ नन्ति निपातमत्तं। तं वृत्तविधानं समापत्ति पण्डिता पञ्जवन्तो न चेव समापज्जन्तिपि ततो न वुट्टहन्तिपीति योजना । एवं चोदको सब्बेन सब्बं अभावूपनयनं पस्सम्भनन्ति 
अधिप्पायेन चोदेति। 


पुन इति किरातिआदि यथावृत्ताय चोदनाय विस्सज्जना। तत्थ किराति यदीति एतस्स अत्थे निपातो। इति किर सिक्खति, मया वृत्ताकारेन यदि सिक्खतीति अत्थो। एवं सन्तेति एवं पस्सम्भने सति। 
पभावना होतीति यदिपि ओळारिका कायसङ्घारा पटिप्पस्सम्भन्ति, सुखुमा पन अत्थेवाति अनुक्कमेन परमसुखुमभावप्पत्तस्स वसेन निमित्तुप्पत्तिया आनापानस्सतिया आनापानस्सतिसमाधिस्स च 
पभावना इज्झतेवाति अधिप्पायो। 


यथा कथं वियाति यथावुत्तविधानं तं कथं विय दट्ठब्बं, अत्थि किञ्चि तदत्थसम्पटिपादने ओपम्मन्ति अधिप्पायो। इदानि ओपम्मं दस्सेतुं “सेय्यथापी'”तिआदि वुत्तं । तत्थ सेव्यथापीति ओपम्मत्थे 
निपातो। कंसेति कंसभाजने । निमित्तन्ति निमित्तस्स, तेसं सद्दान॑ पवत्ताकारस्साति अत्थो। सामिअत्थे हि इदं उपयोगवचनं । सुग्गहितत्ताति सुदु गहितत्ता। सुमनसिकतत्ताति सुहु चित्ते ठपितत्ता। 
सूपधारितत्ताति सम्मदेव उपधारितत्ता सल्लक्खितत्ता। सुखुमका सद्दाति अनुरवे आह, ये अप्पका। अप्पत्थो हि अयं क-सद्दो। सुखुमसददनिमित्तारम्मणतापीति सुखुमो सद्दोव निमित्तं सुखुमसददनिमित्तं, 
तदारम्मणतायपीति वुत्तं होति। कामं तदा सुखुमापि सद्दा निरुद्धा, सहनिमित्तस्स पन सुग्गहितत्ता सुखुमतरसहनिमित्तारम्मणभावेनपि चित्तं पवत्तति। आदितो पट्ठाय हि तस्स तस्स निरुद्धस्स सहस्स निमित्तं 
अविक्खित्तेन चित्तेन उपधारेन्तस्स अनुक्कमेन परियोसाने अतिसुखुमसहनिमित्तम्पि आरम्मणं कत्वा चित्तं पवत्ततेव। चित्तं न विक्खेपं गच्छति तस्मिं यथाउपड्डिते निमित्ते समाधानसब्मावतो। 


एवं सन्तेतिआदि वुत्तस्सेवत्थस्स निगमनवसेन वुत्तं । तत्थ यस्स सुत्तपदस्स सद्भि चोदनासोधनाहि अत्थो वृत्तो, तं उद्धरित्वा कायानुपस्सनासतिपट्ठानानि विभागतो दस्सेतुं “ पस्सम्भय'न्तिआदि 
बुत्तं। तत्थ पस्सम्भयं कायसङ्कारन्ति वुत्तअस्सासपस्सासा कायोति योजना वेदितब्बा। अथ वा पस्सम्भयं कायसङ्कारन्ति एत्थ अस्सासपस्सासा कायोति एवमत्थो दट्ठब्बो | महासतिपट्ठानसुत्ते (दी० नि० 
२.३७२ आदयो; म० नि० १.१०५ आदयो) कायानुपस्सनं कथेन्तेन पठमचतुक्कस्सेव वुत्तत्ता, आनापानस्सतिसुत्तेपि “यस्मिं समये, भिकखवे, भिक्खु दीघं वा अस्ससन्तो दीघं अस्ससामीति पजानाति... 
पे०... पस्सम्भयं कायसङ्कारं पस्ससिस्सामीति सिकखति। काये कायानुपस्सी, भिक्खवे, तस्मिं समये भिक्खु विहरती ति (म० नि० २.१४९) वृत्तत्ता च “कायानुपस्सनावसेन वुत्तस्स पठमचतुक्कस्सा”ति 
वुत्तं। 

आदिकम्मिकस्स कम्मट्ठानवसेनाति समथकम्मट्ठानं सन्धाय वुत्तं, विपस्सनाकम्मट्ठानं पन इतरचतुक्केसुपि लब्भतेव । एत्थाति पठमचतुक्के । सह पटिसम्भिदाहीति निदस्सनमत्तमेतं, पुञ्जवन्तानं 
पन उपनिस्सयसम्पन्नानं अभिञ्ञापि सिज्झतियेव । चतुब्बिधन्ति पातिमोक्खसंवरादिवसेन चतुब्बिधं । अनापज्जनन्ति सत्तन्नं आपत्तिक्खन्धानं अञ्जतरस्स अनापज्जनं। आपन्नवुट्ठानन्ति 
आपन्नसप्पटिकम्मापत्तितो यथाधम्मं पटिकम्मकरणेन बुद्दानं, देसनागामिनितो देसनाय, वुद्ठानगामिनितो परिवासादिविनयकम्मकरणेन वुट्ठानन्ति वुत्तं होति। देसनायपि हि आपन्नापत्तितो बुद्ठानं होतीति 
सापि बुद्ठानेनेव सङ्गहिता। किलेसेहि च अप्पटिपीळनन्ति कोधो उपनाहो मक्खो पलासो इस्सा मच्छरियं माया साठेय्यं थम्भो सारम्भो मानो अतिमानो मदो पमादोति एवमादीहि पापधम्मेहि अप्पटिपीळनं, 
तेसं अनुप्पादनन्ति वुत्तं होति। 


यमिदं आभिसमाचारिकसीलं वुच्चतीति सम्बन्धो । द्वेअसीति खन्धकवत्तानि चुइदसविधं महावत्तन्ति एत्थ महावत्तं नाम वत्तक्खन्धके वृत्तानि आगन्तुकवत्तं 
आवासिकगमिक अनुमोदनभत्तग्गपिण्डचारिकआरञ्जिकसेनासनजन्ताघरवच्चकुटिउपज्झायसद्भिविहारिकआचरियअन्तेवासिकवत्तन्ति चुद्दस वत्तानि। ततो अञ्ञजानि पन कदाचि 
तज्जनीयकम्मकतादिकालेयेव चरितब्बानि द्वासीति खन्धकवत्तानि, न सब्बासु अवत्थासु चरितब्बानि, तस्मा महावत्तेसु अगणितानि। तत्थ “पारिवासिकानं भिक्खूनं वत्तं पञ्जपेस्सामी”ति आरभित्वा “न 
उपसम्पादेतन्बं...पे०... न छमायं चङ्कमन्ते चङ्कमे चङ्कमितब्ब' न्ति (चूळव° ७६) वुत्तवत्तानि छसङट्टि, ततो परं “न, भिक्खवे, पारिवासिकेन भिकखुना पारिवासिकवुडतरेन भिक्खुना सद्ध 
मूलायपटिकस्सनारहेन, मानत्तारहेन, मानत्तचारिकेन, अन्भानारहेन भिकखुना सद्धि एकच्छन्ने आवासे वत्थब्ब”न्तिआदिना (चूळव० ८२) वृत्तानि पकतत्ते चरितब्बेहि अनञ्जत्ता विसुं तानि अगणेत्वा 
पारिवासिकवुडतरादीसु पुग्गलन्तरेसु चरितब्बत्ता तेसं बसेन सम्पिण्डेत्वा एकेकं कत्वा गणितानि पञ्चाति एकसत्तति वत्तानि, उकखेपनीयकम्मकतवत्तेसु वत्तपञ्जापनवसेन वृत्तं “न पकतत्तस्स भिक्खुनो 
अभिवादनं...पे०... नहाने पिट्टिपरिकम्मं सादितब्ब न्ति (चूळव° ५१) इदं अभिवादनादीनं असादियनं एकं, “न पकतत्तो भिक्खु सीलविपत्तिया अनुद्धंसेतब्बो'तिआदीनि (चूळव° ५१) च दसाति एवमेतानि 
द्वासीति। एतेस्वेव पन कानिचि तज्जनीयकम्मादिवत्तानि कानिचि पारिवासिकादिवत्तानीति अग्गहितग्गहणेन द्वासीति एव। अञ्जत्थ पन अट्ठकथापदेसे अप्पकं ऊनमधिकं वा गणनूपगं न होतीति असीति 
खन्धकवत्तानीति वुच्चति। आभिसमाचारिकसीलन्ति एत्य अभिसमाचारोति उत्तमसमाचारो, अभिसमाचारोव आभिसमाचारिकं, अभिसमाचारं वा आरब्भ पञ्जत्तं आभिसमाचारिकं, तदेव सीलन्ति 
आभिसमाचारिकसीलं । खन्धकवत्तपरियापन्नस्स सीलस्सेतं अधिवचनं। अहं सीलं रक्खामि, कि आभिसमाचारिकेनातिआदीसु सीलन्ति उभतोविभङ्गपरियापन्नमेव गहेतब्बं खन्धकवत्तपरियापन्नस्स 
आभिसमाचारिकग्गहणेन गहितत्ता। परिपूरेति परिपुण्णे, परिपूरितेति वा अत्थो। 


तोति यथावृत्तसीलविसोधनतो परं। आवासोति आवासपलिबोधो। कुलन्तिआदीसुपि एसेव नयो। तत्थ (विसुद्धि० १.४१) आवासोति एकोपि ओवरको वुच्चति एकम्पि परिवेणं सकलोपि 
सङ्घारामो। स्वायं न सब्बस्सेव पलिबोधो होति, यो पनेत्थ नवकम्मादिउस्सुक्क वा आपज्जति, बहुभण्डसन्निचयो वा होति, येन केनचि वा कारणेन अपेक्खवा पटिबद्धचित्तो, तस्सेव पलिबोधो होति, न 
इतरस्स। 


कुलन्ति जातिकुलं वा उपट्ठाककुलं वा। एकच्चस्स हि उपट्ठाककुलम्पि “सुखिते सुखितो"तिआदिना नयेन संसट्टस्स विहरतो पलिबोधो होति, सो कुलमानुसकेहि विना धम्मस्सवनाय 

सामन्तविहारम्पि न गच्छति। एकच्चस्स मातापितरोपि पलिबोधा न होन्ति कोरण्डकविहारवासित्थेरस्स भागिनेस्यदहरभिकखुनो विय। 


लाभोति चत्तारो पच्चया। ते कथं पलिबोधा होन्ति? पुञ्जवन्तस्स हि भिक्खुनो गतगतड्टाने मनुस्सा महापरिवारे पच्चये देन्ति, सो तेसं अनुमोदेन्तो धम्मं देसेन्तो समणधम्मं कातुं ओकासं न लभति, 
अरुणुग्गमनतो याव पठमयामो, ताव मनुस्ससंसग्गो न उपच्छिज्जति, पुन बलवपच्चूसेयेव बाहुल्लिकपिण्डपातिका आगन्त्वा “भन्ते, असुको उपट्ठाको उपासको उपासिका अमच्चो अमच्चधीता तुम्हाकं 
दस्सनकामा'ति वदन्ति, सो “गण्हावुसो पत्तचीवर'न्ति गमनसज्जोव होति निच्चब्यावटो, तस्सेव ते पच्चया पलिबोधा होन्ति । तेन गणं पहाय यत्थ नं न जानन्ति, तत्थ एककेन चरितब्बं। एवं सो 
पलिबोधो उपच्छिज्जति। 


गणोति सुत्तन्तिकगणो वा आभिधम्मिकगणो वा। यो तस्स उद्देसं वा परिपुच्छं वा देन्तो समणधम्मस्स ओकासं न लभति, तस्स गणो पलिबोधो होति। तेन सो एवं उपच्छिन्दितब्बो - सचे तेसं 
भिक्खूनं बहु कतं होति, अप्पं अवसिट्ईड, तं निट्टुपेत्वा अरञ्ञं पविसितब्बं। सचे अप्पं कतं, बहु अवसिट्ठं, योजनतो परं अगन्त्चा अन्तोयोजनपरिच्छेदे अञ्जं गणवाचकं उपसङ्कमित्वा “इमे आयस्मा 
उद्देसादीहि सङ्गण्हतू"ति वत्तब्बं । एवम्पि अलभमानेन “मस्हं, आवुसो, एकं किच्चं अत्थि, तुम्हे यथाफासुकट्टानानि गच्छथा^ति गणं पहाय अत्तनो कम्मं कातब्बं । 


कम्मेनाति कम्मपलिबोधेन । “कम्मञ्च पञ्चम''न्तिपि पाठो। तत्थ कम्मन्ति नवकम्मं। तं करोन्तेन वड्डकीआदीहि लद्धालद्धं जानितब्बं, कताकते उस्सुक्कं आपज्जितब्बन्ति सब्बथापि पलिबोधो 
होति। सोपि एवं उपच्छिन्दितब्नो - सचे अप्पं अवसिट्ठ होति, निट्ठपेतब्बं। सचे बहु, सङ्गिकं चे, नवकम्मं सङ्घस्स वा भारहारकभिक्खूनं वा निय्यातेतब्बं । अत्तनो सन्तकं चे, अत्तनो भारहारकानं 
निय्यातेतब्बं । तादिसं अलभन्तेन सङ्घ स्स परिच्चजित्वा गन्तब्बं। 


अद्धानन्ति मग्गगमनं। यस्स हि कत्थचि पब्बज्जापेक्खो वा होति, पच्चयजातं वा किञ्चि लद्धब्बं होति। सचे तं अलभन्तो न सक्कोति अधिवासेतुं, अरञ्ञं पविसित्वा समणधम्मं करोन्तस्सपि 
गमिकचित्तं नाम दुप्पटिविनोदयं होति, तस्मा गन्त्वा तं किच्चं तीरेत्वाव समणधम्मे उस्सुक्कं कातब्बं । 


जातीति विहारे आचरियुपज्झायसद्भिविहारिकअन्तेवासिकसमानुपज्झायकसमानाचरियका, घरे माता पिता भाताति एवमादिका। ते गिलाना इमस्स पलिबोधा होन्ति । तस्मा सो पलिबोधो ते 
उपडहित्वा तेसं पाकतिककरणेन उपच्छिन्दितब्नो। तत्थ उपज्झायो ताव गिलानो सचे लहुं न वुट्ठाति, यावजीवं पटिजग्गितब्बो, तथा पब्बज्जाचरियो उपसम्पदाचरियो सद्धिविहारिको 
उपसम्पादितपब्बाजितअन्तेवासिकसमानुपज्झायका च । निस्सयाचरियउद्देसाचरियनिस्सयन्तेवासिकउद्देसन्तेबासिकसमानाचरियका पन याव निस्सयउद्देसा अनुपच्छिन्ना, ताव पटिजग्गितब्बा । पहोन्तेन 
ततो उद्धम्पि पटिजग्गितब्बा एव। मातापितूसु उपज्झाये विय पटिजग्गितब्बं । सचेपि हि ते रज्जे ठिता होन्ति, पुत्ततो च उपट्ठानं पच्चासीसन्ति, कातब्बमेव। अथ तेसं भेसज्जं नत्थि, अत्तनो सन्तकं दातब्बं। 
असति, भिक्खाचरियाय परियेसित्वापि दातब्बमेव। भातुभगिनीनं पन तेसं सन्तकमेव योजेत्वा दातब्बं । सचे नत्थि, अत्तनो सन्तकं तावकालिकं दत्वा पच्छा लभन्तेन गण्हितब्बं, अलभन्तेन न चोदेतब्बा। 
अञ्जातकस्स भगिनिया सामिकस्स भेसज्जं नेव कातुं, न दातुं वट्टति, “तुय्हं सामिकस्स देही”ति वत्वा पन भगिनिया दातब्बं । भातु जायायपि एसेव नयो, तेसं पन पुत्ता इमस्स जातकायेवाति तेसं कातुं 
बड्टति। 


आबाधोति यो कोचि रोगो। सो बाधयमानो पलिबोधो होति, तस्मा भेसज्जकरणेन उपच्छिन्दितब्बो। सचे पन कतिपाहं भेसज्जं करोन्तस्सपि न वूपसम्मति, “नाहं तुय्हं दासो, न भतको, तंयेवम्हि 
पोसेन्तो अनमतग्गे संसारवट्टे दुकखप्पत्तो "ति अत्तभावं गरहित्वा समणधम्मो कातब्बो। 


गन्थोति परियत्तिपरिहरणं । तं सज्झायादीहि निच्चब्यावटस्सेव पलिबोधो होति, न इतरस्स। 


इद्धियाति इद्भिपलिबोधेन। “इद्धीति ते दसा” तिपि पाठो। तत्थ इद्धीति पोथुज्जनिका इद्धि । सा हि उत्तानसेय्यकदारको विय तरुणसस्सं विय च दुप्परिहारा होति, अप्पमत्तकेन च भिज्जति। सा पन 
विपस्सनाय पलिबोधो होति, न समाधिस्स समाधि पत्वा पत्तब्बतो, तस्मा विपस्सनात्यिकेन इद्भिपलिबोधो उपच्छिन्दितब्बो, इतरेन अवसेसाति। कम्मट्ठानभावनं परिबुन्धेति उपरोधेति पवत्तितुं न देतीति 
पलिबोधो, र-कारस्स ल-कारं कत्वा वुत्तो, परिपन्थोति अत्थो। उपच्छिन्दितब्बोति समापनेन सङ्गहणेन उपरुन्धितब्नो, अपलिबोधो कातब्जोति अत्थो। 


कम्मट्ठाने नियृत्तो कम्मट्ठानिको, भावनमनुयुञ्जन्तो। तेन कम्मट्ठानिकेन। परिच्छिन्दित्वाति “इमस्मिं विहारे सब्बेपि भिक्खू ति एवं परिच्छिन्दित्वा। सहवासीनन्ति सहवासीनं भिकखूनं । मुदुचित्ततं 
जनेतीति अत्तनि मुदुचित्ततं उप्पादेति। अयञ्च सहवासीनं चित्तमहवजननादिअत्थो “मनुस्सानं पियो होती'तिआदिनयप्पवत्तेन मेत्तानिसंससुत्तेन (अ० नि० ८.१) दीपेतब्बो। 


अनोलीनवुत्तिको होतीति सम्मापटिपत्तियं ओलीनवुत्तिको हीनवीरियो न होति, आरद्धवीरियो होतीति अत्थो। दिब्बेसुपि आरम्मणेसु, पगेव इतरेसृति अधिप्पायो। सब्बत्थाति सब्बस्मिं 
समणकरणीये, सब्बस्मिं वा कम्मट्ठानानुयोगे । अत्थयितब्बन्ति पुब्बासेवनवसेन अत्थयितब्बं । योगस्स भावनाय अनुयुञ्जनं योगानुयोगो, तदेव करणीयट्ठेन कम्मं, तस्स योगानुयोगकम्मस्स। पदट्ठानत्ताति 
निप्फत्तिेतुत्ता। 


ओदातकसिणे आलोककसिणं, कसिणुग्घाटिमाकासकसिणे परिच्छिन्नाकासकसिणञ्च अन्तोगधं कत्वा पाळियं पथवीकसिणादीनं रूपज्झानारम्मणानं अइन्नंयेव कसिणानं सरूपतो वुत्तत्ता 
आकासकसिणं आलोककसिणञ्च वज्जेत्वा “अट्ठतिंसारम्मणेसू”ति पाळियं आगतनयेनेव वृत्तं । अद्टकथानयेन पन आकासकसिणे आलोककसिणे च विसुं गहिते चत्तालीसंयेव कम्मट्ठानानि। तत्रिमानि 
चत्तालीस कम्मट्ठानानि - दस कसिणा, दस असुभा, दस अनुस्सतियो, चत्तारो ब्रह्मविहारा, चत्तारो आरुप्पा, एका सञ्ञा, एकं ववत्थानन्ति। तत्थ पथबीकसिणं आपोकसिणं तेजोकसिणं वायोकसिणं 
नीलकसिणं पीतकसिणं लोहितकसिणं ओदातकसिणं आलोककसिणं परिच्छिन्नाकासकसिणन्ति इमे दस कसिणा। उद्धुमातकं विनीलकं विपुब्बकं विच्छिद्कं विक्खायितकं विक्खित्तकं हतविकिखित्तकं 
लोहितकं पुळवकं अट्टिकन्ति इमे दस असुभा। बुद्धानुस्सति धम्म सङ्घ सील चाग देवतानुस्सति मरणस्सति कायगतासति आनापानस्सति उपसमानुस्सतीति इमा दस अनुस्सतियो । मेत्ता करुणा मुदिता 
उपेक्खाति इमे चत्तारो ब्रह्मविहारा। आकासानञ्चायतनं विञ्ञाणञ्चायतनं आकिञ्चञ्ञायतनं नेवसञ्जानासञ्ञजायतनन्ति इमे चत्तारो आरुष्पा। आहारे पटिकूलसञ्ञा एका सञ्ञा। चतुधातुववत्थानं 
एकं ववत्थानन्ति। 


यं यस्स चरितानुकूलन्ति एत्थ रागचरितस्स ताव दस असुभा कायगतासतीति एकादस कम्मट्ठानानि अनुकूलानि, दोसचरितस्स चत्तारो ब्रह्मविहारा चत्तारि वण्णकसिणानीति अट्ट, मोहचरितस्स च 
वितक्कचरितस्स च एकं आनापानस्सतिकम्मड्टानमेव, सद्भाचरितस्स पुरिमा छ अनुस्सतियो, बुद्धिचरितस्स मरणस्सति उपसमानुस्सति चतुधातुववत्थानं आहारे पटिकूलसञ्ञाति चत्तारि, सेसकसिणानि 
चत्तारो च आरुप्पा सब्बचरितानं अनुकूलानि। कसिणेसु च यं किञ्चि परित्तं वितक्कचरितस्स, अप्पमाणं मोहचरितस्स अनुकूलन्ति वेदितब्बं । यथावुत्तेनेब नयेनाति “योगानुयोगकम्मस्स पदद्ठानत्ता“ति 
इममत्थं अतिदिसति। 


यं कम्मट्ठानं गहेतुकामो होति, तस्सेव वसेन चतुक्कपञ्चकज्झानानि निन्बत्तेत्वा झानपदड्टानं विपस्सनं बड्टेत्वा आसवक्खयप्पत्तस्स खीणासवस्स सन्तिके गहेतब्बन्ति आह - “इमिनाव 
कम्मट्ठानेन...पे०... उग्गहेतब्ब 'न्ति। अरहन्तादयो हीतिआदि एकच्चखीणासवतो बहुस्सुतोव कम्मड्ठानदाने सेय्योति दस्सनत्थं आरद्धं । महाहत्थिपथं नीहरन्तो वियाति कम्मट्ठानपथविं महाहत्थिपथं 
कत्वा दस्सेन्तो विय । सप्पायासप्पायं परिच्छिन्दित्वाति यस्स कम्मट्ठानं आचिक्खति, तस्स उपकारानुपकारं युत्तिमग्गनेन परिच्छिन्दित्वा। 


इदानि कम्मट्ठानदायकस्स सन्तिकं गच्छन्तेन धोतमक्खितेहि पादेहि उपाहना आरुहित्वा छत्तं गहेत्वा तेलनाळिमधुफाणितादीनि गाहापेत्वा अन्तेवासिकपरिवुतेन न गन्तब्बं, गमिकवत्तं पन पूरेत्वा 
अत्तनो पत्तचीवरं सयमेव गहेत्वा अन्तरामग्गे यं यं विहारं पविसति, सब्बत्थ पविट्टकाले आगन्तुकवत्तं, निक्खमनकाले गमिकवत्तन्ति यथारहं तं तं वत्तं पूरेन्तेन सल्लहुकपरिक्खारेन परमसल्लेखवृत्तिना 
हुत्वा गन्तब्बन्ति इममत्थं सङ्किपित्वा दस्सेन्तो “सल्लहुकवुत्तिना विनयाचारसम्पन्नेना ति आह । एवं पन गन्त्चा तं विहारं पविसन्तेन अन्तरायेव दन्तकट्टं कप्पियं कारापेत्वा गहेत्वा पविसितब्बं, न च 
मुह्तं विस्समित्वा पादधोवनमक्खनादीनि कत्वा आचरियस्स सन्तिकं गमिस्सामीति अज्जं परिवेणं पविसितब्बं। कस्मा? सचे हिस्स तत्र आचरियस्स विसभागा भिकखू भवेय्युं, तं ते आगमनकारणं 

पुच्छित्वा आचरियस्स अवण्णं पकासेत्वा “नट्टोसि, सचे तस्स सन्तिकं आगतो”ति विप्पटिसारं उप्पादेय्युं, येन ततोव पटिनिवत्तेय्य, तस्मा आचरियस्स वसनद्ठानं पुच्छित्वा उजुकं तत्थेव गन्तब्बं। 
वुत्तप्पकारमाचरियन्ति - 


“पियो गरु भावनीयो, वत्ता च वचनक्खमो। 
गम्भीरञ्च कथं कत्ता, नो चट्ठाने नियोजको"ति॥ (अ० नि० ७.३७; नेत्ति० ११३) - 


एवमादिना वुत्तप्पकारं सद्भादिगुणसमन्नागतं एकन्तहितेसिं बुड्डिपक्खे ठितं कल्याणमित्तं आचरियं। वत्तपटिपत्तिया आराधितचित्तस्साति एत्थ सचे आचरियो दहरतरो होति, पत्तचीवरपटिग्गहणादीनि न 
सादितब्बानि। सचे वुड़तरो, गन्त्वा आचरियं बन्दित्वा ठातब्बं। “निक्खिपावुसो, पत्तचीवर' न्ति वृत्तेन निक्खिपितब्बं। “पानीयं पिवा''ति वुत्तेन सचे इच्छति, पातब्बं। “पादे धोवा”ति वुत्तेन न ताव 
धोवितब्बा। सचे हि आचरियेन आभतमुदकं भवेय्य, न सारुप्पं सिया। “धोवावुसो, न मया आभतं, अञ्जेहि आभत' न्ति वृत्तेन पन यत्थ आचरियो न पस्सति, एवरूपे पटिच्छन्ने वा ओकासे 
अब्भोकासविहारस्सपि वा एकमन्ते निसीदित्वा पादा धोवितब्बा। सचे आचरियो तेलनाळिं आहरति, उइहित्वा उभोहि हत्थेहि सक्कच्चं गहेतब्बा। सचे हि न गण्हेय्य, “अयं भिक्खु इतो एव पट्टाय सम्भोगं 
कोपेतीति आचरियस्स अञ्जथत्तं भवेय्य। गहेत्वा पन न आदितोव पादा मकखेतब्बा। सचे हि तं आचरियस्स गत्तब्भञ्जनतेलं भवेस्य, न सारुप्पं सिया, तस्मा पठमं सीसं मकखेत्वा खन्धादीनि 
मक्खेतब्बानि। “सब्बपारिहारियतेलमिदं, आवुसो, पादेपि मक्खेही'ति वुत्तेन पन पादे मक्खेत्वा “इमं तेलनाळि ठपेमि, भन्ते "ति वत्वा आचरिये गण्हन्ते दातब्बा। 


गतदिवसतो पट्टाय “कम्मट्ठानं मे, भन्ते, कथेथ'इच्चेवं न वत्तब्बं। दुतियदिवसतो पन पट्टाय सचे आचरियस्स पकतिउपट्ठाको अत्थि, तं याचित्वा वत्तं कातब्बं । सचे याचितोपि न देति, ओकासे 
लद्धेयेव कातब्बं। करोन्तेन च खुहकमज्झिममहन्तानि तीणि दन्तकट्ठानि उपनामेतब्बानि। सीतं उण्हन्ति दुविधं मुखधोवनुदकञ्च न्हानोदकञ्च पटियादेतब्बं । ततो यं आचरियो तीणि दिवसानि परिभुञ्जति, 
तादिसमेव निच्चं उपड्ठापेतब्बं, नियमं अकत्वा यं वा तं वा परिभुञ्जन्तस्स यथालद्धं उपनामेतब्बं । किं बहुना वृत्तेन, यं तं भगवता “अन्तेवासिकेन, भिक्खवे, आचरियम्हि सम्मा वत्तितब्बं । तत्रायं 
सम्मावत्तना - कालस्सेव वुद्ठाय उपाहना ओमुञ्चित्वा एकंसं उत्तरासङ्गं करित्वा दन्तकड्टं दातब्बं, मुखोदकं दातब्बं, आसनं पञ्जपेतब्बं । सचे यागु होति, भाजनं धोवित्वा यागु उपनामेतब्बा/तिआदिकं 
(महाव० ६६) खन्धके वत्तं पञ्जत्तं, तं सब्बम्पि कातब्बं । इति इमिना यथावृत्तेन नयेन पटिपज्जन्तो वत्तपटिपत्तिया चित्तं आराधेतीति दडब्बं। 


पञ्चसन्धिकन्ति पञ्चपब्बं, पञ्चभागन्ति अत्थो। कम्मद्ठानस्स उग्गण्हनन्ति कम्मट्ठानगन्थस्स उग्गण्हनं, तदत्थपरिपुच्छा कम्मट्ठानस्स परिपुच्छना। अथ वा गन्थतो अत्थतो च कम्मट्ठानस्स 
उग्गण्हनं उग्गहो, तत्य संसयपरिपुच्छना परिपुच्छा। कम्मट्ठानस्स उपड्टानन्ति निमित्तुपट्ठानं, एवं भावनमनुयुञ्जन्तस्स “एवमिदं निमित्तं उपट्ठाती ति उपधारणं, तथा कम्मड्ठानप्पना “एवं झानमप्पेतीति। 
कम्मट्टानस्स लक्खणन्ति गणनानुबन्धनाफुसनानं वसेन भावनं उस्सुक्कापेत्वा ठपनाय सम्पत्ति, ततो परम्पि वा सल्लक्खणादिवसेन मत्थकप्पत्तीति कम्मट्ठानसभावस्स सल्लक्खणं। तेनाह - 
“कम्मट्टानसभावुपधारणन्ति वृत्तं होती”ति। 


अत्तनापि न किलमति ओधिसो कम्मट्ठानस्स उग्गण्हनतो, ततो एव आचरियम्पि न विहेठेति धम्माधिकरणम्पि भावनाय मत्थकं पापनतो । तस्माति तंनिमित्तं 
अत्तनोअकिलमनआचरियाविहेठनहेतु । थोकन्ति थोकं थोक । तत्थाति यत्थ आचरियो वसति, तत्थ। सप्पायं होतीति आवाससप्पायादिलाभेन मनसिकारफासुता भावनानुकूलता होति। योजनपरमन्ति 
इमिना गाबुतअड्टयोजनानिपि सङ्गण्हाति। यस्मा पन मन्दपञ्ञो गावुते अड्डयोजने योजनमत्ते वा वसन्तो कम्मट्ठानस्स किस्मिञ्चिदेव ठाने सन्देहे वा सतिसम्मोसे वा जाते कालस्सेव विहारे वत्तं कत्वा 
अन्तरामग्गे पिण्डाय चरित्वा भत्तकिच्चपरियोसानेयेव आचरियस्स वसनड्डानं गन्त्वा तं दिवसं आचरियस्स सन्तिके कम्मट्ठानं सोधेत्वा दुतियदिवसे आचरियं वन्दित्वा निक्खमित्वा अन्तरामग्गे पिण्डाय 
चरित्वा अकिलमन्तोयेव अत्तनो वसनड्टानं आगन्तुं सविखस्सति, तस्मा वुत्तं “मन्दपञ्जो योजनपरमं गन्त्वा”ति। सचे तिवखपञ्ञजो योजनपरमे फासुकट्ठानं न लभति, तेन कम्मट्ठाने सब्बं गण्ठिट्ठानं 
छिन्दित्वा विसुद्धे आवज्जनपटिबद्धं कम्मट्ठानं कत्वा योजनपरमतो दूरम्मि गन्तुं वट्टतीति आह “तिक्खपञ्ञो दूरम्पि गन्त्वाति। 


अट्टारससेनासनदोसविवज्जितन्ति महत्तं, नवत्तं, जिण्णत्तं, पन्थनिस्सितत्तं, सोण्डी, पण्णं, पुप्फं, फलं, पत्थनीयता, नगरसन्निस्सितता, दारुसन्निस्सितता, खेत्तसन्निस्सितता, विसभागानं पुग्गलानं 
अत्थिता, पट्टनसन्निस्सितता, पच्चन्तसन्निस्सितता, रज्जसीमसन्निस्सितता, असप्पायता, कल्याणमित्तानं अलाभोति इमेहि अट्ठारसहि सेनासनदोसेहि विवज्जितं । इमेसञ्हि अड्ठारसन्नं दोसानं अञ्जतरेन 
समन्नागतं सेनासनं भावनाय अननुरूपं । 


कस्मा? महाबिहारे (विसुद्भि० १.५२) ताव बहू नानाछन्दा सन्निपतन्ति, ते अञ्ञमञ्ञं पटिविरुद्धताय वत्तं न करोन्ति, बोधियङ्गणादीनि असम्मड्ठानेव होन्ति, अनुपट्ठापितं पानीयं परिभोजनीयं । तत्रायं 
“गोचरगामे पिण्डाय चरिस्सामी”ति पत्तचीवरमादाय निक्खन्तोपि सचे पस्सति वत्तं अकतं, पानीयघट वा रित्त, अथानेन वत्तं कातब्बं होति, पानीयं उपड्टापेतब्बं, अकरोन्तो वत्तभेदे दुक्कटं आपज्जति। 
करोन्तस्स कालो अतिक्कमति, अतिदिवा पविट्टो निट्टिताय भिक्खाय किञ्चि न लभति । पटिसल्लानगतोपि सामणेरदहरभिकखूनं उच्चासद्देन सङ्घकम्मेहि च विक्खिपति। यत्थ पन सब्बं वत्तं कतमेव होति, 
अवसेसापि च घट्टना नत्थि, एवरूपे महाविहारेपि विहातब्बं। 


नवबिहारे बहु नवकम्मं होति, अकरोन्तं उज्झायन्ति। यत्थ पन भिक्खू एवं वदन्ति “आयस्मा यथासुखं समणधम्मं करोतु, मयं नवकम्मं करिस्सामा "ति, एवरूपे विहातब्बं। 
जिण्णबिहारे पन बहु पटिजग्गितब्बं होति, अन्तमसो अत्तनो सेनासनमत्तम्पि अप्पटिजग्गन्तं उज्झायन्ति, पटिजग्गन्तस्स कम्मट्ठानं परिहायति। 


पन्थनिस्सिते महापथविहारे रत्तिन्दिवं आगन्तुका सन्निपतन्ति। विकाले आगतानं अत्तनो सेनासनं दत्वा रुक्खमूले वा पासाणपिट्ठे वा बसितब्बं होति, पुनदिवसेपि एवमेवाति कम्मट्ठानस्स ओकासो 
न होति। यत्थ पन एवरूपो आगन्तुकसम्बाधो न होति, तत्थ विहातब्बं । 


सोण्डी नाम पासाणपोक्खरणी होति। तत्थ पानीयत्थं महाजनो समोसरति, नगरवासीनं राजकुलूपकत्थेरानं अन्तेवासिका रजनकम्मत्थाय आगच्छन्ति, तेसं भाजनदारुदोणिकादीनि पुच्छन्तानं 
“असुके च असुके च ठाने "ति दस्सेतब्बानि होन्ति। एवं सब्बकालम्पि निच्चब्यावटो होति। 


यत्थ नानाविधं साकपण्णं होति, तत्थस्स कम्मट्ठानं गहेत्वा दिवाविहारं निसिन्नस्सपि सन्तिके साकहारिका गायमाना पण्णं उच्चिनन्तियो विसभागसह्सङ्घट्टनेन कम्मट्ठानन्तरायं करोन्ति । 
यत्थ पन नानाविधा मालागच्छा सुपुप्फिता होन्ति, तत्रापि तादिसोयेव उपहवो। 


यत्थ नानाविधं अम्बजम्बुपनसादिफलं होति, तत्थ फलत्थिका आगन्त्वा याचन्ति, अदेन्तस्स कुज्झन्ति, बलक्कारेन वा गण्हन्ति, सायन्हसमये विहारमज्झे चड्कमन्तेन ते दिस्वा “किं उपासका एवं 
करोथा"ति वुत्ता यथारुचि अक्कोसन्ति, अवासायपिस्स परक्कमन्ति। 


पत्थनीये पन लोकसम्मते दकिखिणगिरिहत्थिकुच्छिचेतियगिरिचित्तलपब्बतसदिसे विहारे विहरन्तं “अयं अरहा" ति सम्भावेत्वा वन्दितुकामा मनुस्सा समन्ता ओसरन्ति, तेनस्स न फासु होति। यस्स 
पन तं सप्पायं होति, तेन दिवा अञ्जत्थ गन्त्वा रत्तिं वसितब्बं । 


नगरसन्निस्सिते विसभागारम्मणानि आपाथमागच्छन्ति, कुम्भदासियोपि घटेहि निघंसन्तियो गच्छन्ति, ओक्कमित्वा मग्गं न देन्ति, इस्सरमनुस्सापि विहारमज्झे साणि परिक्खिपित्वा निसीदन्ति। 


दारुसन्निस्सये पन यत्थ कट्ठानि च दब्बुपकरणरुक्खा च सन्ति, तत्थ कडुहारिका पुब्बे वुत्तसाकपुप्फहारिका विय अफासुकं करोन्ति। विहारे रुक्खा सन्ति, ते “छिन्दित्वा घरानि करिस्सामा”ति 

मनुस्सा आगन्त्चा छिन्दन्ति । सचे सायन्हसमये पधानघरा निक्खमित्चा विहारमज्झे चङ्कमन्तो ते दिस्वा “कि उपासका एवं करोथा"ति वदति, यथारुचि अक्कोसन्ति, अवासायपिस्स परक्कमन्ति। 


यो पन खेत्तसन्निस्सितो होति समन्ता खेत्तेहि परिवारितो, तत्थ मनुस्सा विहारमज्झेयेव खलं कत्वा धञ्ञं मदन्ति, पमुखेसु सयन्ति, अञ्ञम्पि बहुं अफासुं करोन्ति। यत्रपि महासङ्घभोगो होति, 
आरामिककुलानं गावो रुन्धन्ति, उदकवारं पटिसेधेन्ति, मनुस्सा वीहिसीसं गहेत्वा “पस्सथ तुम्हाकं आरामिककुलानं कम्म" न्ति सङ्घस्स दस्सेन्ति। तेन तेन कारणेन राजराजमहामत्तानं घरद्वारं गन्तब्बं 
होति, अयम्पि खेत्तसन्निस्सितेनेव सङ्गहितो। 


यत्थ अञ्ञमञ्ञविसभागा वेरी भिक्खू विहरन्ति, ये कलहं करोन्ता “मा, भन्ते, एवं करोथा “ति वारियमाना “एतस्स पंसुकूलिकस्स आगतकालतो पट्टाय नट्टाम्हा"ति वत्तारो भवन्ति। 
योपि उदकपट्टनं वा थलपट्टन वा सन्निस्सितो होति, तत्थ अभिण्हं नावाहि च सत्थेहि च आगतमनुस्सा “ओकासं देथ, पानीयं देथ, लोणं देथा "ति घट्टयन्ता अफासुं करोन्ति। 
पच्चन्तसन्निस्सिते पन मनुस्सा बुद्धादीसु अप्पसन्ना होन्ति। 


रज्जसीमसन्निस्सिते राजभयं होति। तञ्हि पदेसं एको राजा “न मय्हं वसे वत्तती”ति पहरति, इतरोपि “न मय्हं वसे वत्तती 'ति। तत्रायं भिक्खु कदाचि इमस्स रञ्जो विजिते विचरति, कदाचि एतस्स, 
अथ नं “चरपुरिसो अय'न्ति मञ्जमाना अनयनब्यसनं पापेन्ति। 


असप्पायताति विसभागरूपादिआरम्मणसमोसरणेन वा अमनुस्सपरिग्गहितताय वा असप्पायता। तत्रिदं वत्थु - एको किर थेरो अरञ्जे वसति। अथस्स एका यक्खिनी पण्णसालद्वारे ठत्वा गायि। 
सो निक्खमित्वा द्रारे अट्टासि, सा गन्त्वा चङ्कमनसीसे गायि। थेरो चङ्कमनसीसं अगमासि, सा सतपोरिसे पपाते ठत्वा गायि। थेरो पटिनिवत्ति, अथ नं सा वेगेन गन्त्वा गहेत्वा “मया, भन्ते, न एको, न द्वे 
तुम्हादिसा खादिता”ति आह। 


यत्थ न सक्का होति आचरियं वा आचरियसमं वा उपज्झायं वा उपज्झायसमं वा कल्याणमित्तं लद्धं, तत्थ सो कल्याणमित्तानं अलाभो महादोसोयेव। तस्मा इमेसं अट्ठारसन्नं दोसानं अञ्ञतरेन 
समन्नागतं सेनासनं भावनाय अननुरूपन्ति वेदितव्बं । वुत्तम्पि चेतं अह्ुकथासु - 


““महावासं नवावासं, जरावासञ्च पन्थनिं। 
सोण्डिं पण्णञ्च पुप्फञ्च, फलं पत्थितमेव च॥ 


“नगरं दारुना खेत्तं, विसभागेन पट्टनं। 
पच्चन्तसीमासप्पायं, यत्थ मित्तो न लब्भति॥ 


“अट्टारसेतानि ठानानि, इति विज्ञाय पण्डितो। 
आरका परिवज्जेस्य, मग्गं सप्पटिभयं यथा"ति॥ (विसुद्धि० १.५२) । 


पञ्चसेनासनङ्गसमन्नागतन्ति गामतो नातिदूरनाच्चासन्नतादीहि पञ्चहि सेनासनङ्गेहि समन्नागतं । वृत्तञ्हेतं भगवता - 


“कथञ्च, भिक्खवे, सेनासनं पञ्चङ्गसमन्नागतं होति? इध, भिक्खवे, सेनासनं नातिदूरं होति नाच्चासन्नं गमनागमनसम्पन्नं, दिवा अप्पाकिण्णं रत्ति अप्पसदं अप्पनिग्घोसं, 
अप्पडंसमकसवातातपसरीसपसम्फस्सं, तस्मिं खो पन सेनासने विहरन्तस्स अप्पकसिरेन उप्पज्जन्ति चीवरपिण्डपातसेनासनगिलानपच्चयभेसज्जपरिक्खारा, तस्मिं खो पन सेनासने थेरा भिक्खू 
विहरन्ति बहुस्सुता आगतागमा धम्मधरा विनयधरा मातिकाधरा, ते कालेन कालं उपसङ्कमित्वा परिपुच्छति परिपञ्हति 'इदं, भन्ते, कथं, इमस्स को अत्थोंति। तस्स ते आयस्मन्तो अविवटञ्चेव 
विवरन्ति, अनुत्तानीकतञ्च उत्तानिं करोन्ति, अनेकबिहितेसु च कङ्घाठानियेसु धम्मेसु कङ्कं पटिविनोदेन्ति। एवं खो, भिक्खवे, सेनासनं पञ्चङ्गसमन्नागतं होतीति (अ० नि० १०.११)। 


एत्थ च नातिदूरं नाच्चासन्नं गमनागमनसम्पन्नन्ति एकं अङ्गं, दिवा अप्पाकिण्णं रत्ति अप्पसईं अप्पनिग्घोसन्ति एकं, अप्पडंसमकसवातातपसरीसपसम्फस्सन्ति एकं, तस्मिं खो पन सेनासने 


उपच्छिन्नखुइकपलिबोधेनाति एत्थ पन खुहकपलिबोधे उपच्छिन्दन्तेन दीघानि केसनखलोमानि छिन्दितब्नानि, जिण्णचीवरेसु अग्गळअनुवातपरिभण्डदानादिना दळहीकम्मं वा तन्तुच्छेदादीसु 
तुन्नकम्मं वा कातब्बं, किलिट्ठानि वा रजितब्बानि। सचे पत्ते मलं होति, पत्तो पचितब्बो, मञ्चपीठादीनि सोधेतब्बानि। भत्तसम्मदं पटिविनोदेत्वाति भोजननिमित्तं परिस्समं विनोदेत्वा। आहारे हि आसयं 
पविट्टुमत्ते तस्स आगन्तुकताय येभुय्येन सिया सरीरस्स कोचि परिस्समो, तं वूपसमेत्वा। तस्मिज्हि अवूपसन्ते सरीरखेदेन चित्तं एकग्गतं न लभेस्याति। उग्गहेतब्बतो उग्गहो, सब्बोपि कम्मट्ठानविधि, न पुब्बे 
बुत्तउग्गहमत्तं। आचरियतो उग्गहो आचरियुग्गहो, ततो । एकपदम्पीति एककोड्ठासम्पि। 


अनुबन्धनाति अस्सासपस्सासानं अनुगमनवसेन सतिया निरन्तरं अनुपवत्तना। फुसनाति अस्सासपस्सासे गणेन्तस्स गणनं पटिसंहरित्वा ते सतिया अनुबन्धन्तस्स यथा अप्पना होति, तथा चित्तं 
ठपेन्तस्स च नासिकग्गादिट्ठानस्स नेसं फुसना। यस्मा पन गणनादिवसेन विय फुसनादिवसेन विसुं मनसिकारो नत्थि, फुट्ठफुडड्टानेयेब गणना कातनब्बाति दस्सेतुं इध फुसनागहणन्ति दीपेन्तो ““फुसनाति 
फुडुड्ठान न्ति आह। ठपनाति समाधानं। तञ्हि सम्मदेव आरम्मणे चित्तस्स आधानं ठपनं होति। तथा हि समाधि “चित्तस्स ठिति सण्ठिती ति निह्रिट्ठो। समाधिप्पधाना पन अप्पनाति आह “ठपनाति 
अप्पना”ति। अनिच्चतादीनं संलक्खणतो सल्लक्खणा विपस्सना । पवत्ततो निमित्ततो च विनिवट्टनतो विनिवट्टना मग्गो। सकलसंकिलेसपटिप्पस्सद्भिभावतो सब्बसो सुद्धीति पारिसुद्धि फलं । तेसन्ति 
विवट्नापारिसुद्धीनं । पटिपस्सनाति पति पति दस्सनं पेक्खनं। तेनाह “पच्चवेक्खणा 'ति। 


खण्डन्ति एकं तीणि पञ्चाति एवं गणनाय खण्डनं। ओकासेति गणनाविधिं सन्धायाह, गणनानिस्सितोव न कम्मट्टाननिस्सितो। सिखाण्पत्तं नु खोति इदं चिरतरं गणनाय मनसिकरोन्तस्स वसेन 
बुत्तं। सो हि तथा लद्धं अविकखेपमत्तं निस्साय एवं मञ्जेय्य । अस्सासपस्सासेसु यो उपट्ठाति, तं गहेत्वाति इदं अस्सासपस्सासेसु यस्स एकोव पठमं उपट्ठाति, तं सन्धाय वुत्तं । यस्स पन उभोपि उपट्टुहन्ति, 
तेन उभयम्पि गहेत्वा गणेतब्बं। यो उपट्टातीति इमिना च द्वीसु नासापुटवातेसु यो पाकटतरो उपड्डाति, सो गहेतब्बोति अयम्पि अत्थो दीपितोति दडुब्बं । पबत्तमानं पबत्तमानन्ति आमेडितवचनेन निरन्तरं 
अस्सासपस्सासानं उपलक्खणं दस्सेति। एवन्ति वुत्तप्पकारेन उपलक्खेत्वावाति अत्यो। पठमं एकेकस्मिं उपड्टितिपि उपलकखेत्वाव गणेन्तस्स कमेन उभोपि पाकटा होन्तीति आह - “अस्सासपस्सासा 
पाकटा होन्ती”ति। तेन “उपलक्खेत्वाव गणेतब्ब न्ति इमस्स “तस्सेवं गणयतो...पे०... पाकटा होन्ती”ति इदं कारणवचनं दड्ठब्बं। तत्थ पाकटा होन्तीति गणनावसेन बहिद्धा विक्खेपाभावतो विभूता 
होन्ति। 


पलिघाय परिवत्तनकं यत्थ निक्खिपन्ति, सो पलिघत्थम्भो | तियामरत्तिन्ति अच्चन्तसंयोगे उपयोगवचनं । पुरिमनयेनाति सीघगणनाय, गोपालकगणनायाति अत्थो। एको द्वे तीणि चत्तारि 
पञ्चाति गणनाविधिदस्सनं। तस्मा अट्रातिआदीसुपि एकतो पट्टायेव पच्चेकं अड्डादीनि पापेतब्बानि। “सीघं सीघं गणेतब्बमेवा "ति वत्वा तत्थ कारणं निदस्सनञ्च दस्सेति “गणनापटिबद्धे 
ही”तिआदिना। तत्थ अरीयति तेन नावाति अरित्तं, पाजनदण्डो। अरित्तेन उपत्थम्भनं अरित्तुपत्थम्भनं, तस्स वसेन। 


निप्परियायतो निरन्तरप्पवत्ति नाम ठपनायमेवाति आह “निरन्तरप्पवत्तं विया ति। अन्तो पविसन्तं मनसिकरोन्तो अन्तो चित्तं पवेसेति नाम । बहि चित्तनीहरणेपि एसेव नयो। बातब्भाहतन्ति 

अब्भन्तरगतवातं बहुलं मनसिकरोन्तस्स वातेन तं ठानं अब्भाहतं विय मेदेन पूरितं विय च होति, तथा उपट्ठाति । नीहरतोति फुट्टोकासं मुञ्चित्वा नीहरतो। तथा पन नीहरतो वातस्स 
गतिसमन्वेसनमुखेन नानारम्मणेसु चित्तं विधावतीति आह “पुथुत्तारम्मणे चित्तं विक्खिपती 'ति। 


एतन्ति एतं अस्सासपस्सासजातं । अनुगमनन्ति पवत्तपवत्तानं अस्सासपस्सासानं आरम्मणकरणवसेन सतिया अनु अनु पवत्तनं अनुगच्छनं। तेनेवाह -- “तञ्च खो 
आदिमज्झपरियोसानानुगमनवसेना”ति। नाभि आदि तत्थ पठमं उप्पज्जनतो। पठमुप्पत्तिवसेन हि इध आदिचिन्ता, न उप्पत्तिमत्तवसेन। तथा हि ते नाभितो पट्ठाय याव नासिकग्गा सब्बत्थ उप्पज्जन्तेव। 
यत्थ यत्थ च उप्पज्जन्ति, तत्थ तत्थेव भिज्जन्ति धम्मानं गमनाभावतो। यथापच्चयं पन देसन्तरप्पत्तियं गतिसमञ्ञा। हदयं मज्झन्ति हदयसमीपं तस्स उपरिभागो मज्झं । नासिकग्गं परियोसानन्ति 
नासिकट्टानं तस्स परियोसानं अस्सासपस्सासानं समञ्जाय तदवधिभावतो। तथा हेते चित्तसमुट्ठाना वृत्ता, न च बहिद्धा चित्तसमुट्टानानं सम्भवो अत्थि। तेनाह “ अब्भन्तरपविसनवातस्स नासिकग्गं 
आदी”ति। पविसननिक्खमनपरियायो पन तंसदिसवसेनेव वृत्तोति वेदितब्बो विक्खेपगतन्ति विक्खेपं उपगतं, विविखत्तं असमाहितन्ति अत्थो। सारद्धायाति सदरथभावाय । इञ्जनायाति 
कम्मट्ठानमनसिकारस्स चलनाय। विक्खेपगतेन चित्तेनाति हेतुम्हि करणवचनं, इत्थम्भूतलक्खणे वा । सारद्धाति सदरथा। इञ्जिताति इञ्जनका चलनका, तथा फन्दिता। 


आदिमज्झपरियोसानवसेनातिआदिमज्झपरियोसानानुगमनवसेन न मनसि कातब्नन्ति सम्बन्धो। “अनुबन्धनाय मनसिकरोन्तेन फुसनावसेन ठपनावसेन च मनसि कातब्ब''न्ति येन अधिप्पायेन 
त्तं, तं विवरितुं “गणनानुबन्धनावसेन विया”तिआदिमाह । तत्य विसुं मनसिकारो नत्थीति गणनाय अनुबन्धनाय च विना यथाक्कमं केवलं फुसनावसेन ठपनावसेन च कम्मट्टानमनसिकारो नत्थि। 
ननु फुसनाय विना ठपनाय विय फुसनाय विना गणनायपि मनसिकारो नत्थियेबाति? यदिपि नत्थि, गणना पन यथा कम्मड्डानमनसिकारस्स मूलभावतो पधानभावेन गहेतब्बा, एवं अनुबन्धना ठपनाय ताय 
विना ठपनाय असम्भवतो। तस्मा सतिपि फुसनाय नानन्तरिकभावे गणनानुबन्धना एव मूलभावतो पधानभावेन गहेत्वा इतरासं तदभावं दस्सेन्तो आह - “गणनानुबन्धनावसेन विय हि 
फुसनाठपनावसेन विसं मनसिकारो नत्थी”ति। यदि एवं ता कस्मा उद्देसे विसु गहिताति आह “फुट्टफुटुट्ठानेयेबा”तिआदि। तत्थ फुट्ठ फुडड्डानेयेब गणेन्तोति इमिना गणनाय फुसना अङ्गन्ति दस्सेति। 
तेनाह -- “गणनाय च फुसनाय च मनसि करोती ति । तत्थेवाति फुट्टफुट्टट्ठानेयेव । तेति अस्सासपस्सासे। सतिया अनुबन्धन्तोति गणनाविधिं अनुगन्त्वा सतिया निबन्धन्तो, फुट्डोकासेयेव ते निरन्तरं 
उपधारेन्तोति अत्थो। अप्पनावसेन चित्तं ठपेन्तोति यथा अप्पना होति, एवं यथाउपट्टिते निमित्ते चित्तं ठपेन्तो समादहन्तो। अनुबन्धनाय चातिआदीसु अनुबन्धनाय च फुसनाय च ठपनाय च मनसि 
करोतीति वुच्चतीति योजना । स्वायमत्थोति स्वायं “फुट्ठफुट्डड्ठानेयेव गणेन्तो तत्थेव गणनं पटिसंहरित्चा ते सतिया अनुबन्धन्तो' ति वृत्तो, सो अयमत्थो। या अच्चन्ताय न मिनोति न विनिच्छिनति, सा 
मानस्स समीपेति उपमा यथा गोणो विय गवयोति। 


पङ्गळोति पीठसप्पी। दोलाति पेङ्लोलो। कीळतन्ति कीळन्तानं । मातापुत्तानन्ति अत्तनो भरियाय पुत्तस्स च। उभो कोटियोति आगच्छन्तस्स पुरिमकोटिं, गच्छन्तस्स पच्छिमकोटिन्ति द्वेपि कोटियो। 
मज्झञ्चाति दोलाफलकस्सेव मज्झं । उपनिबन्धनत्थम्भो वियाति उपनिबन्धनत्थम्भो, नासिकग्गं मुखनिमित्तं वा, तस्स मूले समीपे ठत्वा । कथं ठत्वा? सतिया वसेन। सतिञ्हि तत्थ सूपट्टितं करोन्तो 
योगावचरो तत्थ ठितो नाम होति अवयवधम्मेन समुदायस्स अपदिसितब्बतो। निमित्तेति नासिकग्गादिनिमित्ते। सतिया निसिन्नोति सतिवसेन निसीदन्तो। “सतिञ्हि तत्था"तिआदिना ठाने विय वत्तब्बं। 
तत्थाति फुट्टुट्ठाने । तेति नगरस्स अन्तो बहि च गता मनुस्सा तेसं सङ्गहा च हत्थगता। आदितो पभुतीति उपमेय्यत्थदस्सनतो पट्ठाय। 


गाथायं निमित्तन्ति उपनिबन्धननिमित्तं। अनारम्मणमेकचित्तस्साति एकस्स चित्तस्स न आरम्मणं, आरम्मणं न होन्तीति अत्थो। अजानतो च तयो धम्मेति निमित्तं अस्सासो पस्सासोति इमे 
निमित्तादयो तयो धम्मे आरम्मणकरणवसेन अविन्दन्तस्स। च-सद्दो ब्यतिरेके भावनाति आनापानस्सतिसमाधिभावना। नुपलब्भतीति न उपलब्भति न सिज्झतीति अयं चोदनागाथाय अत्थो। दुतिया पन 
परिहारगाथा सुविञ्जेस्याव। 


कथन्ति तासं चोदनापरिहारगाथानं अत्थं विवरितुं कथेतुकम्यतापुच्छा। इमे तयो धम्मातिआदीसु पदयोजनाय सद्धि अयमत्थनिद्देसो _ इमे निमित्तादयो तयो धम्मा एकचित्तस्स कथं आरम्मणं न 
होन्ति, असतिपि आरम्मणभावे न चिमे न च इमे तयो धम्मा अविदिता होन्ति, कथञ्च न होन्ति अविदिता, तेसञ्हि अविदितत्ते चित्तञ्च कथं विक्खेपं न गच्छति, पधानञ्च भावनाय निप्फादकं वीरियञ्च 
कथं पञ्जायति, नीवरणानं विक्खम्भकं सम्मदेव समाधानावहं भावनानुयोगसङ्कातं पयोगञ्च योगी कथं साधेति, उपरूपरि लोकियलोकुत्तरञ्च विसेसं कथमधिगच्छतीति। 


इदानि तमत्थं ककचोपमाय साधेतुं “सेय्यथापी”तिआदि वुत्तं । भूमिभागस्स विसमताय चञ्चले रुक्खे छेदनकिरिया न सुकरा सिया, तथा च सति ककचदन्तगति दुविञ्जेय्याति आह - “समे 
भूमिभागे”ति। ककचेनाति खुद्दकेन खरपत्तेन। तेनाह “पुरिसो”ति। फुटुककचदन्तानन्ति फुट्टफुइ॒ककचदन्तानं वसेन। तेन ककचदन्तेहि फुट्टुफुट्टट्वानेयेव पुरिसस्स सतिया उपड्ठानं दस्सेति। तेनाह -- “न 
आगते वा गते वा ककचदन्ते मनसि करोती”ति। 


ककचस्स आकडनकाले पुरिसाभिमुखं पवत्ता आगता, पेल्लनकाले ततो विगता गताति वुत्ता, न च आगता वा गता वा ककचदन्ता अविदिता होन्ति सब्बत्थ सतिया उपट्वितत्ता छिन्दितब्बट्ठानं 
अफुसित्वा गच्छन्तानं आगच्छन्तानञ्च ककचदन्तानं अभावतो। पधानन्ति रुक्खस्स छेदनवीरियं। पयोगन्ति तस्सेव छेदनकिरियं । उपमायं “विसेसमधिगच्छती"ति पदं पाळियं नत्थि, योजेत्वा पन 
दस्सेतब्बं । तेनेव विसुद्धिमग्गे (विसुद्धि० १.२२७) उपमायम्पि “विसेसमधिगच्छती'ति पदं योजेत्वाव वुत्त तंसंवण्णनायञ्च “विसेसन्ति अनेकभावापादनं, तेन च साधेतब्बं पयोजनविसेस "न्ति अत्थो 
वुत्तो। 


यथा रुक्खोतिआदि उपमासंसन्दनं। उपनिबन्धति आरम्मणे चित्तं एतायाति सति उपनिबन्धना नाम, तस्सा अस्सासपस्सासानं सल्लक्खणस्स निमित्तन्ति उपनिबन्धनानिमित्तं, नासिकग्गं 
मुखनिमित्तं वा। एवमेवन्ति यथा सो पुरिसो ककचेन रुक्खं छिन्दन्तो आगतगते ककचदन्ते अमनसिकरोन्तोपि फुट्टफुडटड्डानेयेव सतिया उपड्डपनेन आगतगते ककचदन्ते जानाति, सुत्तपदञ्च अविरज्झन्तो 
अत्थकिच्चं साधेति, एवमेवं | नासिकग्गे मुखनिमित्तेति दीघनासिको नासिकग्गे, इतरो मुखं असनं निमीयति छादीयति एतेनाति मुखनिमित्तन्ति लद्भनामे उत्तरोड्ठे। 


इदं पधानन्ति येन वीरियारम्भेन आरद्भवीरियस्स योगिनो कायोपि चित्तम्पि कम्मनियं भावनाकम्मक्खमं भावनाकम्मयोग्गं होति, इदं वीरियं पधानन्ति फलेन हेतुं दस्सेति। उपक्किलेसा पहीयन्तीति 
चित्तस्स उपक्किलेसभूतानि नीवरणानि विक्खम्भनवसेन पहीयन्ति। वितक्का वूपसम्मन्तीति ततो एव कामवितक्कादयो मिच्छावितक्का उपसमं गच्छन्ति, नीवरणप्पहानेन वा पठमज्झानाधिगमं दस्सेत्वा 
वितक्कवृपसमापदेसेन दुतियज्झानादीनमधिगममाह । अयं पयोगोति अयं झानाधिगमस्स हेतुभूतो कम्मड्टानानुयोगो पयोगो। संयोजना पहीयन्तीति दसपि संयोजनानि मग्गप्पटिपाटिया समुच्छेदवसेन 
पहीयन्ति। अनुसया ब्यन्ती होन्तीति तथा सत्तपि अनुसया अनुप्पत्तिधम्मतापादनेन भङ्गमत्तस्सपि अनवसेसतो विगतन्ता होन्ति। एत्थ च संयोजनप्पहानं नाम अनुसयनिरोधेनेव होति, पहीनेसु च 
संयोजनेसु अनुसयानं लेसोपि न भविस्सतीति च दस्सनत्थं “संयोजना पहीयन्ति, अनुसया ब्यन्ती होन्ती ति वुत्तं। अयं विसेसोति इमं समाधिं निस्साय अनुक्कमेन लब्भमानो अयं संयोजनप्पहानादिको 
इमस्स समाधिस्स विसेसोति अत्थो। 


यस्साति येन। अनुपुब्बन्ति अनुक्कमेन । परिचिताति परिचिण्णा। अयज्हेत्थ सङ्घेपत्थो - आनापानस्सति यथा बुद्धेन भगवता देसिता, तथा येन दीघरस्सपजआननादिविधिना अनुपुब्बं परिचिता सुटु 
भाविता, ततो एव परिपुण्णा सोळसन्नं वत्थूनं पारिपूरिया सब्बसो पुण्णा, सो भिक्खु इमं अत्तनो खन्धादिलोकं पञ्जोभासेन पभासेति। यथा किं? अब्मा मुत्तोव चन्दिमा अब्भादिउपक्किलेसविमुत्तो चन्दिमा 
तारकराजा वियाति। “अब्भा मुत्तोव चन्दिमा"ति हि पदस्स निद्देसे महिकादीनम्मि वृत्तत्ता एत्थ आदि-सहदलोपो कतोति वेदितब्बो। 


इधाति ककचूपमाय । अस्साति योगिनो। इधाति वा इमस्मिं ठाने। अस्साति उपमाभूतस्स ककचस्स। आगतगतवसेन यथा तस्स पुरिसस्स अमनसिकारो, एवं अस्सासपस्सासानं आगतगतवसेन 
अमनसिकारमत्तमेव आनयनप्पयोजनं। न चिरेनेबाति इदं कताधिकारं सन्धाय वुत्तं । निमित्तन्ति पटिभागनिमित्तं। अवसेसज्झानङ्गपटिमण्डिताति वितक्कादिअवसेसज्झानङ्गपटिमण्डिताति वदन्ति, 
विचारादीति पन वत्तब्बं निप्परियायेन वितक्कस्स अप्पनाभावतो। सो हि पाळियं “ अप्पना ब्यप्पना "ति निद्दिट्टो, तंसम्पयोगतो वा यस्मा झानं अप्पनाति अट्ठकथाबोहारो, झानङ्गेसु च समाधि पधानं, तस्मा तं 
अप्पनाति दस्सेन्तो “अवसेसज्झानङ्गपटिमण्डिता अप्पनासङ्घाता ठपना च सम्पज्जती”ति आह । कस्सचि पन गणनावसेनेव मनसिकारकालतो पभृतीति एत्थ “अनुक्कमतो...पे०... पत्तं विय 
होती”ति एत्तकोव गन्थो परिहीनो, पुराणपोत्थकेसु पन कत्थचि सो गन्थो लिखितोयेव तिट्ठति। 

सारद्धकायस्स कस्सचि पुग्गलस्स। ओनमति वत्यिकादिपलम्बनेन। विकूजतीति सहं करोति । बलिं गण्हातीति । तत्थ तत्थ बलिनं होति। कस्मा? यस्मा सारद्धकायो गरुको होतीति। 
कायदरथवूपसमेन सद्धि सिज्झमानो ओळारिकअस्सासपस्सासनिरोधो व्यतिरेकमुखेन तस्स साधनं विय वृत्तो। ओळारिकअस्सासपस्सासनिरोधवसेनाति अन्वयवसेन तदत्थस्स साधनं । कायदरथे 
बूपसन्तेति चित्तजरूपानं लहुमुदुकम्मञ्जभावेन यो सेसतिसन्ततिरूपानम्पि लहुआदिभावो, सो इध कायस्स लहुभावोति अधिप्पेतो । स्वायं यस्मा चित्तस्स लहु आदिभावेन विना नत्थि, तस्मा वृत्तं “कायोपि 
चित्तम्पि लहुकं होती 'ति। 


ओळारिके अस्सासपस्सासे निरुद्धेतिआदि हेट्ठा वुत्तनयम्हि विचेतब्बाकारप्पत्तस्स कायसङ्कारस्स विचयनविधिं दस्सेतुं आनीतं । 
उपरूपरि विभूतानीति भावनाबलेन उद्धं उद्धं पाकटानि होन्ति। देसतोति पकतिया फुसनदेसतो, पुब्बे अत्तनो फुसनवसेन उपधारितट्ठानतो । 


“कत्थ नत्थी”ति ठानवसेन “कस्स नत्थी”ति पुग्गलवसेन च वीमंसियमानमत्थं एकज्झं कत्वा विभावेतुं “ अन्तोमातुकुच्छिय ˆ न्तिआदि वृत्तं। तत्थ “यथा उदके निमुग्गस्स निरुद्धोकासताय 
अस्सासपस्सासा न पवत्तन्ति, एवं अन्तोमातुकुच्छियं। यथा मतानं समुड्टापकचित्ताभावतो, एवं असञ्जीभूतानं मुच्छापरेतानं असञ्जीसु वा जातानं, तथा निरोधसमापन्नान न्ति आचरियधम्मपालत्थेरेन 
बुत्तं। महागण्ठिपदे पन “'मुच्छापरेतानं चित्तप्पवत्तिया दुब्बलभावतो”ति कारणं वुत्तं। चतुत्थज्झानसमापन्नानं धम्मतावसेनेव नेसं अनुष्पज्जनं, तथा रूपारूपभवसमङ्गीनं । केचि पन “अनुपुब्बतो 
सुखुमभावप्पत्तिया चतुत्थज्झानसमापन्नस्स, रूपभवे रूपानं भवङ्गस्स च सुखुमभावतो रूपभवसमङ्गीनं नत्थी ति कारणं वदन्ति। अत्थियेव ते अस्सासपस्सासा पारिसेसतोति अधिप्पायो 
यथावुत्तसत्तद्ठानविनिमुत्तस्स अस्सासपस्सासानं अनुप्पज्जनट्ठानस्स अभावतो। पकतिफुटुबसेनाति पकतिया फुसनट्ठानवसेन। निमित्तं ठपेतब्बन्ति सतिया तत्थ सुखप्पवत्तनत्थं थिरतरं सञ्जाणं 
पवत्तेतब्बं । थिरसञ्ञापदट्ठाना हि सति। इममेवाति इमं एव अनुपइहन्तस्स कायसङ्घारस्स कण्टकुट्ठापनजायेन उपट्ठापनविधिमेव । अत्थवसन्ति हेतुं । अत्यो हि फलं । सो यस्स वसेन पवत्तति, सो 
अत्थवसोति। मुटुस्सतिस्साति विनट्टस्सतिस्स। असम्पजानस्साति सम्पजञ्जविरहितस्स, भावेन्तस्स अनुक्कमेन अनुपट्टहन्ते अस्सासपस्सासे वीमंसित्वा “इमे तेति उपधारेतुं सम्मदेव जानितुञ्च 
समत्थाहि सतिपञ्जाहि विरहितस्साति अधिप्पायो। इतो अञ्ञं कम्मट्ठानं। गरुकन्ति भारियं। सा चस्स गरुकता भावनाय सुदुक्करभावेनाति आह ““गरुकभावन ˆ न्ति। 


उपरूपरि सन्तसुखुमभावापत्तितो “बलवती सुविसदा सूरा च सति पञ्जा च इच्छितब्बा”ति वत्वा सुखुमस्स नाम अत्थस्स साधनेनपि सुखुमेनेव भवितब्बन्ति दस्सेतुं “यथा ही तिआदि वुत्तं। इदानि 
अनुपटुहन्तानं अस्सासपस्सासानं परियेसनुपायं दस्सेन्तो “ताहि च पना”तिआदिमाह। तत्थ अनुपदन्ति पदानुपदं । चरित्वाति गोचरं गहेत्वा। तस्मियेव ठानेति उपनिबन्धननिमित्तसञ्चिते ठाने। 
योजेत्वाति मनसिकारेन योजेत्वा । “सतिरस्मिया बन्धित्वा ति वा वुत्तमेवत्थमाह “तस्मियेव ठाने योजेत्वा”ति। न हि उपमेय्ये बन्धनयोजनट्टानानि विसुं लब्भन्ति। निमित्तन्ति उग्गहनिमित्तं 
पटिभागनिमित्तं वा। उभयम्पि हि इध एकज्झं वृत्तं। तथा हि तूलपिचुआदि उपमत्तयं उग्गहे युज्जति, सेसं उभयत्थ। एकच्चेति एके आचरिया। 


तारकरूपं वियाति तारकाय पभारूपं विय। मणिगुळिकादिउपमा पटिभागे वट्टन्ति । कथं पनेतं एकंयेव कम्मट्ठानं अनेकाकारतो उपद्ठातीति आह “तञ्च पनेत न्तिआदि। सुत्तन्तन्ति एकं सुत्तं। 
पगुणप्पवत्तिभावेन अविच्छेदं महाविसयतञ्च सन्धायाह “महती पब्बतेय्या नदी विया”ति। तत्थ ब्यञ्जनसम्पत्तिया समन्तभद्दक सुत्तं सब्बभागमनोहरा सब्बपालिफुल्ला वनघटा वियाति आह “एका 
बनराजि विया ति । तेनाह भगवा “वनप्पगुम्बे यथ फुस्सितग्गे"ति (खु० पा० ६.१३; सु० नि० २३६) नानानुसन्धियं नानापेय्यालं विविधनयनिपुणं बहुविधकम्मट्ठानमुखं सृत्तन्तं अत्थिकेहि सक्कच्चं 
समुपपज्जितब्बन्ति आह - “सीतच्छायो...पे०... रुक्खो विया ”ति। सञ्ञानानतायाति निमित्तुपट्ठानतो पुब्बे पवत्तसञ्ञानं नानाविधभावतो। सञ्ञजन्ति भावनासञ्जाजनितं भावनासञ्जाय 
सञ्जाननमत्तं। न हि असभावस्स कुतोचि समुट्टानं अत्थि । तेनाह -- “नानतो उपट्टाती”ति, उपट्ठानाकारमत्तन्ति वुत्तं होति। 


इमे तयो धम्माति अस्सासो पस्सासो निमित्तन्ति इमे तयो धम्मा। नत्थीति कम्मट्ठानवसेन मनसिकातब्बभावेन नत्थि न उपलब्भति। न उपचारन्ति उपचारम्पि न पापृणाति, पगेव अप्पनन्ति 
अधिप्पायो। यस्स पनाति विज्जमानपक्खो वुत्तनयानुसारेनेव वेदितब्बो। 


इदानि वुत्तस्सेव अत्थस्स समत्थनत्थं ककचूपमायं आगता “निमित्त न्तिआदिका गाथा पच्चानीता। निमित्तेति यथावुत्ते पटिभागनिमित्ते। एवं होतीति भावनमनुयृत्तस्स एवं होति, तस्मा “पुनप्पुनं 
एवं मनसि करोही"ति वत्तब्बो। बोसानं आपज्जेय्याति “निमित्तं नाम दुक्करं उप्पदेतुं, तयिदं लद्धं, हन्दाहं दानि यदा वा तदा वा विसेसं निब्बत्तेस्सामी ति सङ्कोचं आपज्जेय्य। विसीदेय्याति “एत्तकं कालं 
भावनमनुयुत्तस्स निमित्तम्पि न उप्पन्नं, अभब्बो मञ्जे विसेसस्सा ति विसादं आपज्जेय्य। “इमाय पटिपदाय जरामरणतो मुच्चिस्सामीति पटिपन्नस्स निमित्त न्ति वृत्ते कथं सङ्कोचापत्ति, भिय्योसो मत्ताय 
उस्साहमेव करेय्याति “निमित्तमिदं...पे०... वत्तब्बरो”ति मज्झिमभाणका आहु। एवन्ति वृत्तप्पकारेन पटिभागनिमित्तेयेव भावनाचित्तस्स ठपनेन। इतो पभुतीति इतो पटिभागनिमित्तुप्पत्तितो पट्टाय । पुब्बे 
यं वृत्तं “ अनुबन्धनाय फुसनाय ठपनाय च मनसि करोतीति (पारा० अट्ठ० २.आनापानस्सतिसमाधिकथा), तत्थ अनुबन्धनं फुसनञ्च विस्सज्जेत्वा ठपनावसेनेव भावेतब्बन्ति आह “ठपनावसेन भावना 
होती”ति। 


पोराणेहि वृत्तोवायमत्योति दस्सेन्तो “निमित्ते”ति गाथमाह । तत्थ निमित्तेति पटिभागनिमित्ते। ठपयं चित्तन्ति भावनाचित्तं ठपेन्तो, ठपनावसेन मनसिकरोन्तोति अत्थो। नानाकारन्ति “चत्तारो 
वण्णा ति एवं वुत्तं नानाकारं। आकारसामञ्जवसेन हेतं एकवचनं | विभावयन्ति विभावेन्तो अन्तरधापेन्तो । निमित्तुप्पत्तितो पट्ठाय हि ते आकारा अमनसिकारतो अन्तरहिता विय होन्ति। 
अस्सासपस्सासेति अस्सासपस्सासे यो नानाकारो, तं विभावयं, अस्सासपस्साससम्भूते वा निमित्ते। सकं चित्तं निबन्धतीति ताय एव ठपनाय अत्तनो चित्तं उपनिबन्धति, अप्पेतीति अत्थो। केचि पन 
“विभावयन्ति विभावेन्तो, विदितं पाकटं करोन्तो ति अत्थं वदन्ति, तं पुब्बभागवसेन युज्जेव्य। अयज्हेत्थ अत्थो - धितिसम्पन्नत्ता धीरो योगी अस्सासपस्सासे नानाकारं विभावेन्तो नानाकारतो ते 
पजानन्तो विदिते पाकटे करोन्तो नानाकारं वा ओळारिकोळारिके पस्सम्भेन्तो वूपसमेन्तो तत्थ यं लद्धं निमित्तं, तस्मिं चित्तं ठपेन्तो अनुक्कमेन सकं चित्तं निबन्धति अप्पेतीति। 


यदा सद्भादीनि इन्द्रियानि सुविसदानि तिक्खानि पवत्तन्ति, तदा अस्सद्भियादीनं दूरीभावेन सातिसयं थामप्पत्तेहि सत्तहि बलेहि लद्भुपत्थम्भानि वितक्कादीनि कामावचरानेव झानङ्गानि बहूनि हुत्वा 
पातुभवन्ति। ततो एव तेसं उजुविपच्चनीकभूता कामच्छन्दादयो सद्भि तदेकट्देहि पापधम्मेहि विदूरी भवन्ति पटिभागनिमित्तुप्पत्तिया सद्धि, तं आरब्म उपचारज्झानं उप्पज्जति । तेन वुत्तं “निमित्तुपट्ठानतो 
पभृति नीवरणानि विक्खम्भितानेव होन्ती”तिआदि। तत्थ सन्निसिन्नावाति सम्मदेव निसीदिंसु एव, उपसन्तायेवाति अत्थो। विक्खम्भितानेव सन्निसिन्नावाति अवधारणेन पन तदत्थं उस्साहो 
कातब्बोति दस्सेति। द्वीहाकारेहीति झानधम्मानं पटिपक्खदूरीभावो थिरभावप्पत्ति चाति इमेहि द्रीहि कारणेहि । इदानि तानि कारणानि अवत्थामुखेन दस्सेतुं “उपचारभूमियं वा तिआदि वृत्तं | तत्थ 
उपचारभूमियन्ति उपचारावत्थायं। यदिपि हि तदा झानङ्गानि पटुतरानि महग्गतभावप्त्तानि नुप्पज्जन्ति, तेसं पन पटिपक्खधम्मानं विक्खम्भनेन चित्तं समाधियति। तेनाह “नीवरणप्पहानेना”ति। 
पटिलाभभूमियन्ति झानस्स अधिगमावत्थायं । तदा हि अप्मनाप्पत्तानं झानधम्मानं उप्पत्तिया चित्तं समाधियति । तेनाह “अङ्गपातुभावेना”ति। 


उपचारे अङ्गानि न थामजातानि होन्ति अङ्गानं अथामजातत्ता। यथा नाम दहरो कुमारको उक्खिपित्वा ठपियमानो पुनप्पुनं भूमियं पतति, एवमेव उपचारे उप्णन्ने चित्तं कालेन निमित्तं आरम्मणं करोति, 
कालेन भवङ्गं ओतरति । तेन वुत्तं “उपचारसमाधि कुसलवीथियं जवित्वा भवङ्गं ओतरती”ति। अप्पनायं पन अङ्गानि थामजातानि होन्ति तेसं थामजातत्ता। यथा नाम बलवा पुरिसो आसना वुड्टाय 
दिवसम्पि तिड्टेय्य, एवमेव अप्पनासमाधिग्हि उप्णन्ने चित्तं सकि भवङ्गवारं छिन्दित्वा केवलम्पि रत्ति केवलम्पि दिवसं तिइति, कुसलजवनपटिपाटिवसेनेव पवत्तति। तेनाह -- “अप्पनासमाधि...पे०... न 
भवङ्गं ओतरती”ति। वण्णतोति पिचुपिण्डतारकरूपादीसु विय उपट्वितवण्णतो । लक्खणतोति खरभावादिसभावतो अनिच्चादिसभावतो वा । रविखितब्बं तं निमित्तन्ति सम्बन्धो । 


लद्धपरिहानीति लद्भउपचारज्झानपरिहानि। निमित्ते अविनस्सन्ते तदारम्मणं झानं अपरिहीनमेव होति, निमित्ते पन आरवखाभावेन विनट्ठे लद्धं लद्धं झानम्पि विनस्सति तदायत्तवुत्तितो । तेनाह 
“आरक्खम्ही'तिआदि। 


इदानि तत्रायं रक्खणूपायोतिआदिना - 


“आवासो गोचरो भस्सं, पुग्गलो भोजनं उतु। 

इरियापथोति सत्तेते, असप्पाये विवज्जये॥ 


“सप्पाये सत्त सेवेथ, एवञ्हि पटिपज्जतो। 
न चिरेनेव कालेन, होति कस्सचि अप्पना”ति॥ (विसुद्धि० १.५९) - 


एवं वुत्तं रक्खणविधि सङ्केपतो विभावेति । तत्रायं वित्थारो - यस्मिं आवासे वसन्तस्स अनुप्मन्नं वा निमित्तं नुप्पज्जति, उप्पन्नं वा विनस्सति, अनुपट्टिता च सति न उपट्ठाति, असमाहितञ्च चित्तं न 
समाधियति, अयं असप्पायो। यत्थ निमित्तं उप्पज्जति चेव थावरञ्च होति, सति उपट्ठाति, चित्तं समाधियति, अयं सप्पायो। तस्मा यस्मिं बिहारे बहू आवासा होन्ति, तत्थ एकमेकस्मि तीणि तीणि दिवसानि 
वसित्वा यत्थस्स चित्तं एकग्गं होति, तत्थ वसितब्बं। 


गोचरगामो पन यो सेनासनतो उत्तरेन वा दक्खिणेन वा नातिदूरे दियड्रकोसब्भन्तरे होति सुलभसम्पन्नभिकखो, सो सप्पायो, विपरीतो असप्पायो। 
भस्सन्ति द्रत्तिसतिरच्छानकथापरियापन्नं असप्पायं। तञ्हिस्स निमित्तन्तरधानाय संवत्तति। दसकथावत्थुनिस्सितं सप्पायं, तम्पिमत्ताय भासितब्बं। 


पुग्गलोपि अतिरच्छानकथिको सीलादिगुणसम्पन्नो, यं निस्साय असमाहितं वा चित्तं समाधियति, समाहितं वा चित्तं थिरतरं होति, एवरूपो सप्पायो। कायदळहीबहुलो पन तिरच्छानकथिको 
असप्पायो। सो हि तं कद्दमोदकमिव अच्छं उदकं मलीनमेव करोति, तादिसञ्च आगम्म कोटपब्बतवासीदहरस्सेव समापत्ति विनस्सति, पगेव निमित्तं। 


भोजनं पन कस्सचि मधुरं, कस्सचि अम्बिलं सप्पायं होति। उतुपि कस्सचि सीतो, कस्सचि उण्हो सप्पायो होति। तस्मा यं भोजनं वा उतु वा सेवन्तस्स फासु होति, असमाहितं वा चित्तं समाधियति, 
समाहितं वा थिरतरं होति। तं भोजनं, सो च उतु सप्पायो। इतरं भोजनं, इतरो च उतु असप्पायो। 


इरियापथेसुपि कस्सचि चङ्कमो सप्पायो होति, कस्सचि सयनट्ठाननिसज्जानं अञ्ञतरो । तस्मा तं आवासं विय तीणि दिवसानि उपपरिक्खित्वा यस्मिं इरियापथे असमाहितं चित्तं समाधियति, समाहितं 
वा थिरतरं होति, सो सप्पायो, इतरो असप्पायोति वेदितब्बो । इति इमं सत्तविधं असप्पायं वज्जेत्वा सप्पायं सेवितब्बं । एवं पटिपन्नस्स हि निमित्तासेवनबहुलस्स न चिरेनेव कालेन होति कस्सचि अप्पना। 


यस्स पन एवम्पि पटिपज्जतो न होति, तेन दसविधं अप्पनाकोसल्लं सम्पादेतब्बन्ति दस्सेतुं “वत्थुविसदकिरिया”तिआदिमाह। तत्थ (दी० नि० अट्ठ० २.३८५; म० नि० अट्ठ० १.११८; सं० नि० अट्ठु० 
३.५.२३२; अ० नि० अट्टु० १.१.४१८) वित्थुविसदकिरिया नाम अज्झत्तिकबाहिरानं वत्थूनं विसदभावकरणं। यदा हिस्स केसनखलोमानि दीघानि होन्ति, सरीरं वा सेदमलग्गहितं, तदा अज्झत्तिकं वत्थु 
अविसदं होति अपरिसुद्धं | यदा पनस्स चीवरं जिण्णं किलिइं दुग्गन्धं होति, सेनासनं वा उक्लापं, तदा बाहिरं वत्थु अविसदं होति अपरिसुद्धं । अज्झत्तिकबाहिरे हि वत्थुम्हि अविसदे उप्पन्नेसु 
चित्तचेतसिकेसु जाणम्पि अपरिसुद्धं होति अपरिसुद्भानि दीपकपल्लिकवट्टितेलानि निस्साय उप्पन्नदीपसिखाय ओभासो विय। अपरिसुद्धेन च जाणेन सङ्कारे सम्मसतो सङ्घारापि अविभूता होन्ति, 
कम्मट्टानमनुयुञ्जतो कम्मट्ठानम्मि वुद्धि विरुळिह वेपुल्लं न गच्छति। विसदे पन अज्झत्तिकबाहिरे वत्थुम्हि उप्पन्नेसु चित्तचेतसिकेसु जाणम्पि विसदं होति परिसुद्धानि दीपकपल्लिकवट्टितिलानि निस्साय 
उप्पन्नदीपसिखाय ओभासो विय। परिसुद्धेन च जाणेन सङ्कारे सम्मसतो सङ्घारापि विभूताहोन्ति, कम्मद्ठानमनुयुञ्जतो कम्मट्ठानम्मि वुद्धि विरुळिह वेपुल्लं गच्छति। 


इन्द्रियसमत्तपटिपादनता नाम सद्भादीनं इन्द्रियानं समभावकरणं। सचे हिस्स सद्धिन्द्रियं बलवं होति, इतरानि मन्दानि, ततो वीरियिन्द्रियं पग्गहकिच्चं, सतिन्द्रियं उपट्ठानकिच्चं, समाधिन्द्रियं 
अविक्खेपकिच्चं, पञ्जिन्द्रियं दस्सनकिच्चं कातुं न सक्कोति । तस्मा तं धम्मसभावपच्चवेक्खणेन वा यथा वा मनसिकरोतो बलवं जातं, तथा अमनसिकारेन हापेतब्बं। वक्कलित्थेरवत्थु चेत्थ निदस्सनं। 
सचे पन वीरियिन्द्रियं बलवं होति, अथ नेव सद्भिन्द्रियं अधिमोक्खकिच्चं कातुं सक्कोति, न इतरानि इतरकिच्चभेदं । तस्मा तं पस्सद्धादिभावनाय हापेतन्बं । तत्रापि सोणत्थेरबत्थु दस्सेतब्बं। एवं सेसेसुपि 
एकस्स बलवभावे सति इतरेसं अत्तनो किच्चेसु असमत्थता वेदितब्बा। 


विसेसतो पनेत्थ सद्धापञ्ञानं समाधिवीरियानञ्च समतं पसंसन्ति। बलवसद्भो हि मन्दपञ्ञो मृधप्पसन्नो होति, अवत्थुस्मिं पसीदति। बलवपञ्जो मन्दसद्धो केराटिकपक्खं भजति, भेसज्जसमुद्ठितो 
विय रोगो अतेकिच्छो होति। उभिन्नं समताय वत्थुस्मिंयेव पसीदति। बलवसमाधिं पन मन्दवीरियं समाधिस्स कोसज्जपक्खत्ता कोसज्जं अभिभवति, बलववीरियं मन्दसमाधिवीरियस्स उद्धच्चपक्खत्ता 
उद्धच्चं अभिभवति। समाधि पन वीरियेन संयोजितो कोसज्जे पतितुं न लभति, वीरियं समाधिना संयोजितं उद्भच्चे पतितुं न लभति। तस्मा तदुभयं समं कातब्बं । उभयसमताय हि अप्पना होति। अपिच 
समाधिकम्मिकस्स बलवतीपि सद्धा वट्टति। एवञ्हि सद्दहन्तो ओकण्पेन्तो अप्पनं पापुणिस्सति, समाधिपञ्ञासु पन समाधिकम्मिकस्स एकग्गता बलवती वट्टति। एवञ्हि सो अप्पनं पापुणाति, 
विपस्सनाकम्मिकस्स पञ्जा बलवती वट्टति । एवञ्हि सो लक्खणप्पटिबेधं पापुणाति, उभिन्नं पन समतायपि अप्पना होतियेव। सति पन सब्बत्थ बलवती वट्टति। सति हि चित्तं उद्भच्चपविखकानं 
सद्धाबीरियपञ्ञानं वसेन उद्भच्चपाततो कोसज्जपक्खेन च समाधिना कोसज्जपाततो रक्खति। तस्मा सा लोणधूपनं विय सब्बब्यञ्जनेसु, सब्बकम्मिकअमच्चो विय च सब्बराजकिच्चेसु सब्बत्थ 
इच्छितब्बा। 


निमित्तकुसलता नाम पथवीकसिणादिकस्स चित्तेकग्गतानिमित्तस्स अकतस्स करणकोसल्लं, कतस्स भावनाकोसल्लं, भावनाय लद्धस्स रक्खणकोसल्लञ्च, तं इध अधिप्पेतं। 


कथं यस्मिं समये चित्तं निग्गहेतब्बं, तस्मिं समये चित्तं निग्गण्हाति? यदास्स अच्चारद्भवीरियतादीहि उद्धतं चित्तं होति, तदा धम्मविचयसम्बोज्झङ्गादयो तयो अभावेत्वा पस्सद्धिसम्बोज्झङ्गादयो 
भावेति । वृत्तञ्हेतं भगवता (सं० नि० ५.२३४) - 


“सेय्यथापि, भिक्खवे, पुरिसो महन्तं अग्गिक्खन्धं निब्बापेतुकामो अस्स, सो तत्थ सुक्खानि चेव तिणानि पक्खिपेय्य, सुक्खानि च गोमयानि पक्खिपेय्य, सुक्खानि च कट्ठानि पक्खिपेय्य, 
मुखवातञ्च ददेय्य, न च पंसुकेन ओकिरेय्य, भब्बो नु खो सो पुरिसो तं महन्तं अग्गिक्खन्धं निन्बापेतुन्ति । नो हेतं, भन्ते। एवमेव खो, भिक्खवे, यस्मिं समये उद्धतं चित्तं होति, अकालो तस्मिं 
समये धम्मविचयसम्बोज्झङ्गस्स भावनाय। अकालो वीरिय...पे०... अकालो पीतिसम्बोज्झङ्गस्स भावनाय । तं किस्स हेतु? उद्धतं, भिक्खवे, चित्तं, तं एतेहि धम्मेहि दुवृपसमयं होति। 


भिक्खवे, चित्तं, तं एतेहि धम्मेहि सुवूपसमयं होति । सेय्यथापि, भिकखवे, पुरिसो महन्तं अग्गिकखन्धं निब्नापेतुकामो अस्स, सो तत्थ अल्लानि चेव तिणानि पक्खिपेय्य, अल्लानि च गोमयानि 
पक्खिपेय्य, अल्लानि च कट्टानि पक्खिपेय्य, उदकवातञ्च ददेय्य, पंसुकेन च ओकिरेय्य, भब्बो नु खो सो पुरिसो तं महन्तं अग्गिकखन्धं निब्बापेतुन्ति। एवं, भन्ते'ति। 


एत्थ च यथासकं आहारवसेन पस्सद्भिसम्बोज्झङ्गादीनं भावना वेदितब्बा। वृत्तञ्हेतं भगवता - 


“अत्थि, भिक्खवे, कायप्पस्सद्धि चित्तप्पस्सद्धि, तत्थ योनिसोमनसिकारबहुलीकारो अयमाहारो अनुप्पन्नस्स वा पस्सद्भिसम्बोज्झङ्गस्स उप्पादाय, उप्पन्नस्स वा पर्स्सद्भसम्बोज्झङ्गस्स 
भिय्योभावाय वेपुल्लाय भावनाय पारिपूरिया संवत्तति। तथा अत्थि, भिकखवे, समथनिमित्तं अब्यग्गनिमित्तं, तत्थ योनिसोमनसिकारबहुलीकारो अयमाहारो अनुप्पन्नस्स वा समाधिसम्बोज्झङ्गस्स 
उप्पादाय, उप्पन्नस्स वा समाधिसम्बोज्झङ्गस्स भिय्योभावाय वेपुल्लाय भावनाय पारिपूरिया संवत्तति...पे०... तथा अत्थि, भिक्खवे, उपेक्खासम्बोज्झङ्गड्डानीया धम्मा, तत्थ 
योनिसोमनसिकारबहुलीकारो अयमाहारो अनुप्पन्नस्स वा उपेक्खासम्बोज्झङ्गस्स उप्पादाय, उप्पन्नस्स वा उपेक्खासम्बोज्झङ्गस्स भिय्योभावाय वेपुल्लाय भावनाय पारिपूरिया संवत्तती ति (सं० 
नि० ५.२३२)। 


तत्थ यथास्स पस्सद्धिआदयो उप्पन्नपुब्बा, तं आकारं सल्लकखेत्वा तेसं उप्पादनवसेन पवत्तमनसिकारोव तीसु पदेसुपि योनिसोमनसिकारो नाम | समथनिमित्तन्ति च समथस्सेवेतं अधिवचनं, 

अविक्खेपट्ेन च तस्सेव अब्यग्गनिमित्तन्ति। 


अपिच सत्त धम्मा पस्सद्धिसम्बोज्झङ्गस्स उप्पादाय संवत्तन्ति - पणीतभोजनसेवनता, उतुसुखसेवनता, इरियापथसुखसेवनता, मज्झत्तप्पयोगता, सारद्भकायपुग्गलपरिवज्जनता, 
पस्सद्धकायपुग्गलसेवनता, तदधिमुत्तताति। 


एकादस धम्मा समाधिसम्बोज्झङ्गस्स उप्पादाय संवत्तन्ति - वत्थुविसदता, निमित्तकुसलता, इन्द्रियसमत्तपटिपादनता, समये चित्तस्स निग्गहणता, समये चित्तस्स पग्गहणता, निरस्सादस्स चित्तस्स 
सद्धासंवेगवसेन सम्पहंसनता, समप्पवत्तस्स अज्झुपेक्खनता, असमाहितपुग्गलपरिवज्जनता, समाहितपुग्गलसेवनता, झानविमोक्खपच्चवेक्खणता, तदधिमुत्तताति। 


पञ्च धम्मा उपेक्खासम्बोज्झङ्गस्स उप्पादाय संवत्तन्ति - सत्तमज्झत्तता, सङ्घारमज्झत्तता, सत्तसङ्घारकेलायनपुग्गलपरिवज्जनता, सत्तसङ्घारमज्झत्तपुग्गलसेवनता, तदधिमुत्तताति। इति इमेहि 
आकारेहि एते धम्मे उप्पादेन्तो पस्सद्भिसम्बोज्झङ्गादयो भावेति नाम । एवं यस्मिं समये चित्तं निग्गहेतब्बं, तस्मिं समये चित्तं निग्गण्हाति। 


कथञ्च यस्मिं समये चित्तं पग्गहेतब्बं, तस्मि समये चित्तं पग्गण्हाति? यदास्स अतिसिथिलवीरियतादीहि चित्तं लीनं होति, तदा पस्सद्भिसम्बोज्झङ्गादयो तयो अभावेत्वा 
धम्मविचयसम्बोज्झङ्गादयो भावेति । वुत्तञ्हेतं भगवता (सं० नि० ५.२३४) - 


“सेय्यथापि, भिक्खवे, पुरिसो परित्तं अग्गिं उज्जालेतुकामो अस्स, सो तत्थ अल्लानि चेव तिणानि पक्खिपेस्य...पे०... पंसुकेन च ओकिरेय्य, भन्बो नु खो सो पुरिसो तं परित्तं अग्गिं 
उज्जालेतुन्ति । नो हेतं, भन्ते। एवमेव खो, भिक्खवे, यस्मिं समये लीनं चित्तं होति। अकालो तस्मिं समये पस्सद्भिसम्बोज्झङ्गस्स भावनाय। अकालो समाधि...पे०.. अकालो उपेक्खासम्बोज्झङ्गस्स 
भावनाय। तं किस्स हेतु? लीनं, भिक्खवे, चित्तं, तं एतेहि धम्मेहि दुसमुड्ठापयं होति । 


“यस्मिज्च खो, भिक्खवे, समये लीनं चित्तं होति, कालो तस्मिं समये धम्मविचयसम्बोज्झङ्गस्स भावनाय, कालो वीरिय...पे०... कालो पीतिसम्बोज्झङ्गस्स भावनाय । तं किस्स हेतु? लीनं, 
भिक्खवे, चित्तं, तं एतेहि धम्मेहि सुसमुट्ठापयं होति। सेय्यथापि, भिक्खवे, पुरिसो परित्तं अग्गिं उज्जालेतुकामो अस्स, सो तत्थ सुक्खानि चेव तिणानि पक्खिपेस्य...पे०... न च पंसुकेन ओकिरेस्य, 
भन्बो नु खो सो पुरिसो तं परित्तं अग्गिं उज्जालेतुन्ति। एवं, भन्ते”ति। 


एत्थापि यथासकं आहारवसेन धम्मविचयसम्बोज्झङ्गादीनं भावना वेदितब्बा। वुत्तञ्हेतं भगवता (सं० नि० ५.२३२) - 


“अत्थि, भिक्खवे, कुसलाकुसला धम्मा सावज्जानवज्जा धम्मा हीनप्पणीता धम्मा कण्हसुक्कसप्पटिभागा धम्मा, तत्थ योनिसोमनसिकारबहुलीकारो अयमाहारो अनुप्पन्नस्स वा 
धम्मविचयसम्बोज्झङ्गस्स उप्पादाय, उप्पन्नस्स वा धम्मविचयसम्बोज्झङ्गस्स भिय्योभावाय वेपुल्लाय भावनाय पारिपूरिया संवत्तति। तथा अत्थि, भिक्खवे, आरम्भधातु निक्कमधातु परक्कमधातु, 
तत्थ योनिसोमनसिकारबहुलीकारो अयमाहारो अनुप्पन्नस्स वा वीरियसम्बोज्झङ्गस्स उप्पादाय, उप्पन्नस्स वा वीरियसम्बोज्झङ्गस्स भिय्योभावाय वेपुल्लाय भावनाय पारिपूरिया संवत्तति। तथा 
अत्थि, भिक्खवे, पीतिसम्बोज्झङ्ग्ठानीया धम्मा, तत्थ योनिसोमनसिकारबहुलीकारो अयमाहारो अनुप्पन्नस्स वा पीतिसम्बोज्झङ्गस्स उप्पादाय, उप्पन्नस्स वा पीतिसम्बोज्झङ्गस्स भिय्योभावाय 
वेपुल्लाय भावनाय पारिपूरिया संवत्तती"ति। 


तत्थ सभावसामञ्जलक्खणप्पटिबेधवसेन पवत्तमनसिकारो कुसलादीसु योनिसोमनसिकारो नाम। आरम्भधातुआदीनं उप्पादवसेन पवत्तमनसिकारो आरम्भधातुआदीसु योनिसोमनसिकारो नाम | 
तत्थ आरम्भधातूति पठमवीरियं वुच्चति। निक्कमधातूति कोसज्जतो निक्खन्तत्ता ततो बलवतरं। परक्कमधातूति परं परं ठानं अक्कमनतो ततोपि बलवतरं । पीतिसम्बोज्झङ्गट्ठानीया धम्माति पन 
पीतिया एवेतं नामं, तस्सापि उप्पादकमनसिकारो योनिसोमनसिकारो नाम । 


अपिच सत्त धम्मा धम्मविचयसम्बोज्झङ्गस्स उप्पादाय संवत्तन्ति - परिपुच्छकता, वत्थुविसदकिरिया, इन्द्रियसमत्तपटिपादना, दुप्पञ्ञपुग्गलपरिबज्जना, पञ्जवन्तपुग्गलसेवना, 
गम्भीरञाणचरियपच्चवेक्खणा, तदधिमुत्तताति। 


एकादस धम्मा वीरियसम्बोज्झङ्गस्स उप्पादाय संवत्तन्ति - अपायादिभयपच्चवेक्खणता, वीरियायत्तलोकियलोकुत्तरविसेसाधिगमानिसंसदस्सिता, “बुद्भपच्चेकबुद्धमहआसावकेहि गतमग्गो मया 
गन्तब्बो, सो च न सक्का कुसीतेन गन्तु "न्ति एवं गमनवीथिपच्चवेक्खणता, दायकानं महप्फलताकरणेन पिण्डापचायनता, “'वीरियारम्भस्स वण्णवादी मे सत्था, सो च अनतिक्कमनीयसासनो, 
अम्हाकञ्च बहूपकारो, पटिपत्तिया च पूजियमानो पूजितो होति, न इतरथा "ति एवं सत्थु महत्तपच्चवेकखणता, “सद्भम्मसङ्कातं मे महादायज्जं गहेतब्बं, तञ्च न सक्का कुसीतेन गहेतु''न्ति एवं 
दायज्जमहत्तपच्चवेक्खणता, आलोकसञ्जामनसिकारइरियापथपरिवत्तनअब्मोकाससेवनादीहि थिनमिद्धविनोदनता, कुसीतपुग्गलपरिवज्जनता, आरद्भवीरियपुग्गलसेवनता, सम्मप्पधानपच्चवेक्खणता, 
तदधिमुत्तताति। 


एकादस धम्मा पीतिसम्बोज्झङ्गस्स उप्पादाय संवत्तन्ति - बुद्धानुस्सति, धम्मसङ्घसीलचागदेवतानुस्सति, उपसमानुस्सति, लूखपुग्गलपरिवज्जनता, सिनिद्धपुग्गलसेवनता, 
पसादनीयसुत्तन्तपच्चवेक्खणता, तदधिमुत्तताति। इति इमेहि आकारेहि एते धम्मे उप्पादेन्तो धम्मविचयसम्बोज्झङ्गादयो भावेति नाम। एवं यस्मिं समये चित्तं पग्गहेतब्बं, तस्मिं समये चित्तं पग्गण्हाति। 


कथं यस्मिं समये चित्तं सम्पहंसेतब्बं, तस्मिं समये चित्तं सम्पह॑सेति? यदास्स पञ्ञापयोगमन्दताय वा उपसमसुखानधिगमेन वा निरस्सादं चित्तं होति, तदा नं अट्टसंवेगवत्युपच्चवेक्खणेन 
संवेजेति। अड संवेगवत्थूनि नाम जातिजराब्याधिमरणानि चत्तारि, अपायदुक्खं पञ्चमं, अतीते वट्टमूलकं दुक्खं, अनागते वट्टमूलकं दुक्खं, पच्चृप्पन्ने आहारपरियेट्ठिमूलकं दुक्खन्ति। 
बुद्भधम्मसङ्घगुणानुस्सरणेन चस्स पसादं जनेति। एवं यस्मिं समये चित्तं सम्पहंसेतब्बं, तस्मिं समये चित्तं सम्पहंसेति। 


कथं यस्मिं समये चित्तं अज्झुपेक्खितब्बं, तस्मिं समये चित्तं अज्झुपेक्खति? यदास्स एवं पटिपज्जतो अलीनं अनुद्धतं अनिरस्सादं आरम्मणे समप्पवत्तं समथवीथिप्पटिपन्नं चित्तं होति, तदा तस्स 
पग्गहनिग्गहसम्पहंसनेसु अब्यापारं आपज्जति सारथि विय च समप्पवत्तेसु अस्सेसु । एवं यस्मिं समये चित्तं अज्झुपेक्खितब्बं, तस्मिं समये चित्तं अज्झुपेक्खति। 


असमाहितपुग्गलपरिवज्जना नाम नेक्खम्मपटिपदं अनारुळहपुब्बानं अनेककिच्चप्पसुतानं विविखत्तहदयानं पुग्गलानं आरका परिच्चागो। समाहितपुग्गलसेवना नाम नेक्खम्मपटिपदं पटिपन्नानं 
समाधिलाभीनं पुग्गलानं कालेन कालं उपसङ्कमनं | तदधिमुत्तता नाम समाधिमुत्तता, समाधिगरुसमाधिनिन्नसमाधिपोणसमाधिपब्भारताति अत्यो। एवमेतं दसविधं अप्पनाकोसल्लं सम्पादेतब्बं । तेनाह - 
“इमानि दस अप्पनाकोसल्लानि अविजहन्तेना”ति। तत्थ येन विधिना अप्पनाय कुसलो होति, सो दसविधोपि विधि अप्पनाकोसल्लं तन्निब्बत्तं वा जाणं, एवमेतं दसविधं अप्पनाकोसल्लं सम्पादेन्तस्स 
पटिलद्धनिमित्तस्मिं अप्पना उप्पज्जति | वुत्तञ्हेतं - 


“गएबञ्हि सम्पादयतो, अप्पनाकोसल्लं इमं । 
पटिलद्धे निमित्तस्मि, अप्पना सम्पवत्तती"ति॥ (विसुद्धि० १.६७) । 


योगो करणीयोति अप्पनाकोसल्लं सम्पादेन्तस्सपि यदि अप्पना न होति, तेन कम्मट्ठानानुयोगं अविजहित्वा रेणुआदीसु मधुकरादीनं पवत्ति आकारं सल्लक्खेत्वा लीनुद्भतभावेहि मानसं मोचेत्वा 
वीरियसमतं योजेन्तेन पुनप्पुनं योगो कातब्बो। वृत्तञ्हेतं - 

“एवज्हि पटिपन्नस्स, सचे सा नप्पवत्तति। 
तथापि न जहे योगं, वायमेथेव पण्डितो॥ 


“हित्वा हि सम्मवायामं, विसेसं नाम माणवो। 
अधिगच्छे परित्तम्पि, ठानमेतं न विज्जति॥ 


“चित्तप्पवत्तिआकारं, तस्मा सल्लक्खयं बुधो। 
समतं वीरियस्सेव, योजयेथ पुनप्पुनं॥ 


“ईसकम्पि लयं यन्तं, पग्गण्हेथेव मानसं। 
अच्चारद्भं निसेधेत्वा, सममेव पवत्तये॥ 


“रेणुम्हि उप्पलदले, सुत्ते नावाय नाळिया। 
यथा मधुकरादीनं, पवत्ति सम्मवण्णिता॥ 


““लीनउद्धतभावेहि, मोचयित्वान सब्बसो। 
एवं निमित्ताभिमुखं, मानसं पटिपादये”ति॥ (विसुद्धि० १.६७)। 


यथा हि अछेको मधुकरो “असुकस्मिं रुक्खे पुप्फं पुप्फित''न्ति जत्वा तिक्खेन वेगेन पक्खन्दो तं अतिक्कमित्वा पटिनिवत्तेन्तो खीणे रेणुम्हि सम्पापुणाति, अपरो अछेको मन्देन जवेन पक्खन्दो 
खीणेयेव सम्पापुणाति, छेको पन समेन जवेन पक्खन्दो सुखेन पुप्फरासि सम्पत्वा यावदिच्छकं रेणुं आदाय मधुं सम्पादेत्वा मधुं अनुभवति, यथा च सल्लकत्तअन्तेवासिकेसु उदकथालगते उप्पलपत्ते 
सत्थकम्मं सिक्खन्तेसु एको अछेको वेगेन सत्थं पातेन्तो उप्पलपत्तं द्विधा वा छिन्दति, उदके वा पवेसेति, अपरो अछेको छिज्जनपवेसनभया सत्थकेन फुसितुम्पि न विसहति, छेको पन समेन पयोगेन तत्थ 
सत्थपदं दस्सेत्वा परियोदातसिप्पो हुत्वा तथारूपेसु ठानेसु कम्मं कत्वा लाभं लभति, यथा च “यो चतुब्यामप्पमाणं मक्कटकसुत्तं आहरति, सो चत्तारि सहस्सानि लभती”ति रञ्जा वुत्ते एको अछेकपुरिसो 
वेगेन मक्कटकसुत्तं आकडन्तो तहिं तहिं छिन्दतियेव, अपरो अछेको छेदनभया हत्थेन फुसितुम्पि न विसहति, छेको पन कोटितो पट्ठाय समेन पयोगेन दण्डके वेठेत्वा आहरित्वा लाभं लभति, यथा च 
अछेको नियामको बलववाते लङ्कारं पूरेन्तो नावं विदेसं पक्खन्दापेति, अपरो अछेको मन्दवाते लङ्कारं ओरोपेन्तो नावं तत्थेव ठपेति, छेको पन मन्दवाते पूरेत्वा बलववाते अड्डलझ्डारं कत्वा सोत्थिना 
इच्छितड्टानं पापुणाति, यथा च “यो तेलेन अछट्डेन्तो नाठि पूरेति, सो लाभं लभती"ति आचरियेन अन्तेवासिकानं वुत्ते एको अछेको लाभलुद्धो वेगेन पूरेन्तो तेलं छट्टेति, अपरो अछेको तेलछइ्नभया 
आसिञ्चितुम्पि न विसहति, छेको पन समेन पयोगेन पूरेत्वा लाभं लभति, एवमेव एको भिक्खु उप्पन्ने निमित्ते “सीघमेव अप्पनं पापुणिस्सामीति गाळहं वीरियं करोति, तस्स चित्तं अच्चारद्भवीरियत्ता 
उद्भच्चे पतति, सो न सक्कोति अप्मनं पापुणितुं। एको अच्चारद्भवीरियताय दोसं दिस्वा “कि दानि मे अप्पनाया”ति वीरियं हापेति, तस्स चित्तं अतिलीनवीरियत्ता कोसज्जे पतति, सोपि न सक्कोति अप्पनं 
पापुणितुं। यो पन ईसकम्पि लीनं लीनभावतो, उद्धतं उद्धच्चतो मोचेत्वा समेन पयोगेन निमित्ताभिमुखं पवत्तेति, सो अप्पनं पापुणाति, तादिसेन भवितब्बं। 


इदानि एवं पटिपन्नस्स अप्पनापवत्ति दस्सेन्तो “तस्सेवं अनुयृत्तस्सा”तिआदिमाह । तत्थ पठमं परिकम्मन्तिआदि अग्गहितग्गहणेन वुत्तं, गहितग्गहणेन पन अविसेसेन सब्बेसं सब्बा समञ्ञा। 
सब्बानिपि हि अप्पनाय परिकम्मत्ता पटिसङ्घारकत्ता “परिकम्मानी”तिपि, यथा गामादीनं आसन्नप्पदेसो “गामूपचारो घरूपचारो”ति वुच्चति, एवं अप्पनाय आसन्नत्ता समीपचारित्ता वा 
““उपचारानी”तिपि, इतो पुब्बे परिकम्मानं उपरि अप्पनाय च अनुलोमनतो “अनुलोमानी "तिपि वुच्चन्ति। यञ्चेत्थ सब्बन्तिमं, तं परित्तगोत्ताभिभवनतो महग्गतगोत्तभावनतो च “गोत्रभू तिपि वुच्चति। 
गं तायतीति हि गोत्तं, परित्तन्ति पवत्तमानं अभिधानं बुद्धिञ्च एकंसिकविसयताय रक्खतीति परित्तगोत्तं। यथा हि बुद्धि आरम्मणभूतेन अत्थेन विना न वत्तति, एवं अभिधानं अभिधेय्यभूतेन, तस्मा सो तानि 
तायति रक्खतीति वुच्चति । तं पन महग्गतानुत्तरविधुरं कामतण्हाय गोचरभूतं कामावचरधम्मानं आवेणिकरूपं दब्बं । महग्गतगोत्तेपि इमिना नयेन अत्थो वेदितब्नो। इति एवरूपस्स परित्तगोत्तस्स 
अभिभवनतो महग्गतगोत्तस्स च भावनतो उप्पादनतो अन्तिमं “गोत्रभू "तिपि वुच्चति | चतुत्थमेव हि पञ्चमं वाति खिप्पाभिञ्जदन्धाभिञ्ञानं वसेन वुत्तं । खिप्पाभिज्जस्स हि चतुत्थं अप्पेति, 
दन्धाभिञ्जस्स पञ्चमं । कस्मा पन चतुत्थं पञ्चमं वा अप्पेति, न छट्ठू वा सत्तमं वाति आह “आसन्नभवङ्गपातत्ता ति । यथा हि पुरिसो छिन्नपपाताभिमुखो धावन्तो ठातुकामोपि परियन्ते पादं कत्वा ठातुं न 
सक्कोति, पपाते एव पतति, एवं छट्ट वा सत्तमं वा अप्पेतुं न सक्कोति भवङ्गस्स आसन्नत्ता। तस्मा चतुत्थपञ्चमेसुयेव अप्पना होतीति वेदितब्बा। 


“पुरिमा पुरिमा कुसला धम्मा पच्छिमानं पच्छिमानं कुसलानं धम्मानं आसेवनपच्चयेन पच्चयो”ति (पट्ठा० १.१.१२) वुत्तत्ता “आसेवनपच्चयेन कुसला धम्मा बलवन्तो होन्ती”ति आह। यथा 
अलद्धासेवनं पठमं जवनं दुब्बलत्ता गोत्रभुं न उप्पादेति, लद्धासेवनं पन बलवभावतो दुतियं वा ततियं वा गोत्रभुं उप्पादेति, एवं लद्धासेवनताय बलवभावतो छट्टम्पि सत्तमम्पि अप्पेतीति थेरस्स अधिप्पायो। 
तेनाह - “तस्मा छट सत्तमं वा अप्पेती”ति। तन्ति थेरस्स वचनं। पटिक्खित्तन्ति सुत्तसुत्तानुलोमआचरियवादेहि अनुपत्थम्भितत्ता “अत्तनोमतिमत्तं थेरस्सेत' न्ति वत्वा पटिक्खित्तं । “पुरिमा पुरिमा 
कुसला धम्मा"ति पन सुत्तपदमकारणं आसेवनपच्चयलाभस्स बलवभावे अनेकन्तिकत्ता। तथा हि अलद्धासेवनापि पठमचेतना दिट्ठधम्मवेदनीया होति, लद्धासेवना दुतियचेतना याव छट्टचेतना 
अपरापरियवेदनीया। यदि छट्टं सत्तमञ्च परिकखीणजवत्ता दुब्बलं, न आसेवनपच्चयेन बलवं, कथं सत्तमजवनचेतना उपपज्जवेदनीया आनन्तरिया च होतीति? नायं विसेसो आसेवनपच्चयलाभेन 
बलवप्पत्तिया किञ्चरहि किरियावत्थाविसेसतो। किरियावत्था हि आदिमज्झपरियोसानवसेन तिविधा। तत्थ परियोसानावत्थाय सन्निड्रापकचेतनाभावेन उपपज्जवेदनीयादिता होति, न बलवभावेनाति 
दट्ुब्बं। “पटिसन्धिया अनन्तरपच्चयभाविनो विपाकसन्तानस्स अनन्तरपच्चयभावेन तथा अभिसङ्घतत्ता"ति च वदन्ति, तस्मा छइसत्तमानं पपाताभिमुखताय परिक्खीणजवता न सक्का निवारेतुं। 
पुब्बभागचित्तानीति तीणि चत्तारि वा चित्तानि। 


एत्थाति एतिस्सं कायानुपस्सनायं। पारिसुद्धि पत्तुकामोति अधिगन्तुकामो समापज्जितुकामो च। तत्थ सल्लक्खणाविवट्टनावसेन अधिगन्तुकामो, सल्लक्खणवसेन समापज्जितुकामोति योजेतब्बं । 
आवज्जनसमापज्जन...पे०... बसिप्पत्तन्ति एत्थ एवं ताव पञ्च वसियो वेदितब्बा - पठमज्झानतो वुट्ठाय पठमं वितक्कं आवज्जयतो भवङ्गं उपच्छिन्दित्वा उप्पन्नावज्जनानन्तरं वितक्कारम्मणानेव 
चत्तारि पञ्च जवनानि जवन्ति, ततो द्वे भवङ्गानि, ततो पन विचारारम्मणं आवज्जनं वुत्तनयेनेव जवनानीति एवं पञ्चसु झानङ्गेसु यदा निरन्तरं चित्तं पेसेतुं सक्कोति, अथस्स आवज्जनवसी सिद्धा होति। 
अयं पन भवङ्गद्वयन्तरिता मत्थकप्पत्ता वसी भगवतो यमकपाटिहारिये लब्भति, अञ्जेसं वा धम्मसेनापतिआदीनं एवरूपे उट्टाय समुटड्टाय लहुतरं आवज्जनवसीनिब्बत्तनकाले। सा च खो इत्तरा परित्तकाला, 
न सत्थु यमकपाटिहारिये विय चिरतरण्पबन्धवती। तथा हि तं सावकेहि असाधारणं वुत्तं। इतो परं सीघतरा आवज्जनवसी नाम नत्थि। 


आयस्मतो पन महामोग्गल्लानस्स नन्दोपनन्दनागराजदमने विय सीघं समापज्जनसमत्थता समापज्जनवसी नाम | एत्य च समापज्जितुकामतानन्तरं द्वीसु भवङ्गेसु उप्पन्नेसु भवङ्गं उपच्छिन्दित्वा 
उप्मन्नावज्जनानन्तरं समापज्जनं सीघं समापज्जनसमत्थता। अयञ्च मत्थकण्पत्ता समापज्जनवसी सत्थु धम्मदेसनायं लब्भति, तं सन्धाय वृत्तं “सो खो अहं, अग्गिवेस्सन, तस्सायेव कथाय परियोसाने 
तस्मियेव पुरिमस्मिं समाधिनिमित्ते अज्झत्तमेव चित्तं सण्ठपेमि सन्निसादेमि एकोदिं करोमि समादहामि, येन सुदं निच्चकप्पं विहरामी "ति (म० नि० १.३८७) । इतो सीघतरा हि समापज्जनवसी नाम नत्थि। 


अच्छरामत्तं वा दसच्छरामत्तं वा खणं झानं ठपेतुं समत्थता अधिट्ठानवसी नाम । तथेव अच्छरामत्तं वा दसच्छरामत्तं वा लहुकं खणं झानसमङ्गी हुत्वा झानतो वुठ्ठातुँ समत्थता बुद्दानवसी नाम। 
भवङ्गचित्तप्पवत्तियेव हेत्थ झानतो बुद्ठानं नाम । एत्थ च यथा “एत्तकमेव खणं झानं ठपेस्सामी”ति पुब्बपरिकम्मवसेन अधिट्ठानसमत्थता अधिट्ठानवसी, एवं “एत्तकमेव खणं झानसमङ्गी हुत्वा झानतो 
बुइहिस्सामी”ति पुब्बपरिकम्मवसेन वुड्ठानसमत्थता वुट्ठानवसीति वेदितब्बा, या समापत्तिवुड्ानकुसलताति वुच्चति । पच्चवेक्खणबसी पन आवज्जनवसिया एव वृत्ता। पच्चवेक्खणजवनानेव हि तत्थ 
आवज्जनानन्तरानि । यदग्गेन हि आवज्जनवसीसिद्भि, तदग्गेन पच्चवेक्खणवसीसिद्धि वेदितब्बा। 

अरूपपुब्बङ्गमं वा...पे०... विपस्सनं पटुपेतीति सङ्घेपतो वृत्तमत्थं वित्थारतो दस्सेतुं “कथ''न्तिआदि वुत्तं। तत्थ झानङ्कानि परिग्गहेत्वाति वितक्कादीनि झानङ्गानि तंसम्पयुत्ते च धम्मे 
सलक्खणरसादिवसेन परिग्गहेत्वा। “झानङ्गानी ति हि इदं निदस्सनमत्तं, झानङ्गानि पन पस्सन्तो तंसम्मयृत्ते च धम्मे पस्सति। तेसं निस्सयं हदयवत्थुन्ति यथा नाम पुरिसो अन्तोगेहे सप्पं दिस्वा 
अनुबन्धमानो तस्स आसयं पस्सति, एवमेव खो अयम्पि योगावचरो ते अरूपधम्मे उपपरिक्खन्तो “इमे धम्मा कि निस्साय पवत्तन्ती "ति परियेसमानो तेसं निस्सयं हदयवत्थुं पस्सति। झानङ्गानि अरूपन्ति 
एत्थ तंसम्पयुत्तधम्मानम्पि गहणं वेदितब्बं 


अरूपपुब्बङ्गमं रूपपरिग्गहं दस्सेत्वा इदानि रूपपुब्बङ्गमं अरूपपरिग्गहं दस्सेन्तो “अथ वा”तिआदिमाह। केसादीसु कोद्ठासेसु...पे०... तंनिस्सितरूपानि च परिग्गहेत्वाति एत्थ पन केसे ताव 
थद्धलक्खणं पथवीधातूति परिग्गहेतब्बं, तत्थेव आबन्धनलक्खणं आपोधातूति, परिपाचनलक्खणं तेजोधातूति, वित्थम्भनलक्खणं वायोधातूति एवं सब्बकोड्टासेसु एकेकस्मि कोट्ठासे चत्तारि चत्तारि 
महाभूतानि परिग्गहेतब्बानि। अथानेन याथावतो सरसलक्खणतो आविभूतासु धातूसु कम्मसमुट्ठानम्हि ताव केसे वुत्तलक्खणा ता चतस्सो च धातुयो तंनिस्सितो च वण्णो गन्धो रसो ओजा जीवितं 
कायपसादोति एवं कायदसकवसेन दस रूपानि, तत्थेव भावस्स अत्थिताय भावदसकवसेन दस रूपानि, आहारसमुट्ठानं ओजट्ठमकं, उतुसमुद्दानं चित्तसमुट्ठानन्ति अपरानिपि चतुवीसतीति एवं 
चतुसमुट्टानेसु चतुवीसतिकोट्ठासेसु चतुचत्तालीस रूपानि परिग्गहेतब्बानि। सेदो अस्सु खेळो सिङ्घाणिकाति इमे पन चतूसु उतुचित्तसमुट्टानेसु द्विन्नं ओजट्टमकानं वसेन सोळस सोळस रूपानि। उदरियं 
करीसं पुब्बं मुत्तन्ति इमेसु चतूसु उतुसमुट्ठानेसु उतुसमुट्ठानस्सेव ओजट्टमकस्स वसेन अट्ठ अट रूपानि परिग्गहेतब्बानि। एस ताव द्रत्तिसाकारे नयो। 


ये पन इमस्मिं इत्तिसाकारे आविभूते अपरे चत्तारो तेजोकोड्टासा, छ वायोकोट्टासाति दस आकारा आवि भवन्ति, तत्थ असितादिपरिपाचके ताव कम्मजतेजोकोड्डासम्हि ओजट्टमकञ्चेव जीवितञ्चाति 
नव रूपानि, तथा चित्तजे अस्सासपस्सासकोड्टासे ओजट्टमकञ्चेव सद्दो चाति नव, सेसेसु चतुसमुट्टानेसु अट्टसु जीवितनवकञ्चेब तीणि च ओजट्टमकानीति तेत्तिस तेत्तिस रूपानि परिग्गहेतब्बानि। एवं 
वित्थारतो द्राचत्तालीसाकारवसेन इमेसु भूतुपादायरूपेसु पाकटेसु जातेसु वत्थुद्वारवसेन पञ्च चक्खुदसकादयो हदयवत्थुदसकञ्चाति अपरानिपि सट्डि रूपानि परिग्गहेतब्बानि। सचे पनस्स तेन तेन मुखेन 
रूपं परिग्गहेत्वा अरूपं परिग्गण्हतो सुखुमत्ता अरूपं न उपट्ठाति, तेन धुरनिक्खेपं अकत्वा रूपमेव पुनप्पुनं सम्मसितब्बं मनसि कातब्बं परिग्गहेतब्बं ववत्थपेतब्बं । यथा यथा हिस्स रूपं सुविक्खालितं होति 
निज्जटं सुपरिसुद्धं, तथा तथा तदारम्मणा अरूपधम्मा सयमेव पाकटा होन्ति। 


यथा हि चक्खुमतो पुरिसस्स अपरिसुद्धे आदासे मुखनिमित्तं ओलोकेन्तस्स निमित्तं न पञ्ञायतीति न आदासं छट्टेति, अथ खो नं पुनप्पुनं परिमज्जति, तस्स परिसुद्धे आदासे निमित्तं सयमेव पाकटं 
होति, एवमेव तेन भिक्खुना धुरनिक्खेपं अकत्वा रूपमेव पुनप्पुनं सम्मसितब्बं मनसि कातब्बं परिग्गहेतब्बं ववत्थपेतब्बं । यथा यथा हिस्स रूपं सुविक्खालितं होति निज्जटं सुपरिसुद्धं, तथा तथा तदारम्मणा 
अरूपधम्मा सयमेव पाकटा होन्ति। एवं सुविसुद्धरूपपरिग्गहस्स पनस्स अरूपधम्मा तीहाकारेहि उपट्टहन्ति फस्सवसेन वा वेदनावसेन वा विज्ञाणवसेन वा। 


अस्सासपस्सासे पथवीधातु कक्खळलक्खणा"ति तदारम्मणरसानुभवनकवेदना वेदनाक्खन्धो, तंसम्पयुत्ता सञ्ञा सञ्जाक्खन्धो, तंसम्पयुत्तो फस्सो च चेतना च सङ्घारक्खन्धो, तंसम्पयुत्तं चित्तं 
विञ्जाणक्खन्धोति उपट्ठाति। एवं वेदनावसेन अरूपधम्मा उपट्ठहन्ति । अपरस्स “केसे पथवीधातु कक्खळलक्खणा...पे०... अस्सासपस्सासे पथवीधातु ककखळलक्खणा "ति आरम्मणपटिविजाननं 
विञ्जाणक्खन्धो, तंसम्पयृत्ता वेदना वेदनाक्खन्धो, सञ्ञा सञ्जाक्खन्धो, फस्सो च चेतना च सङ्घारक्खन्धोति उपट्ठाति। एवं विञ्जाणवसेन अरूपधम्मा उपट्टहन्ति । एतेनेवुपायेन “कम्मसमुट्ठाने केसे 
पथवीधातु कक्खळलक्खणातिआदिना नयेन द्वाचत्तालीसाय धातुकोट्ठासेसु चतुन्नं चतुन्नं धातूनं वसेन सेसेसुपि वत्थु चक्खादीसु दसकेसु मनोधातुमनोविञ्जाणधातूनं निस्सयलक्खणं हदयवत्थु 
रूपाभिघातारहभूतप्पसादलक्खणं चक्खूतिआदिना वत्थुद्वारवसेन परिग्गण्हन्तस्स पठमाभिनिपातो फस्सो, तंसम्पयुत्ता वेदना वेदनाक्खन्धोतिआदिना फस्सादिवसेन तीहि आकारेहि अरूपधम्मा उपडइहन्ति। 
तेन वुत्तं “यथापरिग्गहितरूपारम्मणं यथापरिग्गहितरूपवत्थुद्वारारम्मणं वा ससम्पयुत्तधम्मं विञ्ञाणञ्च पस्सती”ति। 


इदानि अञ्जथापि रूपपुब्बङ्गमं अरूपपरिग्गहं दस्सेन्तो “अथ वा”तिआदिमाह। तत्थ यथा हीतिआदि कायस्स चित्तस्स च अस्सासपस्सासानं समुदयभावदस्सनं । कम्मारगग्गरीति कम्मारानं 
उक्काय अग्गिधमनभस्ता। धममानायाति धूमायन्तिया, वातं गाहापेन्तियाति अत्यो। तज्जन्ति तदनुरूपं। एवमेवन्ति एत्थ कम्मारगग्गरी विय करजकायो, वायामो विय चित्तं दडुब्बं। किञ्चापि 
अस्सासपस्सासा चित्तसमुट्ठाना, करजकायं पन विना तेसं अप्पवत्तनतो “कायञ्च चित्तञ्च पटिच्च अस्सासपस्सासा'”ति वुत्तं । 


तस्साति नामरूपस्स । पच्चयं परियेसतीति “अविज्जासमुदया रूपसमुदयो”तिआदिना अविज्जादिकं पच्चयं परियेसति वीमंसति परिग्गण्हाति। कङ्कं वितरतीति “अहोसिं नु खो अहं 
अतीतमद्भधान "न्तिआदिनयप्पवत्तं सोळसवत्थुकं विचिकिच्छं अतिक्कमति पजहति। “यं किञ्चि रूपं अतीतानागतपच्चुप्पन्न'न्तिआदिनयप्पवत्तं कलापसम्मसनं। पुब्बभागेति 
पटिपदाजाणदस्सनविसुद्धिपरियापन्नाय उदयब्बयानुपस्सनाय पुब्बभागे उप्पन्ने। ओभासादयोति ओभासो जाणं पीति पस्सद्धि सुखं अधिमोक्खो पग्गहो उपेक्खा उपट्ठानं निकन्तीति इमे ओभासादयो दस। 


तत्थ (विसुद्धि० २.७३३; पटि० म° अट्ट० २.२.६) ओभासोति विपस्सनोभासो, सो च विपस्सनाचित्तसमुट्टितं सन्ततिपतितं उतुसमुट्ठानञ्च पभस्सररूपं । तत्थ विपस्सनाचित्तसमुट्टितं योगिनो 
सरीरइमेव पभस्सरं हुत्वा तिट्टति चित्तजरूपान सरीरं मुञ्चित्वा बहि अप्पवत्तनतो, इतरं सरीरं मुञ्चित्वा जाणानुभावानुरूपं समन्ततो पत्थरति, तं तस्सेव पञ्जायति । तेन फुट्टोकासे रूपगतम्पि पस्सति, 
पस्सन्तो च चक्खुविञ्ञाणेन पस्सति, उदाहु मनोविञ्ञाणेनाति वीमंसितब्बन्ति वदन्ति। दिब्बचक्खुलाभिनो विय तं मनोविञ्ञाणविञ्चेय्यमेवाति वत्तं यृत्तं विय दिस्सति। सो खो पनायं ओभासो कस्सचि 
भिकखुनो पल्लङ्कड्डानमत्तमेव ओभासेन्तो उप्पज्जति, कस्सचि अन्तोगब्भं, कस्सचि बहिगब्भम्पि, कस्सचि सकलविहारं, गाबुतं, अड्डयोजनं, योजनं, द्वियोजनं, तियोजनं, कस्सचि पथवीतलतो याव 
अकनिइब्र्मलोका एकालोकं कुरुमानो। भगवतो पन दससहस्सिलोकधातुं ओभासेन्तो उदपादि । तस्मिं पन उप्पन्ने योगावचरो “न वत मे इतो पुब्बे एवरूपो ओभासो उप्पन्नपुब्बो, अद्धा मग्गप्पत्तोस्मि 
फलप्पत्तोस्मी”ति अमग्गमेव “मग्गो"ति, अफलमेव च “फल' न्ति गण्हाति। तस्स अमग्गं “मग्गो"ति अफलं वा “फलन्ति गण्हतो विपस्सनावीथि उक्कन्ता नाम होति। सो अत्तनो मूलकम्मड्ठानं 
विस्सज्जेत्वा ओभासमेव अस्सादेन्तो निसीदति। 


जाणन्ति विपस्सनाञाणं। तस्स किर रूपारूपधम्मे तुलयन्तस्स तीरयन्तस्स विस्सट्टइन्दवजिरमिव अविहतवेगं तिखिणं सूरं अतिविसदं जाणं उप्पज्जति। 
पीतीति विपस्सनापीति। तस्स किर तस्मिं समये खुद्दिका पीति खणिका पीति ओक्कन्तिका पीति उब्बेगा पीति फरणा पीतीति अयं पञ्चविधा पीति सकलसरीरं पूरयमाना उप्पज्जति। 


पस्सद्धीति विपस्सनापस्सद्धि । तस्स किर तस्मिं समये रत्तिड्टाने वा दिवाड्ठाने वा निसिन्नस्स कायचित्तानं नेव दरथो, न गारवं, न कक्खळता, न अकम्मञ्जता, न गेलज्जं, न वङ्कता होति, अथ खो 
पनस्स कायचित्तानि पस्सद्धानि लहूनि मृदूनि कम्मञ्जानि सुविसदानि उजुकानियेव होन्ति। सो इमेहि पस्सद्धादीहि अनुग्गहितकायचित्तो तस्मिं समये अमानुसिं नाम रति अनुभवति । यं सन्धाय वृत्तं - 


““सुञ्ञागारं पविद्टस्स, सन्तचित्तस्स भिक्खुनो। 
अमानुसी रती होति, सम्मा धम्मं विपस्सतो॥ 


“यतो यतो सम्मसति, खन्धानं उदयब्बयं। 
लभती पीतिपामोज्जं, अमतं तं विजानत" न्ति॥ (ध० प° ३७३-३७४)। 


एवमस्स इमं अमानुसि रति साधयमाना लहुतादिसम्मयृत्ता पस्सद्भि उप्पज्जति। 


सुखन्ति विपस्सनासुखं। तस्स किर तस्मिं समये सकलसरीरं अभिसन्दयमानं अतिपणीतं सुखमुप्पज्जति। 

अधिमोक्खोति सद्धा | विपस्सनासम्पयृत्तायेव हिस्स चित्तचेतसिकानं अतिसयप्पसादभूता बलवती सद्धा उप्पज्जति। 
पग्गहोति वीरियं। विपस्सनासम्मयुत्तमेव हिस्स असिथिलमनच्चारद्धं सुपग्गहितं वीरियं उप्पज्जति। 


उपड्ठानन्ति सति। विपस्सनासम्पयुत्तायेव हिस्स सूपट्टिता सुप्पतिड्टिता निखाता अचला पब्बतराजसदिसा सति उप्पज्जति। सो यं यं ठानं आवज्जति समन्नाहरति मनसि करोति पच्चवेक्खति, तं तं 
ठानमस्स ओक्कन्तित्वा पक्खन्दित्वा दिब्बचक्खुनो परलोको विय सतिया उपट्टाति। 


उपेक्खाति विपस्सनुपेक्खा चेव आवज्जनुपेक्खा च। तस्मिञ्हिस्स समये सब्बसङ्घारेसु मज्झत्तभूता विपस्सनुपेक्खा बलवती उप्पज्जति, मनोद्रारे आवज्जनुपेक्खापि। सा हिस्स तं तं ठानं 
आवज्जेन्तस्स विस्सट्टइन्दवजिरमिव पत्तपुटे पक्खन्दतत्तनाराचो विय च सूरा तिखिणा हुत्वा वहति। 


निकन्तीति विपस्सनानिकन्ति। एवं ओभासादिपटिमण्डिताय हिस्स विपस्सनाय आलयं कुरुमाना सुखुमा सन्ताकारा निकन्ति उप्पज्जति, या “किलेसो”ति परिग्गहेतुम्पि न सक्का होति। 


यथा च ओभासे, एवं एतेसुपि अञ्जतरस्मिं उप्पन्ने योगावचरो “न वत मे इतो पुब्बे एवरूपं जाणं उप्पन्नपुब्बं, एवरूपा पीति, पस्सद्धि, सुखं, अधिमोक्खो, पग्गहो, उपड्ठानं, उपेक्खा, निकन्ति 
उप्पन्नपुब्बा, अद्धा मग्गप्पत्तोस्मि फलप्पत्तोस्मी”ति अमग्गमेव “मग्गोँति अफलमेव च “फलन्ति गण्हाति, तस्स अमग्गं “मग्गो"ति अफलं फल" न्ति गण्हतो विपस्सनावीथि उक्कन्ता नाम होति। सो 
अत्तनो मूलकम्मड्टानं विस्सज्जेत्वा निकन्तिमेव अस्सादेन्तो निसीदति। 


एत्थ च ओभासादयो उपक्किलेसवत्थुताय “उपक्किलेसा“ति वुत्ता, न अकुसलत्ता, निकन्ति पन उपक्किलेसो चेव उपक्किलेसवत्थु च । वत्थुवसेनेव चेते दस, गाहवसेन पन समतिंस होन्ति। कथं? 
“मम ओभासो उप्पन्नो ति गण्हतो हि दिड्टिग्गाहो होति, “मनापो वत ओभासो उप्पन्नो”ति गण्हतो मानग्गाहो, ओभासं अस्सादयतो तण्हागाहो। इति ओभासे दिट्टिमानतण्हावसेन तयो गाहा। तथा 
सेसेसुपीति एवं गाहवसेन समतिंस उपक्किलेसा होन्ति। तेसं वसेन अकुसलो अब्यत्तो योगावचरो ओभासादीसु कम्पति विक्खिपति, ओभासादीसु एकेकं “एतं मम, एसोहमस्मि, एसो मे अत्ता'ति 
समनुपस्सति। तेनाहु पोराणा - 


“ ओभासे चेव जाणे च, पीतिया च विकम्पति। 
पस्सद्धिया सुखे चेव, येहि चित्तं पवेधति॥ 


“अधिमोक्खे च पग्गाहे, उपट्टाने च कम्पति। 
उपेक्खावज्जनाय चेव, उपेक्खाय च निकन्तिया"ति॥ (पटि० म० २.७) 


कुसलो पण्डितो ब्यत्तो बुद्धिसम्पन्नो योगावचरो ओभासादीसु उप्पन्नेसु “अयं खो मे ओभासो उप्पन्नो, सो खो पनायं अनिच्चो सङ्घतो पटिच्चसमुप्पन्नो खयधम्मो वयधम्मो विरागधम्मो 
निरोधधम्मो"ति इति वा तं पञ्ञाय परिच्छिन्दति उपपरिक्खति। अथ वा पनस्स एवं होति - सचे ओभासो अत्ता भवेय्य, अत्ताति गहेतुं वट्टेय्य, अनत्ताव पनायं “अत्ता^ति गहितो। तस्मा सो अवसवत्तनट्टेन 
अनत्ता, हुत्वा अभावड्डेन अनिच्चो, उप्पादवयपटिपीळनड्डेन दुक्खोति उपपरिक्खति। यथा च ओभासे, एवं सेसेसुपि। सो एवं उपपरिक्खित्वा ओभासं “नेतं मम, नेसोहमस्मि, न मेसो अत्ता”ति 


“इमानि दस ठानानि, पञ्जा यस्स परिच्चिता। 
धम्मुद्भच्चकुसलो होति, न च विक्खेप गच्छती"ति॥ (पटि० म० २.७)। 


सो एवं विक्खेपं अगच्छन्तो तं समतिसविधं उपक्किलेसजटं विजटेत्वा “ओभासादयो धम्मा न मग्गो, उपक्किलेसविमुत्तं पन वीथिप्पटिपन्नं विपस्सनाजाणं मग्गो"ति अमग्गं मग्गञ्च ववत्थपेति। यं 
सन्धायेतं वुत्तं “ओभासादयो दस विपस्सनुपक्किलेसे पहाय उपक्किलेसविमुत्तं पटिपदाजाणं मग्गोति ववत्थपेत्वा ति । उदयं पहायाति उदयब्बयानुपस्सनाय गहितं सङ्घारानं उदयं विस्सज्जेत्वा 
तेसं भङ्गस्सेव अनुपस्सनतो भङ्गानुपस्सनाजाणं पत्वा आदीनवानुपस्सनापुन्बङ्गमाय निब्बिदानुपस्सनाय निब्बिन्दन्तो मुञ्चितुकम्यतापटिसङ्घानुपस्सनासङ्घारुपेकखानुलोमजाणानं चिण्णपरियन्ते 
उप्पन्नगोत्रभुजाणानन्तरं उप्पन्नेन मग्गजाणेन सब्बसङ्घारेसु विरज्जन्तो विमुच्चन्तो। मग्गक्खणे हि अरियो विरज्जति विमुच्चतीति च वुच्चति। तेनाह -- “यथाक्कमं चत्तारो अरियमग्गे 
पापुणित्वा ति । मग्गफलनिब्बानपहीनावसिइकिलेससङ्घातस्स पच्चवेव्खितब्बस्स पभेदेन एकूनबीसतिभेदस्स। अरहतो हि अवसिट्ठकिलेसाभावेन एकूनवीसति पच्चवेक्खणजाणानि। अस्साति 
आनापानस्सतिकम्मड्रानिकस्स। 


विसुं कम्मट्ठानभावनानयो नाम नत्थीति पठमचतुक्कवसेन अधिगतज्झानस्स वेदनाचित्तधम्मानुपस्सनावसेन देसितत्ता वुत्तं । तेसन्ति तिण्णं चतुक्कानं । पीतिप्पटिसंवेदीति पीतिया पटि पटि 
सम्मदेव वेदनसीलो, तस्सा वा पटि पटि सम्मदेव वेदो एतस्स अत्थि, तं वा पटि पटि सम्मदेव वेदयमानो। तत्थ कामं संवेदनग्गहणेनेव पीतिया सक्कच्चं विदितभावो बोधितो होति, येहि पन पकारेहि तस्सा 
संवेदनं इच्छितं, तं दस्सेतुं पटि-सद्दग्गहणं “पटि पटि संवेदीति पटिसंवेदी”ति। तेनाह “द्वीहाकारेही”तिआदि। 


तत्थ कथं आरम्मणतो पीति पटिसंबिदिता होतीति पुच्छावचनं । सप्पीतिके द्वे झाने समापज्जती”ति पीतिसहगतानि द्वे पठमदुतियज्झानानि पटिपाटिया समापज्जति । तस्साति तेन। 
““पटिसंविदिता"ति हि पदं अपेक्खित्वा कत्तुअत्थे एतं सामिवचनं । समापत्तिक्खणेति समापन्नक्खणे । झानपटिलाभेनाति झानेन समङ्गिभावेन। आरम्मणतोति आरम्मणमुखेन, 
तदारम्मणज्झानपरियापन्ना पीति पटिसंविदिता होति आरम्मणस्स पटिसंविदितत्ता। कि वुत्तं होति? यथा नाम सप्पपरियेसनं चरन्तेन तस्स आसये पटिसंविदिते सोपि पटिसंविदितो एव होति मन्तागदबलेन 
तस्स गहणस्स सुकरत्ता, एवं पीतिया आसयभूते आरम्मणे पटिसंविदिते सा पीति पटिसंविदिता एव होति सलक्खणतो सामञ्जलक्खणतो च तस्सा गहणस्स सुकरत्ताति। 


कथं असम्मोहतो पीति पटिसंविदिता होतीति आनेत्वा सम्बन्धितब्बं । विपस्सनाक्खणेति विपस्सनापञ्जाय तिक्खविसदप्पवत्ताय विसयतो दस्सनक्खणे । लक्खणपटिवेधेनाति पीतिया 
सलक्खणस्स सामञ्जलक्खणस्स च पटिविज्झनेन। यञ्हि यस्स विसेसतो सामञ्जतो च लक्खणं, तस्मिं विदिते सो याथावतो विदितो एव होति। तेनाह -- “असम्मोहतो पीति पटिसंविदिता होती”ति। 


इदानि तमत्थं पाळिया एव विभावेतुं “वुत्तज्हेत न्तिआदिमाह । तत्थ दीघंअस्सासवसेनातिआदासु यं वत्तब्बं, तं हेड्ठा वुत्तमेव तत्थ पन सतोकारितादस्सनवसेन पाळि आगता, इध 
पीतिप्पटिसंविदितावसेन। पीतिप्पटिसंविदिता च अत्थतो विभत्ता एव। अपिच अयमेत्थ सङ्घेपत्थो - दीघंअस्सासवसेनाति दीघस्स अस्सासस्स आरम्मणभूतस्स वसेन पजानतो सा पीति पटिसंविदिता 
होतीति सम्बन्धो। चित्तस्स एकग्गतं अविक्खेपं पजानतोति झानपरियापन्नं अविक्खेपोति लद्भनामं चित्तस्सेकग्गतं तंसम्पयुत्ताय पञ्ञाय पजानतो। यथेव हि आरम्मणमुखेन पीति पटिसंविदिता होति, 
एवं तंसम्पयुत्तधम्मापि आरम्मणमुखेन पटिसंविदिता एव होन्तीति। सति उपट्टिता होतीति दीघंअस्सासवसेन झानसम्पयुत्ता सति तस्स आरम्मणे उपद्ठिता आरम्मणमुखेन झानेपि उपट्टिता नाम होति। ताय 
सतियाति एवं उपड्टिताय ताय सतिया यथावृत्तेन तेन आणेन सृप्पटिविदितत्ता आरम्मणस्स तस्स वसेन तदारम्मणा सा पीति पटिसंबिदिता होति। दीघंपस्सासवसेनातिआदीसुपि इमिनाव नयेन अत्यो 
वेदितब्बो। 


एवं पठमचतुक्कवसेन दस्सितं पीतिप्पटिसंवेदनं आरम्मणतो असम्मोहतो च विभागसो दस्सेतुं “आवज्जतो”तिआदि वृत्तं । तत्थ आवज्जतोति झानं आवज्जेन्तस्स। सा पीतीति सा झानपरियापन्ना 
पीति। जानतोति समापन्नकखणे आरम्मणमुखेन जानतो। तस्स सा पीति पटिसंविदिता होतीति सम्बन्धो । पस्सतोति दस्सनभूतेन जाणेन झानतो वुड्ठाय पस्सन्तस्स। पच्चवेक्खतोति झानं 

पच्चवेक्खन्तस्स। चित्तं अधिट्ुहतोति “एत्तकं वेलं झानसमङ्गी भविस्सामी "ति झानचित्तं अधिट्टहन्तस्स। एवं पञ्चन्नं वसीभावानं वसेन झानस्स पजाननमुखेन आरम्मणतो पीतिया पटिसंवेदना 
दस्सिता। 


इदानि येहि धम्मेहि झानं विपस्सना च सिज्झन्ति, तेसं झानपरियापन्नानं विपस्सनामग्गपरियापन्नानञ्च सद्धादीनं वसेन पीतिप्पटिसंवेदनं दस्सेतुं “सद्धाय अधिमुच्चतो तिआदि वुत्तं । तत्थ 
अधिमुच्चतोति सहहन्तस्स, समथविपस्सनावसेनाति अधिप्पायो। वीरियं पग्गण्हतोतिआदीसुपि एसेव नयो। अभिज्जेय्यन्ति अभिविसिट्ठाय पञ्ञाय जानितब्बं। अभिजानतोति 
विपस्सनापञ्ञापुन्बङ्गमाय मग्गपञ्ञाय जानतो। परिञ्ञेस्यन्ति दुकखसच्चं तीरणपरिञ्ञाय मग्गपञ्जाय च परिजानतो। पहातब्बन्ति समुदयसच्चं पहानपरिञ्जाय मग्गपञ्ञाय च पजहतो। भावयतो 
सच्छिकरोतो भावेतब्बं मग्गसच्चं, सच्छिकातब्बं निरोधसच्चं । केचि पनेत्थ पीतिया एव वसेन अभिज्जेय्यादीनि उद्धरन्ति, तं अयुत्तं झानादिसमुदायं उद्धरित्वा ततो पीतिया निद्धारणस्स अधिप्पेतत्ता। 


एत्थ च “'दीघंअस्सासवसेना”तिआदिना पठमचतुक्कवसेन आरम्मणतो पीतिप्पटिसंवेदनं वुत्तं, तथा “आवज्जतो”तिआदीहि पञ्चहि पदेहि । “अभिञ्चेय्यं अभिजानतोतिआदीहि पन असम्मोहतो, 
“सद्धाय अधिमुच्चतो"तिआदीहि उभयथापि सङ्घेपतो समथवसेन आरम्मणतो विपस्सनावसेन असम्मोहतो पीतिप्पटिसंवेदनं वृत्तन्ति दडुब्बं । कस्मा पनेत्थ वेदनानुपस्सनायं पीतिसीसेन वेदना गहिता, न 
सरूपतो एवाति? भूमिविभागादिवसेन वेदनं भिन्दित्वा चतुधा वेदनानुपस्सनं दस्सेतुं। अपिच वेदनाकम्मड्ठानं दस्सेन्तो भगवा पीतिया ओळारिकत्ता तंसम्पयुत्तसुखं सुखग्गहणत्थं पीतिसीसेन दस्सेति। 


एतेनेव नयेन अवसेसपदानीति सुखप्पटिसंवेदी चित्तसङ्कारप्पटिसंवेदीति पदानि पीतिप्पटिसंवेदी-पदे आगतनयेनेव अत्थतो वेदितब्बानि। सक्का हि “द्वीहाकारेहि सुखप्पटिसंविदिता होति, 
चित्तसङ्घारप्पटिसंविदिता होति आरम्मणतोतिआदिना पीतिट्ठाने सुखादिपदानि पक्खिपित्वा “सुखसहगतानि तीणि झानानि चत्तारि वा झानानि समापज्जती"तिआदिना अत्थं विञ्ञातुं । तेनाह “तिण्णं 
झानानं बसेना”तिआदि। बेदनादयोति आदि-सद्देन सञ्जा गहिता। तेनाह “द्वे खन्धा”ति। विपस्सनाभूमिदस्सनत्थन्ति पकिण्णकसङ्कारसम्मसनवसेन विपस्सनाय भूमिदस्सनत्थं “सुखन्ति द्वे 
सुखानी” तिआदि वृत्तं समथे कायिकसुखाभावतो। सोति सो पस्सम्भनपरियायेन वुत्तो निरोधो। “इमस्स हि भिक्खुनो अपरिग्गहितकाले"तिआदिना वित्थारतो कायसङ्कारे वृत्तो, तस्मा तत्थ वृत्तनयेनेव 
वेदितब्बो। तत्थ कायसङ्कारवसेन आगतो, इध चित्तसङ्घारवसेनाति अयमेव विसेसो। 


एवं चित्तसङ्कारस्स पस्सम्भनं अतिदेसेन दस्सेत्वा यदञ्जं इमस्मिं चतुक्के वत्तब्बं, तं दस्सेतुं “अपिचा”तिआदि वुत्तं । तत्थ पीतिपदेति “पीतिप्पटिसंवेदी”तिआदिना देसितकोट्ठासे । पीतिसीसेन 
बेदना वुत्ताति पीतिअपदेसेन तंसम्पयृत्ता वेदना वृत्ता, न पीतीति अधिप्पायो। तत्थ कारणं हेट्ठा वुत्तमेव द्वीसु चित्तसङ्कारपदेसूति ` चित्तसङ्कारप्पटिसंवेदी पस्सम्भयं चित्तसङ्कार न्ति 
चित्तसङ्घारपटिसंयुत्तेसु द्वीसु पदेसु । “विञ्जाणपच्चया नामरूप''न्ति वचनतो चित्तेन पटिबद्धाति चित्तपटिबद्धा । ततो एव कामं चित्तेन सङ्करीयन्तीति चित्तसङ्कारा, सञ्जावेदनादयो, इध पन 
उपलवखणमत्तं, सञ्जावेदनाव अधिप्पेताति आह “सञ्ञासम्पयुत्ता वेदना”ति। 


चित्तप्पटिसंवेदीति एत्थ द्वीहाकारेहि चित्तपटिसंविदिता होति आरम्मणतो असम्मोहतो च। कथं आरम्मणतो? चत्तारि झानानि समापज्जति, तस्स समापत्तिकखणे झानपटिलाभेनातिआदिना 
बुत्तनयानुसारेन सब्बं सुविज्जेय्यन्ति आह - “चतुन्नं झानानं वसेन चित्तपटिसंबिदिता वेदितब्बा”ति। चित्तं मोदेन्तोति झानसम्पयुत्त चित्तं सम्पयुत्ताय पीतिया मोदयमानो, तं वा पीतिं आरम्मणं 
कत्वा पवत्तं विपस्सनाचित्तं ताय एव आरम्मणभूताय पीतियामोदयमानो । पमोदेन्तोतिआदीनि पदानि तस्सेव वेवचनानि पीतिपरियायभावतो। 


सम्पयुत्ताय पीतिया चित्तं आमोदेतीति झानचित्तसम्मयृत्ताय पीतिसम्बोज्झङ्गभूताय ओदग्यलक्खणाय झानपीतिया तमेव झानचित्तं सहजातादिपच्चयवसेन चेव झानपच्चयवसेन च परिबूहेन्तो 
हट्टप्पहड्ठाकारं पापेन्तो आमोदेति पमोदेति च। आरम्मणं कत्वाति उळारं झानसम्पयुत्तं पीतिं आरम्मणं कत्वा पवत्तमानं विपस्सनाचित्तं ताय एव आरम्मणभूताय पीतिया योगावचरो हट्टप्पहट्ठाकारं पापेन्तो 
“आमोदेति पमोदेती'ति वुच्चति। 


समं ठपेन्तोति यथा ईसकम्पि लीनपक्खं उद्भच्चपक्खञ्च अनुपग्गम्म अनोनतं अनुन्नतं यथा इन्द्रियानं समत्तपटिपत्तिया अविसमं, समाधिस्स वा उक्कंसगमनेन आनेञ्जप्पत्तिया सम्मदेव ठितं होति, 
एवं अप्पनावसेन ठपेन्तो। लक्खणप्पटिवेधेनाति अनिच्चादिकस्स लक्खणस्स पटि पटि विज्झनेन खणे खणे अवबोधेन | खणिकचित्तेकग्गताति खणमत्तद्वितिको समाधि । सोपि हि आरम्मणे निरन्तरं 
एकाकारेन पवत्तमानो पटिपक्खेन अनभिभूतो अप्पितो विय चित्तं निच्चलं ठपेति। तेन वृत्तं “एबं उप्पन्नाया”तिआदि। 


मोचेन्तोति विक्खम्भनविमुत्तिवसेन विवेचेन्तो विसुं करोन्तो, नीवरणानि पजहन्तोति अत्थो। विपस्सनाक्खणेति भङ्गानुपस्सनाक्खणे। भङ्गो हि नाम अनिच्चताय परमा कोटि, तस्मा ताय 
भङ्गानुपस्सको योगावचरो चित्तमुखेन सब्बं सङ्घारगतं अनिच्चतो पस्सति, नो निच्चतो, अनिच्चस्स दुक्खत्ता दुक्खस्स च अनत्तत्ता तदेव दुक्खतो अनुपस्सति, नो सुखतो, अनत्ततो अनुपस्सति, नो अत्ततो। 
यस्मा पन यं अनिच्चं दुक्खं अनत्ता, न तं अभिनन्दितब्बं, यञ्च न अभिनन्दितब्बं, न तं रञ्जितब्बं, तस्मा भङ्गदस्सनानुसारेन “अनिच्चं दुक्खं अनत्ता "ति सङ्घारगते दिट्ठे तस्मिं निब्बिन्दति, नो नन्दति, 
विरज्जति, नो रज्जति, सो एवं निन्बिन्दन्तो विरज्जन्तो लोकियेनेव ताव जाणेन रागं निरोधेति नो समुदेति, नास्स समुदयं करोतीति अत्थो। अथ वा सो एवं विरत्तो यथा दिइ सङ्घारगतं, तं तथा दिड अत्तनो 
जाणेन निरोधेति नो समुदेति, निरोधमेवस्स मनसि करोति, नो समुदयन्ति अत्थो, सो एवं पटिपन्नो पटिनिस्सज्जति, नो आदियतीति वुत्तं होति। अयञ्हि अनिच्चादिअनुपस्सना सद्धि खन्धाभिसङ्कारेहि 
किलेसानं परिच्चजनतो सङ्घतदोसदस्सनेन तब्बिपरीते निब्बाने तन्निन्नताय पक्खन्दनतो च परिच्चागपटिनिस्सग्गो चेव पक्खन्दनपटिनिस्सग्गो चाति वुच्चति। तस्मा ताय समन्नागतो योगावचरो 
बुत्तनयेन किलेसे च परिच्चजति, निब्बाने च पक्खन्दति । तेन वुत्तं “सो विपस्सनाक्खणे अनिच्चानुपस्सनाय निच्चसञ्जातो चित्तं मोचेन्तो विमोचेन्तो...पे०... पटिनिस्सग्गानुपस्सनाय आदानतो 
चित्तं मोचेन्तो विमोचेन्तो अस्ससति चेव पस्ससति चा ति। 


तत्थ अनिच्चस्स, अनिच्चन्ति वा अनुपस्सना अनिच्चानुपस्सना। तेभूमकधम्मानं अनिच्चतं गहेत्वा पवत्ताय विपस्सनाय एतं नामं । निच्चसञ्जातोति सङ्कतधम्मे “निच्चा सस्सता^ति पवत्ताय 
मिच्छासञ्ञाय । सञ्ञजासीसेन चित्तदिट्टीनम्पि गहणं दब्बं । एस नयो सुखसञ्जादीसुपि । निब्ब्िदानुपस्सनायाति सङ्कारेसु निब्बिन्दनाकारेन पवत्ताय अनुपस्सनाय । नन्दितोति सप्पीतिकतण्हातो। 
विरागानुपस्सनायाति तथा विरज्जनाकारेन पवत्ताय अनुपस्सनाय। तेन वुत्तं “रागतो मोचेन्तो”ति। निरोधानुपस्सनायाति सङ्घारानं निरोधस्स अनुपस्सनाय। यथा सङ्घारा निरुज्झन्तियेव आयतिं 
पुनब्भववसेन नुप्पज्जन्ति, एवं वा अनुपस्सना निरोधानुपस्सना। मुञ्चितुकम्यता हि अयं बलप्पत्ता। तेनाह “समुदयतो मोचेन्तो”ति। पटिनिस्सज्जनाकारेन पवत्ता अनुपस्सना पटिनिस्सग्गानुपस्सना। 
आदानतोति निच्चादिवसेन गहणतो, पटिसन्धिग्गहणतो वाति एवमेत्थ अत्थो दडुब्बो। 


अनिच्चन्ति अनुपस्सी, अनिच्चस्स वा अनुपस्सनसीलो अनिच्चानुपस्सीति एत्थ कि पन तं अनिच्चं, कथं वा अनिच्चं, का वा अनिच्चानुपस्सना, कस्स वा अनिच्चानुपस्सनाति चतुक्कं 
विभावेतब्नन्ति तं दस्सेन्तो “अनिच्चं वेदितब्ब” न्तिआदिमाह । तत्थ निच्चं नाम धुवं सस्सतं यथा तं निब्बानं, न निच्चन्ति अनिच्चं, उदयब्बयवन्तं, अत्थतो सङ्घता धम्माति आह अनिच्चन्ति 
पञ्चक्खन्धा। कस्मा? उप्पादवयञ्ञथत्तभावाति, उप्पादवयञ्ञथत्तसब्भावाति अत्थो। तत्थ सङ्घतधम्मानं हेतुपच्चयेहि उप्पज्जनं अहुत्वा सम्भवो अत्तलाभो उप्पादो, उप्पन्नानं तेसं खणनिरोधो विनासो 
बयो, जराय अञ्जथाभावो अञ्जथत्तं। यथा हि उप्पादावत्थाय भिन्नाय भङ्गावत्थायं वत्थुभेदो नत्थि, एवं ठितिसङ्घातायं भङ्गाभिमुखावत्थायम्पि वत्थुभेदो नत्थि। यत्थ जरावोहारो, तस्मा एकस्सपि धम्मस्स 
जरा युज्जति, या खणिकजराति वुच्चति । एकंसेन च उप्पादभङ्गावत्थासु वत्थुनो अभेदो इच्छितब्बो, अञ्जथा अञ्जो उप्पज्जति, अञ्जो भिज्जतीति आपज्जेय्य। तयिदं खणिकजरं सन्धायाह 
“अञ्जथत्त''न्ति। 


यस्स लक्खणत्तयस्स भावा खन्धेसु अनिच्चसमञ्ञा, तस्मिं लक्खणत्तये अनिच्चता समञ्ञाति “अनिच्चताति तेसंयेव उप्पादवयञ्जथत्त ˆ न्ति वत्वा विसेसतो धम्मानं खणिकनिरोधे 
अनिच्चतावोहारोति दस्सेन्तो “हुत्वा अभावो वा तिआदिमाह। तत्थ उप्पादपुब्बकत्ता अभावस्स हुत्वा-गहणं । तेन पाकटभावपुब्बकत्तं विनासभावस्स दस्सेति । तेनेवाकारेनाति निब्बत्तनाकारेन। 
खणभङ्गेनाति खणिकनिरोधेन। तस्सा अनिच्चतायाति खणिकभङ्गसङ्घाताय अनिच्चताय। ताय अनुपस्सनायाति यथावुत्ताय अनिच्चानुपस्सनाय। समन्नागतोति समङ्गिभूतो योगावचरो। 


खयोति सङ्घारानं विनासो। विरज्जनं तेसंयेव विलुज्जनं बिरागो, खयो एव विरागो खयविरागो, खणिकनिरोधो। अच्चन्तमेत्य एतस्मिं अधिगते सङ्कारा विरज्जन्ति निरुज्झन्तीति अच्चन्तविरागो, 

निब्बानं । तेनाह “खयविरागोति सङ्कारानं खणभङ्को। अच्चन्तविरागोति निब्बान ˆ न्ति। तदुभयदस्सनवसेन पवत्ताति खयविरागानुपस्सनावसेन विपस्सनाय, अच्चन्तविरागानुपस्सनावसेन 
मग्गस्स पवत्ति योजेतब्बा। आरम्मणतो वा विपस्सनाय खयविरागानुपस्सनावसेन पवत्ति, तन्निन्नभावतो अच्चन्तविरागानुपस्सनावसेन, मग्गस्स पन असम्मोहतो खयविरागानुपस्सनावसेन, आरम्मणतो 
अच्चन्तविरागानुपस्सनावसेन पवत्ति वेदितब्बा। एसेव नयोति इमिना यस्मा विरागानुपस्सीपदे वुत्तनयानुसारेन “द्वे निरोधा खयनिरोधो च अच्चन्तनिरोधो चा“ति एवमादिअत्थवण्णनं अतिदिस्सति, तस्मा 
विरागड्टाने निरोधपदं पक्खिपित्वा “खयो सङ्घारानं विनासो"तिआदिना इध वृत्तनयेन तस्स अत्थवण्णना वेदितब्बा। 


पटिनिस्सज्जनं पहातब्बस्स तदङ्गवसेन वा समुच्छेदवसेन वा परिच्चजनं परिच्चागपटिनिस्सग्गो । तथा सब्बुपधीनं पटिनिस्सग्गभूते विसङ्कारे अत्तनो निस्सज्जनं तन्निन्नताय वा तदारम्मणताय वा 
तत्थ पक्खन्दनं पक्खन्दनपटिनिस्सग्गो। तदङ्गवसेनाति एत्य अनिच्चानुपस्सना ताव तदङ्गप्पहानवसेन निच्चसञ्ञं परिच्चजति, परिच्चजन्ती च तस्सा तथा अप्पवत्तियं ये “निच्च''न्ति गहणवसेन 
किलेसा तम्मूलका च अभिसङ्घारा तदुभयमूलका च विपाकक्खन्धा अनागते उप्पज्जेय्युं, ते सब्बेपि अप्पवत्तिकरणवसेन परिच्चजति, तथा दुक्खसञ्ञादयो। तेनाह -- “विपस्सना हि तदङ्गवसेन सद्धि 
खन्धाभिसङ्कारेहि किलेसे परिच्चजती”ति। सङ्कतदोसदस्सनेनाति सङ्घते तेभूमकसङ्घारगते अनिच्चतादिदोसदस्सनेन। निच्चादिभावेन तब्बिपरीते । तन्निन्नतायाति तदधिमुत्तताय | पक्खन्दतीति 
अनुपविसति अनुपविसन्तं विय होति। सद्धिं खन्धाभिसङ्कारेहि किलेसे परिच्चजतीति मग्गेन किलेसेसु परिच्चत्तेसु अविपाकधम्मतापादनेन अभिसङ्कारा तम्मूलका च खन्धा अनुष्पत्तिरहभावेन 
परिच्चत्ता नाम होन्तीति सब्बेपि ते मग्गो परिच्चजतीति वुत्तं । उभयन्ति विपस्सनाजञाणं मग्गजाणञ्च। मग्गजाणम्पि हि गोत्रभुजाणस्स अनु पच्छा निब्बानदस्सनतो अनुपस्सनाति वुच्चति। 


इदञ्च चतुत्थचतुक्कं सुद्रविपस्सनावसेनेव वुत्तं, पुरिमानि पन तीणि समथविपस्सनावसेन। एवं चतुन्नं चतुक्कानं वसेन सोळसवत्थुकाय आनापानस्सतिया भावना वेदितब्बा । एवं सोळसवत्थुवसेन 
च अयं आनापानस्सति भाविता महण्फला होति महानिसंसाति वेदितब्बा। “एवं भावितो खो, भिक्खवे, आनापानस्सतिसमाधीतिआदिना पन सन्तभावादिवसेन महानिसंसता दस्सिता। 
वितक्कुपच्छेदसमत्थतायपि चस्स महानिसंसता दट्टुब्बा । अयञ्हि सन्तपणीतअसेचनकसुखविहारत्ता समाधिअन्तरायकरानं वितक्कानं वसेन इतो चितो च चित्तस्स विधावनं उपच्छिन्दित्वा 
आनापानारम्मणाभिमुखमेव चित्तं करोति । तेनेव वुत्तं - “आनापानस्सति भावेतब्बा वितक्कुपच्छेदाया”ति (अ० नि० ९.१; उदा० ३१) । विज्जाविमृत्तिपारिपूरिया मूलभावेनपि चस्सा महानिसंसता 
वेदितब्बा। वृत्तञ्हेतं भगवता - 


“आनापानस्सति, भिक्खवे, भाविता बहुलीकता चत्तारो सतिपड्टाने परिपूरेति, चत्तारो सतिपट्टाना भाविता बहुलीकता सत्त बोज्झङ्गे परिपूरेन्ति, सत्त बोज्झङ्गा भाविता बहुलीकता 
बिज्जाविमृत्ति परिपूरेन्ती”ति (म० नि० ३.१४७) । 


अपिच चरिमकानं अस्सासपस्सासानं विदितभावकरणतोपिस्सा महानिसंसता वेदितब्बा। वृत्तञ्हेतं भगवता - 
“एवं भाविताय, राहुल, आनापानस्सतिया एवं बहुलीकताय येपि ते चरिमका अस्सासपस्सासा, तेपि विदिताव निरुज्झन्ति, नो अविदिता”ति (म० नि० २.१२१) । 


तत्थ निरोधवसेन तयो चरिमका भवचरिमका झानचरिमका चुतिचरिमकाति। भवेसु हि कामभवे अस्सासपस्सासा पवत्तन्ति, रूपारूपभवेसु न पवत्तन्ति, तस्मा ते भवचरिमका। झानेसु पुरिमे 
झानत्तये पवत्तन्ति, चतुत्थे नप्पवत्तन्ति, तस्मा ते झानचरिमका। ये पन चुतिचित्तस्स पुरतो सोळसमेन चित्तेन सद्धि उप्पज्जित्वा चुतिचित्तेन सह निरुज्झन्ति, इमे चुतिचरिमका नाम । इमे इध चरिमकाति 
अधिप्पेता। 


इमे किर इमं कम्मट्ठानमनुयुत्तस्स भिक्खुनो पाकटा होन्ति आनापानारम्मणस्स सुडु परिग्गहितत्ता। चुतिचित्तस्स हि पुरतो सोळसमचित्तस्स उप्पादक्खणे उप्पादं आवज्जयतो उप्पादोपि नेसं पाकटो 
होति, ठिति आवज्जयतो ठितिपि नेसं पाकटा होति, भङ्गं आवज्जयतो भङ्गोपि नेसं पाकटो होति। इतो अञ्ञं कम्म्ठानं भावेत्वा अरहत्तप्पत्तस्स भिक्खुनो हि आयुअन्तरं परिच्छिन्नं वा होति अपरिच्छिन्नं 
वा, इमं पन सोळसवत्थुकं आनापानस्सतिं भावेत्वा अरहत्तप्पत्तस्स आयुअन्तरं परिच्छिन्नमेव होति। सो “एत्तकं दानि मे आयुसङ्कारा पवत्तिस्सन्ति, न इतो पर न्ति जत्वा अत्तनो धम्मताय एव 
सरीरपटिजग्गननिवासनपारुपनादीनि सब्बकिच्चानि कत्वा अक्खीनि निमीलेति कोटपब्बतविहारवासितिस्सत्थेरो विय, महाकरञ्जियविहारवासिमहातिस्सत्थेरो विय, देवपृत्तरड्ठे पिण्डपातिकत्थेरो विय, 
चित्तलपब्बतविहारवासिनो द्रेभातिकत्थेरा विय च। 


तत्रिदं एकवत्थुपरिदीपनं - द्रेभातिकत्थेरानं किरेको पुण्णमुपोसथदिवसे पातिमोक्खं ओसारेत्वा भिक्खुसङ्कपरिवुतो अत्तनो वसनद्वानं गन्त्वा चङ्कमे ठितो जुण्हपकखे पदोसवेलायं चन्दालोकेन 
समन्ततो आसिञ्चमानखीरधारं विय गगनतलं रजतपट्टसदिसं वालिकासन्थतञ्च भूमिभागं दिस्वा “रमणीयो वतायं कालो, देसो च मम अज्झासयसदिसो, कोव चिरं नु खो अयं दुक्खभारो वहितब्बो"ति 
अत्तनो आयुसङ्घारे उपधारेत्वा भिक्खुसङ्घ आह - “तुम्हेहि कथं परिनिब्बायन्ता भिक्खू दिड॒पुब्बा"ति। तत्र केचि आहंसु - “अम्हेहि आसने निसिन्नकाव परिनिब्बायन्ता दिटटपुब्बा”ति। केचि “अम्हेहि 
आकासे पल्लड्कं आभुजित्वा निसिन्नका"ति। थेरो आह - “अहं दानि वो चङ्कमन्तमेव परिनिब्बायमानं दस्सयिस्सामी"ति। ततो चङ्कमे तिरियं लेखं कत्वा “अहं इतो चङ्कमकोटितो परकोट गन्त्वा 
निवत्तमानो इमं लेखं पत्वा परिनिब्बायिस्सामी”ति वत्वा चङ्कमं ओरुस्ह परभागं गन्त्वा निवत्तमानो एकेन पादेन लेखं अक्कन्तकखणेयेव परिनिब्बायीति। 


आनापानस्सतिसमाधिकथावण्णना निड्टिता। 
पठमपञ्जत्तिकथावण्णना 


१६७. यदिपि अरिया नेव अत्तनाव अत्तानं जीविता वोरोपेसुं, नाञ्जमञ्ञम्मि जीविता वोरोपेसुं, नापि मिगलण्डिकं समणकुत्तकं उपसङ्कमित्वा समादपेसुं, तथापि यथावृत्तेहि तीहि पकारेहि मतानं 
अन्तरे अरियानम्पि सब्भावतो “अरियपुग्गलमिस्सकत्ता "ति वुत्तं। न हि अरिया पाणातिपातं करिंसु न समादपेसुं, नापि समनुञ्ञा अहेसुं। अथ वा पुथुज्जनकाले अत्तनाव अत्तानं घातेत्वा मरणसमये 
विपस्सनं वड्टेत्वा अरियमग्गं पटिलभित्वा मतानम्पि अरियानं सब्भावतो इमिनाव नयेन अत्तनाव अत्तानं जीविता वोरोपनस्स अरियानम्पि सब्भावतो अरियपुग्गलमिस्सकत्ता “मोघपुरिसा"ति न वुत्तं। “ते 
भिक्खू ति वृत्तन्ति “कथञ्हि नाम ते, भिक्खवे, भिक्खू अत्तनापि अत्तानं जीविता वोरोपेस्सन्ती"ति एत्थ “मोघपुरिसा”ति अवत्वा “ते भिक्खू''ति वुत्तं। 


अनुपञ्जत्तिकथावण्णना 


१६८. इत्थीसु पटिबद्भचित्तता नाम छन्दरागेन सारत्तता सापेकखभावोति आह “सारत्ता अपेक्खबन्तो”ति। मरणस्स गुणकित्तनं जीविते आदीनवदस्सनपुब्बङ्गमन्ति आह “जीविते आदीनवं 
दस्सेत्वा”ति। “किं तुस्हिमिना पापकेन दुज्जीवितेना"ति इदं जीविते आदीनवदस्सनं । “मतं ते जीविता सेय्यो"तिआदि पन मरणगुणकित्तनन्ति दइब्बं । लोभादीनं अतिविय उस्सन्नत्ता अनुपपरिक्खित्वा 
कतं साहसिककम्मं किब्बिसन्ति वुच्चतीति आह - “किब्ब्रिसं साहसिककम्मं लोभादिकिलेसुस्सद'न्ति। कस्मा इदं बुच्चतीति छब्नग्गियानंयेवेदं वचनं। मत-सद्दो “गत” न्तिआदीसु विय 
भाववचनोति आह “तव मरण 'न्ति। कतकालोति कतमरणकालो। अथ वा कालोति मरणस्सेतं अधिवचनं, तस्मा कतकालोति कतमरणोति अत्थो। तेनेवाह “कालं कत्वा, मरित्वा ति। दिवि भवा 
दिब्बाति आह “देबलोके उप्पन्नेही”ति। समप्पितोति युत्तो । समड्रीभूतोति सम्मदेव एकीभावं गतो। 


पदभाजनीयवण्णना 


१७२. उस्सुक्कवचनन्ति पुब्बकालकिरियावचनं। अयञ्हि समानकत्तुकेसु पुब्बापरकालकिरियावचनेसु पुब्बकालकिरियावचनस्स निरुत्तिवोहारो। सञ्चिच्चाति इमस्स पदस्स “जानित्वा 
सञ्जानित्वा चेच्च अभिवितरित्वा”ति एवं पुब्बकालकिरियावसेन ब्यञ्जनानुरूपं कत्वा पदभाजने वत्तब्बे तथा अवत्वा “जानन्तो सञ्जानन्तो"ति पुग्गलाधिट्ठानं कत्वा “चेच्च अभिवितरित्वा 
बीतिक्कमो ति जीविता वोरोपनस्स च तदत्थवसेन निदिद्वत्ता वुत्त “ब्यञ्जने आदरं अकत्वा ति । “जानन्तो' ति अविसेसेन वृत्तेपि “सञ्चिच्च मनुस्सविग्गहं जीविता वोरोपेय्याति वुत्तत्ता 

पाणविसयमेत्थ जाननन्ति आह “पाणोति जानन्तो”ति, सत्तो अयन्ति जानन्तोति अत्थो। पाणोति हि वोहारतो सत्तो, परमत्थतो जीवितिन्द्रियं वुच्चति। “मनुस्सविग्गहोति जानन्तो ति अवत्वा 
“पाणोति जानन्तो "ति वचनं “मनुस्सो अयन्ति अजानित्वा केवलं सत्तसञ्जाय घातेन्तस्सपि पाराजिकभावदस्सनत्थं वृत्तं। तेनेव एळकचतुक्के (पारा० अट्ठ० २.१७४) एळकसञ्ञाय मनुस्सपाणं 
बधन्तस्स पाराजिकापत्ति दस्सिता। तस्मा मनुस्सविग्गहो "ति अवत्चा “पाणोति जानन्तो"ति अविसेसेन वुत्तं। 


सञ्जानन्तोति एत्थ सह-सद्देन समानत्थो सं-सद्दोति आह - “तेनेब पाणजाननाकारेन सद्धिं जानन्तो”ति, तेनेव पाणजाननाकारेन सद्धिं जीविता वोरोपेमीति जानन्तोति अत्थो। यदिपि एकस्सेव 
चित्तस्स उभयारम्मणभावासम्भवतो पाणोति जाननेन सद्भि जीविता वोरोपेमीति जाननं एकक्खणे न सम्भवति, पाणोतिसञ्ञं पन अविजहित्वा मारेमीति जाननं सन्धाय “तेनेव...पे०... सद्धि जानन्तो”ति 
वुत्तं। तस्मा सद्धिन्ति अविजहित्वाति वृत्तं होति। केचि पन “जातपरिज्ञाय दिट्टसभावेसु धम्मेसु तीरणपरिञ्ञाय तिलक्खणं आरोपेत्वा 'रूपं अनिच्चःन्तिआदिना सभावेन सद्धिं एकक्खणे 
अनिच्चादिलक्खणजाननं विय 'इमं पाणं मारेमी ति अत्तनो किरियाय सद्धियेव जानाती”ति वदन्ति। अपरे पन आचरिया तत्थापि एवं न कथेन्ति। 


बधकचेतनावसेन चेतेत्वाति “इमं मारेमी”ति वधकचेतनाय चिन्तेत्वा। पकप्पेत्वाति “वधामि न न्ति एवं चित्तेन परिच्छिन्दित्वा। अभिवितरित्वाति सन्निद्ठानं कत्वा। तेनेवाह “निरासङ्क चित्तं 
पेसेत्वा”ति। उपक्कमवसेनाति साहत्थिकादिउपक्कमवसेन। एबं पबत्तस्साति एवं यथावृत्तविधिना पवत्तस्स। किञ्चापि “सज्चिच्चा''ति इमस्स विप्पकतवचनत्ता “जीविता वोरोपेस्या”ति इमिनाव 
अपरकालकिरियावचनेन सब्बथा परिनिड्टितबीतिक्कमो वुत्तो, तथापि “सञ्चिच्चाति इमिना वुच्चमानं अपरियोसितवीतिक्कमम्पि अवसानं पापेत्वा दस्सेतुं “वीतिक्कमो ˆति पदभाजनं वुत्तं। तेनेवाह 
“अयं सञ्चिच्चसहस्स सिखाण्पत्तो अत्थोति वुत्तं होती ति। 


आदितो पट्टायाति पटिसन्धिविञ्जाणेन सद्धिं उप्पन्नकललरूपतो पट्टाय । सयन्ति एत्थाति सेय्या, मातुकुच्छिसङ्घातो गब्भो सेय्या एतेसन्ति गब्भसेय्यका, अण्डजा जलाबुजा च । तेसं गब्भसेय्यकानं 
बसेन सब्बसुखुमत्तभावदस्सनत्थं “यं मातुकुच्छिस्मिन्तिआदि वुत्तं, न पाराजिकवत्थुनियमनत्यं । ओपपातिकसंसेदजापि हि मनुस्सा पाराजिकवत्थुमेव । न चेविमं सब्बपठमं मनुस्सविग्गहं जीविता 
वोरोपेतुं सक्का । पटिसन्धिचित्तेन हि सद्भि तिस कम्मजरूपानि निन्बत्तन्ति, तेसु पन ठितेसुयेव सोळस भवङ्गचित्तानि उप्पज्जित्वा निरुज्झन्ति। एतस्मिं अन्तरे गहितपटिसन्धिकस्स दारकस्स वा मातुया वा 
पनस्स अन्तरायो नत्थि। अयञ्हि मरणस्स अनोकासो नाम। एकस्मिञ्हि सोळसचित्तकखणे काले दारकस्स मरणं नत्थि तदा चुतिचित्तस्स असम्भवतो, मातुयापि तत्तकं कालं अनतिक्कमित्वा तदनन्तरेयेव 
चवनधम्माय गब्भग्गहणस्सेव असम्भवतो । चित्तग्गहणेनेव अविनाभावतो सेसअरूपधम्मानम्मि गहितत्ता रूपकायुपत्थम्भितस्सेव च नामकायस्स पञ्चवोकारे पवत्तिसब्भावतो वृत्तं “सकलापि 
पञ्चबोकारपटिसन्धि दस्सिता होती”ति। तत्थ सकलापि पञ्चबोकारपटिसन्धीति परिपुण्णा अनूना रूपादिपञ्चक्खन्धानं पटिसन्धीति एवमत्थो गहेतब्बो, न पन सकलापि पञ्चवोकारभवे 
पटिसन्धीति। तेनेवाह “तस्मा तञ्च पठमं चित्तं..पे०... कललरूपन्ति अयं सब्बपठमो मनुस्सविग्गहो”ति। “तदहुजातस्स एळकस्स लोम॑ जातिउण्णा”ति केचि। “हिमवन्तप्पदेसे 
जातिमन्तएळकलोमं जातिउण्णा"ति अपरे। सुखुमजातिलोमा एव किर केचि एळका हिमवन्ते विज्जन्ति। “गब्भ॑ फालेत्वा गहितएळकलोमं जातिउण्णा"ति अज्जे। 


एकेन अंसुनाति खुइकभाणकानं मतेन वुत्तं । तथा हि “गब्भसेय्यकसत्तानं पटिसन्धिवखणे पञ्चक्खन्धा अपच्छा अपुरे एकतो पातुभवन्ति। तस्मिं खणे पातुभूता कललसङ्काता रूपसन्तति परित्ता 
होति खुद्दकमक्खिकाय एकवायामेन पातब्बमत्ता "ति वत्वा पुन “अतिबहुं एतं, सण्हसूचिया तेले पक्खिपित्वा उक्खित्ताय पग्घरित्वा अग्गे ठितबिन्दुमत्त' न्ति वुत्तं । तम्पि पटिविखिपित्वा “एककेसे तेलतो 
उद्धरित्वा गहिते तस्स पग्घरित्वा अग्गे ठितबिन्दुमत्तन्ति वृत्तं। तम्पि पटिक्खिपित्वा “इमस्मिं जनपदे मनुस्सानं केसे अट्टधा फालिते ततो एककोट्ठासप्पमाणो उत्तरकुरुकानं केसो, तस्स पसन्नतिलतेलतो 
उद्धटस्स अग्गे ठितबिन्दुमत्त' न्ति वुत्तं । तम्पि पटिक्खिपित्वा “जातिउण्णा नाम सुखुमा, तस्सा एकअंसुनो पसन्नतिलतेले पक्खिपित्वा उद्धटस्स पग्घरित्वा अग्गे ठितबिन्दुमत्त" न्ति (विभ० अट्टु० २६) 
खुहकभाणकेहि वृत्तं । संयुत्तभाणका पन “तीहि जातिउण्णंसूहि कतसुत्तग्गे सण्ठिततेलबिन्दुप्पमाणं कललं होतीति (सं० नि० अट्ठ० १.१.२३५) वदन्ति। “अच्छः न्ति वृत्तमत्थं परियायन्तरेन विभावेति 
“विप्पसन्न न्ति। 


सप्पिमण्डोति पसन्नसप्पि । यथाति इदं आनेत्वा एत्थापि सम्बन्धितब्बं, सप्पिमण्डोपि वुत्तबिन्दुप्पमाणोव इध अधिप्पेतो । एवंवण्णप्पटिभागन्ति वुत्तप्पमाणसण्ठानपरिच्छिन्नं। अथ वा 
एवंवण्णप्पटिभागन्ति एवंवण्णं एवंसण्ठानञ्च । पटिभजनं वा पटिभागो, सदिसताभजनं सदिसतापत्तीति अत्थो। एवंविधो वण्णप्पटिभागो रूपतो सण्ठानतो च सदिसतापत्ति एतस्साति 
एवंवण्णप्पटिभागं। कललन्ति पवुच्चतीति भूतुपादारूपसङ्कातो सन्तानवसेन पवत्तमानो अत्तभावो कललं नामाति कथीयति | बीसवस्ससतायुकस्साति निदस्सनमत्तं ततो ऊनाधिकायुकमनुस्सानम्पि 
सब्भावतो। 


कललकालेपीति पठमसत्ताहब्भन्तरे यं सन्ततिवसेन पवत्तमानं कललसङ्घातं अत्तभावं जीविता वोरोपेतुं सक्का, तं सन्धाय वदति । ततो वा उद्धन्ति दुतियसत्ताहादीसु अब्बुदादिभावप्पत्तं सन्धाय 
बुत्तं। ननु च उप्पन्नानं धम्मानं सरसनिरोधेनेव निरुज्झनतो अन्तरा उपच्छेदो न सक्का कातुं, “तस्मा...पे०... जीवितिन्द्रियं उपच्छिन्दति उपरोधेती”ति कस्मा वृत्तन्ति आह -- “जीवितिन्द्रियस्स 
पबेणीघटनं...पे०... उपरोधेतीति वुच्चती”ति। कथञ्चायमत्थो विञ्जायतीति आह ““स्वायमत्थो”तिआदि। 


एत्थाह (सारत्थ० टी० १.५; इतिबु० अट्ट० ७४) - खणे खणे निरुज्झनसभावेसु सङ्घारेसु को हन्ति, को वा हञ्ञति, यदि चित्तचेतसिकसन्तानो, सो अरूपताय न छेदनभेदनादिवसेन विकोपनसमत्थो, 
नपि विकोपनीयो। अथ रूपसन्तानो, सो अचेतनताय कट्टकलिङ्गरूपमोति न तत्थ छेदनादिना पाणातिपातो लब्भति यथा मतसरीरे। पयोगोपि पाणातिपातस्स यथावुत्तो पहरणप्पहारादिको अतीतेसु वा 
सङ्घारेसु भवेय्य अनागतेसु वा पच्चुप्पन्नेसु वा, तत्थ न ताव अतीतानागतेसु सम्भवति तेसं अभावतो, पच्चुप्पन्नेसु च सङ्घारानं खणिकत्ता सरसेनेव निरुज्झनसभावताय विनासाभिमुखेसु निप्पयोजनो 
पयोगो सिया, विनासस्स च कारणरहितत्ता न पहरणप्पहारादिप्पयोगहेतुकं मरणं, निरीहकताय च सङ्घारानं कस्स सो पयोगो, खणिकत्ता वधाधिप्पायसमकालभिज्जनकस्स 
किरियापरियोसानकआलानवट्टानतो कस्स वा पाणातिपातकम्मबद्भोति? 


वुच्चते - वधकचेतनासहितो सङ्घारानं पुञ्जो सत्तसङ्घातो हन्ति। तेन पवत्तितवधप्पयोगनिमित्तं अपगतुस्माविञ्ञाणजीवितिन्द्रियो मतवोहारप्पवत्तिनिबन्धनो यथावुत्तवधप्पयोगाकरणे उप्पज्जनारहो 
रूपारूपधम्मसमूहो हञ्ञति, केवलो वा चित्तचेतसिकसन्तानो वधप्पयोगाविसयभावेपि तस्स पञ्चवोकारभवे रूपसन्तानाधीनवुत्तिताय रूपसन्ताने परेन पयोजितजीवितिन्द्रियुपच्छेदकपयोगवसेन 
तन्निब्बत्तिविनिबन्धकविसदिसरूपुप्पत्तिया विहते विच्छेदो होतीति न पाणातिपातस्स असम्भवो, नपि अहेतुको पाणातिपातो, न च पयोगो निप्पयोजनो पच्चुप्मन्नेसु सङ्घारेसु कतप्पयोगवसेन तदनन्तरं 
उप्पज्जनारहस्स सङ्घारकलापस्स तथा अनुप्पत्तितो। खणिकानं सङ्घारानं खणिकमरणस्स इध मरणभावेन अनधिप्पेतत्ता सन्ततिमरणस्स च यथावृत्तनयेन सहेतुकभावतो न अहेतुकं मरणं, न च कत्तुरहितो 
पाणातिपातप्पयोगो निरीहकेसुपि सङ्कारेसु सन्निहिततामत्तेन उपकारकेसु अत्तनो अत्तनो अनुरूपफलुप्पादने नियतेसु कारणेसु कत्तुबोहारसिद्भितो यथा “पदीपो पकासेति, निसाकरो चन्दिमा"ति। न च 
केवलस्स वधाधिप्पायसहभुनो चित्तचेतसिककलापस्स पाणातिपातो इच्छितो सन्तानवसेन अवड्डितस्सेव पटिजाननतो, सन्तानवसेन पवत्तमानानञ्च पदीपादीनं अत्थकिरियासिद्धि दिस्सतीति अत्थेव 
पाणातिपातेन कम्मुना बद्धो । अयञ्च विचारो अदिन्नादानादीसुपि यथासम्भवं विभावेतब्बो। 


वोरोपेतुं न सक्काति उपक्कमेन वोरोपेतुं न सक्का । सत्तहृुजवनवारमत्तन्ति खुहकभाणकानं मतेन वुत्तं । संयुत्तभाणका पन “रूपसन्तति अरूपसन्तती' ति द्वे सन्ततियो वत्वा “उदकं अक्कमित्वा 
गतस्स याव तीरे अक्कन्तउदकलेखा न विप्पसीदति, अद्धानतो आगतस्स याव काये उसुमभावो न वूपसम्मति, आतपा आगन्त्वा गब्मं पविट्टस्स याव अन्धकारभावो न विगच्छति, अन्तोगन्मे कम्मट्ठानं 
मनसि करित्वा दिवा वातपानं विवरित्वा ओलोकेन्तस्स याव अक्खीनं फन्दनभावो न वूपसम्मति, अयं रूपसन्तति नाम । द्वे तयो जवनवारा अरूपसन्तति नामा”ति वत्वा “तदुभयम्पि सन्ततिपच्चुप्पन्नं 
नामा ति वदन्ति । मञ्झिमभाणका पन वदन्ति “एकद्वेसन्ततिवारपरियापन्नं सन्ततिपच्चुप्पन्नं । तत्थ अन्धकारे निसीदित्वा आलोकड्टानं गतस्स न च ताव आरम्मणं पाकटं होति। याव पन तं पाकटं होति, 
एत्थन्तरे पवत्ता रूपसन्तति अरूपसन्तति वा एकद्रेसन्ततिवारा नामाति वेदितब्बा । आलोकड्टाने चरित्वा ओवरकं पविड्टस्सपि न ताव सहसा रूपं पाकटं होति। याव पन तं पाकटं होति, एत्थन्तरे पवत्ता 
रूपसन्तति अरूपसन्तति वा एकद्देसन्ततिवारा वेदितब्बा। दूरे ठत्वा पन रजकानं हत्थविकारं घण्टिभेरिआकोटनविकारञ्च दिस्वापि न ताव सद सुणाति। याव पन तं सृणाति, एतस्मिम्पि अन्तरे 
एकद्देसन्ततिवारा वेदितब्बा"ति। एत्थ च आलोकट्डानतो ओवरकं पविट्ठस्स पगेव तत्थ निसिन्नस्स याव रूपगतं पाकटं होति, तत्थ उपड्डबेला अविभूतप्पाया, उपड्डवेला विभूतप्पाया तदुभयं गहेत्वा 
“द्वेसन्ततिवारा' ति वुत्तं, तयिदं न सब्बसाधारणं, एकच्चस्स सीघम्पि पाकटं होतीति “एकद्वेसन्ततिवारा”ति एकग्गहणम्पि कतं । 

सभागसन्ततिवसेनाति कुसलाकुसलसोमनस्सुपेक्खादिना सभागसन्ततिवसेन। इमिना अरूपसन्तति दस्सिता। सत्तटुजवनवारमत्तन्ति च कामावचरजवनवसेनेव वेदितब्बं, न इतरजवनवसेन। न 
हि ते परिमितकाला, अन्तरा पवत्तभवङ्गादयोपि तदन्तोगधाति दडब्बा। याब वा उण्हतो आगन्त्वातिआदिना पन रूपसन्ततिं दस्सेति। अन्धकारं होतीति अन्धकारं न विगच्छति । सन्ततिपच्चुप्पन्नञ्चेत्थ 
अट्ठकथासु आगतं, अद्भापच्चुप्पन्नं सुत्ते। तथा हि भद्देकरत्तसुत्ते अद्भापच्चुप्पन्नं सन्धाय “यो चावुसो मनो, ये च धम्मा, उभयमेतं पच्चुप्पन्नं, तस्मिं चे पच्चुप्पन्ने छन्दरागपटिबद्धं होति विञ्जाणं, 
छन्दरागपटिबद्भत्ता विञ्ञाणस्स तदभिनन्दति, तदभिनन्दन्तो पच्चुप्मन्नेसु धम्मेसु संहीरती "ति (म० नि० ३.२८४) वुत्तं। एत्थ हि मनोति ससम्पयुत्तं विञ्जाणमाह। धम्माति आरम्मणधम्मा। मनोति वा 
मनायतनं। धम्माति वेदनादयो अरूपक्खन्धा । उभयमेतं पच्चुप्पन्नन्ति अद्भापच्चृप्पन्नं एतं उभयं होतीति अत्थो। विञ्ञाणन्ति निकन्तिविञ्ञाणं । तञ्हि तस्मिं पच्चुप्पन्ने छन्दरागवसेन पटिबद्धं होति । 
अभिनन्दतीति तण्हादिट्ठाभिनन्दनाहि अभिनन्दति। तथाभूतो च वत्थुपरिञ्ञाय अभावतो तेसु पच्चुप्पन्नेसु धम्मेसु संहीरति, तण्हादि्ठीहि आकडट्टीयतीति अत्थो। एत्थ च “द्वादसायतनानि एकं 
पच्चुप्पन्न "न्ति आगतत्ता तत्थ पवत्तो छन्दरागो अद्धापच्चुप्पन्नारम्मणो, न खणपच्चुप्पन्नारम्मणोति विञ्ञायति। 


सत्तोति खन्धसन्तानो । तत्थ हि सत्तपञ्जत्ति । जीबितिन्द्रियन्ति रूपारूपजीवितिन्द्रियं । रूपजीवितिन्द्रिये हि विकोपिते इतरम्पि तंसम्बन्धताय विनस्सतीति। तं वुत्तप्पकारमेवाति तं 
जीवितिन्द्रियातिपातनविधानं हेट्ठा वृत्तप्पकारमेव। सरसेनेव पतनसभावस्स अन्तरा एव अतीव पातनं अतिपातो, सणिकं पतितुं अदत्वा सीघपातनन्ति अत्यो। अतिक्कम्म वा सत्थादीहि अभिभवित्वा 
पातनं अतिपातो, पाणस्स अतिपातो पाणातिपातो | याय चेतनाय पवत्तमानस्स जीवितिन्द्रियस्स निस्सयभूतेसु महाभूतेसु उपक्कमकरणहेतु तंमहाभूतपच्चया उप्पज्जनमहाभूता नुप्पज्जिस्सन्ति, सा 
तादिसप्पयोगसमुट्टापिका वधकचेतना पाणातिपातो। तेनाह “याय चेतनाया”तिआदि। 


पहरणन्ति कायविञ्जत्तिसहिताय वधकचेतनाय अधिप्पेतत्थसाधनं। आणापनन्ति वचीविञ्जत्तिसहिताय वधकचेतनाय अधिप्पेतत्थसाधनं । तेनेव “सावेतुकामो न सावेती'तिआदि वुत्तं। 
उपनिक्खिपनन्ति असिआदीनं तस्स उपनिक्खिपनं । 


अट्डकथासु वुत्तमत्थं सङ्किपित्वा दस्सेन्तो “सङ्केपतोतिआदिमाह । तत्थ विज्जापरिजप्पनन्ति मन्तपरिजप्पनं। इदानि अट्ठकथासु वित्थारितमत्थं दस्सेन्तो आह “अट्टुकथासु पनातिआदि। तत्थ 
आथब्बणिकाति आथनब्बणवेदवेदिनो । आथब्बणं पयोजेन्तीति आथब्बणवेदविहितं मन्तं तत्थ वुत्तविधिना पयोजेन्ति। आथब्बणिका हि सत्ताहं अलोणकं भुञ्जित्वा दब्बे अत्थरित्वा पथवियं सयमाना तपं 
चरित्वा सत्तमे दिवसे सुसानभूमिं सज्जेत्वा सत्तमे पदे ठत्वा हत्थं वटटेत्वा वड्टेत्वा मुखेन विज्जं परिजप्पन्ति, अथ नेसं कम्मं समिज्झति | पटिसेनायाति इदं हेट्ठा उपरि वा पदद्वयेन सम्बन्धमुपगच्छति । ईति 
उप्पादेन्तीति डंसित्वा मारणत्थाय विच्छिकादीनं विस्सज्जनवसेन पीळं उप्पादेन्ति। एतीति ईति। उपद्ववन्ति ततो अधिकतरपीळं । पज्जरकन्ति विसमज्जरं | सूचिकन्ति अङ्गपच्चङ्गानि सूचीहि विय 
विज्झित्वा पवत्तमानं सूलं । विसूचिकन्ति ससूलं आमातिसारं । पक्खन्दियन्ति रत्तातिसारं | विज्जं परिवत्तेत्वाति गन्धारविज्जादिकं अत्तनो विज्जं कतुपचारं परिजप्पित्वा मन्तपठनक्कमेन पठित्वा । तेहीति 
तेहि वत्थूहि । 


पयोजनन्ति पवत्तमानं । दिस्वातिआदि दिट्ुविसादीनं यथाक्कमेन वृत्तं । द्त्तिब्यामसतप्पमाणनागुद्धरणेति द्रत्तिव्यामसतप्पमाणे महाकाये निम्मिनित्वा ठितानं नागानं उद्धरणे । कुम्भण्डानन्ति 
कुम्भण्डदेवानं। ते किर देवा महोदरा होन्ति, रहस्सङ्गम्पि च नेसं कुम्भो विय महन्तं होति, तस्मा “कुम्भण्डा'ति बुच्चन्ति। वेस्सवणस्स यकखाधिपतिभावेपि नयनाबुधेन कुम्भण्डानं मरणस्स इध वुत्तत्ता 
तेसुपि तस्स आणापवत्ति वेदितब्बा । 


केचीति महासङ्गिका। “अहो बत यं तं कुच्छिगतं गब्मं न सोत्थिना अभिनिक्खमेस्या ति पाठो सुन्दरतरो। “अहो वतायं त'न्तिपि पाठो। “अयं इत्थी तं कुच्छिगतं गन्भं न सोत्थिना 
अभिनिक्खामेय्या ति वत्तब्बं। कुलुम्बस्साति गब्भस्स कुलस्सेव वा, कुटुम्बस्साति वृत्तं होति । भावनामयिद्धियाति अधिट्ठानिद्धि सन्धाय वदन्ति। घटभेदनं विय इद्भिविनासो, अग्गिनिब्बापनं विय 
परूपघातोति उपमासंसन्दनं । तं तेसं इच्छामत्तमेवाति एत्थायं विचारणा - तुम्हे इद्धिया परूपघातं वदेथ, इद्धि नाम चेसा अधिट्ठानिद्धि विकुब्बनिद्धि मनोमयिद्धि जाणविप्फारिद्धि समाधिविप्फारिद्धि 
अरियिद्धि कम्मविपाकजिद्धि पुज्जवतोइद्धि विज्जामयिद्धि तत्थ तत्थ सम्मापयोगपच्चया इज्झनड्टेन इद्रीति दसविधा। तत्थ कतरं इद्धि वदेथाति? भावनामयन्ति। कि पन भावनामयिद्भिया परूपघातकम्मं 
होतीति? आम एकवारं होति। यथा हि आदित्तघरस्स उपरि उदकभरिते घटे खित्ते घटोपि भिज्जति, अग्गिपि निब्बायति, एवमेव भावनामयिद्धिया एकवारं परूपघातकम्मं होति, ततो पट्ठाय पन सा 
नस्सतीति। अथ ने “भावनामयिद्धिया नेव एकवारं, न द्वे वारे परूपघातकम्मं होती"ति वत्वा सञ्जत्ति आगच्छन्ता पुच्छितब्बा “भावनामयिद्धि किं कुसला, अकुसला, अब्याकता, सुखाय वेदनाय 
सम्पयृत्ता, दुकखाय, अदुक्खमसुखाय, सवितक्कसविचारा, अवितक्कविचारमत्ता, अवितक्कअविचारा, कामावचरा, रूपावचरा, अरूपावचरा”ति। 


इमं पन पञ्हं ये जानन्ति, ते एवं वकखन्ति “भावनामयिद्धि कुसला वा होति अब्याकता वा, अदुक्खमसुखवेदनीया एव, अवितक्कअविचारा एव, रूपावचरा एवा“ति । ते वत्तब्बा “पाणातिपातचेतना 
कुसलाकुसलादीसु कतरं कोट्टासं भजती"ति। जानन्ता वक्खन्ति “पाणातिपातचेतना अकुसलाव, दुक्खवेदनीयाव, सवितक्कसविचाराव, कामावचरा एवा' ति । एवं सन्ते “'तुम्हाकं कथा नेव 
कुसलत्तिकेन समेति, न वेदनात्तिकेन, न वितक्कत्तिकेन, न परित्तत्तिकेना”ति। कि पन एवं महन्तं सुत्तं निरत्थकन्ति? नो निरत्थकं, तुम्हे पनस्स अत्थं न जानाथ। इद्धिमा चेतोबसिप्पत्तोति एत्थ हि न 
भावनामयिद्धि अधिप्पेता, आथब्बर्णिद्धि पन अधिप्पेता। सा हि एत्थ लब्भमाना लब्भतीति। 


हरितब्बं उपनिक्खिपितब्बन्ति हारं, हारमेव हारकन्ति आह “अथ वा”तिआदि। जीवितहरणकं उपनिव्खिपितब्बं वा सत्थं सत्थहारकन्ति विकप्द्वयेनाह । “हारकसत्थ' न्ति च वत्तब्बे सत्थहारकन्ति 
विसेसनस्स परनिपातं कत्वा वृत्तं। यथा लभति, तथा करेय्याति अधिप्पायत्थमाह । उपनिक्खिपेय्याति “परियेसेय्या”ति इमस्स सिखाप्पत्तमत्थं दस्सेति । इतरथाति “परियेसेय्या”ति इमस्स 
उपनिकिखिपेय्याति एवमत्यं अग्गहेत्वा यदि परियेसनमत्तमेव अधिप्पेतं सियाति अत्थो। परियिट्टुमत्तेनाति परियेसितमत्तेन। “सत्थहारकं वास्स परियेसेय्या"ति इमिना बुच्चमानस्स अत्थस्स 
ब्यञ्जनानुरूपतो परिपुण्णं कत्वा अवुत्तत्ता आह “ब्यञ्जनं अनादियित्वा”ति। ससति हिंसतीति सत्थं, ससन्ति हिंसन्ति तेनाति वा सत्थन्ति लगुळपासाणादीनम्पि सत्थसङ्गहितत्ता आह - “यं एत्थ 
थावरप्पयोगसङ्कहितं सत्थं, तदेव दस्सेतु”न्ति। 


बुत्तावसेसन्ति वुत्तअसिआदीहि अवसिट्ठं । लगुळन्ति मुग्गरस्सेतं अधिवचनं । सत्थसङ्गहोति मातिकायं “सत्थहारक” न्ति एत्थ वुत्तसत्थसङ्गहो । यस्मा...पे०... तस्मा द्विधा भिन्दित्वा पदभाजनं 
बुत्तन्ति ईदिसं हेट्ठा वुत्तविभङ्गनयभेददस्सनन्ति वेदितब्बं। नरके वा पपतातिआदीति एत्य आदि-सद्देन “पपाते वा पपता”ति परतो वुत्तं अवुत्तञ्च “रुक्खतो वा पपता"तिआदि सब्बं मरणूपायं सङ्गण्हाति। 
तेनेवाह “न हि सक्का सब्बं सरूपेनेव वत्तु” न्ति। परतो वुत्तनयत्ताति परतो निगमनवसेन वृत्तस्स दुतियपदस्स पदभाजने वुत्तनयत्ता। अत्थतो वुत्तमेवाति मरणूपायस्स बहुविधतानिदस्सनत्थं, ततो 
एकदेसे दस्सिते सब्बं वृत्तमेव होतीति अधिप्पायो। न हि सक्का...पे०... वत्तुन्ति “रुक्खतो वा पपता"तिआदिना सरूपतो सब्बं मरणूपायं परियोसानं पापेत्वा न सक्का वत्तुन्ति अत्थो। 


मतं ते जीविता सेय्योति एत्थ वुत्तमरणं यस्मा इति-सद्दो निदस्सेति, तस्मा तत्थ वुत्तमरणं इति-सद्दस्स अत्थोति तम्पि गहेत्वा अत्थं दस्सेन्तो आह -- “मरणचित्तो मरणमनोति अत्थो^ति। 
चित्तस्स अत्थदीपनत्थं वुत्तोति चित्त-सहस्स विचित्तादिअनेकत्थविसयत्ता नायं चित्त-सद्दो इध अञ्ञस्मिं अत्थे वत्तमानो दट्ठब्बो, अपि तु विञ्ञाणस्मियेव वत्तमानो वेदितब्बोति तस्स अत्थस्स नियमनत्थं 
बुत्तो। इमिना पुनरुत्तिदोसस्सपि इध अनवकासोति दस्सेति। न ताव अत्थो वुत्तोति “इति चित्तमनो "ति उद्धरित्वापि इति-सद्दनिदस्सितस्स मरणस्स अपरामट्टभावतो वुत्तं । ताव-सद्देन पन परतो 
“चित्तसङ्कप्पो "ति इमस्स पदभाजने “मरणसञ्जीतिआदिना इतिसद्दत्थस्स वक्खमानतं विभावेति । तत्थ हि इति-सद्दनिदस्सितं मरणसङ्घातमत्थं गहेत्वा “मरणसञ्जी मरणचेतनो मरणाधिप्पायो' ति वुत्तं। 
तेनेवाह - “चित्तसङ्कप्पोति इमस्मिं पदे अधिकारवसेन इतिसद्दो आहरितब्रो”ति। कस्मा आहरितब्बोति आह “इदञ्ही”तिआदि। कथं पनेतं विञ्ञजायतीति आह “तथा हिस्सा”तिआदि। अस्साति 
इति-सददस्स। तमेव अत्थन्ति मरणसङ्कातमत्थं। “मरणसञ्जी”तिआदीसु हि मरणं इति-सद्दस्स अत्यो, “सञ्जी”तिआदि सङ्कप्पसद्दस्स । चित्तसद्दस्स पनेत्थ विचित्तवचनता सङ्कप्पसद्दस्स 
सञ्ञाचेतनाधिप्पायवसेन तिधा अत्थं दस्सेन्तेन विभाविताति दइब्बं । तेनेवाह -- “चित्तो नानप्पकारको सङ्कप्पो”तिआदि। अधिप्पायसद्देन किमेत्थ वृत्तन्ति आह -- “अधिष्पायोति वितक्को 
वेदितब्ब्रो”ति। न इदं बितक्कस्स नामन्ति इदं पन न केवलं वितक्कस्सेव नामन्ति दस्सेतुं वुत्तं। पाकटत्ता ओळारिकत्ता च उच्चाकारता वेदितब्बा, अपाकटत्ता अनोळारिकत्ता च अवचाकारता। 


१७४. कायेकदेसेपि काय-सद्दो वत्ततीति आह “हत्थेन बा”तिआदि। पहरणेनाति सत्थेन। सत्थञ्हि पहरन्ति एतेनाति पहरणन्ति वुच्चति। कम्मुना बज्झतीति पाणातिपातकम्मुना बज्झति, 
पाणातिपातकम्मस्स सिद्धन्ति वृत्तं होति। यो कोचि मरतूति एत्थ यस्स कस्सचि एकस्सेव जीवितिन्द्रियविसया वधकचेतना पवत्तति, न पहारपच्चया मरन्तस्सेव जीवितिन्द्रियविसया, नापि समूहस्साति 

वेदितब्बा । उभयथापीति उद्देसानुद्देसानं वसेन । वधकचित्तं पच्चुप्पन्नारम्मणम्पि जीवितिन्द्रियं पबन्धविच्छेदनवसेन आरम्मणं कत्वा पवत्ततीति आह “पच्छा वा तेनेव रोगेना”तिआदि। येन हि 
पबन्धो विच्छिज्जति, तादिसं पयोगं निब्बत्तेन्तं तदा वधकचित्तं पवत्तन्तं पहरितमत्तेयेव कम्मुना बज्झति । मनुस्सअरहन्तस्स च पृथुज्जनकालेयेव सत्थप्पहारे वा विसे वा दिन्नेपि यदि सो आरहत्तं पत्वा तेनेव 
मरति, अरहन्तघातको होतियेव। यं पन पुथुज्जनकाले दिन्नं दानं अरहत्तं पत्वा परिभुञ्जति, पृथुज्जनस्सेव तं दिन्नं होति। 


ननु च यथा अरहत्तं पत्वा परिभुत्तम्पि पृथुज्जनकाले दिन्नं पृथुज्जनदानमेव होति, एवं मरणाधिप्पायेन पुथुज्जनकाले पहारे दिन्ने अरहत्तं पत्वा तेनेव पहारेन मते कस्मा अरहन्तघातकोयेव होति, न 
पृथुज्जनघातकोति? विसेससब्भावतो । दानञ्हि देय्यधम्मस्स परिच्चागमत्तेन होति। तथा हि दानचेतना चजितब्बं वत्युं आरम्मणं कत्वा चजनमत्तमेव होति, अञ्जसन्तककरणंव तस्स चजनं, तस्मा यस्स तं 
सन्तकं कतं, तस्सेव तं दिन्नं होति, न एवं वधो। सो हि पाणो पाणसञ्जिता वधकचेतना उपक्कमो तेन मरणन्ति इमेसं पञ्चन्नं अङ्गानं पारिपूरियाव होति, न अपारिपूरिया। तस्मा आरहत्तं पत्तस्सेव मरणन्ति 
अरहन्तघातकोयेव होति, न पुथुज्जनघातको। यस्मा पन “इमं मारेमी”ति यं सन्तानं आरब्भ मारणिच्छा, तस्स पुथुज्जनखीणासवभावेन पयोगमरणक्खणानं वसेन सतिपि सन्तानभेदे अभेदोयेव, यदा च 
अत्थसिद्धि, तदा खीणासवभावो, तस्मा अरहन्तघातकोयेव होतीति निड्टमेत्थ गन्तब्बं। 


अञ्जचित्तेनाति अवधाधिप्पायेन अमारेतुकामताचित्तेन। नत्थि पाणातिपातोति अमारेतुकामताचित्तेन पहटत्ता। किञ्चापि पठमप्पहारो न सयमेव सक्कोति मारेतुं, दुतियं पन लभित्वा सक्कोन्तो 
जीवितविनासनहेतु होति, तस्मा “पयोगो तेन च मरण''न्ति इमिना संसन्दनतो पठमप्पहारेनेव कम्मबद्धो युत्तो, न दुतियेन तस्स अञ्जचित्तेन दिन्नत्ता। तेन वृत्तं “उभयेहि मतेपि पठमप्पहारेनेव कम्मुना 
बद्धो”ति। 


कम्मापत्तिब्यत्तिभावत्थन्ति आनन्तरियादिकम्मविभागस्स पाराजिकादिआपत्तिविभागस्स च विभावनत्थं। “एळकं मारेमी^ति पवत्तचेतनाय पुब्बभागत्ता “इमं मारेमी”ति सन्निट्ठापकचेतनाय तदा 
सन्निहितत्ता यथावत्थुकं कम्मबद्धो होतियेवाति आह “इमं वत्थुं मारेमीति चेतनाय अत्थिभावतो”तिआदि। सब्बत्थ हि पुरिमं अभिसन्धिचित्तं अप्पमाणं तेन अत्थसिद्धिया अभावतो, वधकचित्तं पन 
तदारम्मणञ्च जीवितिन्द्रियं अनन्तरियादिभावे पमाणन्ति दडुब्बं । घातको च होतीति पाणघातको होति, पाणातिपातकम्मुनाव बद्धो होतीति अत्थो। पुब्बे वुत्तनयेनेव वेदितब्बन्ति यथाक्कमं 
पाराजिकथुल्लच्चयपाचित्तियानि वेदितब्बानि। “मातापितुअरहन्तानं अञ्ञतरं मारेमी"ति गुणमहन्तेसु पवत्तपुब्बभागचेतनाय दारुणभावतो तथाविधपुब्बभागचेतनापरिवारा सन्निट्टापकचेतना दारुणाव 
होतीति आह - “इध पन चेतना दारुणा होती”ति। इमिना च “एळकं मारेस्सामी”ति मातापितुआदीनं मारणेपि पुब्बभागचेतनाय अदारुणत्ता अञ्ञथा पवत्तआनन्तरियकम्मतो एवं पवत्तानन्तरियस्स 
नातिदारुणता वृत्ताव होतीति दड्ठब्बा। 


लोहितकन्ति लोहितमक्खितं। कम्मं करोन्तेति युद्रकम्मं करोन्ते। यथाधिप्पायं गतेति योधं विज्झित्वा पितरि विद्धे। इदञ्च यथाधिप्पायं तेन तथाविद्धभावदस्सनत्थं वृत्तं । अयथाधिप्पायं पन 
उजुकमेव गन्त्वा पितरि विद्धेपि मरणाधिप्पायेन अत्तनाव कतप्पयोगत्ता नेवत्थि विसङ्केतोति वदन्ति। आनन्तरियं पन नत्थीति पितरं उद्दिस्स कतप्पयोगाभावतो। 


अधिट्टायाति मातिकावसेन आणत्तिकपयोगकथावण्णना 


एवं बिज्झाति एवं धनुं कड्टेत्वा विज्झ। एवं पहराति एवं दळहं असिं गहेत्वा पहर | एबं घातेहीति एवं कम्मकारणं कत्वा मारेहि। मज्झेति हत्थिनो पिट्टिमज्झे । एतेनाति “अधिट्डहित्वा 
आणापेती”तिआदिना। तत्थाति आणत्तिकप्पयोगे। 


किञ्चापि किरियविसेसो अट्ठकथासु अनागतो, पाळियं पन “एवं विज्झ, एवं पहर, एवं घातेहीति किरियाविसेसस्स परामद्ठत्ता आचरियपरम्पराय आभतं किरियाविसेसं पाळिया संसन्दनतो गहेत्वा 
दस्सेन्तो “अपरो नयो तिआदिमाह। छेदनन्ति हत्थादिछेदनं। भेदनन्ति कुच्छिआदिफालनं। अथ वा उसुना विज्झनं, असिना छेदनं, मुग्गरादीहि सीसादिभेदनन्ति एवमेत्थ अत्थो दटुब्बो। सङ्कमुण्डकन्ति 
सङ्घमुण्डकम्मकारणं । तं करोन्ता उत्तरोइउभतोकण्णचूळिकगलवाटकपरिच्छेदेन चम्मं छिन्दित्वा सब्बकेसे एकतो गण्ठिं कत्वा दण्डकेन पलिवेठेत्वा उप्पाटेन्ति, सह केसेहि चम्मं उइहति, ततो सीसकटाहं 
थूलसक्खराहि घंसित्वा धोवन्ता सङ्कवण्णं करोन्ति। एवमादीति आदि-सद्देन बिलङ्गथालिकं राहुमुखं जोतिमालिकं हत्थपज्जोतिकं एरकवत्तिकं चीरकवासिकं एणेय्यकं बळिसमंसिकं कहापणिकं 
खारापतच्छिकं पलिघपरिवत्तिकं पलालपीठकन्ति एवमादि सब्बं कम्मकारणं सङ्गण्हाति। 


तत्थ (अ० नि० अट्टु० २.२.१) बिलङ्गथालिकन्ति कञ्जियउक्खलिककम्मकारणं। तं कम्मं करोन्ता सीसकपालं उप्पाटेत्वा तत्तं अयोगुळं सण्डासेन गहेत्वा तत्थ पक्खिपन्ति, तेन मत्थलुङ्गं 
पक्कुथित्वा उपरि उत्तरति । राहुमुखन्ति राहुमुखकम्मकारणं। तं करोन्तो सङ्कुना मुखं विवरित्वा अन्तोमुखे दीपं जालेन्ति, कण्णचूळिकाहि वा पट्ठाय मुखं निखादनेन खणन्ति, लोहितं पग्घरित्वा मुखं पूरेति। 
जोतिमालिकन्ति सकलसरीरं तेलपिलोतिकाय वेठेत्वा आलिम्पेन्ति । हत्थपज्जोतिकन्ति हत्थे तेलपिलोतिकाय वेठेत्वा दीपं विय पज्जालेन्ति। एरकवत्तिकन्ति एरकवत्तकम्मकारणं। तं करोन्ता 
हेड्ठागीवतो पट्टाय चम्मवट्टे कन्तित्वा गोप्फके पातेन्ति, अथ नं योत्तेहि बन्धित्वा कडन्ति, सो अत्तनोव चम्मवट्टे अक्कमित्वा पतति । चीरकवासिकन्ति चीरकवासिककम्मकारणं। तं करोन्ता तथेव चम्मवट्टे 
कन्तित्वा कटियं उपेन्ति, कटितो पट्टाय कन्तित्वा गोप्फकेसु ठपेन्ति, उपरिमेहि हेड्टिमसरीरं चीरकनिवासननिवत्थं विय होति। एणेय्यकन्ति एणेय्यकम्मकारणं। तं करोन्ता उभोसु कप्परेसु च जण्णुकेसु च 
अयवलयानि दत्वा अयसूलानि कोड्टेन्ति, सो चतूहि अयसूलेहि भूमियं पतिट्टहति, अथ नं परिवारेत्वा अग्गिं करोन्ति, तं कालेन कालं सन्धितो सूलानि अपनेत्वा चतूहि अट्टिकोटीहियेव ठपेन्ति। 


बळिसमंसिकन्ति उभतोमुखेहि बळिसेहि पहरित्वा चम्ममंसनहारूनि उप्पाटेन्ति। कहापणिकन्ति सकलसरीरं तिखिणाहि वासीहि कोटितो पट्टाय कहापणमत्तं कहापणमत्तं पातेन्ता कोट्टेन्ति । 
खारापतच्छिकन्ति सरीरं तत्थ तत्थ आवुधेहि पहरित्वा कोच्छेहि खारं घंसन्ति, चम्ममंसनहारूनि पग्घरित्वा अट्टिकसङ्कलिकाव तिट्ठति । पलिघपरिवत्तिकन्ति एकेन पस्सेन निपज्जापेत्वा कण्णछिद्दे 
अयसूलं कोट्टेत्वा पथविया एकाबद्धं करोन्ति, अथ नं पादे गहेत्वा आविज्छन्ति। पलालपीठकन्ति छेको कारणिको छविचम्मं अच्छिन्दित्वा निसदपोतेहि अट्टीनि भिन्दित्वा केसेसु गहेत्वा उक्खिपति, 
मंसरासियेव होति, अथ नं केसेहेव परियोनन्धित्वा गण्हन्ता पलालवट्टिं विय कत्वा पलिवेठेन्ति। 


वत्थुं विसंवादेत्वा ततो अञ्ञं मारेतीति सम्बन्धो। पुरिमपस्सादीनम्पि वत्थुसभागतो वत्थुग्गहणेनेव गहणन्ति आह “पुरतो पहरित्वा”तिआदि। चित्तेन “पुरतो वाति नियमं कत्वा वा अकत्वा वा 
“पुरतो पहरित्वा मारेहीति वुत्ते सचे अञ्जत्थ पहरित्वा मारेति, लेसं ओड़ेत्वा अवुत्तत्ता विसङ्केतोव होति । चित्तेन पन यत्थ कत्थचि पहरित्वा मारणं इच्छन्तोपि सचे “पुरतो पहरित्वा मारेही"ति वदति, 
तस्स लेसं ओड़ेत्वा तथा वृत्तमत्थं ठपेत्वा तेनेव चित्तेन समुड्टापितविञ्जत्तिकत्ता मनुस्सविग्गहपाराजिकतो परियायेन अमुच्चनतो “अञ्ञत्थ पहरित्वा मारितेपि नेवत्थि विसङ्केतो "ति वदन्ति, केचि पन तं न 
इच्छन्ति। बत्थुविसेसेनाति मातुआदिवत्थुविसेसेन। कम्मविसेसोति आनन्तरियादिकम्मविसेसो। आपत्तिविसेसोति पाराजिकादिआपत्तिविसेसो। 


““एतं गामे ठित न्ति गामो पुग्गलनियमनत्थं वृत्तो, न ओकासनियमनत्थं, तस्मा ओकासं अनियमेत्वा पुग्गलस्सेव नियमितत्ता नत्थि विसङ्केतो। “गामेये बा”तिआदीसु पन ओकासस्स नियमितत्ता 
अञ्जत्थ मारिते विसङ्केतो वृत्तो। 


तुण्डेनाति खग्गकोटिया। थरुनाति खग्गमुट्ठिना। 
“एतं गच्छन्त "न्ति गमनेन पुग्गलोव नियमितो, न इरियापथो। तेनाह “नत्थि बिसङ्केतो'ति। “गच्छन्तमेवा'तिआदिना इरियापथो नियमितो। तेनाह “ब्रिसङ्केतो होती”ति। 


“दीघं मारेही ति वृत्तेपि दीघसण्ठानानं बहुभावतो इत्थन्नामं एवरूपञ्च दीघन्ति अञ्जेसं असाधारणलक्खणेन अनिद्दिटटत्ता “अनियमेत्वा आणापेती” ति वुत्तं । तेनेवाह “यं किञ्चि तादिसं 
मारेती"ति। एत्थ च “चित्तेन बहूसु दीघसण्ठानेसु एकं नियमेत्वा वृत्तेपि वाचाय अनियमितत्ता अञ्जस्मिं तादिसे मारिते नत्थि विसङ्केतो "ति वदन्ति। परपाणिम्हि पाणसञ्जितालक्खणस्स अङ्गस्स 
अभावतो नेवत्थि पाणातिपातोति आह “आणापको मुच्चती”ति। यदि एवं ओकासनियमे सति कथं पाणातिपातोति? ओकासं नियमेन्तस्स तस्मिं ओकासे निसिन्नस्स जीवितिन्द्रियं आरम्मणं होतीति 
गहेतब्बं। ओकासञ्हि नियमेत्वा निहिसन्तो तस्मिं ओकासे निसिन्नं मारापेतुकामो होति, सयं पन तदा तत्थ नत्थि, तस्मा ओकासेन सह अत्तनो जीवितिन्द्रियं आरम्मणं न होतीति वदन्ति। 

दूतकथावण्णना 


एवं आणापेन्तस्स आचरियस्स ताव दुक्कटन्ति सचे सा आणत्ति यथाधिप्पायं न गच्छति, आचरियस्स आणत्तिक्खणे दुक्कटं । सचे पन सा आणत्ति यथाधिप्पायं गच्छति, यं परतो थुल्लच्चयं वृत्तं, 
आणत्तिक्खणे तदेव होति। अथ सो तं अवस्सं घातेति, यं परतो “सब्बेसं आपत्ति पाराजिकस्सा" ति वुत्तं, ततो इमस्स तङ्कणेयेव पाराजिकं होतीति एवमेत्थ अत्थो गहेतब्बो। आचरियेन पन हेट्टा 
अदिन्नादानकथायं (पारा० १२१) वृत्तनयेनेव अयमत्थो सक्का विञ्जातुन्ति इध न वृत्तो। वुत्तञ्हि तत्थ “आपत्ति दुक्कटस्साति एवं आणापेन्तस्स आचरियस्स ताव दुक्कटं । सचे पन सा आणत्ति 
यथाधिप्पायं गच्छति, यं परतो थुल्लच्चयं वुत्तं, आणत्तिक्खणे तदेव होति। अथ तं भण्डं अवस्सं हारियं होति, यं परतो 'सब्बेसं आपत्ति पाराजिकस्सा'ति वृत्तं, ततो इमस्स तङ्कणेयेव पाराजिकं होतीति अयं 
यत्ति सब्बत्थ वेदितब्बा"ति। तेसम्पि दुक्कटन्ति आरोचनपच्चया दुक्कटं । पटिग्गहितमत्तेति एत्थ अवस्सं चे पटिग्गण्हाति, ततो पुब्बेव आचरियस्स थुल्लच्चयं, न पन पटिग्गहितेति दब्बं । कस्मा पनस्स 
थुल्लच्चयन्ति आह “महाजनो हि तेन पापे नियोजितो”ति। 


मूलटस्सेव दुक्कटन्ति इदं महाअड्डकथायं आगतनयदस्सनमत्तं, न पन तं आचरियस्स अधिप्पेतं । तेनाह “एवं सन्ते”तिआदि, एवं महाअट्ठकथायं वुत्तनयेन अत्थे सतीति अत्थो। पटिग्गहणे 
आपत्तियेब न सियाति वथकस्स “साधु सुढू "ति मारणपटिग्गहणे दुक्कटापत्ति न सिया, एवं अनोळारिकविसयेपि ताव दुक्करं होति, किमङ्गं पन मारणपटिग्गहणेति दस्सनत्थं सञ्चरित्तपटिग्गहणादि 
निदस्सितं। “अहो वत इत्थन्नामो हतो अस्सा ति एवं मरणाभिनन्दनेपि दुक्कटे सति पगेव मारणपटिग्गहणेति अधिप्पायो। पटिग्गण्हन्तस्सेवेतं दुक्कटन्ति अवधारणेन विसङ्केतत्ता इमस्स 
पटिग्गहणपच्चया मूलड्टस्स नत्थेव आपत्तीति दस्सेति। केचि पन “इध वृत्तदुक्कटं पटिग्गण्हन्तस्सेवाति एत्तकमेव अवधारणेन दस्सितं, न पन मूलड्टस्स महाअट्ठकथायं वृत्तदुक्कटं पटिक्खित्त न्ति वदन्ति। 
पुरिमनयेति समनन्तरातीते अविसक्कियदूतनिद्देसे। एतन्ति दुक्कटं । यदि एवं कस्मा पाळियं न वृत्तन्ति आह “ओकासाभावेना” ति। तत्थ मूलट्टस्स थुल्लच्चयवचनतो पटिग्गण्हन्तस्स दुक्कटं वत्तु 
ओकासो नत्थीति ओकासाभावेन न वुत्तं, न पन अभावतोति अधिप्पायो। 


आणत्तिक्खणे पुथुज्जनोति एत्थ अनागते वोरोपेतब्बजीवितिन्द्रियवसेन अत्थसाधिकचेतनाय पवत्तत्ता अरहन्तघातको जातोति दडुब्बं । 
दूतकथावण्णना निट्टिता। 


१७५. सयं सङ्घत्थेरत्ता “उपट्ठानकाले ति वृत्तं। वाचाय वाचाय दुक्कटन्ति “यो कोचि मम वचनं सुत्वा इमं धारेतू ति इमिना अधिप्पायेन अवत्वा केवलं मरणाभिनन्दनवसेनेव वुत्तत्ता “चोरापि 
नाम तं न हनन्तीतिआदिवाचासुपि दुक्कटमेव वृत्तं। अयमत्थो एतेन वुत्तोति यथा सो जानातीति सम्बन्धो। वाक्यभेदन्ति वचीभेदं ।द्विन्नं उददिस्साति द्रे उददिस्स, द्विन्नं वा मरणं उद्दिस्स । उभो उद्दिस्स 
मरणं संवण्णेन्तस्स चेतनाय एकत्तेपि “द्वे पाणातिपाता"ति वत्तब्बभावतो बलवभावं आपज्जित्वा पटिसन्धिविपाकसमनन्तरं पवत्तियं अनेकासुपि जातीसु अपरापरियचेतनावसेन दुक्खुप्पादनतो 
महाविपाकत्ता “अकुसलरासी ति वृत्तं। बहू उद्दिस्स मरणसंवण्णनेपि एसेव नयो। 


एवन्ति “सीसं वा छिन्दित्वा पपाते वा पपतित्वा"तिआदिना। आरोचितमन्तेति वृत्तमत्ते। यथा अरियमग्गक्खणे चत्तारो सतिपड्ठाना चत्तारो सम्मप्पधाना च किच्चवसेन इज्झन्ति, एवं चेतनाय एकत्तेपि 
किच्चवसेन अनेका पाणातिपाता इज्झन्तीति आह “तत्तका पाणातिपाता”ति। यथा हि अत्तानं सतं कत्वा दस्सेतुकामस्स “सतं होमि सतं होमी ति कतपरिकम्मवसेन लद्भपच्चुप्पन्नपरित्तारम्मणं 
अभिञ्ञाचित्तं सतन्तोगधानं वण्णेसु एकस्स वण्णं आरम्मणं कत्वापि सतं निप्फादेति, यथा च एकस्स मरणे पवत्तमानापि वधकचेतना सकलसरीरे उप्पज्जमानं निरुज्झमानञ्च सकलम्मि जीवितिन्द्रियं 
एकप्पहारेनेव आलम्बितुमसक्कुणेय्यत्ता ठानप्पत्तं एकदेसप्पवत्तं जीवितिन्द्रियं आरम्मणं कत्वा आरम्मणभूतं सकलम्पि जीवितिन्द्रियं विनासेति, एवमेव पच्चुप्पन्नपरित्तारम्मणाय वधकचेतनाय 
मारेतुकामताय परिग्गहितसत्तेसु एकस्सेव जीवितिन्द्रिये आरम्मणे कतेपि किच्चनिप्फत्तिवसेन सब्बेपि मारिताव होन्ति। 


१७६. येसं हत्थतोति येसं जातकपवारितानं हत्थतो । तेसं मूलं दत्वा मुच्चतीति इदं तेन कतपयोगस्स पुन पाकतिकभावापादनं अवसानं पापेत्वा दस्सेतुं वृत्तं। “मूलेन कौत॑ पन पोत्थकं 
पोत्यकसामिकानं दत्वा मुच्चतियेवा”ति तीसुपि गण्ठिपदेसु वत्तं । केनचि पन “सचे पोत्थकं सामिकानं दत्वा मूलं न गण्हाति, न मुच्चति अत्तनियभावतो अमोचितत्ता”ति वत्वा बहुधा पपञ्चितं, न तं 
सारतो पच्चेतब्बं । पोत्थकसामिकानञ्दि पोत्थके दिन्ने अञ्जेन कतं पटिलभित्वा अत्तना कतपयोगस्स नासितत्ता कथं सो न मुच्चेस्य, न च परिच्चत्तस्स अत्तनियभावो दिट्ठीति । गण्ठिपदे पन “सचे मूलेन 
कोतो होति, पोत्थकसामिकानं पोत्थकं, येसं हत्थतो मूलं गहितं, तेसं मूलं दत्वा मुच्चतीति कस्मा वुत्तं । पोत्थकनिमित्तं मूलस्स गहितत्ता अकप्पियमेतं । यदि हि पोत्थकसामिकस्स पोत्थकं दत्वा सयमेव 
मूलं गण्हेय्य, अकप्पियमेव तं। अथापि पोत्थकसामिकस्स सन्तिका मूलं अग्गहेत्वा सयमेव तं पोत्थकं झापेय्य, तथापि अञ्ञा येन सद्धादेव्यविनिपातने आपत्ति, तस्मा एवमाहा "ति वुत्तं, तम्पि न सारतो 
पच्चेतब्बं । तस्मा गण्ठिपदेसु वृत्तनयोवेत्थ सारतो दटब्नो। “मरणबण्णं लिखिस्सामा”ति एकज्झासया हुत्वाति इदं तथा करोन्ते सन्धाय वुत्तं, एवं पन असंविदहित्वापि मरणाधिप्पायेन तस्मिं पोत्थके 
वुत्तविधि करोन्तस्स पाराजिकमेव। 


पमाणेति अत्तना सल्लक्खिते पमाणे । तच्छेत्वाति उन्नतप्पदेसं तच्छेत्वा । पंसुपच्छिन्ति सब्बन्तिमं पंसुपच्छिं । “एत्तकं अल" न्ति निड्ठापेतुकामताय सब्बन्तिमपयोगसाधिका चेतना 
सन्निट्ठापकचेतना । सुत्तन्तिकत्थेराति विनये अपकतञ्जुनो सुत्तन्तभाणका । महाअइ्टकथाचरियत्थेरेयेव सन्धाय “विनयं ते न जानन्तीति उपहासवसेन सुत्तन्तिकत्थेराति वुत्त 'न्तिपि वदन्ति। एत्थ च 
महाअइकथायं “आवाटे निट्टिते पतित्वा मरन्तु, अनिट्टिते मा मरन्तू”ति इमिना अधिप्पायेन करोन्तं सन्धाय सब्बन्तिमा सन्निट्ठापकचेतना वुत्ता, महापच्चरिसङ्केपटुकथासु पन पठमप्पहारतो पट्ठाय 
“इमस्मिं आवाटे पतित्वा मरन्तू ति इमिना अधिप्पायेन करोन्तस्स यस्मिं यस्मिं पयोगे कते तत्थ पतिता मरन्ति, तंतंपयोगसाधिकं सन्निट्टापकचेतनं सन्धाय “एकस्मिम्पि कुदालप्पहारे दिन्नेतिआदि 
बुत्तन्ति तीसुपि गण्ठिपदेसु वृत्तं । तस्मा तेन तेन परियायेन अङ्टकथावादानं अञ्जमञ्ञाविरोधो युत्तो। अथ वा महाअट्ठकथायं एकस्मिंयेव दिवसे अवूपसन्तेनेव पयोगेन खणित्वा निङ्ठापेन्तं सन्धाय 
सब्बन्तिमा सन्निट्ठापकचेतना वृत्ता, इतरासु पन “इमस्मिं पतित्वा मरन्तू”ति अधिप्पायेन एकस्मिं दिवसे किञ्चि खणित्वा अपरस्मिम्पि दिवसे तथेव किञ्चि किञ्चि खणित्वा निद्ठापेन्तं सन्धाय वृत्तन्ति। 
एवम्पि अट्ठकथानं अञ्जमञ्जाविरोधो युत्तोति अम्हाकं खन्ति । 


अत्तनो धम्मतायाति अजानित्वा पक्खलित्वा वा। अरहन्तापि सङ्गहं गच्छन्तीति अञ्जेहि पातियमानानं अमरितुकामानम्पि अरहन्तानं मरणं सम्भवतीति वुत्तं । पुरिमनयेति “मरितुकामा इध 
मरिस्सन्ती”ति वुत्तनये । तत्थ पतितं बहि नीहरित्वाति एत्थ “इमस्मिं आवाटेयेव मरन्तूति नियमाभावतो बहि नीहरित्वा मारितेपि पाराजिकं वृत्तं। आवाटे पतित्वा थोकं चिरायित्वा गच्छन्तं गहेत्वा मारिते 
आवाटस्मिंयेव अग्गहितत्ता पाराजिकं न होती ति वदन्ति, तं पन अट्टकथायं “पतितप्पयोगेन गहितत्ता''ति वुत्तहेतुस्स इधापि सम्भवतो वीमंसित्वा गहेतब्बं। अमरितुकामा वातिपि अधिप्पायस्स सम्भवतो 
ओपपातिके उत्तरितुं असक्कुणित्वा मतेपि पाराजिकं वृत्तं । निब्बत्तित्वाति वृत्तत्ता पतनं न दिस्सतीति चे? ओपपातिकस्स तत्थ निब्बत्तियेव पतनन्ति नत्थि विरोधो। यस्मा मातुया पतित्वा परिवत्तितलिङ्गाय 
मताय सो मातुघातको होति, न केवलं मनुस्सपुरिसघातको, तस्मा पतितस्सेव वसेन आपत्तीति अधिप्पायेन “पतनरूपं पमाण'न्ति वुत्तं। इदं पन अकारणं । “मनुस्सभूतं मातरं वा पितरं वा अपि 
परिवत्तलिङ्गं जीविता वोरोपेन्तस्स कम्मं आनन्तरियं होतीति एत्तकमेव हि अट्ठकथायं वुत्तं। 


तत्थ च लिङ्गे परिवत्तेपि सो एव एककम्मनिन्बत्तो भवङ्गप्पबन्धो जीवितिन्द्रियप्पबन्धो च, न अञ्जोति “अपि परिवत्तलिङ्ग' न्ति वृत्तं। यो हि लिङ्गे अपरिवत्ते तस्मिं अत्तभावे 
भवङ्गजीवितिन्द्रियप्पबन्धो, सो एव परिवत्तेपि लिङ्गे तयेव च उपादाय एकजातिसमञ्ञा। न चेत्थ भावकलापगतजीवितिन्द्रियस्स वसेन चोदना कातब्बा तदञ्जस्सेव अधिप्पेतत्ता। तञ्हि तत्थ 
अविच्छेदवुत्तिया पबन्धवोहारं लभति, इतरम्पि वा भावानुपालतासामञ्जेनाति अनोकासाव चोदना। तस्मा परिवत्तेपि लिङ्गे तस्सेव एककम्मनिब्बत्तस्स सन्तानस्स जीविता वोरोपनतो वोहारभेदतो सो 
इत्थिघातको वा होतु पुरिसघातको वा, आनन्तरियकम्मतो न मुच्चतीति एत्तकमेव तत्थ वत्तब्बं । इध पन यंयंजातिका सत्ता होन्ति, ते मरणसमये अत्तनो अत्तनो जातिरूपेनेव मरन्ति, नाञ्जरूपेन, 
जातिवसेनेव च पाचित्तियथुल्लच्चयपाराजिकेहि भवितब्बं। तस्मा नागो वा सुपण्णो वा यक्खरूपेन वा पेतरूपेन वा पतित्वा अत्तनो तिरच्छानरूपेन मरति, तत्थ पाचित्तियमेव युत्तं, न थुल्लच्चयं 
तिरच्छानगतस्सेव मतत्ता। तेनेव दुतियत्थेरवादे मरणरूपं पमाणं, तस्मा पाचित्तियन्ति वुत्तं। अयमेव च वादो युत्ततरो, तेनेव सो पच्छा वुत्तो। 

इमिनाव नयेन मनुस्सविग्गहे नागसुपण्णसदिसे तिरच्छानगते पतित्वा अत्तनो रूपेन मते पाचित्तियेन भवितब्बं। एवं सन्ते पाळियं “यक्खो वा पेतो वा तिरच्छानगतमनुस्सविग्गहो वा तस्मिं पतति, 
आपत्ति दुक्कटस्स । पतिते दुक्खा वेदना उप्पज्जति, आपत्ति दुक्कटस्स। मरति, आपत्ति थुल्लच्चयस्सा"ति कस्मा वुत्तन्ति चे? तत्थ केचि वदन्ति -- यक्खो वा पेतो वाति पठमं सकरूपेनेव ठिते यक्खपेते 
दस्सेत्वा पुन अञ्जरूपेनपि ठिते तेयेव यक्खपेते दस्सेतुं “तिरच्छानगतमनुस्सविग्गहो वा" ति वृत्तं, न पन तादिसं तिरच्छानगतं विसुं दस्सेतुं । तस्मा तिरच्छानगतविग्गहो वा मनुस्सविग्गहो वा यक्खो वा पेतो 
बाति एवमेत्थ योजना कातब्बाति | गण्ठिपदेसु पन तीसुपि “पाळियं मनुस्सविग्गहेन ठिततिरच्छानगतानं आवेणिकं कत्वा थुल्लच्चयं वुत्तं विय दिस्सती”ति कथितं । यक्खरूपपेतरूपेन मतेपि एसेव 
नयोति इमिना मरणरूपस्सेव पमाणत्ता थुल्लच्चयं अतिदिस्सति। 


मुधाति अमूलेन, किञ्चि मूलं अग्गहेत्वाति वृत्तं होति। सो निद्दोसोति तेन तत्थ कतपयोगस्स अभावतो। यदि पन सोपि तत्थ किञ्चि किञ्चि करोति, न मुच्चतियेवाति दस्सेन्तो आह “एवं 
पतिता”तिआदि। तत्थ एवन्ति एवं मया कतेति अत्थो। न नस्सिस्सन्तीति अदस्सनं न गमिस्सन्ति, न पलायिस्सन्तीति अधिप्पायो। बिप्पटिसारे उप्पन्नेति मूलइं सन्धाय वुत्तं। यदि पन पच्छिमोपि 
लभित्वा तत्थ वृत्तप्पकारं किञ्चि कत्वा पुन विप्पटिसारे उप्पन्ने एवं करोति, तस्सपि एसेव नयो। पंसुम्हि पतित्वा मरतीति अभिनवपूरिते पंसुम्हि पादे पवेसेत्वा उद्धरितुं असक्कोन्तो तत्थेव पतित्वा 
मरति। जातपथवी जाताति इदं सब्बथा मत्थकण्पत्तं थिरभावं दस्सेतुं वृत्तं । पंसुना पूरेन्तेन पन पाददण्डादीहि मदनताळनादिना सुहुतरं थिरभावं आपादेत्वा पकतिपथविया निब्बिसेसे कते 
जातपथवीलक्खणं अप्पत्तेपि मुच्चतियेव । ओपातं हरतीति एत्थ पोकखरणीसदिसत्ता मुच्चति । 


हत्था मुत्तमत्तेति आहेत्वा हत्थतो मुत्तमत्ते। बति कत्वाति एत्य यदि सो पासे वृत्तप्पकारं कञ्चि विसेसं न करोति, अत्तना कतवतिया विद्धंसिताय मुच्चति । थद्धतरं वा पासयट्टिं उपेतीति 
थिरभावत्यं अपराय पासयट्टिया सद्भि बन्धित्वा वा तमेव वा सिथिलभूतं थद्धतरं बन्धित्वा ठपेति। दळहतरं वा थिरतरं वाति एत्थापि एसेव नयो। खाणुकन्ति पासयट्टिबन्धनखाणुकं । सब्बत्थेव मारणत्थाय 
कतप्पयोगत्ता न मुच्चति। बिप्पटिसारे उप्पन्नेति मूलट्टस्सेव विप्पटिसारे उप्पन्ने। 


तेन अलातेन...पे०... न मुच्चतीति एत्थ “पुब्बे कतप्पयोगं विनासेत्वा पच्छा कुसलचित्तेन पयोगे कतेपि न मुच्चतीति इदं सन्धाय गन्तब्ब "न्ति तीसुपि गण्ठिपदेसु वृत्तं । अयं पनेत्थ अधिप्पायो यृत्तो 
सिया - आदितोयेव मारणत्थाय कतप्पयोगत्ता कतपरियोसिताय पासयड्टिया तप्पच्चया ये ये सत्ता मरिस्सन्ति, तेसं तेसं वसेन पठमतरंयेब पाणातिपातकम्मर्सिद्धितो पच्छा कुसलचित्तेन अञ्ञथा कतेपि न 
मुच्चतीति। रज्जुकेति खुद्दकरज्जुके । सयं बड्टितन्ति बहुरज्जुके एकतो कत्वा अत्तना वट्टितं। उब्बड्टेत्वाति ते रज्जुके विसुं विसुं कत्वा । गरुकतरं करोतीति अतिभारियं करोति । परियेसित्वा कतन्ति 
अरञ्ञं गन्त्वा रुक्खं छिन्दित्वा तच्छेत्वा कतं । 


१७७. आलम्बनरुक्खो वाति तत्थजातकं सन्धाय वुत्तं । तदत्थमेबाति मारणत्थमेव। बिसमण्डलन्ति मञ्चपीठादीसु आलित्तं विसमण्डलं । बत्वा असिं उपनिक्खिपतीति एत्थ मुखेन अवत्वा 
बुत्तप्पकारं मनसा चिन्तेत्वा उपनिक्खिपनेपि एसेव नयो। पुरिमनयेनाति “येसं हत्थतो मूलं गहित''न्तिआदिना। सरीरस्स विरूपभावकरणतो कुट्ठादि विसभागरोगो नाम, जीवितप्पवत्तिया वा असभागत्ता 
अननुकूलत्ता गण्डपिळकादि यो कोचि जीवितप्पवत्तिपच्चनीको विसभागरोगो । 


१७८. परं वा अमनापरूपन्ति एत्थ अमनापं रूपं एतस्साति अमनापरूपोति बाहिरत्थसमासो दटुब्बो । मनापियेपि एसेव नयोति एतेन मनापिकं रूपं उपसंहरतीति एत्थ परं वा मनापरूपं तस्स 
समीपे ठपेति, अत्तना वा मनापियेन रूपेन समन्नागतो तिट्ठतीतिआदि योजेतब्बन्ति दस्सेति। तेनेव अञ्ञतरस्मिं गण्ठिपदे वुत्तं - 


“ममालाभेन एसित्यी, मरतूति समीपगो। 
दुडचित्तो सचे याति, होति सो इत्थिमारको॥ 


“'भिक्खत्थाय सचे याति, जानन्तोपि न मारको। 
अनत्थिको हि सो तस्सा, मरणेन उपेक्खको”ति॥ 


अपरम्पि तत्थेव वुत्तं - 


“वियोगेन च मे जाया, जननी च न जीवति। 
इति जानं वियुञ्जन्तो, तदत्थी होति मारको॥ 


“*पब्बज्जादिनिमित्तञ्चे, याति जानं न मारको। 
अनत्थिको हि सो तेसं, मरणेन उपेक्खको”ति॥ 


अलङ्करित्वा उपसंहरतीति  अलाभकेन सुस्सित्वा मरतू'ति इमिना अधिप्पायेन उपसंहरति। तेनेव “सचे उत्तसित्वा मरति, विसङ्केतो” ति वुत्तं। अलाभकेन सुस्सित्वा मरतीति एत्थ च 
पाराजिकन्ति पाठसेसो दट्ठुब्बो। कुणपगन्धा चाति अहिआदिकुणपानं गन्धा। हंसपुण्फन्ति हंसादीनं पक्खलोमं सन्धाय वदति। 


१७९. असञ्चिच्चाति इदं मरणसंवत्तनिकउपक्कमस्स असल्लक्खणं सन्धाय वुत्तन्ति आह “इमिना उपक्कमेना”तिआदि। अजानन्तस्साति इदं पन मरणसंवत्तनिकउपक्कमकरणस्स अजाननं 
सन्धाय वुत्तन्ति आह “इमिना अयं मरिस्सती”तिआदि। नमरणाधिप्पायस्साति इदं उपक्कमं जानन्तस्सपि मरणाधिप्पायस्स अभावं सन्धाय वुत्तन्ति आह “मरणं अनिच्छन्तस्सा”तिआदि। 


पदभाजनीयवण्णना निट्टिता। 
पकिण्णककथावण्णना 


दोमनस्सचित्तेनेव भणतीति इमिना सन्निट्ठापकचेतना दुक्खवेदनाय सम्पयुत्ता एवाति दस्सेति। सुखबहुलताय हि राजानो हसमानापि “घातेथा”ति वदन्ति, हासो पन नेसं 
अनत्थवूपसमादिअञ्जविसयोति सन्निट्ठापकचेतना दुकखवेदनाय सम्पयुत्ता एव। सति पन दोमनस्से कथं तं नप्पकासतीति आह “सुखबोकिण्णत्ता/तिआदि, पुब्बापरियवसेन उभोसु पस्सेसु 
उप्पज्जनकसुखेहि आकिण्णत्ता उप्पन्नस्स च दोमनस्सस्स अनुप्पबन्धनेन पवत्तिया अभावतो तदा उप्पन्नम्पि दोमनस्सं नप्पकासतीति अत्थो। 


विनीतवत्थुवण्णना 


१८०. मरणत्थिकाव हुत्वाति इमस्स कायस्स भेदेन सग्गपापनाधिप्पायत्ता अत्थतो मरणत्थिकाव हुत्वा । मरणत्थिकभावं अजानन्ताति एवं अधिप्पायिनो मरणत्थिका नाम होन्तीति अत्तनो 
मरणत्थिकभावं अजानन्ता। न हि ते अत्तनो चित्तप्पवत्ति न जानन्ति। बोहारवसेनाति पुब्बभागवोहारवसेन, मरणाधिप्पायस्स सन्निट्टापकचेतनाक्खणे करुणाय अभावतो कारुञ्जेन पासे बद्भसूकरमोचनं 
विय न होतीति अधिप्पायो। यथायुनाति वृत्तमेवत्थं यथानुसन्धिनाति परियायन्तरेन वुत्तं, यथानुसन्धिना यथायुपरिच्छेदेनाति वुत्तं होति। अथ वा यथानुसन्धिनाति यथानुप्पबन्धेन, याव तस्मिं भवे 
सन्तानस्स अनुप्पबन्धो अविच्छिन्नप्पवत्ति होति, ताव ठत्वाति वुत्तं होति। 


अप्पटिवेक्खित्वाति अनुपपरिविखित्वा। उद्धं वा अधो वा सङ्कमन्तीति पच्छा आगतानं ओकासदानत्थं निसिन्नपाळिया उद्धं वा अधो वा गच्छन्ति । पच्चवेक्खणकिच्चं नत्थीति पच्छा आगतेहि 

उपपरिक्खणकिच्चं नत्थि । हेट्ठा किस्मिञ्चि विज्जमाने साटकं वलि न गण्हातीति आह “तस्मिं बलि न पञ्जायती”ति। पटिवेक्खणञ्चेदं गिहीनं सन्तकेयेवाति दडुब्बं। 


पाळियं मुसले उस्सितेति अञ्ञमञ्जं उपत्थम्भेत्वा द्वीसु मुसलेसु उस्सितेसूति अत्थो। उदुक्खलभण्डिकन्ति उदुक्खलत्थाय आनीतं दारुभण्डं । पटिबद्धन्ति भोजनपटिबद्धं, भोजनन्तरायन्ति वुत्तं 
होति। 


१८१. अग्गकारिकन्ति एत्थ कारिका-सहस्स भाववचनत्ता “अग्गकिरिय न्ति अत्थं वत्वापि यस्मा किरियं दातुं न सक्का, तस्मा दानसङ्वाताय अग्गकिरियाय युत्तं पिण्डपातमेव इध उपचारवुत्तिया 
“अग्गकिरिया ति गहेतब्बन्ति आह “पठमं लद्धपिण्डपात ˆ न्तिआदि। 


१८२-१८३. दण्डमुग्गरन्ति निखादनमुग्गरं । बिभत्तिव्यत्तयेनाति विभत्तिविपरिणामेन। विसेसाधिगमोति समाधि विपस्सना च अतिविय पाकटत्ता “हत्थप्पत्तो विय दिस्सती”ति वत्तं। 
उपच्छिन्दतीति “विसेसाधिगमस्स विक्खेपो मा होतू "ति आहारं उपच्छिन्दति। बिसेसाधिगमन्ति लोकुत्तरधम्मपटिलाभं । ब्याकरित्वाति आरोचेत्वा। उपच्छिन्दति, न वट्टतीति यस्मा सभागानं 
लज्जिभिकखूनंयेव अरिया अत्तना अधिगतविसेसं तादिसे कारणे सति आरोचेन्ति, ते च भिक्खू अप्पतिरूपाय अनेसनाय पच्चयं न परियेसन्ति, तस्मा तेहि परियेसितपच्चये कुक्कुच्चं उप्पादेत्वा आहारं 
उपच्छिन्दितुं न वट्टतीति अत्थो। सभागानञ्हि ब्याकतत्ता उपच्छिन्दितुं न लभति। ते हि कप्पियखेत्तं। तेनेव “सभागानञ्हि लज्जिभिकखूनं कथेतुं वट्टती "ति इदं “उपच्छिन्दति, न वड्टती "ति इमस्स कारणं 
दस्सेन्तेन वुत्तन्ति तीसुपि गण्ठिपदेसु वुत्तं 


अथ वा विसेसाधिगमं ब्याकरित्वाति इदं विसेसस्स अधिगतभावदस्सनत्थं वृत्तं। अधिगमन्तरायं असङ्कन्तेनेव च आहारुपच्छेदो कातब्बोति अनुञ्जातत्ता अधिगतेन न कातब्बोति दस्सेतुं 
“ब्रिसेसाधिगमं व्याकरित्वा आहारं उपच्छिन्दति, न वट्टती ति वृत्तं। कि पन अरिया अत्तना अधिगतविसेसं अञ्जेसं आरोचेन्तीति इमिस्सा चोदनाय “सभागानञ्हि लज्जिभिक्खूनं कथेतुं बट्टी ति 
बुत्तं। अयमेत्थ युत्ततरोति अम्हाकं खन्ति, गण्ठिपदेपि अयमत्थो दस्सितोयेवाति। भण्डकं धोवन्ताति चीवरं धोवन्ता। धोवनदण्डकन्ति भण्डधोवनदण्डं। 


१८४. अहं कुक्कुच्चकोति “मम किरियाय मरेय्य नु खो, नो वा"ति एवं जातकुक्कुच्चको । सब्बत्थापि पनेत्थ एवरूपेसु वत्थूसु अमते थुल्लच्चयस्स वृत्तत्ता तेन कतप्पयोगेन दुक्खवेदना उप्पज्जतु 
वा मा वा, पाराजिकाय अभावतो भगवतो वचनेन थुल्लच्चयमेवाति वदन्ति। 


१८५. गब्भो पतति एतेनाति गब्भपातनं, तादिसं भेसज्जं। तेनाह “येन परिभृत्तेना”तिआदि। “मरणवण्णं वा संवण्णेय्या' ति वुत्तत्ता परियायतो आपत्तिमोकखो न होतीति आह “परियायो नाम 
नत्थी”ति। 


गब्भं न गण्हातीति गब्भं न धारेति। वातेन पाणकेहि वा गब्भो विनस्सन्तो कम्मं विना न नस्सतीति अधिप्पायेन “द्वीहाकारेही' ति वुत्तं । दीघनिकायटुकथायं (दी० नि० अट्टु० १.२६) पन “गब्भो हि 
वातेन पाणकेहि कम्मुना चाति तीहि कारणेहि विनस्सती"ति वत्वा “कम्मुना विनस्सन्ते पन बुद्धापि पटिबाहितुं न सक्कोन्ती" ति वुत्तं। तत्थ वातेन पाणकेहि वा गब्भे विनस्सन्ते न पुरिमकम्मुना ओकासो 
कतो, अपिच तप्पच्चया कम्मं विपच्चति, सयमेव पन कम्मुना ओकासे कते न एकन्तेन वातो पाणका वा अपेक्खितब्बाति इमिना अधिप्पायेन कम्मस्स विसुं कारणभावो वुत्तोति दइब्बं। पाणका खादित्वा 
अन्तरधापेन्तीति योजेतब्बं। अविजायनत्थाय भेसज्जं देन्तस्स कुच्छियं उप्पज्जित्वा विनस्सिस्सन्तीति इमिना अधिप्पायेन दिन्ने ओपातक्खणनादीसु विय कम्मबद्धो, कुच्छियं न उप्पज्जिस्सन्तीति इमिना 
पन अधिप्पायेन दिन्ने नेवत्थि कम्मबद्धो। 


सहधम्मिकानन्ति एकस्स सत्थुनो सासने सहसिक्खमानधम्मानं । पञ्चन्नम्पि विवट्ुनिस्सितसीलत्ता “समसीलसद्धापञ्ञान/ न्ति वृत्तं। जातकपवारितट्ठानतोति अत्तनो तेसं वा 
जातकपवारितड्टानतो । गिलानस्सत्थाय अप्पवारितट्ठानतोपि विञ्जत्तिया अनुञ्ञातत्ता कतापि अकता वियाति अकतविञ्ञत्ति, “वद, भन्ते, पच्चयेना^ति एवं अकतपवारणड्ठाने च विञ्जत्ति 
अकतविञ्ञत्ति। 


पटियादियतीति सम्मादेति। अकातुं न बट्टतीति एत्य दुक्कटं वदन्ति। सहधम्मिकेसु वुत्तनयेनेवाति “इमेसम्पि पञ्चन्नं अकतविञ्जत्तियापि भेसज्जं कातुं वट्टती"ति कुरुन्दडुकथायं वृत्तत्ता 
कथितं । याव जातका पस्सन्तीति याव तस्स जातका पस्सन्ति । पितु भगिनी पितुच्छा। मातु भाता मातुलो। नप्पहोन्तीति कातुं न सक्कोन्ति। सचेपि न याचन्तीति “याचितुं दुक्ख न्ति अधिप्पायेन यदि 
न याचन्ति। आभोगं कत्वाति इदं कत्तब्बतादस्सनवसेन वृत्तं, “आभोगं पन अकत्वापि दातुं वट्टती”ति तीसुपि गण्ठिपदेसु लिखितं । एते दस जातके ठपेत्वाति तेसं पुत्तनत्तादयोपि तप्पटिबद्भत्ता जातका 
एवाति तेपि एत्थेव सङ्गहिता। तेन अञ्जेसन्ति इमिना अञ्जातकानं गहणं वेदितब्बं । तेनेवाह “एतेसं पुत्तपरम्पराया तिआदि। कुलपरिबट्टोति कुलानं पटिपाटि, कुलपरम्पराति वुत्तं होति। “मय्हं दस्सन्ति 
करिस्सन्ती ति पच्चासाय करोन्तस्सपि याचित्वापि गहेतब्बट्ठानताय जातकेसु वेज्जकम्मं वा कुलदूसकापत्ति वा न होतीति वदन्ति। सब्ब्रपदेसुपि बिनिच्छयो वेदितब्ब्रोति चूळमातुयातिआदीसु 
सब्बपदेसु चूळमातुया सामिको"तिआदिना योजेत्वा हेट्ठा वुत्तनयेन विनिच्छयो वेदितब्बो। 


बुत्तनयेन परियेसित्वाति इमिना “जातिसामणेरेहि वा”तिआदिना वुत्तमत्थं अतिदिस्सति। अपच्चासीसन्तेनाति “मय्हं दस्सन्ति करिस्सन्ती"ति एवं अत्तनो अत्थाय अपच्चासीसन्तेन। 
भिक्खुसङ्घस्स पन उपकारकत्तं पच्चासीसन्तेन कातुं वट्टति। “भेसज्जं आचिक्खथा' ति वुत्तेपि यथा “अञ्ञमञ्ञं पन कथा कातब्बा'”ति इदं परियायत्ता वट्टति, एवं हेड्ठा वुत्तनयेन “इदञ्चिदञ्च गहेत्वा 
करोन्ती”ति इमिना परियायेन कथेन्तस्सपि नेवत्थि दोसोति आचरिया। 


विनयलक्खणं अजानन्तस्स अनाचरियस्स तदनुरूपवोहारासम्भवतो ईदिसस्स लाभस्स उप्पत्ति नाम नत्थीति “आचरियभागो नामाय/न्ति वुत्तं, विनये पकतञ्जुना आचरियेन लभितब्बभागो 
अयन्ति वुत्तं होति । पुप्फपूजनत्थाय दिन्नेपि अकप्पियवोहारेन विधानस्स अयुत्तत्ता “कप्पियबसेना ति वृत्तं, “पुप्फं आहरथा”'तिआदिना कण्पियवोहारवसेनाति अत्थो। 


यदि “परित्तं करोथा'ति वृत्ते करोन्ति, गिहिवेय्यावच्चकरणड्टाने तिट्ठतीति “परित्तं करोथ, भन्तेति वुत्ते न कातब्ब न्ति वृत्तं, “भणथा'ति वृत्ते पन धम्मकथाय अज्झेसनट्ठाने ठितत्ता 
“कातब्ब' न्ति वृत्तं । धम्मञ्हि अनज्झिट्ठेनपि कथेतुं वट्टति, पगेव अज्झिङ्टेन । चालेत्वा सुत्तं परिमज्जित्वाति परित्तं करोन्तेन कातब्बविधि दस्सेति। बिहारतो...पे०... दुक्कटन्ति अञ्ञातकानंयेव ददतो 
दुक्कटं । नो चे जानन्तीति यदि एवं वत्तुं न जानन्ति । उदकन्ति दबिखिणोदकं । पादेसु अपनीतेसु अवमङ्गलसञ्चिनो होन्तीति आह “न पादा अपनेतब्बा "ति । गन्तुं वट्टतीति “परिवारत्थाय 
आगच्छन्तू”ति वृत्तेपि एवं सल्लक्खेत्वा गन्तुं वट्टति। 


अनामट्टुपिण्डपातोति अपब्बजितस्स हत्थतो लद्धो अत्तना अज्जेन वा पब्बजितेन अग्गहितअग्गो पिण्डपातो। थालकेति इमिना पत्तोपि गहितोयेवाति दडब्बं । दामरिकचोरस्साति रज्जं पत्थयमानस्स 
पाकटचोरस्स। चोरनागवत्थूति एत्थ “चोरनागस्स किर आमटं देन्तो कुज्झिस्सति, अनामडं न वट्टतीति थेरो पत्तग्गहणहत्थेनेव अग्गं गहेत्वा पत्ते भनत्तं सब्बमदासि, सो तेन तुस्सि। एत्तकं मग्ह'न्ति भत्तस्स 
एकपस्सेयेव थोक ठपेत्वापि पुन तेन सद्धि सब्बम्पि दातुं वट्टती ति चूळगण्ठिषदे वृत्तं । 


आमिसस्स धम्मस्स च अलाभेन अत्तनो परस्स च अन्तरे सम्भवन्तस्स छिद्दस्स विवरस्स भेदस्स पटिसन्थरणं पिदहनं गण्हनं पटिसन्थारो। अयञ्हि लोकसन्निवासो अलब्भमानेन आमिसेन च 
धम्मेन चाति द्वीहि छिद्दो, तस्स तं छिद्दै यथा न पञ्जायति, एवं पीठस्स विय पच्चत्थरणेन आमिसेन च धम्मेन च पटिसन्थरणं आमिसपटिसन्थारो धम्मपटिसन्थारो चाति वुच्चति । तत्थ धम्मपटिसन्थारो 
कस्सचि न कातब्बो नत्थि। यस्स कस्सचि हि गहट्टस्स वा पब्बजितस्स वा धम्मेन सङ्गहो कातब्बोयेव। ““पटिसन्थारो पन कस्स कातब्बो, कस्स न कातब्बो”ति इदं पन आमिसपटिसन्थारं सन्धाय 
वुत्तं । उब्बासेत्वाति समन्ततो तियोजनं विलुम्पन्तो मनुस्से पलापेत्वा अञ्जेसं अवासं कत्वा। सङ्घस्सत्थाय आहटाति पाकवट्टतो तंदिवसस्सत्थाय आहटा। वरपोत्थचित्तत्थरणन्ति 
अनेकप्पकारउत्तमरूपविचित्तत्थरणं। 

१८७. सत्तरसवग्गियेसु पुब्बे एकस्स अङ्गुलिपतोदेन मारितत्ता सेससोळसजनेसु उदरं आरुहित्वा निसिन्नमेकं ठपेत्वा “सेसापि पन्नरस जना “ति वृत्तं । अदूहलपासाणा वियाति अदूहले 
आरोपितपासाणा विय । कम्माधिप्पायाति तज्जनीयादिकम्मकरणाधिप्पाया। आवाहेत्वाति आविसापेत्वा । बाळविहारन्ति चण्डसत्तेहि अधिट्टितविहारं । 


१८९. यो रुक्खेन ओत्थतोपि न मरतीतिआदीसु यं वत्तब्बं, तं भूतगामसिक्खापदटुकथायं सयमेव ववखति । एवञ्हि तत्थ वत्तं (पाचि० अट्ठ० ९२) - 


““मनुस्सविग्गहपाराजिकवण्णनायं पन सब्बअट्टकथासु 'सचे भिक्खु रुक्खेन वा अज्झोत्थतो होति ओपाते वा पतितो, सक्का च होति एकेन पस्सेन रुक्खं छिन्दित्वा भूमि वा खणित्वा 
निक्खमितुं, जीवितहेतुपि अत्तना न कातब्बं, अञ्जेन पन भिक्खुना भूमिं वा खणित्वा रुक्खं वा छिन्दित्वा अल्लरुक्खतो वा दण्डकं छिन्दित्वा तं रुक्खं पवट्टेत्वा निक्खमापेतुं वट्टति, अनापत्तीति 
वृत्तं। तत्थ कारणं न दिस्सति, “अनुजानामि, भिक्खवे, दवडाहे डय्हमाने पटग्गिं दातुं परित्तं कातु'न्ति (चूळव° २८३) इदं पन एकमेव सुत्तं दिस्सति। सचे एतस्स अनुलोमं, अत्तनो न वटति, 
अञ्जस्स वट्टतीति इदं नानाकरणं न सक्का लद्धु । अत्तनो अत्थाय करोन्तो अत्तसिनेहेन अकुसलचित्तेनेव करोति, परो पन कारुञ्ञेन। तस्मा अनापत्तीति चे, एतम्पि अकारणं। कुसलचित्तेनपि हि 
इमं आपत्ति आपज्जति, सब्बड्ठकथासु पन वृत्तत्ता न सक्का पटिसेधेतुं, गवेसितब्बा एत्थ युत्ति, अड्डकथाचरियानं वा सद्धाय गन्तब्ब”न्ति। 


तस्मा यं एत्थ इतो अञ्जथा केनचि पपञ्चितं, गण्ठिपदेसु च कारणं वुत्तं, तं न सारतो पच्चेतब्बं। 


१९०. अल्ल...पे०... पाचित्तियन्ति सुक्खट्टानेपि अग्गिं पातेत्वा इमिना अधिप्पायेन आलिम्पेन्तस्स पाचित्तियमेव। दुक्कटन्ति सुक्खट्ठाने वा सुक्खं “ असुक्ख न्ति अववत्थपेत्चा वा आगं पातेन्तस्स 
दुक्कटं । कीळाधिप्पायेपि एसेव नयो । कोळाधिप्पायो च पटपटायमानसइस्सादवसेनेव वेदितब्बो। पटिपक्खभूतो अग्गि पटग्गि। परित्तकरणन्ति आरक्खकरणं। सयं वा उट्टितन्ति वातेरितानं वेळुआदीनं 
अञ्जमञ्जसङ्घटनेन समुट्टितं । निरुपादानोति इन्धनरहितो। 


१९१-१९२. खेत्तमेब ओतिण्णत्ता पाराजिकन्ति “द्वीही' ति वृत्ते द्वीहिपि पहारेहि मरणस्स पच्चासीसनतो एकेन विना द्विन्नं अभावतो च पाराजिकं। “द्वीहियेवाति नियमिते पन एकेन पहारेन मारिते 
नत्थि पाराजिक''न्ति वदन्ति। पठमं आहितबलवेगस्स पुब्बानुचिण्णवसेन धम्मानं देसन्तरुप्पत्तिया गमनमत्तं ठपेत्वा जीवितिन्द्रियस्स तत्थ अविज्जमानत्ता “सीसच्छेदकस्साˆति वृत्तं । इमस्स वत्थुस्साति 
आघातनवत्थुस्स। “पानपरिभोगेनाति वुत्तत्ता लोणसोवीरकं यामकालिक न्ति वदन्ति। 


विनीतवत्थुवण्णना निड्टिता। 
इति समन्तपासादिकाय विनयट्टुकथाय सारत्थदीपनियं 
ततियपाराजिकवण्णना निड्टिता। 
४. चतुत्थपाराजिकं 


चतुसच्चविदूति चत्तारि सच्चानि समाहटानि चतुसच्चं, तं अवेदि पटिविज्झीति चतुसच्चविदू। सतिपि सावकानं पच्चेकबुद्धानञ्च चतुसच्चविदुभावे अनञ्जपुब्बकत्ता भगवतो चतुसच्चदस्सनस्स 
तत्थ च सब्बञ्जुताय बलेसु च वसीभावस्स पत्तितो परसन्तानेसु पसारितभावेन पाकटत्ता च भगवाव विसेसेन “चतुसच्चविदू "ति थोमनं अरहति। 


बग्गुमुदातीरियभिक्खुवत्थुवण्णना 


१९३. अधिट्रेमाति संविदहाम। दूतकम्मन्ति गिहीनं पण्णं वा सासनं वा गहेत्वा तत्थ तत्थ गमनं । इरियापथं सण्ठपेत्वाति पधानानुरूपं कत्वा । पुच्छन्तानं बाति “अय्या सन्तइरियापथा अतिविय 
उपसन्ता, कतरं विसेसमधिगच्छिंसू ति पुच्छन्तानं। अनागतसम्बन्धे पन असतीति “भासितो भविस्सती”ति पाठसेसं कत्वा अनागतसम्बन्धे असति। “भासितो”ति अतीतवचनं कथं अनागतवचनेन 
सम्बन्धमुपगच्छतीति आह ““लक्खणं पन सहसत्थतो परियेसितब्ब'न्ति। ईदिसे हि ठाने “धातुसम्बन्धे पच्चया^ति इमिना लक्खणेन धात्वत्थसम्बन्धे सति अयथाकालविहितापि पच्चया साधवो 
भवन्तीति सद्दसत्थविदू वदन्ति। 


१९४. वण्णवाति इमिना सकलसरीरानुगतवण्णस्स मनापता वुत्ता। पसन्नमुखवण्णाति इमिना सकलसरीरवण्णतोपि अधिकतरं मुखवण्णस्स मनापता वुत्ता । विप्पसन्नछविवण्णाति इमिना पन 
विज्जमानस्सेव सरीरवण्णस्स अतिविय पसन्नता वुत्ता। यस्मा इन्द्रियानं ऊनत्तं वा पूरणत्तं वा नत्थि, तस्मा “अभिनिविट्टोकासस्स परिपुण्णत्ताˆति वृत्तं । छट्ठस्स अभिनिविट्डोकासो हदयवत्थु, 
पञ्चपसादानं अभिनिविट्टोकासस्स परिपुण्णतावचनेनेव हदयवत्थुआदिसकलसरीरस्स परिपुण्णता दस्सितायेव होतीति आह - “मनच्छटटानं इन्द्रियान 'न्ति। यथा तन्ति एत्थ तन्ति निपातमत्तं । 
भन्तमिगप्पटिभागाति कत्तब्बाकत्तब्बस्स अजाननतो भन्तमिगसदिसा। चतुचक्कन्ति चतुइरियापथं | इरियापथो हि इध पवत्तनट्टेन “चक्क न्ति अधिप्पेतो। नवद्वारन्ति नवहि वणमुखेहि नवद्वारं । 
दुक्खन्ति सीसरोगादिदुक्खं । सब्बकिच्चेसूति पत्तपचनचीवररजनयोगट्ठानादिकिच्चेसु। यापेतुन्ति बहितुं पवत्तेतुं। तेनाह “गमेतु”न्ति। 


१९५. सन्तोति इमिना तेसं विज्जमानतं दस्सेति, संबिज्जमानाति इमिना पन तेसं उपलब्भमानतं दस्सेति। तेनाह -- “अत्थि चेव उपलब्भन्ति चा”ति। उपलब्भन्तीति दिस्सन्ति, जायन्तीति अत्थो। 
पन्थदूहनकम्मन्ति पन्थघातनकम्मं। हनन्तोति मारेन्तो । घातेन्तोति मारापेन्तो । अथ वा हनन्तोति बन्धनताळनादीहि हिंसन्तो। घातेन्तोति मारेन्तो। छिन्दन्तोति परेसं हत्थादीनि छिन्दन्तो । पचन्तोति 
दण्डेन उप्पीळेन्तो। पचनञ्हेत्थ दहनं विबाधनं अधिप्पेतं। पचन्तोति वा तज्जेन्तो तासेन्तो। अथ वा पचन्तोति गामेसु अग्गिपातनवसेन गेहादीनि झापेत्वा तत्थ अजेळकादीनि पचन्तो। 


ये सिक्खापदेसु बहुलगारवा न होन्ति आपत्तिवीतिक्कमबहुला, ते सिकखापदेसु अतिब्बगारवा। उद्धतेति अकपिये कप्पियसञ्जिताय कप्पिये अकप्पियसञ्जिताय अवज्जे वज्जसञ्जिताय वज्जे 
अवज्जसञ्जिताय च उद्भच्चपकतिके । उन्नळेति उग्गतनळे, उट्टिततुच्छमानेति वुत्तं होति। चपलेति पत्तचीवरमण्डनादिना चापल्लेन युत्ते। मुखरेति मुखखरे, खरवचनेति वृत्तं होति बिकिण्णवाचेति 
असंयतवचने दिवसम्पि निरत्थकवचनप्पलापिने । मुट्ठा नट्ठा सति एतेसन्ति मुडुस्सती, सतिविरहितेति वुत्तं होति। असम्पजानेति निप्पञ्चे। पाकतिन्द्रियेति संवराभावेन गिहिकाले विय विवटइन्द्रेये। 
आचरियुपज्झायेहि परिच्चत्तकेति धम्मेन आमिसेन च असङ्गहेत्वा आचरियुपज्झायेहि परिच्चत्ते अनाथे अप्पतिट्ठे लाभगरुकेति पच्चयगरुके । 


इरियापथसण्ठपनादीनीति आदि-सद्देन पच्चयपटिसेवनसामन्तजप्पानं गहणं वेदितब्बं । महानिद्वेसे (महानि० ८७) हि इरियापथसण्ठपनपच्चयपटिसेवनसामन्तजप्पनवसेन तिविधं कुहकवत्थु 
आगतं । तत्थ पापिच्छस्सेव सतो सम्भावनाधिप्पायकतेन इरियापथेन विम्हापनं इरियापथसण्ठपनसङ्कातं कुहकवत्थु। तथा चीवरादीहि निमन्तितस्स तदत्थिकस्सेव सतो पापिच्छतं निस्साय पटिक्खेपनेन 
ते च गहपतिके अत्तनि सुप्पतिट्टितसद्धे जत्वा पुन तेसं “अहो अय्यो अप्पिच्छो, न किञ्चि पटिग्गण्हितुं इच्छति, सुलद्धं वत नो अस्स, सचे अप्पमत्तकम्मि किञ्चि पटिग्गण्हेय्या"ति नानाविधेहि उपायेहि 
पणीतानि चीवरादीनि उपनेन्तानं तदनुग्गहकामतंयेव आविकत्वा पटिगहणेन च ततो पभुति असीतिसकटभारेहि उपनामनहेतुभूतं विम्हापनं पच्चयपटिसेवनसङ्कातं कुहकवत्थूति वेदितब्बं । पापिच्छस्सेव 
पन सतो उत्तरिमनुस्सधषम्माथिगमपरिदीपनवाचाय तथा तथा विम्हापनं सामन्तजप्पनसङ्कातं कुहकवत्थूति वेदितब्बं । चित्तलपब्बतादिविहारो लोकसम्मतसेनासनं नाम | लोकसम्मत ..पे०... उपायेहि 
संबण्णियमानगुणोति सम्बन्धो । परिपाचेतुन्ति परिणामेतुं । सुद्भचित्तेन अत्तनो गन्थधुरादिकम्मं कत्वा विचरन्तानं तम्मूलकपच्चयपरिभोगे दोसाभावं दस्सेतुं “ये पना”तिआदि वृत्तं। भिक्खाचारे 
असम्पज्जमानेति गोचरगामे भिक्खाय चरित्वा लभितब्बपिण्डपाते असम्पज्जन्ते। ते च वत्तसीसेन सब्बम्पेतं करोन्ति, न लाभनिमित्तं। तेन वृत्तं “तन्तिपवेणिघटनका सासनजोतका”ति। 


किच्छेनाति न दुक्खाय पटिपदाय । बुद्धानज्हि चत्तारोपि मग्गा सुखापटिपदाव होन्ति, पारमीपूरणकाले पन सरागदोसमोहस्सेव सतो आगतानं याचकानं अलङ्कतप्पटियत्तं सीसं कन्तित्वा गललोहितं 
नीहरित्वा सुअञ्जितानि अक्खीनि उप्पाटेत्वा कुलवंसप्पतिट्ठापकं पृत्तं मनापचारिनिं भरियन्ति एवमादीनि देन्तस्स अञ्जानिपि खन्तिवादीसदिसेसु अत्तभावेसु छेज्जभेज्जादीनि पापुणन्तस्स 

आगमनीयपटिपदं सन्धायेतं वुत्तं । कसिरेनाति तस्सेव वेवचनं। 


एकस्सेव दातुं असक्कुणेय्यताय गरुभावतो “गरुभण्डानी”ति वुत्तं, सब्बेसं भाजेत्वापि गहेतुं असक्कुणेय्यताय “गरुपरिक्खारानी” ति वृत्तं। साधारणपरिक्खारभावेनाति सङ्किकत्ता 
सब्बभिक्खुसाधारणपरिक्खारभावेन। सङ्गण्हाति उपलापेतीति इदं अथेस्यचित्तं सन्धाय वुत्तं। तेनेवाह - “तथाभावतो थेनेत्वा”ति, अविस्सज्जियअवेभङ्गियभावतो थेनेत्चाति अत्थो। गरुभण्डञ्हि 
कुलसङ्गहत्थाय विस्सज्जेन्तो विभजन्तो च तस्स अविस्सज्जियअवएभङ्गियभावं थेनेति कुलदूसकदुक्कटं आपज्जतीति एत्थ “यो विस्सज्जेय्य, आपत्ति थुल्लच्चयस्सा' ति वृत्त्ता विस्सज्जनपच्चया 
थुल्लच्चयेनपि न मुच्चति। 


असन्तन्ति अविज्जमानं। अभूतन्ति अनुप्पन्नं। अनुप्पन्नत्ता हि तस्स तं असन्तन्ति। पुरिमस्स पच्छिमं कारणवचनं । उल्लपतीति उग्गतायुको लपति। सीलञ्हि भिक्खुनो आयु, तं तस्स 
तथालपनसमकालमेव विगच्छति । असन्तसम्भाबनायाति अत्तनो अविज्जमानगुणेहि सम्भावनाय। एबञ्हि गण्हता...पे०... थेनेत्वा गहिता होन्तीति एत्थ असन्तसम्भावनाय रद्पिण्डस्स थेनेत्वा 
गहितत्ता लोकुत्तरधम्मोपि थेनितोयेव होति । कितबस्सेबाति कितवस्स सकुणग्गहणमिव। केराटिकस्साति सठस्स। गोत्तं बुच्चति साधारणनामं, मत्त-सद्दो लुत्तनिद्दिद्ठो, तस्मा समणाति गोत्तमत्तं अनुभवन्ति 
धारेन्तीति गोत्रभुनो, नाममत्तसमणाति वृत्तं होति। 


वग्गुमुदातीरियभिक्खुवत्युवण्णना निङ्टिता। 
अधिमानवत्थुवण्णना 


१९६. हेट्रिममग्गेहि जातमरियादाय एव जाननतो अञ्ञा अग्गमग्गपञ्ञा, तस्सा फलभावतो अग्गफलपञ्ञा तंसहगता सम्मासङ्कप्पादयो च अञ्ञाति वृत्ताति आह “अज्ञं ब्याकरिंसृति अरहत्तं 
ब्याकरिंसू"ति। अरियसावकस्स ताव नुप्पज्जतीति पहीनाधिमानपच्चयत्ता नुप्पज्जति। सीलबतोपि...पे०... नुप्पज्जति अकारकभावतो। तिलक्खणं आरोपेत्वाति कलापसम्मसनवसेन तिलक्खणं 
आरोपेत्वा। आरद्धविपस्सकस्साति उदयब्बयानुपस्सनाय आरद्भविपस्सकस्स। सुद्धसमथलाभी विपस्सनाय कम्मं अकत्वापि किलेससमुदाचारं अपस्सन्तो केवलं अञ्जाणबलेन “अरियोहमस्मी ति 
मञ्जतीति आह “सुद्धसमथलाभि वा ति। “अरहा अह” न्ति मञ्ञति उच्चवालङ्कवासी महानागत्थेरो विय। 


तलङ्गरवासी धम्मदिन्नत्थेरो किर नाम एको पभिन्नप्पटिसम्भिदो महाखीणासवो महतो भिक्खुसङ्घस्स ओवाददायको अहोसि । सो एकदिवसं अत्तनो दिवाड्ठाने निसीदित्वा “किन्नु खो अम्हाकं 
आचरियस्स उच्चवालङ्कवासीमहानागत्थेरस्स समणभावकिच्चं मत्थकण्पत्तं, नो"ति आवज्जेन्तो पुथुज्जनभावमेवस्स दिस्वा “मयि अगच्छन्ते पुथुज्जनकालकिरियमेव करिस्सती "ति च जत्वा इद्धिया 
बेहासं उप्पतित्चा दिवाड्ठाने निसिन्नस्स थेरस्स समीपे ओरोहित्वा वन्दित्वा वत्तं दस्सेत्वा एकमन्तं निसीदि। “कि, आवुसो धम्मदिन्न, अकाले आगतोसीति च वुत्तो “पञ्हं, भन्ते, पुच्छितुं आगतोम्ही"ति 
आह। ततो “पुच्छावुसो, जानमाना कथयिस्सामा' ति वुत्तो पञ्हसहस्सं पुच्छि। थेरो पुच्छितं पुच्छितं पञ्हं असज्जमानोव कथेसि। ततो “अतितिक्खं वो, भन्ते, जाणं, कदा तुम्हेहि अयं धम्मो अधिगतो^ति 
बुत्तो “इतो सड्टिस्सकाले, आवुसो "ति आह । समाधिम्हि, भन्ते, वळञ्जेथाति। न इदं, आवुसो, भारियन्ति। तेन हि, भन्ते, एकं हत्थिं मापेथाति । थेरो सब्बसेतं हत्थि मापेसि। इदानि, भन्ते, यथा अयं हत्थी 
अञ्जितकण्णो पसारितनडुडट्टो सोण्डं मुखे पक्खिपित्वा भेरवं कोञ्चनादं करोन्तो तुम्हाकं अभिमुखं आगच्छति, तथा नं करोथाति। थेरो तथा कत्वा वेगेन आगच्छतो हत्थिस्स भेरवं आकारं दिस्वा उद्डाय 
पलायितुं आरद्धो। तमेनं खीणासवत्थेरो हत्थं पसारेत्वा चीवरकण्णे गहेत्वा “भन्ते, खीणासवस्स सारज्जं नाम होती "ति आह। सो तस्मिं काले अत्तनो पुथुज्जनभावं जत्वा “अवस्सयो मे, आवुसो, 
धम्मदिन्न होही "ति वत्वा पादमूले उक्कुटिकं निसीदि। “भन्ते, तुम्हाकं अवस्सयो भविस्सामिच्चेवाहं आगतो, मा चिन्तयित्था"ति कम्मट्टानं कथेसि। थेरो कम्मट्ठानं गहेत्वा चङ्कमं ओरुय्ह ततिये पदवारे 
अग्गफलं अरहत्तं पापुणि। थेरो किर दोसचरितो अहोसि। 


अधिमानवत्थुवण्णना निट्टिता। 
सविभङ्गसिक्खापदवण्णना 


१९७-१९८. यस्मा पनातिआदि “असन्तं अभूतं असंविज्जमान''न्ति एतेसं कारणवचनं। तत्थ यन्ति यं उत्तरिमनुस्सधम्मं । अनभिजानन्ति अत्तनि अत्थिभावं अजानन्तो। समुदाचरतीति “अत्थि 
मय्हं एस धम्मो”ति कथेति जानापेति वा। “असन्तं अभूत”न्ति इमस्स कारणवचनं सन्ताने अनुष्पन्नोति। आणेन च असच्छिकतोति इदं पन “असंविज्जमान''न्ति एतस्स कारणवचनं। पकतिमनुस्सेहि 
उत्तरितरानं बुद्धादिउत्तमपुरिसानं अधिगमधम्मो उत्तरिमनुस्सधम्मोति आह “उत्तरिमनुस्सान ˆ न्तिआदि। तन्ति उत्तरिमनुस्सधम्मं। अथ पदभाजने बहुवचननिद्देसो कस्मा कतोति आह “पदभाजने 
पना 'तिआदि। किञ्चापि उत्तरिमनुस्सधम्मो अब्याकतोपि होति, आरोग्यट्ठेन पन बाहितिकसुत्ते विय “कुसले धम्मे'ति वुत्तं। अस्साति उत्तरिमनुस्सधम्मस्स। खणलयमुहुत्त-सद्दा अञ्जत्थ भिन्नत्थापि 
होन्ति, इध पन खणपरियायवसेनेव “तं खणं तं लयं तं मुहुत्त न्ति पाळियं वुत्तं । 


अधिगन्तब्बतो अधिगमो, झानादि, अधिगमस्स पुच्छा अधिगमपुच्छा । तेनाह “झानविमोक्खादीसू "तिआदि। उपायपुच्छाति अधिगमुपायपुच्छा। किन्तीति केन पकारेन, केन विधिनाति अत्थो। 
कतमेसं त्वं धम्मानं लाभीति इदं पन पुब्बे “किं ते अधिगत "न्ति अनिद्धारितभेदा झानादिविसेसा पुच्छिताति इदानि तेसं निद्धारेत्वा पुच्छनाकारदस्सनं । 


तस्माति यस्मा यथावृत्तेहि छहाकारेहि अधिगमब्याकरणं सोधेतब्बं, तस्मा। एत्तावतावाति एत्तकेन ब्याकरणमत्तेनेव न सक्कातब्बो । ब्याकरणञ्हि एकच्चस्स अयाथावतोपि होतीति। इमेसु पन छसु 
ठानेसु सोधनत्थं वत्तब्बोति यथा नाम जातरूपपतिरूपकम्पि जातरूपं विय खायतीति जातरूपं निघंसनतापनच्छेदनेहि सोधेतब्बं, एवमेव इमेसु इदानेव वृत्तेसु छसु ठानेसु पक्खिपित्वा सोधनत्थं वत्तब्बो। 
विमोक्खादीसूति आदि-सद्देन समाधिसमापत्तिजाणदस्सनमग्गभावनाफलसच्छिकिरियादिं सङ्गण्हाति। पाकटो होतीति अधिगतविसेसस्स सतिसम्मोसाभावतो। सेसपुच्छासुपि पाकटो होतीति पदे एसेव 
नयो। 


सब्बेसञ्हि अत्तना अधिगतमग्गेन पहीनकिलेसा पाकटा होन्तीति इदं येभुय्यवसेन वुत्तं। कस्सचि हि अत्तना अधिगतमग्गवज्झकिलेसेसु सन्देहो उप्पज्जतियेव महानामस्स सक्कस्स विय। सो हि 
सकदागामी समानोपि “तस्स मरहं, भन्ते, एवं होति “को सु नाम मे धम्मो अज्झत्तं अप्पहीनो, येन मे एकदा लोभधम्मापि चित्तं परियादाय तिइन्ति, दोसधम्मापि चित्तं परियादाय तिट्ठन्ति, मोहधम्मापि चित्तं 
परियादाय तिइन्ती'”ति (म० नि० १.१७५) भगवन्तं पुच्छि। अयं किर राजा सकदागामिमग्गेन लोभदोसमोहा निरवसेसा पहीयन्तीति सञ्जी अहोसि। कि अरियसावकस्स एवं सन्देहो उप्पज्जतीति? आम 
उप्पज्जति। कस्मा? पण्णत्तियं अकोविदत्ता। “अयं किलेसो असुकमग्गवज्झो"ति इमिस्सा पण्णत्तिया अकोविदस्स हि अरियसावकस्स एवं होति। किं तस्स पच्चवेक्खणा नत्थीति? अत्थि, सा पन न 
सब्बेसं परिपुण्णा होति। एको हि पहीनकिलेसमेव पच्चवेक्खति, एको अवसिट्ठकिलेसमेव, एको मग्गमेव, एको फलमेव, एको निब्बानमेव। इमासु पन पञ्चसु पच्चवेक्खणासु एकं वा द्वे वा नो लद्भुं न 
वट्टति। इति यस्स पच्चवेक्खणा न परिपुण्णा, तस्स मग्गवज्झकिलेसपण्णत्तियं अकोविदत्ता एवं होति | उग्गहपरिपुच्छाकुसलाति सज्झायमग्गसंवण्णनासु निपुणा। 


याय पटिपदाय यस्स अरियमग्गो आगच्छति, सा पुब्बभागपटिपत्ति आगमनपटिपदा । सोधेतब्बाति सुद्धा उदाहु न सुद्धाति विचारणवसेन सोधेतब्बा। न सुज्झतीति तत्थ तत्थ 
पमादपटिपत्तिसब्भावतो। अपनेतब्ब्रोति अत्तनो पटिञ्जाय अपनेतब्बो। “सुज्झती”ति वत्वा सुज्झनाकारं दस्सेतुं “दीघरत्त”न्तिआदि वत्तं । पञ्जायतीति एत्थापि “यदी”ति पदं आनेत्वा यदि सो भिक्खु 
ताय पटिपदाय पञ्जायतीति सम्बन्धो । चतूसु पच्चयेसु अलग्गत्ता “आकासे पाणिसमेन चेतसा" ति वुत्ं। बुत्तसदिसन्ति तस्स भिकखुनो व्याकरणं इमस्मिं सुत्त वृत्तेन सदिसं, समन्ति अत्थो। 


खीणासबपटिपत्तिसदिसा पटिपदा होतीति दीघरत्तं सुविक्खम्भितकिलेसत्ता। खीणासवस्स नाम...पे०... न होतीति पहीनविपल्लासत्ता जीवितनिकन्तिया च अभावतो न होति। पुथुज्जनस्स पन 
अप्पहीनविपल्लासत्ता जीवितनिकन्तिसब्भावतो च अप्पमत्तकेनपि होति। 

तत्रिमानि वत्थूनि - दीघभाणकअभयत्थेरो किर एकं पिण्डपातिकं परिग्गहेतुं असक्कोन्तो दहरस्स सञ्जं अदासि। सो तं नहायमानं कल्याणीनदीमुखद्वारे निमुज्जित्वा पादे अग्गहेसि । पिण्डपातिको 
“कुम्भीलो "ति सञ्जाय महासइं अकासि, तदा नं “पुथुज्जनो ति जानिंसु। चन्दमुखतिस्सराजकाले पन महाविहारे सङ्घत्थेरो खीणासवो दुब्बलचक्खुको बिहारेयेव अच्छति। तं राजा “थेरं 
परिग्गण्हिस्सामी "ति भिक्खूसु भिक्खाचारं गतेसु अप्पसद्दो उपसङ्कमित्वा सप्पो विय पादे अग्गहेसि। थेरो सिलाथम्भो विय निच्चलो हुत्वा “को एत्था"ति आह । अहं, भन्ते, तिस्सोति। सुगन्धं वायसि नो 
तिस्साति। एवं खीणासवस्स भयं नाम नत्थि। एकच्चो पन पुथुज्जनोपि अतिसूरो होति निब्भयो, सो रजनीयेन आरम्मणेन परिग्गण्हितब्बो। बसभराजापि हि एकं थेरं परिग्गण्हमानो घरे निसीदापेत्वा तस्स 
सन्तिके बदरसाळवं महमानो निसीदि । महाथेरस्स खेळो चलितो, थेरस्स पुथुज्जनभावो आविभूतो । खीणासवस्स हि रसतण्हा नाम सुप्पहीना, दिब्बेसुपि रसेसु निकन्ति नाम न होति। तस्मा इमेहि उपायेहि 
परिग्गहेत्वा सचस्स भयं वा छम्भितत्तं वा रसतण्हा वा उप्पज्जति, “न त्वं अरहा“ति अपनेतब्बो। 


असन्तगुणसम्भावनलवखणा पापिच्छाति आह - “या सा इधेकच्चो...पे०... आदिना नयेना”ति। आदि-सद्देन “अस्सद्भो समानो *सद्धोति मं जनो जानातू'ति इच्छति, अप्पस्सुतोव समानो 
“बहुस्सुतोति मं जनो जानातू'ति इच्छति, सङ्गणिकारामोव समानो 'पविवित्तोति मं जनो जानातू'ति इच्छति, कुसीतोव समानो 'आरद्भवीरियोति मं जनो जानातू'ति इच्छति, मुदुस्सतीव समानो 
“उपड्वितस्सतीति मं जनो जानातू'ति इच्छति, असमाहितोव समानो 'समाहितोति मं जनो जानातू'ति इच्छति, दुप्पञ्जोव समानो 'पञ्जवाति मं जनो जानातू'ति इच्छति, अखीणासवोव समानो 'खीणासवोति 
मं जनो जानातू'ति इच्छति, या एवरूपा इच्छा इच्छागता पापिच्छता रागो सारागो चित्तस्स सारागो, अयं वुच्चति पापिच्छता”ति (विभ० ८५१) एवं वुत्तं पाळिपदेसं सङ्गण्हाति। पापिकायाति लामिकाय 
इच्छाय । अपकतोति पापिकाय इच्छाय सम्माआजीवतो अपेतो कतोति इच्छाय अपकतो। तथाभूतो च मिच्छाजीवेन अभिभूतो पराजितो नाम होतीति आह “अभिभूतो पराजितो”ति। 


सामञ्ञं दुप्परामडुं निरयायुपकड्टतीति यथा कुसो येन दुग्गहितो, तस्स हत्थं अनुकन्तति फालेति, एवमेव समणधम्मसङ्कातं सामञ्ञम्पि खण्डसीलादिताय दुप्परामट्टं निरयाय उपकड्टति, निरये 
निब्बत्तापेतीति अत्थो। सिथिलोति ओलीयित्वा करणेन सिथिलग्गाहेन कतो । परिब्बाजोति खण्डादिभावप्पत्तो समणधम्मो। भिय्यो आकिरते रजन्ति अब्भन्तरे विज्जमानं रागरजादिं एवरूपो समणधम्मो 
अपनेतुं न सक्कोति, अथ खो तस्स उपरि अपरम्पि रागरजादि आकिरतीति अत्थो। भिक्खुभावोति पाराजिकं आपज्जित्वा “समणो अह”न्ति पटिजाननतो वोहारमत्तसिद्धो भिक्खुभावो। अजानमेवाति 
पाठे एवाति अवधारणत्थे निपातो। अजानमेबन्ति पाठे पन एवं जानामि एवं पस्सामीति अवचन्ति योजेतब्बं। 


पदभाजनीयवण्णना 


१९९. असुभज्झानादीनीति आदि-सद्देन कायगतासतिज्झानञ्च कसिणज्झानञ्च सङ्गण्हाति। तेन “कायगतासतिज्ञानं पथवीकसिणज्झानं समापज्जि”न्तिआदिं बदन्तोपि पाराजिकोव होतीति 
वेदितब्बं । विमोक्खोति एत्य बि-सद्दो विसेसत्थो विविधत्थो वाति दस्सेन्तो आह “सुदु मुत्तो”तिआदि । बिमोक्खरोति चत्तारो अरियमग्गा। तस्स सगुणतो सुञ्जतादिनामलाभं दस्सेन्तो आह “सो पनाय 
न्तिआदि। मग्गो हि नाम पञ्चहि कारणेहि नामं लभति सरसेन वा पच्चनीकेन वा सगुणेन वा आरम्मणेन वा आगमनेन वा। सचे हि सङ्घारुपेकखा अनिच्चतो सङ्कारे सम्मसित्वा वुट्ठाति, 
अनिमित्तविमोक्खेन विमुच्चति, सचे दुक्खतो सम्मसित्वा बुद्गाति, अप्पणिहितविमोक्खेन विमुच्चति, सचे अनत्ततो सम्मसित्वा वुट्ठाति, सुञ्जतविमोकखेन विमुच्चति, इदं सरसतो नामं नाम। यस्मा पनेस 
अनिच्चानुपस्सनाय सङ्कारानं घनविनिब्भोगं कत्वा निच्चनिमित्तधुवनिमित्तसस्सतनिमित्तानि पजहन्तो आगतो, तस्मा अनिमित्तो। दुक्खानुपस्सनाय पन सुखसञ्ञं पहाय पणिधिं पत्थनं सुक्खापेत्वा 
आगतत्ता अप्पणिहितो। अनत्तानुपस्सनाय अत्तसत्तपुग्गलसञ्जं पहाय सङ्कारानं सुञ्ञतो दिइत्ता सुञ्जतोति इदं पच्चनीकतो नामं नाम। 


रागादीहि पनेस सुञ्जतत्ता सुञ्जतो। रूपनिमित्तादीनं रागनिमित्तादीनंयेव वा अभावेन अनिमित्तो। रागादिपणिधिआदीनं अभावतो अप्पणिहितोति इदमस्स सगुणतो नामं । स्वायं सुञ्जतं अनिमित्तं 
अप्पणिहितञ्च निब्बानं आरम्मणं करोतीति सुञ्जतो अनिमित्तो अप्पणिहितोति वुच्चति, इदमस्स आरम्मणतो नामं। आगमनं पन दुविधं विपस्सनागमनं मग्गागमनञ्च । तत्थ मग्गे विपस्सनागमनं 
लब्भति, फले मग्गागमनं। अनत्तानुपस्सना हि सुञ्जता नाम, सुञ्ञतविपस्सनाय मग्गो सुञ्ञतो। अनिच्चानुपस्सना अनिमित्ता नाम, अनिमित्तविपस्सनाय मग्गो अनिमित्तो। इदं पन नामं न 
अभिधम्मपरियायेन लब्भति। तथा हि तं सङ्घारनिमित्तस्स अविजहनतो न निप्परियायेन अनिमित्तं, सुत्तन्तपरियायेन पन लब्भति। तत्र हि गोत्रभुजाणं अनिमित्तं निब्बानं आरम्मणं कत्वा अनिमित्तनामकं 
हुत्वा सयं आगमनियद्टाने ठत्वा मग्गस्स नामं देतीति वदन्ति, तेन मग्गो अनिमित्तोति वुत्तो। मग्गागमनेन पन फलं अनिमित्तन्ति युज्जतियेव। दुक्खानुपस्सना सङ्घारेसु पणिधिं सुक्खापेत्वा आगतत्ता 
अप्पणिहिता नाम, अप्पणिहितविपस्सनाय मग्गो अप्पणिहितो, अप्पणिहितमग्गस्स फलं अप्पणिहितं। एवं विपस्सना अत्तनो नामं मग्गस्स देति, मग्गो फलस्साति इदं आगमनतो नामं । सुञ्ञत्ताति 
विवित्तत्ता। न हि मग्गे रागादयो सन्ति, उपरूपरि उप्पज्जनकरागादीनं कारणत्ता रागादयो निमित्तन्ति आह “रागदोसमोहनिमित्तेही”ति। सविग्गहानं विय उपड्टानम्पेत्थ निमित्तन्ति वदन्ति। रागादयोव 
पवत्तिट्ठानड्वेन पणिधीति आह “रागदोसमोहपणिधीन”न्ति। 


वत्थुविज्जादिं सन्धाय अवचनतो ““बिज्जानं लाभीम्ही'ति वुत्तेपि होति । एकेककोड्रासवसेनाति सतिपट्ठानचतुक्कादिएकेककोड्ठासवसेन। किञ्चापि महाअइकथायम्पि एकेककोड्ठासवसेनेव 
दस्सितं, तत्थ पन “लोकुत्तरानं सतिपट्ठानान "न्तिआदिना पच्चेकं लोकुत्तर-सहं योजेत्वा एकेककोट्ठासवसेनेव वुत्तं, इध लोकुत्तर-सद्देन विनाति अयमेत्थ विसेसो। तत्थाति तेसु कोट्ठासेसु। 


ननु च “किलेसप्पहानमेवा"ति कस्मा वुत्तं। न हि किलेसानं पहानमत्तं उत्तरिमनुस्सधम्मो होतीति यो वदेय्य, तं सन्धाय किलेसप्पहानस्स मग्गकिच्चत्ता किच्चवसेन मग्गो दीपितोति दस्सेतुं “तं 
पना तिआदि वुत्तं । कामरागं सन्धाय “ततियमग्गेन हि रागदोसानं पहान/ न्ति वृत्तं, न पन रूपरागअरूपरागे सन्धाय। न हि ते तेन पहीयन्ति चतुत्थमग्गेन पहातब्बत्ता। 


रागा चित्तं विनीवरणताति रागा चित्तस्स विनीवरणताति वुत्तं होति । रागा विमृत्तस्स चित्तस्स तस्सेव रागनीवरणस्स अभावेन विगतनीवरणत्ता विनीवरणताति अत्थो वेदितब्बो। एस नयो सेसेसुपि। 


या च पञ्च विज्जाति योजेतन्बं। निब्बट्टितलोकुत्तरत्ताति विसुंयेव लोकतो अपगतलोकुत्तरत्ता। यथा विना लोकुत्तर-सद्देन “सतिपट्ठानादीनं लाभीम्ही' ति वृत्तेपि पाराजिकं होति, एवमिधापि 
“*अत्थपटिसम्भिदाय लाभीम्हीति वुत्तेपि होतियेवा''ति वत्तुं युज्जति। किञ्चापि युज्जति, अथ खो महाअट्ठकथायं विभागेन वुत्तत्ता न सक्का एवमिदं वत्तुन्ति दस्सेतुं “महाअटकथायं पन...पे०... न सक्का 
अञ्ञं पमाणं कातु''न्ति वुत्तं। तम्पि तत्थेव पटिक्खित्तन्ति सम्बन्धो। 


सुद्धिकवारकथावण्णना 


२००. उल्लपनाकारन्ति समापज्जिन्तिआदिउल्लपनाकारं । आपत्तिभेदन्ति “न पटिविजानन्तस्स आपत्ति थुल्लच्चयस्सातिआदिआपत्तिभेदं । पुन आनेत्वा पठमज्झानादीहि न योजितन्ति एत्थ 
““पठमज्झानेना”ति पाठोति गण्ठिपदे वुत्तं, तदेव यूत्तं । 


कत्तुसाधनोपि भणित-सद्दो होतीति आह “अथ बा”तिआदि। येन चित्तेन मुसा भणति, तेनेव चित्तेन न सक्का “मुसा भणामी"ति जानितुं, अन्तरन्तरा पन अज्जेन चित्तेन “मुसा भणामी”ति 
जानातीति वुत्तं “भणन्तस्स होति मुसा भणामी”ति। अयमेत्थ अत्थो दस्सितोति तीहि अङ्गेहि समन्नागतो मुसावादोति अयमेत्थ अत्थो दस्सितो। न सक्का न भवितुन्ति पुब्बभागतो पट्टाय आभोगं 
कत्वा भणितत्ता न सक्का न भवितुं। आपत्तिया न कारेतब्बोति पुब्बभागक्खणे “मुसा भणिस्सामी “ति आभोगं विना सहसा भणन्तस्स वचनक्खणे “मुसा एत" न्ति उपट्टितेपि निवत्तेतुमसक्कुणेय्यताय 
अविसयभावतो आपत्तिया न कारेतब्बो। दवाति सहसा। रवाति अञ्जं वत्तुकामस्स खलित्वा अञ्जभणनं । 


तं जानातीति तंञाणं, तस्स भावो तंञाणता, जाणस्स अत्थसंवेदनन्ति अत्थो। जाणसमोधानन्ति जाणस्स बहुभावो, एकचित्तुप्पादे अनेकजाणताति अत्थो। न हि सक्का...पे०... जानितुन्ति 
आरम्मणकरणस्स अभावतो वृत्तं। असम्मोहावबोधो च ईदिसस्स जाणस्स नत्थि, “भणिस्सामी”ति पवत्तचित्तं “भणामी "ति पवत्तचित्तस्स पच्चयो हुत्वा निरुज्झति, तञ्च “भणित"न्ति पवत्तचित्तस्स 
पच्चयो हुत्वाति आह - “पुरिमं पुरिमं पन...पे०... निरुज्झती”ति। तस्मिं पुब्बभागे सति “सेसद्वयं न हेस्सती”ति एतं नत्थि, अवस्सं होतियेवाति वृत्तं होति, भणिस्सामीति पुब्बभागे सति “भणामि 
भणित” न्ति एतं द्वयं न न होति, होतियेवाति अधिप्पायो। एकं विय पकासतीति अनेकक्खणे उप्पन्नम्पि चित्तं एकक्खणे उप्पन्नसदिसं हुत्वा पकासति। समापज्जिन्तिआदीनीति आदि-सद्देन 
समापज्जामि, समापन्नोति इमानि द्वे सङ्गण्हाति। तत्थ समापज्जिं, समापन्नोति इमेसं असतिपि कालनानत्ते वचनविसेसं सन्धाय विसुं गहणं । 

२०७. सकभावपरिच्चजनवसेनाति अत्तनो सन्तकभावस्स परिच्चजनवसेन । मग्गुप्पत्तितो पुब्बे विय “सरागो सदोसोति वत्तब्बताभावतो चत्तम्पि केचि गण्हन्ति, नयिदमेवन्ति दस्सनत्थं 
““बन्तो ति वृत्तं। न हि यं येन वन्तं, सो पुन तं आदियति। तेनाह “अनादियनभावदस्सनवसेनाˆति। वन्तम्पि किञ्चि सन्ततिलग्गं सिया, नयिदमेवन्ति दस्सनत्थं ““मुत्तोˆति वृत्तं । तेनाह “सन्ततितो 
विमोचनवसेना'”ति । मुत्तम्पि किञ्चि मुत्तबन्धनं विय फलं कुहिञ्चि तिट्ठति, न एवमिदन्ति दस्सनत्थं “पहीनो”ति वुत्तं । तेनाह “क्वचि अनवट्टानदस्सनवसेना”ति। यथा किञ्चि दुन्निस्सट्ट पुन आदाय 
सम्मदेव निस्सट्टं पटिनिस्सटुन्ति वुच्चति, एवं विपस्सनाय निस्सट्टं आदिन्नसदिसं मग्गेन पहीनं पटिनिस्सट्टं नाम होतीति दस्सनत्थं “पटिनिस्सट्ठो ˆति वृत्तं । तेनाह “आदिन्नपुब्बस्स 
पटिनिस्सग्गदस्सनवसेना”ति। उक्खेटितोति उत्तासितो, उत्तासेत्वा पलापितोति वुत्तं होति। यो च उत्तासेत्वा पलापितो, न पुन सो तं ठानं आगच्छतीति आह “पुन अनल्लीयनभावदस्सनवसेना”ति, पुन 
आगन्त्वा सन्ताने अनुप्पत्तिभावदस्सनवसेनाति अत्थो। खिट-सहं सद्सत्थविदू उत्तासत्थे पठन्तीति आह -- “स्वायमत्थो सहसत्थतो परियेसितब्बोति। अणुयेव अणुसहगतं, अतिखुद्द कन्ति वुत्तं होति। 


सुद्धिकवारकथावण्णना निङ्टिता। 
वत्तुकामवारकथावण्णना 


२१५. केवलज्हियन्ति केवलञ्हि अयं। “वारो”ति अज्झाहरितब्बं । तक्कणञ्ञेब जानातीति “पठमज्झानं समापज्जि" न्तिआदिम्हि वुत्ते तदत्थस्स पकतिया विजाननलक्खणं सन्धाय वुत्तं । एवं पन 
वचीभेदं अकत्वा पक्कमनादीसु अञ्जतरो भिक्खु “मं अरहाति जानातूति तम्हा आवासा पठमं पक्कमतीति आगतवत्थुम्हि विय तस्मिं खणे अविदितेपि निक्खन्तमत्ते पाराजिकं । जाननलक्खणन्ति 
“तङ्खणे जानन नाम ईदिस'न्ति वुत्तलक्खणं । बिञ्जत्तिपथेति कायवचीविञ्जत्तीनं गहणयोग्गे पदेसे, पकतिचक्खुना पकतिसोतेन च दुं सोतुञ्च अरहट्डानेति वुत्तं होति। तेन विञ्जत्तिपथं अतिक्कमित्वा 
ठितो चे कोचि दिब्बेन चक्खुना दिब्बाय च सोतधातुया दिस्वा सुत्वा च जानाति, न पाराजिकन्ति दीपेति। अस्सुतपुब्बस्स “किमिदं वृत्त" न्ति संसयुप्पत्तिसब्मावतो “सुतं होतीति वुत्तं। पठमं वचनमत्तं 
अस्सुतपुब्बेनपि “पठमज्झानं समापज्जि' न्ति वृत्ते “किमिद' न्ति सन्देहं अनुप्पादेत्वा “झानं नाम किरेस समापज्जी"ति एत्तकमत्तेपि ञाते पाराजिकं होतियेव। 


अनापत्तिभेदकथावण्णना 


२२२. अनुल्लपनाधिप्पायस्साति अतिक्कमित्वा अवत्तुकामस्स, “उत्तरिमनुस्सधम्मो अयन्ति असल्लक्खेन्तस्साति अधिप्पायो। सरूपतो पन “अनापत्ति भिक्खु अनुल्लपनाधिप्पायस्सा"ति 
विनीतवत्थूसु तत्थ तत्थ आगतवत्थुवसेन वेदितब्बो। “उत्तरिमनुस्सधम्मो अयन्ति असल्लक्खेत्वा वदन्तोपि वोहारतो अज्जं ब्याकरोन्तो नाम होतीति वुत्तं “अज्जं ब्याकरोन्तस्सा”ति। 


पदभाजनीयवण्णना निट्टिता। 
भायन्तोपीति “इमस्स मयि नत्थिभावं अञ्जेपि जानन्ता अत्थि नु खो^ति भायन्तोपि। 
विनीतवत्थुवण्णना 
२२३. सेक्खभूमियन्ति इमिना झानभूमिम्पि सङ्गण्हाति। तिण्णं विवेकानन्ति कायचित्तउपधिविवेकानं। 
पिण्डाय चरणस्स भोजनपरियोसानत्ता वुत्तं “याब भोजनपरियोसान” न्ति । भुत्वा आगच्छन्तस्सपि पुन वुत्तनयेनेव सम्भावनिच्छाय चीवरसण्ठपनादीनि करोन्तस्स दुक्कटमेव। 


२२५. आराधनीयो, आवुसो, धम्मो आरद्धवीरियेनाति वत्थुट्टयं एकसदिसम्पि द्वीहि भिवखूहि विसुं बिसुं आरोचितत्ता भगवता विनिच्छिनितं सब्बम्पि विनीतवत्थूसु आरोपेतब्बन्ति पाळियं 
आरोपितं । 


२२६. पसादभञ्ञन्ति केवलं पसादमत्तेन भणनं, न पन “सभावतो एते अरहन्तोयेवा”ति चिन्तेत्वा। तेनेवेत्थ अनापत्ति वृत्ता। यदि पन “एते सभावतो अरहन्तोयेवा”ति मञ्जमानो “आयन्तु भोन्तो 
अरहन्तोतिआदीनि वदति, न सम्पटिच्छितब्बं । 


२२७. पदसा गमनं सन्धाय कतिकाय कतत्ता “यानेन बा”तिआदिमाह । तत्थ विज्जामयिद्धि सन्धाय “इद्धया” ति वृत्तं । अञ्जमञ्ञं रक्खन्तीति “यो इमम्हा आवासा पठमं पक्कमिस्सति, तं मयं 
“अरहा'ति जानिस्सामा"ति एवं कतिकाय कतत्ता अपुब्बाचरिमं असुद्भचित्तेन गच्छन्तापि सह निक्खन्तभावतो अञ्जमञ्ञं रक्खन्ति। केचि पन “हत्थपासं अविजहित्वा अञ्ञमञ्जस्स हत्थं गण्हन्तो विय 
गच्छन्तोपि 'उट्टेय गच्छाम, एथ गच्छामा'ति एवं संविदहित्वा गमने पुब्बापरं गच्छन्तोपि नापज्जती"ति वदन्ति। एतं पन अधम्मिकं कतिकवत्तन्ति “इध अरहन्तोयेव वसन्तूति यदि भिक्खू कतिकं 
करोन्ति, एतं अधम्मिकं कतिकवत्त' न्ति चूळगण्ठिपदे वुत्तं। हेट्ठा वृत्तं पन सब्बम्पि कतिकवत्तं सन्धाय एतं वृत्तन्ति अम्हाकं खन्ति, वीमंसित्वा गहेतब्बं । नानावेरज्जकाति नानाजनपदवासिनो। 
सङ्घलाभोति यथावुइं अत्तनो पापुणनको्ठासो। अयञ्च पटिक्खेपो इमिनाव नीहारेन बहिसीमड्ठानं अविसेसेन सङ्घलाभस्स सामिभावापादनं सन्धाय कतो। विसेसतो पन बहिसीमट्टानम्पि परिच्छिन्दित्वा 
एकेककोड्ठासतो “एत्तकं दातुं, ईदिसं वा दातुं, एत्तकानं वा दातुं, ईदिसस्स वा दातुं रुच्चति सङ्घस्सा'ति अपलोकनकम्मं कत्वा दातुं वट्टति। 


२२८. आयस्मा च लक्खणोतिआदीसु को पनायस्मा लक्खणो, कस्मा चस्स लक्खणोति नामं अहोसि, को चायस्मा महामोग्गल्लानो, कस्मा च सितं पात्वाकासीति तं सब्बं पकासेतुं 
“य्वाय न्तिआदि आरद्भं । लक्खणसम्पन्नेनाति पुरिसलक्खणसम्पन्नेन । ब्रह्मसमेनाति ब्रह्मत्तमावसमेन ईसकं हसितं सितन्ति वुच्चतीति आह “मन्दहसित''न्ति। अट्टिकसङ्कलिकन्ति नयिदं 
अविञ्जाणकं अड्टिसङ्कलिकमत्तं, अथ खो एको पेतोति आह “पेतलोके निब्बत्तं सत्त न्ति। एते अत्तभावाति पेतत्तमावा। न आपार्थं आगच्छन्तीति देवत्तभावा विय पकतिया आपाथं न आगच्छन्ति । 
तेसं पन रुचिया आपाथं आगच्छेय्युं । मनुस्सानं दुक्खाभिभूतानं अनाथभावदस्सनपदट्ठाना करुणाति आह “कारुज्जे कत्तब्बे”ति। अत्तनो च सम्पत्ति बुद्भञाणस्स च सम्पत्तिन्ति पच्चेकं सम्पत्ति-सद्दो 
योजेतब्बो। तदुभयं विभावेतुं “तञ्ही”तिआदि वृत्तं। तत्थ “अत्तनो च सम्पत्ति अनुस्सरित्वा सितं पात्वाकासी”ति पदं आनेत्वा सम्बन्धितब्बं । धम्मधातूति सब्बञ्जुतञ्ञाणं सन्धाय वदति, धम्मधातूति वा 
धम्मानं सभावो। उपपत्तीति जाति। उपपत्तिसीसेन हि तथारूपं अत्तभावं वदति। दुस्सद्धापया होन्ति, तदस्स तेसं दीघरत्तं अहिताय दुक्खाय । दुस्सद्धापयाति इदञ्च न लवखणत्थेरं सन्धाय वृत्तं, ये पन 
सुणन्ति “एवं किर वृत्त न्ति, ते सन्धाय। अथ लक्खणत्थेरो कस्मा न अहस, किमस्स दिब्बचक्खु नत्थीति? नो नत्थि, महामोग्गल्लानो पन आवज्जेन्तो अहस, इतरो अनावज्जनेन न अद्दस। 


वितुडेन्तीति विनिविज्झित्वा डेन्ति, असिधारूपमेहि तिखिणेहि लोहतुण्डकेहि विज्झित्वा विज्झित्वा इतो चितो च गच्छन्तीति अत्थो। तेनाह “विनिविज्झित्वा गच्छन्ती” ति। “वितुदन्ती”ति वा 
पाठो। फासुळन्तरिकाहीति भुम्मत्थे निस्सक्कवचनं । लोहतुण्डकेहीति लोहसलाकासदिसेहि, काळलोहमयेहेव वा तुण्डकेहि । पसादुस्सदाति इमिना अट्टिसङ्घातमत्तं हुत्वा पञ्जायमानानम्पि 
कायप्पसादस्स बलवभावं दस्सेति । पक्कगण्डसदिसाति इमिना पन अतिविय मुदुसभावतं दस्सेति। अच्छरियं वताति गरहनच्छरियं नामेतं। 


चक्खुभूताति सम्पत्तदिव्बचक्खुका, लोकस्स चक्खुभूताति एवं वा एत्थ अत्थो दडुब्बो। यत्राति हेतुअत्थे निपातोति आह “यत्राति कारणवचन न्ति । अप्पमाणे सत्तनिकाये, ते च खो विभागेन 
कामभवादिभेदे भवे, निरयादिभेदा गतियो, नानत्तकायनानत्तसञ्जीआदिविञ्ञाणड्टितियो, तथारूपे सत्तावासे च सब्बञ्जुतञ्ञाणञ्च मे उपनेतुं पच्चकखं करोन्तेन। 


गोघातकोति गुन्नं अभिण्हं हननको । तेनाह “वधित्वा वधित्वा”ति। तस्साति गुन्नं हननकम्मस्स। अपरापरियकम्मस्साति अपरापरियवेदनीयकम्मस्स। बलवता गोघातककम्मेन विपाके दीयमाने 
अलद्धोकासं अपरापरियवेदनीयं, तस्मिं विपक्कविपाके इदानि लद्धोकासं “अवसेसकम्म न्ति वुत्तं । कम्मसभागतायाति कम्मस्स सभागभावेन सदिसभावेन। आरम्मणसभागतायाति आरम्मणस्स 
सभागभावेन सदिसभावेन। यादिसे हि आरम्मणे पुब्बे तं कम्मं तस्स च विपाको पवत्तो, तादिसेयेव आरम्मणे इदं कम्मं इमस्स विपाको च पवत्तोति कत्वा वुत्तं “तस्सेव कम्मस्स बिपाकावसेसेना”ति। 
भवति हि तंसदिसेपि तब्बोहारो यथा सो एव तित्तिरो, तानियेब ओसधानीति। यस्मा कम्मसरिक्खकविसये “कम्मं वा कम्मनिमित्तं वा ति द्वयमेव वुत्तं, यस्मा च गतिनिमित्तं विय कम्मं कम्मनिमित्तञ्च 


www.tipitaka.org Vipassana Research Institute 


Page 70 sur ]05 


कम्मतो भिन्नं विसुं हुत्वा न तिइति, तस्मा सरिक्खकविपाकदानस्स कारणभावतो यत्थ कम्मसरिक्खकेन विपाकेन भवितब्बं, तत्थ कम्मं वा कम्मनिमित्तं वा गहेत्वा पटिसन्धि होतीति वदन्ति। 
तेनेवाह -- “तस्स किर...पे०... निमित्तं अहोसी”ति। तत्थ निमित्तं अहोसीति पुब्बे कतृपचितस्स पेतूपपत्तिनिब्बत्तनवसेन कतोकासस्स तस्स कम्मस्स निमित्तभूतं इदानि तथा उपडुहन्तं तस्स विपाकस्स 
निमित्तं आरम्मणं अहोसि। सोति गोघातको। अट्रिकसङ्कलिकपेतो जातो कम्मसरिक्खकविपाकवसेन। 


२२९. पेसियो कत्वाति गावि वधित्वा वधित्वा गोमंसं फालेत्वा पेसियो कत्वा। सुक्खापेत्वाति कालन्तरं ठपनत्थं सुक्खापेत्वा। सुक्खापितमंसपेसीनञ्हि बल्लूरसमञ्जाति। निप्पक्खचम्मेति 
विगतपक्खचम्मे । उरब्भे हन्तीति ओरब्मिको । एळकेति अजे। निबापपुट्टेति अत्तना दिन्ननिवापेन पोसिते असिना वधित्वा वधित्वा विविकिणन्तो । एकं मिगन्ति दीपकमिगं । कारणाहीति यातनाहि। 
जत्वाति कम्मट्ठानं अत्वा । पेसुञ्जुपसंहारवसेन इतो सुतं अमुत्र, अमुत्र वा सुतं इध सूचेतीति सूचको । अनयब्यसनं पापेसि मनुस्सेति सम्बन्धो। 


विनिच्छयामच्चोति रञ्जा अइ्करणे ठपितो विनिच्छयमहामत्तो। सो हि गामजनकायं कूटट्रेन वञ्चेतीति “गामकूटो ति वृच्चति। केचि “तादिसोयेव गामजेट्ठको गामकूटो ति वदन्ति। समेन 
भवितब्बं धम्मड्डोति वत्तब्बतो । रहस्सङ्गे निसीदनवसेन विसमा निसज्जा अहोसि। फुसन्तोति थेय्याय फुसन्तो। 


२३०. अनिस्सरोति मातुगामो ससामिको अत्तनो फस्से अनिस्सरो। धंसित्वाति भस्सित्वा अपगन्त्वा। मङ्गनवसेन उलतीति मङ्कलि, विरूपबीभच्छभावेन पवत्ततीति अत्थो । तेनाह “विरूपं दुद्दसिर्क 
बीभच्छ”न्ति। 


उद्ध उद्धं अग्गिना पक्कसरीरताय उप्पक्कं, हेट्ठतो पग्घरणवसेन किलिन्नसरीरताय ओकिलिनी, इतो चितो च अङ्गारसम्परिकिण्णताय ओकिरिनी। तेनाह “सा किरा”तिआदि। अङ्कारचितकेति 
अङ्गारसञ्चये। सरीरतो पग्घरन्ति असुचिदुग्गन्धजेगुच्छानि सेदगतानि। तस्स किर रञ्जोति कालिङ्गस्स रञ्जो। नाटकिनीति नच्चनकिच्चे अधिगता इत्थी। सेदन्ति सेदनं, तापनन्ति अत्थो। 


असीसकं कबन्धं हुत्वा निब्बत्ति कम्मायूहनकाले तथा निमित्तग्गहणपरिचयतो । लामकभिक्खूति हीनाचारताय लामको, भिक्खुवेसताय भिक्खाहारेन जीवनतो च भिक्खु। चित्तकेळिन्ति 
चित्तरुचियं तं तं कोळन्तो। अयमेबाति भिक्खुवत्थुस्मिं वृत्तनयो एव। 


२३९. निस्सेवालपणककद्दमोति तिलबीजकादिभेदेन सेवालेन नीलमण्ड्कपिट्टिवण्णेन उदकपिडं छादेत्वा निब्बत्तपणकेन कहदमेन च विरहितो। सुन्दरेहि तित्थेहीति सुखावगाहणड्डानताय 
कहदमादिदोसविरहतो च सुन्दरेहि तित्थेहि। ततो उदकदहतो तंहेतु, तं उपनिस्सायाति अत्थो । नागभवनगतोपि हि सो रहदो ततो उपरिमनुस्सलोके जलासयेन सम्बन्धो होति । तेन वुत्तं “ततो अयं तपोदा 
सन्दती”ति। अथ वा ततोति नागभवने उदकदहतो अयं तपोदा सन्दति। तञ्हि उपरिभूमितलं आरोहति, उण्हभावेन तपनतो तपं उदकं एतिस्साति अन्वत्थनामवसेन तपोदाति वुच्चति। पेतलोकोति पेतानं 
आवासङ्ठानं। केचि पन “पेतलोकोति लोहकुम्भीनिरया इधाधिप्पेता”ति वदन्ति, नगरस्स पन परितो पब्बतपादवनन्तरेसु बहू पेतावासापि सन्तेव। स्वायमत्थो पेतवत्थुपाळिया लक्खणसंयुत्तेन इमाय च 
विनीतवत्थुपाळिया दीपेतब्बो। 


कतहत्थाति थिरतरं लक्खेसु अविरज्झनसरक्खेपा । ईदिसा पन तत्थ वसीभूता कतहत्था नाम होन्ति, तस्मा यो सिप्पमेव उग्गण्हाति, सो कतहत्थो नाम न होति, इमे पन कतहत्था, चिण्णवसीभावाति 
बुत्तं होति सिप्पदस्सनवसेन कतं राजकुलानि उपेच्च असनं सरक्खेपो एतेहीति कतुपासना, राजकुलादीसु दस्सितसिप्पाति वुत्तं होति। पभग्गोति पराजितो। 


२३२. दोसदस्सन पुब्बक रूप विराग भावना सङ्घात पटिपक्ख भावनावसेन पटिघसञ्ानं सुप्पहीनत्ता महतापि सद्देन अरूपसमापत्तितो न बुद्गाति, तथा पन न सुप्पहीनत्ता सब्बरूपावचरसमापत्तितो 
बुद्दानं सियाति इध आनेञ्जसमाधीति चतुत्थज्झानसमापत्ति अधिप्पेताति आह “अनेजं अचलं कायवाचाविप्फन्दविरहितं चतुत्थज्झानसमाधि'न्ति। अञ्ञत्थ पन समाधिपच्चनीकानं अतिदूरताय न 
इञ्जतीति आनेञ्जोति अरूपावचरसमाधि वुच्चति । समाधिपरिपन्थके धम्मेति वितक्कविचारादिके सन्धाय वदति। वितक्कादीसु आदीनवसल्लक्खणस्स न सुडुकतभावं सन्धायाह “न सुदु 
परिसोधेत्वा”ति। 


ननु चायमायस्मा महामोग्गल्लानो भगवतो पठमवस्सेव अभिनवप्पत्तअरहत्तो, इदञ्च उत्तरिमनुस्सधम्मपाराजिकं वीसतिमवस्सतो उपरि पञ्जत्तं, कथं इमस्स वत्थुनो इमस्मिं पाराजिके भगवता 
विनिच्छितभावो वुत्तोति? नायं दोसो। अयञ्हेत्य आचरियानं कथामग्गो - अपञ्चत्तेपि सिक्खापदे थेरस्स वचनं सुत्वा “अत्तनो अप्पतिरूपं उत्तरिमनुस्सधम्मं एस वदतीति मञ्ञमाना भिक्खू थेरस्स दोसं 
आरोपेन्ता उज्झायिंसु। भगवा च थेरस्स तथावचने कारणं दस्सेत्वा निद्दोसभावं करोन्तो “अनापत्ति, भिक्खवे, मोग्गल्लानस्सा"ति आह। सङ्गीतिकारका पन उत्तरिमनुस्सधम्माधिकारत्ता तम्पि वत्थुं 
आनेत्वा इध आरोपेसुन्ति। 


सावकानं उप्पटिपाटिया अनुस्सरणं नत्थीति दस्सेतुं “न उप्पटिपाटिया”ति आह । असञ्जसमापत्तिन्ति सञ्जाविरागभावनाय वायोकसिणनिब्बत्तितं चतुत्थज्झानसमापत्ति वदति। पुब्बेनिवासजाणं 
चुतिपटिसन्धिं गण्हन्तम्पि अनन्तरपच्चयक्कमवन्तानं अरूपधम्मानं वसेनेव गण्हातीति आह -- “ततिये अत्तभावे चुतिमेब अद्दसा”ति। नयतो सल्लक्खेसीति वट्टे संसरणकसत्तानं खन्धानं 
अभावकालो नाम नत्थि, असञ्जभवे पन अचित्तका हुत्वा पञ्च कप्पसतानि पवत्तन्ति, इमिना नयेन सल्लक्खेसि। दुक्करं कतन्ति खन्धविकलस्स पुब्बेनिवासस्स अनुस्सरणं ठपेत्वा सम्मासम्बुद्धं न 
सक्का अञ्जेहि कातुन्ति नयतो सल्लक्खेन्तेनपि दुक्करं कतन्ति अधिप्पायो। पटिबिद्धाति पटिविद्धसदिसा। यथा नाम कोचि धनुसिप्पे कतहत्थो एकं केससङ्घातं वालं सतक्खत्तुं बिदालेत्वा ततो एकं अंसुं 
गहेत्वा वातिङ्गणफलस्स मज्झड्टाने बन्धित्वा अपरं अंसुं कण्डस्स अग्गकोटियं यथा तस्स अंसुस्स ऊकामत्तं वा लिक्खामत्तं वा कण्डस्स अग्गकोटितो अधिकं हुत्वा तिट्ठति, एवं बन्धित्वा उसभमत्ते ठाने 
ठितो कण्डबद्धाय वालकोटिया वातिङ्गणबद्धं वालस्स कोटिं पटिविज्झेस्य, एवमेव इमिनापि कतं दुक्करन्ति वृत्तं होति एतदग्गन्ति एसो अग्गो। यदिदन्ति यो अयं। लिङ्गविपल्लासवसेनेतं वुत्तं । 


विनीतवत्थुवण्णना निड्टिता। 
निगमनबण्णना 


२३३. इधाति इमस्मिं भिक्खुविभङ्गे । उद्दिट्ठाति इध पातिमोक्खवसेन अनोसारितत्ता चत्तारो पाराजिकाव उद्दिट्ठा कथिताति अत्थो गहेतब्बो। यदि एवं हेट्ठा थुल्लच्चयदुक्कटानम्मि वृत्तत्ता पाराजिकाव 
उहिट्ठाति कस्मा वुत्ताति? पाराजिकाधिकारत्ता सन्तेसुपि थुल्लच्चयदुक्कटेसु इध पाराजिकाव वुत्ता। येसं...पे०... असंवासोति इममत्थं वा दीपेतुकामो तंसम्बन्धेन “उद्दिट्ठा चत्तारो पाराजिका”ति आह। 
तत्थायस्मन्तेतिआदिकं पन अनुञ्जातपातिमोक्खुद्देसक्कमोपि अयमेव, नाञ्जोति दस्सनत्यं वृत्तं । भिक्खुनीनं असाधारणानि चत्तारीति उब्भजाणुमण्डलिका वज्जपटिच्छादिका उविखित्तानुवत्तिका 
अट्डवत्थुकाति इमानि चत्तारि भिक्खुनीनं भिक्खूहि असाधारणानि नाम | एतेसु उब्भजाणुमण्डलिका नाम या कायसंसग्गरागेन अवस्सुता तेनेव रागेन अवस्सुतस्स मनुस्सपुरिसस्स अक्खकानं अधो 
जाणुमण्डलानं कप्परानञ्च उपरि येन केनचि सरीरावयवेन आमसनादिं सादियति, तस्सा अधिवचनं । या पन भिक्खुनी अञ्जिस्सा भिकखुनिया पाराजिकसङ्घातं वज्जं जानं पटिच्छादेति, सा 
बज्जपटिच्छादिका नाम | समग्गेन पन सङ्घेन उक्खित्तं भिकखुं या भिक्खुनी यंदिड्टिको सो होति, तस्सा दिट्टिया गहणवसेन अनुवत्तति, सा उक्खित्तानुवत्तिका नाम | या पन कायसंसग्गरागेन तिन्ता 
तथाविधस्सेव पुरिसस्स हत्थग्गहणं वा सङ्घाटिकण्णग्गहणं वा सादियति, कायसंसग्गसङ्घातस्स असद्धम्मस्स पटिसेवनत्थाय पुरिसस्स हत्थपासे सन्तिइति वा, तत्थ ठत्वा सल्लपति वा, सङ्केतं वा गच्छति, 
पुरिसस्स आगमनं वा सादियति, केनचि वा पटिच्छन्नोकासं पविसति, हत्थपासे वा ठत्वा कायं उपसंहरति, अयं अद्टुवत्थुका नामाति वेदितब्बं। 


वत्थुविपन्नाति पब्बज्जुपसम्पदाय अवत्थुभावतो वत्थुविपन्ना । नेसञ्हि “न, भिक्खवे, पण्डको पब्बाजेतब्बो, यो पब्बाजेय्य, आपत्ति दुक्कटस्सा"तिआदिना पब्बज्जा उपसम्पदा च पटिक्खित्ता। 
तस्मा ते भिक्खुभावाय अभब्बत्ता पाराजिकापन्नसदिसताय “पाराजिका”ति वृत्ता। तब्भावभाविताय भिक्खुभावो वसति एत्थाति वत्थु, पुग्गलानं भिक्खुभावारहता। सा पन 
पब्बज्जक्खन्धकागतसब्बदोसविरहितसम्पत्तियृत्तता । तं विपन्नं पण्डकभावादियोगेन येसं ते बत्थुविपन्ना । अहेतुकपटिसन्धिकाति इमिना तेसं विपाकावरणेन समन्नागतभावं दस्सेन्तो मग्गावरणे 
कारणमाह । पाराजिकापन्नसदिसत्ता पाराजिका। थेय्यसंवासकादिकम्मं मातुघातादिकं विय आनन्तरियं न होतीति आह “इमेसं तिण्णं सग्गो अवारितो”ति। 

दीघताय लम्बमानं अङ्गजातमेतस्साति लम्बी। सो एत्तावता न पाराजिको, अथ खो यदा अनभिरतिया पीळितो अत्तनो अङ्गजातं मुखे वा वच्चमग्गे वा पवेसेति, तदा पाराजिको होति। मुदु पिट्टि 
एतस्साति मुदुपिट्टिको, कतपरिकम्माय मुदुकाय पिट्टिया समन्नागतो। सोपि यदा अनभिरतिया पीळितो अत्तनो अङ्गजातं अत्तनो मुखवच्चमग्गेसु अञ्ञतरं पवेसेति, तदा पाराजिको होति। परस्स अङ्गजातं 
अत्तनो मुखेन गण्हातीति यो अनभिरतिया पीळितो परस्स सुत्तस्स वा पमत्तस्स वा अङ्गजातं अत्तनो मुखेन गण्हाति। परस्स अङ्गजाते अभिनिसीदतीति यो अनभिरतिया पीळितो परस्स अङ्गजातं 
कम्मनियं दिस्वा अत्तनो वच्चमग्गेन तस्सूपरि निसीदति, तं अत्तनो वच्चमग्गं पवेसेतीति अत्थो। 


एत्थाह - मातुघातकपितुघातकअरहन्तघातका ततियपाराजिकं आपन्ना, भिक्खुनीदूसको लम्बीआदयो चत्तारो पठमपाराजिकं आपन्ना एवाति कथं चतुवीसतीति? वुच्चते -- मातुघातकादयो हि 
चत्तारो इध अनुपसम्पन्ना एव अधिप्पेता, लम्बीआदयो चत्तारो किञ्चापि पठमपाराजिकेन सङ्गहिता, यस्मा पन एतेन परियायेन मेथुनं धम्मं अप्पटिसेविनो होन्ति, तस्मा विसुं वृत्ताति। एतेन परियायेनाति 
उभिन्नं रागपरियुट्टानसङ्कातेन परियायेन। दुतियविकप्पे कच्चित्थाति एत्थ कच्चि अत्याति पदच्छेदो वेदितब्बो। 


निगमनवण्णना निड्टिता। 
इति समन्तपासादिकाय विनयसंवण्णनाय सारत्थदीपनियं 


चतुत्थपाराजिकवण्णना निड्टिता। 


२. सङ्घादिसेसकण्डं 
१. सुक्कविस्सट्ठिसिक्खापदवण्णना 
इदानि पाराजिकसंबण्णनासमनन्तरा या तेरसकादिसंवण्णना समारद्भा, तस्सापि - 


अनाकुला असन्देहा, परिपुण्णविनिच्छया। 
अत्थब्यञ्जनसम्पन्ना, होति सारत्थदीपनी॥ 


तेरसकस्साति तेरस सिक्खापदानि परिमाणानि अस्स कण्डस्साति तेरसकं, तस्स तेरसकस्स कण्डस्साति अत्थो। 
२३४. अनभिरतोति अञ्जत्थ गिहिभावं पत्थयमानो वुच्चति, इध पन कामरागवसेन उक्कण्ठितताय विकिखित्तचित्तताय समन्नागतो अधिप्पेतोति आह बिक्खित्तचित्तोतिआदि। 


२३६-२३७. सञ्चेतनिकाति एत्थ सं-सद्दो विज्जमानत्थताय सात्थकोति दस्सेन्तो आह संबिज्जति चेतना अस्साति। तत्थ चेतनाति वीतिक्कमवसमप्पवत्ता पुब्बभागचेतना। अस्साति 
सुक्कविस्सट्टिया। इमस्मिं विकप्पे इक-सद्दस्स विसुं अत्थो नत्थीति आह सञ्चेतनाव सञ्चेतनिकाति । इदानि सं-सद्दस्स अत्यं अनपेविखत्वा इक-सद्दोव अस्सत्थिअत्थं पकासेतीति दस्सेन्तो सञ्चेतना 
बा अस्सा अत्थीति सञ्चेतनिकाति दुतियविकप्पमाह। संविज्जति चेतना अस्साति पदभाजने वत्तब्बे व्यञ्जने आदरं अकत्वा जानन्तोतिआदि वुत्तं। उपक्कमामीति जानन्तोति मोचनत्यं उपक्कमामीति 
जानन्तो। 


आसयभेदतोति पित्तादिआसयभेदतो । बुद्धपच्चेकबुद्धानम्पि हि रञ्जोपि चक्कवत्तिस्स पित्तसेम्हपुब्बलोहितासयेसु चतूसु अञ्जतरो आसयो होतियेव, मन्दपञ्जानं पन चत्तारोपि आसया होन्ति। 
धातुनानत्ततोति पथवीधातुआदीनं चतुन्नं धातूनं, चक्खादीनं वा अट्ठारसन्नं धातूनं, रससोणितादीनं वा धातूनं नानत्ततो। 


बत्थिसीसन्ति वत्थिपुटस्स अब्मन्तरे मत्थकपस्सं। “राग...पे०... असक्कोन्तो”ति रागपरियुद्टानं सन्धाय वुत्तं । राजा पन “सम्भवस्स सकलकायो ठान न्ति सुतपुब्बत्ता वीमंसनत्थं एवमकासीति 
बदन्ति। दकसोतन्ति मुत्तमग्गं, अङ्गजातप्पदेसन्ति वुत्तं होति। दकसोतोरोहणतो पट्टाय पन उपादिन्नतो विनिमुत्तताय सम्भवे उतुसमुट्ठानमेव रूपं अवसिस्सति, सेसं तिसमुट्ठानं नत्थीति वेदितब्बं। 
आपोधातुया सन्तानवसेन पवत्तमानाय अवत्थाविसेसो सम्भवो, सो चतुसमुड्ानिको अट्टकथायं चतुसमुद्वानिकेसु सम्भवस्स वुत्तत्ता । सो पन सोळसवस्सकाले उप्पज्जति, तस्स रागवसेन ठानाचावनं 
होतीति वदन्ति, तस्मा यं वृत्तं कथावत्थुअट्ठकथायं “सुक्कविस्सद्ढि नाम रागसमुद्ठाना होतीति, तं सम्भवस्स ठानाचावनं सन्धाय वृत्तन्ति वेदितब्बं, न पन सम्भवो चित्तसमुट्ठानोयेवाति दीपेतुं, तेनेव तत्थ 
विस्सट्टिग्गहणं कतं । “खीणासवान पन ब्रह्मानञ्च सम्भवो नत्थी ति आचरियधम्मपालत्थेरेन वृत्तं, तस्मा यं वुत्तं कथावत्थुअड्डकथायं (कथा० अट्टः ३०७) “तासं देवतानं सुक्कविस्सट्टि नाम नत्थी' ति, 
तम्पि ठानाचावनं सन्धाय वृत्तन्ति गहेतब्बं, न पन देवतानं सब्बसो सम्भवस्स अभावं सन्धाय। छन्नम्पि पन कामावचरदेवतानं कामा पाकतिकायेव। मनुस्सा विय हि ते द्रयंद्रयसमापत्तिवसेनेव मेथुनं 
पटिसेवन्ति, केवलं पन निस्सन्दाभावो तेसं वत्तब्बो। तङ्कणिकपरिळाहवूपसमावहं सम्फस्ससुखमेव हि तेसं कामकिच्चं । केचि पन “चातुमहाराजिकतावतिंसानंयेव द्वयंद्रयसमापत्तिया कामकिच्चं इज्झति, 
यामानं अञ्जमञ्ञं आलिङ्गनमत्तेन, तुसितानं हत्यामसनमत्तेन, निम्मानरतीनं हसितमत्तेन, परनिम्मितवसवत्तीनं ओलोकितमत्तेन कामकिच्चं इज्झती'ति वदन्ति, तं अट्ठकथायं पटिक्खित्तं तादिसस्स 
कामेसु विरज्जनस्स तेसु अभावतो कामानञ्च उत्तरुत्तरि पणीततरपणीततमभावतो। 


तथेवाति “मोचनस्सादेन निमित्ते उपक्कमतोतिआदिं अतिदिसति। “विस्सट्डीति ठानतो चावना बुच्चती''ति वुत्तत्ता दकसोतं ओतिण्णमत्तेति कस्मा वुत्तन्ति आह दकसोतोरोहणञ्चेत्थातिआदि। 
एत्थाति तीसुपि वादेसु । अधिवासेत्वाति निमित्ते उपक्कमित्वा पुन विप्पटिसारे उप्पन्ने अधिवासेत्वा । अन्तरा निवारेतुन्ति ठानतो चुतं दकसोतं ओतरितुं अदत्वा अन्तरा निवारेतुं । तेनाह - ठाना चुतञ्हि 
अवस्सं दकसोतं ओतरतीति। ठानाचावनमत्तेनेवाति दकसोतं अनोतिण्णेपीति अधिप्पायो। एत्थ च “सकलो कायो ठान" न्ति वादे ठानाचावनं वदन्तेन सकलसरीरतो चुतस्सपि दकसोतोरोहणतो पुब्बे 
अप्पमत्तकस्स अन्तराळस्स सम्भवतो वृत्तं। सकलसरीरे वा तस्मिं तस्मिं पदेसे ठितस्स ठाना चुतं सन्धाय “ठानाचावनमत्तेनेवा "ति वृत्तं । निमित्ते उपक्कमन्तस्सेवाति मोचनस्सादेन उपक्कमन्तस्स। 
हत्थपरिकम्मादीसु सतिपि मोचनस्सादे निमित्ते उपक्कमाभावतो नत्थि आपत्तीत आह “हत्तपरिकम्म...पे०... अनापत्ती”ति। अयं सब्बाचरियसाधारणविनिच्छयोति “दकसोतोरोहणञ्चेत्या”तिआदिना 
बुत्तो तिण्णम्पि आचरियानं साधारणो विनिच्छयो। 


खोभकरणपच्चयो नाम विसभागभेसज्जसेनासनाहारादिपच्चयो। अत्थकामताय वा अनत्थकामताय वाति पसन्ना अत्थकामताय, कुद्धा अनत्थकामताय। अत्थाय वा अनत्थाय वाति सभावतो 
भवितब्बाय अत्थाय वा अनत्थाय वा। उपसंहरन्तीति अत्तनो देवानुभावेन उपनेन्ति। बोधिसत्तमाता विय पुत्तपटिलाभनिमित्तन्ति तदा किर पुरे पुण्णमाय सत्तमदिवसतो पट्ठाय विगतसुरापानं 
मालागन्धादिविभूतिसम्पन्नं नक्खत्तकोळं अनुभवमाना बोधिसत्तमाता सत्तमे दिवसे पातोव उट्टाय गन्धोदकेन न्हायित्वा सब्बालङ्कारविभूसिता वरभोजनं भुञ्जित्वा उपोसथङ्गानि अधिट्ठाय सिरिगब्भं 
पविसित्वा सिरिसयने निपन्ना निदं ओक्कममाना इमं सुपिनं अद्दस - चत्तारो किर नं महाराजानो सयनेनेव सद्धि उक्खिपित्वा अनोतत्तदहं नेत्वा न्हापेत्वा दिन्बवत्थं निवासेत्वा दिन्बगन्धेहि विलिम्पेत्वा 
दिब्बपुप्फानि पिळन्धित्वा ततो अविदूरे रजतपन्बतो, तस्स अन्तो कनकविमानं अत्थि, तस्मिं पाचीनतो सीसं कत्वा निपज्जापेसुं। अथ बोधिसत्तो सेतवरवारणो हुत्वा ततो अविदूरे एको सुवण्णपब्बतो, तत्थ 
चरित्वा ततो ओरुय्ह रजतपब्बतं अभिरुहित्वा कनकविमानं पविसित्वा मातरं पदक्खिणं कत्वा दक्खिणपस्सं फालेत्वा कुच्छिं पविट्टसदिसो अहोसि। इमं सुपिनं सन्धाय एतं वुत्तं “बोधिसत्तमाता विय 
पुत्तपटिलाभनिमित्त'न्ति। 


पञ्च महासुपिनेति (अ० नि० अद्टु० ३.५.१९६) महन्तेहि पुरिसेहि पस्सितब्बतो महन्तानञ्च अत्थानं निमित्तभावतो महासुपिने। ते पन पञ्च महासुपिने नेव लोकियमहाजनो पस्सति, न महाराजानो, न 
चक्कवत्तिराजानो, न अग्गसावका, न पच्चेकबुद्धा, न सम्मासम्बुद्धा, एको सब्बञ्जुबोधिसत्तोयेव पस्सति। तेन वुत्तं “बोधिसत्तो विय पञ्च महासुपिने”ति। अम्हाकञ्च पन बोधिसत्तो कदा ते सुपिने 

पस्सीति? “स्वे बुद्धो भविस्सामी"ति चातुद्दसियं पक्खस्स रत्तिविभायनकाले पस्सि। कालवसेन हि दिवा दिट्टो सुपिनो न समेति, तथा पठमयामे मज्झिमयामे च | पच्छिमयामे बलवपच्चूसे पन 
असितपीतसायिते सम्मापरिणामगते कायस्मिं ओजाय पतिड्टिताय अरुणे उग्गच्छमाने दिइसुपिनो समेति। इड्डनिमित्तं सुपिनं पस्सन्तो इडं पटिलभति, अनिइनिमित्तं पस्सन्तो अनिटुं, तस्मा बोधिसत्तोपि 
सुपिनं पस्सन्तो रत्तिविभायनकाले पस्सि। 


के पन ते पञ्च महासुपिनाति? तथागतस्स अरहतो सम्मासम्बुद्धस्स पुब्बेव सम्बोधा अनभिसम्बुद्भस्स बोधिसत्तस्सेव सतो पञ्च महासुपिना पातुरहेसुं (अ० नि० ५.१९६) ~ अयं महापथवी महासयनं 
अहोसि, हिमवा पब्बतराजा बिम्बोहनं अहोसि, पुरत्थिमे समुद्दे वामहत्थो ओहितो अहोसि, पच्छिमे समुद्दे दक्खिणहत्थो ओहितो अहोसि, दक्खिणसमुद्दे उभो पादा ओहिता अहेसुं, अयं पठमो महासुपिनो 
पातुरहोसि। 


पुन चपरं दब्बतिणसङ्घाता तिरिया नाम तिणजाति नङ्गलमत्तेन रत्तदण्डेन नाभितो उग्गन्त्वा तस्स पस्सन्तस्सेव विदत्थिमत्तं रतनमत्तं ब्याममत्तं यट्टिमत्तं गावुतमत्तं अड्डयोजनमत्तं योजनमत्तन्ति एवं 
उग्गन्त्वा अनेकयोजनसहस्सं नभं आहच्च ठिता अहोसि, अयं दुतियो महासुपिनो पातुरहोसि। 


पुन चपरं सेता किमी कण्हसीसा पादेहि उस्सक्कित्वा याव जाणुमण्डला पटिच्छादेसुं, अयं ततियो महासुपिनो पातुरहोसि। 
पुन चपरं चत्तारो सकुणा नानावण्णा चतूहि दिसाहि आगन्त्वा पादमूले निपतित्वा सब्बसेता सम्पज्जिसु, अयं चतुत्थो महासुपिनो पातुरहोसि। 
पुन चपरं बोधिसत्तो महतो मीळहपब्बतस्स उपरूपरि चङ्कमति अलिप्पमानो मीळहेन, अयं पञ्चमो महासुपिनो पातुरहोसि। इमे पञ्च महासुपिना । 


तत्थ पठमो अनुत्तराय सम्मासम्बोधिया पुब्बनिमित्तं, दुतियो अरियस्स अद्टङ्गिकस्स मग्गस्स देवमनुस्सेसु सुप्पकासितभावस्स पुब्बनिमित्तं, ततियो बहूनं ओदातवसनानं गिहीनं भगवन्तं उपसङ्कमित्वा 
सरणगमनस्स पुब्बनिमित्तं, चतुत्थो खत्तियादीनं चतुन्नं वण्णानं तथागतप्पवेदिते धम्मविनये अगारस्मा अनगारियं पब्बजित्वा अनुत्तरविमुत्तिसच्छिकिरियाय पुब्बनिमित्तं, पञ्चमो चतुन्नं पच्चयानं लाभिताय 
तेसु च अनुपलित्तभावस्स पुब्बनिमित्तं। 


अपिच यं सो चक्कवाळमहापथवि सिरिसयनभूतं अदस, तं बुद्धभावस्स पुब्बनिमित्तं । यं हिमवन्तं पब्बतराजानं बिम्बोहनं अहस, तं सब्बञ्जुतञ्जाणबिम्बोहनस्स पुब्बनिमित्तं । यं चत्तारो हत्थपादे 
समुद्दस्स उपरूपरिभागेन गन्त्वा चक्कवाळमत्थके ठिते अहस, तं धम्मचक्कस्स अप्पटिवत्तियभावे पुब्बनिमित्तं । यं अत्तानं उत्तानकं निपन्नं अद्दस, तं तीसु भवेसु अवकुज्जानं सत्तानं उत्तानमुखभावस्स 
पुब्बनिमित्तं। यं अक्खीनि उम्मीलेत्वा पस्सन्तो विय अहोसि, तं दिब्बचक्खुपटिलाभस्स पुब्बनिमित्तं। यं याव भवग्गा एकालोकं अहोसि, तं अनावरणजाणस्स पुब्बनिमित्तं। सेसं वुत्तनयमेव। इति 
तंतंविसेसाधिगमनिमित्तभूते पञ्च महासुपिने पस्सि । तेन वुत्तं “बोधिसत्तो विय पञ्च महासुपिने "ति। 


कोसलराजा विय सोळस सुपिनेति - 
“उसभा रुक्खा गावियो गवा च, 
अस्सो कंसो सिङ्गाली च कुम्भो। 
पोक्खरणी च अपाकचन्दनं, 
लाबूनि सीदन्ति सिला प्लवन्ति॥ 


“मण्डूकियो कण्हसण्पे गिलन्ति, 
काकं सुवण्णा परिवारयन्ति । 
तसा वका एळकानं भया ही”ति॥ (जा० १.१.७७) - 


इमे सोळस सुपिने पस्सन्तो कोसलराजा विय। 


१. एकदिवसं किर कोसलराजा रत्ति निहूपगतो पच्छिमयामे सोळस सुपिने पस्सि (जा० अट्ठ० १.१.महासुपिनजातकवण्णना) । तत्थ चत्तारो अञ्जनवण्णा काळउसभा “युज्झिस्सामा ति चतूहि दिसाहि 
राजङ्गणं आगन्त्वा “उसभयुद्धं पस्सिस्सामा"ति महाजने सन्निपतिते युज्झनाकारं दस्सेत्वा नदित्वा गज्जित्वा अयुज्झित्वाव पटिक्कन्ता । इमं पठमं सुपिनं अहस। 


२. खुद्दका रुक्खा चेव गच्छा च पथवि भिन्दित्वा विदत्थिमत्तम्पि रतनमत्तम्पि अनुग्गन्त्वाव पुप्फन्ति चेव फलन्ति च। इमं दुतियं अहस। 

३. गावियो तदहुजातानं वच्छानं खीरं पिवन्तियो अद्दस। अयं ततियो सुपिनो। 

४. धुरवाहे आरोहपरिणाहसम्पन्ने महागोणे युगपरम्पराय अयोजेत्वा तरुणे गोदम्मे धुरे योजेन्ते अहस, ते धुरं वहितुं असक्कोन्ता छड्डेत्वा अट्डंसु, सकटानि नप्पवत्तिसु । अयं चतुत्थो सुपिनो। 
५. एकं उभतोमुखं अस्सं अद्दस, तस्स उभोसु पस्सेसु यवसीसं देन्ति, सो द्वीहिपि मुखेहि खादति। अयं पञ्चमो सुपिनो। 

६. महाजनो सतसहस्सग्घनकं सुवण्णपाति सम्मज्जित्वा “इध पस्सावं करोही "ति एकस्स जरसिङ्गालस्स उपनामेसि, तं तत्थ पस्सावं करोन्तं अद्दस । अयं छट्ठो सुपिनो। 

७. एको पुरिसो रज्जुं वड्टेत्वा पादमूले निक्खिपति, तेन निसिन्नपीठस्स हेट्ठा सयिता छातसिङ्गाली तस्स अजानन्तस्सेव तं खादति। इमं सत्तमं सुपिनं अहस। 


८. राजद्वारे बहूहि तुच्छकुम्भेहि परिवारेत्वा ठपितं एकं महन्तं पूरितकुम्भं अहस, चत्तारोपि पन वण्णा चतूहि दिसाहि चतूहि अनुदिसाहि च घटेहि उदकं आहरित्वा पूरितकुम्भमेव पूरेन्ति, पूरितपूरितं 
उदकं उत्तरित्वा पलायति, तेपि पुनप्पुनं तत्थेव उदकं आसिञ्चन्ति, तुच्छकुम्भे ओलोकेन्तापि नत्थि। अयं अङ्टमो सुपिनो। 


९. एकं पञ्चपदुमसञ्छन्नं गम्भीरं सब्बतोतित्थं पोक्खरणिं अहस, समन्ततो द्विपदचतुप्पदा ओतरित्वा तत्थ पानीयं पिवन्ति, तस्सा मज्झे गम्भीरट्ठाने उदकं आविलं, तीरप्पदेसे द्विपदचतुप्पदानं 
अक्कमनड्ठाने अच्छं विप्पसन्नं अनाविलं। अयं नवमो सुपिनो। 


१०. एकिस्सायेव च कुम्भिया पच्चमानं ओदनं अपाकं अदस, “अपाक न्ति विचारेत्वा विभजित्वा ठपितं विय तीहाकारेहि पच्चमानं एकस्मिं पस्से अतिकिलिन्नो होति, एकस्मिं उत्तण्डुलो, एकस्मिं 
सुपक्कोति। अयं दसमो सुपिनो। 


११. सतसहस्सग्घनकं चन्दनसारं पूतितक्केन विक्किणन्ते अदस । अयं एकादसमो सुपिनो। 

१२. तुच्छलाबूनि उदके सीदन्तानि अद्दस। अयं द्वादसमो सुपिनो। 

१३. महन्तमहन्ता कूटागारप्पमाणा घनसिला नावा विय उदके प्लवमाना अद्दस । अयं तेरसमो सुपिनो। 

१४. खुद्दकमधुकपुप्फप्पमाणा मण्डूकियो महन्ते कण्हसप्पे वेगेन अनुबन्धित्वा उप्पलनाळे विय छिन्दित्वा मंसं खादित्वा गिलन्तियो अद्दस । अयं चुद्दसमो सुपिनो। 
९५. दसहि असद्भम्मेहि समन्नागतं गामगोचरं काकं कञ्चनवण्णवण्णताय “सुवण्णा"ति लद्धनामे सुवण्णराजहंसे परिवारेन्ते अहस। अयं पन्नरसमो सुपिनो। 


१६. पुब्बे दीपिनो एळके खादन्ति, ते पन एळके दीपिनो अनुबन्धित्वा मुरामुराति खादन्ते अद्दस, अथञ्ञे तसा वका एळके दूरतोव दिस्वा तसिता तासप्पत्ता हुत्वा एळकानं भया पलायित्वा 
गुम्बगहनानि पविसित्वा निलीयिंसु। अयं सोळसमो सुपिनो। 


१. तत्थ अधम्मिकानं राजूनं अधम्मिकानञ्च मनुस्सानं काले लोके विपरिवत्तमाने कुसले ओसन्ने अकुसले उस्सन्ने लोकस्स परिहीनकाले देवो न सम्मा वस्सिस्सति, मेघपादा छिज्जिस्सन्ति, 
सस्सानि मिलायिस्सन्ति, दुन्मिक्खं भविस्सति, वस्सितुकामा विय चतूहि दिसाहि मेघा उडुहित्वा इत्थिकाहि आतपे पत्थटानं वीहि आदीनं तेमनभयेन अन्तो पवेसितकाले पुरिसेसु कुदालपिटके आदाय 
आळिबन्धनत्थाय निक्खन्तेसु वस्सनाकारं दस्सेत्वा गज्जित्वा विज्जुलता निच्छारेत्वा उसभा विय अयुज्झित्वा अवस्सित्वाव पलायिस्सन्ति। अयं पठमस्स विपाको । 


२. लोकस्स परिहीनकाले मनुस्सानं परित्तायुककाले सत्ता तिब्बरागा भविस्सन्ति, असम्पत्तवयाव कुमारियो पुरिसन्तरं गन्त्वा उतुनियो चेव गन्मिनियो च हुत्वा पुत्तधीताहि बट्टिस्सन्ति। खुद्रकरुक्खानं 
पुप्फे विय हि तासं उतुनिभावो, फलं विय च पृत्तधीतरो भविस्सन्ति। अयं दुतियस्स विपाको। 


३. मनुस्सानं जेड्टापचायिककम्मस्स नट्ठकाले सत्ता मातापितूसु वा सस्सुससुरेसु वा लज्जं अनुपट्ठपेत्वा सयमेव कुटुम्बं संविदहन्ताव घासच्छादनमत्तम्पि महल्लकानं दातुकामा दस्सन्ति, अदातुकामा 
न दस्सन्ति, महल्लका अनाथा हुत्वा असयंवसी दारके आराधेत्वा जीविस्सन्ति तदहुजातानं वच्छानं खीरं पिवन्तियो महागावियो विय। अयं ततियस्स विपाको। 


४. अधम्मिकराजूनं काले अधम्मिकराजानो पण्डितानं पवेणिकुसलानं कम्मनित्थरणसमत्थानं महामत्तानं यसं न दस्सन्ति, धम्मसभायं विनिच्छयट्टानेपि पण्डिते वोहारकुसले महल्लके अमच्चे न 
ठपेस्सन्ति। तब्बिपरीतानं पन तरुणतरुणानं यसं दस्सन्ति, तथारूपे एव च विनिच्छयट्ठाने ठपेस्सन्ति, ते राजकम्मानि चेव युत्तायृत्तञ्च अजानन्ता नेव तं यसं उक्खिपितुँ सविखस्सन्ति, न राजकम्मानि 
नित्थरितुं, ते असक्कोन्ता कम्मधुरं छट्टेस्सन्ति, महल्लकापि पण्डिता अमच्चा यसं अलभन्ता किच्चानि नित्थरितुं समत्थापि “कि अम्हाकं एतेहि, मयं बाहिरका जाता, अब्भन्तरिका तरुणदारका 
जानिस्सन्ती ति उप्पन्नानि कम्मानि न करिस्सन्ति, एवं सब्बथापि तेसं राजूनं हानियेव भविस्सति, धुरं वहितुं असमत्थानं वच्छदम्मानं धुरे योजितकालो विय, धुरवाहानञ्च महागोणानं युगपरम्पराय 
अयोजितकालो विय भविस्सति। अयं चतुत्थस्स विपाको। 


५. अधम्मिकराजकालेयेव अधम्मिकबालराजानो अधम्मिके लोलमनुस्से विनिच्छये ठपेस्सन्ति, ते पापपुञ्जेसु अनादरा बाला सभायं निसीदित्वा विनिच्छयं देन्ता उभिन्नम्पि अत्थपच्चत्थिकानं 
हत्थतो लञ्जं गहेत्वा खादिस्सन्ति अस्सो विय ट्रीहि मुखेहि यवसीसं। अयं पञ्चमस्स विपाको। 


६. अधम्मिकायेव विजातिराजानो जातिसम्पन्नानं कुलपुत्तानं आसङ्काय यसं न दस्सन्ति, अकुलीने वड्डेस्सन्ति, एवं महाकुलानि दुग्गतानि भविस्सन्ति, लामककुलानि इस्सरानि। ते च कुलीना पुरिसा 
जीवितुं असक्कोन्ता “इमे निस्साय जीविस्सामा"ति अकुलीनानं धीतरो दस्सन्ति, इति तासं कुलधीतानं अकुलीनेहि सद्धिं संवासो जरसिङ्गालस्स सुवण्णपातियं पस्सावकरणसदिसो भविस्सति। अयं 
छट्टस्स विपाको। 


७. गच्छन्ते गच्छन्ते काले इत्थियो पुरिसलोला सुरालोला अलङ्कारलोला विसिखालोला आमिसलोला भविस्सन्ति दुस्सीला दुराचारा। ता सामिकेहि कसिगोरक्खादीनि कम्मानि कत्वा किच्छेन 
कसिरेन सम्भतं धनं जारेहि सद्धिं सुरं पिवन्तियो मालागन्धविलेपनं धारयमाना अन्तोगेहे अच्चायिकम्पि किच्चं अनोलोकेत्वा गेहपरिक्खेपस्स उपरिभागेनपि छिददट्ठानेहिपि जारे उपधारयमाना स्वे 
वपितब्बयुत्तकं बीजम्पि कोट्टेत्वा यागुभत्तखज्जकानि सज्जेत्वा खादमाना विलुम्पिस्सन्ति हेड्ठापीठकनिपन्नकछातकसिङ्गाली विय वट्टेत्वा वट्टेत्वा पादमूले निक्खित्तरज्जुं । अयं सत्तमस्स विपाको। 


८. गच्छन्ते गच्छन्ते काले लोको परिहायिस्सति, रइं निरोजं भविस्सति, राजानो दुग्गता कपणा भविस्सन्ति। यो इस्सरो भविस्सति, तस्स भण्डागारे सतसहस्समत्ता कहापणा भविस्सन्ति, ते एवं 
दुग्गता सब्बे जनपदे अत्तनो कम्मं कारयिस्सन्ति, उपहुता मनुस्सा सके कम्मन्ते छड्डेत्वा राजूनंयेव अत्थाय पुब्बण्णापरण्णानि वपन्ता रक्खन्ता लायन्ता महन्ता पवेसेन्ता उच्छुखेत्तानि करोन्ता यन्तानि 
वाहेन्ता फाणितादीनि पचन्ता पुप्फारामे फलारामे च करोन्ता तत्थ तत्थ निप्फन्नानि पुण्फफलादीनि आहरित्वा रञ्ञो कोट्टागारमेव पूरेस्सन्ति, अत्तनो गेहेसु तुच्छकोड्ठे ओलोकेन्तापि न भविस्सन्ति, 
तुच्छतुच्छकुम्भे अनोलोकेत्वा पूरितकुम्भपूरणसदिसमेव भविस्सति। अयं अट्टमस्स विपाको। 


९. गच्छन्ते गच्छन्ते काले राजानो अधम्मिका भविस्सन्ति, छन्दादिवसेन अगतिं गच्छन्ता रज्जं कारेस्सन्ति, धम्मेन विनिच्छयं नाम न दस्सन्ति, लञ्जवित्तका भविस्सन्ति धनलोला, रट्टवासिकेसु तेसं 
खन्तिमेत्तानुहदयं नाम न भविस्सति, कक्खळा फरुसा उच्छुयन्ते उच्छुगण्ठिका विय मनुस्से पीळेन्ता नानप्पकारं बलिं उप्पादेत्वा धनं गण्हिस्सन्ति, मनुस्सा बलिपीळिता किञ्चि दातुं असक्कोन्ता 
गामनिगमादयो छड्डेत्वा पच्चन्तं गन्त्वा वासं कप्पेस्सन्ति, मज्झिमजनपदो सुञ्जो भविस्सति, पच्चन्तो घनवासो सेय्यथापि पोकखरणिया मज्झे उदकं आविलं परियन्ते विप्पसन्नं। अयं नवमस्स विपाको। 


१०. गच्छन्ते गच्छन्ते काले राजानो अधम्मिका भविस्सन्ति, तेसु अधम्मिकेसु राजयृत्तापि ब्राह्मणगहपतिकापि नेगमजानपदापीति समणब्राह्मणे उपादाय सब्बे मनुस्सा अधम्मिका भविस्सन्ति, ततो 
तेसं आरक्खदेवता बलिपटिग्गाहिकदेवता रुक्खदेवता आकासट्टकदेवताति एवं देवतापि अधम्मिका भविस्सन्ति, अधम्मिकराजूनं रज्जे वाता विसमा खरा वायिस्सन्ति, ते आकासट्टकविमानानि 
कम्पेस्सन्ति, तेसु कम्पितेसु देवता कुपिता देवं वस्सितु न दस्सन्ति, वस्समानोपि सकलरड्टे एकप्पहारेनेव न वस्सिस्सति, वस्समानोपि सब्बत्थ कसिकम्मस्स वा वप्पकम्मस्स वा उपकारो हुत्वा न 
वस्सिस्सति। यथा च रट्टे, एवं जनपदेपि गामेपि एकतळाकस्सरेपि एकप्पहारेनेव न वस्सिस्सति, तळाकस्स उपरिभागे वस्सन्तो हेट्ठाभागे न वस्सिस्सति, हेडा वस्सन्तो उपरि न वस्सिस्सति, एकस्मिं भागे 
सस्सं अतिवस्सेन नस्सिस्सति, एकस्मि अवस्सन्तो मिलायिस्सति, एकस्मिं सम्मा वस्समानो सम्पादेस्सति, एवं एकस्स रञ्जो रज्जे वुत्ता सस्सा तिप्पकारा भविस्सन्ति एककुम्भिया ओदनो विय। अयं 
दसमस्स विपाको। 


११. गच्छन्ते गच्छन्ते काले सासने परिहायन्ते पच्चयलोला अलज्जिका बहू भिक्खू भविस्सन्ति, ते भगवता पच्चयलोलुप्पं निम्मथेत्वा कथितधम्मदेसनं चीवरादिचतुपच्चयहेतु परेसं देसेस्सन्ति, 
पच्चयेहि मुच्छित्वा निरत्थकपक्खे ठिता निब्बानाभिमुखं कत्वा देसेतुं न सक्खिस्सन्ति, केवलं ` पदब्यञ्जनसम्पत्तिञ्चेव मधुरसहञ्च सुत्वा महग्घानि चीवरानि दस्सन्तिइच्चेवं देसेस्सन्ति। अपरे 
अन्तरवीथिचतुक्कराजद्वारादीसु निसीदित्वा कहापणअङड़्कहापणपादमासकरूपादीनिपि निस्साय देसेस्सन्ति। इति भगवता निब्बानग्धनकं कत्वा देसितं धम्मं चतुपच्चयत्थाय चेव 
कहापणअड्डकहापणादिअत्थाय च विक्किणित्वा देसेन्ता सतसहस्सग्धनकं चन्दनसारं पूतितक्केन विक्किणन्ता विय भविस्सन्ति। अयं एकादसमस्स विपाको। 


१२. अधम्मिकराजकाले लोके विपरिवत्तन्तेयेव राजानो जातिसम्मन्नानं कुलपुत्तानं यसं न दस्सन्ति, अकुलीनानञ्नेव दस्सन्ति, ते इस्सरा भविस्सन्ति, इतरे दलिद्दा। राजसम्मुखेपि राजद्वारेपि 
अमच्चसम्मुखेपि विनिच्छयट्ठानेपि तुच्छलाबुसदिसानं अकुलीनानंयेव कथा ओसीदित्वा ठिता विय निच्चला सुप्पतिट्टिता भविस्सति, सङ्घसन्निपातेपि सङ्घकम्मगणकम्मट्ठानेसु चेव 
पत्तचीवरपरिवेणादिविनिच्छयट्ठानेसु च दुस्सीलानं पापपुग्गलानंयेव कथा निय्यानिका भविस्सति, न लज्जिभिक्खूनन्ति एवं सब्बथापि तुच्छलाबूनं सीदनकालो विय भविस्सति। अयं द्वादसमस्स विपाको। 


१३. तादिसेयेव काले अधम्मिकराजानो अकुलीनानं यसं दस्सन्ति, ते इस्सरा भविस्सन्ति, कुलीना दुग्गता। तेसु न केचि गारवं करिस्सन्ति, इतरेसुयेव करिस्सन्ति, राजसम्मुखे वा अमच्चसम्मुखे वा 

बिनिच्छयद्ठाने वा विनिच्छयकुसलानं घनसिलासदिसानं कुलपुत्तानं कथा न ओगाहित्वा पतिट्ठहिस्सति। तेसु कथेन्तेसु “किं इमे कथेन्तीति इतरे परिहासमेव करिस्सन्ति, भिक्खुसन्निपातेपि 
बुत्तप्पकारेसु ठानेसु नेव पेसले भिक्खू गरुकातब्बे मञ्जिस्सन्ति, नापि नेसं कथा परियोगाहित्चा पतिट्टुहिस्सति, सिलानं प्लवकालो विय भविस्सति। अयं तेरसमस्स विपाको। 


१४. लोके परिहायन्तेयेव मनुस्सा तिब्बरागादिजातिका किलेसानुवत्तका हुत्वा तरुणतरुणानं अत्तनो भरियानं वसे वत्तिस्सन्ति, गेहे दासकम्मकरादयोपि गोमहिंसादयोपि हिरञ्ञसुवण्णम्पि सब्बं 
तासंयेव आयत्तं भविस्सति, “असुकहिरञ्जसुवण्णं वा परिच्छेदादिजातं वा कह" न्ति वृत्ते “यत्थ वा तत्थ वा होतु, कि तुय्हिमिना व्यापारेन, त्वं मय्हं घरे सन्तं वा असन्तं वा जानितुकामो जातो"ति वत्वा 
नानप्पकारेहि अक्कोसित्वा मुखसत्तीहि कोट्टेत्वा दासचेटकं विय वसे कत्वा अत्तनो इस्सरियं पवत्तेस्सन्ति, एवं मधुकपुप्फप्पमाणमण्डूकपोतिकानं आसीविसे कण्हसप्पे गिलनकालो विय भविस्सति। अयं 
चुद्दसमस्स विपाको। 


१५. दुब्बलराजकाले राजानो हत्थिसिप्पादीसु अकुसला युद्धेसु अविसारदा भविस्सन्ति, ते अत्तनो राजाधिपच्चं आसङ्कमाना समानजातिकानं कुलपुत्तानं इस्सरियं अदत्वा अत्तनो 
पादमूलिकन्हापककप्पकादीनं दस्सन्ति, जातिगोत्तसम्पन्ना कुलपुत्ता राजकुले पतिट्टं अलभमाना जीविकं कप्पेतुं असमत्था हुत्वा इस्सरियद्ठाने जातिगोत्तहीने अकुलीने उपडहन्ता विचरिस्सन्ति, 
सुवण्णराजहंसेहि काकस्स परिवारितकालो विय भविस्सति। अयं पन्नरसमस्स विपाको। 


१६. अधम्मिकराजकालेयेव च अकुलीनाव राजवल्लभा इस्सरा भविस्सन्ति, कुलीना अप्पञ्जाता दुग्गता। ते राजवल्लभा राजानं अत्तनो कथं गाहापेत्वा विनिच्छयट्ठानादीसु बलवन्तो हुत्वा दुब्बलानं 
पबेणिआगतानि खेत्तवत्युआदीनि “अम्हाकं सन्तकानि एतानीति अभियुञ्जित्वा ते “न तुम्हाकं, अम्हाक न्ति आगन्त्वा विनिच्छयड्डानादीसु विवदन्ते वेत्तलतादीहि पहारापेत्वा गीवायं गहेत्वा 
अपकड्ापेत्वा “ अत्तनो पमाणं न जानाथ, अम्हेहि सदधि विवदथ, इदानि वो रञ्ञो कथेत्वा हत्थपादच्छेदादीनि कारेस्सामा'ति सन्तज्जेस्सन्ति, ते तेसं भयेन अत्तनो सन्तकानि खेत्तवत्थूनि “तुम्हाकंयेव 
तानि, गण्हथा'ति निस्यातेत्वा अत्तनो गेहानि पविसित्वा भीता निपज्जिस्सन्ति। पापभिकखूपि पेसले भिक्खू यथारुचि विहेठेस्सन्ति, पेसला भिक्खू पटिसरणं अलभमाना अरञ्जं पविसित्वा गहनट्ठानेसु 
निलीयिस्सन्ति, एवं हीनजच्चेहि चेव पापभिक्खूहि च उपहुतानं जातिमन्तकुलपुत्तानञ्चेव पेसलभिक्खूनञ्च एळकानं भयेन तसवकानं पलायनकालो विय भविस्सति। अयं सोळसमस्स विपाको। एवं तस्स 
तस्स अत्थस्स पुब्बनिमित्तभूते सोळस सुपिने पस्सि । तेन वुत्तं - “कोसलराजा विय सोळस सुपिने "ति। एत्थ च पुब्बनिमित्ततो अत्तनो अत्थानत्थनिमित्तं सुपिनं पस्सन्तो अत्तनो कम्मानुभावेन पस्सति, 
कोसलराजा विय लोकस्स अत्थानत्थनिमित्तं सुपिनं पस्सन्तो पन सब्बसत्तसाधारणकम्मानुभावेन पस्सतीति वेदितब्बं। 


कुद्धा हि देवताति नागमहाविहारे महाथेरस्स कुद्धा देवता विय। रोहणे किर नागमहाविहारे महाथेरो भिक्खुसङ्घं अनपलोकेत्वाव एकं नागरुक्खं छिन्दापेसि । रुक्खे अधिवत्था देवता थेरस्स कुद्धा 
पठममेव नं सच्चसुपिनेन पलोभेत्वा पच्छा “इतो ते सत्तदिवसमत्थके उपड्डाको राजा मरिस्सती”ति सुपिने आरोचेसि। थेरो तं कथं आहरित्वा राजोरोधानं आचिविख। ता एकप्पहारेनेव महाविरवं विरविंसु। 
राजा “किं एत” न्ति पुच्छि। ता “एवं थेरेन वुत्त” न्ति आरोचयिंसु । राजा दिवसे गणापेत्वा सत्ताहे वीतिवत्ते थेरस्स हत्थपादे छिन्दापेसि। एकन्तसच्चमेव होतीति फलस्स सच्चभावतो वुत्तं, दस्सनं पन 
विपल्लत्थमेव। तेनेव पहीनविपल्लासा पुब्बनिमित्तभूतम्पि सुपिनं न पस्सन्ति, द्वीहि तीहि वा कारणेहि कदाचि सुपिनं पस्सन्तीति आह “संसग्गभेदतो”ति। “असेक्खा न पस्सन्ति पहीनविपल्लासत्ता"ति 
वचनतो चतुन्नम्पि कारणानं विपल्लासो एव मूलकारणन्ति दडुब्बं | 


तन्ति सुपिनकाले पवत्तं भवङ्गचित्तं । रूपनिमित्तादिआरम्मणन्ति कम्मनिमित्तगतिनिमित्ततो अञ्जं रूपनिमित्तादिआरम्मणं न होति । ईदिसानीति पच्चक्खतो 
अनुभूतपुब्तपरिकप्पितरूपादिआरम्मणानि चेव रागादिसम्पयुत्तानि च । सब्बोहारिकचित्तेनाति पकतिचित्तेन। द्वीहि अन्तेहि मुत्तोति कुसलाकुसलसङ्घातेहि द्वीहि अन्तेहि मुत्तो। 
आवज्जनतदारम्मणक्खणेति इदं याव तदारम्मणुप्पत्ति, ताव पवत्तं चित्तवारं सन्धाय वुत्तं । “सुपिनेनेव दिं विय मे, सृतं विय मेति कथनकाले पन अब्याकतोयेच आवज्जनमत्तस्सेव उप्पज्जनतो"ति 
वदन्ति। एवं वदन्तेहि पञ्चद्वारे दुतियमोघवारे विय मनोद्वारेपि आवज्जनं द्वत्तिक्खत्तुं उप्पज्जित्वा जवनड्डाने ठत्वा भवङ्गं ओतरतीति अधिप्पेतन्ति दइब्बं एकचित्तवखणिकस्स आवज्जनस्स उप्पत्तियं “दिं 
विय मे, सुतं विय मे”ति कप्पनाय असम्भवतो। 


एत्थ च “सुपिनन्तेपि तदारम्मणवचनतो पच्चुप्पन्नवसेन वा अतीतवसेन वा सभावधम्मापि सुपिनन्ते आरम्मणं होन्तीति वदन्ति। “यदिपि सुपिनन्ते विभूतं हुत्वा उपट्टिते रूपादिवत्थुम्हि तदारम्मणं 
वुत्तं, तथापि सुपिनन्ते उपट्टितनिमित्तस्स परिकप्पवसेन गहेतब्बताय दुब्बलभावतो दुब्तलवत्थुकत्ताति वृत्त” न्ति तीसुपि गण्ठिपदेसु वृत्तं। केचि पन “करजकायस्स निरुस्साहसन्तभावणत्तितो तन्निस्सितं 
हदयवत्थु न सुप्पसन्नं होति, ततो तन्निस्सितापि चित्तुप्पत्ति सुप्पसन्ना असुप्पसन्नवट्टिनिस्सितदीपप्पभा विय, तस्मा दुब्बलवत्थुकत्ताति एत्थ दुब्बलहदयवत्थुकत्ता"ति अत्थं वदन्ति, वीमंसित्वा यृत्ततरं 
गहेतब्बं । 


सुपिनन्तचेतनाति मनोद्रारिकजवनवसेन पवत्ता सुपिनन्ते चेतना। सुपिनञ्हि पस्सन्तो मनोद्वारिकेनेव जवनेन पस्सति, न पञ्चद्वारिकेन । पटिबुज्झन्तो च मनोद्वारिकेनेव पटिबुज्झति, न पञ्चद्वारिकेन। 
निद्दायन्तस्स हि महावट्टि जालेत्वा दीपे चक्खुसमीपं उपनीते पठमं चक्खुद्वारिकै आवज्जनं भवङ्ग न आवट्टेति, मनोद्वारिकमेव आवट्टेति, अथ जवनं जवित्वा भवङ्गं ओतरति। दुतियवारे चक्खुद्वारिकं 
आवज्जनं भवङ्गं आवट्टेति, ततो चक्खुविञ्ञाणादीनि जवनपरियोसानानि पवत्तन्ति, तदनन्तरं भवङ्गं पवत्तति। ततियवारे मनोद्वारिकआवज्जनेन भवङ्गे आवट्टिते मनोद्वारिकजवनं जवति, तेन चित्तेन “किं 
अयं इमस्मिं ठाने आलोको ति जानाति। तथा निद्दायन्तस्स कण्णसमीपे तूरियेसु पग्गहितेसु घानसमीपे सुगन्धेसु वा दुग्गन्धेसु वा पृप्फेसु उपनीतेसु मुखे सप्पिम्हि वा फाणिते वा पक्खित्ते पिट्टियं पाणिना 
पहारे दिन्ने पठमं सोतद्वारिकादीनि आवज्जनानि भवङ्गं न आवट्टेन्ति, मनोद्वारिकमेव आवट्टेति, अथ जवनं जवित्वा भवङ्गं ओतरति। दुतियवारे सोतद्वारिकादीनि आवज्जनानि भवङ्गं आवड्टेन्ति, ततो 
सोतघानजिव्हाकायविञ्ञाणादीनि जवनपरियोसानानि पवत्तन्ति, तदनन्तरं भवङ्गं पवत्तति। ततियवारे मनोद्रारिकआवज्जनेन भवङ्गे आवट्टिते मनोद्रारिकजवनं जवति, तेन चित्तेन जत्वा “कि अयं इमस्मिं 
ठाने सद्दो, सङ्घसद्दो भेरिसद्दो“ति वा “कि अयं इमस्मिं ठाने गन्धो, मूलगन्धो सारगन्धो"ति वा “कि इदं मय्हं मुखे पक्खित्तं, सप्पि फाणित न्ति वा “केनम्हि पिट्टियं पहटो, अतिथद्धो मे पहारो "ति वा वत्ता 
होति, एवं मनोद्वारिकजवनेनेव पटिबुज्झति, न पञ्चद्वारिकेन । सुपिनम्मि तेनेव पस्सति, न पञ्चद्वारिकेन। 


अस्साति अस्स आपत्तिनिकायस्स। ननु च अयुत्तोयं निद्देसो “सङ्घो आदिम्हि चेव सेसे च इच्छितब्वो अस्सा”ति। न हि आपत्तिनिकायस्स आदिम्हि चेव सेसे च सङ्घो इच्छितो, किञ्चरहि वुद्ठानस्साति 
इमं चोदनं मनसि सन्निधाय यथा न विरुज्झति, तथा अधिप्पायं विवरन्तो “किं वुत्तं होती तिआदिमाह। आपत्तितो वुद्ठानस्स आदिम्हि चेव सेसे च इच्छितो सङ्घो आपत्तियाव इच्छितो नाम होतीति 
अयमेत्थ अधिप्पायो। आपत्तिबुट्ठानन्ति आपत्तितो बुद्दानं, अनापत्तिकभावूपगमनन्ति अत्थो। वचनकारणन्ति “सङ्घादिसेसोति एवं वचने कारणं । समुदाये निरुळहो निकाय-सद्दो तदेकदेसे पवत्तमानोपि 
ताय एव रुळिहया पवत्ततीति आह रुळीसद्देनाति। अथ वा किञ्चि निमित्तं गहेत्वा सतिपि अञ्जस्मिं तंनिमित्तयुत्ते किस्मिञ्चिदेव विसये सम्मुतिया चिरकालतावसेन निमित्तविरहेपि पवत्तनिरुळहो रुळही 
नाम। यथा महियं सेतीति महिंसो, गच्छतीति गोति, एवं निकाय-सद्दस्सपि रुळिहभावो वेदितब्बो। एकस्मिम्पि विसिट्ठे सतिपि सामञ्ञा विय समुदाये पवत्तवोहारो अवयवेपि पवत्ततीति आह अवयवे 
समूहवोहारेन वाति। नवमस्स अधिप्पायस्साति वीमंसाधिप्पायस्स। 


२३८-२३९. लोमा एतेसं सन्तीति लोमसा, बहुलोमाति वृत्तं होति। अरोगो भविस्सामीति रागपरिळाहवूपसमतो निरोगो भविस्सामि । मोचनेनाति मोचनत्थाय उपक्कमकरणेन। उपक्कमकरणज्हेत्थ 
मोचनन्ति अधिप्पेतं मोचेति एतेनाति कत्वा। बीजं भविस्सतीति चोळग्गहणादिकम्मं सन्धाय वुत्तं। 


२४०. द्वे आपत्तिसहस्सानीति खण्डचक्कादिभेदं अनामसित्वा वृत्तं, इच्छन्तेन पन खण्डचक्कादिभेदेनपि आपत्तिगणना कातब्बा । मिस्सकचक्कन्ति उभतोवड्डनकं सन्धाय वुत्त । एत्थ च नीलञ्च 
पीतकञ्चातिआदिना एकक्खणे अनेकवण्णानं मोचनाधिप्पायवचनं यथाधिप्पायेन मोचनं भवतु वा मा वा, इमिनापि अधिप्पायेन उपक्कमित्वा मोचेन्तस्स आपत्ति होतीति दस्सनत्थं । न हि एकस्मिं खणे 
नीलादीनं सब्बेसम्पि मुत्ति सम्भवति। अञ्ञं बदतीति अत्तनो दोसं उजुं वत्तुं असक्कोन्तो पुन पुट्ठो अञ्ञं भणति। 


मोचनस्सादोति मोचनस्स पुब्बभागे पवत्तअस्सादो। तेनेव “मोचेतुं अस्सादो मोचनस्सादो”ति वुत्तं । गेहस्सितपेमन्ति एत्य गेह-सद्देन गेहे ठिता मातुभगिनी आदयो अज्झत्तिकजातका गहिता। तेसु 
मातुपेमादिवसेन उप्पन्नो सिनेहो गेहस्सितपेमं, अञ्जत्थ पन गेहस्सितपेमन्ति पञ्चकामगुणिकरागो वुच्चति । सम्पयुत्तअस्सादसीसेनाति रागसम्पयुत्तसुखवेदनामुखेन। एकेन पदेनाति गेहस्सितपेम-पदेन। 

तथेवाति मोचनस्सादचेतनाय एव। पुब्बभागे मोचनस्सादवसेन कतप्पयोगं अविजहित्वाव सयितत्ता “सचे पन...पे०... सङ्घादिसेसो ति वृत्तं। पुन सुद्रचित्ते उप्पन्ने तस्स पयोगस्स पटिप्पस्सद्भत्ता 
““सुद्धचित्तो...पे०... अनापत्ती”ति वृत्तं । जग्गनत्थायाति धोवनत्थाय । अनोकासन्ति अङ्गजातप्पदेसं । 


२६३-२६४. गेहस्सितकामवितक्कन्ति पञ्चकामगुणसन्निस्सितं कामवितक्कं । वत्थि दळहं गहेत्वाति अङ्गजातस्स अग्गे पस्सावनिग्गमनड्ठाने चम्मं दळहं गहेत्वा। निमित्ते उपक्कमाभावतो 
““मोचनस्सादाधिप्पायस्सपि मुत्ते अनापत्तीति वृत्तं। 


२६५. “एहि मे त्वं, आवुसो, सामणेराति आणत्तिया अञ्जेन कतोपि पयोगो अत्तनाव कतो नाम होतीति कत्वा आपत्ति वुत्ता। यदि पन अनाणत्तो सयमेव करोति, अङ्गपारिपूरिया अभावतो 
अनापत्ती”ति वदन्ति । सुत्तसामणेरवत्थुस्मिं असुचिम्हि मुत्तेपि अङ्गजातस्स गहणपच्चया दुक्कटं वुत्तं, न पन मुत्तपच्चया। 


२६६. कायत्थम्भनवत्थुस्मि चलनवसेन यथा अङ्गजातेपि उपक्कमो सम्भवति, तथापि विजम्मितत्ता आपत्ति वुत्ता । “पच्छतो वा^ति वचनतो उभोसु पस्सेसु कटियं ऊरुप्पदेसोपि गहितोयेवाति 
दडुन्बं, तस्मा उभोसुपि पस्सेसु ठत्वा इमस्मिं ओकासे निमित्तन्ति उपनिज्झायन्तस्सपि आपत्तियेव। “अङ्गजात न्ति वचनतो निमित्तन्ति पस्सावमग्गोव वुत्तो। उम्मीलननिमीलनवसेन पन न कारेतब्ब्रोति 
उम्मीलननिमीलनप्पयोगवसएन आपत्तिभेदो न कारेतब्बोति अत्थो। अनेककखत्तुम्पि उम्मीलेत्वा निमीलेत्वा उपनिज्झायन्तस्स एकमेव दुक्कटन्ति वृत्तं होति। अक्खीनि अविप्फन्देत्वा अभिमुखं सम्पत्तस्स 
मातुगामस्स निमित्तोलोकनेपि आपत्तियेवाति दडुब्बं । “दारुधीतलिकलेपचित्तानं अङ्गजातुपनिज्झानेपि दुक्कट न्ति वदन्ति। 


२६७. पुप्फावलीति कीळाविसेसस्साधिवचनं । तं कोळन्ता नदीआदीसु छिन्नतटं उदकेन चिकखल्लं कत्वा तत्थ उभो पादे पसारेत्वा निसिन्ना पपतन्ति। “पुण्फावलिय'न्तिपि पाठो । पवेसेन्तस्साति 
द्विकम्मकत्ता वालिकं अङ्गजातन्ति उभयत्थापि उपयोगवचनं कतं। बालिकन्ति वालिकायाति अत्थो। चेतना, उपक्कमो, मुच्चनन्ति इमानेत्थ तीणि अङ्गानि वेदितब्बानि। 


सुक्कविस्सङ्डिसिक्खापदवण्णना निङ्टिता। 
२. कायसंसग्गसिक्खापदवण्णना 


२६९. दुतिये येसु विबटेसु अन्धकारो होति, तानि विवरन्तोति ब्राह्मणिया सद्धि कायसंसग्गं समापज्जितुकामो एवमकासि । तेन कतस्सपि विप्पकारस्स अत्तनि कतत्ता “अत्तनो विष्पकार 'न्ति 
वुत्तं। उळारत्तताति उळारचित्तता, पणीताधिमृत्तताति वृत्तं होति। 


२७०. ओतिण्णोति इदं कम्मसाधनं कत्तुसाधनं वा होतीति तदुभयवसेन अत्थं दस्सेन्तो “यक्खादीहि विय सत्ता तिआदिमाह। असमपेक्खित्वाति यथासभावं अनुपपरिविखित्वा, यथा ते 
रतिजनका रूपादयो विसया अनिच्चदुक्खासुभानत्ताकारेन अवत्थिता, तथा अपस्सित्वाति वुत्तं होति। 


२७९. सञ्जमवेलन्ति सीलमरियादं । आचारोति आचरणं हत्थगहणादिकिरिया । अस्साति “कायसंसग्गं समापज्जेय्या'ति पदस्स। 


२७३. एतेसं पदानं वसेनाति आमसनादिपदानं वसेन। इतो चितो च...पे०... सञ्चोपेतीति अत्तनो हत्थं वा कायं वा तिरियं इतो चितो च सञ्चारेति। “कायतो अमोचेत्वावाति वचनतो मत्थकतो 
पट्टाय हत्थं ओतारेन्तस्स कायतो मोचेत्वा निवत्थसाटकूपरि ओमसन्तस्स थुल्लच्चयं, साटकतो ओतारेत्वा जङ्घतो पट्टाय कायं ओमसन्तस्स पुन सङ्घादिसेसो "ति वदन्ति। 


द्रादससुपि आमसनादिप्पयोगेसु एकेकस्मिं पयोगे कायतो अमोचिते एकेकाव आपत्ति होतीति आह ““मूलग्गहणमेव पमाण "न्ति। इदञ्च एकेन हत्थेन कायं गहेत्वा इतरेन हत्थेन कायपरामसनं 
सन्धाय वृत्तं। एकेन पन हत्थेन कायपटिबद्धं गहेत्वा इतरेन तत्थ तत्थ कायं परामसतो पयोगगणनाय आपत्ति। अयं पन सङ्घादिसेसो न केवलं वत्थुवसेनेव, अपिच सञ्जावसेनपीति आह “इत्थिया 
इत्थिसञ्जिस्स सङ्घादिसेसो”ति। पाळियं तिरच्छानगतो च होतीति एत्थ तिरच्छानगतित्थिया तिरच्छानगतपुरिसस्स च गहणं वेदितब्बं। 


समसारागोति कायसंसग्गरागेन एकसदिसरागो। पुरिमनयेनेबाति रज्जुवत्थादीहि परिक्खिपित्वा गहणे वुत्तनयेन। पुन पुरिमनयेनेवाति समसारागो वृत्तो। अनन्तरनयेनेवाति 
कायपटिबद्धआमसननयेन। वेणिग्गहणेन लोमानम्पि सङ्गहितत्ता लोमानं फुसनेपि सङ्घादिसेसो वृत्तो । इदानि वृत्तमेवत्थं पकासेतुकामो “उपादिन्नकेन ही तिआदिमाह। 


यथानिददिटुनिद्देसेति यथावुत्तकायसंसग्गनिष्देसे । तेनाति तेन यथावुत्तकारणेन। सञ्ञाय विरागितम्हीति सञ्जाय विरद्धाय। लिङ्गब्यत्तयेन “विरागितम्ही” ति वृत्तं। इमं नाम वत्थुन्ति इमस्मिं 
सिक्खापदे आगतं सन्धाय वदति। अञ्ञम्पि यं किञ्चि वत्थुं सन्धाय वदतीतिपि केचि। सारत्तन्ति कायसंसग्गरागेन सारत्तं। बिरत्तन्ति कायसंसग्गरागरहितं मातुभगिनीआदिं सन्धाय वदति। “विरत्तं 
गण्हिस्सामी”ति विरत्तं गण्हि, दुक्कटन्ति मातुपेमादिवसेन गहणे दुक्कटं वुत्तं । 


इमाय पाळिया समेतीति सम्बन्धो । कथं समेतीति चे? यदि हि “इत्थिया कायपटिबद्धं गण्हिस्सामी ति चित्ते उप्पन्ने इत्थिसञ्ञा विरागिता भवेय्य, कायपटिबद्धग्गहणे थुल्लच्चयं वदन्तेन भगवता 
“इत्थी च होति इत्थिसञ्जी चा”ति न वत्तब्बं सिया, वुत्तञ्च, तस्मा “इत्थिया कायपटिबद्धं गण्हिस्सामी "ति कायं गण्हन्तस्स इत्थिसञ्जा विरागिता नाम न होतीति “कायपटिबद्धं गण्हिस्सामीति कायं 
गण्हन्तो यथावत्थुकमेव आपज्जती ति महासुमत्थेरेन वुत्तवादो इमाय पाळिया समेति। यो पनेत्थ “सतिपि इत्थिसञ्जाय कायपटिबद्धं गण्हन्तस्स गहणसमये 'कायपटिबद्धं गण्हिस्सामी'ति सञ्जं ठपेत्वा 
'इत्थिं गण्हामी'ति सञ्जाय अभावतो वत्थुसञ्ञानं भिन्नत्ता अयुत्त' न्ति वदेय्य, सो पुच्छितब्बो “किं कायपटिबद्धं वत्थादिं गण्हन्तो इत्थिया रागेन गण्हाति, उदाहु वत्थादीसु रागेना"ति। यदि “वत्थादीसु 
रागेन गण्हाती”ति वदेय्य, इत्थिया कायपटिबद्धं अहुत्वा अञ्जत्थ ठितं वत्थादिं गण्हन्तस्सपि थुल्लच्चयं सिया, तस्मा इत्थी इत्थिसञ्जा सारत्तभावो गहणञ्चाति अङ्गपारिपूरिसब्भावतो महासुमत्थेरवादोव 
युत्तवादो। अटुकथाविनिच्छयेहि च समेतीति एत्थापि अयमधिप्पायो - यदि सञ्जाबिरागेन बिरागितं नाम सिया, “सम्बहुला इत्थियो बाहाहि परिविखपित्वा गण्हामी”ति एवंसञ्जिस्स “मज्झगतित्थियो 
कायपटिबद्भेन गण्हामी”ति एवरूपाय सञ्जाय अभावतो मज्झगतानं वसेन थुल्लच्चयं न सिया, एवं सन्तेपि अट्ठकथाय थुल्लच्चयस्स वृत्तत्ता सञ्जाविरागेन विरागितं नाम न होतीति अयमत्थो 
सिद्धोयेवाति। नीलेन दुविञ्जेय्यसभावतो काळित्थी वृत्ता। 


२७९. सेबनाधिप्पायोति फस्ससुखसेवनाधिप्पायो । इत्थिया कायेन भिकखुस्स कायपटिबद्धामसनवारेपि फस्सं पटिविजानातीति इदं अत्तनो कायपटिबद्धामसनेपि कायसम्बन्धसभावतो वुत्तं । 
एत्थाति निस्सग्गियेन निस्सग्गियवारे। मोक्खाधिप्पायोति एत्थ पठमं कायसंसग्गरागे सतिपि पच्छा मोक्खाधिप्पायस्स अनापत्ति। 


२८१. पारिपन्थिकाति विलुम्पनिका, अन्तरायिकाति वृत्तं होति। नदीसोतेन वुस्हमानं मातरन्ति उक्कट्परिच्छेददस्सनत्थं वृत्तं, अञ्जासुपि पन इत्थीसु कारुञ्जाधिप्पायेन मातरि वुत्तनयेन 
पटिपज्जन्तस्स नेवत्थि दोसोति वदन्ति। “मातर न्ति वृत्तत्ता अञ्ञासं न वट्टतीति वदन्तापि अत्थि | तिणण्डुपकन्ति हिरीवेरादिमूलेहि कतचुम्बटकं । तालपण्णमुद्दिकन्ति तालपण्णेहि कत अङ्गुलिमुहिकं । 
परिवत्तेत्वाति अत्तनो निवासनपारुपनभावतो अपनेत्वा, चीवरत्थाय अपनामेत्वाति वृत्तं होति। चीबरत्थाय पादमूले ठपेति, बट्टतीति इदं निदस्सनमत्तं, पच्चत्थरणवितानादिअत्थम्पि वट्टतियेव, 
पूजादिअत्थं तावकालिकम्पि गहेतुं वट्टति। 


इत्थिसण्ठानेन कतन्ति एत्थ हेट्टिमपरिच्छेदतो पाराजिकवत्थुभूततिरच्छानगतित्थीनम्पि अनामासभावतो तादिसं इत्थिसण्ठानेन कतं तिरच्छानगतरूपम्पि अनामासन्ति दडुब्बं । “भिवखुनीहि 
पटिमारूपं आमसितुं वट्टती”ति वदन्ति आचरिया। इत्थिरूपानि दस्सेत्वा कतं वत्थञ्च पच्चत्थरणञ्च भित्तिञ्च इत्थिरूपं अनामसित्वा गण्हितुं वट्टति । भिन्दित्वाति एत्थ हत्थेन अग्गहेत्वाव केनचिदेव 
दण्डादिना भिन्दितब्बं । एत्थ च “अनामासम्पि हत्थेन अपरामसित्वा दण्डादिना केनचि भिन्दितुं वट्टती' ति इध वुत्तत्ता “पंसुकूलं गण्हन्तेन मातुगामसरीरेपि सत्थादीहि वणं कत्वा गहेतब्ब' न्ति वुत्तत्ता च 
गहितमण्डूकसप्पिनिं दण्डादीहि निप्पीळेत्वा मण्डूकं विस्सज्जापेतुं वट्टति। 

मग्गं अधिट्ठायाति मग्गे गच्छामीति एवं मग्गसञ्जी हुत्वाति अत्थो । कीळन्तेनाति इदं गिहिसन्तकं सन्धाय वुत्तं, भिकखुसन्तकं पन येन केनचि अधिप्पायेन अनामसितन्बमेव दुरुपचिण्णभावतो। 
तालपनसादीनीति चेत्य आदि-सद्देन नाळिकेरलबुजतिपुसअलाबुकुम्भण्डपुस्सफलएळालुकफलानं सङ्गहो दडुब्बो । “यथावुत्तफलानंयेव चेत्य कीळाधिप्पायेन आमसनं न वट्टती" ति वुत्तत्ता 
पासाणसक्खरादीनि कोळाधिप्पायेनपि आमसितुं वट्टति। 


मुत्ताति हत्थिकुम्भजादिका अट्टुविधा मृत्ता। तथा हि हत्थिकुम्भं, वराहदाठं, भुजङ्गसीसं, बलाहकं, वेळु, मच्छसिरो, सङ्घो, सिप्पीति अट्ट मृत्तायोनियो । तत्थ हत्थिकुम्भजा पीतवण्णा पभाविहीना। 
बराहदाठजा वराहदाठवण्णाव। भुजङ्गसीसजा नीलादिवण्णा सुविसुद्धा वट्टला । बलाहकजा आभासूरा दुब्बिभागरूपा रत्तिभागे अन्धकारं बिद्धमन्तियो तिइन्ति, देवूपभोगा एव च होन्ति । बेळुजा 
करकफलसमानवण्णा न आभासूरा, ते च वेळू अमनुस्सगोचरे एव पदेसे जायन्ति। मच्छसिरजा पाठीनपिट्टिसमआनवण्णा वट्टला लघवो च होन्ति पभाविहीना च, ते च मच्छा समुद्दमज्झेयेव जायन्ति। 
सङ्कजा सङ्घउदरच्छविवण्णा कोलफलप्पमाणापि होन्ति पभाविहीनाव । सिप्पिजा पभाविसेसयुत्ता होन्ति नानासण्ठाना। एवं जातितो अट्टुविधासु मुत्तासु या मच्छसङ्कसिप्पिजा, ता सामुद्दिका । भुजङ्गजापि 
काचि सामुद्दिका होन्ति, इतरा असामुद्दिका। यस्मा बहुलं सामुद्दिकाव मुत्ता लोके दिस्सन्ति, तत्थापि सप्पिजाव, इतरा कदाचि काचि, तस्मा सम्मोहविनोदनियं ` मुत्ताति सामुद्दिका मुत्ता" ति वृत्तं । 


मणीति ठपेत्वा वेळुरियादिके सेसो जोतिरसादिभेदो सब्बोपि मणि। वेळुरियोति वंसवण्णमणि। सङ्कोति सामुहिकसङ्घो। सिलाति काळसिलापण्डुसिलासेतसिलादिभेदा सब्बापि सिला । रजतन्ति 
कहापणादिकं वृत्तावसेसं रतनसम्मतं । जातरूपन्ति सुवण्णं । लोहितङ्कोति रत्तमणि। मसारगल्लन्ति कबरमणि। भण्डमूलत्थायाति पत्तचीवरादिभण्डमूलत्थाय। कुहुरोगस्साति निदस्सनमत्तं, ताय 
बूपसमेतब्बस्स यस्स कस्सचि रोगस्सत्थायपि वट्टतियेव । “भेसज्जत्थञ्च अधिट्ठायेव मुत्ता वट्टती”ति तीसुपि गण्ठिपदेसु वुत्तं । आकरमुत्तोति आकरतो मुत्तमत्तो। “भण्डमूलत्थाय सम्पटिच्छितुं वट्टती”ति 
इमिना च आमसितुम्पि वट्टतीति दस्सेति। पचित्वा कतोति काचकारेहि पचित्वा कतो। 


धोतविद्धो च रतनमिस्सोति अलङ्कारत्यं कञ्चनलतादिं दस्सेत्वा कतो रतनखचितो धोतविद्धो अनामासो। धोतविद्धो च रतनमिस्सो चाति विसुं वा पदं सम्बन्धितब्बं । पानीयसङ्घोति इमिना च 
सङ्घेन कतपानीयभाजनपिधानादिसमणपरिक्खारोपि आमसितुं वट्टतीति सिद्धं । सेसन्ति रतनमिस्सं ठपेत्वा अवसेसं। मुग्गवण्णंयेव रतनसम्मिस्सं करोन्ति, न अञ्जन्ति आह “मुग्गवण्णावा "ति, 
मुग्गवण्णा रतनमिस्साव न वट्टतीति वृत्तं होति। सेसाति रतनसम्मिस्सं ठपेत्वा अवसेसा मुग्गवण्णा नीलसिला। 


बीजतो पट्टायाति धातुपासाणतो पट्टाय | सुवण्णचेतियन्ति धातुकरण्डकं | पटिक्खिपीति “धातुट्डपनत्थाय गण्हथा”ति अवत्वा “तुम्हाकं गण्हथा^ति पेसितत्ता पटिक्खिपि। सुवण्णबुब्बुळकन्ति 
सुवण्णतारकं । ““केळापयितुन्ति इतो चितो च सञ्चारन्तेहि आमसितुं वट्टती "ति महाअट्टुकथायं वृत्तं। कचवरमेव हरितुं वट्टतीति चेतियगोपका वा भिक्खू होन्तु अज्जे वा, हत्थेनपि पुञ्छित्वा कचवरं 
अपनेतुं वट्टति, मलम्पि पमज्जितुं वट्टतियेव। 


आरकूटलोहन्ति कित्तिमलोहं। तीणि हि कित्तिमलोहानि कंसलोहं, वट्टलोहं, आरकूटन्ति । तत्थ तिपृतम्बे मिस्सेत्वा कतं कंसलोहं, सीसतम्बे मिस्सेत्वा कतं वट्टलोहं, पकतिरसतम्बे मिस्सेत्वा कतं 
आरकूटं। तेनेव तंकरणेन निब्बत्तत्ता “कित्तिमलोह” न्ति वुच्चति । “जातरूपगतिकमेवाति वुत्तत्ता आरकूटं सुवण्णसदिसमेव आमसितुं न वट्टति, अञ्जं पन वट्टती”ति तीसुपि गण्ठिपदेसु वृत्तं । केचि पन 
““आरकूटं अनामसितब्बतो जातरूपगतिकमेवाति वुत्तं, तस्मा उभयम्पि जातरूपं विय आमसितुं न वट्टती”ति वदन्ति। पठमं वुत्तोयेव च अत्थो गण्ठिपदकारेहि अधिप्पेतो । पटिजग्गितुं वट्टतीति 
सेनासनपटिबद्भत्ता वुत्तं 


सामिकानं पेसेतब्बन्ति सामिकानं सासनं पेसेतब्बं । भिन्दित्वाति हत्थेन अग्गहेत्वा अञ्जेन येन केनचि भिन्दित्वा। भेरिसङ्घाटोति सङ्घटितचम्मभेरी। बीणासङ्घाटोति सङ्घटितचम्मवीणा। 
चम्मविनद्धानं भेरिवीणानमेतं अधिवचनं । तुच्छपोक्खरन्ति अविनद्भचम्मं भेरिपोक्खरं वीणापोक्खरञ्च। आरोपितचम्मन्ति भेरिआदीनं विनद्धनत्थाय मुखवट्टियं आरोपितचम्मं ततो उद्धरित्वा विसुं 
ठपितचम्मञ्च। ओनहितुं वाति भेरिपोक्खरादीनि चम्मं आरोपेत्चा विनन्धितुं । ओनहापेतुं वाति तथेव अञ्जेहि विनन्धापेतुं। पाराजिकप्पहोनककालेति अकुथितकाले। 


२८२. सङ्कमादि भूमिगतिकत्ता न कायपटिबद्भट्टानियन्ति दुक्कटं वुत्त । एकपदिकसङ्कमोति खुद्दकसेतु । सकटमग्गसङ्कमोति सकटमग्गभूतो महासेतु। ठाना चालेतुन्ति रज्जुं ठाना चालेतुं। 
पटिच्छादेतब्बाति अपनेतब्बा। मनुस्सित्थी, इत्थिसञ्जिता, कायसंसग्गरागो, तेन रागेन वायामो, हत्थग्गाहादिसमापज्जनन्ति इमानेत्थ पञ्च अङ्गानि। 


कायसंसग्गसिक्खापदवण्णना निड्टिता। 
३. दुडुल्लबाचासिक्खापदवण्णना 
२८३. ततिये उत्तरपदलोपेन छिन्नओत्तप्पा “छिन्निका”ति वुत्ताति आह “छिन्निकाति छिन्नओतप्पा”ति। 


२८५. यथा युवा युबतिन्ति एतेन ओभासने निरासङ्कभावं दस्सेति। मेथुनुपसञ्हिताहीति इदं दुडुल्लवाचाय सिखाप्पत्तलक्खणदस्सनं । इत्थिलक्खणेनाति वृत्तमत्थं विवरितुं “सुभलक्खणेना/ति 
बुत्तं। न ताव सीसं एतीति “इत्थिलक्खणेन समन्नागतासी”तिआदिना वण्णभणनं सङ्घादिसेसापत्तिजनकं हुत्वा मत्थकं न पापुणाति। वण्णभणनञ्हि येनाकारेन भणन्तस्स सङ्घादिसेसो होति, तेनाकारेन 
भणन्तस्स सिखाणपत्तं नाम होति। “इत्थिलक्खणेन समन्नागतासीतिआदिकं पन दुडुल्लवाचस्सादरागवसेन भणन्तस्स दुक्कट न्ति गण्ठिपदेसु वृत्तं। 


एकादसहि पदेहि अघटिते सीसं न एतीति “अनिमित्तासी 'तिआदीहि एकादसहि पदेहि अघटिते अवण्णभणनं सीसं न एति, अवण्णभणनं नाम न होतीति वुत्तं होति। घटितेपीति एकादसहि पदेहि 
अवण्णभणने घटितेपि। इमेहि तीहि घटितेयेव सङ्घादिसेसोति “सिखरणी"तिआदीहि तीहियेव पदेहि अवण्णभणने घटितेयेव सङ्घादिसेसो पस्सावमग्गस्स नियतवचनत्ता अच्चोळारिकत्ता च। 
अनिमित्तासीतिआदीहि पन अट्ठहि पदेहि घटिते केवलं अवण्णभणनमेव सम्पज्जति, न सङ्घादिसेसो, तस्मा तानि थुल्लच्चयवत्थूनीति केचि। अक्कोसनमत्तत्ता दुक्कटवत्थूनीति अपरे। 
परिब्बाजिकावत्थुस्मिं विय थुल्लच्चयमेवेत्थ यृत्ततरं दिस्सति । कुञ्चिकपणालिमत्तन्ति कुञ्चिकाछिद्दमत्त । 


२८६-२८७. गरुकापत्तिन्ति भिक्खुनिया कायसंसग्गे पाराजिकापत्ति सन्धाय वदति। हसन्तो हसन्तोति सभावदस्सनत्थं वुत्तं। अहसन्तोपि वाचस्सादरागेन पुनप्पुनं वदति, आपत्तियेव। 
कायचित्ततोति हत्थमुहाय ओभासन्तस्स कायचित्ततो समुट्टाति। 


२८८. तस्मा दुक्कटन्ति अप्पटिविजाननहेतु दुक्कटं, पटिविजानन्तिया पन अखेत्तपदत्ता थुल्लच्चयेन भवितब्बं । तेनेव परिब्बाजिकावत्थुस्मिं पटिविजानन्तिया थुल्लच्चयं वकखति। 


२८९. असङद्धम्मं सन्धायाहाति “वापित "न्ति इमस्स बीजनिक्खेपवचतत्ता वुत्तं । संसीदतीति वहति पवत्तति। अथ वा संसीदतीति संसीदिस्सति। मनुस्सित्थी, इत्थिसञ्जिता, दुडुल्लवाचस्सादरागो, 
तेन रागेन ओभासनं, तङ्खणविजाननन्ति इमानेत्थ पञ्च अङ्गानि। 


दुडुल्लवाचासिक्खापदवण्णना निट्टिता। 
४. अत्तकामपारिचरियसिक्खापदबण्णना 


२९०. चतुत्थे चीबरन्ति निवासनादि यं किञ्चि चीवरं । पिण्डपातन्ति यो कोचि आहारो। सो हि पिण्डोल्येन भिकखुनो पत्ते पतनतो तत्थ तत्थ लद्धभिक्खानं पिण्डानं पातो सन्निपातोति वा 
पिण्डपातोति वुच्चति । सेनासनन्ति सयनञ्च आसनञ्च। यत्थ हि विहारादिके सेति निपज्जति आसति निसीदति, तं सेनासनं। पति एति एतस्माति पच्चयोति आह “पतिकरणडद्ठेन पच्चयो'ति। रोगस्स 

पतिअयनड्टेन वा पच्चयो, पच्चनीकगमनड्डेनाति अत्थो, वूपसमनत्थेनाति वुत्तं होति। धातुक्खोभलक्खणस्स हि तंहेतुकदुकखवेदनालक्खणस्स वा रोगस्स पटिपक्खभावो पतिअयनड्टो। यस्स 
कस्सचीति सप्पिआदीसु यस्स कस्सचि । सप्पायस्साति हितस्स विकारवूपसमेनाति अधिप्पायो। भिसक्कस्स कम्मं तेन विधातब्बतो, तेनाह “अनुञ्ञातत्ता”ति । नगरपरिक्खारेहीति नगरं परिवारेत्वा 
रक्खणकेहि। आवाटपरिक्खेपो परिखा उद्दापो पाकारो एसिका पलिघो पाकारमत्थकमण्डलन्ति सत्त नगरपरिक्खाराति वदन्ति । सेतपरिक्खारोति सुविसुद्भसीलालङ्कारो। अरियमग्गो हि इध “रथो"ति 
अधिप्पेतो। तस्स च सम्मावाचादयो अलङ्कारट्टेन “परिक्खारो”ति वुत्ता। चक्कबीरियोति वीरियचक्को । जीवितपरिक्खाराति जीवितस्स पवत्तिकारणानि । समुदानेतब्बाति सम्मा उद्धं उद्धं आनेतब्बा 
परियेसितब्बा। परिवारोपि होति अन्तरायानं परितो वारणतो, तेनाह -- “जीवित...पे०... रक्खणतो ति । तत्थ अन्तरन्ति विवरं, ओकासोति अत्थो। रक्खणतोति वेरिकानं अन्तरं अदत्वा अत्तनो सामीनं 
परिवारेत्वा ठितसेवका विय रक्खणतो । अस्साति जीवितस्स। कारणभावतोति चिरप्पवत्तिया कारणभावतो। रसायनभूतञ्हि भेसज्जं सुचिरम्पि कालं जीवितं पवत्तेतियेव। 


२९१. उपचारेति यत्थ ठितो विञ्ञापेतुं सक्कोति, तादिसे। कामो चेव हेतु च पारिचरिया च अत्थो। सेसं ब्यञ्जनन्तिआदीसु पाळियं “अत्तकाम ˆ न्ति पदं उद्धरित्वा अत्तनो कामं, अत्तनो हेतुं, अत्तनो 
अधिप्पायं, अत्तनो पारिचरियन्ति चत्तारो अत्था पदभाजने वृत्ता । तेसु पठमे अत्थविकप्पे कामो च हेतु च पारिचरिया च अत्थो, सेसं अधिप्पायपदमेकं व्यञ्जनं पठमविग्गहे तदत्थस्स असम्भवभावतो 
निरत्थकत्ता। दुतिये पन अत्थविकप्पे अधिप्पायो च पारिचरिया च अत्थो, कामो च हेतु चाति सेसं पदद्वयं ब्यञ्जनं तेसं तत्थ अत्थाभावतोति एवं चत्तारि पदानि द्विन्नं विग्गहानं वसेन योजितानीति केचि 
बदन्ति। गण्ठिपदे च अयमेवत्थो वृत्तो । चूळमज्झिममहागण्ठिपदेसु पन “पठमस्मिं अत्थविकण्पे कामो च हेतु च पारिचरिया च अधिप्पायत्थो, सेसं मेथुनधम्मसङ्घातेन कामेनातिआदि विग्गहवाक्यं 
अक्खरविवरणमत्ततो ब्यञ्जनमत्तं। दुतिये अत्थविकप्पे अधिप्पायो च पारिचरिया च अधिप्पायत्थो, सेसं अत्तना कामिता इच्छितातिआदि विग्गहवाक्यं अक्खरविवरणमत्ततो ब्यञ्जनमत्त न्ति एवमत्थो 
बुत्तो। “ब्यञ्जने आदरं अकत्वा^ति वचनतो अयमेवत्थो इध युत्ततरोति विञ्ञायति । ब्यञ्जने आदरं अकत्वाति इमिना हि अट्टकथायं वृत्तविग्गहवसेन ब्यञ्जने आदरं अकत्वाति अयमत्थो दीपितो। 


इदानि यथावृत्तमेवत्थं पदभाजनेन संसन्दित्वा दस्सेतुं “अत्तनो कामं अत्तनो हेतुं अत्तनो पारिचरियन्ति हि वृत्ते जानिस्सन्ति पण्डिता”तिआदि आर्धं । इदंवृत्तं होति - “अत्तनो हेतु" न्ति वृत्त 
अत्तनो अत्थायाति अयमत्थो विञ्जायति। “अत्तनो कामं अत्तनो पारिचरिय' न्ति च वृत्ते कामेन पारिचरियाति अयमत्थो विज्ञायति। तस्मा अत्तनो कामं अत्तनो हेतुं अत्तनो पारिचरियन्ति इमेहि तीहि पदेहि 
अत्तनो अत्थाय कामेन पारिचरिया अत्तकामपारिचरियाति अयमत्थविकप्पो वृत्तोति विज्जू जानिस्सन्ति। “अत्तनो अधिप्पाय" न्ति वृत्ते पन अधिप्पायसहस्स कामितसद्देन समानत्थभावतो अत्तनो 
पारिचरियन्ति इमस्स च उभयविग्गहसामञ्ञतो अत्तनो इच्छितकामितड्डेन अत्तकामपारिचरियाति अयमत्थविकण्पो द्वीहि पदेहि दस्सितोति विञ्ञू जानिस्सन्तीति। 


एतदग्गन्ति एसा अग्गा। दुहुल्लवाचासिक्खापदे किञ्चापि मेथुनयाचनं आगतं, तथापि तं दुहुल्लवाचस्सादरागवसेन वृत्तं, इध पन अत्तनो मेथुनस्सादरागवसेनाति अयं विसेसो। बिनीतवत्थूसु “तेन 
हि भगिनि अग्गदानं देहीति इदं अत्तनो अत्थाय वुत्तन्ति वेदितब्बं। मनुस्सित्थी, इत्थिसञ्जिता, अत्तकामपारिचरियाय रागो, तेन रागेन वण्णभणनं, तङ्कणविजाननन्ति इमानेत्थ पञ्च अङ्गानि। 


अत्तकामपारिचरियसिक्खापदवण्णना निट्टिता। 
५. सञ्चरित्तसिक्खापदबण्णना 


२९६. पञ्चमे पण्डितस्स भावो पण्डिच्चं, जाणस्सेतं अधिवचनं | गतिमन्ताति जाणगतिया समन्नागता । पण्डिताति इमिना सभावजाणेन समन्नागतता वुत्ता, ब्यत्ताति इमिना इत्थिकत्तब्बेसु 
विसारदपञ्जाय। तेनाह “उपायञ्ञू विसारदा”ति। मेधाविनीति ठानुप्पत्तिपञ्जासङ्घाताय तस्मिं तस्मिं अत्थकिच्चे उपट्टिते ठानसो तङ्कणे एव उप्पज्जनपञ्ञाय समन्नागता । तेनाह “दिं दिदं 
करोती”ति। छेकाति यागुभत्तसम्पादनादीसु निपुणा । उट्ठानबीरियसम्पन्नाति कायिकेन वीरियेन समन्नागता, यथा अञ्जा कुसीता निसिन्नड्टाने निसिन्नाव होन्ति, ठितड्टाने ठिताव, एवं अहुत्वा विप्फारिकेन 
चित्तेन सब्बकिच्चं निप्फादेतीति वृत्तं होति। कुमारिकायाति निमित्तत्थे भुम्मं, हेतुम्हि वा करणवचनं । तेनाह “कुमारिकाय कारणा 'ति। आवहनं आवाहो, परिग्गहभावेन दारिकाय गण्हापनं, तथा दापनं 
विवाहो। तेनाह “दारकस्सा”तिआदि। 


२९७-२९८. भत्तपाचनं सन्धाय रन्धापनं वृत्तं, यस्स कस्सचि पाचनं सन्धाय पचापरन वत्तं । दुहुँ कुलं गता दुग्गताति इममत्थं दस्सेन्तो “यत्थ वा गता”तिआदिमाह। आहरणं आहारो। न 
उपाहटन्ति न दिन्नं। कयो गहणं, विक्कयो दानं। तदुभयं सङ्गण्हित्वा “बोहारो' ति वृत्तं। मण्डितपसाधितोति एत्थ बाहिरुपकरणेन अलङ्करणं मण्डनं, अज्झत्तिकानं केसादीनंयेव सण्ठपनं पसाधनं। 


३००. “अब्मुतं कातुं न वट्टती”ति इमिना दुक्कटं होतीति दीपेति। “पराजितेन दातब्बन्ति वृत्तत्ता अदेन्तो धुरनिक्खेपेन कारेतब्बो। अचिरकाले अधिकारो एतस्स अत्थीति 
अचिरकालाधिकारिकं, सञ्चरित्तं। ‹ अचिरकालाचारिक न्ति वा पाठो, अचिरकाले आचारो अज्झाचारो एतस्साति अचिरकालाचारिकं। 


किञ्चापि एहिभिक्खूपसम्पन्ना चेव सरणगमनूपसम्पन्ना च सञ्चरित्तादिपण्णत्तिवज्जं आपत्ति आपज्जन्ति, तेसं पन न सब्बकालिकत्ता ते वज्जेत्वा सब्बकालानुरूपं तन्तिं ठपेन्तो भगवा इधापि 
जत्तिचतुत्थेनेव कम्मेन उपसम्पन्नं भिकखुं दस्सेतुं “तत्र व्वायं भिक्खु...पे०... अयं इमस्मिं अत्थे अधिप्पेतो भिक्खू "ति पदभाजनं आह, न पन नेसं सञ्चरित्तादिआपज्जने अभब्बभावतो। खीणासवापि 
हि अप्पस्सुता किञ्चापि लोकवज्जं नापज्जन्ति, पण्णत्तियं पन अकोविदत्ता विहारकारं कुटिकारं सहागारं सहसेय्यन्ति एवरूपा कायद्रारे आपत्तियो आपज्जन्ति, सञ्चरित्तं पदसोधम्मं उत्तरिछप्पञ्चवाचं 
भूतारोचनन्ति एवरूपा वचीद्वारे आपत्तियो आपज्जन्ति, उपनिक्खित्तसादियनवसेन मनोद्वारे रूपियपटिग्गहणापत्ति आपज्जन्ति। 


३०९. सञ्चरणं सञ्चरो, सो एतस्स अत्थीति सञ्चरी, तस्स भावो सञ्चरित्तं। तेनाह “सञ्चरणभाव न्ति, इत्थिपुरिसानं अन्तरे सञ्चरणभावन्ति अत्थो। जायत्तने जारत्तनेति च निमित्तत्थे भुम्मं, 
जायभावत्थं जारभावत्थन्ति वुत्तं होति। जायभावेति भरियभावाय। जारभावेति सामिकभावाय। किञ्चापि इमस्स पदभाजने “जारी भविस्ससी 'ति इत्थिलिङ्गवसेन पदभाजनं वृत्तं, जारत्तनेति पन निद्देसस्स 
उभयलिङ्गसाधारणत्ता पुरिसलिङ्गवसेनपि योजेत्वा अत्थं दस्सेन्तो “इत्थिया मतिं पुरिसस्स आरोचेन्तो जारत्तने आरोचेती”तिआदिमाह। एत्थ हि “जारो भविस्ससी”ति इत्थिया मतिं पुरिसस्स 
आरोचेन्तो जारत्तने आरोचेति नाम | पाळियं पन इत्थिलिङ्गवसेनेव योजना कता, तदनुसारेन पुरिसलिङ्गवसेनपि सक्का योजेतुन्ति। 


इदानि पाळियं वुत्तनयेनपि अत्थं दस्सेन्तो “अपिचा”तिआदिमाह। पति भविस्ससीति वुत्तमेवत्थं “सामिको भविस्ससी”ति परियायवचनेन विसेसेत्वा दस्सेति। इदञ्च जारत्तनेति निद्देसस्स 
उभयलिङ्गसाधारणत्ता वुत्तं । मुहुत्तिका भविस्ससीति असामिकं सन्धाय वृत्तं, जारी भविस्ससीति ससामिकं सन्धाय। अन्तमसो तङ्कणिकायपीति इदं निदस्सनमत्तन्ति आह “एतेनेवुपायेना/तिआदि। 


३०३. सेरिविहारन्ति सच्छन्दचारं। अत्तनो वसन्ति अत्तनो आणं। गोत्तन्ति गोतमगोत्तादिकं गोत्तं । धम्मोति पण्डरङ्गपरिब्बाजकादीनं, तेसं तेसं वा कुलानं धम्मो । गोत्तवन्तेसु गोत्तसद्दो, धम्मचारीसु च 
धम्मसद्दो वत्ततीति आह “सगोत्तेही”तिआदि। तत्थ सगोत्तेहीति समानगोत्तेहि, एकवंसजातेहीति अत्थो। सहधम्मिकेहीति एकस्स सत्थुसासने सहचरितब्बधम्मेहि, समानकुलधम्मेहि वा। तेनेवाह “एकं 
सत्थार”'न्तिआदि। तत्थ “एकं सत्थारं उद्दिस्स पब्बजितेहीति इमिना पण्डरङ्गपरिब्बाजकादयो वुत्ता, एकगणपरियापन्नेहीति मालाकारादिएकगणपरियापन्नेहि। 


ससामिका सारक्खा। यस्सा गमने रञ्जा दण्डो ठपितो, सा सपरिदण्डा। पच्छिमानं द्विन्नन्ति सारक्खसपरिदण्डानं मिच्छाचारो होति तासं ससामिकभावतो। न इतरासन्ति इतरासं मातुरविखतादीनं 
अइन्नं पुरिसन्तरगमने नत्थि मिच्छाचारो तासं असामिकभावतो। या हि सामिकस्स सन्तकं फस्सं थेनेत्वा परेसं अभिरतिं उप्पादेन्ति, तासं मिच्छाचारो, न च मातादयो तासं फस्से इस्सरा। मातादयो हि न 
अत्तना फस्सानुभवनत्थं ता रक्खन्ति, केवलं अनाचारं निसेधेन्ता पुरिसन्तरगमनं तासं वारेन्ति। पुरिसस्स पन एतासु अङ्टसुपि होतियेव मिच्छाचारो मातादीहि यथा पुरिसेन सद्भि संवासं न कप्पेति, तथा 
रक्खितत्ता परेसं रक्खितगोपितं फस्सं थेनेत्वा फुट्टभावतो। 


धनेन कोताति भरियभावत्थं धनेन कौता। तेनाह “यस्मा पना”तिआदि। भोगेनाति भोगहेतु। भोगत्थञ्हि वसन्ती “भोगवासिनी"ति वुच्चति। लभित्वाति यो नं वासेति, तस्स हत्थतो लभित्चा। 
उदकपत्तं आमसित्वा गहिता ओदपत्तकिनी । तेनाह “उभिन्न”न्तिआदि । धजेन आहटाति एत्थ धजयोगतो सेनाव धजसह्देन वुत्ता, उस्सितद्धजाय सेनाय आहटाति वृत्तं होति । तेनाह 
““उस्सितद्धजाया”तिआदि। 

३०५. बहिद्धा विमटं नाम होतीति अञ्जत्थ आरोचितं नाम होति। तं किरियं सम्पादेस्सतीति तस्सा आरोचेत्वा तं किच्चं सम्पादेतु वा मा वा, तंकिरियासम्पादने योग्यतं सन्धाय वुत्तं। दारकं 
दारिकञ्च अजानापेत्वा तेसं मातापितुआदीहि मातापितुआदीनंयेव सन्तिकं सासने पेसितेपि हरणवीमंसनपच्चाहरणसङ्घाताय तिवङ्गसम्पत्तिया सङ्घादिसेसो होतियेवाति दडुब्बं । यं उद्दिस्स सासनं पेसितं, 
तंयेव सन्धाय तस्सा मातुआदीनं आरोचिते वत्थुनो एकत्ता मातुआदयोपि खेत्तमेवाति खेत्तमेव ओतिण्णभावं दस्सेतुं “बुद्धं पच्चक्खामी”तिआदि उदाहटं । इमिना समेतीति एत्थायमधिप्पायो - यथा सयं 
अनारोचेत्वा अञ्जेन अन्तेवासिआदिना आरोचापेन्तस्स विसङ्केतो नत्थि, एवं तस्सा सयं अनारोचेत्वा आरोचनत्थं मातुआदीनं वदन्तस्सपि नत्थि विसङ्केतोति। घरं नयतीति घरणी। मूलट्ठानञ्च वसेनाति 
एत्थ पुरिसस्स मातुआदयो सासनपेसने मूलभूतत्ता “मूलट्ठा”ति वुच्चन्ति मातुरक्खिताय माता भिकखुं पहिणतीति एत्य अत्तनो वा धीतु सन्तिकं “इत्थन्नामस्स भरिया होतू”ति भिक्खुँ पहिणति, 
पुरिसस्स वा सन्तिकं “मम धीता इत्थन्नामस्स भरिया होतू "ति पहिणतीति गहेतब्बं। एस नयो सेसेसुपि। पुब्बे वुत्तनयत्ताति पठमसङ्घादिसेसे वुत्तनयत्ता। 


३३८. एत्तोब पक्कमतीति पुन आगन्त्वा आणापकस्स अनारोचेत्वा ततोयेव पक्कमति। अञ्जेन करणीयेनाति गमनहेतुविसुद्भिदस्सनत्थं वृत्तं। तेनेव पन करणीयेन गन्त्वापि किञ्चि अनारोचेन्तो 
न वीमंसति नाम | अनभिनन्दित्वाति इदं तथा पटिपज्जमानं सन्धाय वुत्तं, सतिपि अभिनन्दने सासनं अनारोचेन्तो पन न बीमंसति नाम | ततियपदे वुत्तनयेनाति “सो तस्सा वचनं 
अनभिनन्दित्वा"तिआदिना वुत्तनयेन। बत्थुगणनायाति सम्बहुलानं इत्थिपुरिसानं समभावे सति द्विननं दिन्नं इत्थिपुरिसवत्थूनं गणनाय। सचे पन एकतो अधिका होन्ति, अधिकानं गणनाय आपत्तिभेदो 
वेदितब्बो। 


३३९-३४०. पाळियं चतुत्थवारे असतिपि “गच्छन्तो न सम्पादेति, आगच्छन्तो विसंवादेति, अनापत्ती "ति इदं अत्थतो आपन्नमेवाति कत्वा वृत्तं “चतुत्थे अनापत्ती”ति। कारुकानन्ति 
वड्डकीआदीनं । तच्छकअयोकारतन्तवायरजकन्हापितका पञ्च कारवो “कारुका ति वुच्चन्ति। एबरूपेन...पे०... अनापत्तीति तादिसं गिहिवेस्यावच्चम्पि न होतीति कत्वा वुत्तं । 


कायतो समुट्टातीति पण्णत्ति वा अलंवचनीयभावं वा अजानन्तस्स कायतो समुट्टाति। बाचतो समुट्टातीति एत्थापि एसेव नयो। कायवाचतो समुट्ठातीति पण्णत्ति जानित्वा अलंवचनीयभावं 
अजानन्तस्सपि कायवाचतो समुट्टातीति वेदितब्बं । अलंबचनीया होन्तीति देसचारित्तवसेन पण्णदानादिना परिच्चत्ता होन्ति । पण्णत्ति पन जानित्वाति एत्थ अलंवचनीयभावं वाति च दडब्बं । तेनेव 
मातिकाइकथायं (कङ्घा० अट्टु० सञ्चरित्तसिक्खापदवण्णना) “तदुभयं पन जानित्वा एतेहेव तीहि नयेहि समापज्जन्तस्स तानेव तीणि तदुभयजाननचित्तेन सचित्तकानि होन्ती ति वृत्तं । तस्मा 
पण्णत्तिजाननचित्तेनाति एत्थापि तदुभयजाननं वत्तब्बं । भिक्खुं अजानापेत्वा अत्तनो अधिप्पायं पण्णे लिखित्वा दिन्नं हरन्तस्सपि आपत्ति होति, इमस्स सिकखापदस्स अचित्तकत्ताति न गहेतब्बं । पाळियं 
पन “-आरोचेती' ति वृत्तत्ता अट्ठकथायज्च तत्थ तत्थ आरोचनस्सेव दस्सितत्ता कायेन वा वाचाय वा आरोचेन्तस्सेब आपत्ति होतीति गहेतब्बं । 


३४९. दुडुल्लादीसुपीति आदि-सददेन सञ्चरित्तम्पि सङ्गण्हाति। एत्थ पन किञ्चापि इत्थी नाम मनुस्सित्थी, न यक्खी, न पेती, न तिरच्छानगता, पुरिसो नाम मनुस्सपुरिसो, न यक्खोतिआदि न वृत्तं, 
तथापि मनुस्सजातिकाव इत्यिपुरिसा इध अधिप्पेता। तस्मा येसु सञ्चरित्तं समापज्जति, तेसं मनुस्सजातिकता, न नालंवचनीयता, पटिग्गण्हनवीमंसनपच्चाहरणानीति इमानेत्थ पञ्चङ्गानि। 


सञ्चरित्तसिक्खापदवण्णना निट्टिता। 
६. कुटिकारसिक्खापदवण्णना 


३४२. छट्ठे एत्तकेनाति एत्तकेन दारुआदिना। अपरिच्छिन्नप्पमाणायोति अपरिच्छिन्नदारुआदिप्पमाणायो। मूलच्छेज्जाय पुरिसं याचितुं न बट्टतीति परसन्तकभावतो मोचेत्वा अत्तनोयेव सन्तकं 
कत्वा याचितुं न वट्टति। एवं मूलच्छेज्जाय अञ्जातकअप्पवारितट्ठानतो याचन्तस्स अञ्जातकविञ्जत्तिया दुक्कटं । दासं अत्तनो अत्थाय सादियन्तस्सपि दुक्कटमेव “दासिदासपटिग्गहणा पटिविरतो 
होतीति (दी० नि० १.१०, १९४) वचनतो। जातकपवारितट्ठानतो पन दासं मूलच्छेज्जाय याचन्तस्स सादियनवसेन दुक्कटं | सककम्मं न याचितब्बाति पाणातिपातसिक्खापदरक्खणत्थं वुत्तं । 
अनियमेत्वापि न याचितब्बाति मनुस्सानं अञ्ञथा गाहस्सपि सम्भवतो वुत्तं, सुद्धचित्तेन पन हत्थकम्मं याचन्तस्स आपत्ति नाम नत्थि। 


सब्बकप्पियभावदीपनत्थन्ति सब्बसो कण्पियभावदीपनत्थं । मूलं देथाति बतुं वट्टतीति यस्मा मूलं दस्सामाति तेहि पठमं वृत्तत्ता विञ्ञत्ति न होति, यस्मा च मूलन्ति भणितं सामञ्ञवचनतो 
अकप्पियवचन न होति, तस्मा मूलं देथाति वत्तुं वट्टति। अनज्झावुत्थकन्ति अपरिग्गहितं। अकष्पियकहापणादि न दातब्बन्ति किञ्चापि अकप्पियकहापणादिं असादियन्तेन कप्पियवोहारतो दातुं वट्टति, 
तथापि सारुप्पं न होति। मनुस्सा च एतस्स सन्तकं किञ्चि अत्थीति विहेठेतब्बं मञ्जन्तीति अकप्पियकहापणादिदानं पटिक्खित्तं । तथेव पाचेत्वाति हत्थकम्मवसेनेव पाचेत्वा। “किं, भन्ते "ति एत्तकेपि 
पुच्छिते यदत्थाय पविट्ठो, तं कथेतुं वट्टति पुच्छितपञ्हत्ता। 


वत्तन्ति चारित्तं, आपत्ति पन न होतीति अधिप्पायो। कप्पियं कारापेत्वा पटिग्गहेतब्बानीति साखाय लग्गरजस्मिं पत्ते पतितेपि साखं छिन्दित्वा खादितुकामतायपि सति सुखपरिभोगत्थं वुत्तं । “नदिं 
वा...पे०... आहरा”ति वत्थुं बट्टतीति अपरिग्गहितत्ता वृत्तं। गेहतो...पे०... परिभुञ्जितब्बन्ति परिग्गहितउदकत्ता विञ्जत्तिया दुक्कटं होतीति अधिप्पायो | अलज्जीहि...पे०... न कारेतब्बन्ति इदं 
उत्तरिभङ्गाधिकारत्ता अज्झोहरणीयं सन्धाय वुत्तं । बाहिरपरिभोगेसु पन अलज्जीहिपि हत्थकम्मं कारेतुं वट्टतीति। 


गोणं पन...पे०... आहरापेतुं न वट्टतीति अत्तनो अत्याय मूलच्छेज्जवसेन आहरापेतुं न वइति। आहरापेन्तस्स दुक्कटन्ति अञ्जातकविञ्जत्तिया दुक्कटं । अत्तनो अत्थाय सादियनेपि दुक्कटमेव 
“हत्थिगवास्सवळवपटिग्गहणा पटिविरतो होती”ति (दी० नि० १.१०, १९४) वुत्तत्ता। तेनेवाह “आतकपवारितद्वानतोपि मूलच्छेज्जाय याचितुं न वट्टती”ति। रक्खित्वाति यथा चोरा न हरन्ति, एवं 
रक्खित्वा । जग्गित्वाति तिणदानादीहि जग्गित्वा । न सम्पटिच्छितब्बन्ति अत्तनो अत्थाय गोणे सादियनस्स पटिक्खित्तत्ता वृत्तं । 


सकटं देथाति...पे०... बट्टतीति मूलच्छेज्जवसेन सकटं देथाति वत्तुं न वट्टति। ताबकालिकं वट्टतीति तावकालिकं कत्वा सब्बत्थ याचितुं वट्टति । वल्लिआदीसु च परपरिग्गहितेसु एसेव नयोति 
योजेतब्बं । गरुभण्डप्पहोनकेसुयेव च बल्लिआदीसूति एत्थ आदि-सद्देन वेळुमुञ्जपब्बजतिणमत्तिकानं सङ्गहो ददुब्बो । यं पन वत्थुवसेन अप्प हुत्वा अग्घवसेन महन्तं हरितालहिङ्गलकादि, तं गरुभण्डं 
अप्पहोन्तम्पि याचितुं न वट्टतीति वदन्ति । 


साति विज्ञत्ति परामसति। सा च इध परिकथादिना येन केनचि अधिप्पायविञ्ञापनं विञ्जत्तीति गहेतब्बा । तेनाह “सब्बेन सब्बन्ति, सब्बप्पकारेनाति अत्थो। तेन “परिकथादिवसेनपि विञ्जापनं न 
बट्टती”ति दीपेति। परिकथोभासनिमित्तकम्मम्पि हि चीवरपिण्डपातेसु द्वीसु पच्चयेसु न वट्टति। इदानि सेनासनपच्चये अधिप्पेतं विज्ञत्ति परिकथादीहि विसेसेत्वा दस्सेन्तो “आहर देहीति 
बिञ्जत्तिमत्तमेब न वट्टती”ति आह | परिकथोभासनिमित्तकम्मानि बटटन्तीति एत्थ परिकथा नाम परियायेन कथनं भिक्खुसङ्घस्स सेनासनं सम्बाधन्तिआदिवचनं। ओभासो नाम उजुकमेव अकथेत्वा 
यथा अधिप्पायो विभूतो होति, एवं ओभासनं, उपासका, तुम्हे कुहिं बसथाति? पासादे, भन्तेति। भिकखूनं पन, उपासका, पासादो न वट्टतीतिआदिवचनं । निमित्तकम्मं नाम पच्चये उद्दिस्स यथा अधिप्पायो 
विज्ञायति, एवं निमित्तकम्मं, सेनासनत्थं भूमिपरिकम्मादीनि करोन्तस्स “किं, भन्ते, करोसि, को कारापेती'ति वृत्ते “न कोचीतिआदिवचनं । 


इदानि गिलानपच्चये विञ्ञत्तिआदिकं सब्बम्पि वट्टतीति दस्सेन्तो आह “गिलानपच्चये पना”तिआदि। तथा उप्णन्नं पन भेसज्जं रोगे वूपसन्ते परिभुञ्जितुं वटति, न वट्टतीति? तत्थ विनयधरा 
“भगवता रोगसीसेन परिभोगस्स द्वारं दिन्नं, तस्मा अरोगकालेपि परिभुञ्जितुं बट्टति, आपत्ति न होती"ति वदन्ति । सुत्तन्तिका पन “किञ्चापि आपत्ति न होति, आजीवं पन कोपेति, तस्मा 
सल्लेखप्पटिपत्तियं ठितस्स न वट्टति, सल्लेखं कोपेती ति वदन्ति। उक्कमन्तीति अपगच्छन्ति। 


३४४. मणि कण्ठे अस्साति मणिकण्ठो, मणिना उपलक्खितो वा कण्ठो अस्साति मणिकण्ठोति मज्झपदलोपीसमासो दडुब्बो। देबबण्णन्ति देवत्तभावं। पसन्नाकारन्ति पसन्नेहि कातब्बकिच्चं, 
कायवेय्यावच्चसङ्कातं उपट्ठानन्ति वृत्तं होति। मणियाचनाय तस्स अनागमनेन अत्तनो वड़ि होतीति वृत्तं “मणिना मे अत्थो^ति, मन्तपदनीहारेन वा तथा वुत्तन्ति ददुब्बं। 

३४५. वत्तमानसमीपेति वत्तमानस्स समीपे अतीते। एवं बत्तुं लब्भतीति “आगतोसी' ति वत्तब्बे वत्तमानसमीपत्ता “आगच्छसी"ति एवं वत्तमानवोहारेन वत्तुं लब्भति। लक्खणं पनेत्थ 
सहसत्थानुसारतो वेदितब्बं। सो एव नयोति “आगतोम्ही "ति वत्तब्बे  आगच्छामी”ति अयम्पि वत्तमानसमीपे वत्तमानवोहारोति दस्सेति। 


३४८-३४९. यस्मा पन न सक्का केवलं याचनाय किञ्चि कातुं, तस्मा “सयं याचितकेहि उपकरणेही”ति अधिप्पायत्थो वुत्तो। उद्धंमुखं लित्ता उल्लित्ता, अधोमुखं लित्ता अबलित्ता। यस्मा पन 
उद्धंमुखं लिम्पन्ता येभुय्येन अन्तो लिम्पन्ति, अधोमुखं लिम्पन्ता च बहि, तस्मा वुत्तं “उल्लित्ताति अन्तोलित्ता, अवलित्ताति बहिलित्ता/ति। तत्थ उल्लित्ता नाम ठपेत्वा 
तुलापिइसङ्घातवातपानधूमछिद्दादिभेदं अलेपोकासं अवसेसे लेपोकासे कुट्टेहि सद्भि घटेत्वा छदनस्स अन्तो सुधाय वा मत्तिकाय वा लित्ता। अबलित्ता नाम वुत्तनयेनेव छदनस्स बहि लित्ता। 
उल्लित्ताबलित्ता नाम तथेव छदनस्स अन्तो च बहि च लित्ता। 


ब्यञ्जनं समेतीति “कारयमानेना”ति हेतुकत्तुवसेन उद्दि्टपदस्स “कारापेन्तेना"ति हेतुकत्तुवसेनेव निद्देसस्स कतत्ता ब्यञ्जनं समेति। यदि एवं “करोन्तो वा कारापेन्तो वा”ति कस्मा तस्स पदभाजनं 
वुत्तन्ति आह “यस्मा पना”तिआदि। “अत्तना विप्पकतं परेहि परियोसापेती”तिआदिवचनतो “करोन्तेनपि इध वुत्तनयेनेव पटिपज्जितब् न्ति वृत्तं। तत्थ इध वुत्तनयेनेवाति इमस्मिं सिकखापदे 
बुत्तनयेनेव। उभोपेतेति कारककारापका। कारयमानेनाति इमिनाव पदेन सङ्गहिताति कथं सङ्गहिता। न हि कारयमानो करोन्तो नाम होति, एवं पनेत्थ अधिप्पायो वेदितब्बो -- यस्मा करोन्तेनपि 
कारयमानेनपि इध वुत्तनयेनेव पटिपज्जितब्बं, तस्मा कारयमानेन एवं पटिपज्जितब्बन्ति वृत्ते पगेव करोन्तेनाति इदं अत्थतो आगतमेवाति “कारयमानेना "ति भगवता वुत्तं । ततो “कारयमानेना ति वृत्त 
सामत्यियतो लब्ममानोपि अत्थो तेनेव सङ्गहितो नाम होतीति । ब्यञ्जनं विलोमितं भवेय्याति यस्मा “कारयमानेना”ति इमस्स “करोन्तेना”ति इदं परियायवचनं न होति, तस्मा करोन्तेन वा कारापेन्तेन 
वाति पदत्थवसेन निद्देसे कते ब्यञ्जनं विरुद्धं भवेय्याति अधिप्पायो। अत्थमत्तमेबाति पदत्थतो सामत्थियतो च लब्भमानं अत्थमत्तमेव। 


उद्देसोति उद्दिसितब्बो। अब्ब्रोहारिकन्ति अप्पमाणं। आयामतो च वित्थारतो चा^ति अवत्वा विकप्पत्थस्स बा-सहस्स वुत्तत्ता एकतोभागेन वड्डितेपि आपत्तियेवाति दस्सेन्तो “यो 
पना”तिआदिमाह। तिहत्थाति वड्कोहत्थेन तिहत्था। पमाणयुत्तो मञ्चोति पकतिविदत्थिया नवविदत्थिप्पमाणो मञ्चो। पमाणिका कारेतब्बाति उक्कट्टप्पमाणं सन्धाय वुत्तत्ता उक्कट्टप्पमाणयुत्ताव कुटि 
अदेसितवत्थुका न वट्टति, पमाणतो पन ऊनतरा अदेसितवत्थुकापि वट्टतीति कस्सचि सन्देहो सियाति त॑निवत्तनत्थं “पमाणतो ऊनतरम्पीˆतिआदि वृत्तं । तत्थ पमाणतो ऊनतरन्ति पाळियं वृत्तप्पमाणतो 
ऊनतरं । पच्छिमेन पमाणेन चतुहत्थतो ऊनतरा कुटि नाम न होतीति चतुहत्थतो पट्टाय कुटिलक्खणणत्तं कुटिं दस्सेतुं “चतुहत्थं पञ्चहत्थम्पी ति वुत्तं । कलललेपोति केनचि सिलेसेन कतलेपो, 
तम्बमत्तिकादिकलललेपो वा। अलेपो एवाति अब्बोहारिकायेवाति अधिप्पायो। पिटुसङ्घाटो द्वारबाहा। ओलोकेत्वापीति अपलोकेत्वापि, अपलोकनकम्मवसेनपि कातुं वट्टतीति अधिप्पायो। 


३५३. यथा सीहादीनं गोचराय पक्कमन्तानं निबद्धगमनमग्गो न वट्टति, एवं हत्थीनम्पि निबद्धगमनमग्गो न वट्टति। एतेसन्ति सीहादीनं। चारिभूमीति गोचरभूमि। न गहिताति न वारिताति 
अधिप्पायो। आरोग्यत्थायाति निरुपहवत्थाय । सेसानीति पुब्बण्णनिस्सितादीनि । पुब्बण्णनिस्सितन्ति एत्थ पुब्बण्णविरुहनट्टान॑ पुब्बण्ण-सद्देन गहितं । तेनाह - “'सत्तन्नं धञ्जानं...पे०... ठित” न्ति। 
अभिहनन्ति एत्थाति अब्भाघातं। “वेरिघर न्ति वृत्तमेवत्थं विभावेतुं “चोरानं मारणत्थाय कत न्ति वुत्तं । धम्मगन्धिकाति हत्थपादादिछिन्दनगन्धिका । 


आविज्जितुं न सक्का होतीति छिन्दतटादिसम्भवतो न सक्का होति आविज्जितुं । पाचिनन्ति कुटिवत्थुसामन्ता चिनितब्बअधिट्ठानं । किञ्चापि इध पुब्बपयोगसहपयोगानं अदिन्नादाने विय विसेसो 
नत्थि, तथापि तेसं विभागेन दस्सनं छिन्दित्वा पुन कातब्बाति एत्थ कुटिया भेदनपरिच्छेददस्सनत्थं कतं । तदत्थायाति तच्छनत्थाय । एवं कतन्ति अदेसितवत्थुं पमाणातिक्कन्तं वा कतं । दारुना कतं कुट्टं 
एत्थाति दारुकुट्टिका, कुटि । सिलाकुट्टिकन्तिआदीसुपि एसेव नयो | पण्णसालन्ति बहि पण्णेहि छादेतब्बं उल्लित्ताबलित्तं कुटिमेव वदति । तेनेवाह “सभित्तिच्छदनं लिम्पिस्सामी”ति। 


अन्तोलेपेनेव निट्टापेतुकामं सन्धाय “अन्तोलेपे वा तिआदि वुत्तं। बहिलेपे वाति एत्थापि एसेव नयो। तस्मिं द्वारबद्धे वा वातपाने वा ठपितेति योजेतब्बं । तस्सोकासन्ति तस्स द्वारबद्भस्स वा 
वातपानस्स वा ओकासं। पुन बड़ेत्वा बाति पुब्बेव ठपितोकासं खुद्दक चे, भेदनेन पुन वड्ेत्वा । लेपो न घटियतीति पुब्बे दिन्नलेपो ट्रारबद्धेन वा वातपानेन वा सद्धि न घटियति, एकाबद्ध हुत्वा न ति्ठतीति 
वुत्तं होति। तन्ति द्वारबद्ध वा वातपानं वा। पठममेव सङ्घादिसेसोति लेपकिच्चस्स निद्धितत्ता द्रारबद्धं वा वातपानं वा ठपनतो पुब्बेयेव सङ्घादिसेसो। अइुङ्कलमत्तेन अप्पत्तच्छदनं कत्वाति एत्थ एवं मे 
आपत्ति न सियाति भित्तियं वा छदने वा एकङ्कुलमत्तम्पि ओकासं लेपेन अघटेत्वा ठपेति, वट्टतीति वदन्ति । मत्तिकाकुट्टमेव मत्तिकालेपसङ्ख्यं गच्छतीति आह - “सचे मत्तिकाय कुट्टं करोति, 
छदनलेपेन सद्धिं घटने आपत्ती”ति। उभिन्नं अनापत्तीति पुरिमस्स लेपस्स अघटितत्ता दुतियस्स अत्तुदेसिकतासम्भवतो उभिन्नं अनापत्ति, तस्मा विनापि वत्तसीसेन तेन अनाणत्तो तस्स करोमीति 
करोति, उभिन्नं अनापत्तियेव। सचे तेन आणत्तो करोति, मूलड्टस्सेव आपत्ति। 


३५४. छत्तिस चतुक्कानि नाम “भिक्खु कुटिं करोती"तिआदिम्हि पठमवारे अदेसितवत्थुकचतुक्कं देसितवत्थुकचतुक्कं पमाणातिक्कन्तचतुक्कं पमाणिकचतुक्कं 
अदेसितवत्थुकप्पमाणातिक्कन्तचतुक्कं देसितवत्थुकप्पमाणिकचतुक्कन्ति छ चतुक्कानि, एवं समादिसतिवारादीसुपि पञ्चसूति छत्तिस । आपत्तिभेददस्सनत्थं वुत्तानीति “सारम्भे चे भिक्खु वत्थुस्मिं 
अपरिक्कमने”ति अविसेसेन मातिकाय वृत्तत्ता सारम्भअपरिक्कमनेसुपि सङ्घादिसेसोब सियाति मिच्छागाहनिवत्तनत्थं सारम्भे अपरिक्कमने च दुक्कटं, अदेसितवत्थुकताय पमाणातिक्कन्तताय च 
सङ्घादिसेसोति एवं आपत्तिभेददस्सनत्थं वुत्तानि। 


३५५-३६१. “द्वीहि सङ्घादिसेसेही" ति वत्तब्बे विभत्तिब्यत्तयेन च वचनव्यत्तयेन च द्विन्नं सङ्घादिसेसेनाति वृत्तन्ति आह “द्वीहि सङ्घादिसेसेहि...पे०... अत्थो वेदितब्ब्रो”ति। “अञ्ञस्स वा 
दातब्बा' ति वृत्त्ता विप्पकतं कुटिं लभित्वा अत्तनो अत्थाय करोन्तस्सपि आदितो पट्टाय अकतत्ता अनापत्तियेवाति वदन्ति। अपचिनितब्बाति विद्धंसेतब्बा । भूमिसमं कत्वाति कुटिवत्थुसमं कत्वा। 


३६४. न हेत्थ लेपो घटियतीति छदनलेपस्स अभावतो वुत्तं, विसुंयेव अनुञ्ञातत्ता पन सचेपि लेणस्स अन्तो उपरिभागे चित्तकम्मादिकरणत्थं लेपं देन्ति, वट्टतियेव। लेपदानवसेन अकता 
इडकादिगुहा गुहा नामाति गण्ठिपदेसु वुत्तं। तिणेहि वा पण्णेहि वा छादितकुटिकाव वुत्ताति “कुक्कुटच्छिकगेहं वट्टती”ति वत्वा “छदनं दण्डकेही”तिआदिना पुन तं दस्सेन्तेहि तिणपण्णच्छदना 
कुटिकाव वृत्ता। छदनं दण्डकेहि जालबन्धं कत्वाति छदनं दीघतो तिरियतो च ठपितदण्डकेहि जालं विय बन्धित्वा । ओगुम्फेत्वाति तिणादिं विद्ध॑सेत्वा । भित्तिलेपेन सद्धिं लेपे घटितेति एत्थ 
उल्लित्ताबलित्तभावस्स छदनं सन्धाय वृत्तत्ता सचेपि भित्तिलेपेन अनत्थिको होति, छदनलेपे समन्ततो भित्तिया अप्पमत्तकेनपि घटिते भित्तिलेपेन विनापि आपत्तियेवाति वदन्ति । उपचिकामोचनत्थमेव हेट्ठा 
पासाणकुट्टं कत्वा तं अलिम्पित्वा उपरि लिम्पति, लेपो न घटियति नाम, अनापत्तियेवाति इमिना अट्टकथावचनेन तं न समेति। तत्थ केचि वदन्ति “भित्ति अलिम्पितुकामताय अभावतो छदनलेपे 
पासाणकुड्टेन सद्धि घटितेपि तत्थ अनापत्ति वृत्ता"ति, तम्पि न युत्तं । “ उपचिकामोचनत्थमेवा' ति हि वृत्तत्ता पासाणकुट्टे पुन लिम्पितुकामताय अभावोयेव विञ्जायति, तेनेव “तं अलिम्पित्चा''ति वृत्तं। 
तस्मा “उल्लित्तादिभावो...पे०... छदनमेव सन्धाय वुत्तो"ति इदं सतिपि भित्तिलेपे छदनलेपेन विना आपत्ति न होतीति छदनलेपस्स पधानभावदस्सनत्थं वुत्तं, न पन भित्तिलेपेन विनापि आपत्ति होतीति 
दस्सनत्थन्ति वदन्ति, इदमेव चेत्थ युत्ततरन्ति अम्हाकं खन्ति। एत्थाति तिणकुटिकाय। 


एत्थ च तिणकुटिकाय एव सब्बथा अनापत्तिभावस्स दस्सनं परिवारपाळिं आनेत्वा तिणकुटिकाय सारम्भादिपच्चयापि अनापत्तिभावो सुखेन सक्का साधेतुन्ति कतं। तिणकुटिकाय च सब्बथा 
अनापत्तिभावे साधिते तेनेव नयेन लेणगुहादीसुपि सारम्भादिपच्चयापि अनापत्तिभावो सक्का विञ्ञातुन्ति। तेनेव “यं पना”तिआदि वुत्तं। तथा हि तिणकुटिकाय सारम्भादिपच्चयापि अनापत्तिभावे साधिते 
तेनेव नयेन अञ्ञस्सत्थाय करोन्तस्सपि सारम्भादिपच्चयापि अनापत्तिभावो अत्थतो दस्सितोयेव होति। एवञ्च सति भिक्खु समादिसित्वा पक्कमति “कुटं मे करोथा"ति, समादिसति च देसितवत्थुका च 
होतु अनारम्भा च सपरिक्कमना चाति, तस्स कुटिं करोन्ति अदेसितवत्थुकं सारम्भं अपरिक्कमनं। “आपत्ति कारुकानं तिण्णं दुक्कटान न्ति पाळियं अञ्जस्सत्थाय करोन्तस्सपि सारम्भादिपच्चयापि 
दुक्कटं कस्मा वुत्तन्ति इमं चोदनं मनसि निधाय “यं पन...पे०... अकरणपच्चया वुत्त न्ति इदं वृत्तं। अयञ्हेत्थ अधिप्पायो - अञ्जस्सत्थाय करोन्तस्सपि सारम्भादिपच्चयापि अनापत्तियेव। “आपत्ति 
कारुकानं तिण्णं दुक्कटान' न्ति इदं पन अञ्जस्सत्थाय करोन्तस्स न सारम्भादिपच्चया आपत्तिदस्सनत्थं वुत्तं, किञ्चरहि यथासमादिट्ठाय अकरणपच्चया आपत्तिदस्सनत्थन्ति। यस्मा बहूसु पोत्थकेसु 


“यं पना“तिआदिपाठं लिखन्ति, एवञ्च सति तत्थ अधिप्पायो पाकटोयेव। अनापत्तीति वत्वाति उपोसथागारञ्च भविस्सति, अहञ्च वसिस्सामीतिआदीसु वासागारत्थाय एव अनियमितत्ता अनापत्तीति 
बत्वा। 

पमाणातिक्कन्तकुटिकरणलक्खणा किरियायेव, अदेसितवत्थुमूलिकायपि आपत्तिया अङ्ग होति पमाणातिक्कन्तमूलिकायपि, तदुभयं एकतो कत्वा “किरियाकिरियतो "ति वृत्तं। वत्थुं अदेसापेत्वा 
पमाणयुत्तं कुटिं करोन्तस्सपि वत्थुं देसापेत्वा अकिरियाय कुटिकरणकिरियाय च समुट्ठानतो किरियाकिरियतोव समुट्टातीति वेदितब्बं। अचित्तकन्ति पण्णत्तिxअजाननचित्तेन अचित्तकं । उल्लित्तादीनं 
अञ्जतरता, हेड्टिमप्पमाणसम्भवो, अदेसितवत्थुता, पमाणातिक्कन्तता, अत्तुद्देसिकता, वासागारता, लेपघट्टनाति इमानेत्थ छ वा सत्त वा अङ्गानि। 


कुटिकारसिक्खापदवण्णना निट्टिता। 
७. विहारकारसिक्खापदवण्णना 


३६५. सत्तमे एवंनामके नगरेति कोसम्बीनामके। तस्स किर नगरस्स आरामपोक्खरणीआदीसु तेसु तेसु ठानेसु कोसम्बरुक्खाव उस्सन्ना अहेसुं, तस्मा कोसम्बीति सङ्ख्यं अगमासि । कुसुम्बस्स 
नाम इसिनो अस्समतो अविदूरे मापितत्ताति एके । इदं वृत्तं होति - कुसुम्बस्स इसिनो निवासभूमि कोसम्बी, तस्स च अविदूरे भवत्ता नगरं कोसम्बीति सङ्ख्यं गतन्ति। घोसितनामकेन किर सेट्टिना सो 
कारितोति एत्थ को घोसितसेट्टि, कथञ्चानेन सो आरामो कारितोति? पुब्बे किर अद्विलरइं नाम अहोसि। ततो कोतूहलको नाम दलिद्दो छातकभयेन सपृत्तदारो सुभिक्खं रड गच्छन्तो पृत्तं वहितुं 
असक्कोन्तो छड्टेत्वा अगमासि। माता निवत्तित्वा तं गहेत्वा गता। ते एकं गोपालकगामं पविसिंसु। गोपालकानञ्च तदा बहुपायासो पटियत्तो होति, ततो पायासं लभित्वा भुञ्जिसु । अथ सो पुरिसो बहुतरं 
पायासं भुत्तो जीरापेतुं असक्कोन्तो रत्तिभागे कालं कत्वा तत्थेव सुनखिया कुच्छिस्मिं पटिसन्धिं गहेत्वा कुक्कुरो जातो, सो गोपालकस्स पियो अहोसि। गोपालको च पच्चेकबुद्धं उपट्ठाति । पच्चेकबुद्धोपि 
भत्तकिच्चकाले कुक्कुरस्स एकं पिण्डं देति। सो पच्चेकबुद्भे सिनेहं उप्पादेत्वा गोपालकेन सद्धिं पण्णसालम्पि गच्छति, गोपालके असन्निहिते भत्तवेलायं सयमेव गन्त्वा कालारोचनत्थं पण्णसालद्वारे 
भुस्सति, अन्तरामग्गेपि चण्डमिगे दिस्वा भुस्सित्वा पलापेति। सो पच्चेकबुद्धे मुदुकेन चित्तेन कालं कत्वा देवलोके निब्बत्ति। तत्रास्स “घोसकदेवपुत्तो "त्वेव नामं अहोसि। 


सो देवलोकतो चवित्वा कोसम्बियं एकस्मिं कुलघरे निब्बत्ति। तं अपुत्तको किर सेड्टि तस्स मातापितूनं धनं दत्वा पुत्तं कत्वा अग्गहेसि। अथ अत्तनो पृत्ते जाते सत्तकखत्तुं घातापेतुं उपक्कमि । सो 
पुञ्जवन्तताय सत्तसुपि ठानेसु मरणं अप्पत्वा अवसाने एकाय सेट्टिधीताय वेस्यत्तियेन लद्भजीविको अपरभागे पितु अच्चयेन सेट्िड्टानं पत्वा घोसितसेट्ठि नाम जातो। अञ्ञेपि कोसम्बियं कुक्कुटसेट्ठि, 
पावारियसेट्टीति द्वे सेट्टिनो अत्थि, इमिना सद्धि तयो अहेसुं। 


तेन च समयेन तेसं सहायकानं सेट्टीनं कुलूपका पञ्चसता इसयो पब्बतपादे वसिंसु। ते कालेन कालं लोणम्बिलसेवनत्थं मनुस्सपथं आगच्छन्ति। अथेकस्मिं वारे गिम्हसमये मनुस्सपथं आगच्छन्ता 
निरुदकं महाकन्तारं अतिक्कमित्वा कन्तारपरियोसाने महन्तं निग्रोधरुक्खं दिस्वा चिन्तेसुं “यादिसो अयं रुक्खो, अद्धा एत्थ महेसक्खाय देवताय भवितब्बं, साधु वतस्स, सचे नो पानीयं वा परिभोजनीयं वा 
ददेय्या ति । देवता इसीनं अज्झासयं विदित्वा “इमेसं सङ्गहं करिस्सामी"ति अत्तनो आनुभावेन विटपन्तरतो नङ्गलसीसमत्तं उदकधारं पवत्तेसि । इसिगणो रजतक्खन्धसदिसं उदकवट्टि दिस्वा अत्तनो 
भाजनेहि उदकं गहेत्वा परिभोगं कत्वा चिन्तेसि “देवताय अम्हाकं परिभोगुदकं दिन्नं, इदं पन अगामकं महारञ्जं, साधु वतस्स, सचे नो आहारम्पि ददेय्या"ति। देवता इसीनं उपकप्पनवसेन दिन्बानि 
यागुखज्जकादीनि दत्वा सन्तप्पेसि। 


इसयो चिन्तयिंसु “देवताय अम्हाकं परिभोगुदकम्पि भोजनम्पि सब्बं दिन्नं, साधु वतस्स, सचे नो अत्तानं दस्सेव्या"ति। देवता तेसं अज्झासयं विदित्वा उपड्डकायं दस्सेसि। देवते महती ते सम्पत्ति, कि 
कम्मं कत्वा इमं सम्पत्ति अधिगतासीति । नातिमहन्तं परित्तकं कम्मं कत्वाति । उपड्डपोसथकम्मं निस्साय हि देवताय सम्पत्ति लद्धा । अनाथपिण्डिकस्स किर गेहे अयं देवपृत्तो कम्मकारो अहोसि । सेट्डिस्स 
हि गेहे उपोसथदिवसेसु अन्तमसो दासकम्मकारे उपादाय सब्बो जनो उपोसथिको होति। एकदिवसं अयं कम्मकारो एककोव पातो उट्ठाय कम्मन्तं गतो। महासेड्टि निवापं लभमानमनुस्से सल्लक्खेन्तो 
एतस्सेवेकस्स अरञ्ञं गतभावं जत्वा अस्स सायमासत्थाय निवापं अदासि। भत्तकारदासी एकस्सेव भत्तं पचित्वा अरञ्जतो आगतस्स भन्तं वड्टेत्वा अदासि। कम्मकारो चिन्तयि “अञ्चेसु दिवसेसु इमस्मिं 
काले गेहं एकसद्दं अहोसि, अज्ज अतिविय सन्निसिन्नं, कि नु खो एत''न्ति। तस्स सा आचिक्खि “अज्ज इमस्मिं गेहे सब्बे मनुस्सा उपोसथिका, महासेट्ि तुय्हेवेकस्स निवापं अदासी"ति। एवं अम्माति। 
आम सामीति। “इमस्मिं काले उपोसथं समादिन्नस्स उपोसथकम्मं होति, न होतीति महासेड्िं पुच्छ अम्माति। ताय गन्त्वा पुच्छितो महासेड्टि आह -- “सकलउपोसथकम्मं न होति, उपड्डकम्मं पन होति, 
उपोसथिको होती 'ति। कम्मकारो भत्तं अभुञ्जित्वा मुखं विक्खालेत्वा उपोसथिको हुत्वा वसनङ्ठानं गहेत्वा निपज्जि। तस्स आहारपरिक्खीणकायस्स रत्ति वातो कुप्पि। सो पच्चूससमये कालं कत्वा 
उपडुपोसथकम्मनिस्सन्देन महावत्तनिअटविद्वारे निग्रोधरुक्खदेवपुत्तो हुत्वा निब्बत्ति। 


सो तं पवत्ति इसीनं आरोचेसि। इसयो पुच्छिंसु “तुम्हेहि मयं “बुद्धो धम्मो सङ्घो'ति अस्सुतपुब्बं साविता, उप्पन्नो नु खो लोके बुद्रो”ति। आम, भन्ते, उप्पन्नोति। इदानि कुहिं वसतीति। सावत्थियं 
निस्साय जेतवने, भन्तेति। इसयो “तिट्ठथ तुम्हे, मयं सत्थारं पस्सिस्सामा"ति हड्ठतुड्ठा निक्खमित्वा अनुपुब्बेन कोसम्बीनगरं सम्पापुणिसु । महासेट्टिनो “इसयो आगता" ति पच्चुग्गमनं कत्वा “स्वे अम्हाकं 
भिकखं गण्हथ, भन्ते' ति निमन्तेत्वा पुनदिवसे इसिगणस्स महादानं अदंसु । इसयो “भुत्वाव गच्छामा"ति आपुच्छिंसु । भन्ते, तुम्हे अञ्जस्मिं काले एकम्पि मासं द्वेपि तयोपि चत्तारोपि मासे वसित्वा गच्छथ, 
इमस्मिं पन वारे हिय्यो आगन्त्वा “अज्जेव गच्छामा"ति वदथ, कि इदन्ति। आम गहपतयो बुद्धो लोके उप्पन्नो, न खो पन सक्का जीवितन्तरायो जानितुं, तेन मयं तुरिता गच्छामाति। तेन हि, भन्ते, मयम्पि 
आगच्छाम, अम्हेहि सद्धियेव गच्छथाति। “तुम्हे अगारिया नाम महाजटा, तिट्ठथ तुम्हे, मयं पुरेतरं गमिस्सामा "ति निक्खमित्वा एकडाने द्वे दिवसानि अवसित्वा तुरितगमनेन सावत्थिं पत्वा जेतवनविहारे 
सत्थु सन्तिकमेव अगमंसु। तत्थ मधुरधम्मकथं सुत्वा सब्बेव पब्बजित्वा अरहत्तं पापुर्णिसु। 


तेपि तयो सेट्टिनो पञ्चहि पञ्चहि सकटसतेहि सप्पिमधुफाणितादीनि चेव पटुण्णदुकूलादीनि च आदाय कोसम्बितो निक्खमित्वा अनुपुब्बेन सावत्थिं पत्वा जेतवनसामन्ते खन्धावारं बन्धित्वा सत्थु 
सन्तिकं गन्त्वा वन्दित्वा पटिसन्थारं कत्वा एकमन्तं निसीदिंसु । सत्था तिण्णम्पि सहायानं मधुरधम्मकथं कथेसि । ते बलवसोमनस्सजाता सत्थारं निमन्तेत्वा पुनदिवसे महादानं अद॑सु, पुन निमन्तेत्वा 
पुनदिवसेति एवं अड्डमासं दानं दत्वा “भन्ते, अम्हाकं जनपर्द आगमनाय पटिञ्जं देथा^ति पादमूले निपज्जिसु । भगवा “सुञ्ञागारे खो गहपतयो तथागता अभिरमन्ती"ति आह। “एत्तावता पटिञ्ञा दिन्ना 
नाम होतीति गहपतयो सल्लक्खेत्वा “दिन्ना नो भगवता पटिञ्ञा”ति पादमूले निपज्जित्वा दसबलं वन्दित्वा निक्खमित्वा अन्तरामग्गे योजने योजने विहारं कारेत्वा अनुपुब्बेन कोसम्बिं पत्वा “लोके 
बुद्धो उप्पन्नो”ति कथयिंसु । तयो जना अत्तनो अत्तनो आरामे महन्तं धनपरिच्चागं कत्वा भगवतो विहारे कारापेसुं। तत्थ कुक्कुटसेट्टिना कारितो कुक्कुटारामो नाम अहोसि। पावारिकसेट्टिना अम्बवने 
कारितो पावारिकम्बबनं नाम | घोसितेन कारितो घोसितारामो नाम अहोसि। तं सन्धाय वृत्तं “घोसितनामकेन किर सेड्टिना सो कारितो"ति। 


यो अभिनिक्खमनकाले सद्धि निक्खन्तो, यस्स च सत्थारा परिनिब्बानकाले ब्रह्मदण्डो आणत्तो, तं सन्धायाह “बोधिसत्तकाले उपट्ठाकछन्नस्सा”ति। इमिना च यो मज्झिमनिकाये छन्नोवादसुत्ते 
(म० नि० ३.३८९ आदयो) गिलानो हुत्वा धम्मसेनापतिना ओवदियमानोपि मारणन्तिकवेदनं अधिवासेतुं असक्कोन्तो तिण्हेन सत्थेन कण्ठनाळिं छिन्दित्वा मरणभये उप्पन्ने गतिनिमित्ते च उपड्डिते अत्तनो 
पुथुज्जनभावं जत्वा संविग्गो विपस्सनं पट्ठपेत्वा सङ्कारे परिग्गण्हन्तो अरहत्तं पत्वा समसीसी हुत्वा परिनिब्बायि, अयं सो न होतीति दस्सेति। पूजावचनप्पयोगे कत्तरि सामिवचनस्सपि इच्छितत्ता आह 
“गामस्स वा पूजित”न्ति। लक्खणं पनेत्थ सहसत्थानुसारतो वेदितब्बं। एकेको कोट्टासोति एकेको भागो। 


३६६. किरियतो समुट्ठानभावोति केवलं किरियामत्ततो समुट्ठानभावं पटिक्खिपति, वत्थुनो पन अदेसनाय कुटिकरणकिरियाय च समुट्टानतो किरियाकिरियतो समुट्टातीति वेदितब्बं । इमस्मिं 
सिक्खापदे भिक्खू वा अनभिनेव्याति एत्य वा-सद्दो “अयं वा सो महानागो”तिआदीसु विय अवधारणत्थोति दडुब्बो। 


विहारकारसिक्खापदवण्णना निड्टिता। 
८. पठमदुइदोससिक्खापदवण्णना 


३८०. अङ्ठमे पाकारेन परिक्खित्तन्ति सम्बन्धो। गोपुरट्टालकयुत्तन्ति द्वारपासादेन च तत्थ तत्थ पाकारमत्थके पतिट्ठापितअट्टालकेहि च युत्तं। वेळूहि परिविखत्तत्ता अब्भन्तरे 
पुप्फूपगफलूपगरुक्खसञ्छन्नत्ता च नीलोभासं। छायूदकसम्पत्तिया भूमिभागसम्पत्तिया च मनोरमं । काळकवेसेनाति कलन्दकरूपेन। निबापन्ति भोजनं। तन्ति उय्यानं। दब्बोति तस्स थेरस्स नामन्ति 

दब्बत्थम्भे पतितत्ता दब्बोति तस्स थेरस्स नामं अहोसि। 


कस्सपदसबलस्स सासनोसक्कनकाले किर सत्त भिक्खू एकचित्ता हुत्वा अञ्जे सासने अगारवं करोन्ते दिस्वा “इध कि करोम, एकमन्ते समणधम्मं कत्वा दुक्खस्सन्तं करिस्सामा"ति निस्सेणि 
बन्धित्वा उच्चं पब्बतसिखरं अभिरुहित्वा अत्तनो चित्तबलं जानन्ता “निस्सेणि पातेन्तु, जीविते सालया ओतरन्तु, मा पच्छानुतप्पिनो अहुवत्था"ति वत्वा सब्बे एकचित्ता हुत्वा निस्सेणि पातेत्वा “अप्पमत्ता 
होथ, आवुसो”ति अञ्ञमञ्ञं ओवदित्वा चित्तरुचियेसु ठानेसु निसीदित्वा समणधम्मं कातुं आरभिंसु। 


तत्रेको थेरो पञ्चमे दिवसे आरहत्तं पत्वा “मम किच्चं निप्फन्नं, अहं इमस्मिं ठाने कि करिस्सामी ति इद्धिया उत्तरकुरुतो पिण्डपातं आहरित्वा आह - “आवुसो, इमं पिण्डपातं परिभुञ्जथ, 
भिक्खाचारकिच्चं ममायत्तं होतु, तुम्हे अत्तनो कम्मं करोथा"ति। कि नु मयं, आवुसो, निस्सेणिं पातेन्ता एवं अवचुम्ह “यो पठमं धम्मं सच्छिकरोति, सो भिक्खं आहरतु, तेनाभतं सेसा परिभुञ्जित्वा 
समणधम्मं करिस्सन्ती"ति। नत्थि, आवुसोति। तुम्हे अत्तनो पुब्बहेतुनाव लभित्थ, मयम्पि सक्कोन्ता वट्टस्सन्तं करिस्साम, गच्छथ तुम्हेति। थेरो ते सञ्ञापेतुं असक्कोन्तो फासुकड्ठाने पिण्डपातं 
परिभुञ्जित्वा गतो। अपरोपि थेरो सत्तमे दिवसे अनागामिफलं पत्वा ततो चुतो सुद्धावासब्रह्मलोके निब्बत्तो, इतरे थेरा एकं बुद्धन्तरं देवमनुस्सेसु संसरित्वा तेसु तेसु कुलेसु निब्बत्ता। एको गन्धाररद्दे 
तक्कसिलनगरे राजगेहे निब्बत्तो, एको पच्चन्तिमरड्रे परिब्बाजिकाय कुच्छिम्हि निब्बत्तो, एको बाहियरड्े कुटुम्बियगेहे निब्बत्तो, एको राजगहे कुटुम्बियगेहे निब्बत्तो। 


अयं पन दब्बत्थेरो मल्लरड्टे अनुपियनगरे एकस्स मल्लरञ्ञो गेहे पटिसन्धिं गण्हि। तस्स माता उपविजञ्ञा कालमकासि। मतसरीरं सुसानं नेत्वा दारुचितकं आरोपेत्वा अग्गिं अदंसु। 
अग्गिवेगसन्तत्तं उदरपटलं द्रेधा अहोसि। दारको अत्तनो पुञ्जबलेन उप्पतित्चा एकस्मिं दब्बत्थम्भे निपति, तं दारकं गहेत्वा अय्यिकाय अदंसु। सा तस्स नामं गण्हन्ती दब्बत्थम्भे पतित्वा लद्भजीविकत्ता 
“दब्बो”ति तस्स नामं अकासि। तेन वुत्तं “दब्बोति तस्स थेरस्स नाम न्ति। 


तस्स सत्तवस्सिककाले सत्था भिक्खुसङ्घपरिवृतो मल्लरड्टे चारिकं चरमानो अनुपियनिगमं पत्वा अनुपियम्बवने विहरति। दब्बकुमारो सत्थारं दिस्वा सह दस्सनेनेव पसीदित्वा पब्बजितुकामो हुत्वा 
“अहं दसबलस्स सन्तिके पब्बजिस्सामी "ति अय्यिकं आपुच्छि। सा “साधु ताता"ति दब्नकुमारं आदाय सत्थु सन्तिकं गन्त्वा “भन्ते, इमं कुमारं पब्बाजेथा"ति आह। सत्था अञ्जतरस्स भिकखुनो सञ्जं 
अदासि “भिक्खु इमं दारकं पब्बाजेहीति। सो थेरो सत्थु वचनं सुत्वा दब्बकुमारं पब्बाजेन्तो तचपञ्चककम्मट्ठानं आचिक्खि । पुब्बहेतुसम्पन्नो कताभिनीहारो पठमकेसवट्टिया वोरोपनक्खणेयेव 
सोतापत्तिफले पतिट्टासि, दुतियाय केसवडट्टिया ओरोपियमानाय सकदागामिफले, ततियाय अनागामिफले, सब्बकेसानं पन ओरोपनञ्च अरहत्तफलसच्छिकिरिया च अपच्छा अपुरे अहोसि। तं सन्धाय वुत्तं 
“थेरो किर सत्तवस्सिकोव संवेगं लभित्वा पब्बजितो खुरग्गेयेव अरहत्तं पापुणीति वेदितब्बो”ति। 


सावकेन पत्तब्बन्ति यथुपनिस्सयं तेन तेन सावकेन पत्तब्बं | तिस्सो विज्जातिआदि यथासम्भववसेन वुत्तं । गुणजातन्ति “यञ्च किञ्चि सावकेन पत्तब्ब न्ति नपुंसकलिङ्गसम्बन्धदस्सनत्थं वुत्तं । 
चतूसु सच्चेसु चतूहि मग्गेहि सोळसविधस्स किच्चस्स कतत्ताति दुकखसमुदयनिरोधमग्गसङ्घातेसु चतूसु सच्चेसु दुक्खपरिञ्ञा समुदयप्पहानं निरोधसच्छिकिरिया मग्गभावनाति एकेकस्स मग्गस्स 
चतुन्नं चतुन्नं किच्चानं वसेन सोळसविधस्स किच्चस्स कतत्ता। ततो ततो पटिक्कमित्वाति ततो ततो किच्चतो आरम्मणतो च पटिवत्तित्वा। सिलापट्टकेति पासाणफलके । तेरसापीति 
भत्तुद्ेसकसेनासनग्गाहापकभण्डागारिकचीवरपटिग्गाहकचीवरभाजनकयागुभाजनकफलभाजनकखज्जभाजनकअप्पमत्तकविस्सज्जकसाटियग्गाहापकपत्तग्गाहापकआरामिकपेसकसामणेरपेसकसम्मुतीनं 
बसेन तेरसापि सम्मुतियो दातुं वट्टन्ति। 


३८२. अपिसूति एत्थ सूति निपातमत्तं, अपि-सद्दो अट्टानप्पयुत्तो “विकाले "ति इमस्स अनन्तरं दद्ुब्बो, विकालेपि आगच्छन्तीति अत्थो। जानन्ताति दूरभावं जानन्ता। एवं सब्बपदेसूति एत्थ 
कतिकसण्ठानादीनं नानप्पकारत्ता तस्मिं तस्मिं विहारे कतिकवत्तादीनि विसुं विसुं कथापेतीति वेदितब्बं । सब्बविहारेसु च गमनमग्गे समप्पमाणे कत्वा अधिट्डातीति वदन्ति। अयञ्हि निम्मितानं धम्मताति 
अनियमेत्वा निम्मितानं अयं “एकस्मिं भासमानस्मिन्तिआदि धम्मता। तथा हि ये वण्णवयसरीरावयवपरिक्खारकिरियाविसेसादीहि नियमं अकत्वा निम्मिता होन्ति, ते अनियमेत्वा निम्मितत्ता इद्धिमता 
सदिसाव होन्ति। ठाननिसज्जादीसु भासिततुण्हीभावादीसु वा यं यं इद्धिमा करोति, तं तदेव करोन्ति। सचे पन नानप्पकारे कातुकामो होति, केचि पठमवये, केचि मज्झिमवये, केचि पच्छिमवये, तथा 
दीघकेसे, उपड्मुण्डे, मिस्सककेसे, उपडुरत्तचीवरे, पण्डुकचीवरे, पदभाणधम्मकथासरभञ्ञपञ्हपुच्छनपञ्हविस्सज्जनचीवरसिब्बनधोवनादीनि करोन्ते, अपरेपि वा नानप्पकारके कातुकामो होति, तेन 
पादकज्झानतो वुट्ठाय “एत्तका भिक्खू पठमवया होन्तू "ति आदिना नयेन परिकम्मं कत्वा पुन समापज्जित्वा वुड्ाय अधिट्टिते अधिट्ठानचित्तेन सद्धिं इच्छितिच्छितप्पकारायेव होन्ति । अवत्थुकवचन न 
होतीति निम्मितानं “अयं मञ्चो”तिआदिवचनं अवत्थुकं न होति सब्बत्थ मञ्चपीठानं सम्भवतो। 


३८३. एकचारिकभत्तन्ति अतिमनापत्ता विसुं ठितिकाय पापेतब्बं भत्तं । तद्धितबोहारेनाति चत्तारि परिमाणमस्स चतुक्कन्ति एवं तद्भितवोहारेन। ओदनस्स पुच्छाय साधकतमत्ता आह - 
“नकरणत्थेयेव करणवचन" न्ति, ओदनेन करणभूतेन पुच्छन्तीति वृत्तं होति। ये च ओदनेन करणभूतेन पुच्छन्ति, तेसं पुच्छनाकारदस्सनत्थं “किं, भन्ते, ओदनं देमाति पुच्छन्ती” ति वृत्तं। 


भवोति भवितब्बो। असमन्नाहरित्वाति आभोगं अकत्वा। रत्ति सम्मन्तयमानाति कञ्चि कालं सुपित्वा बुट्ठाय सम्मन्तयमाना । रत्तियज्हि पठमयाममज्झिमयामेसु सुपित्वा पबुद्धानं अज्जतनकालेपि 
अनज्जतनाभिमानो होति, तस्मा ते “हिय्यो”ति आहंसु। ये पन रत्तियं कम्मप्पसुता जागरियमनुयुत्ता होन्ति, तेसं अज्जतनाभिमानोयेव, तस्मा ते “ अज्ज"इच्चेव वोहरन्ति, न “हिय्यो"ति। पधृपायन्ताति 
पुनप्पुनं उप्पज्जनककोधवसेन पधूपायन्ता। 


३८४. दब्ब दब्बाति दुतियो दब्ब-सद्दो पण्डिताधिवचनोति आह “दब्बा पण्डिता”ति। एवं न निन्बेठेन्तीति सम्बन्धो । निब्बेठेन्तीति अत्तानं दोसतो मोचेन्ति। वुड्ानलक्खणं मञ्जमानाति 
बुद्ठानलक्खणन्ति मञ्ञमाना। न घटियतीति थेरस्स सुसीलपटिञ्जाय तस्सा दुस्सीलपटिञ्जावचनं न घटियतीति अधिप्पायो। एत्थ यं वत्तब्बं, तं परतो आवि भविस्सति। नासेथाति सेतकं दत्वा गिहिभावं 
पापेथाति अत्थो। लिङ्गनासना हेत्थ अधिप्पेता। इममेव च दस्सेतुं “तिस्सो नासना तिआदि वृत्तं । एककम्मादिसंवासस्स अकरणं संबासनासना। दण्डकम्मनासना नाम वालुकादीनि ओकिरित्वा याव 
खमापेति, ताव दण्डकम्मवसेन निक्कड़नं। चर पिरे बिनस्साति निक्कडनाकारदस्सनं। तत्थ चराति गच्छ, अपेहीति वृत्तं होति। पिरेति पर अमामक, अम्हाकं अनज्झत्तिकभूताति अत्थो। पिरेति हि पर- 
सद्देन समानत्थं सम्बोधनवचनं। अथ वा पिरेति “परतो "ति इमिना समानत्थं निपातपदं, तस्मा चर पिरेति परतो गच्छ, मा इध तिट्ठाति अत्थो। बिनस्साति अदस्सनं गच्छ। 


यस्मा ते भिक्खू अत्तानं अप्पकासेत्वा ठिता, तस्मा अनुयुञ्जथाति इमस्स गवेसथ जानाथाति अत्थो वृत्तो । कारको होतीति “अय्येनम्हि दूसिता”ति पटिञ्ञातत्ता ताय पटिञ्ञाय यदि नासिता, थेरो 
कारको होति, सदोसोति अत्थो। अकारको होतीति ताय कतपटिञ्ञं अनपेक्खित्वा यदि भगवता पकतिदुस्सीलभावंयेव सन्धाय सा नासिता, थेरो अकारको होतीति अधिप्पायो। “सकाय पटिञ्जाय 
नासेथा“ति वृत्ते “अय्येनम्हि दूसिता"ति ताय कतपटिञ्जाय भूतता आपज्जतीति आह - “भन्ते, तुम्हाकं वादे थेरो कारको होति सदोसो”ति। भिक्खुनि अनुद्धंसेति, दुक्कटन्ति इमिना 
महाअट्ठकथावादो दस्सितो। मुसावादे पाचित्तियन्ति वुत्तन्ति भिक्खुर्नि अनुद्धसेन्तस्स मुसावादे पाचित्तियन्ति वृत्तं । 


तत्राति तेसु दुक्कटपाचित्तियेसु । इतो पट्ठाय “तस्मा पाचित्तियमेव युज्जती ति वचनपरियन्तं द्वीसुपि अट्टकथासु अधिप्पायविभावनं । तत्थ पुरिमनयेति “भिक्खुनि अनुद्धंसेति, दुक्कट न्ति 
वुत्तअट्डकथानये। दुक्कटमेव युज्जतीति कस्मा वुत्तन्ति चे? तत्थ कारणं दस्सेन्तो “यथा 'तिआदिमाह । भिक्खुनो भिक्खुस्मिं सङ्घादिसेसोति भिक्खुँ अमूलकेन अन्तिमवत्थुना अनुद्ध॑सेन्तस्स भिक्खुनो 
सङ्घादिसेसोति अत्थो। पच्छिमनयेपि “भिक्खुनिं अनुद्धंसेन्तस्स मुसावादे पाचित्तिय' न्ति वृत्तं । कुरुन्दीनयेपि मुसावादत्ता पाचित्तियमेव युज्जतीति विसंवादपुरेक्खताय पाचित्तियमेव युज्जतीति 
अधिप्पायो। यदि एवं भिक्खुं अमूलकेन अन्तिमवत्थुना अनुद्धंसेन्तस्स अक्कोसन्तस्स च मुसावादत्ता पाचित्तियेनेव भवितब्बन्ति चे? तत्थ सतिपि मुसावादे वचनप्पमाणतो 
सङ्घादिसेसओमसवादपाचित्तियेहेव भवितब्बं, न सम्पजानमुसावादपाचित्तियेनाति दस्सेतुं “वचनप्पमाणतोतिआदिमाह । तत्थ वचनप्पमाणतोति भगवता वुत्तपाळिवचनप्पमाणतो। इदानि तं वचनं 
दस्सेतुं “अनुद्धंसनाधिष्पायेना”तिआदि वृत्तं । भिक्खुस्स पन भिक्खुनिया दुक्कटन्ति वचनं नत्थीति भिक्खुनिया अनुद्धंसने भिक्खुनो दुक्कटन्ति वचनं नत्थि तथा पाळियं अनागतत्ता। 
सम्पजानमुसावादे पाचित्तियन्ति बचनमत्थीति सामञ्जतो वुत्तं सम्पजानमुसावादसिक्खापदं दस्सेति। 

इदानि द्वीसुपि अट्ठकथावादेसु अधिप्पायं विभावेत्वा तेसु पच्छिमवादे दोसं दस्सेत्वा पुरिमवादं पतिट्टपेतुकामो आचरियो “तत्र पना 'तिआदिमाह । तत्राति “पाचित्तियमेव युज्जती' ति वुत्तवादे । 
अनुद्धंसनाधिप्पाये असति पाचित्तियन्ति इमिना सम्पजानमुसावादे पाचित्तियस्स ओकासं दस्सेति। विसुं पाचित्तियं वुत्तन्ति सम्पजानमुसावादे पाचित्तियतो विसुं अञ्जमेव पाचित्तियं वुत्तं। एतेहि 
नासना नत्थीति सामञ्जतो वुत्तं, इमिस्सा पन दुक्कटेन नासना नत्थीति अधिप्पायो। यदि एवं कस्मा नं भगवा नासेतीति आह “यस्मा पना”तिआदि। 


३८५-३८६. दूसितोति दुद्डसहस्स कम्मसाधनतं दस्सेति। दूसयति परं विनासेतीति दूसको। इमिना “दूसयतीति दोसो "ति दोससहस्स कत्तुसाधनता वृत्ता। पकतिभावं जहापितोति दुससहस्स 
विकतियं पठितत्ता वुत्तं, पकतिया सोम्मभावं जहापितोति अत्थो, विकारमापादितोति वुत्तं होति। आकारनानत्तेनाति दूसिताकारस्स दूसकाकारस्स च नानत्तेन। अनभिरद्धोति अतुट्टो। यो पन अतुट्टो, सो 
सुखितो नाम न होतीति आह “न सुखितो”ति। “आराधितो राजा"तिआदीसु पसादितोति अत्थसम्भवतो “न वा पसादितो"ति वुत्तं। खीलसहो थद्भभाववचनो कचवरपरियायो च होतीति आह - 
““चित्तथद्धभावचित्तकचवरसङ्घातं पटिघखील ˆ न्ति। खीलयति तेन चित्तं थद्धभावं आपज्जतीति खीलं, चित्तस्स थद्भभावो। सो च अत्थतो पटिघोयेव। चित्तस्स थद्धभावलक्खणो हि पटिघो, तस्मिञ्च 
उप्पन्ने चित्त उक्लापजातड्ठानं विय अमनुञ्जं होति, तस्मा कचवरसदिसत्तापि पटिघोव “खील” न्ति वुत्तो। तेनाह ““पटिघखील” न्ति । चित्तस्स थद्धभावत्ता कचवरसदिसत्ता च पटिघोयेव खीलं पटिघखीलं । 
नप्पतीतोति पीतिसुखादीहि न अभिगतो न अनुगतो, न उपेतोति अत्थो। यो च पीतिसुखादीहि अनुपगतो, सो तेहि वज्जितो नाम होतीति आह “पीतिसुखादीहि बज्जितो”ति। यो च तेहि वज्जितो, न सो 
तेन अभिसटो नाम होतीति आह “न अभिसटो”ति, पीतिसुखादीहि न पत्थटोति अत्थो। 


येनाति येन कोपेन । दुद्ढोति मातिकाय आगतपदं दस्सेति, कुपितोति पदभाजने आगतपदं । अत्थतो एकत्तेपि उभिन्नं पदानं वसेन “उभयम्पी ति वृत्तं । एवं “तेन च कोपेन तेन च दोसेना”ति इमेसं 
पदानं वसेन “'द्वीही”ति वृत्तं, अत्थतो पन दोसोयेव। सो च सङ्घारक्खन्धपरियापन्नोति आह “इमेहि द्वीहि सङ्घारक्खन्धमेव दस्सेती”ति। “अनत्तमनता अनभिरद्धी ति वचनेहि दोमनस्सवेदनाव वुत्ताति 
आह “इमेहि द्वीहि वेदनाक्खन्धं दस्सेती 'ति। 


यदा पन चोदकेन अदिं असुतं अपरिसङ्कितं वा होति, तदा अमूलकं नाम होतीति आह “तं पनस्स...पे०... चोदकवसेन अधिप्पेत'न्ति। यदि चुदितकवसेन अधिप्पेतं सिया, अमूलकं नाम 
अनज्झापन्नन्ति पदभाजनं वदेय्याति अधिप्पायो। यं पाराजिकन्ति भिक्खुनो अनुरूपेसु एकूनवीसतिया पाराजिकेसु अञ्ञतरं । पदभाजने पन पाळियं आगतानेव गहेत्वा “चतुन्नं अञ्जतरेना'ति वृत्तं । 
एतन्ति चुदितकस्स आपन्नानापन्नत्तं । इधाति इमस्मिं सिक्खापदे। 


तथेवाति पसादसोतेन दिब्बसोतेन वाति इममत्थं अतिदिसति। सुत्वाव जानितब्बतो ““सुतट्ठानेयेव तिट्ठती 'ति वुत्तं। परिसङ्कनं परिसङ्कितं, दिट्ठानुगतं परिसङ्कितं दिटटुपरिसङ्कितं । एवं सेसेसुपि। 
इमेसन्ति कत्तुअत्थे सामिवचनं, इमेहीति अत्थो। करिस्सन्ति वाति एत्थ विभत्तिपरिणामं कत्वा इमेति योजेतब्बं। दिइं अत्थि समूलकं, अत्थि अमूलकन्ति इदं अज्झाचारस्स सब्मावासब्मावं सन्धाय 
वुत्त। अत्थि सञ्ञासमूलकं, अत्थि सञ्ञाअमूलकन्ति इदं पन दिट्टसञ्ञाय सब्भावासब्मावं सन्धाय। 


समीपे ठत्वाति ट्रादसहत्थब्भन्तरे समीपे ठत्चाति वदन्तीति तीसुपि गण्ठिपदेसु वुत्तं । परतो पन “दूतं वा पण्णं वा सासनं पेसेत्वा चोदेन्तस्स सीसं न एती”ति परम्मुखाचोदनाय एव अनापत्तिया वुत्तत्ता 
“समीपे ठत्वा ति इदं सम्मुखभावमत्तदस्सनत्थं वृत्तन्ति अम्हाकं खन्ति। तेनेव मातिकाइकथायं (कङ्खा० अट्ठ० दुदुदोससिक्खापदवण्णना) अङ्गं दस्सेन्तेन “चावनाधिप्पायेन सम्मुखाचोदना ति वृत्तं, न च 
सम्मुखभावो द्वादसहत्थब्भन्तरेयेवाति नियमो सक्का वत्थुं । विनयविनिच्छयञ्च पत्वा गरुकेयेव ठातब्बन्ति वृत्तं, तस्मा उपपरिक्खित्वा युत्ततरं गहेतब्बं । चोदापकस्सेब वाचाय वाचाय सङ्घादिसेसोति 
आणत्तस्स वाचाय वाचाय चोदापकस्स सङ्घादिसेसो। मयापि दिइ सुतं अत्थीति इदं आणत्तस्सपि चोदकभावदस्सनत्थं वुत्तं, एवं पन अवत्वापि “पाराजिकं धम्मं अज्झापन्नोसी"ति इदमेव वचनं परस्स 
बचनं विय अकत्चा अनुद्धंसनाधिप्पायेन वदन्तस्स सङ्घादिसेसोयेव। सतिपि पन अनुद्धंसनाधिप्पाये “असुकेन एवं वुत्त" न्ति दस्सेत्वा वदन्तस्स नत्थि सङ्घादिसेसोति वदन्ति। 


सम्बहुला सम्बहुले सम्बहुलेहि वत्थूहि चोदेन्तीति एत्थ सम्बहुलेति बहुत्तनिद्देसे कारणं न दिस्सति। वत्थुचोदकानंयेव हि एकानेकवसेन इदं चतुक्कमागतं, न चुदितकस्सपि एकानेकवसेन। तथा हि 
एकस्सेव चुदितकस्स वसेन एकवत्थुएकचोदकएकवत्थुनानाचोदकनानावत्युएकचोदकनानावत्थुनानाचोदकप्पभेदं इदं चतुक्कमागतं, तेनेव चतुत्थचोदनं दस्सेन्तेनपि “इमिस्सा चोदनाय नानावत्थूनि 
नानाचोदका “ति वृत्तं, न पन “नानाचुदितका”ति, तस्मा “सम्बहुले "ति बहुत्तनिद्देसे कारणं न दिस्सति। अथ वा पठमं तीसुपि चोदनासु एकत्तेन चुदितकं निद्दिसित्वापि इध बहुत्तेन निद्देसो “न केवलं 
एकस्मिंयेव चुदितके चोदना सम्भवति, अथ खो सम्बहुलेसुपी "ति इममत्थं दस्सेतुं कतो। 


चोदेतुं पन को लभति, को न लभतीतिआदि अनुद्धंसनाधिप्पायं विनापि चोदनालक्खणं दस्सेतुं वुत्तं । सीलसम्पन्नोति इदं दुस्सीलस्स वचनं अप्पमाणन्ति अधिप्पायेन वुत्तं । भिकखुनीनं पन भिकखुं 
चोदेतुं अनिस्सरत्ता “भिक्खुनिमेबा”ति वृत्तं । सतिपि भिकखुनीनं भिक्खूसु अनिस्सरभावे ताहि कतचोदनापि चोदनारुहत्ता चोदनायेवाति अधिप्पायेन “पञ्चपि सहधम्मिका लभन्ती ति वुत्तं । भिक्खुस्स 
सुत्वा चोदेतीतिआदिना चोदको येसं सुत्वा चोदेति, तेसम्पि वचनं पमाणमेवाति सम्पटिच्छितत्ता तेसं चोदनापि रुहतेवाति दस्सेतुं थेरो सुत्तं निदस्सेसि। 


दूतं वा पण्णं वा सासनं वा पेसेत्वाति “त्वंयेव गन्त्वा चोदेही"ति दूतं वा पेसेत्वा यो तं चोदेतुं सक्कोति, तस्स मुखसासनं वा पण्णं वा पेसेत्वा। सीसं न एतीति सङ्घादिसेसो न होतीति अधिप्पायो। 
किञ्चापि पाळियं “चोदेति वा चोदापेति वा"ति सामञ्ञतो वृत्तत्ता दूतसासनादीहि चोदापेन्तस्सपि आपत्तियेवाति पञ्जायति, “सीसं न एती"ति इदं पन अट्ठकथाचरियप्पमाणेन गहेतब्बं । समयेनाति 
पकतिया सहं सुत्वा अत्थविजाननसमयेन। 


गरुकानं द्विन्नन्ति पाराजिकसङ्घादिसेसानं। अबसेसानं बसेनाति पञ्चलहुकापत्तीनं वसेन। “नत्थि दिन्न न्तिआदि दसवत्थुका मिच्छादिट्टि। “अन्तवा लोको, अनन्तवा लोको"तिआदिनयप्पवत्ता 
दिट्टि सस्सतुच्छेदसङ्घातं अन्तं गण्हातीति अन्तग्गाहिका। आजीवहेतु पञ्जत्तानं छन्नं सिक्खापदानं वसेनाति आजीवहेतु आजीवकारणा पापिच्छो इच्छापकतो असन्तं अभूतं उत्तरिमनुस्सधम्मं 
उल्लपति, आपत्ति पाराजिकस्स, आजीवहेतु आजीवकारणा सञ्चरित्तं समापज्जति, आपत्ति सङ्घादिसेसस्स, आजीवहेतु आजीवकारणा यो ते विहारे बसति, सो भिक्खु अरहाति भणति, पटिविजानन्तस्स 
आपत्ति थुल्लच्चयस्स, आजीवहेतु आजीवकारणा भिक्खु पणीतभोजनानि अगिलानो अत्तनो अत्थाय विञ्ञापेत्वा भुञ्जति, आपत्ति पाचित्तियस्स, आजीवहेतु आजीवकारणा भिक्खुनी पणीतभोजनानि 
अगिलाना अत्तनो अत्थाय विञ्ञापेत्वा भुञ्जति, आपत्ति पाटिदेसनीयस्स, आजीवहेतु आजीवकारणा भिकखु सूपं वा ओदनं वा अगिलानो अत्तनो अत्थाय विञ्ञापेत्वा भुञ्जति, आपत्ति दुक्कटस्स, 
आजीवविपत्तिपच्चया इमा छ आपत्तियो आपज्जतीति एवं परिबारपाळियं (परि० २८७) दस्सितानं छन्नं सिक्खापदानं वसेन । दिट्टिविपत्तिआजीवविपत्तीहि चोदेन्तोपि तम्मूलिकाय आपत्तिया एव चोदेति। 


“कस्मा मं न वन्दसी”ति पुच्छिते “अस्समणोसि असक्यपुत्तियोसी”ति अवन्दनकारणस्स वुत्तत्ता अन्तिमवत्थुं अज्झापन्नो न वन्दितब्बोति वदन्ति। चोदेतुकामताय एव अवन्दित्वा अत्तना वत्तब्बस्स 
वुत्तमत्थं ठपेत्वा अवन्दियभावे तं कारणं न होतीति चूळगण्ठिपदे मज्झिमगण्ठिपदे च वृत्तं । अन्तिमवत्थुं अज्झापन्नस्स अवन्दनीयेसु अवृत्तत्ता तेन सद्धिं सयन्तस्स सहसेस्यापत्तिया अभावतो तस्स च 
पटिग्गहणस्स रुहनतो तदेव युत्ततरन्ति विञ्जायति। किञ्चापि याव सो भिक्खुभावं पटिजानाति, ताव वन्दितब्बो। यदा पन ''अस्समणोम्ही "ति पटिजानाति, तदा न वन्दितब्बोति अयमेत्थ विसेसो 
वेदितब्नो। अन्तिमवत्थुं अज्झापन्नस्स हि भिक्खुभावं पटिजानन्तस्सेव भिक्खुभावो, न ततो परं। भिक्खुभावं अप्पटिजानन्तो हि अनुपसम्पन्नपक्खं भजति । यस्मा आमिसं दन्तो अत्तनो इच्छितट्ठानेयेव 
देति, तस्मा पटिपाटिया निसिन्नानं यागुभत्तादीनि देन्तेन एकस्स चोदेतुकामताय अदिन्नेपि चोदना नाम न होतीति आह “न तावता चोदना होती”ति। 


तिंसानीति तिस एतेसमत्थीति तिंसानि, तिंसवन्तानीति अत्थो, तिंसाधिकानीति वृत्तं होति। गुणवचनत्ता तद्भितलोपं कत्वा “तिंसानी ति वुत्तं। अथ वा तिंस चोदना अधिका एतेसूति तिसानि। तस्मिं 
अधिकमिति डकारपच्चये सति रूपमिदं दट्ठब्बं । नबुतानीति एत्थापि एसेव नयो। 


उब्बाहिकाय तं अधिकरणं विनिच्छिनितब्बन्ति उब्बाहिकाय सम्मतेहि तं अधिकरणं विनिच्छिनितब्बं। अलज्जुस्सन्नाय हि परिसाय दसहङ्गेहि समन्नागतो भिक्खु उब्बाहिकाय सम्मन्नितब्बो। 
“सीलवा होति पातिमोक्खसंवरसंवुतो विहरति आचारगोचरसम्पन्नोतिआदिना समथक्खन्धके (चूळव० २३१) वुत्तदसङ्गसम्पत्तिया समन्नागता द्वे तयो भिक्खू उच्चिनित्वा तत्थेव वुत्ताय 
अत्तिदुतियकम्मवाचाय सम्मन्नितब्बा। एवं सम्मतेहि पन तेहि भिक्खूहि विसुं वा निसीदित्वा तस्सायेव वा परिसाय “अज्जेहि न किञ्चि कथेतब्ब न्ति सावेत्वा तं अधिकरणं विनिच्छिनितब्बं । तुम्हाकन्ति 

चुदितकचोदके सन्धाय वुत्तं। 


किम्हीति किस्मिं वत्थुस्मिं। किम्हि नम्पि न जानासीति किम्हि नन्ति वचनम्पि न जानासि। नास्स अनुयोगो दातब्बोति नास्स पुच्छा पटिपुच्छा दातब्बा। “दुम्मङ्कनं पुग्गलानं 
निग्गहाया”तिआदिवचनतो ““अलज्जीनिग्गहत्थाय...पे०... पञ्जत्त' न्ति वुत्तं। एहितीति आगमिस्सति। दिटटुसन्तानेनाति दिट्ठसम्बन्धेन, दिुनियामेनाति वुत्तं होति विवादवत्थुसङ्काते अत्थे पच्चत्थिका 
अत्थप्पच्चत्थिका। सञ्जं दत्वाति तेसं कथं पच्छिन्दित्वा अत्तनो वचनं साधेतुं सञ्जं कत्वा। असुद्भसञ्ञाय उप्पन्नत्ता “अननुच्छविको "ति आह । एकसम्भोगपरिभोगाति इदं अत्तनो सन्तिका तेसं 
मोचनत्थं वुत्तं, न पन तेसं अञ्जमञ्जसम्भोगे योजनत्थं। बिनिच्छयो न कातब्बोति “अम्हाकं वचने अट्टातब्बसभावा एते अलज्जिनो"ति जानन्तेन विनिच्छयो न कातब्बो। 


विरद्धं होतीति अत्तना कतदोसप्पटिच्छादनत्थं कञ्चि मुसावादं कत्वा विरद्धं होति । पटिञ्ञं न देतीति सचे मया कतदोसं वक्खामि, मय्हं अनुवत्तका भिज्जिस्सन्तीति “कतं मया”ति पटिञ्जं न 
देति। सुद्धो होतूति तेसं वचनेन सुद्धो नाम होतु, तेसं वचनेन एकद्वेवारमस्स विनिच्छयो दातब्बोति अधिप्पायो। ठाने न तिट्ठतीति लज्जिट्ठाने न तिइति। विनिच्छयो न दातब्बोति अलज्जिभावमापन्नत्ता 
न दातब्बो। 


अमूलकम्पि समूलकम्पि मूलं गहेत्वा वदन्तीति आह “द्वे मूलानी”ति। कालेन वक्खामीतिआदीसु एको एकं ओकासं कारेत्वा चोदेन्तो कालेन बदति नाम | सङ्घमज्झे गणमज्झे 
सलाकग्गयागुअग्गवितक्कमाळकभिक्खाचारमग्गआसनसालादीसु उपट्टाकेहि परिवारितक्खणे वा चोदेन्तो अकालेन बदति नाम। तच्छेन वदन्तो भूतेन बदति नाम। “अम्भो महल्लक-परिसावचर- 
पंसुकूलिक-धम्मकथिक-पतिरूपं तव इद" न्ति वदन्तो फरुसेन बदति नाम | कारणनिस्सितं पन कत्वा “भन्ते महल्लकात्थ, परिसावचरा पंसुकूलिका धम्मकथिकात्थ, पतिरूपं तुम्हाकं इद' न्ति वदन्तो 
सण्हेन वदति नाम | कारणनिस्सितं कत्वा वदन्तो अत्थसञ्हितेन वदति नाम । मेत्तचित्तो वक्खामि, नो दोसन्तरोति मेत्तचित्तं उपट्ठापेत्वा वकखामि, न दुइचित्तो हुत्वा । पन्नरससु धम्मेसूति 
परिसुद्धकायसमाचारता, परिसुद्धवचीसमाचारता, सब्रह्मचारीसु मेत्तचित्तता, बहुस्सुतता, उभिन्नं पातिमोक्खानं वित्थारेन स्वागतसुविभत्तसुप्पवत्तसुविनिच्छितता, “कालेन वक्खामी'तिआदिना 
बुत्तपञ्चधम्मा, कारुञ्जता, हितेसिता, अनुकम्पता, आपत्तिवुद्ठानता, विनयपुरेक्खारताति इमेसु पन्नरससु धम्मेसु तत्थ कारुञ्ञताति कारुणिकभावो। इमिना करुणा च करुणापुब्बभागो च दस्सितो। 
हितेसिताति हितगवेसनता । अनुकम्पताति तेन हितेन संयोजना। द्वीहिपि मेत्ता च मेत्तापुब्बभागो च दस्सितो। आपत्तिबुट्ठानताति आपत्तितो वुद्वापेत्वा सुद्धन्ते पतिट्ठापना। वत्थुं चोदेत्वा सारेत्वा पटिञ्ञं 
आरोपेत्वा यथापटिञ्जाय कम्मकरणं विनयपुरेक्खारता नाम | सच्चे च अकुप्पे चाति वचीसच्चे च अकुप्पताय च | चुदितकेन हि सच्चञ्च वत्तब्बं, कोपो च न कातब्बो, नेव अत्तना कुज्झितब्बो, न परो 
घट्टेतब्बोति अत्थो। 


भुम्मप्पत्तियाति भुम्मवचने सम्मत्ते, भुम्मत्थे इदं उपयोगवचनन्ति वृत्तं होति। अधिकरीयन्ति एत्थाति अधिकरणानि। के अधिकरीयन्ति? समथा। कथं अधिकरीयन्ति? समनवसेन। अधिकरणं 
समेन्ति बूपसमेन्तीति हि समथा। अथ वा समनत्थाय पवत्तमानेहि समथेहि अधिकातब्बानीति अधिकरणानि । यथा हि समनवसेन समथानं विवादादीसु अधिकत्तुभावो, एवं विवादादीनं तेहि 
अधिकत्तब्बतापि। तेनाह “समथेहि अधिकरणीयता 'ति। इमिना अधिकरणसहस्स कम्मसाधनता वृत्ता। गाहन्ति “असुकं चोदेस्सामी ति मनसा चोदनाय गहणं। चेतनन्ति “चोदेस्सामी 'ति 
उप्पन्नचेतनं । अक्खन्तिन्ति चुदितके उप्पन्नं अकखन्तिं । बोहारन्ति चोदनावसप्पत्तवचनं । पण्णत्तिन्ति चोदनावसप्पवत्तनामपण्णत्ति । अत्तादानं गहेत्वाति चोदनं मनसा गहेत्वा। तं अधिकरणन्ति तं 
गाहलक्खणं अधिकरणं । 


तस्मा पण्णत्ति अधिकरणन्ति अट्टकथासु कतसन्निड्ठानं दस्सेत्वा इदानि तम्पि न युत्तन्ति दस्सेतुं “तं पनेत न्तिआदिमाह। तेति अट्डकथाचरिया | पाराजिकधम्मोति पाराजिकापत्ति। 
अच्चन्तअकुसलत्ताति लोकवज्जभावतो पाराजिकापत्तिया एकन्तअकुसलत्ता। याय पण्णत्तियाति नामपण्णत्ति सन्धाय वदति। अभिलापेनाति तस्सेव वेवचनं। पञ्जत्तोति वोहारवसेन कथितो। 
अधिकरणे पवत्तत्ता च अधिकरणन्ति मञ्चट्टेसु मञ्चवोहारो विय। यस्मा अमूलकेन चोदेन्तो चुदितके पुग्गले तं अधिकरणं नत्थीति सल्लक्खेति, तस्मा तस्स वचनं अभिधेय्यसुञ्जन्ति आह “सभावतो 
नत्थी”ति। तञ्च खो इधेबाति तञ्च यथावृत्तपरियायेन पण्णत्तिया अधिकरणभावो इधेव इमस्मिंयेव सिक्खापदे । “मातापि पृत्तेन विवदती"तिआदिनयप्पवत्तस्स विवादस्स अधिकरणभावो न सम्भवति 
समथेहि अनधिकरणीयत्ताति आह “इधेकच्चो विबादो”ति। 


अट्ठारसभेदकरवत्थूनीति लक्खणवचनमेतं यथा “यदि मे व्याधिता दहेय्युं, दातब्नमिदमोसध न्ति, तस्मा तेसु अञ्जतरञ्जतरं निस्साय उप्पन्नो विवादो “अट्टारसभेदकर वत्थूनि निस्साय उप्पन्नो”ति 
बुच्चति। अनुवादोति उपवदना चेव चोदना च। तत्थ उपवदना नाम अक्कोसो। पञ्चपि आपत्तिक्खन्धाति मातिकाय आगता पञ्च आपत्तिक्खन्धा । सत्ताति तेयेव पञ्च, विभङ्गे आगता 
थुल्लच्चयदुब्भासितापत्तियो द्वेति सत्त। किच्चयताति कत्तब्बता। करणीयताति तस्सेव वेवचनं । उभयेनपि अपलोकनादिसङ्घकम्मंयेव दस्सेति, तेनाह “अपलोकनकम्मन्तिआदि। 


आपत्ताधिकरणं ठपेत्वा सेसाधिकरणेहि चोदनायेव नत्थीति आह “इमस्मिं पनत्थे...पे०... आपत्ताधिकरणमेव अधिप्पेतन्ति। सपदानुक्कमनिद्देसस्साति पदानं अनुक्कमेन निद्देसो 
पदानुक्कमनिद्देसो, पदभाजनस्सेतं अधिवचनं । तेन सह वत्तमानं सपदानुक्कमनिद्देसं, सिक्खापदं, तस्स पदानुक्कमनिद्देससहितस्स सिक्खापदस्साति अत्थो, पदभाजनसहितस्साति वृत्तं होति। 


अस्साति कत्तुअत्थे सामिवचनं, अनेनाति अत्थो। तेनाह “एतेन चोदकेना”तिआदि । इधागतेसूति इमस्मिं सिक्खापदे आगतेसु। अञ्ञत्र आगतेसूति इतो अञ्जत्र ओमसवादादिसिक्खापदपाळियं 
आगतेसु। दुस्सीलोति निस्सीलो सीलविरहितो। पापधम्मोति दुस्सीलत्ता एव हीनज्झासयताय लामकसभावो। असुचिसङ्कस्सरसमाचारोति अपरिसुद्भकायकम्मादिताय असुचि हुत्वा सङ्काय 
सरितब्बसमाचारो। दुस्सीलो हि किञ्चिदेव असारुप्पं दिस्वा “इदं असुकेन कतं भविस्सती ति परेसं आसङ्कनीयो होति, केनचिदेव वा करणीयेन मन्तयन्ते भिक्खू दिस्वा “कच्चि नु खो इमे मया कतकम्मं 
जानित्वा मन्तेन्ती"ति अत्तनोयेव सङ्काय सरितब्बसमाचारो। पटिच्छन्नकम्मन्तोति लज्जितब्बताय पटिच्छादेतब्बकम्मन्तो। अस्समणोति न समणो। सलाकग्गहणादीसु “अहम्पि समणो"ति 
मिच्छापटिञ्ञाय समणपटिञ्ञो। असेट्टचारिताय अब्रह्मचारी। उपोसथादीसु “अहम्पि ब्रह्मचारीति मिच्छापटिञ्ञाय ब्रह्मचारिपटिञ्ञो। पूतिना कम्मेन सीलविपत्तिया अन्तो अनुपविट्त्ता अन्तोपूति। 
छद्वारेहि रागादिकिलेसानुवस्सनेन तिन्तत्ता अवस्सुतो । सञ्जातरागादिकचवरत्ता सीलवन्तेहि छट्टेतब्बत्ता च कसम्बुजातो। 


इध पाळियन्ति इमस्मिं सिकखापदे पाळियं । जेडुब्बतिकोति कलिदेवीवतनियुत्तो। कलिदेवी किर सिरीदेविया जेट्ठा, तस्मा तस्सा वतधरो “जेइब्बतिको "ति वुच्चति । तं पन वतं समादियित्वा पूरेन्तो 
सकलसरीरे मसिं मकखेत्वा काकपत्तानि मुट्टियं कत्वा कलिदेवि फलके लिखापेत्वा तं काजकोटियं बन्धित्वा थोमेन्तो विचरति । यदग्गेनाति यत्तकेन । तदग्गेनाति तत्तकेन। नो कप्पेतीतिआदि 
वेमतिकभावदीपनत्थमेव वुत्तन्ति महापदुमत्थेरस्स अधिप्पायो। दुतियत्थेरो पन “नो कप्पेति, नस्सरति, पमुट्ठो "ति एतेहि वेमतिकभावावत्थाय अदीपनतो अञ्जो वेमतिकभावो, अञ्ञानि नो कप्पनादीनीति 
चतुन्नम्पि विभागेन अत्थं दस्सेति, तस्मा तस्स वादो युत्ततरोति पच्छा वुत्तो। दस्सने बेमतिको होतीति पुग्गले जातेपि तस्स किरियाय सम्मा अदिट्टभावतो चिरकालातिक्कमतो वा तं किरियं करोन्तो “एस 
मया दिट्ठो वा, न वा”ति दस्सने वेमतिको होति। पुग्गले वेमतिको होतीति तेन कतकम्मे जातेपि तं कम्मं करोन्तस्स सम्मा अदिट्ठभावतो कालन्तरभावतो वा “तस्स कम्मस्स कारको अयं वा, नो"ति 
पुग्गले वेमतिको होति। 


३८९. “तज्जनीयकम्मादिसत्तविधम्पि कम्मं करिस्सामा ति आपत्तिया चोदेन्तस्स अधिप्पायो कम्माधिप्पायो । “आपत्तितो वुट्ठापेस्सामी "ति अधिप्पायो बुद्ठानाधिष्पायो। अनुद्धसेन्तस्साति इमिना 
चावनाधिप्पायं दस्सेति। अक्कोसाधिप्पायेन वदन्तस्स पाचित्तियन्ति अक्कोसाधिप्पायेन सत्तहिपि आपत्तिकखन्धेहि सम्मुखा वदन्तस्स पाचित्तियं। दुक्कटन्ति अक्कोसाधिप्पायेन वदन्तस्स दुक्कटं । 


“एवं संवद्धा हि तस्स भगवतो परिसा यदिदं अञ्ञमञ्जवचनेन अञ्जमञ्चवुट्टापनेना”ति वचनतो कुरुन्दडुकथानयं पतिटपेन्तो “कुरुन्दियं पना”तिआदिमाह। सब्बत्थेवाति सब्बअट्टकथासु । य्य- 
कारे सम्पत्ते रे-कारो अतिक्कन्तो नाम होतीति आह “२-कारे अनतिक्कन्ते”ति। उपोसथस्स जत्तिकम्मभावतो जत्तिया समत्ताय उपोसथो कतो नाम होतीति आह “य्य-कारे सम्पत्ते न लब्भती”ति। 


इदञ्चिदञ्चाति “पाणातिपातं अदिन्नादान"न्तिआदिं। “असुको च असुको च अस्समणो अनुपासको ति अक्कोसाधिप्पायेन परम्मुखा वदन्तस्स दुक्कटं, सम्मुखा वदन्तस्स पन पाचित्तियमेव। यथा 
“असूरियं पस्सति कञ्जा”ति एत्थ “सूरियं न पस्सति कञ्जा ति अयमत्यो लब्भति, एवं “अनोकासं कारापेत्वा'ति एत्थापि  ओकासं अकारापेत्वा"ति अयमत्यो लब्भतीति आह “यं पना”तिआदि। यं 

चोदेति, तस्स उपसम्पन्नोति सङ्ख्यूपगमनं, तस्मिं सुद्भसञ्जिता, येन पाराजिकेन चोदेति, तस्स दिट्ठादिवसेन अमूलकता, चावनाधिप्पायेन सम्मुखा चोदना, तस्स तक्कणविजाननन्ति इमानेत्थ पञ्च 
अङ्गानि। 


पठमदुडुदोससिक्खापदवण्णना निद्टिता। 
९. दुतियदुटदोससिक्खापदवण्णना 


३९१. नवमे दिस्वाति अजिकाय विप्पटिपज्जन्तं छगलकं दिस्वा। मेत्तियं भिक्खुनिन्ति तस्सा भिक्खुनिकालं गहेत्वा भूतपुब्बवोहारेन वोहरन्ति। वेळुवनेयेवाति थेरस्स भिकखाचारवेलं अग्गहेत्वा 
तेहि वुत्तभत्तुहदेसवेलंयेव सन्धाय वुत्तं । कच्चि नोति कच्चि नु। एतमत्थं आरोचेसुन्ति अञ्ञभागियस्स अधिकरणस्स कञ्चिदेसं लेसमत्तं उपादाय पाराजिकेन धम्मेन अनुद्धंसितभावं आरोचेसुं 


अञ्जभागस्साति अज्जकोट्टासस्स, थेरस्स मनुस्सजातिभिक्खुभावतो अञ्जस्स तिरच्छानजातिछगलकभावसङ्घातस्स कोड्टासस्साति वृत्तं होति। इदन्ति सामञ्जतो नपुंसकनिद्देसेन छगलकं 
निद्विसति, इदं छगलकजातन्ति अत्थो, अयं छगलकोति वृत्तं होति। अधिकरणसद्दापेक्खो वा नपुंसकनिद्देसो, इदं छगलकसङ्कातं अधिकरणन्ति वृत्तं होति। अञ्ञभागोति 
यथावृत्ततिरच्छानजातिछगलकभावसङ्घातो अञ्जभागो, अञ्जकोड्टासोति अत्थो। अस्साति छगलकस्स। “अज्ञभागसम्बन्धी अञ्जभागिय'न्ति पठमविग्गहस्स अत्थो, “अञ्जभागवन्तं 
अञ्जभागिय' न्ति दुतियविग्गहस्स। द्वीहिपि विग्गहेहि अञ्जभागियन्ति छगलकोव वृत्तो। तिरच्छानजातिछगलकभावञ्च ठपेत्वा परमत्थतो विसुं छगलके असतिपि “पटिमाय सरीर न्तिआदीसु विय 
अभेदेपि भेदकप्पनाय पवत्तलोकवोहारवसेन “अञ्ञभागस्स इदं, अञ्ञभागो वा अस्स अत्थी”ति वृत्तं। 


इदानि द्वीहिपि विग्गहेहि वुत्तमत्थं वित्थारेत्वा दस्सेन्तो “यो हि सो”तिआदिमाह। सोति सो छगलको । तस्स “होती"ति इमिना सम्बन्धो । ततोति ततो मनुस्सजातितो भिक्खुभावतो च। सो वा 
अञ्ञभागोति यथावृत्ततिरच्छानजातिछगलकभावसङ्घातो अञ्जभागो। अस्साति छगलकस्स। सो छगलको अञ्ञभागियसङ्घातं लभतीति योजेतब्बं। “अधिकरणन्ति आधारो, वत्यु अधिट्ठान न्ति हेट्ठा 
बुत्तमत्थं सरूपतो दस्सेतुं “यस्मा चा”तिआदिमाह। तेसन्ति मेत्तियभूमजकानं। इमन्ति छगलकं । नामकरणसञ्ञायाति नामकरणसङ्घाताय सञ्जाय सो छगलको अधिकरणन्ति वेदितब्बोति योजेतन्बं । 
तञ्हि सन्धायाति “अवस्सं तुम्हेहि लेसो ओड्डितो, कि वदथ, कि पस्सित्था ति अनुयृत्तेहि तेहि भिक्खूहि “छगलकस्स विप्पटिपत्ति दिस्वा दब्बस्स नामं तस्स करिम्हा "ति वुत्तत्ता तस्स नामकरणसञ्जाय 
अधिट्टानभूतं तं छगलकं सन्धाय। ते भिक्खूति ते अनुयुञ्जका भिक्खू । आपत्तिलेसम्पि पुग्गलस्मिंयेव आरोपेत्वा वृत्तत्ता “पुग्गलानंयेव लेसा' ति वृत्तं । पदभाजने पन...पे०... वेदितब्बन्ति इमिना 
नामकरणसञ्जाय आधारभूतस्स छगलकसङ्घातस्स अधिकरणस्स अवचने कारणं वुत्तं। 


३९३. “अञ्ञभागियस्स अधिकरणस्सा”ति एत्थ पाळिआगतअधिकरणसहदपतिरूपकं अञ्ञं अधिकरणसहं पाळिआगततदञ्जसाधारणताय उभयपदत्थं उद्भरित्वा “अधिकरणं नाम चत्तारि 
अधिकरणानी”ति वृत्तं। अत्थुद्धारवसेन हि अत्थं दस्सेन्तेन पाळियं आगतसद्दपतिरूपको अञ्जो सद्दो उभयपदत्थो उद्धरितब्बो, न च अज्जं उद्धरित्वा अञ्जस्स अत्थो वत्तब्बो, तस्मा 
पाळिआगतअधिकरणसहपतिरूपको अञ्जोयेव उभयपदत्थसाधारणो अधिकरणसच्दो उद्धटोति दडुब्बं । तेनेवाह “अधिकरणन्ति वचनसामञ्जतो अत्थुद्धारवसेन पवत्तानि चत्तारि 
अधिकरणानी”ति। या च सा अवसाने...पे०... चोदना वुत्ताति भिवखु सङ्घादिसेसं अज्झापज्जन्तो दिट्ठो होति, सङ्घादिसेसे सङ्घादिसेसदिट्टी होति, तञ्चे पाराजिकेन चोदेतीतिआदिचोदनं सन्धाय वदति। 


मेथुनवीतिक्कमापत्तियो वत्थुतो सभागा, इतरासं पन अदिन्नादानादिआपत्तीनं समानेपि पाराजिकापत्तिभावे वत्थुतो विसभागाति आह ““सभागविसभागवत्थुतो”ति। सभावसरिक्खासरिक्खतोति 
सभावेन सदिसासदिसभावतो। पठमपाराजिकञ्हि पठमपाराजिकापत्तिया मेथुनरागेन सभावतो सदिसं, दोससम्पयुत्तमनुस्सविग्गहेन असदिसं। ननु च “आपत्ताधिकरणं आपत्ताधिकरणस्स सिया तब्भागियं, 
सिया अञ्ञभागिय' न्ति वृत्तत्ता उद्देसानुक्कमेन तब्भागियतं अनिद्दिसित्वा अञ्जभागियता पठमं कस्मा निहिट्ठाति आह “आदितो पट्ठाया”तिआदि। वुत्तनयेनेवाति “सभागविसभागवत्थुतोतिआदिना 
वुत्तनयेन। 


““सङ्घकम्मानि निस्साय उप्पन्न' न्ति वुत्तत्ता सङ्घकम्मतो किच्चाधिकरणं विसुं विय दिस्सतीति आह “किं पना”तिआदि। “किच्चमेव किच्चाधिकरण' न्ति वुत्तत्ता “सङ्ककम्मानमेवेतं 
अधिवचन न्ति वृत्तं । यदि एवं “सङ्घकम्मानि निस्साय उप्पन्न" न्ति कस्मा वुत्तन्ति आह “एबं सन्तेपी”तिआदि। तस्स तस्स सङ्घकम्मस्स भगवता वुत्तं इतिकत्तब्बतालक्खणंयेव ततो सङ्ककम्मस्स 
निप्फज्जनतो फलूपचारेन सङ्घकम्मन्ति वत्तब्बतं अरहतीति आह “यं कम्मलक्खणं मनसि करोति, तं निस्साय उप्पज्जनतो”ति। परिवासादिसङ्घकम्मं निस्साय मानत्तादीनं उप्पज्जनतो 
उकखेपनीयकम्मसीमासम्मुतिकम्मादीनि इस्साय ओसारणसीमासमूहननादिकम्मानं उप्पज्जनतो च “पुरिमं पुरिमं सङ्ककम्म'न्तिआदि वुत्तं। 


३९५-४००. सवत्थुकं कत्वाति पुग्गलाधिट्ठानं कत्वा। दीघादिनोति दीघरस्सकाळओदातादिनो । दिट्ठादिनोति दिइसुतादिनो। लोहपत्तसदिसोति अयोपत्तसदिसो। अङ्गानि पठमदुट्टदोसे 
बुत्तसदिसानि, इध पन कञ्चिदेसं लेसमत्तं उपादियना अधिका। 


दुतियदुडुदोससिक्खापदवण्णना निट्टिता। 
१०. पठमसङ्घभेदसिक्खापदबण्णना 


४१०. दसमे ये दुब्बला होन्ति अप्पथामा, न सक्कोन्ति अरञ्जकादीनि सेवन्ता दुक्खस्सन्तं कातुं, ते सन्धायाह “बहूनं कुलपृत्तानं मग्गन्तरायाय संवत्तन्ती “ति । अधिवासनखन्तिसम्पन्नोति 
“खमो होति सीतस्सा"तिआदिना वृत्तसीतुण्हादिसहनलक्खणाय खन्तिया समन्नागतो । ब्यञ्जनपदमेव परमं अस्साति पदपरमो । यस्स हि पुग्गलस्स बहुम्पि सुणतो बहुम्पि भणतो बहुम्पि धारयतो बहुम्पि 
वाचयतो न ताय जातिया धम्माभिसमयो होति, अयं “पदपरमो”ति वुच्चति । अभिसम्भुणित्वाति निप्फादेत्वा। नाभिसम्भुणातीति न सम्पादेति, अरञ्जवासं सम्पादेतुं न सक्कोतीति वुत्तं होति। धम्मतो 
अपेतं उद्धम्मं । असब्बञ्ञ्‌ अस्साति तेसं अनुरूपस्स अजाननतो असब्बञ्जू भवेय्य। “न, भिक्खवे, असेनासनिकेन वस्सं उपगन्तब्ब"'न्ति (महाव० २०४) वचनतो “चत्तारो पन...पे०... 
पटिक्खित्तमेबा'”ति वुत्तं। इदमेव वचनं सन्धाय पाळियम्पि “अट्ठ मासे खो मया देवदत्त रुक्खमूलसेनासनं अनुञ्ञात न्ति वुत्तं 


तीहि कोटीहीति तीहि आकारेहि, तीहि कारणेहीति अत्थो। तदुभयविमुत्तपरिसङ्कितन्ति दिं सुतन्ति इदं उभयं अनिस्साय “किं नु खो इदं भिवखुं उद्दिस्स वधित्वा सम्पादित" न्ति केवलमेव 
परिसङ्कितं । मच्छबन्धनं जालं, वागुरा मिगबन्धनी। कप्पतीति यदि तेसं वचनेन आसङ्का उपच्छिन्ना होति, वटति । पवत्तमंसन्ति विक्कायिकमंसं । मङ्गलादीनन्ति आदि-सद्देन आहुनपाहुनादिके 
सङ्गण्हाति। भिक्खूनंयेव अत्थायाति एत्थ अट्ठानप्पयुत्तो एव-सद्दो, भिक्खूनं अत्थाय अकतमेवाति सम्बन्धितब्बं । तस्मा “भिक्खूनञ्च दस्साम, मङ्गलादीनञ्च अत्थाय भविस्सती”ति मिस्सेत्वा कतम्पि न 
बट्टतीति वेदितब्बं । केचि पन “भिक्खूनंयेवाति अवधारणेन भिक्खूनञ्च अञ्जेसञ्च अत्थाय कतं वट्टती”ति वदन्ति, तं न सुन्दरं । यत्थ च निब्बेमतिको होतीति भिवखूनं अत्थाय कतेपि सब्बेन सब्बं 
परिसङ्किताभावमाह | तमेवत्थं आविकातुं “सचे पना 'तिआदि वृत्तं। इतरेसं बट्टतीति अजानन्तानं वट्टति, जानतो एवेत्थ आपत्ति होतीति । तेयेवाति ये उद्दिस्स कतं, तेयेव। उद्दिसकतमंसपरिभोगतो 
अकप्पियमंसपरिभोगस्स विसेसं दस्सेतुं “अकप्पियमंसं पना”तिआदि वृत्तं। पुरिमस्मिं सचित्तका आपत्ति, इतरस्मिं अचित्तका। तेनाह “अकप्पियमंसं अजानित्वा भुञ्जन्तस्सपि आपत्तियेवा”ति। 
“परिभोगकाले पुच्छित्वा परिभुज्जिस्सामीति वा गहेत्वा पुच्छित्वा परिभुञ्जितब्ब न्ति वचनतो अकप्पियमंसं अजानित्वा गण्हन्तस्स पटिग्गहणेन अनापत्ति सिया। अजानित्वापि भुञ्जन्तस्सेव हि आपत्ति 
वुत्ता। वत्तन्ति वदन्तीति इमिना आपत्ति नत्थीति दस्सेति। 


सल्लेखा वुत्ति एतेसन्ति सल्लेखवृत्तिनो। बाहुलिकोति एकस्स ल-कारस्स लोपं कत्वा वुत्तं। कप्पन्ति आयुकप्पं। सङ्घभेदको हि एकं कप्पं असीतिभागे कत्वा ततो एकभागमत्तं कालं निरये 
तिड्टेय्याति आयुकप्पं सन्धाय “कप्पं निरयम्हि पच्चती ति वृत्तं। कप्पट्टकथायं (विभ० अट्टु० ८०९) पन “सण्डहन्ते हि कप्पे कप्पवेमज्झे वा सङ्घभेदं कत्वा कप्पविनासेयेव मुच्चति। सचेपि हि स्वे कप्पो 
विनस्सिस्सतीति अज्ज सङ्घभेदं करोति, स्वेव मुच्चति, एकदिवसमेव निरये पच्चती'”ति वृत्तं। तत्थापि कप्पबिनासेयेवाति आयुकप्पविनासेयेवाति अत्थे सति नत्थि विरोधो। सण्ठहन्तेति इदम्पि “स्वे 

विनस्सिस्सती ति विय अभूतपरिकप्पनवसेन वुत्तं । “एकदिवसमेव निरये पच्चती"ति एत्थापि ततो परं कप्पाभावे आयुकप्पस्सपि अभावतोति अविरोधतो अत्थयोजना दटुब्बा । ब्रह्मं पुञ्जन्ति सेट 
पुञ्ञं। कप्पं सग्गम्हि मोदतीति एत्थापि आयुकण्पमेव। 


४११. लद्धिनानासंवासकेनाति भावप्पधानोयं निद्देसो, लद्धिनानासंवासकभावेनाति अत्थो। कम्मनानासंवासकेनाति एत्यापि एसेव नयो। अञ्जथा नानासंवासकेन सहितस्स समानसंवासकस्सपि 
सङ्घस्स असमानसंवासकत्तं आपज्जेय्य। तत्थ लद्धिनानासंबासको नाम उविखित्तानुवत्तको। सो हि अत्तनो लद्भिया नानासंवासको जातोति “लद्धिनानासंवासको ति वुच्चति । कम्मनानासंबासको नाम 
उकखेपनीयकम्मकतो। सो हि उक्खेपनीयकम्मवसेन नानासंवासको होतीति “कम्मनानासंवासको ति वुच्चति। बिरहितोति विमृत्तो। कायसामग्गीदानं तेसु तेसु सङ्घकम्मेसु हत्थपासूपगमनवसेन 
वेदितब्बं। 


“भेदाय परक्कमेय्या"ति विसुं वुत्तत्ता भेदनसंवत्तनिकस्स अधिकरणस्स समादाय पग्गण्हतो पुब्बेपि पक्खपरियेसनादिवसेन सङ्घ भेदाय परक्कमन्तस्स समनुभासनकम्मं कातब्बन्ति वेदितब्बं। इमानि 
वत्थूनीति अट्टारस भेदकरवत्थूनि। कम्मेनाति अपलोकनादीसु चतूसु कम्मेसु अञ्चतरेन कम्मेन । उद्देसेनाति पञ्चसु पातिमोक्खुद्देसेसु अञ्ञतरेन उद्देसेन। बोहारेनाति ताहि ताहि उपपत्तीहि “अधम्मं 
धम्मो'तिआदिअट्ठारसभेदकरवत्थुदीपकेन वोहारेन। अनुस्सावनायाति “ननु तुम्हे जानाथ मरहं उच्चाकुला पब्बजितभावं बहुस्सुतभावञ्च, मादिसो नाम उद्धम्मं उब्बिनयं सत्थुसासनं गाहेय्याति चित्तम्पि 
उप्पादेतु तुम्हाकं युत्तं, कि मय्हं अवीचि नीलुप्पलवनं विय सीतलो, किमहं अपायतो न भायामी 'तिआदिना नयेन कण्णमूले वचीभेदं कत्वा अनुस्सावनेन | सलाकग्गाहेनाति एवं अनुस्सावेत्वा तेसं चित्तं 
उपत्थम्भेत्वा अनिवत्तिधम्मे कत्वा “गण्हथ इमं सलाक "न्ति सलाकग्गाहेन। पञ्चहि कारणेहि सङ्घभेदो होतीति एत्थ कम्ममेव उद्देसो वा सङ्घभेदे पधानकारणन्ति वेदितब्बं। 
बोहारानुस्सावनसलाकग्गाहा पन पुब्बभागा। अट्ठारसवत्थुदीपनवसएन हि वोहरन्तेन तत्थ रुचिजननत्थं अनुस्सावेत्वा सलाकाय गहितायपि अभिन्नोव होति सङ्घो। यदा पन एवं चत्तारो वा अतिरेका वा 
सलाकं गहेत्वा आवेणिककम्मं वा उद्देसं वा करोन्ति, तदा सङ्घो भिन्नो नाम होति। अब्भुस्सितन्ति अब्भुग्गतं। अच्छेव्याति विहरेय्य, पवत्तेय्याति अत्थो। 


“लज्जी रक्खिस्सती "ति वचनतो आपत्तिभयेन आरोचनं लज्जीनंयेव भारोति आह “लज्जीहि भिक्खूही "ति। अलज्जिस्सपि अनारोचेन्तस्स आपत्तियेव “ये पस्सन्ति, ये सुणन्ती”ति वचनतो। 
समागच्छतूति एकी भवतु। एकीभावो च समानलद्धिवसेन होतीति आह “एकलद्धिको होतू ति । सम्पत्तियाति सीलादिसम्पत्तिया। पटिनिस्सज्जन्तस्स अनापत्तिभावतो “सोत्थिभावो तस्स 
भिक्खुनो ति वत्तं । अप्पटिनिस्सज्जतो दुक्कटन्ति विसुं विसुं वदन्तानं गणनाय दुक्कटं । पहोन्तेनाति गन्तुं समत्थेन अगिलानेन । सङ्घभेदस्स गरुकभावतो अवस्सं कत्तब्बतादस्सनत्थं “दूरेपि 
भारोयेबा”ति वुत्तं, आपत्ति पन अद्भयोजनब्भन्तरे गन्तुं समत्थस्स अगिलानस्सेव वेदितब्बा। 


४१६. असमनुभासन्तस्साति कम्मकारके कत्तुनिहेसोति आह “असमनुभासियमानस्सा”ति। ततियकम्मवाचाय पटिनिस्सज्जन्तो जत्तिया दुक्कटं द्रीहि कम्मवाचाहि थुल्लच्चये च 
आपज्जतियेवाति आह “पटिनिस्सज्जन्तस्स सङ्घादिसेसेन अनापत्ती”ति। अस्साति देवदत्तस्स। कतेन भवितब्बन्ति समनुभासनकम्मेन कतेन भवितब्बं । अत्तनो रुचिमत्तेन 
बदेय्यातिआदिकम्मिकत्ता अप्पटिनिस्सज्जन्तस्सपि अनापत्तीति अधिप्पायेन बदेय्य। अपञ्चत्ते सिक्खापदे समनुभासनकम्मस्सेव अभावतो “न हि पञ्त्तं सिक्खापदं वीतिक्कमन्तस्सा” ति वृत्तं। 
सिक्खापदं पञ्जपेन्तेनेव हि समनुभासनकम्मं अनुञ्ञातं। उद्दिस्स अनुञ्जाततोति “अनुजानामि, भिक्खवे, रोमन्थकस्स रोमन्थन ˆ न्तिआदिं (चूळव° २७३) उद्दिस्स अनुञ्ञातं सन्धाय वदन्ति। 
अनापत्तियन्ति अनापत्तिवारे। आपत्ति रोपेतब्बोति अनिस्सज्जनपच्चया आपन्नपाचित्तियापत्ति उकखेपनीयकम्मकरणत्थं आरोपेतब्बोति अत्थो। 


आपत्तियेब न जाताति सङ्घादिसेसापत्ति न जातायेवाति अत्थो। सा पनेसाति सा पन एसा अनापत्ति। तिबङ्गिकन्ति कायवाचाचित्तवसेन तिवङ्गिकं, कायवाचाचित्ततो समुट्टातीति वुत्तं होति। 
““नप्पटिनिस्सज्जामी ति सञ्जाय अभावेन मुच्चनतो सञ्जाविमोक्खं। सचित्तकन्ति `नप्पटिनिस्सज्जामी"ति जाननचित्तेन सचित्तकं । भेदाय परक्कमनं, धम्मकम्मेन समनुभासनं, कम्मवाचापरियोसानं, 
अप्पटिनिस्सज्जनन्ति इमानेत्थ चत्तारि अङ्गानि। 


पठमसङ्घभेदसिक्खापदवण्णना निड्टिता। 
१९. दुतियसङ्कभेदसिक्खापदवण्णना 


४१७-४१८. एकादसमे यं वचनं समग्गेपि वग्गे अवयवभूते करोति भिन्दति, तं कलहकारकवचनं इध वग्गन्ति वुच्चतीति आह “बग्गं असामग्गिपक्खियवचनं वदन्ती”ति। असामग्गिपक्खे भवा 
असामग्गिपविखया, कलहका । तेसं वचनं असामग्गिपक्खियवचनं, असामग्गिपक्खे वा भवं वचनं असामग्गिपक्खियबचनं । यस्मा उब्बाहिकादिकम्मं बहूनम्पि कातुं वट्टति, तस्मा “न हि सङ्घो 
सङ्घस्स कम्मं करोतीति इदं निग्गहवसेन कत्तब्बकम्मं सन्धाय वुत्तन्ति वेदितब्बं । अङ्गानि पनेत्थ भेदाय परक्कमनं पहाय अनुवत्तनं पक्खिपित्वा हेट्ठा वुत्तसदिसानेव। 


दुतियसङ्घभेदसिक्खापदवण्णना निद्टिता। 
९२. दुब्बचसिक्खापदवण्णना 


४२४. द्वादसमे वम्भनवचनन्ति गरहवचनं । अपसादेतुकामोति खिपितुकामो, तज्जेतुकामो वा, घट्टेतुकामोति वृत्तं होति। सटसद्दो पतितसद्देन समानत्थो। विसेसनस्स च परनिपातं कत्वा 
तिणकट्ठपण्णसटन्ति वुत्तन्ति आह “तत्थ तत्थ पतितं तिणकट्ठुपण्ण' न्ति। केनापीति वातसदिसेन नदीसदिसेन च केनापि। 


४२५-४२६. वत्तं असक्कुणेस्योति किस्मिञ्चि वुच्चमाने असहनतो ओवदितुं असक्कुणेय्यो। दुकखं वचो एतस्मिं विप्पटिकूलग्गाहे विपच्चनीकवादे अनादरे पुग्गलेति दुब्बचो। तेनाह “दुक्खेन 
किच्छेन वदितब्बो”तिआदि। दुब्बचभावकरणीयेहीति दुब्वचभावकारकेहि। कत्तुअत्थे अनीयसह्दो दटुब्बो। तेनेवाह “ये धम्मा दुब्बचं पुग्गलं करोन्ती”तिआदि। पापिका इच्छा एतस्साति पापिच्छो, 
तस्स भावो पापिच्छता, असन्तगुणसम्भावनता पटिग्गहणे च अमत्तञ्ञुता पापिच्छताति वेदितब्बा। अत्तुक्कंसका च ते परवम्भका चाति अत्तुक्कंसकपरवम्भका ये अत्तानं उक्कंसन्ति उक्खिपन्ति उच्चे 
ठाने ठपेन्ति, परञ्च वम्भेन्ति गरहन्ति नीचे ठाने ठपेन्ति, तेसमेतं अधिवचनं। तेसं भावो अत्तुक्कंसकपरवम्भकता। कुज्झनसीलो कोधनो, तस्स भावो कोधनता। कुज्झनलक्खणस्स कोधस्सेतं 
अधिवचनं । 


पुब्बकाले कोधो, अपरकाले उपनाहोति आह “कोधहेतु उपनाहिता”ति। तत्थ उपनहनसीलो, उपनाहो वा एतस्स अत्थीति उपनाही, तस्स भावो उपनाहिता। पुनप्पुनं चित्तपरियोनद्धलक्खणस्स 
कोधस्सेवेतं अधिवचनं। सकिञ्हि उप्पन्नो कोधो कोधोयेव, ततुत्तरि उपनाहो। अभिसङ्घोति दुम्मोचनीयो बलवउपनाहो। सो अस्स अत्थीति अभिसङ्गो, तस्स भावो अभिसङ्गिता। दुम्मोचनीयस्स 
बलवउपनाहस्सेतं अधिवचनं । चोदकं पटिप्फरणताति चोदकस्स पटिविरुद्धेन पच्चनीकेन हुत्वा अवट्ठानं । चोदकं अपसादनताति “कि नु खो तुरहं बालस्स अब्यत्तस्स भणितेन, त्वम्पि नाम भणितब्बं 
मञ्जिस्ससी”ति एवं चोदकस्स घट्टना । चोदकस्स पच्चारोपनताति “त्वम्पि खोसि इत्थन्नामं आपत्ति आपन्नो, तं ताव पटिकरोही 'ति एवं चोदकस्स उपरि पटिआरोपनता। 


अञ्जेन अज्ञं पटिचरणताति अञ्जेन कारणेन, वचनेन वा अञ्जस्स कारणस्स, वचनस्स वा पटिच्छादनवसेन चरणता। पटिच्छादनत्थो एव वा चरसद्दो अनेकत्थत्ता धातूनन्ति पटिच्छादनताति 
अत्थो। ताय समन्नागतो हि पुग्गलो यं चोदकेन दोसविभावनकारणं, वचनं वा वुत्तं, तं ततो अञ्जेनेव चोदनाय अमूलिकभावदीपनेन कारणेन, तदत्थबोधकेन वचनेन वा पटिच्छादेति। “आपत्ति 
आपन्नोसीति वृत्ते “को आपन्नो, कि आपन्नो, किस्मिं आपन्नो, क॑ भणथ, कि भणथा"ति वा वत्वा “एवरूपं किञ्चि तया दिइ" न्ति वुत्ते “न सुणामी”ति सोतं वा उपनामेत्वा विकखेपं करोन्तोपि 
अञ्जेनञ्जं पटिच्छादेति। “इत्थन्नामं आपत्ति आपन्नोसी "ति पुट्ठे “पाटलिपृत्तं गतोम्ही "ति वत्वा पुन “न तव पाटलिपृत्तगमनं पृच्छाम, आपत्ति पुच्छामा"'ति वुत्ते ततो “राजगहं गतोम्ही "ति वत्वा “राजगहं 
वा याहि ब्राह्मणगहं वा, आपत्ति आपन्नोसी "ति वृत्ते “तत्थ मे सूकरमंसं लद्ध'न्तिआदीनि वत्वा बहिद्धा कथाविक्खिपनम्पि अत्थतो अञ्जेनञ्ञं पटिचरणमेवाति विसुं न गहितं। 

अपदानेनाति अत्तनो चरियाय। अपदीयन्ति हि दोसा एतेन दकखीयन्ति, लुयन्ति छिज्जन्तीति वा अपदानं, सत्तानं सम्मा मिच्छा वा वत्तप्पयोगो। न सम्पायनताति “आवुसो, त्वं कुहिं वससि, क॑ 
निस्साय वससी"ति वा “यं त्वं वदेसि “मया एस आपत्ति आपज्जन्तो दिट्ठो ति, त्वं तस्मिं समये किं करोसि, अयं किं करोति, कत्थ च त्वं अहोसि, कत्य अयन्ति वा आदिना नयेन चरियं पुट्ठेन सम्पादेत्वा 
अकथनं। 


मक्खिपळासिताति एत्य परगुणमक्खनलवखणो मक्खो, सो एतस्स अत्थीति मक्खी । तादिसो पुग्गलो अगारियो अनगारियो वा समानो परेसं सुकतकरणं विनासेति। अगारियोपि हि केनचि 
अनुकम्पकेन दलिद्दो समानो उच्चट्टाने ठपितो, अपरेन समयेन “कि तया मय्हं कत”न्ति तस्स सुकतकरणं विनासेति। अनगारियोपि सामणेरकालतो पभुति आचरियेन वा उपज्झायेन वा चतूहि पच्चयेहि 
उद्देसपरिपुच्छादीहि च अनुग्गहेत्वा धम्मकथानयपकरणकोसल्लादीनि सिक्खापितो, अपरेन समयेन राजराजमहामत्तादीहि सक्कतो गरुकतो आचरियुपज्झायेसु अचित्तीकतो चरमानो “अयं अम्हेहि 
दहरकाले एव अनुग्गहितो संवद्धितो च, अथ च पनिदानि निस्सिनेहो जातो "ति वुच्चमानो “कि मय्हं तुम्हेहि कतः न्ति तेसं सुकतकरणं विनासेति। 


“नबहुस्सुतेपि पुग्गले अज्झोत्थरित्वा ईदिसस्स चेव बहुस्सुतस्स अनियता गति, तव वा मम वा को विसेसो"तिआदिना नयेन उप्पज्जमानो युगग्गाहलक्खणो पळासो। सो परगुणेहि अत्तनो गुणानं 
समकरणरसो। तथा हेस परेसं गुणे डंसित्वा विय अत्तनो गुणेहि समे करोतीति पळासोति वुच्चति, सो एतस्स अत्थीति पळासी। मक्खी च पळासी च मक्खिपळासिनो, तेसं भावो मक्खिपळासिता। 
अत्थतो पन मक्खो चेव पळासो च। 


इस्सति परसम्पत्ति न सहतीति इस्सुकी । मच्छरायति अत्तनो सम्पत्ति निगूहति, परेसं साधारणभावं न सहति, मच्छेरं वा एतस्स अत्थीति मच्छरी। सठयति न सम्मा भासतीति सठो, अत्तनो 
अविज्जमानगुणप्पकासनलक्खणेन साठेय्येन समन्नागतो केराटिकपुग्गलो। केराटिको च आनन्दमच्छो विय होति। आनन्दमच्छो नाम किर मच्छानं नड्डु्डं दस्सेति, सप्पानं सीसं “तुम्हेहि सदिसो अह" न्ति 
जानापेतुं, एवमेव केराटिको पुग्गलो यं यं सुत्तन्तिकं वा आभिधम्मिकं वा उपसङ्कमति, तं तं एवं वदति “अहं तुम्हाकं अन्तेवासी, तुम्हे मय्हं अनुकम्पका, नाहं तुम्हे मुञ्चामी "ति “एवमेते “सगारवो अयं 
अम्हेसु सप्पतिस्सो'ति मञ्जिस्सन्तीति। साठेय्येन हि समन्नागतस्स पुग्गलस्स असन्तगुणसम्भावनेन चित्तानुरूपकिरियाविहरतो “एवंचित्तो एबंकिरियों'ति दुविञ्जेय्यत्ता कुच्छिं वा पिट्टिं वा जानितुं न 
सक्का। यतो सो - 


“वामेन सूकरो होति, दक्खिणेन अजामिगो। 
सरेन नेलको होति, विसाणेन जरग्गवो"ति॥ (दी० नि० अट्ठ० २.२९६; विभ० अट्ट० ८९४; महानि० अड्ट° १६६) - 


एवं वृत्तवक्खसूकरसदिसो होति। कतपापपटिच्छादनलक्खणा माया, सा अस्स अत्थीति मायाबी। 


थम्भसमङ्गिताय थद्धो। वातभरितभस्तासदिसथद्भभावपग्गहितसिरअनिवातवुत्तिकारकरोति थम्भो । येन समन्नागतो पुग्गलो गिलितनङ्गलसदिसो विय अजगरो, वातभरितभस्ता विय च थद्धो हुत्वा 
गरुड्ठानिये दिस्वा ओनमितुम्पि न इच्छति, परियन्तेनेव चरति। अब्मुन्नतिलक्खणो अतिमानो, सो एतस्स अत्थीति अतिमानी। 


सं अत्तनो दिङ्कि परामसति सभावं अतिक्कमित्वा परतो आमसतीति सन्दिड्टिपरामासी । आधानं गण्हातीति आधानग्गाही। “आधान न्ति दळहं वुच्चति, दळहग्गाहीति अत्थो । युत्तं कारणं दिस्वाव 
लद्धि पटिनिस्सज्जतीति पटिनिस्सग्गी, दुक्खेन किच्छेन कसिरेन बहुम्पि कारणं दस्सेत्वा न सक्का पटिनिस्सग्गिं कातुन्ति दुष्पटिनिस्सग्गी, यो अत्तनो दिट्ठिं “इदमेव सच्च''न्ति दळहं गण्हित्वा अपि 
बुद्धादीहि कारणं दस्सेत्वा वुच्चमानो न पटिनिस्सज्जति, तस्सेतं अधिवचनं । तादिसो हि पुग्गलो यं यदेव धम्मं वा अधम्मं वा सुणाति, तं सब्बं “एवं अम्हाकं आचरियेहि कथितं, एवं अम्हेहि सुत''न्ति 
कुम्मोव अङ्गानि सके कपाले अन्तोयेव समोदहति। यथा हि कच्छपो अत्तनो पादादिके अङ्गे केनचि घट्टिते सब्बानि अङ्गानि अत्तनो कपालेयेव समोदहति, न बहि नीहरति, एवमयम्पि “न सुन्दरो तव गाहो, 
छट्टेहि नन्ति वुत्तो तं न विस्सज्जेति, अन्तोयेव अत्तनो हदये एव ठपेत्वा विचरति। यथा कुम्भीला गहितं न पटिनिस्सज्जन्ति, एवं कुम्भीलग्गाहं गण्हाति, न विस्सज्जेति। मबिखिपळासितादियुगळत्तयेन 
दस्सिते मकखपळासादयो छ धम्मे विसुं विसुं गहेत्वा “एकूनवीसति धम्माति वुत्तं। अनुमानसुत्तट्कथायं (म° नि० अट्ठ० १.१८१) पन मक्खपळासादयोपि युगळवसेन एकं कत्वा “सोळस धम्मा”ति 
वुत्तं। 

पकारेहि आवहनं पदक्खिणं, ततो पदक्खिणतो गहणसीलो पदबिखिणग्गाही, न पदक्खिणग्गाही अप्पदक्खिणग्गाही। यो वुच्चमानो “तुम्हे मं कस्मा वदथ, अहं अत्तनो कप्पियाकप्पियं 
सावज्जानवज्जं अत्थानत्थं जानामीति वदति, अयं अनुसासनिं पदक्खिणतो न गण्हाति, वामतोव गण्हाति, तस्मा “अप्पदक्खिणग्गाही ति वुच्चति, तेनाह “यथानुसिट्ठ न्तिआदि। 


उद्देसेति पातिमोकखुद्देसे। अथ सब्बानेव सिकखापदानि कथं पातिमोकखुद्देसपरियापन्नानीति आह “यस्स सिया आपत्ति, सो आविकरेय्याति एवं सङ्गहितत्ता”ति। “यस्स सिया आपत्ती”ति हि 
इमिना सब्बापि आपत्तियो निदानुददेसे सङ्गहितायेव होन्ति । पञ्चहि सहधम्मिकेहि सिक्खितब्बत्ताति लब्ममानवसेन वुत्तं। सहधम्मिकेन सहकारणेनातिपि अत्थो दट्ठब्बो। “वचनाया “ति निस्सक्के 
सम्पदानवचनन्ति आह “ततो मम वचनतो”ति। अङ्गानि चेत्थ पठमसङ्घभेदसदिसानि। अयं पन विसेसो -- यथा तत्थ भेदाय परक्कमनं, एवं इध अवचनीयकरणता दडुब्बा। 


दुब्बचसिक्खापदवण्णना निद्टिता। 
१३. कुलदूसकसिक्खापदवण्णना 


४३९. तेरसमे कीटागिरीति तस्स निगमस्स नामं। तञ्हि सन्धाय परतो “न अस्सजिपुनब्बसुकेहि भिक्खूहि कीटागिरिस्मिं वत्थब्ब' न्ति वुत्तं। तेन पन योगतो सो जनपदोपि “कीटागिरि''इच्चेव 
सङ्ख्यं गतोति आह “एवंनामके जनपदे”ति। आवासे नियुत्ता आवासिका, निबद्भवासिनो। ते अकतं सेनासनं करोन्ति, जिण्णं पटिसङ्करोन्ति, कते इस्सरा होन्ति। तेनाह “सो येसं आवत्तो...पे०... ते 
आवासिका”ति। निवासो निवासमत्तं एतेसं अत्थीति नेवासिकाति आह “ये पन केवल 'न्तिआदि। तेति अस्सजिपुनब्बसुका। छ जनाति पण्डुको लोहितको मेत्तियो भूमजको अस्सजि पुनब्बसुकोति 
इमे छ जना। सम्माति आलपनवचनमेतं। आयमुखभूताति आयस्स मुखभूता। धुरट्ठानेति सावत्थिया अविदूरे ठाने। वस्साने हेमन्ते चाति द्वीसु उतूसु वस्सनतो “द्वीहि मेघेही ति वुत्तं। 
दियडटभिक्खुसहस्सतो गणाचरियानं छन्नं जनानं अधिकत्ता “समधिक न्ति वृत्तं, साधिकन्ति अत्थो। म-कारो पदसन्धिवसेन आगतो। अकतवत्थुन्ति अकतपुब्बं अभिनववत्थुं 


कणिकारादयो पुष्फरुक्खा, जातिसुमनादयो पुप्फगच्छा। कोट्टनन्ति सयं छिन्दनं। कोट्टापनन्ति “इमं छिन्द भिन्दा“ति अञ्जेहि छेदापनं। आळिया बन्धनन्ति यथा गच्छमूले उदकं सन्तिट्ठति, तथा 
समन्ततो बन्धनं । उदकस्साति अकप्पियउदकस्स। कप्पियउदकसिञ्चनन्ति इमिनाव सिञ्चापनम्पि सङ्गहितन्ति दडुब्बं । ननु “उदकस्स सेचनं सेचापन”न्ति इमिनाव सामञ्जतो 
कप्पियाकणियउदकसिञ्चनादिं सक्का सङ्गहेतुं, तस्मा कप्पियउदकसिञ्चनादि कस्मा विसुं वृत्तन्ति? “ आरामादिअत्थं रोपिते अकप्पियवोहारेसुपि कप्पियउदकसिञ्चनादि वट्टती'ति वक्खमानत्ता इधापि 
विभागं कत्वा कप्पियउदकसिञ्चनादि विसुं दस्सितं। हत्थमुखपादधोवनन्हानोदकसिञ्चनन्ति इमिनापि पकारन्तरेन कप्पियउदकसिञ्चनमेव दस्सेति।  अकण्पियवोहारो'ति कोइनखणनादिवसेन सयं 
करणस्सपि कथं सङ्गहोति? अकप्पियन्ति वोहरीयतीति अकप्पियवोहारोति अकप्पियभूतं करणकारापनादि सब्बमेव सङ्गहितं, न पन अकप्पियवचनमत्तन्ति दड्डब्बं । कप्पियवोहारेपि एसेव नयो। 
सुक्खमातिकाय उजुकरणन्ति इमिना पुराणपण्णादिहरणम्मि सङ्गहितन्ति दडब्बं। कुदालादीनि भूमियं ठपेत्वा ठानतो हत्थेन गहेत्वा ठानमेव पाकटतरन्ति “ओभासो ति वुत्तं । 


महापच्चरिबादम्हि पतिट्ठपेतुकामो पच्छा वदति। बनत्थायाति इदं केचि “वतत्थाया'ति पठन्ति, तेसं वतिअत्थायाति अत्थो। अकप्पियवोहारेपि एकच्चं वट्टतीति दस्सेतुं “न केबलञ्च 
सेस' न्तिआदिमाह। यं किञ्चि मातिकन्ति सुकखमातिकं वा असुवखमातिकं वा। “कप्पियउदकं सिञ्चितु न्ति इमिना “कप्पियउदकं सिञ्चथाति वत्तुम्पि वट्टती”ति दस्सेति। सयं रोपेतुम्पि बट्टतीति 
इमिना “रोपेहीति वत्तुं वट्टती "तिपि सिद्धं । अञ्ञत्थाय वा करोन्तस्साति वत्थुपूजादिअत्थं करोन्तस्स। कस्मा न अनापत्तीति वत्थुपूजनत्थाय गन्थनादीसु कस्मा न अनापत्ति। अनापत्तियेवाति पटिवचनं 
दत्वा इदानि तमेव अनापत्तिभावं दस्सेतुं “यथाही'”तिआदि वृत्तं । तत्थाति आरामादिअत्थाय रुक्खरोपने। तथा वत्थुपूजनत्थायपि अनापत्तियेवाति रतनत्तयपूजनत्यायपि कप्पियवोहारेन परियायादीहि च 

गन्थापने अनापत्तियेवाति अत्थो। 


“तथा वत्थुपूजनत्थाया ति हि सामञ्ञतो वुत्तेपि “यथा हि तत्थ कप्पियवोहारेन परियायादीहि चा" ति वुत्तत्ता कप्पियवोहारादीहि गन्थापने एव अनापत्ति विञ्जायति, न सयं गन्थने, तेनेव परो सयं 
गन्थनम्पि कस्मा न बट्टतीति चोदेन्तो “ननु चा तिआदिमाह | यथा आरामादिअत्थं कप्पियपथवियं सयं रोपेतुम्पि वट्टति, तथा वत्थुपूजनत्थाय सयं गन्थनेपि कस्मा न बट्टतीति चोदकस्स अधिप्पायो। 
बुत्तन्तिआदि आचरियस्स परिहारो। अथ “न पन महाअहुकथाय'न्ति कस्मा वदति। महापच्चरिआदीसु वुत्तम्पि हि पमाणमेवाति नायं विरोधो, महाअट्ठकथायं अवृत्तम्पि तत्थेव वृत्तेन संसन्दित्वा 
पमाणमेवाति पतिद्ठापेतुं वुत्तत्ता तं कथन्ति मञ्जेय्यासीति सम्बन्धो । महाअटुकथायञ्च कप्पियउदकसेचनं वुत्तं, तं कथन्ति एत्थायमधिप्पायो । किञ्चापि महाअटुकथायं आरामादिअत्थाय कप्पियपथवियं 
सयं रोपनं न वुत्तं, कप्पियउदकस्स पन सयं सिञ्चनं वुत्तमेव, तस्मा यथा आरामादिअत्थाय कप्पियउदकं सयं सिञ्चितुम्पि वट्टति, तथा वत्थुपूजनत्थाय सयं गन्थनम्पि कस्मा न वट्टतीति। तम्पि न 
बिरुज्झतीति यदेतं आरामादिअत्थाय सयं रोपनं कप्पियउदकसिञ्चनञ्च वुत्तं, तम्पि न विरुज्झति । कथं तं न विरुज्झतीति आह “तत्रही”तिआदि । एतं वुत्तन्ति मालावच्छं रोपेन्तिपि रोपापेन्तिपि 
सिञ्चन्तिपि सिञ्चापेन्तिपीति एतं वृत्तं। अञ्ञत्र पन परियायो अत्थीति “मालावच्छ रोपेन्तिपि रोपापेन्तिपि सिञ्चन्तिपि सिञ्चापेन्तिपी”ति कुलसङ्गहत्थाय रोपनसिञ्चनं सन्धाय वृत्तत्ता ततो अञ्जत्र 
आरामादिअत्याय मालावच्छरोपने परियायो अत्थि । तत्थ परियायं इध च परियायाभाबं जत्वाति तत्थ “मालावच्छं रोपेन्ती”तिआदीसु “मालावच्छ”न्ति विसेसवचनसब्भावतो परियायं, इध 
““गन्थेन्तीतिआदीसु तथाविधविसेसवचनाभावतो परियायाभावञ्च जत्वा। 


ननु च यथा “गन्थेन्ती "ति सामञ्ञतो वुत्तत्ता परियायो न लब्भतीति यस्स कस्सचि अत्थाय सयं गन्थनं न वट्टति, एवं “गन्थापेन्ती "ति सामञ्जतो वुत्तत्ता परियायेन गन्थापनम्पि न वट्टतीति 
आपज्जति। एवञ्च सति परतो “एवं जान, एवं कते सोभेय्य, यथा एतानि पुप्फानि न विकिरियन्ति, तथा करोहीतिआदिना कप्पियवचनेन कारेतुं वट्टती"ति इदं विरुज्झतीति? न विरुज्झति, परियायेन हि 
कारापनं गन्थापनमेव न होति, तस्मा यथावुत्तनयेन परियायतो कारापनं वट्टति। सब्बं वुत्तनयेनेव वेदितब्बन्ति हेट्ठा वुत्तं विनिच्छयमेव सङ्घेपतो निगमेति। हरणादीसु कस्मा अनापत्तीति वत्थुपूजनत्थाय 
हरणादीसु कस्मा अनापत्ति। कुलित्थिआदीनं अत्थाय हरणतोति कुलित्थिआदीनं हरणस्स तत्थ वुत्तत्ताति अधिप्पायो। तेनेवाह “हरणाधिकारे ही”तिआदि। मालन्ति पुप्फदामं | मञ्जरी वियाति 
कुसुममञ्जरी विय। हारसदिसन्ति मृत्ताहारसदिसं। 


पाचित्तियञ्चेव दुक्कटञ्चाति पथवीखणनपच्चया पाचित्तियं, कुलसङ्गहपच्चया दुक्कटं । अकप्पियबोहारेनाति “इदं खण, इदं रोपेहीतिआदिअकप्मियवोहारेन। दुक्कटमेवाति कुलसङ्गहपच्चया 
दुक्कटं | उभयत्थाति कप्पियाकप्पियपथवियं । सब्बत्थाति कुलसङ्गहपरिभोगआरामादिअत्थाय रोपिते। दुक्कटम्पीति न केवलं पाचित्तियमेव। कप्पियेनाति कप्पियेन उदकेन । तेसंयेव द्विन्नन्ति 
कुलदूसनपरिभोगानं। दुक्कटन्ति कुलसङ्गहत्थाय सयं सिञ्चने कप्पियवोहारेन अकप्पियवोहारेन वा सिञ्चापने च दुक्कटं, परिभोगत्थाय पन सयं सिञ्चने अकप्पियबोहारेन सिञ्चापने च दुक्कटं । 
आपत्तिबहुलता वेदितब्बाति एत्थ सयं सिञ्चने धारापच्छेदगणनाय आपत्तिगणना वेदितब्बा। सिञ्चापने पन पुनप्पुनं आणापेन्तस्स वाचाय वाचाय आपत्ति, सकि आणत्तस्स बहूनं सिञ्चनेपि एकाव। 


दुक्कटपाचित्तियानीति कुलसङ्गहपच्चया दुक्कटं, भूतगामपातब्यताय पाचित्तियं। अञ्जत्थाति वत्थुपूजादिअत्थाय ओचिनने। सकि आणत्तोति अकप्पियवोहारेन आणत्तो। पाचित्तियमेवाति 
अकप्पियवचनेन आणत्तत्ता पाचित्तियं कप्पियवचनेन पन वत्थुपूजादिअत्थाय ओचिनापेन्तस्स अनापत्तियेव। 


गन्थनेन निब्बत्तं गन्तिमं। एस नयो सेसेसुपि। न बट्टतीति कुलसङ्गहत्थाय वत्थुपूजादिअत्थाय वा वृत्तनयेन करोन्तस्स च कारापेन्तस्स च दुक्कटन्ति अत्थो। पुरिमनयेनेवाति “भिक्खुस्स 
वा तिआदिना वृत्तनयेन। धम्मासनविताने बद्धकण्टकेसु पुप्फानि विज्झित्वा ठपेन्तीति सम्बन्धो । उपरूपरि विज्झित्वा छत्तसदिसं कत्वा आवुणनतो “छत्तातिछत्तं विया ति वृत्तं 
“कदलिक्खन्धम्हीतिआदिना वृत्तं सब्बमेव सन्धाय “तं अतिओळारिकमेवा'ति वुत्तं, सयं करोन्तस्स अकप्पियवचनेनेव कारापेन्तस्स च दुक्कटमेवाति अत्थो। पुष्फविज्झनत्थन्ति वृत्तत्ता पुप्फानि 
विज्झितुंयेव कण्टकं बन्धितुं न वट्टति, पुप्फदामादिबन्धनत्थं पन वट्टति | कण्टकम्पि बन्धितुं न बट्टतीति च इदं अद्टकथाचरियप्पमाणेन गहेतब्बं । पवेसेतु न बट्टतीति वृत्त्ता पुप्फच्छिद्दे अपवेसेत्वा 
उपरूपरि ठपेतुं वट्टति । जालमयं वितानं जालवितानं । नागदन्तकम्पि सच्छिहकंयेव गहेतब्बं। पुप्फपटिच्छकं दण्डादीहि कतपुप्फाधारणं, तम्पि सच्छिद्दमेव इध वृत्तं। असोकपिण्डियाति 
असोकपुप्फमञ्जरिकाय। “धम्मरज्जु नाम चेतियं वा बोधिं वा पुप्फपवेसनत्थं आविज्झित्वा बद्धरज्जू ति महागण्ठिपदे मज्झिमगण्ठिपदे च वृत्तं, तस्मा तथाबद्धाय रज्जुया चेतियस्स च अन्तरे पुप्फानि 
पवेसेतुं वट्टतीति विञ्जायति। गण्ठिपदे पन “धम्मरज्जुन्ति सिथिलं वट्टिकं रज्जुं कत्वा बोधिं वा चेतियं वा परिक्खिपित्वा धम्मासने वा लम्बित्वा तत्थ पुप्फानि पवेसेन्ती" ति वृत्तं, तस्मा सिथिलवट्टिकाय 
रज्जुया अन्तरेपि पुप्फानि पवेसेतुं वट्टतीति विञ्जायति, वीमंसित्वा युत्ततरं गहेतब्बं। उभयत्थापि पनेत्थ नेवत्थि विरोधोति अम्हाकं खन्ति। 


मत्थकदामन्ति धम्मासनादिमत्थके लम्बकदामं । पुप्फेहि वेठेन्तीति पुप्फदामेन वेठेन्ति तेसंयेवाति उप्पलादीनंयेव। वाकेन वा दण्डकेन वाति विसुं अच्छिन्नेन पुप्फसहितेनेव वाकेन वा दण्डकेन 
वा। खन्धे ठपितकासावस्साति खन्धे ठपितसङ्काटिं सन्धाय वृत्तं । तञ्हि तथा बन्धितुं सक्का भवेय्य । इमिनाव अज्ञम्पि तादिसं कासावं वा वत्थं वा वृत्तनयेन बन्धित्वा तत्थ पुप्फानि पक्खिपितुं वट्टतीति 
सिद्धं । अंसभण्डिकं पसिन्बके पविखत्तसदिसत्ता वेठिमं नाम न जातं, तस्मा सिथिलबन्धस्स अन्तरन्तरा पक्खिपितुं बट्टतीति वदन्ति। 


पुप्फपटे च दडुब्बन्ति पुप्फपटं करोन्तस्स दीघतो पुण्फदामस्स हरणपच्चाहरणवसेन पूरणं सन्धाय वुत्तं। तिरियतो हरणं पन वायिमं नाम होति, न पूरिमं। पुरिमट्ठानं अतिक्कामेतीति एत्थ 
“अफुसापेत्वापि अतिक्कामेन्तस्स आपत्तियेवा”ति तीसुपि गण्ठिपदेसु वृत्तं। “पुरिमद्ठान॑ अतिक्कामेती”ति अविसेसेन वृत्त्ता त॑ युत्तं। केचि पन “अज्ञमज्ञं अफुसापेत्वा अनेकक्खत्तुं परिविखपितुं 
बट्टती”ति बदन्तीति वुत्तं, तत्थ कारणं न दिस्सति । बन्धितुं बट्टतीति पुप्फरहिताय सुत्तकोटिया वाककोटिया वा बन्धितुं वट्टति | एकवारं हरित्वा वा परिक्खिपित्वा बाति इदं पुब्बे वुत्तचेतियादिपरिक्खेपं 
पुप्फपटकरणञ्च सन्धाय वृत्तं, तस्मा चेतियं वा बोधिं वा परिविखिपन्तेन एकवारं परिक्खिपित्वा पुरिमड्ठानं सम्पत्ते अञ्जस्स दातन्बं, तेनपि एकवारं परिक्खिपित्वा तथेव कातब्बं । पुप्फपटं करोन्तेन च 
एकवारं हरित्वा अञ्जस्स दातब्बं, तेनपि तथेव कातब्बं । सचेपि द्वेयेव भिक्खू उभोसु पस्सेसु ठत्वा परियायेन हरन्ति, वट्टतियेवाति वदन्ति। 


पूरितन्ति दीघतो पसारणवसेन पूरितं। बायितुं न लभतीति दीघतो पसारिते तिरियतो हरणं वायनं नाम होतीति एकवारम्मि पुप्फगुणं तिरियतो हरितुं न वट्टति । पुप्फानि ठपेन्तेनाति अगन्थितानि 
पाकतिकपुप्फानि ठपेन्तेन । पुप्फदामं पन पूजनत्थाय भूमियं ठपेन्तेन फुसापेत्वा वा अफुसापेत्वा वा दिगुणं कत्वा ठपेतुं न वट्टतीति वदन्ति। घटिकदामओलम्बकोति अन्ते घटिकाकारयुत्तो 
यमकदामओलम्बको। एकेकं पन दामं निक्खन्तसुत्तकोटियाव बन्धित्वा ओलम्बितुं वट्टति, पुप्फदामद्वयं सङ्कटितुकामेनपि निक्खन्तसुत्तकोटियाव सुत्तकोटि सङ्घटितुं वट्टति। अड्डचन्दाकारेन 
मालागुणपरिक्खेपोति अट्घचन्दाकारेन मालागुणस्स पुनप्पुनं हरणपच्चाहरणवसेन पूरेत्वा परिक्खिपनं । तेनेव तं पूरिमे पविट्ठं, तस्मा एतम्पि अट्टचन्दाकारं पुनप्पुनं हरणपच्चाहरणवसेन पूरितं न वट्टति। 
एकवारं पन अङ्घचन्दाकारेन मालागुणं हरितुं वट्टतीति वदन्ति। पुप्फदामकरणन्ति एत्थ सुत्तकोटियं गहेत्वापि एकतो कातुं न वट्टतीति वदन्ति। गेण्डुकखरपत्तदामानं पटिक्खित्तत्ता चेलादीहि कतदामम्पि न 
वट्टति अकप्पियानुलोमत्ताति वदन्ति। 


“लासियनाढकं नाटेन्ती "ति वत्वा तमेव परियायन्तरेन दस्सेतुं “रेचकं देन्ती "ति वृत्तं, अभिनयं दस्सेन्तीति अत्थो, अत्तनो अधिप्पायं पकासेत्वा “एवं नच्चितब्ब'न्ति पठमं उट्टुहित्वा नच्चनाकारं 
दस्सेन्तीति वुत्तं होति। केचि पन “मुखे अङ्गुलियो पक्खिपित्वा सदं करोन्ता चक्कमिव अत्तानं भमयमाना रेचकं देन्ति नामा”ति वदन्ति। एकेकाय पन्तिया अट्ट अट्ठ पदानि अस्साति अइपदं । 
“*अट्टापद” न्तिपि पठन्ति। दसपदेपि एसेव नयो। पदानीति च सारिआदीनं पतिट्ठानड्वानानि | दसपदं नाम द्वीहि पन्तीहि वीसतिया पदेहि कीळनजूतं । आकासेयेब कीळन्तीति `अयं सारी असुकपदं मया 
नीता, अयं असुकपद "न्ति केवलं मुखेनेव वदन्ता आकासेयेव जूतं कीळन्ति। जूतफलकेति जूतमण्डले। पासककीळाय कीळन्तीति पासकं वुच्चति छसु पस्सेसु एकेकं याव छक्क दस्सेत्वा कतकीळनं, 
तं वड्ेत्वा यथालद्धएककादिवसेन सारियो अपनेन्ता उपनेन्ता च कीळन्ति । घटेन कोळा घटिकाति एके। 


मञ्जट्टिया वाति मञ्जट्टिरुकखसारं गहेत्वा पक्ककसावं सन्धाय वदति। सलाकहत्थन्ति तालहीरादीनं कलापस्सेतं अधिवचनं। बहुसु सलाकासु विसेसरहितं एकं सलाकं गहेत्वा तासु पक्खिपित्वा 
पुन तंयेव उद्धरन्ता सलाकहत्थेन कोळन्तीति केचि। पण्णेन वंसाकारेन कता नाळिका पण्णनाळिका । तेनेवाह “तं धमन्ता”ति। पुच्छन्तस्स मुखागतं अक्खरं गहेत्वा नट्ठमुद्डिलाभालाभादिजाननकीव्ठा 
अक्खरिकातिपि वदन्ति । हत्थिस्मिन्ति निमित्तत्थे भुम्मं, हत्थिनिमित्तसिप्पेति अत्थो । अस्सस्मिन्तिआदीसुपि एसेव नयो। “उस्सेळेन्ति अप्फोटेन्ती' ति द्विन्नं पदानं अत्यो पाकटोयेवाति न वुत्तो । तत्थ 
उस्सेळेन्तीति मुखेन उस्सेळनसहं पमुञ्चन्ति, महन्तं कत्वा अब्यत्तसहं पवत्तेन्तीति अत्थो। “अजानं सञ्जं देन्ता अजपालका विय मुखेन वातं निच्छारेन्ता सुखुमं अब्यत्तनादं पवत्तेन्ती”तिपि वदन्ति । 

अप्फोटेन्तीति भुजहत्थसङ्घट्टनसह पवत्तेन्ति, वामहत्थं उरे ठपेत्वा दक्खिणेन पाणिना तत्थ ताळनेन सहं करोन्तीति अत्थो। मुखडिण्डिमन्ति मुखभेरिया एतं अधिवचनं । 


४३२. पसादावहेनाति पसादजननकेन। अभिक्कमनं अभिक्कन्तन्ति आह “गमनेना "ति। पटिक्कमनं पटिक्कन्तं । निवत्तनेनाति निवत्तिमत्तं दस्सेति । निवत्तेत्वा पन गमनं गमनमेव। अभिमुखं 
लोकितं आलोकितन्ति आह “पुरतो दस्सनेना”ति। इतो चितो च दस्सनेनाति अनुदिसापेक्खनं दस्सेति। यंदिसाभिमुखो गच्छति तिट्ठति निसीदति, तदभिमुखं पेकखनं आलोकितं, तदनुगतदिसालोकनं 
“बिलोकित'न्ति हि वुच्चति। अञ्ञानिपि हेट्ठा उपरि पच्छतो पेक्खनवसेन ओलोकितउल्लोकितापलोकितानि नाम होन्ति। तानि पन न समणसारुप्पानि अप्पसादावहानि, तेनेवेत्थ 
आलोकितविलोकितानेव गहितानि। तेसन्ति समासे गुणीभूतानिपि पब्बानि परामसति। “पब्बसङ्कोचनेना”ति हि वृत्तत्ता पब्बानि तत्थ गुणीभूतानि सङ्कोचनस्स पधानत्ता। सतिसम्पजञ्जेहीति 
सात्थकतादिपरिग्गाहिकाय सतिया तथापवत्तसम्पजञ्जेन च समन्ततो पकारेहि, पकटुं वा सविसेसं जानातीति सम्पजानो, तस्स भावो सम्पजञ्ञं। तथापवत्तञाणस्सेतं अधिवचनं । अभिसङ्कतत्ताति सम्मा 
पवत्तितत्ता। हेट्ठाखित्तचक्खूति खन्धं अनामेत्वाव अधोखित्तचकखु । खन्धं नामेत्वा हि हेड्ावलोकनं न समणसारुप्पं । “ ओक्खित्तचक्खू "ति च इमिना युगमत्तदस्सिता वृत्ता। 


बोन्दोति लोलो मन्दधातुकोति अत्थो। भकुटिं कत्वाति भमुकभेदं कत्वा। साखल्येन यृत्ताति “तत्थ कतमं साखल्यं? या सा वाचा नेला कण्णसुखातिआदिना (ध० स० १३५०) नयेन 
बुत्तसाखल्येन समन्नागता, मुदुवचनाति अत्थो। नेलाति एलं वुच्चति दोसो, नास्सा एलन्ति नेला, निद्दोसाति अत्थो। कण्णसुखाति व्यञ्जनमधुरताय कण्णानं सुखा, सूचिना विज्झनं विय कण्णसूलं न 
जनेति। दाननिबद्धानीति निबद्धदानानि। 


““सारिपुत्तमोग्गल्लाने आमन्तेसी ति वत्वा “गच्छथ तुम्हे सारिपुत्ता"ति वचनतो “सारिपुत्ता'ति इदं एकसेसनयेन वुत्तन्ति अयमत्थो पाकटोयेवाति न वुत्तो। “सारिपुत्ता "ति हि इदं एकसेसनयेन वुत्तं 
विरूपेकसेसस्सपि इच्छितत्ता, तेनेवेत्थ बहुवचननिद्देसो कतोति। सद्धस्स पसन्नस्साति रतनत्तयस्स सद्धाय समन्नागतस्स ततोयेव च पसन्नस्स, कम्मफलसद्धाय वा समन्नागतत्ता सद्भस्स 
रतनत्तयप्पसादबहुलताय पसन्नस्स। 


४३३. आपत्ति रोपेतब्बाति कुलदूसककम्मेन आपन्नापत्ति रोपेतब्बा। तस्मिं बिहारेति बहिगामे विहारं सन्धाय वुत्तं। अन्तोगामे विहारो पन “तस्मिं गामे न वसितब्ब' न्ति इमिनाव सङ्गहितो 
गामग्गहणेनेव गहितत्ता। “तस्मिं विहारे "ति वचनतो तस्स गामस्स सामन्ता अञ्जस्मिं बिहारे वसितुं वट्टति । सामन्तगामे पिण्डाय न चरितब्बन्ति तस्मिं विहारे वासस्स पटिक्खित्तत्ता यदि तत्थ वसति, 
तेन सामन्तगामेपि पिण्डाय न चरितब्बन्ति अधिप्पायो। तस्मिं गामे पिण्डाय न चरितब्बन्ति यस्मिं गामे कुलदूसककम्मं कतं, तस्मिं गामे न चरितब्बं। यस्मिञ्हि गामे वा निगमे वा कुलदूसककम्मं कतं, 
यस्मिञ्च बिहारे वसति, नेव तस्मिं गामे वा निगमे वा चरितुं लब्भति, न बिहारे वसितुं। सामन्तविहारे वसन्तेन पन सामन्तगामे चरितुं वट्टति तत्थ वासस्स अप्पटिक्खित्तत्ता। 


४३५. अद्ठारस वत्तानीति “न उपसम्पादेतब्बं, न निस्सयो दातब्बो, न सामणेरो उपड्ठापेतब्बो, न भिक्खुनोवादकसम्मुति सादितब्बा, सम्मतेन भिक्खुनियो न ओवदितब्बा, याय आपत्तिया सङ्घेन 
पब्बाजनीयकम्मं कतं होति, न सा आपत्ति आपज्जितब्बा अज्ञा वा तादिसिका ततो वा पापिट्ठतरा, कम्मं न गरहितब्बं, कम्मिका न गरहितब्बा, न पकतत्तस्स भिक्खुनो उपोसथो ठपेतब्नो, न पवारणा 
ठपेतब्बा, न सवचनीयं कातब्बं, न अनुवादो ठपेतब्बो, न ओकासो कारेतब्बो, न चोदेतब्बो, न सारेतब्बो, न भिक्खूहि सम्मयोजेतब्ब"न्ति एवमागतानि अट्टारस वत्तानि। 


अस्सजिपुनब्बसुकप्पधाना अस्सजिपुनब्बसुकाति वुत्ता सहचरणञायेन। अनुलोमपटिपदं अप्पटिपज्जनतायाति यथापञ्जत्तसम्मावत्तसङ्कातं अनुलोमपटिपदं अप्पटिपज्जनताय, येन वत्तेन चिण्णेन 
सङ्घो अनुलोमिको होति, तस्मिं अवत्तनतोति वृत्तं होति। न पन्नलोमा होन्तीति पतितलोमा न होन्ति, अनुकूलवृत्तिनो न होन्तीति अत्थो। नित्थरणमग्गं न पटिपज्जन्तीति अनुलोमवत्तसङ्कातं 
नित्थरणूपायं न पटिपज्जन्ति, येन वत्तेन चिण्णेन सापत्तिकभावतो नित्तिण्णा होन्ति, तस्मिं नित्थरणकवत्तस्मिं न वत्तन्ति, आपत्तिवुट्ठानत्थं तुरिततुरिता छन्दजाता न होन्तीति वुत्तं होति। दसहि 
अक्कोसवत्थूहीति जातिनामगोत्तकम्मसिप्पआबाधलिङ्गकिलेसआपत्तिहीनसङ्घातेहिदसहि अक्कोसकारणेहि । छन्दगामिता पापेन्तीतिआदीसु य-कारो “सयं अभिञ्जा"तिआदीसु विय लुत्तनिद्चिट्ोति 
आह “छन्दगामितायपि पापेन्ती”तिआदि । तेसन्ति अस्सजिपुनब्बसुकानं गणपामोक्खानं । 


४३६-४३७. निगमस्स अपाकटत्ता तं दस्सेतुं “तत्था”तिआदिमाह। परसन्तकं देति, दुक्कटमेवाति विस्सासग्गाहेन परसन्तकं गहेत्वा देन्तं सन्धाय वुत्तं । तञ्च खो वत्थुपूजनत्थायाति 
मातापितूनम्मि देन्तेन वत्थुपूजनत्थाय एव दातब्बन्ति दस्सेति। “मण्डनत्थाय पन सिवलिङ्घादिपूजनत्थायाति एत्तकमेव वुत्तत्ता इमं विक्किणित्वा जीविकम्पि कण्पेस्सन्तीति मातुआदीनं दातुं वट्टती "ति 
बदन्ति। कस्सचिपीति जातकस्स अञ्ञातकस्स वा कस्सचिपि। जातिसामणेरेहेवाति अनुच्छविकत्ता वृत्तं । सम्पत्तानं सामणेरानं उपड्डभागं दातुं बट्टतीति सङ्किकस्स लाभस्स उपचारसीमगतानं 
सामणेरानम्पि सन्तकत्ता तेसम्पि उपट्टभागो लब्भतेवाति कत्वा वुत्तं । चूळकन्ति उपट्टभागतोपि उपड्ड । चतुत्थभागस्सेतं अधिवचनं। 


“सामणेरा...पे०... ठपेन्ती "ति इदं वस्सग्गेन अभाजियं सन्धाय वुत्तं । तत्थ तत्थाति मग्गे वा चेतियङ्गणे वा। दापेतुं न लभन्तीति सामणेरेहि दापेतुं अननुच्छविकत्ता वुत्तं। न हि तं पुप्फदानं नाम 
सिया। यदि हि तथा आगतानं तेसं दानं पुप्फदानं भवेय्य, सामणेरेहिपि दातुं न लब्भेय्य । सयमेवाति सामणेरा सयमेव । यागुभत्तादीनि आदायाति इदं भिवखूनं अत्थाय यागुभत्तादिसम्पादनं सन्धाय वुत्तत्ता 
“न वट्टती'ति अविसेसेन वुत्तं। 


बुत्तनयेनेबाति मातापितूनं ताव हरित्वापि हरापेत्वापि पक्कोसित्वापि पक्कोसापेत्वापि दातुं वट्टति, सेसञातकानं पक्कोसापेत्वाव। मातापितूनञ्च हरापेन्तेन जातिसामणेरेहेव हरापेतब्बं, इतरे पन यदि 


इस्सरवताय ददतो थुल्लच्चय'न्ति इमं पुप्फे वुत्तनयं फलेपि सङ्किपित्वा दस्सेन्तो “कुलसङ्गहत्थाय पना”तिआदिमाह | खीणपरिब्बयानन्ति आगन्तुके सन्धाय वुत्तं। फलपरिच्छेदेन वाति “एत्तकानि 
फलानि दातब्बानी ति एवं फलपरिच्छेदेन वा । रुक्खपरिच्छेदेन बाति “इमेहि रुक्खेहि दातब्बानी"ति एवं रुक्खपरिच्छेदेन वा। परिच्छिन्नेसुपि रुक्खेसु “इध फलानि सुन्दरानि, इतो गण्हथा "ति वदन्तेन 
कुलसङ्गहो कतो नाम होतीति आह “एवं पन न वत्तब्ब न्ति। 


रुक्खच्छल्लीति रुक्खत्तचो । तेसं तेसं गिहीनं गामन्तरदेसन्तरादीसु सासनपटिसासनहरणं जङ्घपेसनिकं । तेनाह “गिहीन॑ दूतेय्यं सासनहरणकम्म"न्ति। दूतस्स कम्मं दूतेव्यं। पठमं सासनं 
अग्गहेत्वापि...पे०... पदे पदे दुक्कटन्ति इदं तस्स सासनं आरोचेस्सामीति इमिना अधिप्पायेन गमनं सन्धाय वुत्तं, तस्स पन सासनं पटिक्खिपित्वा सयमेव कारुज्जे ठितो गन्त्चा अत्तनो पतिरूपं सासनं 
आरोचेति, अनापत्ति। पुब्बे वुत्तप्पकारन्ति “मम वचनेन भगवतो पादे वन्दथा"तिआदिना वुत्तप्पकारं सिक्खापदे पठमं वुत्तं। पक्कमतायस्माति इदं पब्बाजनीयकम्मवसेन वृत्तं। पुन पक्कमतायस्माति इदं 
पन पब्बाजनीयकम्मकतस्स वत्तवसेन वुत्तं। पठमसङ्घभेदसदिसानेबाति एत्थ अङ्गेसुपि यथा तत्थ परक्कमनं, एवं इध छन्दादीहि पापनं दब्बं । सेसं तादिसमेवाति। 


कुलदूसकसिक्खापदवण्णना निड्टिता। 
निगमनवण्णना 


४४२. पठमं आपत्ति आपज्जनं एतेसन्ति पठमापत्तिका। तत्तकानि अहानीति पटिच्छादितदिवसतो पट्टाय याव आरोचितदिवसो, ताव दिवसपक्खमाससंवच्छरवसेन यत्तको कालो अतिक्कन्तो, 
तत्तकं कालन्ति अत्थो। अकामेन अवसेनाति एत्थ अप्पटिकम्मकताय आपत्तिया सग्गमोक्खावरणभावतो अनिच्छन्तेनपि परिवसितब्बन्ति अधिप्पायो। अव्हातब्बोति अब्भानकम्मवसेन पक्कोसितब्बो। 
ते च भिक्खू गारय्हाति एत्थ ये ऊनभावं जत्वा अब्मेन्ति, ते भिक्खू च गरहितब्बा सातिसारा सदोसा, दुक्कटं आपज्जन्तीति अयमत्थो पाकटोयेवाति न वृत्तो। सामीचीति वत्तं। 


इति समन्तपासादिकाय विनयट्ठकथाय सारत्थदीपनियं 


तेरसकवण्णना निड्टिता। 

३. अनियतकण्डं 
१. पठमअनियतसिक्खापदवण्णना 


४४३. पुत्तसद्देन सामञ्जनिद्देसतो एकसेसनयेन वा पृत्तीपि गहिताति आह “बहू धीतरो चा”ति। दानप्पदानेसूति खुद्दकेसु चेव महन्तेसु च दानेसु। छणं नाम अत्तनो गेहे कत्तब्बमङ्गलन्ति आह 
*“आवाहविवाहमङ्गलादीस्‌ ति । एत्य आदि-सददेन फग्गुणमासादीसु उत्तरफग्गुणादिअभिलक्खितदिवसेसु सपरिजनानं मनुस्सानं मङ्गलकरणम्पि सङ्गण्हाति । अन्तरुस्सवेसूति महुस्सवस्स अन्तरन्तरा 
पवत्तितउस्सवेसु । आसाळहीपवारणनक्खत्तादीसूति एत्थ नक्खत्तसद्दो पच्चेकं योजेतब्बो । तत्थ आसाळहीनक्खत्तन्ति वस्सूपगमनपूजादिवसं सन्धाय वृत्तं, पबारणनक्खत्तन्ति पवारणपूजादिवसं 
सन्धाय। आदि-सद्देन यस्मिं नक्खत्ते गामनिगमवासिनो तयो सत्त वा दिवसे नक्खत्तघोसनं कत्वा यथाविभवं अलङ्कतपटियत्ता भोगे परिभुञ्जन्ता नक्खत्तकीळं कीळन्ति, तम्पि सङ्गण्हाति। इमेपि दारकाति 
अत्तनो दारके सन्धाय वदन्ति। तदनन्तरन्ति भिक्खूनं भोजनानन्तरं । 


४४४-४४५. तं कम्मन्ति तं अज्झाचारकम्मं । भिक्खु निसिन्नेति एत्थ भिक्खूति भुम्मत्थे पच्चत्तवचनं, भुम्मवचनस्स वा लोपं कत्वा निह्रेसोति आह “भिक्खुम्हि निसिन्ने”ति। पाळियं 
““सोतस्स रहो ति इदं अत्थुद्भारवसेन वृत्तं, “पटिच्छन्ने आसने ति पन वचनतो “सक्का होति मेथुनं धम्मं पटिसेवितु”न्ति च वृत्तत्ता चक्खुस्स रहो इधाधिप्पेतोति दस्सेतुं “किञ्चापी”तिआदि वुत्तं। 
परिच्छेदो वेदितब्ब्रोति रहो निसज्जापत्तिया परिच्छेदो ववत्थानं वेदितब्बं । इदानि चक्खुस्स रहेनेव आपत्ति परिच्छिन्दित्वा दस्सेन्तो “सचेपि ही”तिआदिमाह। पिहितकवाटस्साति इमिना 
पटिच्छन्नभावतो चक्खुस्स रहोसब्भावं दस्सेति। अपिहितकवाटस्साति इमिना अप्पटिच्छन्नभावं दस्सेति। अप्पटिच्छन्ने च दुतियसिक्खापदे आगतनयेन सोतस्स रहवसेनपि परिच्छेदो वेदितब्बोति आह 
“अन्तोद्वादसहत्थेपि ओकासे”ति। “अन्तोद्वादसहत्थे'ति हि इदं सोतस्स रहाभावं सन्धाय वृत्तं । यदि हि चक्खुस्सेव रहाभावं सन्धाय वदेय्य, “अन्तोद्वादसहत्थे"ति न वदेय्य अप्पटिच्छन्ने ततो दूरतरे 
निसिन्नेपि चक्खुस्स रहासम्भवतो । यस्मा निसीदित्वा निद्दायन्तो कपिमिद्धपरेतो कञ्चि कालं चक्खूनि उम्मीलेति, कञ्चि कालं निमीलेति, न च महानिद्दं ओक्कमति, तस्मा “निद्दायन्तोपि अनापत्ति 
करोती” ति वृत्तं । निपज्जित्वा निद्दायन्तो पन तादिसो न होतीति आह “निपञ्जित्वा निद्दायन्तो न करोती”ति, अनापत्ति न करोतीति अत्थो। 


पटिलद्धसोतापत्तिफलाति अन्तिमपरिच्छेदतो अरियसाविकं दस्सेति। पटिबिद्धचतुसच्चाति सोतापत्तिमग्गेन पटिविद्धचतुसच्चा। तिण्णं धम्मानं अञ्ञतरेन कारेतब्बोति निसज्जं पटिजानमानस्स 
तिण्णं धम्मानं अञ्जतरसमायोगो होतियेवाति वुत्तं । पाराजिकेन पन सङ्घादिसेसेन च पाचित्तियेन च तेनाकारेन निसज्जं पटिजानमानोव कारेतब्बो। न अप्पटिजानमानोति अलज्जीपि अप्पटिजानमानो 
आपत्तिया न कारेतब्बोति अविसेसेन वुत्तं । सो हि याव न पटिजानाति, ताव नेव सुद्धो, न असुद्धोति वा वत्तब्बो, वत्तानुसन्धिना पन कारेतब्बो | वुत्तज्हेतं - 


““पटिञ्ञा लज्जीसु कता, अलज्जीसु एवं न विज्जति। 
बहुम्पि अलज्जी भासेय्य, वत्तानुसन्धितेन कारये "ति॥ (परि० ३५९)। 


येन वा सा सद्धेव्यवचसा उपासिका वदेय्य, तेन सो भिक्खु कारेतब्बोति एत्थ “पटिजानमानो"ति अवुत्तेपि अधिकारत्ता “पटिजानमानोव तेन सो भिक्खु कारेतब्बो "ति वुत्तं। तथारूपाय 
उपासिकाय वचनेन अञ्जथत्ताभावतो दिटुं नाम तथापि होति, अञ्ञथापि होतीति दस्सनेन अञ्ञथत्तसम्भवं दस्सेति। एवं महिद्धिका नाम...पे०... बदापेथाति इदं “एवं महिद्धिकापि तुम्हे एवरूपे 
आसङ्कनीये ठाने कस्मा अनुपपरिक्खित्वा निसिन्नत्थ, तुम्हादिसेहि नाम अन्तरघरे निसीदन्तेहि उपपरिक्खित्चा पतिरूपे ठाने निसीदितब्ब'न्ति थेरं ओवदन्तो आह, न पन असइहन्तो। थेरो अत्तनो 
अनुपपरिविखत्वा अनिसिन्नभावं दस्सेन्तो “अन्तरघरस्सेवेसो आवुसो दोसो”ति आह | एवमकासिन्ति अत्तनो निगूहितब्बम्पि गुणं पकासेन्तो एवं विय इद्भिपाटिहारियं अकासिं। रक्खेव्यासि मन्ति “मा 
मं अञ्ञेपि एवं जानन्तू "ति अत्तनो गुणं अजानापेतुकामो वदति। 


४४६-४५९. मातुगामस्स मेथुनं धम्मं पटिसेवन्तोति एत्थ “मग्गे "ति पाठसेसो दटुब्बोति आह “मातुगामस्स मग्गे”ति । रहो निसज्जस्सादस्स असतिपि मेथुनरागभावे तप्पटिबद्धकिलेसत्ता वृत्तं 
“'मेथुनधम्मसन्निस्सितकिलेसो वुच्चती”ति, तेनेव सन्निस्सितग्गहणं कतं। तं सन्धाय अगतेपि असुद्भचित्तेन गतत्ता “अस्सादे उप्पन्ने पाचित्तिय' न्ति वृत्तं । रहस्सादो उप्पज्जति अनापत्तीति 
सुद्धचित्तेन गन्त्चा निसिन्नत्ता चित्तुप्पादमत्तेनेत्थ आपत्ति न होतीति वुत्तं। अयं धम्मो अनियतोति एत्थ तिण्णं आपत्तीनं यं आपत्ति वा वत्थुं वा पटिजानाति, तस्स वसेन कारेतब्बताय अनियतोति अयमत्थो 
पाकटोयेवाति न वृत्तो। यं आपत्ति पटिजानाति, तस्सा वसेनेत्थ अङ्गभेदो वेदितब्बो। 


पठमअनियतसिक्खापदवण्णना निट्टिता। 
२. दुतियअनियतसिक्खापदवण्णना 
४५२. “एको ति वृत्तत्ता “निसज्जं कप्पेतुं पटिक्खित्तन्ति इमिना सम्बन्धो न घटतीति आह “यं एको...पे०... सम्बन्धो वेदितब्बो ति । एतं पच्चत्तवचनन्ति “एको "ति इदं पच्चत्तवचनं। 


४५३. बहि परिक्खित्तन्ति बहि पाकारादिना परिविखत्तं । परिबेणङ्कणन्ति परिवेणमाळकं सन्धाय वुत्तं। इत्थीपि पुरिसोपीति एत्थ पठमे कस्मा इत्थिसतम्पि अनापत्ति न करोति, इध एकापि कस्मा 
अनापत्ति करोतीति? वुच्चते - पठमसिक्खापदं “सक्का होति मेथुनं धम्मं पटिसेवितु' न्ति वृत्तत्ता मेथुनधम्मवसेन आगतं, न च मेथुनस्स मातुगामो दुतियो होति। इत्थियो हि अञ्जमञ्जिस्सा वज्जं 
पटिच्छादेन्ति, तेनेव वेसालियं महावने द्वारं विवरित्वा निपन्ने भिक्खुम्हि सम्बहुला इत्थियो यावदत्थं कत्वा पक्कमिंसु, तस्मा तत्थ “इत्थिसतम्पि अनापत्ति न करोती ति वुत्तं । इदं पन सिक्खापदं 
दुहुल्लवाचावसेन आगतं “अलज्च खो होति मातुगामं दुहुल्लाहि वाचाहि ओभासितृ' न्ति वृत्त्ता। दुडुल्लवाचञ्च सुत्वा मातुगामोपि न पटिच्छादेति । तेनेव दुहुल्लवाचासिक्खापदे या ता इत्थियो हिरिमना, 
ता निक्खमित्वा भिक्खू उज्झापेसुं, तस्मा इध “इत्थीपि अनापत्ति करोती" ति वुत्तं। इध अप्पटिच्छन्नत्ता इत्थीपि अनापत्ति करोति, तत्थ पटिच्छन्नत्ता इत्थिसतम्पि अनापत्ति न करोतीति च वदन्ति। 


कायसंसग्गवसेन अनन्धो वृत्तो, दुहुल्लवाचावसेन अबधिरो । अन्तोद्वादसहत्थे ओकासेति सोतस्स रहाभावो वुत्तो, एतेन “सोतस्स रहो द्रादसहत्थेन परिच्छिन्दितब्बों"ति दस्सेति। तस्मा 
द्वादसहत्थतो बहि निसिन्नो अनापत्ति न करोति सतिपि चक्खुस्स रहाभावे सोतस्स रहसब्मावतो। इमस्मिञ्हि सिवखापदे अप्पटिच्छन्नत्ता सोतस्स रहोयेव अधिप्पेतो। पाळियं पन “चक्खुस्स रहो "ति 
अत्थुद्धारवसेन वृत्तं । केनचि पन ` द्रेपि रहा इध अधिप्पेता' ति वृत्तं, तं न गहेतब्बं । न हि अप्पटिच्छन्ने ओकासे चक्खुस्स रहो सम्भवति द्वादसहत्थतो बहि दस्सनविसये दूरतरे निसिन्नस्सपि दटुं 
सक्कुणेय्यभावतो। निह्दायन्तोपीति इमिना “निपज्जित्वा निद्दायन्तोपि गहितोयेवा"ति तीसुपि गण्ठिपदेसु वुत्तं । “निपज्जित्वा निद्दायन्तेपि सतिपि चक्खुस्स रहे अबधिरत्ता सोतस्स रहो नत्थी”ति 
गण्ठिपदकारानं अधिप्पायो। यथा पन निपज्जित्वा निद्दायन्तो अन्धो विय किञ्चि न पस्सतीति चक्खुस्स रहो सम्भवति, तथा बधिरो विय किञ्चि सहं न सुणातीति सोतस्स रहोपि सम्भवतीति सक्का वत्तुं। 
अट्ठकथायज्च ठितो वा निसिन्नो वाति एत्तकमेव वुत्तं, पठमसिक्खापदे विय “निपज्जित्वा निद्दायन्तोपि अनापत्ति न करोतीति इदं पन न वुत्तं, तस्मा वीमंसित्वा यथा न विरुज्झति, तथा गहेतब्बं। 


सोतस्स रहस्सेव इधाधिप्पेतत्ता “बधिरो पन चक्खुमापी”ति वृत्तं। अन्धस्स अप्पटिच्छन्नम्पि पटिच्छन्नपकखं भजतीति पठमसिक्खापदस्स विसयत्ता वृत्तं “अन्धो वा अबधिरोपि न करोती”ति। 
यथेव हि तत्थ अपिहितकवाटस्स गब्भस्स अन्तो समीपेपि ठितो अन्धो अनापत्ति न करोति, एवमयम्पीति दडब्ं । उभयत्थापीति द्वीसुपि अनियतेसु । यस्मा द्वीहि सिकखापदेहि उदायित्थेरं आरब्भ विसुं 
पञ्जत्ता काचि आपत्ति नाम नत्थि, तस्मा तस्स तस्स सिकखापदस्स आदिकम्मिके सन्धाय आदिकम्मिकानं अनापत्ति वुत्ता। उपनन्दत्थेरादयो हि रहो निसज्जादीनं आदिकम्मिका । भगवता पन पठमं 
पञ्जत्तसिक्खापदानियेव गहेत्वा उपनन्दवत्थुस्मिं अनियतक्कमो दस्सितो। यदि इमेहि सिकखापदेहि विसुं पञ्जत्ता आपत्ति नाम नत्थि, अथ कस्मा भगवता अनियतद्रयं पञ्जत्तन्ति? एवरूपायपि उपासिकाय 
बुच्चमानो पटिजानमानोयेव आपत्तिया कारेतब्बो, न अप्पटिजानमानोति दस्सेन्तेन भगवता याय कायचि आपत्तिया येन केनचि चोदिते पटिञ्ञातकरणंयेव दळहं कत्वा विनयविनिच्छयलक्खणं ठपितं । 
अथ भिकखुनीनं अनियतं कस्मा न वृत्तन्ति? इदमेव लक्खणं सब्बत्थ अनुगतन्ति न वुत्तं । 


दुतियअनियतसिक्खापदवण्णना निड्टिता। 

इति समन्तपासादिकाय विनयट्टुकथाय सारत्थदीपनियं 


अनियतवण्णना निद्टिता। 


४. निस्सग्गियकण्डं 


१. चीवरवग्गो 
१. पठमकथिनसिक्खापदवण्णना 


४५९. समिताविनाति समितपापेन। गोतमके चेतियेति गोतमयक्खस्स चेतियड्टाने कतविहारो वुच्चति। परिभुञ्जितुं अनुञ्ञातं होतीति भगवता गहपतिचीवरे अनुञ्जाते बहूनि चीवरानि लभित्वा 
भण्डिकं कत्वा सीसेपि खन्धेपि कटियापि ठपेत्वा आगच्छन्ते भिक्खू दिस्वा चीवरे सीमं बन्धन्तेन तिचीवरं परिभोगत्थाय अनुञ्ञातं, न पन अधिट्ठानवसेन । नहायन्ति एत्थाति नहानं, नहानतित्थं। 


४६०. एको किर ब्राह्मणो चिन्तेसि “बुद्धरतनस्स च सङ्घरतनस्स च पूजा पञ्जायति, कथं नु खो धम्मरतनं पूजितं नाम होती” ति। सो भगवन्तं उपसङ्कमित्वा एतमत्थं पुच्छि। भगवा आह “सचेपि 
ब्राह्मण धम्मरतनं पूजेतुकामो, एकं बहुस्सुतं पूजेही ˆति। बहुस्सुतं भन्ते आचिक्खथाति। भिक्खुसङ्घं पुच्छाति। सो भिक्खू उपसङ्कमित्वा “बहुस्सुतं भन्ते आचिक्खथा''ति आह। आनन्दत्थेरो ब्राह्मणाति। 
ब्राह्मणो थेरं सहस्सग्घनकेन चीवरेन पूजेसि। तेन वृत्तं “पटिलाभवसेन उप्पन्न न्ति। उप्पन्न-सह्दो निप्फन्नपरियायोपि होतीति तं पटिक्खिपन्तो आह “नो निप्फत्तिवसेना”ति। पठममेव हि तं 
तन्तवायकम्मेन निप्फन्नं। 


थेरस्स सन्तिके उपज्झं गाहापेत्वा सयं अनुस्सावनकम्मं करोतीति एत्थ सारिपृत्तत्थेरोपि तथेव करोतीति दड्ठब्बं। एवं एकमेकेन अत्तनो पत्तचीवरं दत्वा पब्बाजेत्वा उपज्झं गण्हापितानि पञ्च पञ्च 
भिक्खुसतानि अहेसुं। आयस्मन्तं आनन्दं अतिविय ममायतीति आनन्दत्थेरो ताव ममायतु अखीणासवभावतो, सारिपुत्तत्थेरो कथन्ति? न इदं ममायनं गेहस्सितपेमवसेन, अथ खो गुणसम्भावनावसेनाति 
नायं दोसो। नवमं वा दिवसं दसमं वाति भुम्मत्थे उपयोगवचनं, नवमे वा दसमे वा दिवसेति अत्थो। सचे भवेय्याति सचे कस्सचि एवं सिया। वुत्तसदिसमेवाति एत्थ ` वुत्तदिवसमेवा^तिपि पठन्ति। 
धारेतुन्ति एत्थ “आहा ति पाठसेसो दटुब्बो। 


४६२-४६३. निट्टितचीवरस्मिन्ति भुम्मवचनस्स लोपं कत्वा निद्देसोति आह “निट्टिते चीबरस्मि "न्ति, चीवरस्स करणपलिबोधे उपच्छिन्नेति वृत्तं होति पासपट्टगण्ठिकपट्टपरियोसानं यं किञ्चि 
कातब्बं, तं कत्वाति योजेतब्बं । सूचिया पटिसामनन्ति इदं सूचिकम्मस्स सम्मा परिनिट्वितभावदस्सनत्थं वुत्तं, सूचिकम्मनिट्ठानमेवेत्थ पमाणं। एतेसम्पीति विनट्ठादिं परामसति। 


कथिने च उब्भतस्मिन्ति यं सङ्घस्स कथिनं अत्थतं, तस्मिं कथिने च उब्भतेति अत्थो। दुतियस्स पलिबोधस्स अभावं दस्सेतीति आवासपलिबोधस्स अभावं दस्सेति। एत्थ च “निट्टितचीवरस्मि 
उब्भतस्मिं कथिने "ति इमेहि द्रीहि पदेहि द्विन्नं पलिबोधानं अभावदस्सनेन अत्थतकथिनस्स पञ्चमासब्भन्तरे याव चीवरपलिबोधो आवासपलिबोधो च न उपच्छिज्जति, ताव अनधिट्टितं अविकप्पितं 
अतिरेकचीवरं दसाहतो परम्पि ठपेतुं वट्टतीति दीपेति। अत्थतकथिनस्स हि याव कथिनस्स उब्भारा अनामन्तचारो असमादानचारो यावदत्थचीवरं गणभोजनं यो च तत्थ चीवरुप्पादोति इमे पञ्चानिसंसा 
लब्भन्ति। पक्कमनं अन्तो अस्साति पक्कमनन्तिका । एवं सेसापि वेदितब्बा । वित्थारो पनेत्थ आगतट्ठानेयेव आवि भविस्सति। 


खोमन्ति खोमसुत्तेहि वायितं खोमपटचीवरं, तथा सेसानि। साणन्ति साणवाकसुत्तेहि कतचीवरं। भङ्गन्ति खोमसुत्तादीनि सब्बानि एकच्चानि वा मिस्सेत्वा कतचीवरं । भङ्गम्पि वाकमयमेवाति केचि। 
दुकूलं पटुण्णं सोमारपटं चीनपटं इद्धिजं देवदिन्नन्ति इमानि पन छ चीवरानि एतेसंयेव अनुलोमानीति विसुं न वृत्तानि। दुकूलञ्हि साणस्स अनुलोमं वाकमयत्ता। पटुण्णदेसे सञ्जातवत्थं पट्टुण्णं। 
“*पट्टुण्णकोसेव्यविसेसो"ति हि अभिधानकोसे वृत्तं । सोमारदेसे चीनदेसे च जातवत्थानि सोमारचीनपटानि । पटुण्णादीनि तीणि कोसेय्यस्स अनुलोमानि पाणकेहि कतसुत्तमयत्ता । इद्धिजं एहिभिक्खूनं 
पुज्जिद्धिया निब्बत्तचीवरं, तं खोमादीनं अञ्ञतरं होतीति तेसं एव अनुलोमं। देवताहि दिन्नं चीवरं देवदिन्नं, तं कप्परुक्खे निब्बत्त जालिनिया देवकञ्जाय अनुरुद्भत्थेरस्स दिन्नवत्थसदिसं, तम्पि 
खोमादीनंयेव अनुलोमं होति तेसु अञ्जतरभावतो। 


मज्झिमस्स पुरिसस्स विदत्थिं सन्धाय “द्वे बिदत्थियो”तिआदि वृत्तं । इमिना दीघतो वड्टकीहत्थप्पमाणं वित्थारतो ततो उपड्टप्पमाणं विकप्पनुपगन्ति दस्सेति। तथा हि “सुगतविदत्थि नाम इदानि 
मज्झिमस्स पुरिसस्स तिस्सो विदत्थियो, वड्डकीहत्थेन दियड़ो हत्थो होती”ति कुटिकारसिक्खापदटकथायं (पारा० अट्० २.३४८-३४१९) वुत्तं, तस्मा सुगतङ्गुलेन द्रादसङ्गुलं वड्कीहत्थेन दियड्डो हत्थोति 
सिद्धं । एवञ्च कत्वा सुगतङ्गलेन अङुङ्गुलं वड्कोहत्थप्पमाणन्ति इदं आगतमेवाति। 


तं अतिक्कामयतोति एत्य तन्ति चीवरं कालं वा परामसति। तस्स यो अरुणोति तस्स चीवरुप्पाददिवसस्स यो अतिक्कन्तो अरुणो। चीवरुप्पाददिवसेन सद्धिन्ति चीवरुप्पाददिवसस्स 
अतिक्कन्तअरुणेन सद्धिन्ति अत्थो। दिवससद्देन हि तंदिवसनिस्सितो अरुणो वुत्तो । बन्धित्वाति रज्जुआदीहि बन्धित्वा । वेठेत्वाति वत्थादीति वेठेत्वा । 


बचनीयोति सङ्घं अपेविखत्वा वृत्तं । अञ्ञथापि वत्तब्बन्ति एत्थ “याय कायचि भासाय पदपटिपाटिया अवत्वापि अत्थमत्ते वृत्ते वट्टती”ति वदन्ति। तेनाति आपत्ति पटिग्गण्हन्तेन । पटिग्गाहकेन 
““पस्ससी” ति वृत्ते देसकेन वत्तब्बवचनं दस्सेति “आम पस्सामी"ति। पुन पटिग्गाहकेन वत्तब्बवचनमाह “आयतिं संवरेव्यासी”ति। एवं वृत्ते पुन देसकेन वत्तब्बवचनं “साधु सुहु संवरिस्सामी”ति। 
इमिना अत्तनो आयतिं संवरे पतिट्टितभावं दस्सेति। द्वीसु पन सम्बहुलासु वाति द्वीसु सम्बहुलासु वा आपत्तीसु पुरिमनयेनेव वचनभेदो वेदितब्बो। जत्तियं आपत्ति सरति विवरतीति एत्थ द्रे आपत्तियोति 
वा सम्बहुला आपत्तियोति वा वत्तब्बन्ति अधिप्पायो । चीबरदानेपीति निस्सट्टचीवरस्स दानेपि। वत्थुवसेनाति चीवरगणनाय। गणस्स वुत्ता पाळियेवेत्थ पाळीति द्रीसु इमाहं आयस्मन्तानं निस्सज्जामीति 
बचने विसेसाभावतो वृत्तं । एवं...पे०... वत्तु बट्टतीति वत्वा तत्थ कारणमाह “इतो गरुकतरानी”तिआदि । तत्थ इतोति इतो निस्सट्टचीवरदानतो । जत्तिकम्मतो जत्तिदुतियकम्मं गरुकतरन्ति आह “इतो 
गरुकतरानी”ति। इमाहं चीवरन्ति एत्थ “इमं चीवर न्तिपि पठन्ति। 


४६८. न इध सञ्जा रक्खतीति इदं वेमतिकं अनतिक्कन्तसञ्जञ्च सन्धाय वृत्तं। योपि एवंसञ्जी, तस्सपीति न केवलं अतिक्कन्ते अतिक्कन्तसञ्जिस्स, अथ खो वेमतिकस्स 
अनतिक्कन्तसञ्जिस्सपीति अत्थो। “न इध सञ्ञा रक्खती' तिआदिना वृत्तमत्थं सेसत्तिकेपि अतिदिसति। एस नयो सब्बत्थाति एस नयो अविनट्टादीसुपीति अञ्जेसं चीवरेसु उपचिकादीहि खायितेसु 
““मस्हम्पि चीवरं खायित "न्ति एवंसञ्जी होतीतिआदिना योजेतब्बन्ति दस्सेति। अनट्ठतो अविलुत्तस्स विसेसमाह ““पसय्हाबहारवसेना”ति । थेय्यावहारवसेन गहितञ्हि नइुन्ति अधिप्पेतं, पसय्हावहारवसेन 
गहितं विलुत्तन्ति। अनापत्ति अञ्ञेन कतं पटिलभित्वा परिभुञ्जतीति इदं निसीदनसन्थतं सन्धाय वत्तं । यं येन हि पुराणसन्थतस्स सामन्ता सुगतविदत्थिं अनादियित्वा अञ्ञं नवं निसीदनसन्थतं कतं, 
तस्स तं निस्सग्गियं होति। तस्मा “अनापत्ति अञ्जेन कतं पटिलभित्वा परिभुञ्जती "ति इदं परस्स निस्सग्गियं अपरस्स परिभुञ्जितुं वट्टतीति इममत्थं साधेति। परिभोगं सन्धाय वुत्तन्ति अनतिक्कन्ते 
अतिक्कन्तसञ्चिस्स वेमतिकस्स च परिभुञ्जन्तस्सेव दुक्कटं, न पन अपरिभुज्जित्वा ठपेन्तस्साति अधिप्पायो। 


४६९. तिचीवरं अधिट्ठातुन्ति नामं वत्वा अधिट्टातुं। न विकप्पेतुन्ति नामं वत्वा न विकप्पेतुं । एस नयो सब्बत्थ । तस्मा तिचीवरादीनि अधिटहन्तेन इमं सङ्घाटिं अधिट्ठामी"तिआदिना नामं वत्वा 
अधिट्टातब्बं । विकप्पेन्तेन पन “इमं सङ्घाटि ˆ न्तिआदिना तस्स तस्स चीवरस्स नामं अग्गहेत्वाव “इमं चीवरं तुय्हं विकप्पेमी”ति विकप्पेतब्बं। तिचीवरं वा होतु अञ्जं वा, यदि तं तं नामं गहेत्वा विकप्पेति, 
अविकप्पितं होति, अतिरेकचीवरट्टानेयेव तिइति। ततो परं विकप्पेतुन्ति “चतुमासतो परं विकप्पेत्वा परिभुञ्जितुं अनुञ्जात "न्ति तीसुपि गण्ठिपदेसु वृत्तं । केचि पन “ततो परं बिकप्पेत्वा याव 
आगामिसंवच्छरे वस्सानं चातुमासं, ताव ठपेतुं अनुञ्जात"न्तिपि वदन्ति । “ततो परं विकप्पेतुं अनुजानामीति एत्तावता वस्सिकसाटिकं कण्डुप्पटिच्छादिञ्च तं तं नामं गहेत्वा विकण्पेतुं अनुञ्ञातन्ति 
एवमत्थो न गहेतब्बो ततो परं वस्सिकसाटिकादिनामस्सेव अभावतो। तस्मा ततो परं विकप्पेन्तेनपि नामं गहेत्वा न विकप्पेतब्बं । उभिन्नम्पि ततो परं विकप्पेत्वा परिभोगस्स अनुञ्ञातत्ता तथा विकप्पितं 

अञ्जनामेन अधिटइहित्वा परिभुञ्जितब्र न्ति तीसुपि गण्ठिपदेसु वुत्तं 


पच्चुद्धरामीति ठपेमि, परिच्चजामीति वा अत्थो। इमं सङ्घाटिं अधिट्टठामीति एत्थ “इमं चीवरं सङ्घाटिं अधिट्ठामीति एवम्पि वत्तुं वट्टती”ति गण्ठिपदेसु वृत्तं, तम्पि “इमं चीवरं परिकखारचोळं 
अधिट्टामी ति इमिना समेति। कायविकारं करोन्तेनाति हत्थेन चीवरं परामसन्तेन वा चालेन्तेन वा । दुविधन्ति सम्मुखपरम्मुखभेदेसु दुविधं । हत्थपासेति इदं द्वादसहत्थं सन्धाय वृत्तं, तस्मा 
द्वादसहत्थन्मन्तरे ठितं “इम”न्ति वत्वा अधिट्ठातब्बं । ततो परं “एत” न्ति वत्वा अधिट्ठातब्नन्ति केचि वदन्ति । गण्ठिपदेसु पनेत्थ न किञ्चि वृत्तं । पाळियं अद्टकथायञ्च सब्बत्थ “हत्थपासो”ति 
अड्डतेय्यहत्थो वुच्चति, तस्मा इध विसेसविकप्पनाय कारणं गवेसितब्बं। सामन्तविहारो नाम यत्थ तदहेव गन्त्वा निवत्तितुं सक्का । सामन्तबिहारे "ति इदं देसनासीसमत्तं, तस्मा ठपितद्ठानं सल्लक्खेत्वा 
दूरे ठितम्पि अधिट्टातब्बन्ति वदन्ति। ठपितट्वानं सल्लक्खेत्वाति च इदं ठपितट्ठानसल्लक्खणं अनुच्छविकन्ति कत्वा वुत्तं, चीवरसल्लक्खणमेवेत्थ पमाणं । 


अधिटुहित्वा ठपितवत्थेहीति परिक्खारचोळनामेन अधिट्ठहित्वा उपितवत्थेहि । अधिट्ठानतो पुब्बे सङ्घाटिआदिवोहारस्स अभावतो “इमं पच्चुद्धरामी”ति परिक्खारचोळस्स विसुं पच्चुद्धारविधि 
दस्सेति। परिक्खारचोळनामेन पन अधिट्टितत्ता “इमं परिक्खारचोळं पच्चुद्धरामी" ति वृत्तेपि नेवत्थि दोसोति विञ्जायति । पच्चुद्धरित्वा पुन अधिट्ठातब्बानीति इदञ्च सङ्घाटिआदिचीवरनामेन अधिट्ठुहित्वा 
परिभुञ्जितुकामं सन्धाय वृत्तं । परिक्खारचोळनामेनेव अधिटइहित्वा परिभुञ्जन्तस्स पन पुब्बेकतअधिट्ठानमेव अधिट्ठानं। अधिट्टठानकिच्चं नत्थीति इमिना कप्पबिन्दुदानकिच्चम्पि नत्थीति दस्सेति। 
मुट्टिञ्चकादितिचीवरप्पमाणयुत्तं सन्धाय ““तिचीवरं पना" तिआदि वुत्तं। परिक्खारचोळं अधिट्ठातुन्ति परिकखारचोळं कत्वा अधिट्ठातुं। बद्धसीमायं अविप्पवाससीमासम्मुतिसब्भावतो चीवरविप्पवासेपि 
नेवत्थि दोसोति न तत्थ दुप्परिहारताति आह “अबद्धसीमायं दुप्परिहार ”न्ति। 


अनतिरित्तप्पमाणाति सुगतविदत्थिया दीघसो छ विदत्थियो तिरियं अड्टतेय्यविदत्थिञ्च अनतिक्कन्तप्पमाणाति अत्थो। ननु च वस्सिकसाटिका वस्सानातिक्कमेन, कण्डुप्पटिच्छादि आबाधवूपसमेन 
अधिट्ठानं विजहति । तेनेव मातिकाडुकथायं (कङ्का० अट्ट० कथिनसिक्खापदवण्णना) वस्सिकसाटिका वस्सानमासातिक्कमेनपि, कण्डुप्पटिच्छादि आबाधवूपसमेनपि अधिट्टानं विजहती ति वृत्तं । तस्मा 
“ततो परं पच्चुद्धरित्वा विकप्पेतब्बा"ति कस्मा वुत्तं। सति हि अधिट्टाने पच्चुद्धारो यृत्तोति? एत्थ ताव तीसुपि गण्ठिपदेसु इदं वुत्तं “पच्चुद्धरित्वाति इदं पच्चुद्भरणं सन्धाय न वुत्तं, पच्चुद्धरित्वाति पन 
वस्सिकसाटिकभावतो अपनेत्वाति एवमत्थो गहेतब्बो । तस्मा हेमन्तस्स पठमदिवसतो पड्डाय अन्तोदसाहे वस्सिकसाटिकभावतो अपनेत्वा विकप्पेतब्बाति इममत्थं दस्सेतुं ततो परं पच्चुद्धरित्वा 
विकप्पेतब्बा ति वुत्त `न्ति। 


केचि पन “यथा कथिनमासब्मन्तरे उप्पन्नचीवरं कथिनमासातिक्कमे निस्सग्गियं होति, एवमयं वस्सिकसाटिकापि वस्सानमासातिक्कमे निस्सग्गिया होति, तस्मा कत्तिकपुण्णमदिवसे पच्चुद्धरित्वा 
ततो परं हेमन्तस्स पठमदिवसे विकप्पेतब्बाति एवमत्थो गहेतब्बो । पच्चुद्धरित्वा ततो परं विकप्पेतब्नाति पदयोजना वेदितब्बा ति च वदन्ति, तं न यूत्तं । कथिनमासे उप्पन्नञ्हि चीवरं अतिरेकचीवरद्वाने 
ठितत्ता अवसानदिवसे अनधिट्टितं कथिनमासातिक्कमे निस्सग्गियं होति। अयं पन वस्सिकसाटिका अधिट्टुहित्वा ठपितत्ता न तेन सदिसाति वस्सानातिक्कमे कथं निस्सग्गिया होति। 
अनधिट्टितअविकप्पितमेव हि तंतंकालातिक्कमे निस्सग्गियं होति, तस्मा हेमन्तेपि वस्सिकसाटिका दसाहं परिहारं लभतियेव। एवं कण्डुप्पटिच्छादिपि आबाधवूपसमेन अधिट्ठानं विजहति, तस्मा ततो परं 
दसाहं परिहारं लभति, दसाहं पन अनतिक्कमित्वा विकप्पेतब्बाति। 


केचि पन “अधिट्ठानभेदलक्खणे अवुत्तत्ता वस्सिकसाटिका वस्सानमासातिक्कमेपि, कण्डुप्पटिच्छादि आबाधे वूपसन्तेपि अधिट्ठानं न विजहति, तस्मा “ततो परं पच्चुद्धरित्वा विकप्पेतब्बा'ति इदं 
बुत्तन्ति वदन्ति, तं मातिकाटुकथाय न समेति, समन्तपासादिकाय पन समेति। तथा हि “वस्सिकसाटिका वस्सानमासातिक्कमेनपि, कण्ड्प्पटिच्छादि आबाधवूपसमेनपि अधिट्टानं विजहती ति इदं 
समन्तपासादिकायं नत्थि, परिवारटुकथायञ्च “अत्थापत्ति हेमन्ते आपज्जति, नो गिम्हे ति एत्थ इदं वृत्तं “कत्तिकपुण्णमासिया पच्छिमे पाटिपददिवसे विकण्पेत्वा ठपितं वस्सिकसाटिकं निवासेन्तो 
हेमन्ते आपज्जति । कुरुन्दियं पन 'कत्तिकपुण्णमदिवसे अपच्चुद्धरित्वा हेमन्ते आपज्जती ति वृत्तं, तम्पि सुवुत्तं । चातुमासं अधिट्ठातुं, ततो परं विकण्पेतुन्ति हि वृत्त''न्ति (परि० अट्ठ० ३२३)। 


तत्थ महाअडुकथायं निवासनपच्चया दुक्करं वृत्तं, कुरुन्दटुकथायं पन अपच्चुद्धारपच्चया । तस्मा कुरुन्दियं वृत्तनयेनेव वस्सिकसाटिका वस्सानमासातिक्कमेपि अधिद्ठानं न विजहतीति पञ्ञायति। 
कुरुन्दियञ्हि “वस्सानं चातुमासं अधिट्ठातुं, ततो परं विकप्पेतु `न्ति वचनतो यदि कत्तिकपुण्णमायं न पच्चुद्धरेय्य, अविजहिताधिट्ठाना वस्सिकसाटिका हेमन्तं सम्पत्ता विकप्पनकखेत्ते अधिट्ठानसब्भावतो 
दुक्कटं जनेति, तस्मा कत्तिकपुण्णमायं एव पच्चुद्धरित्वा हेमन्ते विकप्पेतब्बाति इमिना अधिप्पायेन “कत्तिकपुण्णमदिवसे अपच्चुद्धरित्वा हेमन्ते आपज्जती' ति वुत्तं, तस्मा वीमंसित्वा युत्ततरं गहेतब्बं । 


नहानत्थाय अनुञ्ञातत्ता “वण्णभेदमत्तरत्तापि चेसा वड्टती ति वृत्तं। द्वे पन न बडन्तीति द्विन्नं अधिट्टानाभावतो वुत्तं। “सचे वस्साने अपरा वस्सिकसाटिका उप्पन्ना होति, पुरिमवस्सिकसाटिकं 
पच्चुद्धरित्वा विकप्पेत्वा च अधिट्ठातब्बा''ति वदन्ति। पमाणयुत्तन्ति दीघसो सुगतविदत्थिया द्वे विदत्थियो, वित्थारतो दियड्डा, दसा विदत्थीति इमिना पमाणेन युत्तं। पमाणिकाति सुगतविदत्थिया दीघसो 
चतस्सो विदत्थियो, तिरियं द्वे विदत्थियोति एवं वुत्तप्पमाणयृत्ता। पच्चुद्धरित्वा विकप्पेतब्बाति एत्थ यं वत्तब्बं, तं हेट्ठावृत्तमेव। “सकि अधिट्टितं अधिट्टितमेव होति, पुन न पच्चुद्भरीयति 
कालपरिच्छेदाभावतो ति वदन्ति। अपरे पन “एकवचनेनपि वट्टतीति दस्सनत्थं “सकि अधिङ्टितं अधिड्टितमेवा'ति वृत्त न्ति वदन्ति। उभयत्थापि अस्स वचनस्स इध वचने अपुब्बं पयोजनं न दिस्सति, 
तेनेव मातिकाइुकथायं इमस्मिं ठाने “सकि अधिट्टितं अधिट्टितमेव होती 'ति इदं पदं न वृत्तं । 


“अत्तनो सन्तकभावतो मोचेत्वा ठपितं सन्धाय महापच्चरियं अनापत्ति वुत्ता"ति वदन्ति। इमिना भेसज्जं चेतापेस्सामि, इदं मातुया दस्सामीति ठपेन्तेन अधिट्ठातब्बं, इदं भेसज्जस्स, इदं मातुयाति 
विस्सज्जेत्वा सकसन्तकभावतो मोचिते अधिट्ठानकिच्चं नत्यीति अधिप्पायो। सेनासनपरिक्खारत्थाय दिन्नपच्चत्थरणेति एत्य “अनिवासेत्वा अपारुपित्वा च केवलं मञ्चपीठेसुयेब अत्थरित्वा 
परिभुञ्जियमानं पच्चत्थरणं अत्तनो सन्तकम्पि अनधिद्ठातुं वट्ठती 'ति वदन्ति। हेट्ठा पन “पच्चत्थरणम्पि अधिट्ठातब्बमेवा^ति अविसेसेन वृत्तत्ता अत्तनो सन्तकं अधिट्ठातब्बमेवाति अम्हाकं खन्ति, 
वीमंसित्वा गहेतब्बं। 


““हीनायावत्तनेनाति सिकखं अप्पच्चकखाय गिहिभावूपगमनेना "ति तीसुपि गण्ठिपदेसु वुत्तं, तं युत्तं अञ्जस्स दाने विय चीवरे निरालयभावेनेव परिच्चत्तत्ता। केचि पन “हीनायावत्तनेनाति 
भिक्खुनिया गिहिभावूपगमनेना "ति एवमत्थं गहेत्वा “भिक्खु पन विब्भमन्तोपि याव सिक्खं न पच्चक्खाति, ताव भिक्खुयेवाति अधिट्ठानं न विजहती"ति वदन्ति, तं न गहेतब्बं “भिक्खुनिया 
हीनायावत्तनेना”ति विसेसेत्वा अवृत्तत्ता। भिक्खुनिया हि गिहिभावूपगमने अधिट्ठानविजहनं विसुं वत्तब्बं नत्थि तस्सा विब्भमनेनेव अस्समणीभावतो | सिक्खापच्चक्खानेनाति पन इदं सचे भिक्खुलिङ्गे 
ठितोव सिक्खं पच्चक्खाति, तस्स कायलग्गम्पि चीवरं अधिट्ठानं विजहतीति दस्सनत्थं वृत्तं। कनिङुङ्गलिनखबसेनाति हेट्टिमपरिच्छेदं दस्सेति। पमाणचीवरस्साति पच्छिमप्पमाणं सन्धाय वृत्तं । दवे 
चीवरानि पारुपन्तस्साति अन्तरघरप्पवेसनत्थाय सुप्पटिच्छन्नसिक्खापदे वुत्तनयेन सङ्घाटिं उत्तरासङ्गञ्च एकतो कत्वा पारुपन्तस्स । सङ्घरितट्ठानेति द्वीसुपि अन्तेसु सङ्घरितट्ठाने। एस नयोति इमिना 
पमाणयुत्तेसु यत्थ कत्थचि छिद्दै अधिट्ठानं विजहति, महन्तेसु पन ततो परेन छिद्दं अधिट्ठानं न विजहतीति अयमत्थो दस्सितो। सब्ब्रेसृति तिचीवरादिभेदेसु सब्बचीवरेसु। 


अञ्ञं पच्छिमष्पमाणं नाम नत्थीति सुत्ते आगतं नत्थीति अधिप्पायो। इदानि तमेव विभावेतुं “यञ्ही”तिआदि वुत्तं । “तं अतिक्कमयतो छेदनकं पाचित्तिय” न्ति वुत्तत्ता आह “ततो उत्तरि 
पटिसिद्धत्ता”ति। तं न समेतीति परिक्खारचोळस्स विकप्पनुपगपच्छिमं पच्छिमप्पमाणन्ति गहेत्वा इतरेसं तिचीवरादीनं मुद्टिपञ्चकादिभेदं पच्छिमप्पमाणं सन्धाय “एस नयोतिआदिवचनं न समेति 
तादिसस्स पच्छिमप्पमाणस्स सुत्ते अभावतोति अधिप्पायो। अन्धकटुकथायं वृत्तवचनं न समेतीति इमिनाव पटिकखेपेन विकप्पनुपगपच्छिमस्स अन्तो यत्थ कत्थचि छिदं अधिट्ठानं विजहतीति अयम्पि नयो 
पटिक्खित्तोयेवाति दडब्बं । तिचीवरज्हि ठपेत्वा सेसचीवरेसु छिद्देन अधिट्ठानविजहनं नाम नत्थि, तस्मा अधिट्टहित्वा ठपितेसु सेसचीवरेसु विकप्पनुपगपच्छिमं अप्पहोन्तं कत्वा खण्डाखण्डिकं छिन्नेसुपि 
अधिट्ठानविजहनं नत्थि। सचे पन अधिट्ठानतो पुब्बेयेव तादिसं होति, अचीवरत्ता अधिट्ठानकिच्चं नत्थि । खुद्दक चीवरन्ति मुड्टिपञ्चकादिभेदप्पमाणतो अनूनमेव खुद्दकचीवरं । महन्तं वा खुद्दक करोतीति 
एत्थ तिण्णं चीवरानं चतूसु पस्सेसु यस्मिं पदेसे छिइं अधिट्ठानं न विजहति, तस्मिं पदेसे समन्ततो छिन्दित्वा खुहदकं करोन्तस्स अधिद्ठानं न विजहतीति अधिप्पायो। 


सम्मुखाविकप्पना परम्मुखाविकप्पनाति एत्य सम्मुखेन विकप्पना परम्मुखेन विकप्पनाति एवमत्थो गहेतब्बो। सन्निहितासन्निहितभावन्ति आसन्नदूरभावं। आसन्नदूरभावो च अधिट्टाने 
बुत्तनयेनेव वेदितब्बो। परिभोगादयोपि वट्टन्तीति एत्थ अधिट्डानस्सपि अन्तोगधत्ता सचे सङ्घाटिआदिनामेन अधिट्ठहित्वा परिभुञ्जितुकामो होति, अधिट्ठानं कातब्बं । नो चे, न कातनब्बं, विकप्पनमेव पमाणं, 

तस्मा अतिरेकचीवरं नाम न होति। मित्तोति दळहमित्तो। सन्दिट्ठोति दिट्ठमित्तो नातिदळ्हमित्तो। विकप्पितविकप्पना नामेसा वट्टतीति अधिट्ठितअधिट्ठानं वियाति अधिप्पायो अविसेसेन 
बुत्तवचनन्ति तिचीवरादिं अधिट्ठेति, वस्सिकसाटिकं कण्डुप्पटिच्छादिञ्च विकप्पेतीति अवत्वा सब्बचीवरानं अविसेसेन विकप्पेतीति वुत्तवचनं | तिचीवरसङ्केपेनाति तिचीवरनीहारेन, 
सङ्घाटिआदिअधिट्टानवसेनाति वृत्तं होति। 


तुस्हं देमीतिआदीसु “तस्मिं काले न गण्हितुकामोपि सचे न पटिक्खिपति, पुन गण्हितुकामताय सति गहेतुं वट्टती "ति वदन्ति । इत्थन्नामस्साति परम्मुखे ठितं सन्धाय वदति। “तुस्हं गण्हाही”ति 
वुत्ते “मय्हं गण्हामी”ति वदति, सुदिन्नं सुग्गहितञ्चाति एत्थ “यथा परतो “तव सन्तकं करोही'ति वृत्ते दुददिन्नम्पि “साधु, भन्ते, मय्हं गण्हामी'ति वचनेन “सुग्गहितं होती'ति वुत्तं, एवमिधापि 'तुस्हं 
गण्हाही'ति वुत्ते सुदिन्नत्ता “मय्हं गण्हामी ति अवुत्तेपि 'सुदिन्नमेवा'”ति वदन्ति। “गण्हाहीति च आणत्तिया गहणस्स तप्पटिबद्धताकरणवसेन पवत्तत्ता तदा गण्हामीति चित्ते अनुप्पादिते पच्छा गहेतुं न 
लभती ति वदन्ति। 


तं न युज्जतीति विनयकम्मस्स करणवसेन गहेत्वा दिन्नत्ता वुत्तं। सचे पन परो सच्चतोयेव विस्सासं गण्हाति, पुन केनचि कारणेन तेन दिन्नं तस्स न वट्टतीति नत्थि । निस्सग्गियं पन चीवरं जानित्वा 
वा अजानित्वा वा गण्हन्तं “मा गण्हाही ति निवारणत्थं वुत्त । कायवाचाहि कत्तब्बअधिट्ठानविकप्पनानं अकतत्ता होतीति आह “कायवाचातो समुद्ठाती ति। चीवरस्स अत्तनो सन्तकता, 
जातिप्पमाणयुत्तता, छिन्नपलिबोधभावो, अतिरेकचीवरता, दसाहातिक्कमोति इमानेत्थ पञ्च अङ्गानि। 


पठमकथिनसिक्खापदवण्णना निट्टिता। 
२. उदोसितसिक्खापदवण्णना 


४७१-४७३. दुतिये अथानन्दत्थेरो कथं ओकासं पटिलभति, कि करोन्तो च आहिण्डतीति आह “थेरो किरा तिआदि। अविप्पवासेति निमित्तत्थे भुम्मं, अविप्पवासत्थन्ति अत्थो, विप्पवासपच्चया 
या आपत्ति, तदभावत्थन्ति वुत्तं होति। 


४७५-४७६, एवं छिन्नपलिबोधोति एवं इमेहि चीवरनिट्ठानकथिनुन्मारेहि छिन्नपलिबोधो । अधिट्टितेसूति तिचीवराधिट्ठाननयेन अधिट्वितेसु । तिचीवरेन विप्पबुत्थो होतीति “रुक्खो छिन्नो, पटो 
दड्टो'तिआदीसु विय अवयवेपि समुदायवोहारो लब्भतीति वुत्तं । 


४७७-४७८. परिखाय वा परिक्खित्तोति इमिना च समन्ता नदीतळाकादिउदकेन परिक्खित्तोपि परिक्खित्तोयेवाति दस्सेति। एत्तावताति “परिक्खित्तो "ति इमिना वचनेन। आकासे अरुणं 
उट्ठापेतीति घरस्स उपरि आकासे अडतेस्यरतनप्पमाणं अतिक्कमित्वा अरुणं उद्टापेति। घरं निवेसनुदोसितादिलक्खणमेव, न पन पाटियेक्कं घरं नाम अत्थीति आह “एत्थ चा”तिआदि। 


४७९. पाळियं वृत्तनयेन “सभाये "ति अवत्वा “सभाय न्ति पच्चत्तवचनं सभाय-सहस्स नपुंसकलिङ्गताविभावनत्थं वृत्तं । सभा-सद्परियायोपि हि सभाय-सद्दो नपुंसकलिङ्गयुत्तो इध वुत्तोति 
इममत्थं दस्सेन्तो “लिङ्गब्यत्तयेन सभा वुत्ता/ति आह। चीवरहत्थपासे वसितब्बं नत्थीति चीवरहत्थपासेयेव वसितब्नन्ति नत्थि। यं तस्सा...पे०... न विजहितब्बन्ति एत्थ तस्सा वीथिया सम्मुखड्ठाने 
सभायद्वारानं गहणेनेव तत्थ सब्बानिपि गेहानि सा च अन्तरवीथि गहितायेव होति। अतिहरित्वा घरे निक्खिपतीति तं वीथि मुञ्चित्वा ठिते अञ्जस्मिं घरे निक्खिपति । पुरतो वा पच्छतो वा हत्थपासेति 
घरस्स हत्थपासं सन्धाय वदति। 


निवेसनादीसु परिकिखत्तताय एकूपचारता, अपरिकिखित्तताय नानूपचारता च वेदितब्बाति दस्सेन्तो “एतेनेबुपायेना”तिआदिमाह । निवेसनादीनि गामतो बहि सन्निविट्ठानि गहितानीति वेदितब्बं । 
अन्तोगामे ठितानञ्हि गामग्गहणेन गहितत्ता गामपरिहारोयेवाति । सब्बत्थापीति गामादीसु अज्झोकासपरियन्तेसु पन्नरससु। परिक्खेपादिबसेनाति एत्थ आदि-सद्देन अपरिकखेपस्सेव गहणं वेदितब्बं, न 
एककुलादीनम्पि। 


४८०-४८७. ओवरको नाम गब्भस्स अब्भन्तरे अञ्जो गब्मोतिपि वदन्ति। मुण्डच्छदनपासादोति चन्दिकङ्गणयृत्तो पासादो। 


४८९. सत्थोति जङ्घसत्थो सकटसत्थो वा । परियादियित्वाति विनिविज्झित्वा। वुत्तमेवत्थं विभावेति “अन्तोपविद्वेन...पे०... ठितो होती 'ति। तत्थ अन्तोपविट्रेनाति गामस्स नदिया वा 
अन्तोपविट्टेन। नदीपरिहारो च लब्भतीति एत्थ “विसुं नदीपरिहारस्स अवुत्तत्ता गामादीहि अञ्जत्थ विय चीवरहत्थपासोयेव नदीपरिहारो”ति तीसुपि गण्ठिपदेसु वृत्तं । बिहारसीमन्ति अविप्पवाससीमं 
सन्धायाह। विहारं गन्त्वा वसितब्बन्ति अन्तोसीमाय यत्य कत्थचि वसितब्बं | सत्थसमीपेयेवाति इदं यथावृत्तअन्भन्तरपरिच्छेदवसेन वृत्तं । पाळियं नानाकुलस्स सत्थो होति, सत्थे चीवरं 
निक्खिपित्वा हत्थपासा न विजहितब्बन्ति एत्थ हत्थपासो नाम सत्थस्स हत्थपासोति वेदितब्बं। 


४९०. एककुलस्स खेत्तेति अपरिक्खित्तं सन्धाय वदति। यस्मा “नानाकुलस्स परिक्खित्ते खेत्ते चीवरं निक्खिपित्वा खेत्तद्वारमूले वा तस्स हत्थपासे वा वत्थब् न्ति वृत्तं, तस्मा द्वारमूलतो अज्जत्थ 
अन्तोखेत्तेपि वसन्तेन चीवरं हत्थपासे कत्वायेव वसितब्बं। 


४९१-४९४. “विहारो नाम सपरिक्खित्तो वा अपरिक्खित्तो वा सकलो आवासो”ति वदन्ति। यस्मिं बिहारेति एत्थ पन एकं गेहमेव वृत्तं । एककुलनानाकुलसन्तकता चेत्थ कारापकानं वसेन 
वेदितब्बा। छायाय फुट्टोकासस्स अन्तो एवाति यदा महावीथियं उजुकमेव गच्छन्तं सूरियमण्डलं मज्झन्हिकं पापुणाति, तदा यं ओकासं छाया फरति, तं सन्धाय वृत्तं। अगमनपथेति यं तदहेव गन्त्वा पुन 
आगन्तुं सक्का न होति, तादिसं सन्धाय वृत्तं । 


४९५. नदिं ओतरतीति हत्थपासं मुञ्चित्वा ओतरति। न आपज्जतीति परिभोगपच्चया दुक्कटं नापज्जति। तेनाह “सो ही”तिआदि। अपरिभोगारहत्ताति इमिनाव निस्सग्गियचीवरं 
अनिस्सज्जेत्वा परिभुञ्जन्तस्स दुक्कटं अचित्तकन्ति सिद्धं । एकं पारुपित्वा एकं अंसकूटे ठपेत्वा गन्तब्बन्ति इदं बहूनं सञ्चारद्ठाने एवं अकत्वा गमनं न सारुप्पन्ति कत्वा वृत्तं। बहिगामे ठपेत्वा...पे०... 
बिनयकम्मं कातब्बन्ति वुत्तत्ता अधिट्ठाने विय परम्मुखा ठितम्पि निस्सग्गियं चीवरं निस्सज्जितुं निस्सट्टचीवरञ्च दातुं वट्टतीति वेदितब्बं। 


गमने सउस्साहत्ता “निस्सयो पन न पटिप्पस्सम्भती”ति वृत्तं । मुहृत्तं सयित्वा...पे०... निस्सयो च पटिप्पस्सम्भतीति एत्य “उस्साहे अपरिच्चत्तेपि गमनस्स उपच्छिन्नत्ता पुन उट्ठाय सउस्साहं 
गच्छन्तानम्पि अन्तरा अरुणे उट्डिते निस्सयो पटिप्पस्सम्भतियेवा "ति वदन्ति। परतो मुहृत्तं ठत्वाति एत्थापि एसेव नयो। अञ्ञमञ्ञस्स वचनं अग्गहेत्वा गताति एत्थ सचे एवं गच्छन्ता “पुरारुणा 
अञ्जमञ्जं पस्सिस्सामा “ति उस्साहं विनाव गता होन्ति, अरुणुग्गमने निस्सयपटिप्पस्सद्भि न वत्तब्बा पठमतरंयेव पटिप्पस्सम्भनतो। अथ “पुरारुणा पस्सिस्सामा”ति सउस्साहाव गच्छन्ति, 
निस्सयपटिप्पस्सद्भियेव न वत्तब्बा। एवञ्च सति “सह अरुणुग्गमना निस्सयो पटिप्पस्सम्भती "ति कस्मा वृत्तं? वुच्चते - सउस्सहत्ता पठमतरं पटिप्पस्सद्ध न वुत्ता। सतिपि च उस्साहभावे एकतो 
गमनस्स उपच्छिन्नत्ता “मुहुत्तं ठत्वा”ति एत्थ विय सह अरुणुग्गमना पटिप्पस्सद्धियेव वृत्ता। 


अन्तोसीमायं गामन्ति अविप्पवाससीमासम्मुतिया पच्छा पतिट्ठापितगामं सन्धाय वदति गामं अन्तो कत्वा अविप्पवाससीमासम्मुतिया अभावतो। नेव चीवरानि निस्सग्गियानि होन्तीति 
अविप्पवाससीमाभावतो वुत्तं, न निस्सयो पटिप्पस्सम्भतीति सउस्साहभावतो। अन्तरामग्गेयेब च नेसं अरुणं उग्गच्छतीति धम्मं सुत्वा आगच्छन्तानं अरुणं उग्गच्छति। अस्सतिया गच्छतीति 
अस्सतिया अत्तनो चीवरं अपच्चुद्धरित्वा थेरस्स चीवरं अपच्चुद्धरापेत्वा गच्छति। एवं गते तस्मिं पच्छा थेरेन सरित्वा पटिपज्जितब्बविधि दस्सेति “अत्तनो चीवरं पच्चुद्धरित्वा दहरस्स चीवरं 
बिस्सासेन गहेत्वा ठपेतब्ब''न्ति। गन्त्वा वत्तब्बोति आगतकिच्चं निट्ठपेत्वा विहारं गतेन पटिपज्जितब्बविधि दस्सेति। अनधिद्टितचीवरता, अनत्थतकथिनता, अलद्भसम्मृतिता, रत्तिविप्पवासोति इमानेत्थ 

चत्तारि अङ्गानि। 
उदोसितसिक्खापदवण्णना निड्टिता। 
३. ततियकथिनसिक्खापदवण्णना 


४९७-४९९. ततिये पाळियं चीवरपच्चासा निक्खिपितुन्ति एत्थ चीवरपच्चासाय सतिया निक्खिपितुन्ति एवमत्थो गहेतब्बो। भण्डिकाबद्धानि भण्डिकबद्धानीतिपि पठन्ति, भण्डिकं कत्वा 
बद्धानीति अत्थो। निट्टितचीवरस्मिं भिक्खुनाति एत्थ पुरिमसिवखापदे विय सामिवसेनेव करणवचनस्स अत्थो वेदितब्बो। 


५००, अनत्थते कथिने चीवरमासे भिक्खुनो उप्पन्नचीवरं अनधिट्टितं अविकप्पितं तस्मिं मासे ठपेतुं वट्टतीति आह “एकं पच्छिमकत्तिकमासं ठपेत्वा”ति। केचि पन “कालेपि आदिस्स दिन्नं, एतं 
अकालचीवरन्ति वचनतो अनत्थते कथिने पच्छिमकत्तिकमाससङ्काते चीवरमासे उप्पन्नचीवरस्सपि पच्चासाचीवरे असति दसाहपरिहारोयेव, ततो परं ठपेतुं न वट्टती”ति वदन्ति, तं अड्डकथाय न समेति। 
तथा हि अच्चेकचीवरसिक्खापदटुकथायं (पारा० अइ० २.६४६-६४९ आदयो) “पवारणमासस्स जुण्हपकखपञ्चमियं उप्पन्नस्स अच्चेकचीवरस्स अनत्थते कथिने एकादसदिवसाधिको मासो, अत्थते 
कथिने एकादसदिवसाधिका पञ्च मासा परिहारो ति वुत्तं। तमेव च परिहारं सन्धाय “छट्टितो पट्टाय पन उप्पन्नं अनच्चेकचीवरम्पि पच्चुद्धरित्वा ठपितचीवरम्पि एतं परिहारं लभतियेवा"ति (पारा० अट्ट? 
२.६४६-६४१) वृत्तं । तस्मा चीवरमासे दसाहतो परम्पि अनधिट्टितं अविकप्पितम्पि ठपेतुं वट्टति । 


यदि एवं “कालेपि आदिस्स दिन्नं, एतं अकालचीवर' न्ति इदं कस्मा वृत्तन्ति चे? अकालचीवरसामञ्ञतो अत्थुद्भारवसेन वुत्तं पठमानियते सोतस्स रहो विय। एकादसमासे सत्तमासे च उप्पन्नञ्हि 
चीवरं बुत्थवस्सेहि सेसेहि च सम्मुखीभूतेहि भाजेतुं लब्भतीति अकालचीवरं नाम जातं। काले पन “सङ्घस्स इदं अकालचीवरं दम्मी”ति अनुद्दिसित्वा “सङ्घस्स दम्मी' ति दिन्नं वुत्थवस्सेहियेव भाजेतब्बं, 
न अञ्जेहीति कालचीवरन्ति वुच्चति। आदिस्स दिन्नं पन सम्मुखीभूतेहि सब्बेहियेव भाजेतब्बन्ति अकालचीवरं, तस्मा कालेपि आदिस्स दिन्नस्स बुत्थवस्सेहि सेसेहि च सम्पत्तेहि भाजनीयत्ता 
अकालचीवरसामञ्जतो “कालेपि आदिस्स दिन्नं, एतं अकालचीवर न्ति अत्थुद्धारवसेन वुत्तं । यदि एवं “एकपुग्गलस्स वा इदं तुय्हं दम्मीति दिन्न" न्ति कस्मा वृत्तं । न हि पुग्गलस्स आदिस्स दिन्नं केनचि 
भाजनीयं होतीति? नायं विरोधो आदिस्स वचनसामञ्जतो लब्भमानमत्थं दस्सेतुं तथा वृत्तत्ता। 


एवं पन अवत्वाति “ततो चे उत्तरि "न्ति इमस्स “मासपरमतो उत्तरि न्ति पदभाजनं अवत्वा। ताव उप्पन्नं पच्चासाचीवरन्ति पच्चत्तवचनं “अत्तनो गतिकं करोतीति करणकिरियाय 
कत्त॒भावतो। अन्तरा उप्मन्नञ्हि पच्चासाचीवरं मासपरमं मूलचीवरं ठपेतुं अदत्वा अत्तनो दसाहपरमताय एव परिच्छिन्दतीति अत्तनो गतिकं करोति। ततो उद्धं मूलचीबरन्ति एत्थ पन मूलचीबरन्ति 
पच्चत्तवचनं । वीसतिमदिवसतो उद्धज्हि उप्पन्नं पच्चासाचीवरं दसाहपरमं गन्तुं अदत्वा मूलचीवरं अत्तना सद्धि करणसम्बन्धतामत्तेन सककालवसेन परिच्छिन्दतीति अत्तनो गतिकं करोति। पच्चासाचीवरे 
पन लभित्वा विसुं ठपेन्तस्स दसाहं अनतिक्कन्ते नत्थि तप्पच्चया आपत्ति | पाळियं दसाहा कारेतब्बन्ति एत्थ दसाहाति करणत्थे निस्सक्कवचनं, दसाहेनाति अत्थो। पञ्चाहुप्पन्नेतिआदिं रस्सं कत्वापि 
पठन्ति। एकवीसे उप्पन्ने...पे०... नवाहा कारेतब्बन्तिआदि पच्चासाचीवरस्स उप्पन्नदिवसं ठपेत्वा वुत्तं । 


अञ्जं पच्चासाचीवरं...पे०... कारेतब्बन्ति इदं सतिया एव पच्चासाय वृत्तन्ति वेदितब्बं। सचे पन “इतो पट्टाय चीवरं न लभिस्सामी" ति पच्चासा उपच्छिन्ना, मूलचीवरम्पि दसाहं चे सम्पत्तं, तदहेव 
अधिट्ठातब्बं। पच्चासाचीवरम्पि परिक्खारचोळं अधिट्ठातब्बन्ति पठमतरं उप्पन्नं विसभागपच्चासाचीवरं सन्धाय वदति। अञ्ञमञ्ञन्ति अञ्ञं अञ्ञं, अयमेव वा पाठो। अङ्गं पनेत्थ पठमकथिने 
बुत्तसदिसमेव। केवलज्हि तत्थ दसाहातिक्कमो, इध मासातिक्कमोति अयं विसेसो। 


ततियकथिनसिक्खापदवण्णना निड्टिता। 
४. पुराणचीवरसिक्खापदवण्णना 
५०३. चतुत्थे भत्तविस्सग्गन्ति पाळिपदस्स भत्तकिच्चन्ति अत्थो वेदितब्बो, “भत्तसंविधान”न्तिपि केचि। तत्थ नाम त्वन्ति इमस्सपि सो नाम त्वन्ति अत्थो वेदितब्बो, “ताय नाम त्व'न्ति केचि। 


५०५. पिता च माता च पितरो, पितूनं पितरो पितामहा, तेसंयेव युगो पितामहयुगो, तस्मा याव सत्तमा पितामहयुगा पितामहद्वन्दाति एवमेत्थ अत्थो दड्ब्बो । एवञ्हि पितामहग्गहणेनेव मातामहोपि 
गहितोति। “याव सत्तमा पितामहयुगा”ति वचनतो हेट्टा च उद्धञ्च अट्टमयुगो जाति नाम न होति। देसनामुखमेव चेतन्ति पितामहयुगाति पितामह-ग्गहणं देसनामुखं पितामहीमातामही आदीनम्पि 
अधिप्पेतत्ता । पितु माता पितामही । मातु पिता मातामहो । मातु माता मातामही। एत्थ किञ्चापि पञ्चसतसाकियानीनं वसेन भिक्खुभावे ठत्वा परिवत्तलिङ्गाय भिकखुनिया च वसेन एकतोउपसम्पन्ना 
भिक्खुनी लब्भति, तथापि पकतिनियामेनेव दस्सेतुं “भिक्खुनी नाम उभतोसङ्घे उपसम्पन्ना" ति वृत्तं । “कप्पं कत्वाति वचनतो दिन्नकप्पमेव पाचित्तियं जनेती ति वदन्ति। “पुराणचीवरं नाम सकि 
निवत्थम्पि सकि पारुतम्पी”ति इदं निदस्सनमत्तन्ति आह “अन्तमसो परिभोगसीसेना”तिआदि। “कायेन फुसित्वा परिभोगोयेव परिभोगो नामा"ति कुरुन्दियं अधिप्पायो। 


५०६. कायविकारं कत्वाति इदं याव “ओरतो ठपेती"ति पदं, ताव सब्बपदेसु सम्बन्धितब्बं । यथा सा “धोवापेतुकामो अयः न्ति जानाति, एवं कायविकारं कत्वाति अत्थो। “कायविकारं कत्वा^ति 
वचनतो कायवाचाहि कञ्चि विकारं अकत्वा हत्थेन हत्थे देन्तस्सपि अनापत्ति। अन्तोद्वादसहत्थे ओकासेति इदं विसेसनं यथासम्भवं योजेतब्बं । तथा हि हत्थेन हत्थे देन्तस्स पादमूले च ठपेत्वा देन्तस्स 
““अन्तोद्वादसहत्थे ओकासे”ति इदं वत्तब्बन्ति नत्थि अञ्जथा असम्भवतो। सति हि सम्भवे ब्यभिचारे च विसेसनं सात्थकं होति। उपरि “खिपती 'तिआदीनि पन सन्धाय इदं विसेसनं वुत्तं, तस्मा 
अन्तोद्वादसहत्थे ओकासे ठत्वा उपरि खिपन्तस्स अञ्जस्स हत्थे पेसेन्तस्स च आपत्ति। उपचारं पन मुञ्चित्वा कायवाचाहि विकारं कत्वा आणापेन्तस्सपि अनापत्ति। उपचारेति अन्तोद्वादसहत्थमेव 
ओकासं वदति। उपचारं मुञ्चित्वाति द्रादसहत्थूपचारं मुञ्चित्वा। 


एकेन बत्थुनाति पठमं कत्वा निट्ठापितं सन्धाय वुत्तं । रजने अनापत्तीति रजनं पच्चासीसन्तस्सपि “धोवित्वा आनेही" ति वृत्तत्ता अनापत्ति अनाणत्तिया कतत्ता। “अवुत्ता धोवती”ति इमिना “अवुत्ता 
रजति, अवुत्ता आकोटेती”ति इदम्पि वुत्तमेव होतीति आह - “अवुत्ता धोवतीति इमिना लक्खणेन अनापत्ती”ति। सम्बहुला आपत्तियो आपज्जतीति पाचित्तियेन सद्धि दवे दुक्कटानि आपज्जति। 
यथावत्थुकमेवाति निस्सग्गियमेवाति अत्थो । पञ्च सतानि परिमाणमेतासन्ति पञ्चसता। 


५०७. चीबरं धोवाति...पे०... आणापेन्तस्साति एत्य ताय धोवनं पच्चासीसन्तस्सपि अनापत्ति। पुराणचीवरता, उपचारे ठत्वा अञ्जातिकाय भिक्खुनिया आणापनं, तस्सा धोवनादीनि चाति इमानेत्थ 
तीणि अङ्गानि। 


पुराणचीवरसिक्खापदवण्णना निट्टिता। 
५. चीवरपटिग्गहणसिक्खापदवण्णना 


५०८. पञ्चमे अपञ्ञत्ते सिक्खापदेति गणम्हा ओहीयनसिक्खापदे अपञ्जत्ते । बिहारवारन्ति विहारपटिजग्गनवारं। कोट्राससम्पत्तीति सकला अङ्गपच्चङ्गसम्पत्ति। सब्बपरियन्तन्ति छट्टस्स 
अञ्जचीवरस्स अभावा पञ्चन्नं चीवरानं एकमेकं सब्बेसं परियन्तन्ति सब्बपरियन्तं । अन्तरवासकादीसु हि पञ्चसु एकमेकं अञ्जस्स छट्टस्स अभावा पञ्चन्नं अन्तमेव होति। अथवा पञ्चसु चीवरेसु 
एकमेकं अत्तनो अञ्जस्स दुतियस्स अभावा अन्तमेव होतीति सब्बमेव परियन्तन्ति सब्बपरियन्तं, सब्बसो वा परियन्तन्ति सब्बपरियन्तं। तेनाह -- “अञ्जँ...पे०... नत्थी”ति। यथा तस्स मनोरथो न 
पूरतीति “सरीरपारिपूरिं पस्सिस्सामी"ति तस्स उप्पन्नो मनोरथो यथा न पूरति। एवं हत्थतलेयेव दस्सेत्वाति सरीरं अदस्सेत्वाव दातब्बचीवरं हत्थतले “हन्दा''ति दस्सेत्वा। 

५१०. विहत्थतायाति विहतहत्थताय, अगणताय अप्पच्चयताय अप्पटिसरणतायाति वृत्तं होति। समभितुन्नत्ताति पीळितत्ता। परिवत्तेतब्बं परिवत्तं, परिवत्तमेव पारिवत्तकं, परिवत्तेत्वा दीयमानन्ति 
अत्थो। 


५१२. उपचारेति द्वादसहत्थूपचारं सन्धाय वदति। उपचारं वा मुञ्चित्वा खिपन्तीति द्वादसहत्थं मुञ्चित्वा ओरतो ठपेन्ति, न पुरिमसिवखापदे विय द्वादसहत्थन्भन्तरेयेबाति अधिप्पायो। अञ्ञत्र 
पारिवत्तकाति यं अन्तमसो हरीतकखण्डम्मि दत्वा वा दस्सामीति आभोगं कत्वा वा पारिवत्तकं गण्हाति, तं ठपेत्वा। अचित्तकभावेन न समेतीति यथा अञ्जातिकाय जातिकसञ्जिस्स वेमतिकस्स च 
गण्हतो अचित्तकत्ता आपत्ति, एवमिधापि “भिक्खुनिया सन्तकं इद''न्ति अजानित्वा गण्हतोपि आपत्तियेबाति अधिप्पायो। वस्सावासिकं देतीति पुग्गलिकं कत्वा देति। पंसुकूलं अत्तनो अत्थाय ठपितभावं 
जानित्वा गण्हन्तेनपि अञ्ञस्स सन्तकं गहितं नाम न होतीति आह - “सचे पन सङ्कारकूटादीसू तिआदि। असामिकञ्हि पंसुकूलन्ति वुच्चति । पंसुकूलं अधिटहित्वाति “असामिकं इद' न्ति सञ्जं 
उप्पादेत्वा। एवं पन पंसुकूलसञ्जं अनुप्पादेत्वा गण्हितुं न वट्टति। 


५१३. अञ्ञातिकाय अञ्ञातिकसञ्जीति तिकपाचित्तियन्ति एत्थ इति-सद्दो आदिअत्थो। तीणि परिमाणमस्साति तिकं, तिकञ्च तं पाचित्तियञ्चाति तिकपाचित्तियं, तीणि पाचित्तियानीति अत्थो। 


५१४. पत्तत्थविकादिं यंकिञ्चीति अनधिट्ठानुपगं सन्धाय वदति। “चीवरं नाम छन्नं चीवरानं अञ्जतरं चीवरं विकप्पनुपगं पच्छिम” न्ति हि वृत्तत्ता अधिट्ठानुपगं यंकिञ्चि न बट्टति। तेनेवाह - 
““बरिकप्पनुपगपच्छिमचीवरप्पमाण 'न्तिआदि। यस्मा भिसिच्छवि महन्तापि सेनासनसङ्गहितत्ता चीवरसङ्ख्यं न गच्छतीति नेव अधिट्ठानुपगा न विकप्पनुपगा च, तस्मा अनधिट्ठानुपगसामञ्ञतो वृत्तं । 
सचेपि मञ्चप्पमाणा भिसिच्छवि होति, वट्टतियेवाति। को पन वादो पत्तत्थविकादीसूति महतियापि ताव भिसिच्छविया अनधिट्ठानुपगत्ता अनापत्ति, ततो खुद्दकतरेसु अनधिट्ठानुपगेसु पत्तत्थविकादीसु 
किमेव वत्तब्बन्ति अधिप्पायो। पटिग्गहणं किरिया, अपरिवत्तनं अकिरिया। विकप्पनुपगचीवरता, पारिवत्तकाभावो, अञ्जातिकाय हत्थतो गहणन्ति इमानेत्थ तीणि अङ्गानि। 


चीवरपटिग्गहणसिक्खापदवण्णना निड्टिता। 
६. अञ्ञातकविञ्ञत्तिसिक्खापदवण्णना 


५१५. छट्ठे पतिकिट्टोति निहीनो, लामकोति अत्थो । लोलजातिकोति लोलसभावो। पटुयेव पट्टो । तेनाह “छेको”तिआदि। किस्मिं वियाति एत्थ “किस्मिं विया”ति निपातवसेन समानत्थं “किंसु 
विया ति निपातपदन्ति आह “किंसु विया”ति, कि वियाति अत्थो, दुक्खं वियाति अधिप्पायो। तेनाह “किलेसो विया”तिआदि। धम्मवसेन उपचारवसेन निमन्तना धम्मनिमन्तनाति पाळिपदस्स अत्थो 
वेदितब्बो। सचे पन “वदेय्याथ, भन्ते, येनत्थो ति इदं सच्चमेव वुत्तं सिया, पवारितोयेव होति। यस्मा पन पवारेत्वापि अदातुकामो अप्पवारितड्टानेयेव तिट्ठति, तस्मा भगवा पवारितापवारितभावं 
अविचारेत्वा “जातको ते, उपनन्द, अञ्ञातको"ति जातकअञ्ञातकभावंयेव विचारेसि। मुसिंसूति विलुम्मिंसु 


५१७. अनुपुब्बकथाति अनुपुब्बेन विनिच्छयकथा। सेसपरिक्खारानं सद्धिविहारिकेहि गहितत्ता निवासनपारुपनमत्तमेव अवसिइन्ति आह “निवासनपारुपनमत्तंयेव हरित्वा ति । सद्भिविहारिकानं 
ताव आगमनस्स वा अनागमनस्स वा अजाननताय वुत्तं “थेरेहि नेब ताव...पे०... भञ्जितब्ब”न्ति। परेसम्पि अत्थाय लभन्तीति अत्तनो चीवरं ददमाना सयं साखाभङ्गेन पटिच्छादेन्तीति तेसं अत्थायपि 
भञ्जितुं लभन्ति। “तिणेन वा पण्णेन वा पटिच्छादेत्वा आगन्तब्ब''न्ति वचनतो ईदिसेसु भूतगामपातब्यतापि अनुञ्जातायेव होतीति आह - “नेव भूतगामपातब्यताय पाचित्तियं होती ति। न तेसं 
धारणे दुक्कटन्ति तेसं तित्थियद्धजानं धारणेपि दुक्कटं नत्थि। 


यानि च नेसं वत्थानि देन्तीति सम्बन्धो। थेरानं सयमेव दिन्नत्ता वृत्तं “अच्छिन्नचीबरट्ठाने ठितत्ता”ति। यदि लद्धिं गण्हाति, तित्थियपक्कन्तको नाम होति, तस्मा वुत्तं “लद्धि अग्गहेत्वा”ति। “नो 


बिहारचीवरन्ति सेनासनचीवरं | चिमिलिकाहीति पटपिलोतिकाहि । तस्स उपरीति भूमत्थरणस्स उपरि। बिदेसगतेनाति अञ्जं चीवरं अलभित्वा विदेसगतेन। एकस्मिं...पे०... ठपेतब्बन्ति एत्थ 
““लेसेन गहेत्वा अगतत्ता ठपेन्तेन च सङ्गिकपरिभोगेनेब ठपितत्ता अञ्जस्मिं सेनासने नियमितम्पि अञ्जत्थ ठपेतुं वट्टती "ति वदन्ति। परिभोगेनेबाति अञ्ञं चीवरं अलभित्वा परिभुञ्जनेन। 


५१९-५२१. परिभोगजिण्णन्ति यथा तेन चीवरेन सरीरं पटिच्छादेतुं न सक्का, एवं जिण्णं । कष्पियबोहारेनाति कयविक्कयापत्तितो मोचनत्थं वुत्तं । “बिञ्ञापेन्तस्सा”ति इमस्सेव अत्थं विभावेति 
““चेतापेन्तस्स परिवत्तापेन्तस्सा”ति। अत्तनो धनेन हि विञ्ञापनं नाम परिवत्तनमेवाति अधिप्पायो। सङ्घवसेन पवारितानं विञ्ञापने वत्तं दस्सेति “पमाणमेव बट्टती”ति। सङ्घवसेन हि पवारिते सब्बेसं 
साधारणत्ता अधिकं विञ्जापेतुं न वट्टति। यं यं पवारेतीति यं यं चीवरादिं दस्सामीति पवारेति। विञ्ञापनकिच्चं नत्थीति विना विञ्जत्तिया दीयमानत्ता विञ्ापेत्वा किं करिस्सतीति अधिप्पायो। 
अञ्जस्सत्थायाति एत्यापि “जातकानं पवारितान' न्ति इदं अनुवत्ततियेवाति आह “अत्तनो आतकपवारिते तिआदि | विकप्पनुपगचीवरता, समयाभावो, अञ्जातकविञ्जत्ति, ताय च पटिलाभोति 
इमानेत्थ चत्तारि अङ्गानि। 


अञ्जातकविञ्जत्तिसिक्खापदवण्णना निङ्टिता। 
७. ततुत्तरिसिक्खापदवण्णना 
५२२. सत्तमे पाळियं पग्गाहिकसालन्ति दुस्सवाणिजकानं आपणं । “पग्गाहितसाल'न्तिपि पठन्ति। 


५२३-५२४. अभीति उपसग्गोति तस्स विसेसत्थाभावं दस्सेति। तेनाह “हरितुन्ति अत्थो”ति। वर-सद्दस्स इच्छायं वत्तमानत्ता आह “इच्छापेय्या”ति। दडु खेमतोति एत्थ गाथाबन्धवसेन 
अनुनासिकलोपो दडुब्बो। सअन्तरन्ति अन्तरवासकसहितं। उत्तरन्ति उत्तरासङ्ग । अस्स चीवरस्साति सादितब्बचीवरस्स। अच्छिन्नसब्बचीबरेनाति अच्छिन्नानि सब्बानि तीणि चीवरानि अस्साति 
अच्छिन्नसब्बचीवरो, तेनाति अत्यो। यस्स हि अच्छिन्दनसमये तीणि चीवरानि सन्निहितानि होन्ति, तानि सब्बानि अच्छिन्नानीति सो “अच्छिन्नसब्बचीवरो ति वुच्चति । तेनेव “अच्छिन्नसब्बचीवरेन 
तिचीबरकेना'ति वुत्तं। तिचीवरकेनाति हि अच्छिन्दनसमये तिचीवरस्स सन्निहितभावं सन्धाय वृत्तं, न पन विनयतेचीवरिकभावं धुतङ्गतेचीवरिकभावं वा सन्धाय। एवं पटिपज्जितब्बन्ति 
““सन्तरुत्तरपरमं तेन भिक्खुना ततो चीवरं सादितब्ब न्ति वृत्तविधिना पटिपज्जितब्बं। अञ्जेनाति अच्छिन्नअसब्बचीवरेन। यस्स तीसु चीवरेसु एकं वा द्वे वा चीवरानि अच्छिन्नानि होन्ति, तेनाति अत्थो। 
अञ्ञथापीति “सन्तरुत्तरपरमःन्ति वृत्तविधानतो अञ्जथापि। यस्स हि तीसु द्वे चीवरानि अच्छिन्नानि होन्ति, एकं सादितब्बं । एकस्मिं अच्छिन्ने न सादितब्बन्ति न तस्स सन्तरुत्तरपरमसादियनं सम्भवति, 
अयमेव च अत्थो पदभाजनेन विभावितो। तेनाह “तं विभागं दस्सेतु "न्ति। 


केचि पन “तिचीवरकेनाति वुत्तत्ता तिचीवरं परिक्खारचोळवसेन अधिइहित्वा परिभुञ्जतो तस्मिं नट्टे बहूनिपि गहेतुं लभती"ति वदन्ति, तं न गहेतब्बं। पदभाजनस्स हि अधिप्पायं दस्सेन्तेन यस्मा पन 
““यस्स अधिद्टितचीवरस्स तीणि नट्ठानी "ति, तत्थापि अधिट्टितग्गहणं सरूपकथनमत्तन्ति गहेतब्बं, न पन तिचीवराधिट्ठानेन अधिट्टितचीवरस्सेवाति एवमत्थो गहेतब्बो पाळियं अट्ठकथायजञ्च तथा अत्थस्स 


असम्भवतो। न हि तिचीवराधिट्टानेन अधिट्टितचीवरस्सेव इदं सिक्खापदं पञ्जत्तन्ति सक्का विञ्जातुं। पुरिमसिकखापदेन हि अच्छिन्नचीवरस्स अञ्जातकविञ्जत्तिया अनुञ्ञातत्ता पमाणं अजानित्वा 
विञ्ञापनवत्थुस्मि पमाणतो सादियनं अनुजानन्तेन भगवता इदं सिक्खापर्द पञ्जत्तं, तस्मा “परिकखारचोळिकस्स बहुम्पि सादितुं वट्टती "ति अयमत्थो नेव पाळिया समेति, न च भगवतो अधिप्पायं 

अनुलोमेति। 


यस्स तीणि नट्ठानि, तेन द्वे सादितब्बानीति एत्थ यस्स तिचीवरतो अधिकम्पि चीवरं अञ्जत्थ ठितं अत्थि, तदातस्स चीवरस्स अलब्भनीयभावतो तेनपि सादितुं वट्टतीति वेदितब्बं । पकतियाव 
सन्तरुत्तरेन चरतीति सासङ्कसिक्खापदवसेन वा अविप्पवाससम्मुतिवसेन वा ततियस्स अलाभेन वा चरति। “द्वे नड्टानी”ति अधिकारत्ता वृत्तं “द्वे सादितब्बानी ति। एकं सादियन्तेनेब समो 
भविस्सतीति तिण्णं चीवरानं द्वीसु नड्टेसु एकं सादियन्तेन समो भविस्सति उभिन्नम्पि सन्तरुत्तरपरमताय अवट्टानतो। यस्स एकंयेब होतीति अञ्ञेन केनचि कारणेन विनइसेसचीवरं सन्धाय वुत्तं। 


५२६. “सेसकं तुय्हेव होतूति देन्तीति वुत्तत्ता “पमाणयुत्तं गण्हिस्साम, सेसकं आहरिस्सामा”ति वत्वा गहेत्वा गमनसमयेपि “सेसकम्पि तुम्हाकञ्जेव होतू”'ति वदन्ति, लद्धकप्पियमेव। 
पवारितानन्ति अच्छिन्नकालतो पुब्बेयेव पवारितानं। पाळिया न समेतीति सन्तरुत्तरपरमतो उत्तरि सादियने अनापत्तिदस्सनत्थं “अनापत्ति जातकानं पवारितान" न्ति वुत्तत्ता न समेति। सन्तरुत्तरपरमं 
सादियन्तस्स हि आपत्तिप्पसङ्गोयेव नत्थि, सति च सिक्खापदेन आपत्तिप्पसङ्गे अनापत्ति युत्ता दस्सेतुन्ति अधिप्पायो। केचि पन “पमाणमेव वट्टतीति इदं सल्लेखदस्सनत्थं वुत्त“न्ति वदन्ति। 


यस्मा पनिदं...पे०... न वुत्तन्ति एत्थायमधिप्पायो -- “अज्ञस्सत्थाया'ति वुच्चमाने अञ्जेसं अत्थाय पमाणं अतिक्कमित्वापि गण्हितुं वट्टतीति आपज्जति, तञ्च अञ्जस्सत्थाय विञ्ञापनवत्थुस्मिं 
पज्जत्तत्ता वत्थुना संसन्दियमानं न समेति। न हि यं वत्थुं निस्साय सिक्खापदं पउ्जत्तं, तस्मिंयेव अनापत्तिवचनं यृत्तन्ति। गण्ठिपदेसु पन तीसुपि “इमस्स सिक्खापदस्स अत्तनो सादियनपटिबद्धतावसेन 
पवत्तत्ता 'अञ्जस्सत्थाया'ति वत्तं ओकासोयेव नत्थि, तस्मा न वृत्त न्ति कथितं । इध “अञ्जस्सत्थाया^ति अवृत्तत्ता अञ्जेसं अत्थाय ञातकपवारितेसु अधिकं विञ्जापेन्तस्स आपत्तीति चे? न, तत्थ 
पुरिमसिक्खापदेनेव अनापत्तिसिद्धितो। ततुत्तरिता, अच्छिन्नादिकारणता, अञ्जातकविञ्जत्ति, ताय च पटिलाभोति इमानेत्थ चत्तारि अङ्गानि। 


ततुत्तरिसिक्खापदवण्णना निट्टिता। 
८. पठमउपक्खटसिक्खापदवण्णना 
५२७. अट्ठमे अपि मय्याति पाठेपि सोयेवत्थो। अय्याति पन बहुवचनेन आमन्तनं कतं । 


५२८-५२९. अपदिस्साति “इत्थन्नामस्स भिकखुनो दस्सामी"ति एवं अपदिसित्वा। पच्चयं कत्वाति कारणं कत्वा। उद्दिस्साति एत्थ यो कत्ताति “उहिस्सा''ति इमिना वुत्तउद्दिसनकिरियाय यो 
कत्ता। चीवरं चेतापेन्ति परिवत्तेन्ति एतेनाति चीवरचेतापन्नं। न-कारागमं कत्वा चीवरचेतापन्नन्ति वुत्तं, “चीवरचेतापन”'न्तिपि पठन्ति। पचुरवोहारवसेनाति येभुय्यवोहारवसेन। येभुय्यवसेन हि 
घरसामिकं दहुकामा तस्स घरं गच्छन्तीति तथेव बहुलं वोहारो । ब्यञ्जनमत्तमेबाति अत्थो नेतब्बो नत्थीति अधिप्पायो। 


५३१. समकेपि पन अनापत्तीति यदग्घनकं सो दातुकामो होति, तदग्घनके अनापत्ति मूलं वड्डेत्वा अधिकविधानं अनापन्नत्ता। एत्थ च “'दातुकामोम्ही"ति अत्तनो सन्तिके अवुत्तेपि दातुकामतं सुत्वा 
यदग्घनकं सो दातुकामो होति, तदग्धनकं आहरापेतुं वट्टति। अग्घवड्डनकज्हि इदं सिक्खापदन्ति एत्थ अग्घवड्डनं एतस्स अत्यीति अग्घवड्डनकं, अग्घवड्डनं सन्धाय इदं सिक्खापदं पञ्जत्तन्ति अधिप्पायो। 
चीवरं देहीति सङ्घाटिआदीसु यंकिञ्चि चीवरं सन्धाय वदति। चीवरे भिय्योकम्यता, अञ्जातकविञ्जत्ति, ताय च पटिलाभोति इमानेत्थ तीणि अङ्गानि। 


पठमउपक्खटसिक्खापदवण्णना निड्टिता। 
५३२. दुतियउपक्खटे वत्तब्बं नत्थि। 
१०. राजसिक्खापदबण्णना 


५३७-५३९. राजसिक्खापदे पन “अज्जण्हो"ति पाठे “अज्जुण्हो 'तिपि पठन्ति। भोगोति भुञ्जितब्बो । यं वृत्तं मातिकाइकथायं “इमिना चीवरचेतापन्नेन चीवरं चेतापेत्वा इत्थन्नामं भिकखुं चीवरेन 
अच्छादेहीति इदं आगमनसुद्धि दस्सेतुं वृत्तं । सचे हि "इदं इत्थन्नामस्स भिकखुनो देही'ति पेसेय्य, आगमनस्स असुद्धत्ता अकप्पियवत्थुं आरब्भ भिक्खुना कप्पियकारकोपि निद्दिसितब्नो न भवेय्या"ति, तत्थ 
आगमनस्स सुद्धिया वा असुद्धिया वा विसेसप्पयोजनं न दिस्सति। सतिपि हि आगमनस्स असुद्धभावे दूतो अत्तनो कुसलताय कप्पियवोहारेन वदति, “कप्पियकारको न निददिसितब्बरो”ति इदं नत्थि, न च 
दूतेन कप्पियवोहारवसेन वृत्ते दायकेन इदं कथं पेसितन्ति ईदिसी विचारणा उपलब्भति, अविचारेत्वा च तं न सक्का जानितुं, यदि पन आगमनस्स असुद्भत्ता कप्पियकारको निद्विसितब्बो न भवेय्य, चीवरानं 
अत्थाय दूतस्स हत्थे अकप्पियवत्थुस्मिं पेसिते सब्बत्थ दायकेन कथं पेसितन्ति पुच्छित्वाव कप्पियकारको निद्दिसितब्बो भवेय्य । तस्मा असतिपि आगमनसुद्धियं सचे सो दूतो अत्तनो कुसलताय 
कप्पियवोहारवसेन वदति, दूतस्सेव वचनं गहेतब्बं। यदि हि आगमनसुद्धियेवेत्थ पमाणं, मूलसामिकेन कप्पियवोहारवसेन पेसितस्स दूतस्स अकप्पियवोहारवसेन वदतोपि कप्पियकारको निद्दिसितब्बो 
भवेय्य, तस्मा सब्बत्थ दूतवचनमेव पमाणन्ति गहेतब्बं । 


इमिना चीवरचेतापन्नेनातिआदिना पन इममत्थं दस्सेति - कप्पिय वसेन आगतम्पि चीवरमूलं ईदिसेन दूतवचनेन अकप्पियं होति, तस्मा तं पटिक्खिपितब्बन्ति । तेनेवाह -- “तेन भिवखुना सो दूतो 
एवमस्स वचनीयोतिआदि। सुवण्णं, रजतं, कहापणो, मासकोति इमानि हि चत्तारि निस्सग्गियवत्थूनि, मुत्ता, मणि, वेळुरियो, सङ्घो, सिला, पवाळं, लोहितङ्को, मसारगल्लं, सत्त धञ्जानि, दासिदासं, खेत्तं, 
वत्थु, पुप्फारामफलारामादयोति इमानि दुक्कटवत्थूनि च अत्तनो वा चेतियसङ्घगणपुग्गलानं वा अत्थाय सम्पटिच्छितुं न वन्ति, तस्मा तं सादितुं न वड्टतीति दस्सनत्थं “न खो मयं, आवुसो, चीवरचेतापन्नं 
पटिग्गण्हामा' ति वृत्तं, “चीवरञ्च खो मयं पटिग्गण्हामा ति इदं पन अत्तानं उद्दिस्स आभतत्ता वत्तुं वट्टति, तस्मा वुत्तं । “वेय्यावच्चकरो निद्विसितब्बो''ति इदं “अत्थि पनायस्मतो कोचि वेय्यावच्चकरो”ति 
कप्पियवचनेन वुत्तत्ता अनुञ्ञातं । सचे पन दूतो “को इमं गण्हाती "ति वा “कस्स देमी"ति वा वदति, न निद्दिसितब्बो। “आरामिको वा उपासको वा“ ति इदं सारुप्पताय वृत्तं, ठपेत्वा पन पञ्च सहधम्मिके 
यो कोचि कप्पियकारको वड्टति। “एसो खो, आवुसो, भिक्खूनं वेय्यावच्चकरो"ति इदं भिक्खुस्स कप्पियवचनदस्सनत्थं वृत्तं। एवमेव हि वत्तब्बं, “एतस्स देहीतिआदि न वत्तब्बं। सो वा चेतापेस्सति 
बाति एत्थ एको वा-सद्दो पदपूरणो, “सञ्ञत्तो सो मया"तिआदि पन दूतेन एवं आरोचितेयेव तं चोदेतुं वट्टति, नेवास्स हत्थे दत्वा गतमत्तकारणेनाति दस्सनत्थं वुत्तं । 


एतानि हि वचनानि...पे०... न वत्तब्बोति एत्थ “एवं वदन्तो पटिक्खित्तस्स कतत्ता वत्तभेदे दुक्कटं आपज्जति, चोदना पन होतियेवा”ति महागण्ठिपदे मज्झिमगण्ठिपदे च वृत्तं । 
उद्दिटुचोदनापरिच्छेदं दस्सेत्वाति “दुतियम्पि वत्तब्बो”तिआदिना दस्सेत्वा । पुच्छियमानोति एत्थ पुच्छियमानेनाति अत्यो गहेतब्जोति आह “करणत्थे पच्चत्तवचन न्ति। आगतकारणं भञ्जतीति 
आगतकारणं विनासेति। 


एत्थ केचि वदन्ति “आगतकारणं नाम चीवरग्गहणं, तं भञ्जतीति वुत्तत्ता पुन तं चीवरं येन केनचि आकारेन गहेतुं न वट्टती”ति । केचि पन “आगतकारणं नाम कायवाचाहि चोदना, तं भञ्जतीति 
वुत्तत्ता पुन त॑ येन केनचि आकारेन चोदेतुं न लभति। सचे सयमेव देति, मूलसामिको वा दापेति, गहेतुं वट्टती ति वदन्ति। अपरे पन “आगतकारणं नाम ठानं, तं भञ्जतीति वुत्तत्ता यथा 'अत्थो मे, आवुसो, 
चीवरेना'ति एकाय चोदनाय द्वे ठानानि भञ्जति, एवमिधापि सचे आसने निसीदति, एकाय निसज्जाय द्वे ठानानि भञ्जति। आमिसं चे पटिग्गण्हाति, एकेन पटिग्गहणेन द्वे ठानानि भञ्जति । धम्मं चे भासति, 
धम्मदेसनासिक्खापदे वुत्तपरिच्छेदाय एकाय वाचाय द्वे ठानानि भञ्जती”ति वदन्ति। इमेसं पन सब्बेसम्पि वादं “अयुत्त न्ति पटिक्खिपित्वा तीसुपि गण्ठिपदेसु इदं वृत्तं “आगतकारणं नाम ठानमेव, तस्मा 
“न कत्तब्ब' न्ति वारितस्स कतत्ता निसज्जादीसु कतेसु छसु ठानेसु एकं ठानं भञ्जती"ति। 


तत्र तत्र ठाने तिट्ठतीति इदं चोदकस्स ठितट्ठानतो अपक्कम्म तत्र तत्र उद्दिस्स ठानंयेव सन्धाय वुत्तं। “सामं वा गन्तब्बं, दूतो वा पाहेतब्बो'ति इदं सभावतो चोदेतुं अनिच्छन्तेनपि कातब्बमेवाति 
वदन्ति। मुखं विवरित्वा सयमेव कप्पियकारकत्तं उपगतोति मुखबेवटिककप्पियकारको । अविचारेतुकामतायाति इमस्मिं पकखे “नत्थम्हाकं कप्पियकारको”ति इदं “तादिसं करोन्तो कप्पियकारको 
नत्थी"ति इमिना अधिप्पायेन वुत्तं । 

““मेण्डकसिक्खापदे वुत्तनयेन पटिपज्जितब्ब” न्ति वत्वा इदानि तं मेण्डकसिक्खापदं दस्सेन्तो “वुत्तज्हेत न्तिआदिमाह। इदमेव हि “सन्ति, भिक्खवे, सद्धा पसन्ना"तिआदिवचनं 
भेसज्जक्खन्धके मेण्डकवत्थुस्मिं (महाव° २९९) वुत्तत्ता “मेण्डकसिक्खापद' न्ति वृत्तं । तत्थ हि मेण्डकेन नाम सेट्टिना - 


“सन्ति, भन्ते, मग्गा कन्तारा अप्पोदका अप्पभक्खा, न सुकरा अपाथेय्येन गन्तुं, साधु, भन्ते, भगवा भिक्खूनं पाथेय्यं अनुजानातू "ति - 
याचितेन भगवता - 


“अनुजानामि, भिक्खवे, पाथेय्यं परियेसितुं । तण्डुलो तण्ड्लत्थिकेन, मुग्गो मुग्गत्थिकेन, मासो मासत्थिकेन, लोणं लोणत्थिकेन, गुळो गुळत्थिकेन, तेलं तेलत्थिकेन, सप्पि 
सप्पित्थिकेना"ति - 


वत्वा इदं वृत्तं - 


“सन्ति, भिक्खवे, मनुस्सा सद्धा सन्ना, ते कप्पियकारकान हत्थे हिरञ्ञं उपनिक्खिपन्ति 'इमिना अय्यस्स यं कपियं, तं देथा'ति। अनुजानामि, भिक्खवे, यं ततो कण्पियं, तं सादितुं, न 
त्वेवाहं भिक्खवे केनचि परियायेन जातरूपरजतं सादितब्बं परियेसितब्बन्ति वदामी"ति। 


हिरञ्ञं उपनिक्खिपन्तीति एत्थापि भिक्खुस्स आरोचनं अत्थियेवाति गहेतब्बं । अञ्जथा अनिद्दि्ठकप्पियकारकत्तं भजतीति न चोदेतब्बो सिया। यदि मूलं सन्धाय चोदेति, तं सादितमेव सियाति आह 
“मूलं असादियन्तेना"ति। 


**अञ्जातकअप्पवारितेसु विय पटिपज्जितब्बन्ति इदं अत्तना चोदनाठानञ्च न कातब्बन्ति दस्सनत्थं वुत्तं । अञ्ञं पन कप्पियकारकं पेसेत्वा लोकचारित्तवसेन अनुयुञ्जित्वापि कप्पियवत्थुं 
आहरापेतुं वट्टति अत्तानं उद्दिस्स निक्खित्तस्स अत्तनो सन्तकत्ता"ति केचि वदन्ति, तं अड्डकथायं “अज्ञातकअप्पवारितेसु विय पटिपज्जितब्बं । सचे सयमेव चीवरं आनेत्वा देन्ति, गहेतब्बं । नो चे, किञ्चि 
न वत्तब्बा'ति दळहं कत्वा वृत्तत्ता न गहेतब्नन्ति अम्हाकं खन्ति। न हि अञ्जातकअप्पवारितं सयं अविञ्ञापेत्वा अञ्जेन विञ्ञापेतुं वट्टति, न च यत्थ अञ्ञं पेसेत्वा आहरापेतुं वट्टति, तत्थ सयं गन्त्वा न 
आहरापेतब्बन्ति सक्का वत्थुं। यदि चेत्थ अञ्जेन आहरापेतुं वट्टति,  अञ्जातकअप्पवारितेसु विय पटिपज्जितब्ब ` न्तिआदिवचनमेव निरत्थकं सिया। “दूतेना”ति इमस्स ब्यभिचारं दस्सेति “सयं 
आहरित्वापी”ति। ददन्तेसूति इमिना सम्बन्धो। पिण्डपातादीनं अत्थायाति इमिना पन “चीवरचेतापन्न "न्ति इमस्स व्यभिचारं दस्सेति। “एसेव नयो" ति वृत्तत्ता पिण्डपातादीनं अत्थाय दिन्नेपि 
ठानचोदनादि सब्बं हेट्ठा वृत्तनयेनेव कातब्बं। 


पटिग्गहणेपि परिभोगेपि आपत्तीति पटिग्गहणे पाचित्तियं, परिभोगे दुक्कटं । स्वेब सापत्तिकोति दुक्कटापत्ति सन्धाय वदति । इदञ्च अट्ठकथापमाणेनेव गहेतब्बं । “परस्स निद्दोसभावदस्सनत्थं 
स्वेव सापत्तिको सदोसोति वुत्तं होती”तिपि वदन्ति। “चोदेतीति वृत्तत्ता पन आपत्तिया चोदेतीति कत्वा स्वेव सापत्तिकोति इदं दुक्कटंयेव सन्धाय वततु युत्त" न्ति तीसुपि गण्ठिपदेसु वृत्तं । पटिग्गहणेपि 
परिभोगेपि आपत्तियेबाति दुक्कटमेव सन्धाय वृत्तं। तळाकस्सपि खेत्तसङ्गहितत्ता तस्स पटिग्गहणेपि आपत्ति वृत्ता। चत्तारो पच्चये सङ्घो परिभुञ्जतूति देतीति एत्थ “भिक्खुसङ्घो चत्तारो पच्चये 
परिभुञ्चतु, तळाकं दम्मी ति वा “चतुपच्चयपरिभोगत्थं तळाकं दम्मी"ति वा वदति, वट्टतियेव। “इतो तळाकतो उप्पन्ने चत्तारो पच्चये दम्मी''ति वुत्ते पन वत्तब्बमेव नत्थि। 


अम्हाकं एकं कप्पियकारकं ठपेथाति वुत्तेति इदं ईदिसंयेव सन्धाय वुत्तं । कप्पियक्कमेन सम्पटिच्छितेसु खेत्ततळाकादीसु पन अवृत्तेपि कप्पियकारकं ठपेतुं लब्भतियेव। यस्मा परसन्तकं नासेतुं 
भिकखूनं न वड्टति, तस्मा “न सस्सकाले “ति वुत्तं। “जनपदस्स सामिकोति इमिनाव यो तं जनपदं विचारेति, तेनपि अच्छिन्दित्वा दिन्नं वट्टतियेवा”ति वदन्ति। उदकबाहकन्ति उदकमातिकं । 
कप्पियबोहारेपीति एत्थ “विधानं वक्खामा "ति पाठसेसो । उदकवसेनाति उदकपरिभोगत्थं । सुद्धचित्तानन्ति केवलं उदकपरिभोगत्थमेवाति अधिप्पायो। अलज्जिना कारापिते वत्तब्बमेव नत्थीति आह 
““लज्जीभिक्खुना”ति। पकतिभागो नाम इमस्मि रट्टे चतुअम्बणमत्तं। अकड्॒पुन्बं नवसस्सं नाम । अपरिच्छिन्नभागेति “एत्तके भूमिभागे एत्तको भागो दातब्बो”ति एवं अपरिच्छिन्नभागे। 


रज्जुया वा दण्डेन बाति एत्थ “पादेहिपि मिनितुं न वट्टती”ति वदन्ति। खले वा ठत्वा रक्खतीति एत्थ पन थेनेत्वा गण्हन्ते दिस्वा “मा गण्हथा”ति निवारेन्तो रक्खति नाम। सचे पन अविचारेत्वा 
केवलं तुण्हीभूतोव रक्खणत्थाय ओलोकेन्तो तिइति, वटति । सचेपि तस्मि तुण्हीभूते चोरिकाय हरन्ति, “मयं भिक्खुसङ्कस्स आरोचेस्सामा “ति एवं वत्तुं बट्टतीति वदन्ति । नीहरापेति पटिसामेतीति एत्थापि 
“सचे परियायेन वदति, वड्टती”ति वदन्ति। अपुब्बस्स अनुप्पादितत्ता अञ्जेसं वट्टतीति आह “तस्सेव तं अकप्पिय' न्ति। 


ननु च दुब्बिचारितमत्तेन तस्सेव तं अकण्पियं, न सब्बेसं रूपियसंवोहारे चतुत्थपत्तो विय । वृत्तञ्हि तत्थ (पारा० अट्ठ० २.५८९) “यो पन रूपियं असम्पटिच्छित्वा 'थेरस्स पत्तं किणित्वा देहीति 
पहितकप्पियकारकेन सद्धि कम्मारकुलं गन्त्वा पत्तं दिस्वा "इमे कहापणे गहेत्वा इमं देहीति कहापणे दापेत्वा गहितो, अयं पत्तो एतस्सेव भिक्खुनो न वट्टति दुब्बिचारितत्ता, अञ्जेसं पन वट्टति मूलस्स 
असम्पटिच्छितत्ता”ति। तस्मा यं ते आहरन्ति, सब्बेसं अकप्पियं। कस्मा? कहापणानं विचारितत्ताति इदं कस्मा वुत्तन्ति? एत्थ केचि वदन्ति “कहापणे सादियित्वा विचारितं सन्धाय एवं वृत्त न्ति। 
सङ्किकत्ता च निस्सज्जितुं न सक्का, तस्मा सब्बेसं न कप्पतीति तेसं अधिप्पायो। केचि पन “असादियित्वापि कहापणानं विचारितत्ता रूपियसंवोहारो कतो होति, सङ्किकत्ता च निस्सज्जितुं न सक्का, तस्मा 
सब्बेसं न कप्पती”ति वदन्ति । गण्ठिपदेसु पन तीसुपि इदं वृत्तं “चतुत्थपत्तो गिहिसन्तकानंयेव कहापणानं बिचारितत्ता अज्जेसं कप्पति, इध पन सङ्किकानं विचारितत्ता सब्बेसं न कप्पती” ति । सब्बेसम्पि 
वादो तेन तेन परियायेन युज्जतियेव। 


चतुसालद्वारेति भोजनसालं सन्धाय वुत्तं । परियायेन कथितत्ताति “गण्हा”ति अवत्वा “सीमा गता”ति परियायेन कथितत्ता। पकतिभूमिकरणत्थं “हेट्टा गहितं पंसु”न्तिआदि वृत्तं। दासं दम्मीति 
एत्थ “मनुस्सं दम्मीति वृत्ते वट्टती"ति वदन्ति। कुक्कुटसूकरा...पे०... बट्टतीति एत्थ कुक्कुटसूकरेसु दीयमानेसु “इमेहि अम्हाकं अत्थो नत्थि, सुखं जीवन्तु, अरज्जे विस्सज्जेथा "ति वत्तुं बट्टति। 
“खेत्तवत्थुपटिग्गहणा पटिविरतो होतीतिआदिवचनतो (दी० नि० १.१०, १९४) खेत्तादीनं पटिग्गहणे अयं सब्बो विनिच्छयो वुत्तो। कप्पियकारकस्स भिक्खुना निहिट्ठुभावो, दूतेन अप्पितता, ततुत्तरि 
वायामो, तेन वायामेन पटिलाभोति इमानेत्थ चत्तारि अङ्गानि। 


राजसिक्खापदवण्णना निट्टिता। 
निट्टितो चीवरवग्गो पठमो। 
२. कोसियवग्गो 
१. कोसियसिक्खापदवण्णना 


५४२. पाळियं “कोसियकारके ति एत्थ कोसं करोन्तीति कोसकारकाति लद्भवोहारानं पाणकानं कोसतो निब्बत्तं कोसियं, तं करोन्तीति कोसियकारका, तन्तवाया। संहननं सङ्घातो, विनासोति 
अत्थो। कोसियमिस्सकन्ति कोसियतन्तुना मिस्सं। “अवायिम”'न्ति वृत्तत्ता वायित्वा चे करोन्ति, अनापत्ति। अनापत्ति वितानं बातिआदिना वितानादीनं अत्थाय करणेपि तेनाकारेन परिभोगेपि अनापत्ति 
वुत्ता। 


एवम्पि मिस्सेत्वा कतमेव होतीति इमिना वातेन आहरित्वा पातितेपि अचित्तकत्ता आपत्तियेवाति दस्सेति। कोसियमिस्सकता, अत्तनो अत्थाय सन्थतस्स करणं कारापनं, पटिलाभो चाति इमानेत्थ 

तीणि अङ्गानि। 
कोसियसिक्खापदवण्णना निड्टिता। 
५४७. सुद्धकाळकसिक्खापदं उत्तानत्थमेव। 
३. द्ेभागसिक्खापदवण्णना 


५५२. द्रेभागसिक्खापदे पन दवे भागाति उक्कट्टपरिच्छेदो काळकानं अधिकग्गहणस्स पटिक्खेपवसेन सिक्खापदस्स पञ्जत्तत्ता। ततियं ओदातानं चतुत्थं गोचरियानन्ति अयं हेट्टिमपरिच्छेदो तेसं 
अधिकग्गहणे पटिक्खेपाभावतो, तस्मा काळकानं भागद्वयतो अधिकं न वटति, सेसानं पन वुत्तप्पमाणतो अधिकम्पि वट्टति । “काळकानंयेव च अधिकग्गहणस्स पटिक्खित्तत्ता काळकानं उपड ओदातानं 
वा गोचरियानं वा उपडं गहेत्वापि कातुं वट्टती”ति वदन्ति, “अनापत्ति बहुतरं ओदातानं बहुतरं गोचरियानं आदियित्वा करोति, सुद्धं ओदातानं सुद्ध गोचरियानं आदियित्वा करोतीति इमिना तं समेति। 
“काळके ओदाते च ठपेत्वा सेसा गोचरियेसुयेव सङ्गहं गच्छन्तीति वदन्ति । द्वे कोड्रासा काळकानन्ति एत्य पन “एकस्सपि काळकलोमस्स अतिरेकभावे निस्सग्गियं होतीति मातिकाइकथायं (कङ्का? 
अट्ड० द्रेभागसिक्खापदवण्णना) त्तं, तं “धारयित्वा द्रे तुला आदातब्बा”ति वचनतो तुलाधारणाय न समेति। न हि लोमे गणेत्वा तुलाधारणा करीयति, अथ गणेत्वाव धारयितब्बं सिया, कि तुलाधारणाय, 
तस्मा एवमेत्थ अधिप्पायो युत्तो सिया -- अचित्तकत्ता सिक्खापदस्स पुब्बे तुलाय धारयित्वा ठपितेसु एकम्पि लोम॑ तत्थ पतेय्य, निस्सग्गियन्ति। अञ्जथा दुब्बिज्जेय्यभावतो द्वे तुला नादातब्बा, ऊनकतराव 
आदातब्बा सियुं। 


द्रेभागसिक्खापदवण्णना निड्टिता। 


४. छब्ब्स्ससिक्खापदवण्णना 


५५७. छब्बस्ससिक्खापदे पन “येसं नो सन्थते दारका उहदन्तिपि उम्मिहन्तिपि, येसं नो सन्थता उन्दुरेहिपि खज्जन्ती”ति एवं पाळिपदानं सम्बन्धो वेदितब्बो। हद करीसोस्सग्गे, मिह सेचनेति 
पनिमस्सत्थं सन्धायाह “वच्चम्पि पस्सावम्पि करोन्ती”ति। पवारणाउपोसथपाटिपददिवसेसु सन्थतं करित्वा पुन छट्ठे वस्से परिपुण्णे पवारणाउपोसथपाटिपददिवसेसु करोन्तो “छब्बस्सानि करोती”ति 
बुच्चति। दुतियदिवसतो पट्ठाय करोन्तो पन अतिरेकछब्बस्सानि करोति नाम। 


छब्बस्ससिक्खापदवण्णना निड्टिता। 
५. निसीदनसन्थतसिक्खापदवण्णना 


५६५-६. निसीदनसन्थतसिक्खापदे पन पञ्जायिस्सतीति सचे सा कतिका मनापा भविस्सति, मनापताय भिक्खुसङ्घो सन्दिस्सिस्सति। सचे अमनापा, अमनापताय सन्दिस्सिस्सतीति अधिप्पायो, 
आरञ्ञकङ्गादीनि तीणि पाळियं पधानङ्गवसेन वृत्तानि, सेसानिपि ते समादियिसुयेवाति वेदितब्बं । तेनेवाह “सन्थते चतुत्थचीवरसञ्जिताया”ति। उज्झित्वाति विस्सज्जेत्वा। 


५६७. निसीदनसन्थतत्ता निवासनपारुपनकिच्चं नत्थीति आह “सकि निसिन्नञ्चेब निपन्नञ्चा ति । विदत्थिमत्तन्ति सुगतविदत्थिं सन्धाय वदति। इदञ्च हेट्टिमपरिच्छेददस्सनत्थं वुत्तं । 
“बितानादीनंयेव अत्थाय करणे अनापत्तिवचनतो सचे निपज्जनत्थाय करोन्ति, आपत्तियेवा "ति तीसुपि गण्ठिपदेसु वृत्तं। अकप्पियत्ता पन “परिभुञ्जितुं न बड्टती ति वुत्तं। इदञ्च निसीदनसन्थतं नाम 
निसीदनचीवरमेव, नाञ्जन्ति वदन्ति। निसीदनसिक्खापदेपि निसीदनं नाम सदसं वुच्चतीति च अट्डकथायज्चस्स “सन्थतसदिसं सन्थरित्वा एकस्मिं अन्ते सुगतविदत्थिया विदत्थिमत्ते पदेसे द्वीसु ठानेसु 
फालेत्वा तिस्सो दसा करीयन्ति, ताहि दसाहि सदसं नाम वुच्चती' ति (पाचि० अट्टः ५३१) वचनतो इधापि “निसीदनं नाम सदसं वुच्चतीति च “सन्थते चतुत्थचीवरसञ्जिताया'ति च वचनतो तं युत्तं 
विय दिस्सति । केचि पन “निसीदनसन्थतं एळकलोमानि सन्थरित्वा सन्थतं विय करोन्ति, तं अवायिमं अनधिट्टानुपगं, निसीदनचीवरं पन छन्नं चीवरानं अञ्जतरेन करोति अधिट्टानुपगं, तं करोन्ता च 
नन्तकानि सन्थरित्वा सन्थतसदिसं करोन्ती ति वदन्ति, वीमंसित्वा युत्ततरं गहेतब्बं। 


निसीदनसन्थतसिक्खापदवण्णना निड्टिता। 
६. एळकलोमसिक्खापदवण्णना 


५७१. एळलोमसिक्खापदे पन आसुम्भीति एत्थ “असुम्भी ति पठन्ति। किलन्ताति इमिना किलन्तताय ते ओनमित्वा पातेतुं न सक्कोन्तीति दस्सेति। अद्धानमग्गप्पटिपन्नस्साति इदं 
वत्थुमत्तदीपनवसेन पाळियं वुत्तं । यत्थ कत्थचि पन धम्मेन लभित्वा गण्हितुं वट्टतियेव । तियोजनपरमन्ति च गहितट्ठानतो तियोजनप्पमाणं देसन्ति एवमत्थो गहेतब्बो । 


५७२. सहत्थाति करणत्थे निस्सक्कवचनन्ति आह “सहत्थेना”ति। असन्ते हारकेति पाळियं भिक्खुनो अनुरूपतादस्सनत्थं वुत्तं, न पन हारके विज्जमाने तियोजनम्भन्तरे सहत्था हरन्तस्स 
आपत्तिदस्सनत्थं । तियोजनतो बहि बहितियोजनन्ति आह “तियोजनतो बहि पातेती”ति। तेन हरितेपि आपत्तियेवाति सउस्साहत्ता अनाणत्तिया हटत्ता च। सतिपि हि सउस्साहभावे आणत्तिया चे 
हरति, अनापत्ति “अञ्जं हरापेती”ति वचनतो। अञ्जो हरिस्सतीति अधिप्पायाभावतो “सुद्धचित्तेन ठपित न्ति वृत्तं। सउस्साहत्ताति तियोजनातिक्कमने सउस्साहत्ता । इदञ्च “ अञ्जो हरिस्सती”ति 
असुद्धचित्तेन ठपितं सन्धाय वृत्तं, अचित्तकत्ताति इदं पन सुद्धचित्तेन ठपितं सन्धाय। अनापत्ति पाळिया न समेतीति “तियोजनं हरती"तिआदिपाळिया, विसेसतो “अज्जं हरापेती”ति पाळिया च न 
समेति। 


सचे सामिकं जानापेत्वा उपेति, आणत्तिया हरापेति नामाति आह “सामिकस्स अजानन्तस्सेवा”ति। अगच्छन्तेपीति गमनं उपच्छिन्दित्वा ठितयानेपि। हेट्ठा वा गच्छन्तोति भूमियं गच्छन्तो। अञ्ञं 
हरापेतीति एत्य अञ्ञ-ग्गहणेन सामञ्जतो तिरच्छानगतापि सङ्गहिताति आह - “'अञ्ञं हरापेतीति वचनतो अनापत्ती”ति। सुङ्कघाते आपत्ति होतीति अज्जं हरापेन्तस्स आपत्ति। तत्थ अनापत्तीति 
अञ्ञविहितस्स थेय्यचित्ताभावतो अनापत्ति। 


५७५. “तं हरन्तस्साति पुन तियोजनं हरन्तस्सा”ति महागण्ठिपदे वृत्तं । तं पन मातिकाटुकथायं अङ्गेसु “पठमप्पटिलाभो सति इमिना वचनेन न समेति। “पठमप्पटिलाभो”ति हि इदं 
दुतियप्पटिलाभो आपत्तिया अङ्गं न होतीति दीपेति, तस्मा पाळियं अट्ठकथायञ्च विसेसाभावतो अच्छिन्नं पटिलभित्वा हरन्तस्स पुन तियोजनातिक्कमेपि अनापत्ति वुत्ताति अम्हाकं खन्ति। अञ्जथा 
अच्छिन्नं पटिलभित्वा पुन तियोजनं हरतीति वदेय्य। वीमंसित्वा युत्ततरं गहेतब्बं। अनापत्ति कतभण्डन्ति एत्थ 'कम्बलकोजवादिकतभण्डम्पि। पकतिचीवरे लग्गलोमानि आपत्ति जनेन्तियेवा^ति 
बदन्ति। तनुकपत्तत्थविकन्तरे अघट्टनत्थं पविखपन्ति । पक्खित्तन्ति कण्णच्छिद्दे पविखत्तं । निधानमुखं नामाति इमिना कतभण्डसङ्ख्यं न गच्छतीति दस्सेति। एळकलोमानं अकतभण्डता, 
पठमप्पटिलाभो, अत्तना आदाय वा अञ्ञस्स अजानन्तस्स याने पक्खिपित्वा वा तियोजनातिक्कमनं, आहरणपच्चाहरणं, अवासाधिप्पायताति इमानेत्थ पञ्च अङ्गानि। 


एळकलोमसिक्खापदवण्णना निड्टिता। 


५७६. एळकलोमधोवापनसिक्खापदं उत्तानत्थमेव। 

८. रूपियसिक्खापदबण्णना 


५८३-५८४. रूपियसिकखापदे पन सत्थुवण्णोति सत्थुना समानवण्णो । सत्थुनो वण्णो सत्थुवण्णो, सत्थुवण्णो विय वण्णो अस्साति सत्थुवण्णोति मज्झपदलोपीसमासो दट्टुब्बो पाकतिको नाम 
एतरहि पकतिकहापणो । रुक्खफलबीजमयोति तिन्तिणिकादिरुक्खानं फलबीजेन कतो। इच्चेतं सब्बम्पीति यथावृत्तभेदं सब्बम्पि चतुब्बिधं निस्सग्गियवत्थु होतीति सम्बन्धो । जातरूपमासकोति 
सुवण्णकहापणो। 


गण्हेय्याति अत्तनो अत्थाय दीयमानं वा कत्थचि ठितं वा निप्परिग्गहं दिस्वा सयं गण्हेय्य। “इदं अस्यस्स होतू ति एवं सम्मुखा वा “असुकस्मि नाम ठाने मम हिरञ्ञसुवण्णं अत्थि, तं तुय्हं होतू^ति 
एवं परम्मुखा ठितं वा केबलं वाचाय वा हत्थमुद्दाय वा “तुय्ह” न्ति वत्वा परिच्चत्तस्स कायवाचाहि अप्पटिविखपित्वा चित्तेन सादियनं उपनिक्खित्तसादियनं नाम । “सादियती" ति वृत्तमेवत्थं विभावेति 
““गण्हितुकामो होती”ति। “इदं गुत्तद्ान' न्ति आचिक्खितब्बन्ति पच्चयपरिभोगंयेव सन्धाय आचिक्खितब्बं। “इध निक्खिपाही “ति वृत्ते “उग्गण्हापेय्य वा”ति वुत्तलक्खणेन निस्सग्गियं होतीति आह 
= “इध निक्खिपाहीति न वत्तब्ब''न्ति। परतो “इमं गण्हा”ति न वत्तब्बन्ति एत्थापि एसेव नयो। कप्पियञ्च अकप्पियञ्च निस्साय ठितमेव होतीति यस्मा ततो उप्पन्नपच्चयपरिभोगो कप्पति, 
तस्मा कप्पियं निस्साय ठितं। यस्मा पन दुब्बिचारणाय ततो उप्पन्नपच्चयपरिभोगोपि न कप्पति, तस्मा अकप्पियं निस्साय ठितन्ति वेदितब्बं। 


न तेन किञ्चि कप्पियभण्डं चेतापितन्ति एत्थ चेतापितं चे, नत्थि परिभोगुपायो, तस्मा एवं वृत्तं। अकप्पियञ्हि निस्सग्गियं वत्थुं उग्गण्हित्वा तं अनिस्सज्जित्वाव चेतापितं कप्पियभण्डं सङ्घस्स 
निस्सट्टम्पि सब्बेसं न कप्पति। केचि पन “यस्मा निस्सग्गियं वत्थुं पटिग्गहेत्वा चेतापितं कप्पियभण्डं सङ्घस्स निस्सज्जामीति निस्सट्टं विनाव उपायं परिभुञ्जितुं वट्टति, तस्मा “न तेन किञ्चि कप्पियभण्डं 
चेतापित न्ति वृत्त न्ति वदन्ति। “आरामिकानं वा पत्तभागन्ति इदं गिहीनं हत्थगतोपि सोयेव भागोति कत्वा वुत्तं । सचे पन तेन अज्जं परिवत्तेत्वा आरामिका देन्ति, परिभुञ्जितुं वट्टती”ति 
मज्झिमगण्ठिपदे चूळगण्ठिपदे च वृत्तं । ततो हरित्वाति अञ्जेसं पत्तभागतो हरित्वा। कसिणपरिकम्मन्ति आलोककसिणपरिकम्मं | मञ्चपीठादीनि वाति एत्य “ततो गहितमञ्चपीठादीनि परिवत्तेत्वा 
अज्जं चे गहितं, वड्टती "ति वदन्ति। छायापीति भोजनसालादीनं छायापि। परिच्छेदातिक्कन्ताति गेहपरिच्छेदं अतिक्कन्ता, छायाय गतगतड्टानं गेहं नाम न होतीति अधिप्पायो। मग्गेनपीति एत्थ सचे 
अञ्जो मग्गो नत्थि, मग्गं अधिट्ठ हित्वा गन्तुं वट्टती”ति वदन्ति। कीतायाति तेन वत्थुना कीताय । उपनिक्खेपं ठपेत्वा सङ्घो पच्चये परिभुञ्जतीति सचे उपासको “अतिबहु एतं हिरञ्ञं, इदं, भन्ते, 
अज्जेव न विनासेतब्ब"न्ति वत्वा सयं उपनिक्खेपं उपेति, अज्जेन वा ठपापेति, एतं उपनिक्खेपं ठपेत्वा ततो उदयं परिभुञ्जन्तो सङ्घो पच्चये परिभुञ्जति, तेन वत्थुना गहितत्ता “अकप्पिय” न्ति वृत्तं । 


५८५. पतितोकासं असमन्नाहरन्तेन पातेतब्बन्ति इदं निरपेकखभावदस्सनपरन्ति वेदितब्बं, तस्मा पतितट्ठाने जातेपिस्स गूथं छट्टेन्तस्स विय निरपेक्खभावोयेवेत्थ पमाणन्ति वेदितब्बं । 
असन्तसम्भावनायाति अत्तनि अविज्जमानउत्तरिमनुस्सधषम्मारोचनं सन्धाय वुत्तं। थेव्यपरिभोगो नाम अनरहस्स परिभोगो। भगवता हि अत्तनो सासने सीलवतो पच्चया अनुञ्ञाता, न दुस्सीलस्स। 
दायकानम्पि सीलवतो एव परिच्चागो, न दुस्सीलस्स अत्तनो कारानं महप्फलभावस्स पच्चासीसनतो। इति सत्थारा अननुञ्ञातत्ता दायकेहि च अपरिच्चत्तत्ता दुस्सीलस्स परिभोगो थेस्यपरिभोगो। इणवसेन 
परिभोगो इणपरिभोगो, पटिग्गाहकतो दक्खिणाविसुद्धिया अभावतो इणं गहेत्वा परिभोगो वियाति अत्थो। तस्माति “सीलवतो' तिआदिना वृत्तमेवत्थं कारणभावेन पच्चामसति। चीवरं परिभोगे 


सकिंयेव वा पच्चवेवि्खितब्बं । 


सचस्स अपच्चवेक्खतोब अरुणो उग्गच्छति, इणपरिभोगट्टाने तिट्ठतीति एत्थ “हिय्यो यं मया चीवरं परिभुत्तं, तं यावदेव सीतस्स पटिघाताय...पे०... हिरिकोपीनप्पटिच्छादनत्थं, हिय्यो यो मया 
पिण्डपातो परिभुत्तो, सो नेव दवायातिआदिना सचे अतीतपरिभोगपच्चवेक्खणं न करेय्य, इणपरिभोगड्ठाने तिट्ठती 'ति वदन्ति, वीमंसितब्बं। सेनासनम्पि परिभोगे परिभोगेति पवेसे पवेसे। एवं पन 
असक्कोन्तेन पुरेभत्तादीसु पच्चवेक्खितब्बं । तं हेट्ठा वुत्तनयेनेव सक्का विञ्ञातुन्ति इध विसुं न वुत्तं। सतिपच्चयताति सतिया पच्चयभावो, पटिग्गहणस्स परिभोगस्स च पच्चवेक्खणसतिया पच्चयभावो 
युज्जति, पच्चवेविखत्वाव पटिग्गहेतब्बं परिभुञ्जितब्बञ्चाति अत्थो। तेनेवाह “सतिं कत्वा”तिआदि। एवं सन्तेपीति यदिपि द्वीसुपि ठानेसु पच्चवेक्खणा यत्ता, एवं सन्तेपि। अपरे पनाहु “सतिपच्चयताति 
सतिभेसज्जपरिभोगस्स पच्चयभावे पच्चयेति अत्थो। एवं सन्तेपीति पच्चये सतिपी”ति, तं तेसं मतिमत्तं। तथा हि पच्चयसन्निस्सितसीलं पच्चवेक्खणाय विसुज्झति, न पच्चयसब्भावमत्तेन। 


ननु च “परिभोगे करोन्तस्स अनापत्ती ति इमिना पातिमोक्खसंवरसीलं वुत्तं, तस्मा पच्चयसन्निस्सितसीलस्स पातिमोक्खसंवरसीलस्स च को विसेसोति? वुच्चते - पुरिमेसु ताव तीसु पच्चयेसु 
विसेसो पाकटोयेव, गिलानपच्चये पन यथा वतिं कत्वा रुक्खमूले गोपिते तस्स फलानिपि रक्खितानियेव होन्ति, एवमेव पच्चवेक्खणाय पच्चयसन्निस्सितसीले रक्खिते तप्पटिबद्धं पातिमोक्खसंवरसीलम्पि 
निप्फन्नं नाम होति। गिलानपच्चयं अपच्चवेविखित्वा परिभुञ्जन्तस्स सीलं भिज्जमानं पातिमोकखसंवरसीलमेव भिज्जति, पच्चयसन्निस्सितसीलं पन पच्छाभत्तपुरिमयामादीसु याव अरुणुग्गमना 
अपच्चवेक्खन्तस्सेव भिज्जति। पुरे भत्तञ्हि अपच्चवेक्खित्वापि गिलानपच्चयं परिभुञ्जन्तस्स अनापत्ति, इदमेतेसं नानाकरणं। 


एवं पच्चयसन्निस्सितसीलस्स विसुद्धि दस्सेत्वा तेनेव पसङ्गेन सब्बापि सुद्धियो दस्सेतुं “चतुब्बिधा हि सुद्धी”तिआदिमाह । तत्थ सुज्झति एतायाति सुद्धि, यथाधम्मं देसनाव सुद्धि देसनासुद्धि। 
बुड्ठानस्सपि चेत्थ देसनाय एव सङ्गहो दट्टुब्बो । छिन्नमूलापत्तीनं पन अभिक्खुतापटिञ्ञाव देसना। अधिट्ठानविसिट्ठो संवरोव सुद्धि संवरसुद्धि। धम्मेन समेन पच्चयानं परियेट्टि एव सुद्धि परियेद्विसुद्धि। 
चतूसु पच्चयेसु वुत्तविधिना पच्चवेक्खणाव सुद्धि पच्चवेक्खणसुद्धि। एस ताव सुद्धीसु समासनयो। सुद्धिमन्तेसु सीलेसु देसना सुद्धि एतस्साति देसनासुद्धि। सेसेसुपि एसेव नयो। न पुन एवं 
करिस्सामीति एत्थ एवन्ति संवरभेदं सन्धायाह । पहायाति वज्जेत्वा, अकत्वाति अत्थो। दातब्बट्डेन दायं, तं आदियन्तीति दायादा, अननुञ्ञातेसु सब्बेन सब्बं परिभोगाभावतो अनुञ्ञातेसुयेव च 
परिभोगसब्भावभावतो भिक्खूहि परिभुञ्जितब्बपच्चया भगवतो सन्तका। धम्मदायादसुत्तञ्चेत्थ साधकन्ति - 


“धम्मदायादा मे, भिक्खवे, भवथ, मा आमिसदायादा। अत्थि मे तुम्हेसु अनुकम्पा, 'किन्ति मे सावका धम्मदायादा भवेय्युं, नो आमिसदायादा'”ति (म० नि० १.२९) - 
एवं पवत्तं धम्मदायादसुत्तञ्च एत्थ एतस्मि अत्थे साधकं । 


अवीतरागानं तण्हापरवसताय पच्चयपरिभोगे सामिभावो नत्थि, तदभावेन वीतरागानं तत्थ सामिभावो यथारुचि परिभोगसब्भावतो। तथा हि ते पटिकूलम्पि अप्पटिकूलाकारेन अप्पटिकूलम्पि 
पटिकूलाकारेन तदुभयम्पि वज्नेत्वा अज्झुपेक्खनाकारेन पच्चये परिभुञ्जन्ति, दायकानञ्च मनोरथं परिपूरेन्ति। तेनाह -- “ते हि तण्हाय दासब्यं अतीतत्ता सामिनो हुत्वा परिभुञ्जन्ती”ति। यो पनायं 
सीलवतो पच्चवेविखितपरिभोगो, सो इणपरिभोगस्स पच्चनीकत्ता आणण्यपरिभोगो नाम होति। यथा हि इणायिको अत्तनो रुचिया इच्छितदेसं गन्तुं न लभति, एवं इणपरिभोगयुत्तो लोकतो निस्सरितुं न 
लभतीति तप्पटिपक्खत्ता सीलवतो पच्चवेविखितपरिभोगो आणण्यपरिभोगोति वुच्चति, तस्मा निप्परियायतो चतुपरिभोगविनिमृत्तो विसुंयेवायं परिभोगोति वेदितब्नो। सो इध विसुं न वुत्तो, 
दायज्जपरिभोगेयेव वा सङ्गहं गच्छतीति। सीलवापि हि इमाय सिक्खाय समन्नागतत्ता सेक्खोत्वेव बुच्चति। सब्ब्रेसन्ति अरियानं पुथुज्जनानञ्च। 


कथं पुथुज्जनानं इमे परिभोगा सम्भवन्तीति? उपचारवसेन। यो हि पुथुज्जनस्सपि सल्लेखप्पटिपत्तियं ठितस्स पच्चयगेधं पहाय तत्थ अनुपलित्तेन चित्तेन परिभोगो, सो सामिपरिभोगो विय होति। 
सीलवतो पन पच्चवेविखितपरिभोगो दायज्जपरिभोगो विय होति दायकानं मनोरथस्स अविराधनतो । तेनेव वुत्तं “दायज्जपरिभोगेयेव वा सङ्गहं गच्छती" ति। कल्याणपुथुज्जनस्स परिभोगे वत्तब्नमेव नत्थि 
तस्स सेक्खसङ्गहतो। सेक्खसुत्तञ्हेतस्स अत्थस्स साधकं । 


लज्जिना सद्धिं परिभोगो नाम लज्जिस्स सन्तकं गहेत्वा परिभोगो। अलज्जिना सद्धिन्ति एत्थापि एसेव नयो। आदितो पट्ठाय हि अलज्जी नाम नत्थीति इमिना दिट्ठुदिद्देसुयेव आसङ्का न 
कातब्बाति दस्सेति। अत्तनो भारभूता सद्धिविहारिकादयो। सोपि निवारेतब्बोति यो पस्सति, तेन निवारेतब्बो। यस्मा अलज्जीपरिभोगो नाम लज्जिनो वुच्चति, तस्मा आपत्ति नाम नत्थि उभिन्नम्पि 
अलज्जीभावतो, “अलज्जीपरिभोगो”ति इदं नाममत्तमेव न लब्भतीति वुत्तं होति। “आपत्ति पन अत्थियेवाति वदन्ती"ति तीसुपि गण्ठिपदेसु वृत्तं। 


अधम्मियोति अनेसनादीहि उप्पन्नो। धम्मियोति भिक्खाचरियादीहि उप्पन्नो। सङ्घस्सेव देतीति भत्तं अग्गहेत्वा अत्तना लद्भसलाकंयेव देति। सचे पन लज्जी अलज्जिं पग्गण्हाति...पे०... 

अन्तरधापेतीति एत्थ केबलं पग्गण्हितुकामताय एवं कातुं न वट्टति, धम्मस्स पन सासनस्स सोतूनञ्च अनुग्गहत्थाय वट्टतीति वेदितब्बं। पुरिमनयेन “सो आपत्तिया कारेतब्बो ति वृत्तत्ता इमस्स 
आपत्तियेवाति वदन्ति । उद्देसग्गहणादिना धम्मस्स परिभोगो धम्मपरिभोगो। धम्मानुग्गहेन गण्हन्तस्स आपत्तिया अभावेपि थेरो तस्स अलज्जिभावंयेव सन्धाय “पापो किराय''न्तिआदिमाह। तस्स पन 
सन्तिकेति महारक्खितत्थेरस्स सन्तिके । 


५८६. राजोरोधादयोतिआदि “इदं गण्हिस्सामी "ति चेतनामत्तसम्भवतो वुत्तं। अस्सतिया दिन्नन्ति एत्थ अस्सतिया दिन्नं नाम अपरिच्चत्तं होति, तस्मा दसन्ते बद्भकहापणादि अस्सतिया दिन्नं 
भिक्खुना वत्थसञ्ञाय पटिग्गहितञ्च, ततो नेव रूपियं दिन्नं, नापि पटिग्गहितञ्च होतीति एत्थ आपत्तिदेसनाकिच्चं नत्थि, तं पन दायकानमेव पटिदातब्बं । तेन अकप्पियवत्थुना ते चे दायका सप्पिआदीनि 


पटिग्गण्हातीति वेदितब्बो' “ति वुत्तं, तस्मा परिच्चजित्वा दिन्नं वत्थसञ्ञाय गण्हतोपि निस्सग्गियमेव। तेन यदि ते दायका नो आगन्त्वा गण्हन्ति, दायके पुच्छित्वा अत्तनो अत्थाय चे परिच्चत्तं, सङ्घे 
निस्सञ्जित्वा आपत्ति देसेतब्बा। तव चोळकं पस्साहीहि इमिना गिहिसन्तकेपि “इदं गण्हथा”तिआदिअकण्पियवोहारेन विधानं भिक्खुनो न कप्पतीति दीपेति । एकपरिच्छेदानीति किरियाकिरियभावतो 
एकपरिच्छेदानि। जातरूपरजतभावो, अत्तुद्देसिकता, कहापणादीसु अञ्जतरभावोति इमानेत्थ तीणि अङ्गानि। 


रूपियसिक्खापदवण्णना निड्टिता। 
९. रूपियसंवोहारसिक्खापदवण्णना 


५८७. रूपियसंवोहारसिक्खापदे जातरूपादिचतुब्बिधम्पि निस्सग्गियवत्थु इध रूपियग्गहणेनेव गहितन्ति आह “जातरूपरजतपरिवत्तन 'न्ति। पटिग्गहितपरिवत्तनेति सादितरूपियस्स परिवत्तने, 
असादियित्वा वा कपियेन गाहेन पटिग्गहितरूपियपरिवत्तने। 


समुच्चयो वेदितब्बो । रूपिये रूपियसञ्जीति सकसन्तकं वदति । रूपियं चेतापेतीति परसन्तकं वदति। “निस्सग्गियवत्थुना दुक्कटवत्थुं वा कप्पियवत्थुं वा चेतापेन्तस्सपि एसेव नयो”ति इदं 
कस्मा वृत्तं । न हि “रूपिये रूपियसञ्जी अरूपियं चेतापेति, निस्सग्गियं पाचित्तिय”न्तिआदित्तिको पाळियं वुत्तोति आह “यो ही”तिआदि। तस्सानुलोमत्ताति एत्थायमधिप्पायो - रूपियसंवोहारो नाम न 
केवलं रूपियेन रूपियपरिवत्तनमेव, अथ खो “अरूपिये रूपियसञ्जी रूपियं चेतापेती' ति वुत्तत्ता अरूपियेन रूपियचेतापनम्पि रूपियसंवोहारो नाम होतीति एतस्मिं पक्खेपि रूपिये सति रूपियसंवोहारोयेब 
होतीति अयमत्थो अवृत्तोपि विञ्जायतीति। अरूपियं नाम दुक्कटवत्थुकप्पियवत्थूनि। एकन्तेन रूपियपक्खेति एकेन अन्तेन रूपियपक्खेति अयं अत्थो गहेतब्बो। “एकतो रूपियपक्खे "ति वा पाठो 
वेदितब्बो। “एकरूपियपकखे "तिपि पठन्ति, तत्थापि एकतो रूपियपक्खेति अयमेवत्थो गहेतब्बो। 


कप्पियवत्थुना कप्पियवत्थुनो कयविक्कयेपि ताव निस्सग्गियं होति, दुक्कटवत्थुना दुक्कटवत्थुनो कयविक्कये कस्मा न होतीति अन्धकट्टकथाय अधिप्पायो। इदं सिक्खापदं...पे०... अरूपियेन च 
रूपियचेतापनं सन्धाय वुत्तन्ति सम्बन्धो । इधाति इमस्मिं रूपियसंवोहारसिकखापदे । तत्थाति कयविक्कयसिक्खापदे । तेनेबाति कप्पियवत्थुनायेव । 


पुन कप्पियभावं नेतुं असक्कुणेय्यत्ता “महाअकप्पियो नामा'ति वृत्तं। “न सक्का केनचि उपायेन कण्पियो कातुन्ति इदं पञ्चन्न॑येव सहधम्मिकानं अन्तरे परिवत्तनं सन्धाय वृत्तं, गिहीहि पन 
गहेत्वा अत्तनो सन्तकं कत्वा दिन्नं सब्बेसं कप्पती”ति वदन्ति। “न सक्का केनचि उपायेन कप्पियो कातु'न्ति पन इमिनाव पटिग्गहितरूपियं अनिस्सज्जित्वाव तेन चेतापितं कप्पियभण्डम्पि सङ्घस्स 
निस्सट्टं परिभुञ्जितुं न वट्टतीति सिद्धं । 


ये पन “पटिग्गहितरूपियं अनिस्सज्जित्वापि तेन परिवत्तितं कप्पियभण्डं सङ्घस्स निस्सड्ठं परिभुञ्जितुं वट्ठती 'ति वदन्ति, तेसं “न सक्का केनचि उपायेन कप्पियो कातु' न्ति इदं न युज्जति। ते पनेत्थ 
एवं वदन्ति “यस्मा निस्सज्जितब्बवत्युं अनिस्सज्जित्वाव उपरूपरि अञ्जं अञ्जंयेव कतं, तस्मा परिच्छेदाभावतो इध निस्सज्जितुं अवत्वा “न सक्का केनचि उपायेन कप्पियो कातु न्ति वृत्तं, 
परिच्छेदाभावतोयेव “मूले मूलसामिकानं, पत्ते च पत्तसामिकानं दिन्ने कप्पियो होती'ति च न वुत्त न्ति। यदि पटिग्गहितरूपियं अनिस्सज्जित्वा चेतापितं कप्पियभण्डम्मि सङ्घस्स निस्सट्ठं परिभुञ्जितुं बट्टति, 
एवं सन्ते इधापि अवसानवत्थुं गहेत्वा सङ्घस्स निस्सड्टं कस्मा न वट्टति, “यो पन रूपियं उग्गण्हित्वा...पे०... पत्ते च पत्तसामिकानं दिन्ने कप्मियो होतीति इमिनापि पटिग्गहितरूपियं अनिस्सज्जित्वा 
चेतापितं कप्पियभण्डम्पि सङ्घस्स निस्सड्ठं परिभुञ्जितुं न वट्टतीति सिद्धं । यदि तं निस्सट्टं परिभुञ्जितुं वड्टेय्य, “मूले मूलसामिकानं, पत्ते च पत्तसामिकानं दिन्ने कप्पियो होतीति न वदेय्य। अपरे पनेत्थ एवं 
वदन्ति “यदि सङ्घस्स निस्सड्टं होति, रूपियपटिग्गाहकस्स न वट्टति, तस्मा तस्सपि यथा वट्टति, तथा दस्सनत्थं 'मूले मूलसामिकान न्तिआदि वृत्त" न्ति। 


दुतियपत्तसदिसोयेवाति इमिना पञ्चन्नम्पि सहधम्मिकानं न कप्पतीति दस्सेति। तत्थ कारणमाह “मूलस्स सम्पटिच्छितत्ता”ति। अथ मूलस्स सम्पटिच्छितत्ता रूपियपटिग्गाहकस्स ताव अकपियो 
होतु, सेसानं पन कस्मा न कप्पतीति मञ्ञमानो पुच्छति “कस्मा सेसानं न कप्पती”ति। कारणमाह “मूलस्स अनिस्सटुत्ता”ति। पत्तस्स कप्पियभावेपि सम्पटिच्छितमूलस्स निस्सज्जितब्बस्स 
अनिस्सड्टत्ता तेन गहितपत्तो सेसानम्पि न कप्पति। यदि हि तेन सम्पटिच्छितमूलं सङ्घमज्झे निस्सड्टं सिया, तेन कप्पियेन कम्मेन आरामिकादीहि गहेत्वा दिन्नपत्तो रूपियपटिग्गाहकं ठपेत्वा सेसानं वट्टति। 
अपरे पन “मूलं सम्पटिच्छित्वा गहितपत्तोपि यदि सङ्घस्स निस्सट्ठो, सेसानं कप्पती 'ति वदन्ति। एवं सन्ते “मूलस्स अनिस्सट्टत्ता"ति न वत्तब्बं, “सङ्घस्स अनिस्सडत्ता"ति एवमेव वत्तब्बं। 


दुब्ब्रिचारितत्ताति इमिना रूपियसंवोहारो अनेन कतोति दस्सेति। अञ्ञेसं पन वट्टतीति यस्मानेन रूपियसंवोहारमत्तमेव कतं, न मूलं सम्पटिच्छितं, तस्मा विनयकम्मवसेन सङ्घस्स निस्सड्कालतो 
पट्ठाय अञ्जेसं बट्टति। इमस्मिंयेव च अत्थे पमाणं दस्सेन्तो “महासुमत्थेरस्स किरा”तिआदिमाह। अपरे पन “दुब्बिचारितत्ताति इमिना केवलं गिहिसन्तकभावेन ठिते दुब्बिचारितमत्तं वृत्तं, न 
रूपियसंवोहारापज्जनं, तस्मा रूपियसंवोहाराभावतो सो पत्तो निस्सज्जितुं न सक्काति तस्स न कप्पति, अनिस्सट्डोपि अञ्जेसं कप्पति। अनिस्सट्टस्सेव च अञ्जेसं कप्पियभावदस्सनत्थं 'महासुमत्थेरस्स 
किरा'तिआदिवत्थूनि उदाहटानि। सङ्घस्स निस्सज्जीति इदञ्च अञ्जेसं कप्पियत्ता केवलं सङ्घस्स परिच्चत्तभावं सन्धाय वुत्तं, न पन विनयकम्मवसेन सङ्घस्स निस्सद्खभावं । इमस्स च अत्थस्स सप्पिस्स 
पूरेत्वाति इदं वचनं साधक" न्ति वदन्ति। 


५९१. रूपियपटिग्गहणरूपियसंवोहारेसु येन एकेकमेव कतं, तेन तत्थ तत्थ वुत्तनयेनेव निस्सज्जितब्बं । येन पन पटिग्गहितरूपियेनेव संवोहारो कतो, तेन कथं निस्सज्जितब्बन्ति? नयिदं दुक्करं, 
“अहं, भन्ते, नानपपकारकं रूपियसंवोहारं समापज्जि" न्ति एवमेव निस्सज्जितब्बं । “इमस्मिं सिक्खापदेपि *अरूपिये रूपियसञ्जी, आपत्ति दुक्कटस्सातिआदित्तिकस्स अवसानपदे अनापत्तिया वुत्तत्ता 
कप्पियवत्थुवसेनेव इदं तिकं वृत्त न्ति तीसुपि गण्ठिपदेसु वृत्तं। केचि पन “अरूपियग्गहणेन कप्पियवत्थुदुक्कटवत्थूनं सङ्गहोति पुरिमपदद्वयं कप्पियवत्थुदुक्कटवत्थूनं वसेन वुत्तं, अवसानपदमेव 
कप्पियवत्थुवसेन वुत्त" न्ति वदन्ति, तं न युज्जति अनापत्तिमिस्सिते अवसानत्तिके सञ्जानानत्तं ठपेत्वा वत्थुनानत्तस्स अभावतो। दुक्कटवत्थुना पन दुक्कटवत्थुनो चेतापनं नेव इध, न तत्थ पाळियं वुत्तन्ति 
वचनमेत्थ साधकं। यं अत्तनो धनेन परिवत्तति, तस्स वा धनस्स वा रूपियभावो चेव, परिवत्तनञ्चाति इमानेत्थ द्रे अङ्गानि । 


रूपियसंवोहारसिक्खापदवण्णना निड्टिता। 
१०. कयविक्कयसिक्खापदवण्णना 
५९३. कयविक्कयसिक्खापदे पाळियं जानाहीति एत्थ उपधारेहीति अत्थो, सुहु उपधारेत्वा गण्ह, इदं न मनापन्ति पुन दातुं न सक्खिस्ससौति अधिप्पायो। 


५९४-५९५. कयन्ति परभण्डस्स गहणं। विक्कयन्ति अत्तनो भण्डस्स दानं। तेनाह इमिना इमं देही”तिआदि । यस्मा कयितं नाम परस्स हत्थतो गहितं वुच्चति, विक्कीतञ्च परस्स हत्थे दिन्नं, 

तस्मा “कयितञ्च होति परभण्डं अत्तनो हत्थगतं करोन्तेन, विक्कीतञ्च अत्तनो भण्डं परहत्थगतं करोन्तेना "ति वुत्तं । यदि एवं पाळियं परतो “कयितञ्च होति विक्कयितञ्चा”ति वत्वा 
“अत्तनो भण्डं परहत्थगतं परभण्डं अत्तनो हत्थगत' न्ति कस्मा वुत्तन्ति आह “इमिना इमन्तिआदिवचनानुरूपतो पना”तिआदि। इमिनाति हि सकसन्तकं वृत्तं । तदनुरूपतो पाळियं पठमं अत्तनो भण्डं 
दस्सितं, न कयविक्कयपदानुरूपतो | तञ्हि विपरीतो परसन्तकग्गहणं पुरक्खत्वा ठितं। 


कामं सेसजातकेपि “इमं देही”ति वदतो विञ्जत्ति न होति, सद्धादेय्यविनिपातनस्सपि पन अभावं दस्सेतुकामो “मातरं पन पितरं वा”ति आह । बिञ्ञत्ति न होतीति इदं विसुं विञ्ञापनं सन्धाय 
बुत्तं। अञ्जं किञ्चि अवत्वा एवं वदन्तो अञ्जातकं विञ्जापेति नामाति आह - “अज्ञातकं इमं देही'ति वदतो विञ्जत्ती”ति। अञ्जं किञ्चि अवत्वा “इमं गण्हाही”ति दिन्नं अञ्जातकस्स दिन्नं नाम 
होतीति वुत्तं “सद्धादेय्यविनिपातन ˆ न्ति। तिस्सो आपत्तियोति अञ्जातकविञ्जत्तिसद्धादेय्यविनिपातनकयविक्कयापत्तिसङ्घाता तिस्सो आपत्तियो। 


इमं नाम करोहीति बदति, वट्टतीति एत्थ भुत्तोसि, इदानि कस्मा न करोसीति वत्थुम्पि वट्टति। “निस्सग्गियं पाचित्तिय”न्ति किञ्चापि सतियेव निस्सग्गियवत्थुम्हि पाचित्तियं वृत्तं, असतिपि पन 
तस्मिं पाचित्तियन्ति इदं अट्ठकथापमाणेन गहेतब्बन्ति दस्सेतुं “किञ्चापी”तिआदि वुत्तं । परिभुत्तेति सप्पिआदिं सन्धाय वृत्तं। यं अत्तनो धनेन परिवत्तेति, येन च परिवत्तेति, तेसं कप्पियवत्थुता, 
असहधम्मिकता, कयविक्कयापज्जनञ्चाति इमानेत्थ तीणि अङ्गानि। 


कयविक्कयसिक्खापदवण्णना निड्टिता। 
निट्टितो कोसियवग्गो दुतियो। 
३. पत्तवग्गो 
९. पत्तसिक्खापदवण्णना 


५९८-६०२. पत्तवग्गस्स पठमे भण्डन्ति विक्केतब्बभण्डं । यस्मा वण्णसद्दो सण्ठानजातिरूपायतनकारणपमाणगुणपसंसादीसु दिस्सति । “महन्तं सप्पराजवण्णं अभिनिम्मिनित्वा"तिआदीसु (सं० 
नि० १.१४२) हि सण्ठानं बुच्चति। “ब्राह्मणोव सेट्ठो वण्णो, हीनो अञ्जो वण्णो"तिआदीसु (म° नि० २.४०२) जाति। “परमाय वण्णपोक्खरताय समन्नागतोतिआदीसु (दी० नि० १.३०३) रूपायतनं। 


“न हरामि न भञ्जामि, आरा सिङ्घामि वारिजं। 
अथ केन नु वण्णेन, गन्धत्थेनोति वुच्चती 'ति॥ (सं० नि० १.२३४; जा० १.६.११६) ¬ 


आदीसु कारणं। “तयो पत्तस्स वण्णा"तिआदीसु (पारा० ६०२) पमाणं। “कदा सञ्जुळहा पन ते गहपति इमे समणस्स गोतमस्स वण्णा"तिआदीसु (म० नि० २.७७) गुणो। “वण्णारहस्स वण्णं 
भासती”तिआदीसु (अ० नि० ४.३) पसंसा । तस्मा वुत्तं “तयो पत्तस्स वण्णाति तीणि पत्तस्स पमाणानी”ति। 


अड्डतेरसपला होतीति एत्थ “मासानं अडतेरसपलानि गण्हाती”ति वदन्ति। “मगधनाळि नाम छपसता नाळी”ति केचि। “अट्टपसता"ति अपरे। तत्थ पुरिमानं मतेन तिपसताय नाळिया द्वे नाळियो 
एका मगधनाळि होति, पच्छिमानं चतुपसताय नाळिया द्वे नाळियो एका मगधनाळि। आचरियधम्मपालत्थेरेन पन “पकतिया चतुमुट्टिकं कुडुवं, चतुकुडुवं नाळिकं, ताय नाळिया सोळस नाळियो दोणं, तं 
पन मगधनाळिया द्वादस नाळियो होन्ती "ति वृत्तं, तस्मा तेन नयेन “मगधनाळि नाम पञ्च कुडुवानि एकञ्च मुट्धिं एकाय मुडिया ततियञ्च भागं गण्हाती”ति वेदितब्बं। 


सब्बसम्भारसङ्कततोति जीरकादिसब्बसम्भारेहि सङ्कतो। आलोपस्स आलोपस्स अनुरूपन्ति एत्थ “ब्यञ्जनस्स मत्ता नाम ओदनचतुत्थो भागो ति ब्रह्मायुसुत्तस्स अडुकथायं (म० नि० अट्ट० 
२.३८७) वृत्तत्ता आलोपस्स चतुत्थभागप्पमाणं व्यञ्जनं आलोपस्स अनुरूपन्ति गहेतब्बं। इध पन सूपस्सेव ओदनचतुत्थभागप्पमाणतं दस्सेत्चा एतस्स लक्खणे दस्सिते इतरस्सपि दस्सितमेव होतीति 
ब्यञ्जनस्स तथा विसेसेत्वा पमाणं न दस्सितं । 


मगधनाळिया उपड्डप्पमाणो इध पत्थोति आह “पत्थोदनन्ति मगधनाळिया उपडनाळिकोदन ”न्ति। इमिना च “पत्थद्वयं मगधनाळी"ति दस्सितं होति । पत्थो च “चतुपलो कुडुवो, चतुकुडुवो 
पत्थो ति इमिना लोकियवोहारेन वेदितब्नो। भाजनपरिभोगेनाति उदकाहरणादिना भाजनपरिभोगेन । 


६०७. धोतेति परिभोगावसानदस्सनत्थं वुत्तं, न पन धोतेयेव दुक्कटं आपज्जति ततो पुरेतरं परिभोगकालेयेव आपज्जनतो। 


६०८. पञ्चहि द्वीहीति इदं “एत्तावता काळवण्णता सम्पज्जती”ति दस्सनत्थं वुत्तं । “यदि पन एकेनपि पाकेन काळवण्णो होति, अधिट्टानुपगोयेवा”ति वदन्ति। हत्थानागतस्सपि 
अधिट्टातब्नभावदस्सनत्थं “यदिही 'तिआदि वुत्तं । इमिना च दूरे ठितम्पि अधिट्ठातुँ बिकप्पेतुञ्च लभति, ठपितट्ठानसल्लक्खणञ्च न पमाणन्ति वेदितब्बं । सुत्वा बाति पत्तकारकेन पेसितभिक्खुना 
अनाणत्तो केवलं तस्स कथेन्तस्स वचनमत्तं सुत्वा। न पमाणन्ति तेन अपेसितत्ता। सामन्तबिहारेति इदं उपचारमत्तं, ततो दूरे ठितम्पि अधिट्ठातु वट्टतियेव। ठपितट्ठानं सल्लक्खेत्वाति इदम्पि उपचारमत्तं, 
पत्तसल्लक्खणमेवेत्य पमाणं । पत्ते वा छिद्दं होतीति मुखवट्टितो हेड्ठा दरङ्गुलमत्तोकासतो पट्टाय यत्थ कत्थचि छिद्दं होति। सेसमेत्य पठमकथिने वृत्तनयमेव। 


पत्तसिक्खापदवण्णना निड्टिता। 
२. ऊनपञ्चबन्धनसिक्खापदवण्णना 
६१०. दुतियसिकखापदे हत्थेसु पिण्डाय चरतीति पाळिपदस्स हत्थेसु लभितब्बपिण्डत्थाय चरतीति अत्थो वेदितब्बो। 


६१२-६१३. “तस्स सो अपत्तोति वचनतो सो पत्तो अधिट्ठानम्पि विजहति अपत्तत्ता। अपत्तभावतोयेव हि 'पञ्चबन्धनं पत्तं चेतापेती ति पाळियं न वुत्त”न्ति तीसुपि गण्ठिपदेसु वृत्तं । केचि पन 
“अपत्तोति इदं 'अञ्जँ पत्तं विञ्ञापेतुं वट्टती'ति दस्सनत्थं वृत्तं, सो पन पत्तो अधिट्ठानं न विजहती"ति वदन्ति, त॑ युत्ते विय दिस्सति “यस्स पञ्च एकायेव वा दसङ्गला, सो बद्धोपि अबद्धोपि अपत्तोयेवा^ति 
वक्खमानत्ता । न हि मुखवट्टिया पञ्चसु ठानेसु द्रङ्गलमत्ताहि राजीहि अधिट्ठानं विजहतीति सक्का वत्तुं, एकाय पन राजिया दसङ्गुलाय सचे तत्थ वृत्तप्पमाणो छिद्दो पञ्जायति, छिद्देनेव अधिट्ठानविजहनं 
सियाति युत्तं वत्तुं। बन्धनोकासे सति असति वा बन्धनविरहितो पत्तो अबन्धनोति वृत्तो, बन्धनोकासविरहितोयेव पन अबन्धनोकासोति वृत्तो। 


तिपुसुत्तकेन वा बन्धित्वाति एत्थ “बन्धितब्बो ति पाठो गहेतब्बो। पुराणपोत्थकेपि हि अयमेव पाठो दिस्सति । सुद्धेहि...पे०... न बट्टतीति इदं उण्हभोजने पक्खित्ते विलीयमानत्ता वृत्तं । फाणितं 
झापेत्वा पासाणचुण्णेन बन्धितुं बट्टतीति पासाणचुण्णेन सद्धि फाणितं पचित्वा तथापक्केन पासाणचुण्णेन बन्धितुं बट्टति । 


६१५. अनुकम्पाय न गण्हन्तस्स दुक्कटन्ति वृत्तत्ता यस्स सो पत्तो न रुच्चति, तस्सपि अगण्हन्तस्स अनापत्ति। तेनेव मातिकाइकथायं (कङ्घा० अट्टः ऊनपञ्चबन्धनसीक्खापदवण्णना) वुत्तं “सचे 
थेरस्स पत्तो न रुच्चति, अप्पिच्छताय वा न गण्हाति, वट्टती”ति । पत्तपरियन्तोति परियन्तपत्तो, अवसानपत्तोति अत्थो। “सङ्घमज्झे पत्तं गाहापेन्तेन अलज्जिं अगाहापेतुं बट्टती "ति वदन्ति। “अनुजानामि 
भिक्खवे आधारकन्ति वुत्तत्ता पीठादीसु यत्थ कत्थचि आधारं ठपेत्वा तत्थ पत्तं ठपेतुं वट्टति आधारठपनोकासस्स अनियमितत्ता"ति वदन्ति। अपरिभोगेनाति अयुत्तपरिभोगेन। 


www.tipitaka.org Vipassana Research Institute 


Page ।0] sur 05 


६१६. पाळियं “अबन्धनेन पत्तेन अबन्धनं पत्तै । एकबन्धनं पत्त... द्विबन्धनं पत्तं... तिबन्धनं... चतुबन्धनं... अबन्धनोकासं... एक... द्वि... ति... चतुबन्धनोकासं पत्तं चेतापेती”ति एवं एकेकेन पत्तेन दसधा 
दसविधं पत्तै चेतापनवसेन एकनिस्सग्गियपाचित्तियसतं वुत्तं । इमस्मिं सिक्खापदे पमाणयुत्तं अग्गहितकाळवण्णम्पि पत्तं विञ्ञापेन्तस्स आपत्तियेवाति दड्ठब्बं। अधिट्ठानुपगपत्तस्स ऊनपञ्चबन्धनता, 
अत्तुद्देसिकता, अकतविञ्जत्ति, ताय च पटिलाभोति इमानेत्थ चत्तारि अङ्गानि। 


ऊनपञ्चबन्धनसिक्खापदवण्णना निङ्टिता। 
३. भेसज्जसिक्खापदबण्णना 


६२२. ततियसिकखापदे येसं मंसं कप्पतीति इदं निस्सग्गियवत्थुदस्सनत्थं वृत्तं, न पन येसं मंसं न कप्पति, तेसं सप्पिआदीनि न कप्पन्तीति दस्सनत्थं । मनुस्सखीरादीनिपि हि नो न कप्पन्ति, कुतो 
ससस्स सप्पीति आह “येसञ्हि खीरं अत्थि, सप्पिपि तेसं अत्थियेवा”ति। “इदञ्च येभुय्येन वुत्त'न्ति वदन्ति। उग्गहितकं कत्वा निक्खित्तन्ति अप्पटिग्गहितं सयमेव गहेत्वा निक्खित्तं। सयंकतं 
निरामिसमेव वट्टतीति तदहुपुरेभत्तमेव सन्धाय वुत्तं। अथ सयंकतं निरामिसं भुञ्जन्तस्स कस्मा सामंपाको न होतीति आह - “नवनीतं तापेन्तस्स हि सामंपाको न होती”ति। सवत्थुकपटिग्गहितस्स 
वत्थुगतिकत्ता आह - “सबत्थुकस्स पटिग्गहितत्ता”ति। पच्छाभत्तं पटिग्गहितेहीति पच्छाभत्तं पटिग्गहितखीरदधीहि । पुरेभत्तम्पि च उग्गहितकेहि कतं अब्भञ्जनादीसु उपनेतब्बन्ति सम्बन्धो। 
उभयेसम्पीति पच्छाभत्तं पटिग्गहितखीरदधीहि च पुरेभत्तं उग्गहितकेहि च कतानं। एसेब नयोति निस्सग्गियं होतीति अत्थो। अकप्पियमंससप्पिम्हीति अकप्पियमंससत्तानं सप्पिम्हि। कारणपतिरूपकं 
बत्वाति सजातियानं सप्पिभावतोति कारणपतिरूपकं वत्वा। 


सप्पिनयेनेब वेदितब्बन्ति निरामिसमेव सत्ताहं वट्टतीति अत्थो। एत्थाति नवनीते। धोतं बट्टतीति अधोतं चे, सवत्थुकपटिग्गहितं होति, तस्मा धोतं पटिग्गहेत्वा सत्ताहं निक्खिपितुं वट्टतीति थेरानं 
अधिप्पायो। तक्कतो उद्धटमत्तमेव खादिंसूति एत्थ तक्कतो उद्धटमत्तं अधोतम्पि पटिग्गहेत्वा परिभुञ्जन्ता धोवित्वा पचित्वा वा परिभुञ्जिसृति एवमत्थो गहेतब्बो। थेरस्स हि दधिगुळिकादिसहितम्पि 
पटिग्गहितं पच्छा धोवित्वा पचित्वा वा परिभुञ्जन्तस्स सवत्थुकपटिग्गहणे दोसो नत्थीति अधिप्पायो, तेनेव थेरस्स अधिप्पायं दस्सेन्तेन “तस्मा नवनीतं परिभुञ्जन्तेन...पे०... अयमेत्थ अधिष्पायो”ति 
बुत्तं। केचि पन “तक्कतो उद्धटमत्तमेव खादिंसू "ति वचनस्स अधिप्पायं अजानन्ता “तक्कतो उद्भटमत्तं अधोतम्पि दधिगुळिकादिसहितं विकालेपि परिभुञ्जितुं वट्टती "ति वदन्ति, तं न गहेतब्बं । न हि 
दधिगुळिकादिआमिसेन संसट्टरसं नवनीतं परिभुञ्जितुं वट्टतीति सक्का वत्तुं। नवनीतं परिभुञ्जन्तेनाति अधोवित्वा पटिग्गहितनवनीतं परिभुञ्जन्तेन। दधि एव दधिगतं यथा “गृथगतं मुत्तगत”न्ति (म० 
नि० २.११९) । खयं गमिस्सतीति वचनतो खीरं पक्खिपित्वा पक्कसप्पिआदिपि विकाले कप्पतीति वेदितब्बं । कुक्कुच्चायन्ति कुक्कुच्चकाति इमिना अत्तनापि तत्थ कुक्कुच्चसब्भावं दीपेति। तेनेव 
मातिकाइकथायं (कङ्का० अट्ठ० भेसज्जसिक्खापदवण्णना) “निब्बट्टितसप्पि वा नवनीतं वा पचितुं वट्टती" ति वुत्तं । तानि पटिग्गहेत्वाति तानि खीरदधीनि पटिग्गहेत्वा। 


पटिग्गहेत्वा ठपितभेसज्जेहीति पटिग्गहेत्वा ठपितयावजीविकभेसज्जेहि । वुत्तनयेन यथा तण्डुलादीनि न पच्चन्ति, तथा लज्जीयेव सम्पादेत्वा देतीति लज्जीसामणेरग्गहणं, अपिच अलज्जिना 
अज्झोहरितब्बं यं किञ्चि अभिसङ्करापेतुं न वट्टति, तस्मापि एवमाह । तिले पटिग्गहेत्वा कततेलन्ति अत्तना भज्जनादीनि अकत्वा गहिततेलं। तेनेव “सामिसम्पि बट्टती ति वुत्तं। निब्बट्टितत्ताति 
यावकालिकवत्थुतो विवेचितत्ता। उभयम्पीति अत्तना च परेन च कतं। याब अरुणस्स उग्गमना तिट्ठति, निस्सग्गियन्ति सत्तमदिवसे कततेलं सचे याव अरुणुग्गमना तिट्ठति, निस्सग्गियं । 


६२३. अच्छवसन्ति दुक्कटवत्थुनो वसाय अनुञ्जातत्ता तंसदिसानं दुक्कटवत्थूनंयेव अकप्पियमंससत्तानं वसा अनुञ्ञाता, न थुल्लच्चयवत्थूनं मनुस्सानं वसाति आह “ठपेत्वा मनुस्सवस'न्ति। 
संसइन्ति परिस्सावितं। “काले पटिग्गहितं विकाले अनुपसम्मन्नेनपि निप्पक्कं संसद्नुञ्च परिभुञ्जन्तस्स द्वेपि दुक्कटानि होन्तियेवा"ति वदन्ति। यस्मा खीरदधिआदीनि पक्खिपित्वा तेलं पचन्ति, तस्मा 
कसटं न वट्टति, तेलमेव बट्टति । तेन वुत्तं “पक्कतेलकसटे विय कुक्कुच्चायती”ति। “सचे वसाय सद्भि पक्कत्ता न वट्टति, इदं कस्मा वट्टती' ति पुच्छन्ता “भन्ते 'तिआदिमाहंसु। एतं वट्टतीति ननु एतं 
दधिगुळिकादीहि पक्कं नवनीतं वट्टतीति अत्थो। 


““मधुकरीहि नाम मधुमक्खिकाहीति अयं खुद्दकमक्खिकानं भमरमक्खिकानञ्च सामञ्जनिद्देसो^ति तीसुपि गण्ठिपदेसु वुत्तं । केचि पन “दण्डकेसु मधुकरा मधुकरी मक्खिका नामा”ति वत्वा 
“ताहि मधुकरीआदीहि तीहि मक्खिकाहि कतं मधु नामा"ति वदन्ति। भमरमक्खिकाहीति महाभमरमविखिकाहि | सिलेससदिसन्ति घनपक्कं वृत्तं । इतरन्ति तनुकमधु | मधुपटलन्ति मधुरहितं केवलं 
मधुपटलं। “सचे मधुसहितं पटलं पटिग्गहेत्वा निक्खिपन्ति, पटलस्स भाजनट्वानियत्ता मधुनो वसेन सत्ताहातिक्कमे निस्सग्गियं होतीति वदन्ति, “मधुमक्खितं पन मधुगतिकमेवा ति इमिना तं न समेति। 


सत्ताहकालिकोति वेदितब्बो। केनचि पन “मधुम्हि चत्तारो कालिका यथासम्भवं योजेतब्बा, उच्छुम्हि चा“ ति वत्वा “समक्खिकण्डसेव्ठकं यावकालिकं, अनेळकं उदकसम्भिन्नं यामकालिकं, असम्भिन्नं 
सत्ताहकालिकं, मधुसित्थं परिसुद्धं यावजीविकं, तथा उच्छु वा रसो वा सकसटो यावकालिको, निक्कसटो उदकसम्भिन्नो यामकालिको, असम्भिन्नो सत्ताहकालिको, सुद्धकसटं यावजीविक "न्ति च वत्वा 
उत्तरिपि बहुधा पपञ्चितं। तत्थ “उदकसम्भिन्नं मधु वा उच्छुरसो वा उदकसम्भिन्नो यामकालिको ˆति इदं नेव पाळियं, न अट्ठकथायं दिस्सति । “यावकालिक समानं गरुतरम्मि मुद्दिकाजातिरसं अत्तना 
संसडं लहकं यामकालिकभावं उपनेन्तं उदकं लहुतरं सत्ताहकालिकं अत्तना संसं गरुतरं यामकालिकभावं उपनेती "ति एत्थ कारणं सोयेव पुच्छितन्बो, सब्बत्थ पाळियं अट्टकथायञ्च उदकसम्भेदेन 
गरुतरस्सपि लहुभावोपगमनंयेव दस्सितं । पाळियम्पि हि “ अनुजानामि, भिक्खवे, गिलानस्स गुळं, अगिलानस्स गुळोदक' न्ति (महाव० २८४) वदन्तेन अगिलानेन परिभुज्जितुं अयृत्तोपि गुळो 
उदकसम्मिन्नो अगिलानस्सपि वट्टतीति अनुञ्ञातो। 


यम्पि च “उच्छु चे यावकालिको, उच्छुरसो चे यामकालिको, फाणितं चे सत्ताहकालिकं, तचो चे यावजीविको ति अट्ठकथावचन दस्सेत्वा “उच्छुरसो उदकसम्मिन्नो यामकालिको ति अञ्जेन 
केनचि वुत्तं, तम्पि तथाविधस्स अट्ठकथावचनस्स इमिस्सा समन्तपासादिकाय विनयट्ठकथाय अभावतो न सारतो पच्चेतब्बं । ततोयेव च “उच्छुरसो उदकेन सम्भिन्नोपि असम्भिन्नोपि 
सत्ताहकालिकोयेवा'ति केचि आचरिया वदन्ति। भेसज्जक्खन्धके च “अनुजानामि, भिक्खवे, उच्छुरस''न्ति (महाव० ३००) एत्थ तीसुपि गण्ठिपदेसु अविसेसेन वृत्तं “उच्छुरसो सत्ताहकालिको"ति। 


सयंकतं निरामिसमेव वट्टतीति एत्थ अपरिस्सावितं पटिग्गहितम्पि करणसमये परिस्सावेत्वा कसटं अपनेत्वाव अत्तना कतन्ति गहेतब्बं । झामउच्छुफाणितन्ति अग्गिना दट्टे उच्छुखेत्ते झामउच्छुना 
कतफाणितं । कोड्टितउच्छुफाणितन्ति खुद्दानुखुद्दक॑ छिन्दित्वा कोट्टेत्वा निप्पीळेत्वा पक्कं येभुय्येन च सकसटं फाणितं । तादिसस्स च कसटस्स अब्बोहारिकत्ता “तं युक्त न्ति वृत्तं। सीतुदकेन कतन्ति 
मधुकपुप्फानि सीतोदके पक्खिपित्वा महित्वा पुप्फरसे उदकगते सति तं उदकं गहेत्वा पचित्वा कतफाणितं । खीरं पक्खिपित्वा कतं मधुकफाणितं यावकालिकन्ति एत्थ खीरं पविखपित्वा पक्कतेलं 
कस्मा विकाले वट्टतीति चे? तेले पक्खित्तखीरं तेलमेव होति, अञ्जं पन खीरं पक्खिपित्वा कतं खीरभावं गण्हातीति इदमेत्थ कारणं । यदि एवं खण्डसकखरम्पि खीरं पक्खिपित्वा करोन्ति, तं कस्मा वट्टतीति 
आह “खण्डसक्खरं पना”तिआदि। तत्थ खीरजल्लिकन्ति खीरफेणं। 


भेसज्जोदिस्सं दस्सेन्तेन “सत्तविधञ्हि ओदिस्सं नामा”तिआदिना इतरानिपि अत्थुद्धारवसेन वुत्तानि। बिकटानीति अपकतिभेसज्जत्ता विकटानि, विरूपानीति अत्थो। दुक्कटवत्थूनम्पि 
अकण्पियमंसानं वसाय अनुञ्ञातत्ता “वसोदिस्स”न्ति वृत्तं। ओळारिकानम्पि आहारत्थं फरितुं समत्थानं सप्मिआदीनं भेसज्जनामेन अनुञ्ञातत्ता “भेसज्जोदिस्स' न्ति वृत्तं। “पच्छाभत्ततो पट्ठाय सति 
पच्चयेति वुत्तत्ता पटिग्गहितभेसज्जानि दुतियदिवसतो पट्ठाय पुरेभत्तम्पि सति पच्चये परिभुञ्जितब्बानि, न आहारत्थं भेसज्जत्थाय पटिग्गहितत्ता"ति वदन्ति। 


६२४. द्वारबातपानकवाटेसूति महाद्रारस्स वातपानानञ्च कवाटफलकेसु। कसावे पक्खित्तानि तानि अत्तनो सभावं परिच्चजन्ति, तस्मा “मक्खेतब्बानी"ति वृत्तं, घुणपाणकादिपरिहारत्थं 
मक्खेतब्बानीति अत्थो। अधिट्टेतीति “इदानि मय्हं अज्झोहरणीयं न भविस्सति, बाहिरपरिभोगत्थाय गमिस्सती" ति चित्तं उप्पादेतीति अत्थो । तेनेवाह -- “सप्पिञ्च तेलञ्च वसञ्च मुद्धनि तेलं वा 
अब्भञ्जनं वा”तिआदि। “एवं अधिट्रितञ्च पटिग्गहणं विजहती ति वदन्ति। 


६२५. सचे द्विन्नं सन्तकं एकेन पटिग्गहितं अविभत्तं होति, परिभुञ्जितुं पन न वट्टतीति एत्थ मज्झे पाठो परिहीनो, एवं पनेत्थ पाठो वेदितब्बो “सचे द्विन्नं सन्तकं एकेन पटिग्गहितं अविभत्तं 

होति, सत्ताहातिक्कमे द्विन्नम्पि अनापत्ति, परिभुञ्जितुं पन न वड्टती'ति। अञ्ञथा पन सद्दप्पयोगोपि न सङ्गच्छति। गण्ठिपदेपि च अयमेव पाठो दस्सितो । तत्थ द्विन्नम्पि अनापत्तीति यथा अञ्ञस्स 
सन्तकं एकेन पटिग्गहितं सत्ताहातिक्कमेन निस्सग्गियं न होति परसन्तकभावतो, एवमिदम्पि अविभत्तत्ता उभयसाधारणम्पि अविनिब्भोगभावतो निस्सग्गियं न होतीति अधिप्पायो। परिभुञ्जितुं पन न 
वट्टुतीति भिक्खुना पटिग्गहितत्ता सत्ताहातिक्कमे यस्स कस्सचि भिकखुनो परिभुञ्जितुं न वट्टति पटिग्गहितसप्पिआदीनं परिभोगस्स सत्ताहेनेव परिच्छिन्नत्ता। “तानि पटिग्गहेत्वा सत्ताहपरमं सन्निधिकारकं 
परिभुञ्जितब्बानी”ति हि वृत्तं। गण्ठिपदेसु पन तीसुपि इध पाठस्स परिहीनभावं असल्लक्खेत्वा “परिभुञ्जितुं पन न वट्टतीति इदं अन्तोसत्ताहे परिभोगं सन्धाय वृत्तन्ति सञ्जाय विस्सासग्गाहाभावतो 
परिभुञ्जितुं न वट्टती "ति एवमत्थो वुत्तो, सो न गहेतब्बो। 


आवुसो, इमं तेलं सत्ताहमत्तं परिभुञ्ज त्वन्ति इमिना येन पटिग्गहितं, तेन अन्तोसत्ताहेयेव परस्स विस्सज्जितभावं दस्सेति। कस्स आपत्तीति पठमं ताव उभिन्नं साधारणत्ता अनापत्ति वृत्ता। इदानि 
पन एकेन इतरस्स विस्सट्ठभावतो उभयसाधारणता नत्यीति विभत्तसदिसं हुत्वा ठितं, तस्मा एत्थ पटिग्गहितस्स सत्ताहातिक्कमे एकस्स आपत्तिया भवितब्बन्ति मञ्ञमानो “कि पटिग्गहणपच्चया 
पटिग्गाहकस्स आपत्ति, उदाहु यस्स सन्तकं जातं, तस्सा”ति पुच्छति । निस्सट्ठभावतोयेव च इध “अविभत्तभावतो” ति कारणं अवत्वा “येन पटिग्गहितं, तेन विस्सज्जितत्ता ति वृत्तं। इदञ्च 
विस्सट्टभावतो उभयसाधारणतं पहाय एकस्स सन्तकं होन्तम्पि येन पटिग्गहितं, ततो अञ्जस्स सन्तं जातं, तस्मा परसन्तकपटिग्गहणे विय पटिग्गाहकस्स पटिग्गहणपच्चया नत्थि आपत्तीति दस्सनत्थं 
वुत्तं, न पन “येन पटिग्गहितं, तेन विस्सज्जितत्ता "ति वचनतो अविस्सज्जिते सति अविभत्तेपि सत्ताहातिक्कमे आपत्तीति दस्सनत्थं अविस्सज्जिते अविभत्तभावतोयेव अनापत्तिया सिद्भत्ता। सचे पन इतरो 
येन पटिग्गहितं, तस्सेव अन्तोसत्ताहे अत्तनो भागम्पि विस्सज्जेति, सत्ताहातिक्कमे सिया आपत्ति येन पटिग्गहितं, तस्सेव सन्तकभावमापन्नत्ता इतरस्स अप्पटिग्गहितत्ता। इमिना तस्स सन्तकभावेपि 
अञ्जेन पटिग्गहितसकसन्तके विय तेन अप्पटिग्गहितभावतो अनापत्तीति दीपेति। इदं पन अधिप्पायं अजानित्वा इतो अञ्जथा गण्ठिपदकारादीहि पपञ्चितं, न तं सारतो पच्चेतब्बं। 


अपरिभोगं होतीति कस्सचि अमनुञ्जस्स पतितत्ता परिभोगारहं न होति। येन चित्तेनाति येन परिच्चजितुकामताचित्तेन। “अन्तोसत्ताहे”ति अधिकारत्ता “ अन्तोसत्ताहे अनपेवखो दत्वा पटिलभित्वा 
परिभुञ्जती ति इमं सम्बन्धं सन्धाय महासुमत्थेरेन “एवं अन्तोसत्ताहे दत्वा”तिआदि वृत्तं। महापदुमत्थेरो पन यदि एवं “विस्सज्जेती "ति इमिनाव तं सिद्धं, सत्ताहातिक्कन्तं पन निस्सट्ठं पटिलभित्वा 
परिभुञ्जितुं न वट्टति, तस्मा तस्स परिभोगमुखदस्सनमिदन्ति आह - “नयिदं याचितब्ब ˆ न्तिआदि। अञ्जेन भिक्खुनाति एत्थ सुद्धचित्तेन दिन्नत्ता सयम्पि आहरापेत्वा परिभुञ्जितुं वट्टतियेव। 
सप्पिआदीनं पटिग्गहितभावो, अत्तनो सन्तकता, सत्ताहातिक्कमोति इमानेत्थ तीणि अङ्गानि। 


भेसज्जसिक्खापदवण्णना निड्टिता। 
४. बस्सिकसाटिकसिक्खापदवण्णना 
६२७. चतुत्थे सिब्बनरजनकप्पपरियोसानेन निट्ठापेत्वाति सूचिकम्मनिट्ठानेन सकिम्पि वण्णभेदमत्तरजनेन कप्पबिन्दुकरणेन च निद्ठापेत्वा। समयेति वस्सानसमये। 


६२८. कुच्छिसमयोति अन्तोसमयो। “अयमेको अड्डमासो परियेसनवखेत्तञ्चेव करणक्खेत्तञ्च। एतस्मिञ्हि अन्तरे वस्सिकसाटिकं अलद्धं परियेसितुं लद्धं कातुञ्च वट्टति, निवासेतुं अधिट्ठातुञ्च न 
बड्ती”"ति पोत्थकेसु पाठो दिस्सति, सो अपाठो। एवं पनेत्थ पाठेन भवितब्बं “अयमेको अड्डमासो परियेसनकखेत्तं । एतस्मिञ्हि अन्तरे वस्सिकसाटिकं अलङद्धं परियेसितुं वट्टति, लद्धं कातुं निवासेतुं 
अधिट्टातुञ्च न वट्ठती 'ति। न हि गिम्हानं पच्छिममासस्स पठमो अड्डमासो करणक्खेत्तं होति। “अड्डमासो सेसो गिम्हानन्ति कत्वा निवासेतब्ब न्ति वचनतो पन गिम्हानं पच्छिममासस्स पच्छिमो अड्टमासो 
करणकखेत्तञ्चेव निवासनक्खेत्तञ्च होति। तेनेव मातिकाटुकथायं (कङ्का० अट्ट वहिसकसाटिकसिक्खापदवण्णना) “गिम्हानं पच्छिमो मासो परियेसनक्खेत्तं, पच्छिमो अड्डमासो 
करणनिवासनकखेत्तम्पी”ति वृत्तं। तस्मा पाळिया मातिकाइकथाय च अविरोधं इच्छन्तेन वुत्तनयेनेव पाठो गहेतब्बो। 


““बिञ्जत्ति कत्वा निप्फादेन्तस्स अञ्ञातकविञ्ञत्तिसिक्खापदेन अनापत्ती”ति वदन्तेन “पिट्टिसमयत्ता इमिना सिक्खापदेन आपत्ती”ति दीपिता होति। न हि जातकपवारितड्डानतो पिट्टिसमये 
सतुप्पादकरणमत्तेनपि सम्भवन्ती आपत्ति ततो गरुकतराय विञ्जत्तिया न होतीति सक्का वत्तुं। तेनेव भदन्तबुद्धदत्ताचरियेन वृत्तं - 


“कत्वा पन सतुप्पादं, वस्सिकसाटिचीवरं। 
निप्फादेन्तस्स भिकखुस्स, समये पिट्टिसम्मते॥ 


“होति निस्सग्गियापत्ति, जातकाजातकादिनो। 
तेसुयेव च विञ्जत्ति, कत्वा निप्फादने तथा"ति॥ 


केनस्स होति आपत्तीति अस्स मातरं चीवरं याचन्तस्स केन सिक्खापदेन आपत्तीति पुच्छति । “परिणतं विञ्ञापेन्तस्स परिणामनसिक्खापदेन आपत्ती”ति चोदनाभावं दस्सेति नो च सङ्घे 
परिणतन्ति। अथ अञ्ञातकविञ्जत्तिसिक्खापदेनाति चे, एतम्पि नत्थीति आह “अनापत्ति च जातके” ति। जातके विञ्ञापेन्तस्सा”ति पाठसेसो। इममत्थं सन्धायाति पिट्टिसमये वस्सिकसाटिकत्थं 
जातकपवारितड्टाने सतुप्पादकरणेन आपत्ति, अञ्जातकविञ्त्तिसिक्खापदेन अनापत्तिञ्च सन्धाय। 


अञ्जातकअप्पवारितड्ठानतो...पे०... दुक्कटन्ति इदं वस्सिकसाटिकं अदिन्नपुन्बे सन्धाय वृत्तं । तेनेवेत्थ वत्तभेदे दुक्करं वृत्तं, दिन्नपुब्बेसु पन वत्तभेदो नत्थि। तेनेवाह - “ये मनुस्सा...पे०... 
बत्तभेदो नत्थी”ति। इदन्ति यथावुत्तनिस्सग्गियपाचित्तियं। बिञ्जत्ति कत्वा निप्फादेन्तस्साति अञ्ञातक अप्पवारितट्टानतो विञ्जत्ति कत्वा निप्फादेन्तस्स। पकतिया वस्सिकसाटिकदायका नाम 
सङ्घवसेन वा पुग्गलवसेन वा अपवारेत्वा अनुसंवच्छरं वस्सिकसाटिकानं दायका। अञ्जातकविञ्ञत्तिसिक्खापदेन अनापत्तीति एत्थ इमिनापि सिकखापदेन अनापत्तीति वेदितब्बं । कुच्छिसमये हि 
अत्तनो जातकपवारितट्ठानतो “देथ मे वस्सिकसाटिक " न्तिआदिना विञ्ञापेन्तस्सपि अनापत्ति। तेनेवाह - “न वत्तब्बा देथ मेति इदञ्हि परियेसनकाले अञ्ञातकअप्पवारिते एव सन्धाय वुत्त”न्ति। 
मातिकाइुकथायञ्हि (कङ्का० अट्टु० वस्सिकसाटिकसिकखापदवण्णना) वृत्तं “ अत्तनो जातकपवारितट्ठानतो पन 'देथ मे वस्सिकसाटिकचीवर'न्तिआदिकाय विञ्जत्तियापि परियेसितब्ब 'न्ति। 


६२९. “आकासतो पतितउदकेनेवाति वचनतो छदनकोटिया पतितउदकेन नहायन्तस्स अनापत्ती”ति तीसुपि गण्ठिपदेसु वुत्तं। 


६३०. छ मासे परिहारं लभतीति एतेन अन्तोवस्सेपि याव वस्सानस्स पच्छिमदिवसा अकता परिहारं लभतीति दीपितं होति। यस्मा मूलचीवरं करोन्तेन हेमन्तस्स पच्छिमुपोसथदिवसेयेव कातब्बं, 
तस्मा गिम्हानतो एकूनतिंसदिवसे परिहारं लभति, एवं सन्तेपि अप्पकं ऊनमधिकं वा गणनूपगं न होतीति कत्वा “ततो परम्पि...पे०... एकमास/ न्ति वृत्तं । एकाहह्वीहादिवसेन...पे०... लद्धा चेव निट्टिता 


तत्थ आसाळिहमासस्स जुण्हपक्खपुण्णमियं लद्भा चेव निट्टिता च वस्सिकसाटिका “एकाहानागताय वस्सूपनायिकाय लद्धा चेव निट्टिता चा”ति वुच्चति। एतेनेव नयेन जुण्हपक्खस्स छट्टियं लद्धा चेव 
निट्टिता च “दसाहानागताय वस्सूपनायिकाय लद्धा चेव निट्टिता चाति बुच्चति। याव पठमकत्तिकतेमासपुण्णमी, ताव अन्तोतेमासे लद्धा चेव निट्टिता च “अन्तोवस्से लद्भा चेव निद्धिता चाति वुच्चति। 
पठमकत्तिकतेमासपुण्णमितो परञ्हि लद्धा चेव निट्टिता च याव चीवरकालो नातिक्कमति, ताव अनधिइहित्वा ठपेतुं वट्टतीति न तत्रायं विचारणा सम्भवति। 


तस्मियेव अन्तोदसाहे अधिट्टातब्बाति अविसेसेन वुत्तेपि वस्सानतो पुब्बे एकाहट्वीहादिवसेन अनागताय वस्सृपनायिकाय लद्धा तेहि दिवसेहि सद्धिं दसाहं अनतिक्कमन्तेन वस्सूपनायिकदिवसतो 
पट्टाय अधिट्ठानक्खेत्तं सम्पत्तायेव अधिट्ठातब्बा, न ततो पुब्बे अधिट्ठानस्स अखेत्तत्ता। अन्तोवस्से पन लद्धा तस्मिंयेव अन्तोवस्से लद्धदिवसतो पट्टाय दसाहं अनतिक्कामेत्वा अधिट्टातब्बा। 


ननु च वस्सानतो पुब्बे अनधिट्ठहित्वा दसाहं अतिक्कामेतुं वट्टतियेव, तस्मा अधिट्ठानस्स अखेत्तभूतेपि दिवसे गहेत्वा “अन्तोदसाहे अधिट्ठातब्ब”न्ति कस्मा वुत्तं? यथा “अन्तोवस्से लद्भापि याव न 

निट्ठाति, ताव अनधिट्ठ हित्वा दसाहं अतिक्कामेतुं वट्टती'ति अकताय अनधिट्ठानक्खेत्तसदिसापि अतिक्कन्तदिवसा दसाहं अतिक्कामेत्वा निड्टिताय गणनूपगा होन्तीति निद्धितदिवसेयेव अधिट्ठातब्बा, 
एवमिधापि वस्सानतो पुब्बे अनधिट्ठानकखेत्तभूतापि दिवसा लद्धदिवसतो पट्टाय गणनूपगा होन्तीति दस्सनत्थं वृत्तं । यदि एवं “तस्मियेव अन्तोदसाहे"ति अविसेसेन वुत्तत्ता दसाहानागताय वस्सूपनायिकाय 
छट्टियं लद्धा पुण्णमियं अधिट्ठातब्बाति आपज्जतीति? नापज्जति “चातुमासं अधिद्ठातु' न्ति वचनेनेव पटिकिखित्तत्ता। एवं सन्ते “दसाहानागताया"ति इमिना किं पयोजनन्ति चे? वस्सानतो पुब्बेयेव दसाहे 
अतिक्कन्ते वस्सूपनायिकदिवसे निड्टिता तदहेव अधिट्टातब्बाति दस्सनत्थं वुत्तन्ति इदमेत्थ पयोजनं । तेनेवाह -- “दसाहातिक्कमे निट्टिता तदहेव अधिट्टातब्त्रा”ति। 


दसाहे अप्पहोन्ते चीवरकालं नातिक्कमेतब्बाति तेमासब्भन्तरे दसाहे अप्पहोन्ते लद्भा चेव निट्टिता च चीवरकालं नातिक्कमेतब्बाति अत्थो। इदं वृत्तं होति “पठमकत्तिकतेमासपुण्णमितो पुब्बे 
सत्तमितो पट्टाय लद्धा चेव निड्टिता च वस्सिकसाटिका दसाहे अनतिक्कन्तेयेव चीवरकालं ओतिण्णत्ता तत्थ अनधिट्टहित्वापि ठपेतुं वट्टती ति । इमिना च इमं दीपेति - अकता चे वस्सिकसाटिका, वस्सानं 
चातुमासं अकतत्तायेव परिहारं लभति, कताय पन दसाहपरमसिक्खापदं अविकोपेत्वा परिहारो वत्तब्बोति। 


यदा वा तदा वा अधिट्टातुं बट्टतीति चातुमासब्मन्तरे दसाहे अतिक्कन्तेपि नत्थि दोसोति अधिप्पायो। “कदा अधिट्टातब्बा...पे०... यदि नप्पहोति, याव कत्तिकपुण्णमा परिहारं लभती ति इमिनापि 
कुरुन्दिवचनेन अकताय वस्सिकसाटिकाय चातुमासं परिहारो, कताय दसाहमेव परिहारोति अयमत्थो दीपितोयेवाति आह ““अपिचा”तिआदि। 


पाळियं अच्छिन्नचीवरस्स नटुचीवरस्सातिआदिना निस्सग्गियेन अनापत्ति वृत्ता, उदाहु नग्गस्स नहायतो दुक्कटेन अनापत्ति वुत्ताति? किमेत्थ पुच्छितन्बं । सब्बसिक्खापदेसु हि यत्थ यत्थ 
मूलसिक्खापदेन आपत्तिप्पसङ्गो, तत्थ तत्थ अनापत्तिदस्सनत्थं अनापत्तिवारो आरभीयतीति इधापि निस्सग्गियेन अनापत्तिदस्सनत्थन्ति युत्त वत्तुं। न हि मूलापत्तिया अनापत्ति अदस्सेत्वा अन्तरा वुत्ताय एव 
आपत्तिया अनापत्तिदस्सनत्थं अनापत्तिवारो आरभीयतीति । तेनेव तीसुपि गण्ठिपदेसु इदं वुत्तं “अच्छिन्नचीवरस्स नट्टचीवरस्स चाति एत्थ अच्छिन्नसेसचीवरस्स नट्टसेसचीवरस्स च असमये 
निवासेन्तस्स परियेसन्तस्स च अनापत्ति। आपदासूति एत्थ अनिवत्थं चोरा हरन्तीति असमये निवासेन्तस्स अनापत्ती'ति। मातिकाइुकथायम्पि (कङ्घा० अट्ठ ० वस्सिकसाटिकसिक्खापदवण्णना) वृत्तं 
““अच्छिन्नचीवरस्स वा नट्टचीवरस्स वा अनिवत्थं चोरा हरन्तीति एवं आपदासु वा निवासयतो उम्मत्तकादीनञ्च अनापत्तीँति। अट्ठकथायं पन नग्गस्स नहायतो दुक्कटेनेव अनापत्ति सन्धाय 
“अच्छिन्नचीवरस्साति एतं वस्सिकसाटिकमेव सन्धाय वुत्तं। तेसञ्हि नग्गानं कायोवस्सापने अनापत्ति। एत्थ च महग्घवस्सिकसाटिकं निवासेत्वा नहायन्तस्स चोरुपहचो आपदा नामा ति यं वुत्तं, तत्थ 
कारणं परियेसितब्बं। 


अथ उभयेनपि अनापत्तिदस्सनत्थं ` अच्छिन्नचीवरस्सा"तिआदि आरद्भन्ति एवमधिप्पायो सिया, एवम्पि “ अच्छिन्नचीवरस्साति एतं वस्सिकसाटिकमेव सन्धाय वत्त" न्तिआदिना विसेसेत्वा न 
वत्तब्बं। एवज्हि वत्तब्बं सिया “ अच्छिन्नसेसचीवरस्स नट्टसेसचीवरस्स वा असमये निवासेन्तस्स परियेसन्तस्स च निस्सग्गियेन अनापत्ति, अच्छिन्नवस्सिकसाटिकस्स नट्टवस्सिकसाटिकस्स वा नग्गस्स 
नहायतो दुक्कटेन अनापत्ति, आपदासु अनिवत्थं चोरा हरन्तीति असमये निवासयतो निस्सग्गियेन अनापत्ति, महग्घबस्सिकसाटिकं निवासेत्वा नहायन्तस्स चोरा हरन्ति, नग्गस्स नहायतो दुक्कटेन 
अनापत्ती”ति। सेसमेत्थ उत्तानमेव। 


अङ्गेसु पन वस्सिकसाटिकाय अत्तुद्देसिकता, असमये परियेसनता, ताय च पटिलाभोति इमानि ताव परियेसनापत्तिया तीणि अङ्गानि। सचीवरता, आपदाभावो, वस्सिकसाटिकाय सकभावो, असमये 
निवासनन्ति इमानि निवासनापत्तिया चत्तारि अङ्गानि। 


वस्सिकसाटिकसिक्खापदवण्णना निड्टिता। 
५. चीवरअच्छिन्दनसिक्खापदवण्णना 


६३१. पञ्चमे यम्पि त्याहन्ति एत्थ यन्ति कारणवचनं, तस्मा एवमेत्थ सम्बन्धो वेदितब्बो - मया सद्भि जनपदचारिकं पक्कमिस्सतीति यं कारणं निस्साय अहं ते, आवुसो, चीवरं अदासि, तं न 
करोसीति कुपितो अनत्तमनो अच्छिन्दीति। यन्ति वा चीवरं परामसति, तत्थ “मया सद्भि जनपदचारिकं पक्कमिस्सतीति यम्पि ते अहं चीवरं अदासि, तं चीवरं गण्हिस्सामीति कुपितो अनत्तमनो 
अच्छिन्दी ति सम्बन्धितब्बं 


६३३. आणत्तो बहूनि गण्हाति, एकं पाचित्तियन्ति “चीवरं गण्हा"ति आणत्तिया एकचीवरविसयत्ता एकमेव पाचित्तियं। वाचाय वाचाय दुक्कटन्ति एत्थ अच्छिन्नेसु वत्थुगणनाय पाचित्तियानि। 
एकवाचाय सम्बहुला आपत्तियोति इदं अच्छिन्नेसु वत्थुगणनाय आपज्जितब्बं पाचित्तियापत्ति सन्धाय वृत्तं। आणत्तिया आपज्जितब्बं पन दुक्कटं एकमेव। 


६३४. एवन्ति इमिना “वत्थुगणनाय दुक्कटानी ति इदं परामसति। एसेव नयोति सिथिल गाळहञ्च पक्खित्तासु आपत्तिया बहुत्तं एकत्तञ्च अतिदिस्सति। 


६३५. आवुसो, मयन्तिआदीसु गण्हितुकामताय एवं वुत्तेपि तेनेव दिन्नत्ता अनापत्ति। अम्हाकं सन्तिके उपज्झं गण्हिस्सतीति इदं सामणेरस्सपि दानं दीपेति। तस्मा किञ्चापि पाळियं “भिक्खुस्स 
सामं चीवरं दत्वा"'ति वुत्तं, तथापि अनुपसम्पन्नकाले दत्वापि उपसम्पन्नकाले अच्छिन्दन्तस्स पाचित्तियमेवाति वेदितब्बं । अच्छिन्दनसमये उपसम्पन्नभावोयेव हेत्थ पमाणं। देतीति तुट्ठो वा कुपितो वा 
देति। रुन्धथाति निवारेथ। एवं पन दातुं न वट्टतीति एत्थ एवं दिन्नं न ताव तस्स सन्तकन्ति अनधिट्टहित्वाव परिभुञ्जितब्बन्ति वेदितब्बं । आहरापेतुं पन वट्टतीति एवं दिन्नं भतिसदिसत्ता आहरापेतुं 
वट्टति। चजित्वा दिन्नन्ति वृत्तनयेन अदत्वा अनपेक्खेन हुत्वा तस्सेव दिन्नं। भण्डग्धेन कारेतब्बोति सकसञ्जाय विना गण्हन्तो भण्डं अग्घापेत्वा आपत्तिया कारेतब्बो। विकप्पनुपगपच्छिमचीवरता, 
सामं दिन्नता, सकसञ्जिता, उपसम्पन्नता, कोधवसेन अच्छिन्दनं अच्छिन्दापनं वाति इमानेत्थ पञ्च अङ्गानि। 


चीवरअच्छिन्दनसिक्खापदवण्णना निड्टिता। 
६. सुत्तविञ्जत्तिसिक्खापदवण्णना 
६३६. छट्ठे पाळियं चीबरकारसमयेति इमिना वस्संवुत्थभिक्खूनं चीवरकम्मसमयत्ता चीवरमासो वृत्तो, अथञ्जोपि पन चीवरकम्मकालो चीवरकारसमयोति वत्तुं वट्टति। 


६३८. पञ्चहिपि मिस्सेत्वाति खोमादीहि पञ्चहि मिस्सेत्वा। वीतवीतङ्टानं यत्थ संहरित्वा ठपेन्ति, तस्स तुरीति अधिवचनं । सुत्तं पवेसेत्वा येन आकोटेन्ता घनभावं सम्पादेन्ति, तं बेमन्ति वुच्चति । यं 
यन्ति यं यं पयोगं । तन्तूनं अत्तनो सन्तकत्ता वीतवीतट्ठानं पटिलद्धमेव होतीति आह “दीघतो...पे०... बीते निस्सग्गियं पाचित्तिय”न्ति। पाळियम्पि हि इमिनाव अधिप्पायेन “पटिलाभेन निस्सग्गिय न्ति 
वुत्तं, तस्मा याव चीवरं वड्टति, ताव इमिना पमाणेन आपत्तियो वड्न्ति। 


सेसो कप्पियोति एत्य हत्थकम्मयाचनवसेन। पुब्बे वुत्तनयेन निस्सग्गियन्ति दीघसो विदत्थिमत्ते तिरियं हत्थमत्ते च वीते निस्सग्गियं। तेनेबाति अकप्पियतन्तवायेन । तथेव दुक्कटन्ति परिच्छेदे 
परिच्छेदे दुक्कटं । केदारबद्धादीहीति आदि-सद्देन अच्छिमण्डलबद्धादि गहितं । तन्ते ठितंयेब अधिट्टातब्बन्ति एत्य “पच्छा वीतट्टानं अधिट्टितगतिकमेव होति, पुन अधिट्टानकिच्चं नत्थि। सचे पन 
परिच्छेदं दस्सेत्वा अन्तरन्तरा अवीतं होति, पुन अधिट्ठातब्ब”न्ति वदन्ति। एसेब नयोति विकप्पनुपगप्पमाणमत्ते वीते तन्ते ठितंयेव अधिट्ठातब्बन्ति अत्थो। चीवरत्थाय विञ्जापितसृत्तं, अत्तुद्देसिकता, 
अकप्पियतन्तवायेन वायापनन्ति इमानेत्थ तीणि अङ्गानि। 


मातिकाइकथायं (कङ्का० अइ सुत्तविञ्जत्तिसिक्खापदवण्णना) पन वायापेय्याति एत्थ “चीवरं मे, आवुसो, वायथाति अकप्पियविञ्जत्तिया वायापेय्या^ति अत्थं वत्वा अङ्गेसुपि 
“अकप्पियतन्तवायेन अकप्पियविञ्ञत्तिया वायापन' न्ति विसेसेत्वा वृत्तं, तथाविधं पन विसेसवचनं नेव पाळियं, न अट्टकथायं उपलब्मति। पाळियम्पि ““जातकानं पवारितान" न्ति एत्तकमेव अनापत्तिवारे 

वृत्तं, अद्टकथायञ्च सुत्ततन्तवायानमेव कप्पियाकप्पियभावेन बहुधा नयो दस्सितो, न कप्पियाकप्पियबिञ्ञत्तिवसेनाति। “अकप्पियविञ्ञत्तिया वायापेय्या''ति च विसेसेत्वा वदन्तेन अयं नाम 
कप्पियविञ्जत्तीति विसुं न दस्सितं, तस्मा वीमंसित्वा गहेतब्बं। 


सुत्तविञ्जत्तिसिक्खापदवण्णना निङ्टिता। 
७. महापेसकारसिक्खापदवण्णना 


६४२. सत्तमे किञ्चिमत्तं अनुपदज्जेय्याति इदं तस्स कत्तब्बाकारमत्तदस्सनं, दानं पनेत्थ अङ्गं न होति सुत्तवड्रनवसेनेव आपज्जितब्बत्ता। तेनेव पदभाजनेपि “तस्स वचनेन आयतं वा वित्थतं वा 
अप्पितं वा करोति, पयोगे दुक्कटं, पटिलाभेन निस्सग्गिय' न्ति सुत्तवड्डनाकारमेव दस्सेत्वा आपत्ति वृत्ता। मातिकाइकथायम्पि (कङ्घा० अट्ट० महापेसकारसिक्खापदवण्णना) वुत्तं “न भिक्खुनो 
पिण्डपातदानमत्तेन तं निस्सग्गियं होति। सचे पन ते तस्स वचनेन चीवरसामिकानं हत्थतो सुत्तं गहेत्वा ईसकम्पि आयतं वा वित्थतं वा अप्पितं वा करोन्ति, अथ तेसं पयोगे भिक्खुनो दुक्कटं, पटिलाभेन 
निस्सग्गियं होती”ति। आयतादीसु सत्तसु आकारेसु आदिग्हि तयो आकारे सृत्तवड्टनेन विना न सक्का कातुन्ति आह “सुत्तवड्डनआकारमेव दस्सेती”ति। सुवीतादयो हि आकारे विनापि सुत्तवड्डनेन 
सक्का कातुं। सेसमेत्थ उत्तानमेव। अञ्जातकअप्पवारितानं तन्तवाये उपसङ्कमित्वा विकप्पमापज्जनता, चीवरस्स अत्तुद्देसकता, तस्स वचनेन सुत्तवड्टनं, चीवरस्स पटिलाभोति इमानेत्थ चत्तारि अङ्गानि। 


महापेसकारसिक्खापदवण्णना निड्टिता। 
८. अच्चेकचीवरसिक्खापदवण्णना 


६४६. अट्ठमे असम्मोहत्थन्ति दसाहानागतपदे असम्मोहत्थं । पठमपदस्साति दसाहानागतपदस्स। तानि दिवसानीति तेसु दिवसेसु । उप्पज्जेय्याति सङ्घतो वा गणतो वा उजुकं अत्तनोयेव वा 
उप्पज्जेय्य। पञ्चमितोति एत्य वस्सं वसन्तस्स सङ्घस्स पञ्चमितो पुब्बे उप्पन्नं अच्चेकचीवरं पञ्चमियं विभजित्वा गहितं अच्चेकचीवरपरिहारमेव लभति। उजुकं अत्तनोयेव उपपन्नं चे, पञ्चमियं 
उप्पन्नमेव अच्चेकचीवरपरिहारं लभति, न ततो पुब्बेति दडुब्बं 


सद्धामत्तकन्ति धम्मस्सवनादीहि तङ्कणुप्न्नं सद्धामत्तकं । आरोचितं चीवरन्ति आरोचेत्वा दिन्नचीवरं । छट्टियं उप्पन्नचीवरस्स एकादसमो अरुणो चीवरकाले उट्ठातीति आह “छट्ठितो 
पट्ठाया”तिआदि। ठपितचीबरम्पीति पधानचीवरदस्सनमुखेन सब्बम्पि अतिरेकचीवरं वृत्तं। अथ “चीवरमासेपि अतिरेकचीवरं निविखपितुं वट्टती”ति इदं कुतो लद्भन्ति चे? “विसुं अननुञ्ञातेपि इमस्मिं 
सिक्खापदे चीवरकालसमयो नाम अनत्थते कथिने वस्सानस्स पच्छिमो मासो, अत्थते कथिने पञ्च मासा'ति वदन्तेन ततियकथिनसिक्खापदे 'अकालचीवरं नाम अनत्थते कथिने एकादसमासे उपपन्नं, 
अत्थते कथिने सत्तमासे उप्पन्न'न्ति वदन्तेन च अनुञ्ञातमेव होती"ति वदन्ति। “अट्ठकथावचनप्पमाणेन गहेतब्ब' न्ति च केचि। 


६५०. इदानि पठमकथिनादिसिक्खापदेहि तस्स तस्स चीवरस्स लब्भमानं परिहारं इधेव उपसंहरित्वा दस्सेन्तो “इति अतिरेकचीवरस्स दसाहं परिहारो”तिआदिमाह। “अनत्थते कथिने 
एकादसदिवसाधिको मासो, अत्थते कथिने एकादसदिवसाधिका पञ्च मासा“ति अयमेव पाठो गहेतब्बो। केचि पनेत्थ “कामञ्चेस 'दसाहपरमं अतिरेकचीवरं धारेतब्ब न्ति इमिनाव सिद्धो, अद्दुप्पत्तिवसेन 
पन अपुब्बं विय अत्थं दस्सेत्वा सिक्खापदं ठपित न्ति पाठं वत्वा “दसदिवसाधिको मासो, दसदिवसाधिका पञ्च मासाति पाठेन भवितब्बःन्ति वदन्ति, तं न गहेतब्बं तस्स पमादपाठत्ता। न हि दसाहेन 
असम्पत्ताय कत्तिकतेमासिकपुण्णमाय चीवरकालतो पुब्बे दस दिवसा अधिका होन्ति । एवञ्हि सति “नवाहानागतं कत्तिकतेमासिकपुण्णम' न्ति वत्तब्बं । 


मातिकाइुकथायम्पि (कङ्का अट्ठ० अच्चेकचीवरसिक्खापदवण्णना) “पवारणमासस्स जुण्हपकखपञ्चमितो पट्ठाय उप्पन्नस्स चीवरस्स निधानकालो दस्सितो होती ति वत्वा “कामञ्चेस 
'दसाहपरमं अतिरेकचीवरं धारेतब्ब न्ति इमिनाव सिद्धो, अद्दुप्पत्तिचसेन पन अपुब्बं विय अत्थं दस्सेत्वा सिक्खापदं ठपित" न्ति पाठो दस्सितो, सोपि पमादपाठोयेव। “जुण्हपक्खपञ्चमितो पट्ठाया'ति च 
वुत्तत्ता तत्थेव पुब्बापरविरोधोपि सिया, छट्टितो पट्टायाति वत्तब्बं । एवञ्हि सति “दसाहपरमसिक्खापदेनेव सिद्ध न्ति सक्का वत्तुं । इममेव च पमादपाठं गहेत्वा भदन्तबुद्धदत्ताचरियेन च - 


““तस्साच्चायकवत्थस्स, कथिने तु अनत्थते। 
परिहारेकमासोव, दसाहपरमो मतो॥ 


“अत्थते कथिने तस्स, पञ्च मासा पकासिता। 
परिहारो मुनिन्देन, दसाहपरमा पना”ति॥ - 


वुत्तं। 
अच्चेकचीवरकाले उप्पन्नत्ता “अच्चेकचीवरसदिसे”ति वुत्तं। “पञ्चमियं उप्पन्नं अनच्चेकचीवरं दसाहं अतिक्कामयतो चीवरकालतो पुब्बेयेव आपत्ति होति, न चीवरकालातिक्कमे, तस्मा 


चीवरकालातिक्कमे पुन आपज्जितब्बाय आपत्तिया अभावं सन्धाय 'अनच्चेकचीवरे अनच्चेकचीवरसञ्जी अनापत्ती ति वृत्त” न्ति तीसुपि गण्ठिपदेसु वृत्तं । विकप्पनुपगपच्छिमप्पमाणस्स 
अच्चेकचीवरस्स अत्तनो सन्तकता, दसाहानागताय कत्तिकतेमासिकपुण्णमाय उप्पन्नभावो, अनधिड्टिअविकप्पितता, चीवरकालातिक्कमोति इमानेत्थ चत्तारि अङ्गानि। 


अच्चेकचीवरसिक्खापदवण्णना निट्टिता। 
९. सासङ्कसिक्खापदवण्णना 


६५२. नवमे अन्तरघरेति अन्तरे घरानि एत्थ, एतस्साति वा अन्तरघरन्ति लद्भवोहारे गोचरगामे । तेनाह “अन्तोगामे"ति। पाळियं विप्पवसन्तीति इदं यस्मिं विहारे वसन्ता अन्तरघरे चीवरं 
निक्खिपिंसु, ततो अञ्जत्थ वसन्ते सन्धाय वुत्तं। तस्मिञ्हि विहारे अन्तरघरे चीवरं निक्खिपित्वा वसितुं अनुञ्जातत्ता तत्थ वासो विप्पवासो नाम न होति। दुब्बलचोळा दुच्चोळा विरूपचोळा वा, दुच्चोळत्ता 
एव लूखचीवरा। 


६५३. “पठमं झानं उपसम्पज्ज विहरती"ति इमस्स बिभङ्गे “उपसम्पज्जा”ति उद्धरितब्बे “उपसम्पज्ज”न्ति उद्धरित्वा “यो पठमस्स झानस्स लाभो पटिलाभो"तिआदि वुत्तं, तं सन्धायाह 
““उपसम्पज्जन्तिआदीसु वियाति। आदि-सद्देन “अनापुच्छ वा पक्कमेय्या'तिआदीनं सङ्गहो दट्ठब्बो । उपगन्त्वाति उप-सदस्स अत्थमाह। बसित्वाति अखण्डं वसित्वा । “येन यस्स हि सम्बन्धो, 
दूरइम्पि च तस्स तन्ति वचनतो “इमस्स...पे०... इमिना सम्बन्धो”ति वृत्तं । तत्थ इमस्साति “उपवस्स" न्ति पदस्स । निक्खिपेय्याति ठपेय्य। 


एत्तावता च पुरिमिकाय उपगन्त्वा अखण्डं कत्वा वुत्थवस्सेन आरञ्ञकेसु सेनासनेसु विहरन्तेन सकलं कत्तिकमासं तिचीवरेन विप्पवसितुं अनुञ्ञातं होति। अनत्थतकथिनस्स हि चीवरमासे 
विप्पवासो न वट्टति अत्थतकथिनानंयेव असमादानचारस्स अनुञ्ञातत्ता। केचि पन “अनत्थतकथिनानं चीवरमासेपि असमादानचारो लब्भती'ति वत्वा बहुधा पपञ्चेन्ति, तं न गहेतब्बं । 
ब्यञ्जनविचारणन्ति “उपवस्स उपवस्सित्वा”तिआदिविचारणं । तस्सपीति “वुत्थवस्सान' न्ति विभङ्गपदस्स। वुत्थवस्सानन्ति च निद्धारणे सामिवचनं। तेनाह - “एवरूपानं भिक्खूनं अब्भन्तरे”ति। 
सेनासनेसूति एत्थ तथारूपेसूति सम्बन्धितब्बं । 

परिक्खेपारहड्ठानतोति एत्य “परिक्खेपारहडटानं नाम दवे लेडरपाता''ति वदन्ति, तं न गहेतब्बं । अपरिक्खित्तस्स पन गामस्स परियन्ते ठितघरूपचारतो पट्ठाय एको लेड्डपातो परिक्खेपारहट्टानन्ति इदमेत्थ 
सन्निट्ठानं । तेनेव बिसुद्धिमग्गेपि (विसुद्धि° १.३१) वृत्तं “अपरिक्खित्तस्स पठमलेड्डपाततो पट्ठाया ` ति । सब्बपठमन्ति गामाभिमुखदिसाभागतो सब्बपठमं । तं परिच्छेदं कत्वाति तं पठमसेनासनादिं परिच्छेदं 
कत्वा। इदञ्च बिनयधरानं मतेन वृत्तं, मज्झिमभाणकानं मतेन पन “सेनासनादीनं उपचारे ठितस्स एकलेडुपातं मुञ्चित्वा मिनितब्बः न्ति मज्झिमभाणका वदन्ति। तेनेव मज्झिमनिकायदकथायं 
“बिहारस्सपि गामस्सेव उपचारं नीहरित्वा उभिन्नं लेडुपातानं अन्तरा मिनितब्ब' न्ति वुत्तं । पञ्चधनुसतिकन्ति आरोपितेन आचरियधनुना पञ्चधनुसतप्पमाणं । ततो ततो मग्गं पिदहतीति तत्थ तत्थ 
खुद्दकमग्गं पिदहति। धुतङ्गचोरोति इमिना इमस्सपि सिक्खापदस्स अङ्गसम्पत्तिया अभावं दीपेति। 


“सासड्डानी 'ति सम्मतानीति चोरानं निविट्टोकासादिदस्सनेन “सासङ्कानी ति सम्मतानि। सन्निहितबलवभयानीति चोरेहि मनुस्सानं हतविलुत्ताकोटितभावदस्सनतो सन्निहितबलवभयानीति 
अत्यो। सचे पच्छिमिकायातिआदिना वुत्तमेवत्थं व्यतिरेकमुखेन विभावेति । यत्र हि पिण्डायातिआदिना वृत्तप्पमाणमेव विसेसेत्वा दस्सेति। सासङ्कसप्पटिभयमेवाति एत्य सासङ्कं वा सप्पटिभयं वा 
होतु, वट्टतियेव। 


पाळियं “सिया च तस्स भिक्खुनो कोचिदेव पच्चयो तेन चीवरेन विप्पवासाय, छारत्तपरमं तेन भिकखुना तेन चीवरेन विप्पवसितब्ब”न्ति इमिना अन्तरघरे चीवरं निक्खिपित्वा तस्मिं बिहारे वसन्तस्स 
अञ्जत्थ गमनकिच्चे सति बिहारतो बहि छारत्तं विप्पवासो अनुञ्ञातो। वसनट्वानतो हि अञ्ञत्थ छारत्तं विप्पवासो वृत्तो, न तस्मिं विहारे वसन्तस्स। तेन च “पुन गामसीमं ओक्कमित्वाति एत्थ सचे 
गोचरगामतो पुरत्थिमाय दिसाय सेनासनं, अयञ्च पच्छिमदिसं गतो होती”तिआदि वुत्तं। ततोयेव च मातिकाइकथायम्पि (कङ्का० अइ० सासङ्कसिक्खापदवण्णना) “ततो चे उत्तरि विप्पवसेय्या”ति 
एत्थ “छारत्ततो उत्तरि तस्मिं सेनासने सत्तमं अरुणं उद्दापेय्या''ति अत्थो वृत्तो। भदन्तबुद्धदत्ताचरियेन पन पाकटतरं कत्वा अयमेवत्थो वुत्तो । वुत्तञ्हि तेन - 


“यं गामं गोचरं कत्वा, भिक्खु आरञ्ञके वसे। 
तस्मिं गामे ठपेतुं तं, मासमेकन्तु वट्टति॥ 


**अञ्जत्थेव वसन्तस्स, छारत्तपरमं मतं। 
अयमस्स अधिप्पायो, पटिच्छन्नो पकासितो"ति॥ 


“कोसम्बियं अञ्जतरो भिक्खु गिलानो होतीति आगतत्ता “कोसम्बकसम्मुति अनुञ्ञाताति वृत्तं। कोसम्बकस्स भिकखुनो सम्मुति कोसम्बकसम्मुति। सेनासनं आगन्त्वाति वुसितविहारस्सेव 
सन्धाय वुत्तत्ता तस्मिं गामृपचारेपि अञ्जस्मिं विहारे अरुणं उद्ठापेतु न वट्टति। बसित्वाति अरुणं उट्ठापेत्वा । गतट्वानस्स अतिदूरत्ता “एबं असक्कोन्तेना ति वृत्तं। तत्थेवाति तस्मिंयेव गतड्ठाने। 


सासङ्कसिक्खापदवण्णना निट्टिता। 
१०. परिणतसिक्खापदबण्णना 


६५७-६५९. दसमे उद्दिस्स ठपितभागेति अत्तनो घरेपि उद्दिसित्वा विसुं ठपितकोट्ठासे। “एकं मय्हं, एकं इमस्स देहीति एवं एकवाचाय आपज्जितब्बत्ता “आपज्जेय्य एकतो ˆ ति वृत्तं । तुम्हाकं 
सप्पिआदीनि आभतानीति तुम्हाकं अत्याय आभतानि सप्पिआदीनि। परिणतभावं जानित्वापि वुत्तविधिना विञ्ञापेन्तेन तेसं सन्तकमेव विञ्ञापितं नाम होतीति आह - “मस्हम्पि देथाति वदति, 
बड्टती”ति। 


६६०. पुष्फम्पि आरोपेतुं न बट्टतीति इदं परिणतं सन्धाय वृत्तं। सचे पन एकस्मिं चेतिये पूजितं पुप्फं गहेत्वा अञ्जस्मिं चेतिये पूजेति, वट्टति | ठितं दिस्वाति सेसकं गहेत्वा ठितं दिस्वा। इमस्स 
सुनखस्स मा देहि, एतस्स देहीति इदं परिणतेयेव। तिरच्छानगतस्स परिच्चजित्वा दिन्ने पन तं पलापेत्वा अज्जं भुञ्जापेतुं वति । “कत्थ देमातिआदिना एकेनाकारेन पाळियं अनापत्ति दस्सिता, एवं पन 
अपुच्छितेपि अपरिणतं इदन्ति जानन्तेन अत्तनो रुचिया यत्थ इच्छति, तत्थ दापेतुं वट्टती ति तीसुपि गण्ठिपदेसु वत्तं । यत्थ इच्छथ, तत्थ देथाति एत्थापि “तुम्हाकं रुचिया” ति वृत्तत्ता यत्थ इच्छति, तत्थ 
दापेतुं लभति। पाळियं आगतनयेनेवाति “यत्थ तुम्हाकं देय्यधम्मो"तिआदिना नयेन। सङ्घपरिणतभावो, तं जत्वा अत्तनो परिणामनं, पटिलाभोति इमानेत्थ तीणि अङ्गानि। 


परिणतसिक्खापदवण्णना निट्टिता। 
निट्टितो पत्तवग्गो ततियो। 
इति समन्तपासादिकाय विनयट्ुकथाय सारत्थदीपनियं 
निस्सग्गियवण्णना निट्टिता। 


दुतियो भागो निट्टितो। 

